
DABAR: SENDIS 


Tais metais, po Kerčio Vilkokso mirties, jo sūnus užsukdavo pas 
mus pakankamai dažnai, bet niekas nevydavo vaikinuko šalin ir ne- 
klausdavo, ką, po paraliais, jis čia veikia. Mes supratome, kad ber- 
niokui rūpi išsaugoti atsiminimus apie savo tėvą. Farai gerai išmano 
sielvarto psichologiją; dauguma mūsų pasikaustę šioje srityje labiau, 
nei patys to norėtų. 

Nedas Vilkoksas mokėsi paskutinėje Statlerio vidurinės mokyklos 
klasėje. Akivaizdu, kad jam teko atsisveikinti su futbolo komanda; 
atėjus laikui rinktis, jis nutarė prisijungti prie D patrulinio dalinio. Sun- 
ku įsivaizduoti, kad vaikiui galėtų šauti į galvą imtis nemokamo darbo, 
užuot pramogavus penktadieniais, kai vykdavo varžybos, ir šeštadie- 
nio vakarėliuose, tačiau būtent taip jis pasielgė. Abejoju, ar kas nors 
iš mūsų kalbėjosi su Nedu apie šį keistą žingsnį, bet žinau, jog tai kė- 
lė visiems pagarbą. Jis tiesiog nusprendė, kad metas atsisakyti žaidi- 
mų, ir baigta. Tokio sprendimo nepajėgtų priimti dauguma suaugusių- 
jų. Tuo tarpu Nedas pademonstravo ryžtą tuo metu, kai pagal įstaty- 
mus jis net neturėjo teisės nusipirkti alkoholio. Arba cigarečių pake- 
lio, jeigu jau apie tai prakalbome. Manau, tėvas juo didžiuotųsi. Tiesą 
sakant, esu tikras. 

Žinant, kiek laiko vaikinas sukiojosi aplinkui, jis neišvengiamai tu- 
rėjo pastebėti, kas slypi B angare, ir pradėti teirautis, iš kur tas ob- 
jektas atsirado. Į klausimus, ko gero, reikėjo atsakyti man, nes aš bu- 
vau artimiausias jo tėvo draugas. Artimiausias, kuris tebedirbo patru- 
linėje tarnyboje. Turbūt man ir pačiam magėjo, kad taip atsitiktų. 
Kaip sako senbuviai farai, smalsumas gali pražudyti, tačiau ši savy- 
bė - ne yda. 


Kerčio Vilkokso mirties negaubė jokia paslapties skraistė. Jo gy- 
vybę atėmė vietinis prasilakėlis, kurį Kertis puikiai pažinojo ir buvo 
suėmęs kokius šešis ar aštuonis kartus. Girtuoklis Bredlis Roučas ne- 
buvo kenksmingas tipas, kaip ir dauguma jo likimo brolių. Tačiau tai 
neatšaldo noro ginti juos spyriais į pasturgalius iki pat Roksburgo. 

Du tūkstančiai pirmaisiais, vakarėjant karštai liepos dienai, Kertis 
sustabdė vieną iš tų šešiolikaračių iš vienos valstijos į kitą dundančių 
vilkikų, kuris išsuko iš keturių juostų autostrados, nes vairuotojas už- 
simanė paskanauti normalaus maisto šeimyninėje kavinėje, užuot 

nuodijęs organizmą “Burger King“ arba “Tako Bel“ užkandinėse. 
Kertis budėjo apleistoje “Dženės" degalinėje, 32-ojo plento ir Ham- 
bolto kelio kryžkelėje - kitaip tariant, toje pačioje vietoje, kur prieš 
daugelį metų mūsų Visatos dalyje pasirodė prakeiktas senas “Biui- 
kas Rodmasteris". Galite vadinti tai sutapimu, bet aš esu faras ir ti- 
kiu ne sutapimais, o įvykių grandine, kuri vis ilgėja ir plonėja, kol ga- 
liausiai ją nutraukia elementari nesėkmė arba nedora žmogiškoji pri- 
gimtis. 

Nedo tėvas nusekė paskui vilkiką todėl, kad nuo vienos šio užpa- 
kalinės padangos nudrisko guma, kuri sukosi aplink ratą tarsi milži- 
niškas juodas vilkelis. Dauguma nepriklausomų vairuotojų naudojasi 
padangomis su atnaujintu protektoriumi - kai dyzelino kaina tokia 
aukšta, nelieka kitos išeities, - todėl nenuostabu, kad guma gan daž- 
nai atplyšta. Jos gabalėliai ir susivijusios atraižos mėtosi greitkeliuose 
ir ant skiriamųjų juostų, primindamos gigantiškų juodų gyvačių išna- 
ras. Važiuoti paskui krovininį sunkvežimį, nuo kurio galinio rato nu- 
dryžo guma - gan pavojinga, ypač tokiame dviejų juostų kelyje, kaip 
32-ajame, neblogos būklės, tačiau tuštokame plente, jungiančiame 
Roksburgą ir Statlerį. Pakankamai didelis luistas gali sudaužyti prie- 
kinį įkandin riedančio automobilio stiklą. Arba taip įbauginti netinka- 
moje vietoje pasitaikiusios mašinos vairuotoją, kad šis išsigandęs per 
staigiai pasuks vairą ir nulėks į griovį, įsirėš į medį ar nušvilps nuo py- 
limo į Redferno upę, kurios beveik šešių mylių atkarpa teka palei 32- 
-ąjį plentą. 

Kertis įjungė žiburėlius, ir vairuotojas sustabdė vilkiką šalikelėje 
kaip paklusnus berniukas. Sustojęs užnugaryje Nedo tėvas pirmiau- 
sia užmezgė ryšį su dispečerine. Išlipo laukan tik sulaukęs Širlės at- 
sakymo ir nudrožė link sunkvežimio. 

Jeigu jis būtų žengęs tiesiai prie kabinos, kad šnektelėtų su vairuo- 
toju, jau iškišusiu galvą pro langelį, gal iki šiol būtų trypęs Žemės pla- 
netos dulkes. Tačiau Kertis palinko prie išorinės padangos, trūktelėjo 
gumą mėgindamas ją nuplėšti. Vairuotojas paliudijo teisme matęs vi- 
sa tai savo akimis. Šie Kerčio veiksmai ir tapo priešpaskutine gran- 
dimi įvykių grandinėje, kuri atvedė jo sūnų į D patrulinį dalinį ir pri- 
vertė vaikinuką prisijungti prie mūsų. Paskutiniąją grandį, sakyčiau, 
įkūnijo Bredlis Roučas, dardėjęs savo senuoju “Biuiku Regalu" (ne 
tuo “Biuiku", o kitu - kai pagalvoji apie katastrofas ir meilės reikalus, 
keista, kad lemtingos smulkmenos gali išsidėstyti tam tikra tvarka 

nelyginant planetos astrologiniame horoskope) ir tiesęs ranką po ke- 
leivio sėdyne, idant iš pakuotės išsitrauktų alaus butelį. Nepraėjus nė 
minutei, Nedas Vilkoksas ir jo seserys liko be tėvo, o Mišelė Vilkoks 
prarado vyrą. 


Netrukus po laidotuvių Kerčio sūnus pradėjo lankytis D patrulinio 
dalinio nuovadoje. Tą rudenį dažniausiai plušėdavau nuo trijų dienos 
iki vienuoliktos vakaro (arba šiaip užsukdavau patikrinti, kaip klostosi 
reikalai - seni vilkai nemėgsta laikytis nuošalyje nuo įvykių verpeto) 
ir atvažiuodamas į darbą visų pirma pastebėdavau vaikinuką. Kol jo 
bičiuliai treniruodavosi Floido B. Klauso stadione, šlifuodami kombi- 
nacijas, versdami ant žemės manekenus, po sėkmingų spyrių į ka- 
muolį plekšnodami vieni kitiems per pečius, priešais patrulių nuovadą 
Nedas grėbdavo nukritusius lapus ir versdavo juos į didžiules krūvas, 
įsisiautęs į mokyklinį žalia bei auksine spalva švytintį švarkelį. Jis 
man pamojuodavo, aš atsakydavau tuo pačiu, rankos mostu parody- 
damas: tau puikiai sekasi, vyruti. Neretai, išlipęs iš mašinos, nukul- 
niuodavau link vejos, kad su juo paplepėčiau. Nedas papasakodavo, 
kokių kvailysčių pastaruoju metu iškrėtė jo seserys, gal net nusijuok- 
davo, tačiau nepiktybiškai. Aiškiai buvo matyti, kad mažyles jis myli. 
Kartais tiesiog įeidavau į pastatą pro užpakalines duris ir paklausda- 
vau Širlės, kaip sekasi. Patikėkite mano žodžiu, be Širlės Pastermak 
teisėtvarkos sistema vakariniuose Pensilvanijos keliuose subyrėtų į 
šipulius. 

Žiemą Nedas pasiimdavo sniegpūtį ir įnikdavo juo švaistytis ma- 
šinų stovėjimo aikštelėje, kur patruliai palikdavo nuosavus automobi- 
lius. Už mūsų aikštelės tvarkymą pinigus gauna broliai Dadjė, pora 
vietinių vyrukų, tačiau D patrulinio dalinio nuovada stūkso amišų* 
krašte, Žemųjų kalvų papėdėje, tad, įsisiautėjus pūgai, vėjas suneša 
pusnis, vos tik nustoja veikti sniego valytuvas. Tos pusnys man atro- 
do kaip masyvūs balti griaučiai. Bet Nedas su jomis susidorodavo. 
Nors lauke temperatūra nukrisdavo iki aštuonių laipsnių** , o nuo 
kalvų tvoksdavo uraganinė vėtra, vaikinas įsirangydavo į kombinezo- 
ną, ant viršaus užsimesdavo savąjį mokyklinį švarkelį, užsimaudavo 

* Amišai - menonitų sekta, kurios nariai pažodžiui interpretuoja Šventąjį Raštą, 
laikosi konservatyvių tradicijų, nesinaudoja elektra, automobiliais, techninėmis 
naujovėmis. 

**Jungtinėse Amerikos Valstijose oro temperatūra matuojama pagal Farenheito 
skalę, tad 8? F apytiksliai lygu minus trylikai laipsnių pagal Celsijų. 


odines patrulio pirštines, veidą paslėpdavo po slidininko kauke ir įsi- 
tverdavo į sniegpūčio rankenas. Aš pamodavau ranka, jis kilstelėda- 
vo savo dešiniąją ir toliau žarstydavo į šonus sniegą. Vėliau užeida- 
vo į nuovadą išgerti puodelio kavos arba karšto šokolado. Patruliai 
teiraudavosi, kaip klostosi reikalai mokykloje, ar dvynukės per daug 
neišdykauja (jei neklystu, du tūkstančiai pirmųjų žiemą mergaitėms 
buvo sukakę po dešimt metelių). Klausdavo, ar motinai nieko nerei- 
kia. Protarpiais, jei netekdavo klausytis mūsų darbu nepatenkintų pi- 
liečių priekaištų ar skęsti popierizmo sraute, pats prie jo prieidavau. 
Apie žuvusį tėvą niekas neužsimindavo, tačiau visos šnekos sukosi tik 
apie Kertį. Na, jūs suprantate, ką turiu galvoje. 

Grėbstyti lapus ir kovoti su sniego pusnimis, nuklojusiomis mašinų 
stovėjimo aikštelę, iš tiesų privalėjo sargas Arkis Arkanianas. Būda- 
mas vienas iš mūsų, jis niekada nesiskųsdavo, jei kam nors paniždavo 
nagai atlikti jam priklausančius darbus. Po velnių, kai pratrūkdavo 
siausti pūga, spėju, jog Arkis mielai būtų atsiklaupęs ir padėkojęs 
Dievuliui už tai, kad šis atsiuntė vaikį į pagalbą. Berods, tuo metu 
sargas buvo įkopęs į septintą dešimtį, todėl dienas, kai jis gainiodavo 
futbolo kamuolį, seniai dengė praeities dulkės. Jau nekalbant apie lai- 
kus, kada Arkis galėdavo darbuotis pusantros valandos lauke, spau- 
džiant dešimties laipsnių* šaltukui (dėl atšiauraus vėjo, temperatūra 
kartkartėmis nukrisdavo dvidešimt penkiais laipsniais**), ir nė trupu- 
čio nesustirti. 

Netrukus vaikinukas susidėjo su Širle, oficialiai tituluojama polici- 
jos ryšių operatore. Užslinkus pavasariui, Nedas vis daugiau laiko 
praleisdavo jos dispečerinėje šalia telefonų, TĮK (telefoninio įtaiso 
kurtiesiems), patrulių koordinačių žemėlapio (dar kitaip vadinamo D- 
žemėlapio) ir kompiuterio, šio mažo, įtampos pančiais apraizgyto pa- 
saulėlio smegenų centro. Širlė išaiškino vaikinui visų telefonų paskir- 
tis (pats svarbiausias - raudonasis, jungiantis mus su pagalbos tarny- 
ba “911"). Supažindino su sekimo įranga, kassavaitiniu jos tikrinimu 
ir papasakojo, kokiu būdu tai daroma. Parodė, kaip vykdyti kasdienės 
budėjimo pareigas, idant visada žinotum, kas patruliuoja Statlerio, 
Lasburgo, Pogusičio keliuose, kas turi duoti parodymus teisme, kas 
šiuo metu mėgaujasi laisvadieniu. 

- Pats baisiausias mano košmaras - netekti pareigūno ir pačiai to 
nežinoti, - sykį nugirdau jos žodžius, skirtus Nedui. 

*Minus 12,2*C. 
**Iki minus 26“C. 

- Ar kada nors buvote praradę vieną iš saviškių? - nedrąsiai pa- 
sidomėjo vaikinas. 

- Kartą. Prieš man pradedant čia dirbti, - atsakė Širlė. - Štai, Ne- 
dai, padariau tau iškvietimo kodų kopijas. Mums daugiau nereikia jais 
naudotis, bet patruliai nemėgsta atsisakyti senų įpročių. Jei nori įsi- 
kurti ryšių centre, privalai juos išmokti. 

Tada Širlė vėl išdrožė keturis esminius principus, kuriais rėmėsi 
jos darbas: būtina žinoti koordinates, incidento prigimtį, išsiaiškinti, ar 
yra sužeistųjų, ir kur yra artimiausia patrulinė mašina. Koordinatės, 
incidentas, sužeistieji, APM - tai buvo jos mantra. 

Veikiai Nedas įsitaisys dispečerinėje, pamaniau. Širlė nori iš- 
mokyti vaikiną operatoriaus darbo ir visiškai nepaiso, kad pati 
gali išlėkti iš nuovados, jei apie jos ketinimus sužinotų pulki- 
ninkas Tygas arba kas nors iš Skrentono. 

Ką gi, aš neklydau. Po savaitės Nedas jau likdavo sėdėti vienas 
prie PRO Pasternak pulto, dispečerio kabinoje. Iš pradžių trumpam, 
kol Širlė subėgiodavo į tualetą, paskui vis ilgiau, leisdamas jai pa- 
gurkšnoti kavos arba išeiti į kiemelį parūkyti. 

Kai pirmą kartą aptikau jį vieną ryšių centre, vyrukas pašoko ir 
kaltai išsišiepė tarytum berniūkštis, kurį motina netikėtai užklupo įsi- 
tvėrusį į draugės krūtis. Aš linktelėjau ir patraukiau savo keliu, ne- 
kvaršindamas dėl to galvos. Širlė perleido Statlerio D patrulinio da- 
linio dispečerinę berniokui, kuris skusdavosi barzdą vos tris kartus 
per savaitę, gatvėse važinėjo bemaž tuzinas patrulių, galinčių bet ka- 
da užmegzti ryšį, bet man nešovė mintis sulėtinti žingsnio. Supranta- 
te, mes niekaip nepajėgėme užmiršti jo tėvo. Nei Širlė su Arkiu, nei 
aš bei kiti patruliai, kurie buvo Kerčio Vilkokso kolegos daugiau nei 
dvidešimt metų. Kartais jausmų nepavyksta išsakyti žodžiais, tad, no- 
rint prisiminti žmogų, ne visada reikia apie jį kalbėti. Užtenka tai pa- 
rodyti. 

Vis dėlto, pasitraukęs iš Nedo akiračio, aš sustojau ir įsiklausiau. 
Kitame kambario gale, prie lango, stovinti Širlė laikė rankoje plasti- 
kinį kavos puodelį ir žvelgė į mane. Šalia operatorės stypsojo Filas 
Kendeltonas, ką tik baigęs budėjimą ir persirengęs civiliniais drabu- 
žiais; jis taip pat nukreipė akis mano pusėn. 

Dispečerio kabinoje sutraškėjo racija. 

- Statleri, kalba dvyliktasis. - Radijo trukdžiai iškreipia balsus, bet 
savo žmones aš gerai pažįstu. Ryšį užmezgė Edis Džeikubua. 


- Statleris klauso, - atsiliepė Nedas. Visiškai ramiai. Net jeigu ir 
bijojo susimauti, balsas to neišdavė. 

- Statleri, sustabdžiau “Folksvageną Džetą", registracijos numeris 
- 14-0-7-3-9 Fokstrotas. Iš Pensilvanijos. Mes 99-ajame kelyje. Man 
reikia 10-28. 

Širlė skubiai pasileido kambariu. Per plastikinio puodelio kraštą iš- 
tiško kavos lašai. Aš sugriebiau ją už alkūnės. Edis Džeikubua, pat- 
ruliavęs kaimo kelyje, ką tik privertė sustoti “Džetą" dėl kažkokio pa- 
žeidimo - logiškai mąstant, veikiausiai dėl greičio viršijimo - ir dabar 
norėjo gauti informacijos apie automobilį bei jo savininką. Norėjo 
gauti šią informaciją, nes ketino pradaryti savo visureigio dureles, 
žengti laukan ir nusigauti prie prasižengėlio nesibaimindamas, kad jį 
pakirs kulka. Nes visko pasitaiko dirbant tokį darbą. Galbūt “Džeta" 
pavogta? Gal per pastaruosius šešis mėnesius ji buvo patyrusi avari- 
ją? Gal savininką teisė dėl fizinio smurto prieš sutuoktinę? Gal jis ką 
nors nušovė? Apiplėšė arba išprievartavo? Gal bent mokėjo baudą 
už tai, kad pastatė mašiną draudžiamoje vietoje? 

Atsakymai į tokius klausimus slypėjo policijos duomenų bazėje, ir 
Edis turėjo teisę juos sužinoti. Negana to, jis galėjo be skrupulų pasi- 
domėti, kodėl frazę “Statleris klauso" ištarė vaikis, tebesimokantis vi- 
durinėje mokykloje. Edis pats nutars, kaip reaguoti, pamaniau. Jeigu 
jis pareikš: “Kur, velniai rautų, dingo Širlė?" - aš nedelsdamas palei- 
siu jos ranką. Jei apsispręs pratęsti pokalbį, pažiūrėsiu, kokių veiksmų 
vaikinas griebsis. Ir kaip jis tai darys. 

- Dvyliktasis, laukite atsakymo. - Nežinau, ar Nedas prakaitavo, 
tačiau šnekėjo jis pakankamai šaltakraujiškai. Vyrukas atsisuko į mo- 
nitorių, įjungė “Juniskopo" paieškos programą, kuria naudojasi Pen- 
silvanijos valstijos policija, sparčiai ir be klaidų įvedė duomenis, spūs- 
telėjo “Enter" klavišą. 

Stojo tyla, kurios metu mudu su Širle vieningai sulaikėme kvapą 
vildamiesi, jog vaikis nesustabarės, nepašoks nuo kėdės ir nepuls pro 
duris... širdyje melsdami visų šventųjų, kad jis būtų išsiuntęs teisingą 
kodą ir sulauktų teisingo atsakymo. Atrodė, jog tyla užsitęsė. Pame- 
nu, išgirdau lauke čiulbantį paukštį ir prislopintą burzgimą, kurį skleidė 
tolumoje skriejantis lėktuvas. Man užteko laiko, kad pagalvočiau apie 
įvykių grandines, kai kurių žmonių vadinamas sutapimais. Viena iš jų 
sutrūko, Nedo tėvui atsisveikinus su gyvybe 32-ajame plente; prieš 
mūsų akis ką tik ėmė formuotis kita. Edžio Džeikubua - atvirai kal- 
bant, nepasižyminčio smegenų vingių gausa - grandis, susieta tam- 

priais ryšiais su Nedu Vilkoksu, nūnai jungėsi prie naujos, “Folksva- 
geno Džetos" ir jos vairuotojo, grandies. 

Galų gale: 

- Dvyliktasis, čia Statleris. 

- Dvyliktasis klauso. 

- “Džeta" registruota Viljamo Kerko Freidžio iš Pitsburgo vardu. 
Anksčiau jis... hmm... sekundėlę... 

Tai buvo vienintelė jo pauzelė. Aš išgirdau, kaip šnara popieriai, 
Nedui įnirtingai ieškant kortelės su prasižengimų kodais, kurią jam 
davė Širlė. Gan greitai kortelę rado, kažką urgztelėjo po nosimi. Tuo 
tarpu Edis kantriai lūkuriavo savo visureigyje už dvylikos mylių į va- 
karus. Jis turbūt spoksojo į amišų vežimaičius ar į kokią fermą, ku- 
rios vieną iš priekinių langų dengė šiek tiek atitraukta užuolaidėlė, by- 
lojanti, jog čionykštė amišų šeima turi santuokinio amžiaus dukterį, 
arba į miglotas Ohajo kalvas. Be abejo, užuot visa tai regėjęs, šiuo 
momentu Edis prieš save tematė šalikelėje sustojusią “Džetą" su vos 
šas? Elgeta? Vagis? 

Pagaliau Nedas atsiliepė. Laimei, pro šalį neprašovė. 

- Dvyliktasis, Freidis yra tris kartus pagautas VNB. Supratote? 

Taigi “Džeta" priklausė girtuokliui, tris sykius baustam už vaira- 
vimą neblaivios būklės. Galbūt dabar jis blaivas, nors mažai tikėtina, 
jei dūmė kaip įkirptas. 

- Supratau, Statleri, - nuskambėjo lakoniškas atsakymas. - Ar jis 
turi teises? - kitaip tariant, Edis pageidavo sužinoti, ar Freidžio teisės 
galiojančios. 

- Eee... - Nedas perbėgo akimis raides, boluojančias žydrame ek- 
rane. Tiesiai priešais tave, vaiki, nejau nematai? Prikandau lūpą, 

Galiausiai: 

- Turi, dvyliktasis, susigrąžino jas prieš tris mėnesius. 

Lengviau atsikvėpiau. Kaip ir Širlė. Naujienos, ko gero, pradžiu- 
gino ir Edį. Freidis važinėja su teisėmis, tad greičiausiai pabijos išsi- 
dirbinėti. Tą galiu spėti iš daugiametės patrulio patirties. 

- Čia dvyliktasis, rengiuosi prieiti prie mašinos, - pranešė Edis. - 
Supratote? 

- Supratau, dvyliktasis rengiasi prieiti prie mašinos. Palaikysime 
ryšį. - Išgirdau spragtelėjimą ir gilų, trūksmingą Nedo atodūsį. Link- 
telėjau Širlei paleisdamas jos alkūnę. Tada pakėliau ranką norėdamas 


11 


nusivalyti kaktą ir nė kiek nenustebau supratęs, kad ji išrasojusi nuo 
prakaito. 

- Kaip reikaliukai? - paklausė Širlė ramiu, abejingu balsu tarytum 
demonstruodama, kad, jos nuomone, vakarų fronte nieko naujo. 

- Ryšį užmezgė Edis Džeikubua, - atsakė Nedas. - Jis 10-28. - 
Išvertus į normalią kalbą, tai reiškia, kad jis tikrina dokumentus. Be- 
je, išgirdęs šį kodą patrulis gali pasakyti, jog devyniais atvejais iš de- 
šimties vairuotojas sustabdytas dėl kažkokio pažeidimo. Nedo balsas 
mažumėlę virptelėjo. Na, ir kas? Dabar jis turėjo teisę pasiduoti sil- 
pnumo akimirkai. - 99-ajame kelyje Edis privertė sustoti “Džetą" ir 
paprašė manęs informacijos apie vairuotoją. Užduotį įvykdžiau. 

- Papasakok kaip, - liepė Širlė. - Išklok visą procedūrą. Kiekvie- 
ną etapą, Nedai. Ir kuo greičiau. 

Aš patraukiau savo keliu. Darydamas savo kabineto duris pama- 
čiau, kaip Filas Kendeltonas kryptelėjo galva ryšių centro pusėn. 

- Kaip vaikiui sekėsi? 

- Puikiai, - patikinau ir žengiau per slenkstį. Tik atsisėdęs prie 
stalo pajutau, kaip dreba pakinkliai. 


Jo seserys dvynės, Džoana ir Žaneta, atrodė panašios kaip du 
vandens lašai. Mergaitės buvo neatskiriamos, o jų motina matė duk- 
relėse savo vyro bruožus: mėlynas, truputį įkypas Kerčio akis, švie- 
sius plaukus, papūstas lūpas (ne veltui Kertis užsitarnavo “Elvio" 
pravardę). Mišelė regėjo vyrą ir žvelgdama į sūnų, kuris dar labiau 
priminė tėvą. Tereikėtų kelių raukšlelių paakiuose, ir vaikinas niekuo 
nesiskirtų nuo Kerčio, ką tik pradėjusio faro karjerą. 

Štai kas joms beliko iš tėvo ir vyro. Savo ruožtu Nedas ieškojo nu- 
siraminimo pas mus. 


Vieną balandžio dieną jis išdygo nuovadoje spinduliuodamas pla- 
čią šypseną, kuri atjaunino vyruką bent keleriais meteliais. Kiek pa- 
menu, mąsčiau, jog mes visi tampame jaunesni ir mielesni, jei nuošir- 
džiai šypsomės, užuot slėpę tikruosius jausmus po idiotišku socialiniu 
vypsniu. Tiesą sakant, aš apstulbau, nes Nedas retai kada šypsoda- 
vosi. Bent jau ne taip plačiai. Anksčiau tokia mintis nebuvo užkly- 
dusi man į galvą, tikriausiai todėl, kad jis visuomet mandagiai su mu- 
mis šnekėdavo, sąžiningai ir sumaniai atlikdavo patikėtas užduotis. 
Kam nebūtų malonu bendrauti su tokiu šauniu žmogumi? Nuolatinės 


12 


rimtos veido išraiškos tiesiog nepastebėjau, kol vieną dieną jis nušvi- 
to It saulė. 

Vaikinas įskuodė į kambario vidurį, ir visi pokalbiai akimoju nuty- 
ko. Jis laikė rankoje popieriaus lapą, kurio viršuje buvo matyti auksu 
žvilgantis antspaudas. 

- Pitsburgas! - sušuko jis iškeldamas lapą aukštyn lyg olimpinį 
medalį. - Mane priėmė į Pitsburgo universitetą! Ir paskyrė stipendiją! 
Man beveik nereikės pačiam mokėti už mokslą! 

Nuaidėjo plojimai. Širlė pakštelėjo Nedui į lūpas, ir vaikis nusidažė 
raudoniu iki apykaklės. Hadis Rojeris, slampinėjęs nuovadoje, nors 
turėjo laisvadienį, zyzęs dėl teismo proceso, kuriame privalėjo duoti 
parodymus, išlėkė pro duris ir grįžo atgal nešinas maišelių “Mažo- 
sios Debės" pyragėlių. Arkis pasinaudojo savo raktu, kad atrakintų 
limonado skardinių automatą, ir mes iškėlėme puotą. Ji užtruko neil- 
giau nei pusvalandį, bet nuotaiką pakėlė kaip reikiant. Visi paeiliui 
kratė Nedo ranką, laiškas iš Pitsburgo universiteto apkeliavo kambarį 
kokius du kartus, pora tą dieną nedirbusių farų specialiai atvažiavo iš 
namų, kad šnektelėtų su Nedu ir jį pasveikintų. 

Žinoma, paskui teko nusileisti iš padebesių į žemę. Vakarų Pen- 
silvanija - rami vieta, bet ne kapinės. Pogusičio miestelyje (toji gy- 
venvietė toks pats miestelis, kaip aš - erchercogas Ferdinandas) už- 
siliepsnojo namas, 20-ajame kelyje apsivertė amišų vežimas. Tie sek- 
tantai paprastai laikosi nuošalyje, tačiau nelaimės atvejais netgi jie 
neatsisako pagalbos. Dėkui Dievui, arkliui nieko nenutiko. Bjauriau- 
sios vežimaičių avarijos įvyksta penktadienio ar šeštadienio vakarais, 
kai jaunuoliai juodais drabužiais susirenka už daržinės išgerti. Retsy- 
kiais jie paprašo kokio nors “pašaliečio" nupirkti butelį viskio arba 
dėžę “Airon-sičio" alaus, kartais maukia savo gamybos pilstuką, kurio 
nelinkėčiau ragauti net pikčiausiam priešui. Tokia realybė. Tai mūsų 
pasaulis, vietiniams jis dažniausiai patinka, įskaitant ir amišus drauge 
su didžiulėmis, tvarkingomis jų fermomis bei oranžiniais trikampiais, 
švytinčiais ant mažučių vežimaičių atkalčių. 

O kur dar dokumentų šūsnys, riogsančios ant mano stalo, augan- 
čios sulig kiekvieneriais metais. Pats nesuprantu, koks kipšas pakurs- 
tė mane imtis viršininko pareigų. Toniui Skūndistui pasiūlius, išlaikiau 
egzaminą ir įgijau seržanto laipsnį. Matyt, tuo metu turėjau savų prie- 
žasčių kilti karjeros laiptais, nors dabar neatsimenu, kokių būtent. 

Maždaug šeštą valandą vakaro išėjau laukan parūkyti. Paprastai 
traukdami dūmą mes įsitaisome ant suolelio, stovinčio priešais au- 

tomobilių aikštelę, už kurios atsiveria nuostabus vakarų žemių vaiz- 
das. Nūnai ant suolelio sėdėjo Nedas Vilkoksas, gniauždamas delne 
laišką iš Pitsburgo universiteto. Jo skruostais tekėjo ašaros. Vaikinas 
pažvelgė į mane, nusisuko, atžagaria ranka pasitrynė akis. 

Aš pritūpiau šalia, vienu momentu norėjau apkabinti jo pečius, bet 
po akimirkos persigalvojau. Man visada dingojosi, jog tokie užuojau- 
tos gestai atsiduoda veidmainiškumu. Būdamas viengungiu, savo ži- 
nias apie tėvystę galėčiau surašyti ant smeigtuko galvutės, negana 
to, ant jos liktų vietos “Tėve mūsų" maldelei. Prisidegęs cigaretę iš- 
pūčiau dūmą. 

- Viskas gerai, - pagaliau ištariau, nors, dievaži, neturėjau jokio 
supratimo, ką bandžiau tuo pasakyti. 

- Žinau, - sumurmėjo jis raudą slopinančiu balsu ir iš karto pridūrė 
tarytum pratęsdamas mintį: - Nia-a, negerai. 

Išgirdęs tą “nia-a", suvokiau, jog vyrukas rimtai įskaudintas. Kaž- 
kas graužė jį iš vidaus. Tarmiško žodelio jis turėjo atsisakyti seniau- 
siai, kad jo niekas nelaikytų provincialu, tokiu kaip sunkvežimių vai- 
ruotojai iš Pačino ar Pogusičio miesteliūkščių. Seserys dvynukės bu- 
vo jaunesnės už brolį aštuoneriais metais, bet spėju, kad mergaitės 
jau irgi išmetė “nia-a" iš savo žodyno, ir daugmaž dėl tų pačių prie- 
žasčių. Nesakyk “nia-a", nes apalps tavo mama, o tėvukas įgrius į 
balą. Aha, koks tėvukas? 

Aš rūkiau tylėdamas. Kitame automobilių aikštelės gale, šalia 
druskos kauburio, kėpsojo mediniai barakai, kuriuos derėjo aptvarkyti 
arba nuversti. Anksčiau juose buvo saugojamas Statlerio apygardos 
kelininkų transportas. Prieš dešimt metų visos sniego valymo maši- 
nos, greideriai, buldozeriai, asfalto volai persikraustė į naują akmeninį 
angarą, labai panašų į kalėjimą, esantį už mylios nuo mūsų nuovados. 
Iš kelininkų ūkio liko milžiniška druskos krūva (kai niekas nematyda- 
vo, mes patys nusigriebdavom po žiupsnelį druskos, tad kitados dunk- 
sojęs kalnas sumenko iki kalvelės) ir medinės lūženos. Viena jų va- 
dinosi B angaru. Juodos raidės ant plačių garažo durų buvo išbluku- 
sios, bet įskaitomos. Ar aš mąsčiau apie angare tūnantį “Biuiką Rod- 
masterį'' įsitaisęs prie pat verkiančio berniuko, geisdamas apglėbti jo 
pečius ir nenutuokdamas, kaip tai padaryti? Nežinau. Greičiausiai, 
nors nesu tuo tikras. Ne visos mūsų mintys glūdi sąmonėje. Froidas 
pripaistė daug kvailysčių, visgi šiuo atveju buvo teisus. Aš nieko ne- 
išmanau apie pasąmonę, tačiau neabejoju, jog mūsų galvose, kaip ir 

krūtinėje, tvinkčioja pulsas, kuriame slypi žodžiais neišreiškiamos, 
miglotos, bet dažniausiai svarbios mintys. 

Nedas krestelėjo popieriaus lapą. 

- Šitą laišką labiausiai norėčiau parodyti jam. Nes būtent jis vai- 
kystėje troško pakliūti į Pitsburgo universitetą, bet negalėjo susimo- 
kėti už mokslus. Tik dėl jo pateikiau stojimo prašymą. - Patylėjęs 
vyrukas sušnibždėjo: - Koks sumautas reikalas, Sendi. 

- Ką sakė motina, kai pamatė laišką? 

Vaikinas prajuko. Pro ašaras, tačiau nuoširdžiai. 

- Ji nieko nesakė. Tik pradėjo spygauti tarsi televiktorinoje būtų 
laimėjusi kelionę į Bermudų salas. Paskui apsižliumbė. - Nedas at- 
Dabar jis atrodė velniškai jaunesnis už daugumą aštuoniolikmečių. 
Veide šmėkštelėjo žavingoji šypsenėlė. - Aišku, ji apsidžiaugė. Kaip 
ir mažylės dvynukės. Kaip ir jūs, vyručiai... Po Širlės bučinio man net 
kūnas nuėjo pagaugais. 

Nusijuokiau pamanęs, kad šiurpas nukratė ir pačią Širlę. Jai pati- 
ko Nedas - vaikinas jis išvaizdus, - todėl ji, ko gero, nebūtų atsisakiu- 
si suvaidinti ponios Robinson. Gal aš ir klystu, gal ir ne. Širlės vyras 
jau dvidešimt metų kaip dingęs iš akiračio. 

Nedo šypsena išblėso. Jis vėl papurtė lapą. 

- Aš žinojau, jog atsakymas teigiamas, vos tik ištraukiau laišką iš 
pašto dėžutės. Tiesiog pajutau. Ir vėl pradėjau jo ilgėtis. Skausmin- 
gai, kaip anksčiau. 

- Suprantu, - burbtelėjau, nors nė velnio nesupratau. Mano tėvas 
iki šiol gyvas - tvirtas, energingas, riebių žodelių nešykštintis vyriškis. 
Sulaukusi septyniasdešimties motina irgi nesiskundė sveikata. 

Nedas atsiduso, įsmeigė akis į kalvas. 

- Jis žuvo taip kvailai. Aš netgi negalėsiu papasakoti savo vai- 
kams, jeigu jų turėsiu, kad senelį pakirto kulkų kruša tuo metu, kai jis 
vijosi bankų plėšikus arba teroristus, mėginusius susprogdinti bombą 
apygardos teismo salėje. Nieko panašaus neįvyko. 

- Taip, - sutikau, - neįvyko. 

- Kad bent būtų praradęs budrumą... jis tiesiog... pro šalį braukė 
apkvaišęs girtuoklis, ir jis tiesiog... 

Vaikinukas pasviro į priekį švokšdamas nelyginant senis, kuriam 
susuko vidurius, ir šįsyk aš ryžausi uždėti ranką jam ant nugaros. Ne- 
das iš visų jėgų bandė sulaikyti ašaras, štai kas mane sukrėtė. Sten- 

gėsi būti tikru vyru, nors tiksliai nežinau, kaip vyriškumą įsivaizduoja 
aštuoniolikmečiai. 

- Nedai, viskas gerai. 

Jis įnirtingai pakratė galvą. 

- Jei Dievas yra, vadinasi, visa tai nutiko ne be priežasties. - Vai- 
kinas nudūrė akis žemyn. Neatitraukdamas delno jaučiau, kaip kilno- 
jasi Nedo nugara, tarytum jis būtų dalyvavęs bėgimo varžybose. - Jei 
Dievas yra, tuomet įvykiai turėtų būti bent kažkiek logiški. Jokios 10- 
gikos aš nematau. 

- Kai turėsi vaikų, Nedai, galėsi pasakyti jiems, kad senelis žuvo 
atlikdamas pareigą. Tada atsivesk juos čia ir parodyk savo tėvo pa- 
vardę, išraižytą ant paminklinės lentos šalia kitų kritusiųjų. 

Rodos, jis manęs negirdėjo. 

- Naktimis regiu tą patį košmarą. - Jis pritilo svarstydamas, kaip 
išreikšti mintis žodžiais. - Sapnuoju, jog visa tai tėra sapnas. Jums 
aišku, ką turiu omenyje? 

Aš linktelėjau. 

- Pabundu šaukdamas, apsidairau po savo kambarį. Jis užlietas 
saulės šviesa. Lauke gieda paukščiai. Rytas. Iš pirmo aukšto atsklin- 
da kavos kvapas, ir aš sau kartoju: jis gyvas. Ačiū tau, Viešpatie, 
mano tėvas gyvas. Jo balso negirdžiu, bet žinau. Tada pagalvoju: ne, 
jis nebandė perspėti vilkiko vairuotojo dėl atsilupusios padangos gu- 
mos ir nebuvo sutraiškytas po girtuoklio mašinos ratais. Tokias kvai- 
lystes gali pamatyti tik idiotiškame sapne, kur viskas atrodo taip 7e- 
alu... nuleidžiu kojas nuo lovos ir netgi pajuntu, kaip kulkšnis šildo 
saulės spinduliai... o paskui pramerkiu akis tamsoje, įsimuturiavęs į 
apklotus, bet vis vien drebėdamas nuo šalčio, ir suprantu, jog sapna- 
vau. 

- Siaubas, - sumurmėjau prisiminęs savąją šio košmaro versiją. 
Apie šunį. Jau ketinau papasakoti, bet paskutinę sekundę užsičiau- 
piau. Sielvartas gali kankinti visus, bet šuo - ne tėvas. 

- Jei sapnuočiau tai kiekvieną naktį, gal jausčiaus ne taip blogai. 
Manau, miegodamas susigaudyčiau, kad kavos kvapas netikras... 
kad iki ryto dar toli. Tačiau sapnas pranyksta ilgam laikui, o pasiro- 
dęs vėl mane apmulkina. Aš taip džiaugiuosi... netgi svarstau, kuo 
pamaloninti tėvą, gal gimtadienio proga nupirkti karišką peilį, kuris 
jam taip patinka... ir prabundu. Vėl jaučiuosi apmautas. - Iš Nedo 
akių plūstelėjo ašaros, turbūt todėl, kad jis pagalvojo apie tėvo gimta- 
dienį, kurio daugiau niekada nelemta švęsti. - Negaliu pakęsti, kai 

mane mulkina. Pamenu, kai ponas Džounsas iškvietė mane iš visuo- 
tinės istorijos pamokos, kad praneštų apie nelaimę... šitas sapnas dar 
bjauresnis, nes pakirdęs tamsoje būnu visiškai vienas. Ponas Grenvi- 
lis, mūsų mokyklos psichologas, tvirtina, esą laikas užgydo žaizdas. 
Bet jau praėjo metai, o prakeiktas košmaras vis sugrįžta. 

Sulinksėjau galva, mintyse regėdamas nelemtą lapkričio dieną ir 
medžiotojo pašautą Dešimtsvarį. Sustingęs šuo tysojo kraujo klane 
po baltu dangumi, pranašaujančiu speiguotą žiemą. Savo sapne aš 
pamatydavau kitą šunį, ne Dešimtsvarį, ir mane apimdavo palaima. 
Atsibudus šioji, be abejo, išgaruodavo. Mąstydamas apie savo augin- 
tinį, trumpam prisiminiau mūsų talismaną, laikytą nuovadoje senais 
laikais. Praminėme jį ponu Dilonu, Džeimso Arneso suvaidinto šerifo 
iš televizijos serialo garbei. Geras buvo šuo. 

- Aš žinau, kaip tu jautiesi, Nedai. 

- Tikrai? - jis įbedė į mane viltingas akis. 

- Taip. Skausmas pamažėle blėsta, patikėk manimi. Visgi jis buvo 
tavo tėvas, ne bendraklasis ar kaimynas. Visai įmanoma, kad koš- 
maras nedings ir po kelerių metų. Gal protarpiais sapnuosi jį net po 
dešimtmečio. 

- Tai siaubinga. 

- Ne, - paprieštaravau. - Tai vadinasi prisiminimais. 

- Jei bent būtų kokia nors svari priežastis... - vaikinukas varstė 
mane žvilgsniu, - kokia velniškai svari priežastis... Jūs suprantate? 

- Žinoma. 

- Kaip manote, ar ji yra? 

Jau ruošiausi pareikšti, kad apie priežastis nieko nenutuokiu. Tik 
apie grandines - žinau, kaip jos susiformuoja ir kaip iš nebūties išni- 
rusi grandis jungiasi prie kitos. Kartais, įsikibęs į tokią grandinę, gali 
ištrūkti iš tamsos. Bet dažniausiai jose susipainioji. Jei nepasiseka - 
uždūsti. 

Staiga suvokiau bežiūrįs į B angarą, rymantį kitoje aikštelės pusė- 
je. Spoksojau į garažą ir mąsčiau: jeigu man pavyko įprasti prie to, 
kas slypi po medinės pašiūrės stogu, tai Nedas Vilkoksas tikrai pa- 
jėgs susitaikyti su tėvo netektimi. Šuo ir kariamas įpranta. Štai koks 
pagrindinis - ir, beje, pats kraupiausias - gyvenimo principas. 

- Sendi, apie ką galvojate? 

- Galvoju, kad paklausei ne to žmogaus. Aš daug išmanau apie 
darbą, viltis... ir kaip atsikratyti psichais, parūpinant jiems kelionę į 
APD. 

Vyrukas šyptelėjo. D patruliniame dalinyje visi labai rimtai kalbėjo 
apie APD, tarsi turėdami omenyje kažkokį teisėtvarkos sergėtojų po- 
skyrį. Iš tiesų santrumpa reiškė “auksinės pensijos dienelės“. Jei ne- 
klystu, pirmą kartą ją išgirdau iš Hadžio Rojerio lūpų. 

- Be to, moku išsaugoti daiktinius įrodymus, kad teismo salėje 
neapsikvailinčiau gudragalvio gynybos advokato akivaizdoje. O šiaip 
esu dar vienas sutrikęs, mažai ką gyvenime nutuokiantis amerikietis. 

- Užtat sąžiningas. 

Ar tikrai? Gal tiesiog nekantravau sulaukti to prakeikto klausimo? 
Kažkodėl man neatrodė, jog esu sąžiningas. Jaučiausi kaip nemo- 
kantis plaukti žmogus, kuris bejėgiškai dėbso į berniuką, besikepur- 
nėjantį vandens gelmėje. Ir vėl mano akys pakrypo į B angarą. Ar 
čia šalta, kitados, senais laikais, klausė vaikinuko tėvas. Ar čia šal- 
ta, ar tik man oda pašiurpo? 

Ne, ne tik jam. 

- Ką svarstote, Sendi? 

- Nieko įdomaus, - atsakiau. - Ką veiksi šią vasarą? 

- A? 

- Ką veiksi šią vasarą? - kertu lažybų, kad jis nežais golfo Meine 
ir neplaukios jachta Tohojos ežere. Nepaisant stipendijos, Nedui teks 
sukrapštyti mokslams kiek galima daugiau šlamančiųjų. 

- Greičiausiai vėl prisijungsiu prie poilsio organizavimo skyriaus, - 
be didelio entuziazmo prisipažino vyrukas. - Dirbau ten praeitą vasa- 
rą iki... na, jūs žinote. 

Iki tėvo mirties. Aš linktelėjau. 

- Aną savaitę gavau laišką nuo Tomo Maklaflano. Rašo, jog iš- 
saugojo man laisvą vietą. Užsiminė apie vaikų beisbolo komandos 
treniravimą, bet tai tėra masalas. Daugiausia laiko turbūt praleisiu 
mosuodamas kastuvu ir prižiūrėdamas vandens purkštuvus kaip per- 
nai. Aš moku kasti ir nebijau susipurvinti rankų, tačiau Tomas... - 
neužbaigęs sakinio jis patraukė pečiais. 

Aš žinojau, ką nutyli Nedas. Egzistuoja dvi rūšys dirbti pajėgiančių 
alkoholikų. Vieni ypač atsparūs velnio lašams, todėl sugeba derinti 
gėrimą ir darbą, kiti tokie mieli, kad žmonės dangsto tų vargšų klai- 
das, kol jie peržengia beprotystės ribą. Tomas priklausė pirmiesiems 
- paskutinė atžala šeimos medyje, kurio šaknys įsisiurbė į derlingą 
apygardos dirvą devynioliktame amžiuje. Maklaflanai padovanojo 
bendruomenei senatorių, du Atstovų Rūmų narius, pustuzinį Pensil- 
vanijos valstijos įstatymų leidėjų ir nesuskaičiuojamą daugybę Statle- 

rio apygardos valdininkų. Visų nuomone, Tomas buvo griežtas šefas, 
neturintis jokių politinių ambicijų. Jam labiau patiko mokyti tokius 
mandagius tylenius, kaip Nedas, siekti užsibrėžto tikslo lipant kitiems 
per galvas. Žinoma, Tomo nuomone, vaikinukams niekada nepakako 
nei ryžto, nei valios. 

- Į laišką dar neatsakyk, - paprašiau. - Iš pradžių pabandysiu su 
kai kuo šnektelėti. 

Maniau, kad Nedas suklus, bet jis paprasčiausiai linktelėjo galva. 
Žvelgiau į jaunuolį, sėdintį ant suoliuko, laikantį ant kelių laišką, ir 
man pasidingojo, kad jis panašesnis į nuliūdusį, neigiamą atsakymą iš 
koledžo gavusį bernioką nei į laimės kūdikį, kuris ne tik įstojo į uni- 
versitetą, bet ir sulaukė pasiūlymo dėl stipendijos. 

Tiksliau būtų pasakyti, kad jis gavo neigiamą atsakymą iš paties 
gyvenimo. Nors laiškas iš Pitsburgo bylojo ką kita. Visgi man susi- 
darė įspūdis, kad būtent taip Nedas jautėsi. Neįsivaizduoju, kodėl ret- 
sykiais ponios Laimės šypsena prislegia labiau negu nesėkmės, bet 
guldau galvą, jog tai tiesa. Nepamirškite, jam tebuvo aštuoniolika me- 
tų, Hamleto amžius, jei toks kada nors egzistavo. 

Kelintą kartą įsistebeilijau į B angarą svarstydamas, kas gi jame 
tūno. Niekas iš mūsų šito nežinojo. 


Kitą rytą paskambinau pulkininkui Tygui į Batlerį, mūsų regioninį 
štabą. Išaiškinau padėtį ir luktelėjau, kol jis susisieks su viršūnėlėmis, 
įsikūrusiomis Skrentone. Ilgai laukti nereikėjo. Netrukus Tygas pra- 
nešė man geras naujienas. Tada kreipiausi į Širlę. Paprasčiau kal- 
bant, atlikau formalumą: ji mėgo tėvą, o sūnų tiesiog dievino. 

Kai Nedas po pamokų atėjo į nuovadą, paklausiau, ar jis nenorėtų 
praleisti vasaros mokydamasis dispečerio darbo ir gaudamas už tai 
atlyginimą, užuot klausęsis, kaip poilsio organizavimo skyriuje dejuoja 
Tomas Maklaflanas. Vieną sekundę jis nustėro... praktiškai suakme- 
nėjo. Paskui vaikino veide pražydo šypsena, nuo vienos ausies iki ki- 
tos. Jau maniau, kad jis puls man ant kaklo. Tikriausiai taip ir būtų 
padaręs, jeigu vakar būčiau jį apglėbęs. Susitvardęs Nedas pakratė 
kumščius prie savo veido ir sustūgo: “O ta-aip!* 

- Širlė sutiko tapti tavo mokytoja, iš Batlerio gavai oficialų palai- 
minimą. Kastuvu mojuoti, kaip pas Maklaflaną, tau neprireiks, bet... 

Šįsyk jis nesusiturėjo ir linksmai gagendamas mane apkabino. 
Tenka pripažinti, kad pojūtis malonus. Galėčiau prie to priprasti. 

Apsigręžęs jaunuolis išvydo Širlę, stovinčią tarp dviejų patrulių: 

Hadžio Rojerio ir Džordžo Stankovskio. Su pilkomis uniformomis jie 
atrodė rimti lyg numirėliai. Užsimaukšlinę šalmus Džordžas su Ha- 
džiu panėšėjo į devynių pėdų ūgio milžinus. 

- Jūs neprieštaraujate? - paklausė Nedas Širlės. - Tikrai? 

- Išmokysiu tave visko, ką pati žinau. 

- O kąjis veiks po pirmos savaitės? - pasiteiravo Hadis. 

Širlė stuktelėjo jam alkūne į pašonę tiesiai virš “Beretos" ranke- 
nos. Hadis teatrališkai aiktelėjo ir susvyravo. 

- Aš tau šį tą turiu, vaiki, - tyliai prabilo Džordžas, apdovanoda- 
mas Nedą pačiu rūsčiausiu “jūs viršijote greitį ligoninės zonoje“ 
žvilgsniu. Vieną ranką jis laikė už nugaros. 

- Ką? - nepaisant džiūgavimo, Nedas mažumėlę sunerimo. Už 
trijulės susirinko kiti patruliai. 

- Nedrįsk niekada :0 pamesti, - pridūrė Hadis, taip pat labai tyliai 
ir rimtai. 

- Nesuprantu, apie ką jūs kalbate? - vyrukas dar labiau sudirgo. 

Iš užnugario išnirusioje Džordžo rankoje subolavo dėžutė, kurią 
jis atidavė vaikinui. Nedas dirstelėjo į ją, nukreipė akis į patrulius, ta- 
da pakėlė dangtelį. Viduje gulėjo didžiulė plastikinė žvaigždė su užra- 
šu: ŠERIFO PADĖJĖJAS. 

- Sveikas atvykęs į D patrulinį dalinį, Nedai, - pareiškė Džorždas. 
Neįstengęs išlaikyti rimtos fizionomijos jis nusikvatojo, ir veikiai visi 
ėmė krizenti, grūsdamiesi artyn, kad paspaustų Nedui ranką. 

- Tai bent pokštas, vyručiai, - sustenėjo berniokas, - tuoj sprogsiu 
iš juoko. - Nors veide švytėjo šypsena, man pasirodė, kad jis vos 
tramdo ašaras. Išoriškai Nedas neišsidavė susigraudinęs, bet jo akys 
truputį sudrėko. Regis, Širlė Pasternak irgi tai pastebėjo. Kai vaikinas 
atsiprašė mūsų sakydamas, jog turi užsukti į tualetą, aš supratau: jis 
nori atgauti savitvardą arba žnybtelėti sau, kad patikrintų, ar nesap- 
nuoja. Nenustebčiau, jei abi prielaidos būtų teisingos. Retsykiais, kai 
viskas ritasi velniop, mes sulaukiame daugiau pagalbos, nei tikimės. 
Bet kartais jos vis vien nepakanka. 


Su Nedu praleista vasara ilgam įstrigo atmintin. Vaikinuką mėgo 
visi, 0 jam pačiam patiko darbuotis nuovadoje. Ypač džiaugėsi valan- 
domis, praleistomis su Širle dispečerinėje. Kurį laiką kalė kodus, daž- 
niausiai mokėsi, kaip teisingai reaguoti į iškvietimus ir vienu metu at- 
sakyti į kelis skambučius. Sparčiai sukaupęs patirties, jis žaibiškai pa- 
teikdavo informaciją keliuose budintiems patruliams, bėgiodavo pirš- 

tais per klaviatūrą lyg pianistas, esant reikalui, užmegzdavo ryšį su 
kitais patruliniais daliniais, kaip kad buvo po nuožmių audrų, birželio 
pabaigoje šėliojusių vakarų Pensilvanijoje. Ačiū Dievui, mūsų neuž- 
griuvo tornadas, tik vėtros, kruša ir žaibai. 

Ant panikos slenksčio Nedas svyravo vos vieną kartą, praėjus 
kelioms dienos nuo uragano, kai vienas vyrukas, stojęs priešais Stat- 
lerio apygardos teisėją, susipyko su sveiku protu ir pradėjo blaškytis 
po salę, plėšdamas nuo savęs drabužius bei klykaudamas apie Jėzų 
Penį. Būtent taip pamišėlis rėkė. Aš netgi išsaugojau ataskaitą. Su 
ryšių centru iš karto susisiekė keturi patruliai. Pora iš jų stebėjo 
spektaklį savo akimis, kiti du skuodė į pagalbą. Kol Nedas laužė gal- 
vą, kaip susidoroti su šia problema, ryšį užmezgė patrulis iš Batlerio, 
kuris pranešė, jog 99-ajame kelyje visu greičiu persekioja mašiną... 
trakšt. Ryšys nutrūko. Nedas pamanė, kad policijos visureigis apsi- 
vertė nušvilpęs į šalikelę, ir nesuklydo (vairuotojas, neseniai gavęs 
policininko ženklelį, liko sveikas gyvas, tačiau gaudynės užsibaigė ir 
įtariamasis be vargo paspruko). Vaikinas riksmu iškvietė Širlę, o pats 
ėmė trauktis nuo kompiuterio, telefonų, mikrofonų, tarytum šie ūmai 
būtų įkaitę iki raudonumo. Širlė skubiai perėmė vadžias į savo ran- 
kas, bet prieš įsitaisydama laisvame krėsle spėjo paplekšnoti Nedo 
pečius ir pakštelėti jam į skruostą. Niekas nežuvo, netgi nesusižeidė, 
0 ponuliui Jėzui Peniui teko keliauti tirtis psichinę būklę į Statlerio li- 
goninę. Tai buvo vienintelis sykis, kai Nedas sutriko, tačiau jis greitai 
atsigavo ir pasimokė iš savo klaidų. 

Po teisybei, jo pažanga darė įspūdį. 

Širlė mielai įsijautė į mokytojos vaidmenį. Nieko nuostabaus, turint 
galvoje, kad ji rizikavo darbu rūpindamasi vyruko apmokymu be ofi- 
cialaus leidimo. Ji žinojo, kaip ir mes visi, jog Nedas nesiruošia siekti 
karjeros policijos struktūrose - tokių užuominų iš jo lūpų niekas negir- 
dėjo, - tačiau Širlė nesuko sau dėl to galvos. Šiaip ar taip, aš mačiau, 
kad vaikiną uždegė mūsų darbo ritmas, įtampa, nuolatinis spaudimas. 
Vienos klaidos jis neišvengė, bet tai tik į gera. Nedas galutinai įsisą- 
monino, jog darbas - ne kompiuterinis žaidimas. Savo elektroninėje 
lentoje jis judino tikrus žmones. Jei Pitsburgo universitete nepatiks 
arba nesiseks mokslai, tuomet... kas žino? Jau dabar savo įgūdžiais 
jis pranoko Metą Babickį, Širlės pirmtaką. 


Liepos pradžioje (jei neapsirinku, praėjus maždaug metams po sa- 
vo tėvo mirties) vaikis užsuko pas mane, norėdamas pateikti kelis 

klausimus apie B angarą. Išgirdęs beldimą į duris, kurias beveik visa- 
da palieku pradarytas, pakėliau galvą ir išvydau Nedą, dėvintį beran- 
kovius marškinėlius, nutrintus džinsus, į abi užpakalines kišenes susi- 
kišusį po skudurėlį. Akimoju susigaudžiau, kas jam parūpo. Galbūt 
užuominą pamėtėjo skudurai, o gal vaikino žvilgsnis. 

- Man rodės, jog tau laisvadienis, Nedai. 

- Na, taip. - Jis patraukė pečiais. - Turėjau užbaigti vieną darbelį. 
Ir... hmm... kai išeisite parūkyti, norėčiau jūsų šio to paklausti. 

- Kam atidėlioti? - aš atsistojau. 

- Jūs tikrai neužsiėmęs? 

- Tikrai, - sumelavau. - Eime. 


Ankstyva popietė niekuo nesiskyrė nuo kitų įprastų vidurvasario 
dienų: danguje plaukė debesys, nuo karščio ir drėgmės padūmavo 
horizontas, ir mūsų pasaulio dalis, dažniausiai tokia erdvi bei ryški, at- 
rodė susitraukusi ir blausi nelyginant sena išblukusi nuotrauka. Iš va- 
karų pusės atsklido duslūs perkūno garsai. Dar nesutemus tikriausiai 
pratrūks pliaupti - nuo birželio vidurio audros atslinkdavo į mūsų apy- 
linkes nerečiau kaip tris kartus per savaitę, - bet kol kas tvyrojo 
karštis ir drėgmė, nuo kurios pažliugdavai prakaitu, kai tik pasitrauk- 
davai iš oro kondicionieriaus veikimo zonos. 

Priešais B angaro duris kėpsojo du guminiai kibirai, vienas su pa- 
muilėmis, kitas su švariu vandeniu. Iš pirmojo kyšojo grandyklės ko- 
tas. Kerčio sūnus mėgo tvarką. Mudviem su vaikinu einant pro šalį, 
ant rūkalių suoliuko įsitaisęs Filas Kendeltonas apdovanojo mane su- 
pratingu žvilgsniu. 

- Aš ploviau nuovados langus, - aiškino Nedas. - Vėliau patrau- 
kiau išpilti vandenį į tą sąvartyną. - Jis pamojo į aikštelę, skiriančią B 
ir C angarus, kur piktžolėse rūdijo buldozerių ašmenys ir mėtėsi ke- 
lios senos traktoriaus padangos. - Bet iš pradžių nutariau apvalyti 
pašiūres. C garažo langai buvo purvini, o B garažo - ganėtinai šva- 
rūs. 

Tai manęs nenustebino. Pro mažuosius B angaro langelius žval- 
gėsi dvi (ar net trys) patrulių kartos, pradedant Džekiu O'Hara ir 
baigiant Edžiu Džeikubua. Pamenu, kaip vyručiai būriuodavosi šalia 
tų dvivėrių durų lyg maži berniukai, apsilankę parodoje, negalintys 
atplėšti akių nuo kokio nors baisaus eksponato. Širlė taip pat ten styp- 
sodavo, sekdama savo pirmtako Meto Babickio pėdsakais, norėdama 
pamatyti gyvą krokodilą, žvilgančias šio iltis. 

Kartą Nedo tėtis įsidrąsino įžengti vidun apsijuosęs virve. Man ir- 
gi teko užsukti į garažą. Kaip ir Hadžiui, be abejo, arba Toniui Skūn- 
distui, mūsų senajam seržantui. Tuo metu, kai Nedas oficialiai pra- 
dėjo plušėti nuovadoje, Tonis (jo pavardė, tariama vietinių lūpomis, 
skambėdavo kaip “Skuondystas"') jau ketverius metus tūnojo įstaigo- 

mūsų. Ne todėl, kad norėjome - kartkartėmis tiesiog privalėdavome. 
Tonis Skūndistas drauge su Kerčiu Vilkoksu tapo “Rodmasterio" ži- 
novais. Būtent Nedo tėvas pakabino viduje termometrą su didžiuliais, 
iš išorės matomais, skaitmenimis. Bandant juos įžiūrėti, reikėdavo 
prispausti kaktą prie vieno iš langų, kurie buvo įmontuoti fasade pen- 
kių su puse pėdų aukštyje, ir priglausti delnus prie abiejų smilkinių, 
kad neakintų saulės šviesa. Iki Kerčio sūnaus pasirodymo niekas ki- 
taip langų nevalydavo - užtekdavo kaktų, kuriomis trindavome stiklus 
mėgindami įžvelgti gyvą krokodilą. Arba, tiksliau kalbant, miglotus 
aštuonių cilindrų “Biuiką" primenančio objekto kontūrus. Miglotus to- 
dėl, kad apklojome jį brezentu kaip negyvėlį drobule. Kartais uždan- 
galas nuslysdavo. Ne mūsų pastangomis. Patikėkite manimi, po bre- 
zentu slypėjo ne lavonas. 

- Pažiūrėkite! - Nedas panėšėjo į vietoje nenustygstantį berniuką. 
- Kokia šauni sena mašina. Geresnė net už mano tėčio “Belerą". 
Sprendžiant iš grotelių ir vėdinimo angų, tai “Biuikas". Berods, paga- 
mintas šešto dešimtmečio viduryje. 

Penkiasdešimt ketvirtaisiais, anot Tonio Skūndisto, Kerčio Vilkok- 
so ir Enio Raferčio. Maždaug penkiasdešimt ketvirtaisiais. Iš arčiau 
pažvelgus supranti, jog tai ne 1954-ųjų modelis. Ne “Biuikas". Ir ne 
mašina. O kažkas kita, kaip sakydavome mano tolimos jaunystės lai- 
kais. 

Tuo tarpu Nedas nepajėgė užsičiaupti, šaudydamas žodžius it iš 
kulkosvaidžio. 

- Jis puikios būklės, netgi iš čia matosi. Viskas taip keista, Sendi! 
Dirstelėjau vidun ir pradžioje teišvydau tamsų kauburį, apklotą bre- 
zentu. Paskui ėmiau plauti langus... - tiesa, jis ištarė “ploti lengus“, 
nes šioje pasaulio dalyje mes šnekame tokia tarme, jog net Milžino 
Erelio prekybos centras tampa “Milžynas Erielis“. - ...1r išgirdau gar- 
sus. Kažin kas sušnarėjo, tada dunkstelėjo. Man bevalant langus, ant 
žemės nuslydo brezentas. Tarytum mašina būtų norėjusi, kad ją pa- 
matyčiau. Argi ne keista? 

- Tikrai, labai keista, - sutikau. Kakta palietęs stiklą (kaip šimtus 

kartų anksčiau), delnus prispaudžiau prie smilkinių, nuslopindamas 
saulės atspindį. Taip, viduje stovintis objektas tikrai panėšėjo į seną, 
bet geros būklės “Biuiką". Akį traukiančios grotelės šiepėsi man ne- 
lyginant chromuoto krokodilo nasrai. Padangos su baltais pakraščiais. 
Išsišovę užpakaliniai sparnai - žžū, mažule, pamenu, sakydavome, 
tu pernelyg žavi, kad dardėtum į mokyklą. B angaro prieblandoje 
automobilis atrodė juodas. Be iš tiesų jo korpusas švytėjo tamsiai mė- 
lynu atspalviu. 

“Biuiko" kompanija išties dažydavo 54-ųjų “Rodmasterius" tam- 
siai mėlynai - Skūndistas patikrino, - tačiau kitokio tipo dažais. Šitie 
gi atrodė sluoksniuoti, lyg būtų užtepti ant pedalinės mažo vaiko 
mašinėlės. 

Tai žemės drebėjimų purtomas kraštas, nuskambėjo Kerčio 
Vilkokso balsas. 

Aš atšokau nuo lango. Prieš metus žuvęs žmogus šnipštelėjo man 
tiesiai į ausį. 

- Kas atsitiko? - paklausė Nedas. - Pamatėte vaiduoklį? 

Išgirdau, vos nepataisiau. Laimei, spėjau laiku prikąsti liežuvį. Po 
sekundės atsakiau: 

- Ne. 

- Jūs tikras? Kodėl taip krūptelėjote? 

- Nieko baisaus. Tiesiog šiurpas nukratė. 

- Iš kur atsirado ta mašina? Kam ji priklauso? 

Na, ir klausimėlis. 

- Nežinau, - prisipažinau. 

- Kodėl ji stovi tamsiame garaže? Jėzau, jeigu aš turėčiau tokią 
gražuolę - ir dar važiojančią! - niekuomet nelaikyčiau jos purvinoje 
pašiūrėje. - Staiga vyrukui šovė mintis. - Tai nusikaltėlio automobi- 
lis? Daiktinis įrodymas? 

- Panašiai. Sulaikytas dėl vagystės. - Bent jau mes tarpusavyje 
taip kalbėjome. Ne itin sklandus paaiškinimas, bet, Kerčio žodžiais 
tariant, užtenka vienos vinies, kad būtų kur pakabinti kepurę. 

- Kokios vagystės? 

- Degalų už septynis dolerius. - Neprisiverčiau jam iškloti, kas 
pylė benziną. 

- Už septynis dolerius? Tik tiek? 

- Na... - nutęsiau, - užtenka vienos vinies, kad būtų kur pakabinti 
kepurę. 

Jis pervėrė mane suglumusiu žvilgsniu, kurį atlaikiau tylėdamas. 

- Ar galime įeiti vidun? - pasiteiravo vaikinas. - Apžiūrėti mašiną 
iš arčiau? 

Vėl priglaudęs kaktą prie stiklo įsistebeilijau į termometrą, apvalų 
ir raminančiai gelsvą it mėnulio paviršius. Tonis Skūndistas nupirko jį 
“Tikroje kainoje“, Statlerio parduotuvėje. Sumokėjo iš savo kišenės, 
užuot krapštęs grynus iš menko D patrulinio dalinio išlaidų fondo. 
Nedo tėvas pakabino jį po sija. Kaip kepurę ant vinies. 

Nors lauke tvyrojo nemažiau kaip aštuoniasdešimt penkių* laips- 
nių temperatūra, o prastai vėdinamose daržinėse, žinia, oras dar 1a- 
biau įkaista, raudonoji termometro strėlytė buvo sustingusi tarp dviejų 
penkiukių**. 

- Vėliau, - atsakiau. 

- Kodėl? - po pauzės pridūrė tarsi susiprotėjęs, kad jis pernelyg 
nekantrus, netgi įkyrus: - Kodėl negalima užsukti į angarą dabar? 

- Todėl, kad dabar nesaugu. 

Kelias sekundes Nedas gręžė mane akimis. Susidomėjimas išga- 
ravo iš veido, ir aš vėl pamačiau tą patį berniuką, kurį regėjau tą die- 
ną, kai jis parodė laišką iš Pitsburgo universiteto. Berniuką, sėdėjusį 
ant rūkalių suoliuko, braukusį nuo skruostų ašaras, troškusį sužinoti, 
kaip ir kiekvienas vaikas, kuris netenka mylimų artimųjų: kodėl taip 
atsitiko? Kodėl taip atsitiko man? Įvykius nulėmė kokia nors svari 
priežastis ar beprotiškos likimo ruletės ratas? Jei priežastis egzistuo- 
ja, ką man daryti? Jeigu ne, kaip man su tuo susitaikyti? 

- Mašina susijusi su mano tėvu? - paklausė Nedas. - Ji priklausė 
tėvui? 

Vyruko intuicija gąsdinanti. Ne, mašina nepriklausė Kerčiui ViI- 
koksui... argi tai įmanoma, jei B angare tūnantis objektas net nėra 
automobilis. Taip, ji priklausė Kerčiui Vilkoksui. Man... Hadžiui Ro- 
jeriui... Toniui Skūndistui... Eniui Raferčiui. Pirmiausia pastarajam. 
Šia prasme Eniui negalėjome prilygti. Ir nenorėjome. Nedui įdomu, 
kieno tas nelemtas “Biuikas"? Manau, teisingiausias atsakymas - 
Pensilvanijos valstijos policijos D patrulinio dalinio. Visų patrulių, bu- 
vusių ir esamų, kurie žinojo, ką laikome B angare. Visgi didžiumą ga- 
raže praleistų metų “Biuikas" labiausiai masino Tonį ir Kertį. Tiedu 
tapo pagrindiniais “Rodmasterio" tyrinėtojais bei žinovais. 

*29,5*C. 
**55*F, arba 12,8*C. 

- Ne visai tavo tėvui. - Regis, prieš atsakydamas per ilgai dvejo- 
jau. - Bet jis žinojo apie “Biuiką". 

- Ką čia žinoti? O kaip mama? 

- Mes slėpėme informaciją nuo kitų. 

- Sakydamas “mes" turite galvoje patrulinį dalinį? 

- Taip. Tokia padėtis išliks visam laikui. - Rankoje laikiau cigare- 
tę. Nepamenu, kada ją prisidegiau. Numečiau nuorūką ant asfalto. 
Sumindžiau. - Tai mūsų reikalas. - Aš giliai įkvėpiau. - Jei nori iš- 
girsti šią istoriją, aš tau papasakosiu. Dabar tu vienas iš mūsų... 
praktiškai esi įkinkytas į valstybinį darbą. - Taip mėgdavo sakyti 
Kertis - tokios smulkmenos visą laiką jį primindavo. - Galėsi net įeiti 
į garažą ir apžiūrėti mašiną. 

- Kada? 

- Kai pakils temperatūra. 

- Nesuprantu. Kuo čia dėta temperatūra? 

- Mano darbo laikas baigiasi trečią. - Pamojau ranka į suolelį. - 
Jei nelis, susitiksime čia. Jei pradės lašnoti, paplepėsime nuovadoje 
arba nuvažiuosime į “Pakelės" užkandinę. Galbūt belaukdamas pra- 
alksi. Tavo tėvas norėtų, kad tu žinotum. 

Ar tikrai? Neįsivaizduoju. Tačiau instinktai ragino mane viską 
vaikinukui papasakoti. O gal balsas iš anapus? Religingu žmogumi 
savęs nepavadinčiau, bet tokiais dalykais tikiu. Prisiminiau, ką saky- 
davo senbuviai: smalsumas gali pražudyti, tačiau ši savybė - ne yda. 

Mano patirtis byloja, jog žinojimas retai kada patenkina smalsu- 
mą. Vis dėlto man nesinorėjo, kad rugsėjį, Nedui išvykstant į Pitsbur- 
gą, jo žavinga šypsena tvyksčiotų veide tik protarpiais, tarytum iki ga- 
lo neprisukta lemputė. Vaikinas turėjo teisę gauti atsakymus. Nenu- 
tuokiau, ar sugebėsiu juos pateikti, bet buvau tikras, kad pasistengsiu. 
Jaučiau, jog privalau pasistengti, nepaisydamas rizikos. 

Tai žemės drebėjimų purtomas kraštas, pasakė man į ausį Ker- 
tis Vilkoksas, tad būk atsargus. 

- Jus vėl nukratė šiurpas? - paklausė Nedas. 

- Kažkas išties nukratė, - prisipažinau. 


Lyti neprapliupo. Po trijų išėjęs laukan, pamačiau Arkį Arkania- 
ną, maksinti ant rūkalių suoliuko, nuo kurio atsiveria vaizdas į mašinų 
stovėjimo aikštelę ir B angarą, traukiantį dūmą, su vaikiu aptarinėjantį 
“Piratų"" galimybes beisbolo lygoje. Man pasirodžius, Arkis susiruošė 
dingti, bet aš paprašiau jo pasilikti. 

- Supažindinsiu Nedą su “Biuiko" istorija, - tariau, kryptelėdamas 
galva garažo pusėn. - Jeigu jis nuspręs iškviesti vyrus baltais chala- 
tais, nes D patrulinio dalinio seržantui atsisuko varžteliai, tu patvirtin- 
si mano žodžius. Galų gale pats dalyvavai tuose įvykiuose. 

Arkio šypsena išgaravo. Pražilusias jo plaukų sruogas įniko taršyti 
karštas vėjelis. 

- Ahr tai gehra mintis, sehržante? 

- Smalsumas gali pražudyti, - atšoviau, - bet... 

- „bet ši savybė - ne yda, - užbaigė priėjusi Širlė. - Jei žinai saiką, 
kaip pasakytų patrulis Kertis Vilkoksas. - Neprieštarausite, jei prie 
jūsų prisijungsiu? Berniukai įsileis mane į savo klubą? 

- Ant rūkalių suoliuko lyčių diskriminacija nepropaguojama, - at- 
sakiau. - Prašom prisijungti. 

Širlės pamaina irgi ką tik baigėsi. Jos vietą dispečerinėje užėmė 
Stefa Koluči. 

Prisėdusi šalia Nedo, ji švelniai šyptelėjo vaikinui ir sužvejojo savo 
rankinėje pakelį “Parlament" cigarečių. Už lango du tūkstančiai ant- 
rieji, ir niekam ne paslaptis, jog nikotinas žudo, tačiau tai neatšaldė 
mumyse noro save naikinti. Nuostabu. O gal ir ne, žinant, kad mes 
gyvename pasaulyje, kuriame girtuoklių mašinos įsirėžia į vilkikus su- 
traiškydamos kelių policijos patrulius... kuriame į degalines retsykiais 
atvažiuoja fantazijų šalyje surinkti “Biuikai". 

Dabar neverta apie tai galvoti, nusprendžiau. Reikia pradėti pasa- 
kojimą. 


TUOMET 


1979-aisiais 32-ojo ir Hambolto kelių sankryžoje tebeveikusi 
“Dženės" degalinė vos gyvavo, nes OPEC* pastangomis iš rinkos 
buvo išstumiama visa smulkmė. Tą dieną “Dženės" savininkas ir 
mechanikas Herbertas “Hju" Bosis išvažiavo į Lasburgą pas dantis- 
tą, neatlaikęs “Snikers" šokoladukų bei “RC kolos“ poveikio. Ant ga- 
ražo lango prilipdė lapelį su užrašu: MECHANIKO NĖRA. IŠVI- 
KO GIDITI DANTIES. Pilti degalus liko Bredlis Roučas, vos įko- 
pęs į trečią dešimtį nevykėlis, taip ir nesugebėjęs baigti vidurinės mo- 
kyklos. Po dvidešimt dvejų metų, per tą laiką išmaukęs tūkstančius 
alaus skardinių, šis vyrukas užmuš dar negimusio berniuko tėvą, 
įtrėkšdamas jį į krovininio sunkvežimio šoną, priversdamas suktis pa- 


*Naftą eksportuojančių šalių organizacija. 

lei bortą it volelį, nudrėksdamas kone visą odą. Keista, bet auka nu- 
sirideno į piktžoles bemaž nuoga, o kruvini drabužiai išsidrabstė ant 
plento. Visa tai įvyks po daugelio metų. Nūnai mes esame praeityje, 
stebuklingoje Tuomet šalyje. 

Tą liepos dieną, maždaug dešimtą ryto, Bredas Roučas kiurksojo 
“Dženės" degalinės kontoroje ir užsikėlęs kojas ant stalo skaitė “In- 
side View“. Ant viršelio puikavosi skraidanti lėkštė, grėsmingai pa- 
kibusi virš Baltųjų Rūmų. 

Automobilio ratams pervažiavus oro žarną, gulinčią ant asfalto, 
garaže sutilindžiavo varpelis. Kilstelėjęs galvą Bredas pamatė, kaip 
prie antrosios iš dviejų kolonėlių, iš kurios buvo pumpuojamas aukš- 
čiausios kokybės benzinas, pažymėtas “HI TEST" ženklu, sustojo 
mašina, pratūnosianti B angaro prieblandoje daugiau nei porą dešimt- 
mečių. Kerinčios išvaizdos, tamsiai žydras “Biuikas". Senas (su di- 
džiulėmis chrominėmis grotelėmis ir vėdinimo angomis ant sparnų), 
tačiau idealios būklės. Dažai žvilgėjo, nuo priekinio stiklo ir chromuotų 
kėbulo juostų atsispindėjo saulės spinduliai. Nespėjus vairuotojui išlipti 
laukan, Bredas Roučas pajuto: kažkas čia negerai. Tik nenutuokė, 
kas būtent. 

Vyrukas nusviedė ant stalo laikraštį (šefas nė už ką nebūtų leidęs 
jo paimti iš stalčiaus, tačiau smaližiaus įpročiai privertė Hju išlėkti 
pas dantistą), pašoko nuo kėdės tuo momentu, kai vairuotojas pravė- 
rė dureles ir nuleido koją ant žemės. 

Praėjusią naktį pliaupė lietus, ir keliai iki šiol nebuvo pradžiūvę 
(po velnių, kai kurios žemumos į vakarus nuo Statlerio skendėjo po 
vandeniu), tačiau aštuntą valandą ryto nušvito saulė, iki dešimtos 
pragiedrėjo, oras pastebimai sušilo. Vis dėlto iš mašinos išlindęs 
žmogus vilkėjo ilgą juodą paltą, jo akis dengė didžiulė juoda skrybėlė. 
“Atrodė kaip šnipas iš senų filmų“, - maždaug po valandos tvirtino 
Bredas Eniui Raferčiui, pademonstruodamas savo aukštąjį poetinės 
fantazijos pilotažą. Apsiausto skvernai vilkosi per balas ir plaikstėsi 
vėjyje įkandin “Biuiko" vairuotojo, tam žirgliojant link degalinės kam- 
po, už kurio buvo girdėti Redferno ošimas. Po vakarykščių liūčių 
upelis gerokai patvino. 

Nutaręs, jog vyriškiui su juodu apsiaustu ir plačiakrašte juoda 
skrybėle prisireikė atlikti mažą arba didelį reikalą, Bredas šūktelėjo: 
- Tualeto durys atidarytos, pone... kiek benzino jums pripilti? 

- Pilną baką, - atsiliepė vairuotojas tokiu balsu, kuris Bredui Rou- 
čui nė trupučio nepatiko. Apklausiamas pareigūnų, vėliau aiškino, jog 

žmogus kalbėjo taip, tarytum į burną būtų prisigrūdęs želatinos. Re- 
gis, Bredą išties buvo apėmusi poetiška nuotaika. Ją turbūt nulėmė 
Hju, prapuolęs visai dienai. 

- Tepalą patikrinti? - pasiteiravo Bredlis. Tuo metu klientas jau 
spėjo nusigauti iki mažojo baltojo pastato kampo. Sprendžiant iš 
sparčios eisenos, vyrukui išties magėjo nusilengvinti. 

Išgirdęs klausimą žmogus visgi sustojo ir pakreipė atgal galvą. 
Tiek, kad Bredas pamatytų išblyškusį, kone vaško spalvos, skruostą, 
tamsią mažneę migdolo pavidalo akį be jokių baltymų ir juodų plaukų 
sruogą, susivijusią virš keistos formos ausies. Bredui į atmintį labiau- 
siai įstrigo ausis, sukrėtusi jį iki širdies gelmių, nors vaikinas pats ne- 
suprato, kodėl taip sudirgo. Jam netgi metaforos išseko. “Kažkokia 
aptirpusi. Lyg būtų degusi ugnyje", - tepajėgė išspausti. 

- Alyvos lygis normalus, - sušvokštė juodai apsirengęs vyriškis ir 
pranyko už kampo, paskutinį sykį švystelėjęs apsiausto skverną, pa- 
našų į šikšnosparnio sparną. Neskaitant bjauraus tembro, žmogus 
šnekėjo su akcentu, priminusiu Bredui Roučui senąją “Rokio ir Bul- 
vinklio" televizijos laidą, kurioje Borisas Bodinofas aiškino Natašai: 
“Mes turyme pagauti briedį yr voverę". 

Bredas nupėdino prie “Biuiko", žengdamas link kolonėlei artimes- 
nio mašinos šono (vairuotojas pastatė automobilį netvarkingai, pali- 
kęs per daug erdvės tarp dešiniojo sparno ir betoninės salelės), delnu 
perbraukė chromuotą išlinkį ir glotnų dažų sluoksnį. Tokiu gestu iš- 
reiškė savo susižavėjimą. Bredlis neturėjo teisės liesti svetimos ma- 
šinos, tačiau pakilios nuotaikos jaunuoliui tai buvo nė motais. Palin- 
kęs virš degalų bako dangtelio jis sustingo, nes nepastebėjo numerio 
ženklo. Nei šio laikiklio, nei angų, į kurias įsukami varžtai. 

Pagaliau Bredlis susigaudė, kas jį sutrikdė, po varpelio skambte- 
lėjimo pakėlus galvą ir pirmą sykį išvydus “Biuiką". Ant priekinio 
lango nesimatė techninės apžiūros lipduko. Vaikinas nusprendė ne- 
sukti sau galvos dėl numerių ir lipduko. Už pažeidimus vairuotoją pri- 
griebs vietiniai farai arba kelių patruliai iš D dalinio... gal ir nepri- 
griebs. Kad ir kaip ten būtų, Bredo Roučo darbas - pumpuoti dega- 
lus. 

Jis nuleido “HI TEST"' benzino kolonėlės rankeną, idant atsuktų 
skaitiklį iki nulių, įkišo žarnos antgalį į kuro bako angą ir įjungė auto- 
matinį pumpavimo režimą. Kolonėlės viduje pradėjus žvangėti skam- 
bučiui, Bredas apėjo “Biuiką" ratu ir nusigavo iki vairuotojo durelių. 
Pakeliui dirsčiojo pro langus stebėdamasis, kodėl prabangios šešto 

dešimtmečio mašinos interjeras atrodo taip neišvaizdžiai. Apžiūrėjo 
rudus apmušalus ir tokio paties atspalvio vidinę stogo dangą. Tuščios 
užpakalinės ir priekinės sėdynės. Ant grindų nebuvo nei popierėlių 
nuo gumos, nei žemėlapio ar sumaigyto cigarečių pakelio. Bredliui 
pasidingojo, jog vairas išraižytas iš medžio, tačiau neaišku, standar- 
tinis jis ar pagamintas pagal užsakymą. Atrodo prašmatniai. Tik ko- 
dėl vairas toks didelis? Tereikėtų prilipdyti spyglius, ir jis taptų pana- 
šus į šturvalą iš milijonieriaus jachtos. Norint įsitverti į vairą, tektų 
krūtinės plotyje išskėsti rankas. Akivaizdu, jog tai ne standartas. Bre- 
do manymu, ilgoje kelionėje vairuotojas turėtų kaip reikiant nusika- 
muoti. 

Juokingas pasirodė ir prietaisų skydelis, regis, išdrožtas iš riešut- 
medžio. Chrominės rankenėlės bei smulkūs įtaisai - šildytuvas, radi- 
jas, laikrodis - lyg ir normalūs... bent jau įprastose vietose. Žmogus 
juodais drabužiais netgi paliko užvedimo spynelėje raktą (koks pa- 
tiklus tipas, toptelėjo mintis Bredui), visgi kažkas čia negerai. Tiktai 
kas? 

Vaikinas įbedė akis į priekinį automobilio buferį, grožėdamasis pa- 
šaipiu chrominių grotelių vypsniu (tokios grotelės galėjo priklausyti tik 
“Biuikui", ir niekam kitam), dar kartą įsitikino, jog ant stiklo nėra 
techninės apžiūros lipduko: nei iš Pensilvanijos, nei iš kur nors kitur. 
Tiksliau sakant, ant mašinos nebuvo visiškai jokių lipdukų. “Biuiko" 
savininkas aiškiai nepriklausė “Trigubos A", "Briedžių", “Liūtų" ar 
“Kivanių" organizacijoms, nerėmė Pitsburgo arba Pensilvanijos 
valstijos (bent jau nedemonstravo savo prieraišumo užsiklijavęs ant 
stiklo lipnias juostas su atitinkamais užrašais), automobilio nesergėjo 
“Mopar" ar senoji geroji “Rasti Džouns" apsaugos sistemos. 

Vis dėlto “Biuikas" žavingas... šefas, ko gero, būtų pareiškęs, kad 
jam privalu kuo greičiau pildyti kuro bakus, o ne išvertus veizolus 
grožėtis atriedėjusiomis mašinomis. 

“Biuikui" išmaukus pirmarūšio gėralo už septynis dolerius, auto- 
matinis pumpavimas išsijungė. Anais laikais, kai “HI TEST" benzino 
galonas kainuodavo septyniasdešimt centų, tai buvo nemažas degalų 
kiekis. Matyt, žmogus juodu apsiaustu išvairavo automobilį iš garažo 
nepripildęs kuro bako arba turėjo įveikti ilgą kelio atkarpą. 

Bredlis padarė išvadą, jog antroji prielaida šūdo verta. Keliuose 
telkšojo balos, o mėlyno žvilgančio “Biuiko" kėbulo nebjaurojo nė 
menkiausia purvo dėmelė. Balti storų padangų šonai - irgi idealiai 
švarūs, vadinasi, plentu mašina negalėjo važiuoti. 

Koks jam skirtumas? Svarbiausia atkreipti vairuotojo dėmesį į 

trūkstamą techninės apžiūros lipduką. Gal taip užsidirbs arbatpinigių, 
kurių pakaks alaus skardinių pakuotei. Teisę pirkti alkoholį jis turėjo 
įgyti po šešių ar aštuonių mėnesių, bet jei labai norisi, visada įmano- 
ma atrasti išeitį. O Bredlis Roučas jau tada garsėjo pomėgiu išgerti. 

Jis sugrįžo į kontorą, atsisėdo ir čiupęs “Inside View“ ėmė laukti 
vyruko su juodu paltu. Žinoma, šiltas apsiaustas visiškai netiko tokiai 
karštai dienelei, tačiau Bredas neabejojo žinąs atsakymą į šią mįslę. 
Tas žmogėnas - vienas iš MS, mažumėlę besiskiriančių nuo čionykš- 
čių. Iš sektos, kuri leidžia vairuoti mašiną. MS santrumpa Bredlis sų 
draugais titulavo amišus. Ji reiškė: mėšlabraidžiai smirdžiai. 

Po penkiolikos minučių baigęs skaityti NSO eksperto Ričardo T. 
Ramsfeldo (JAV armijos veterano) parašytą straipsnį “Mus lankė 
svečiai" ir vėpsoti į blondinę iš ketvirtojo puslapio, kuri žvejojo kalnų 
upelyje tevilkėdama kelnaites bei liemenėlę, Bredas suvokė, jog lau- 
kimas užsitęsė. Matyt, vyrukui taip susuko vidurius, kad jis triedė 
nesustodamas. 

Prunkšdamas, įsivaizduodamas, kaip “Biuiko" vairuotojas kiurkso 
tamsoje (vienintelė lemputė perdegė prieš mėnesi, tačiau Hju ir 
Bredlis kažkodėl nesiteikė jos pakeisti), bezda po surūdijusiais vamz- 
džiais, pasikėlęs juodo apsiausto skvernus kartu su pelių išmatomis, 
Bredas vėl griebė savo laikraštį, atsivertė humoro skyrelį, prikausčiu- 
sį jo dėmesį dar dešimčiai minučių (kai kuriuos juokingesnius anek- 
dotus skaitė po tris keturis kartus). Galų gale nutėškė laikraštį ant 
stalo ir pažvelgė į laikrodį, pakabintą virš durų. Lauke, šalia kolonė- 
lės, saulės spinduliuose maudėsi “Biuikas Rodmasteris“. Praėjo be- 
veik pusvalandis nuo to momento, kai vairuotojas per petį sušuko: 
“Alyvos lygis normalus", - savo keistuoju balsu ir pradingo už pasta- 
to kampo, lydimas plevėsuojančių juodų palto skvernų. Ar jis išties 
MS? Ar kas nors iš jų vairuoja automobilius? Bredas taip nemanė. 
Visi MS dievagodavosi, jog prietaisus su varikliais padėjo išrasti šė- 
tonas. 

Na, gerai, tarkim, žmogus ne MS. Kad ir kas būtų “Biuiko" savi- 
ninkas, kodėl gi jis negrįžta? 

Tipo, sėdinčio ant apmusijusio klozeto, už dyzelinio kuro kolonė- 
lės, vaizdas jau nebekėlė šypsenos. Sąmonės akimi Bredas išvydo 
žmogų įsimuturiavusį į apsiaustą, kurio skvernai šlavė purviną lino- 
leumą, nusileidusį iki kulkšnių kelnes, nukorusį galvą taip, kad smak- 
ras įsirėmė į krūtinę, paslėpusį akis po plačiakrašte skrybėle (tokių 
kepurių amišai vis dėlto nenešiojo). Jis nejuda. Nekvėpuoja. Ir ne- 

triedžia, nes jau padžiovė autus. Patyrė infarktą ar kažką panašaus. 
Visai įmanoma, žinant, jog bezdėdamas užvertė kanopas net pra- 
keiktas rokenrolo karalius. 

- Nia-a, - sušnibždėjo Bredlis Roučas, - tik ne tai... jis negalėjo... 
nia-a! 

Jis čiupo “Inside View", pabandė perskaityti straipsnį apie mus 
stebinčias skraidančias lėkštes, bet nepajėgė paversti žodžių rišliomis 
mintimis. Nusviedęs šalin laikraštį pažiūrėjo pro duris. Saulėje žvil- 
gantis “Biuikas" niekur nedingo. 

Tačiau vairuotojo - nė padujų. 

Prabėgo pusvalandis... ne, trisdešimt penkios minutės. Velniai ži- 
no, kas čia vyksta. Dar po penkių minučių vyrukas įniko nervingai 
plėšti nuo laikraščio siauras popieriaus juosteles ir mėtyti jas į šiukšlių 
dėžę, kur veikiai susikaupė konfeti kauburėlis. 

- Šiknius, - urgztelėjo Bredas. Pašokęs nuo kėdės žengė per 
slenkstį laukan ir apėjo baltą kvadratinį, iš šlakinių blokelių sumūrytą 
pastatą, kuriame pradėjo darbuotis metęs vidurinę mokyklą. Tualetai 
buvo įrengti užnugaryje, iš rytų pusės. Bredlis niekaip neapsispren- 
dė, kaip elgtis: griebti jautį už ragų (“Ei, ponuli, ar jūs gerai jaučia- 
tės?"*) ar paversti viską juokais (“Ei, ponuli, gal jums kartais pravers- 
tų petarda?“). Kaip paaiškėjo vėliau, neprisireikė nė vienos iš pa- 
ruoštų frazių. 

Vyrų tualeto duris su klibančiu skląsčiu atšaudavo bet kuris stip- 
resnis vėjo gūsis, nebent jas užsidarydavai iš vidaus, todėl Bredas ir 
Hju visada įkišdavo į staktos plyšį kartono gabalėlį, kuris neleisdavo 
atsiverti durims, kai ant unitazo niekas netupėdavo. Jei “Biuiko" vai- 
ruotojas nudrožė į tualetą, jis, ko gero, nusinešė kartono skiautę vidun 
ir padėjo ant kriauklės, prieš įsitaisydamas ant klozeto, arba paliko ją 
numestą lauke, ant betoninio laiptelio. Taip paprastai ir atsitikdavo, 
vėliau pasakojo Bredas Eniui Raferčiui; jam arba Hju nuolatos tek- 
davo grūsti kartoną į vietą, pasišalinus lankytojui, ir dažniausiai pa- 
tiems nuleisti vandenį. Nutolus nuo namų, žmones kažkodėl apimda- 
vo noras viską terlioti. 

Bet šįsyk per pusę perlenkta kartono atraiža stirksojo staktos ert- 
mėje tiesiai virš skląsčio, kur geriausiai atlikdavo savo funkcijas. 
Visgi Bredas atidarė duris, vikriai sugaudamas iškritusį kartono kaiš- 
tį - po daugelio metų lygiai taip pat vikriai atidarinės alaus butelius į 
savo “Biuiko" durelių rankeną. Ankštoje kabinoje neišvydo nė gyvos 
dvasios. Širdyje nieko kito nesitikėjo. Nepastebėjo jokio ženklo, kad 

juodai apsirengęs vyriškis būtų pasinaudojęs tualetu. Be to, į kontorą, 
kurioje Bredas skaitė laikraštį, nė karto neatsklido nuleidžiamo van- 
dens garsai. Ant surūdijusios kriauklės nebuvo matyti nė menkiausio 
lašelio. 

Bredliui Roučui toptelėjo į galvą, jog “Biuiko" savininkas apėjo 
degalinę užsimanęs pasigrožėti Redferno upelio vaizdu, ganėtinai pa- 
traukliu, kad praeivis panorėtų mestelėti į jį akį arba įamžinti senu 
“Kodak" fotoaparatu. Vandens srautas tekėjo šiaurinėje Statlerio 
Skardžių pusėje, tarp karklų, primenančių žalsvus undinės plaukus 
(tas vaikis, vietinis Dilanas Makjeitsas, išties turėjo poeto sielą). Ta- 
čiau vyriškis juodais rūbais nespigino akių į Redferno upę - už dega- 
linės pastato Bredas tepamatė išdrabstytas, nebereikalingas automo- 
bilių dalis ir kelias antikvarines traktorių ašis, tysančias piktžolėse it 
surūdiję kaulai. 

Patvinęs upokšnis burbuliavo iš visų spėkų ir putojo. Žinoma, lai- 
kinai - potvyniai užliedavo vakarinę Pensilvaniją pavasariais, - tačiau 
tą dieną paprastai mieguistas Redfernas virto riaumojančiu srautu. 

Aukštai pakilęs vandens lygis privertė Bredlį Roučą apmąstyti 
gąsdinančią galimybę. Jis įvertino žvilgsniu statų šlaitą, besidriekiantį 
iki vandens. Žolė - drėgna ir slidi, ypač tokiam lengvabūdžiui, Biblijos 
tiesas marmaliuojančiam MS, kuris mūvi brangius batus su guminiais 
padais. Sulig kiekviena sekunde Bredo smegeninėje stiprėjo įsitikini- 
mas, jog tai ne šiaip prielaida. Kaip kitaip paaiškinti uždarytą tuščią 
šikinyką, prie kolonėlės kėpsančią mašiną su pilnu kuro baku, užvedi- 
mo spynelėje likusį raktą? Senasis ponas Biuikas Rodmasteris užsu- 
ko už degalinės kampo, kad pažvelgtų į Redferną, kvailai rizikuoda- 
mas žengė ant drėgno šlaito, nes panoro iš arčiau apžiūrėti kliokiantį 
vandens srautą ir... čiau, braške, susitiksime kompote. 

Bredlis atsargiai nusileido iki kranto, porą sykių slystelėjo, nepai- 
sant to, kad mūvėjo “Džordžijos Džajent' sportbačius, bet nepargriu- 
vo - praradęs pusiausvyrą vis spėdavo įsitverti kokio nors gelžgalio. 
Pakrantėje nepažįstamojo - nė ženklo. Tačiau už dviejų šimtų jardų 
pasroviui, tarp nuvirtusio beržo šakų, vandenyje kažkas juodavo. Gal- 
būt pono Biuiko Rodmasterio apsiaustas. 

- Ot šūdas, - burbtelėjo Bredas ir paknopstomis ėmė ropštis aukš- 
tyn, ketindamas iš kontoros paskambinti kelių patruliams, įsikūru- 
siems dviem myliomis arčiau “Dženės" degalinės nei čionykščių farų 
nuovada. Štai taip... 

DABAR: SENDIS 


- „mes įsivėlėme į nelemtą reikalą, - paaiškinau. - Širlės pirmta- 
kas Metas Babickis susisiekė su Eniu Raferčiu... 

- Kodėl su Eniu, Nedai? - paklausė Širlė. - Atsakyk negalvoda- 
mas. 

- APM, artimiausia patrulinė mašina. - Vaikinas atsiliepė iš karto, 
automatiškai, neatplėšdamas nuo manęs akių. 

- Eniui buvo penkiasdešimt penkeri, ir jis nekantravo pasimėgauti 
pensijos dienomis, kurių taip ir nesulaukė. 

- Mano tėvas važiavo Raferčio visureigyje, tiesa? Juk jiedu buvo 
partneriai. 

- Taip, - patvirtinau. 

Istoriją galėjau pratęsti nieko nedelsdamas, bet iš pradžių jam rei- 
kėjo suvirškinti pirmąją dalį. Tylėdamas leidau vaikinui susitaikyti su 
mintimi, kad Kertis Vilkoksas ir Bredas Roučas, jo tėvo žudikas, ki- 
tados bendravo akis į akį kaip du normalūs žmonės. Tegul berniokas 
įsivaizduoja, kaip Kertis klausosi parodymų, atsiversdamas užrašų 
knygelę, popieriuje žymėdamas laiko seką. Nedas jau žinojo, kokio- 
mis procedūromis prasideda nauji tyrimai. 

Man susidarė įspūdis, jog būtent pirmoji istorijos dalis labiausiai 
įstrigs vaikiui į atmintį, ir visiškai nesvarbu, kokias fantasmagoriškas 
smulkmenas jam teks išgirsti vėliau. Galvoje Nedas visą laiką regės 
žmogžudį ir jo auką, stovinčius vos už keturių minučių kelio pėstute 
nuo tos vietos, kur po dvidešimt dvejų metų juodu vėl suves likimas, 
šį kartą tam, kad vienas iš jų atimtų kitam gyvybę. 

- Kiek jam buvo metų? - kone sukuždėjo Nedas. - Mano tėvui? 
Kiek jam buvo metų tą dieną, apie kurią jūs pasakojote? 

Jis nesunkiai galėjo pats suskaičiuoti. Turbūt nesuklysiu pasakęs, 
kad gebėjimą atlikti elementarius aritmetikos veiksmus trumpam iš- 
trynė sukrėtimas. 

- Dvidešimt ketveri, - pratariau nedvejodamas. Jei metų pragy- 
venta nedaug, juos skaičiuoti lengva. - Patruliu dirbo beveik metus. 
Tuomet galiojo tokios pačios taisyklės. Pora patrulių sėda į vieną vi- 
sureigį tik nuo vienuolikos vakaro iki septynių ryto. Geltonsnapiams 
suteikiama išimtis. Tavo tėvas tebebuvo naujokas, todėl poroje su 
Eniu važinėdavo ir dienomis. 

- Nedai, ar tu gerai jautiesi? - nuoširdžiai susirūpinusi pasiteiravo 
Širlė, nes vaikinukas išbalo kaip lavonas. 

- Taip, mem. - Nedas pažiūrėjo į ją, Arkį ir Filą Kendeltoną nuo- 
stabos sklidinu ir kone kaltinančiu žvilgsniu. - Jūs viską žinojote? 

- Žinojome, - patvirtino Arkis savo švelnia šiaurietiška tartimi, kuri 
man visada primindavo Lorensą Velką - “ihr viens, ihr du, štai, ko- 
kios šaunios Lenonų sesehrys, ahrgi jos nia meilutės?" - tai niekam 
nebuvo paslaptis. Tavo tėvas ihr Bhredlis Hroučas tuomet puikiai 
sutahrė. Netgi vėliau. Devintame dešimtmetyje Kehrčiui teko suimti 
jį thris ahr ketuhris kahrtus... 

- Veikiau penkis ar šešis, - pataisė Filas. - Kažkodėl jis mėgo vai- 
ruoti nusilakęs per tavo tėvo pamainą. Sakau jums, buvo jį suėmęs 
mažiausiai penkis šešis kartus. Vieną sykį net nuvežė tą priekvaišą 
tiesiai į anoniminių alkoholikų susirinkimą, bet nieko gero nepešė. 

- Devintajame dešimtmetyje tavo tėtis jau dihrbo pathruliu, - įsi- 
terpė Arkis, - o Bhredas tapo užkietėjusiu alchašuų. Išgėhrus jam pa- 
tikdavo thrankytis savo “Biuiku" kaimo keliais. Daugumai gihrtuoklių 
patinka toks užsiėmimas. - Arkis atsiduso. - Žinant, jog vienas sau- 
gojo tvahrką, o kitas neatsispihrdavo pagundai jos pažeisti, nenuosta- 
bu, kad jiedu phrotahrpiais susiduhrdavo kaktomuša. 

- Protarpiais, - apkerėto žmogaus balsu pakartojo Nedas. Tary- 
tum laiko sąvoka būtų jam įgavusi naują reikšmę. 

- Tavo tėtis palaikydavo su juo hryšį tiktai dahrbo hreikalais, jei, 
žinoma, neskaitytume nutikimo su “Biuiku". - Jis kryptelėjo galva B 
angaro linkme. - Toji mašina susiejo juodu lyg skalbinių vihrvė. Nie- 
kas iš jų atvihrai nesakė, jog “Biuiko" egzistavimas tuhrėtų išlikti pa- 
slaptyje. Abu suphrato tai be žodžių. 

Sulinksėjusi Širlė paėmė Nedą už rankos. Vyrukas nesipriešino. 

- Žmonės stengiasi nekreipti dėmesio į automobilį, - tarė ji, - kaip 
ir į kitus nesuvokiamus dalykus... bent jau kol sugeba. 

- Kartais jų paprasčiausiai neįmanoma ignoruoti, - pridūrė Filas. - 
Mums tai paaiškėjo, kai... tegul pasakoja Sendis. - Visų žvilgsniai 
įsmigo į mane. Nedo akys žibėjo ryškiausiai. 

Aš prisidegiau cigaretę ir pratęsiau pasakojimą. 


TUOMET 


Enis Rafertis rado žiūronus savo žvejybos reikmenų dėžėje, kurią. 
visada vežiodavosi kartu, ir su Kerčiu Vilkoksu patraukė link Redfer- 

no upelio. Nusileido į pakrantę dėl tos pačios priežasties, kuri priver- 
tė lokį perlipti kalnus: dėl noro pažiūrėti, ką galima iš ten pamatyti. 

- Ką man daryti? - pasiteiravo Bredas nueinančių patrulių. 

- Saugok mašiną ir sugalvok legendą, - atsiliepė Enis. 

- Legendą? Kurių galų man ji reikalinga? - dirgliai paklausė Rou- 
čas. Enis su Kerčiu nutylėjo. 

Pirmasis prabilo Enis, abiem patruliams pamažu slysčiojant piktžo- 
lėmis apaugusiu šlaitu. 

- Tas automobilis kažkoks keistas. Netgi Bredlis Roučas tai su- 
prato, nors jo makaulėje pilna košės vietoj smegenų. 

Kertis sukinkavo galva, vyresniajam partneriui nespėjus užbaigti 
minties. 

- Man jis primena piešimo knygelę, turėtą vaikystėje. Ten buvo 
paveikslėlis su užrašu: SURASKITE DEŠIMT NEATITIKIMŲ. 

- O Dieve, tikrai! - Eniui patiko jaunuolis, ir jis neabejojo, jog Ker- 
tis, įgavęs daugiau patirties, taps geru patruliu. 

Abu vyrai stabtelėjo ant upelio kranto. Enis čiupo žiūronus, ky- 
bančius jam po kaklu. 

- Nėra tech. apžiūros lipduko. Nėra prakeiktų registracijos nu- 
merių. O vairas! Kerti, ar kada esi matęs tokį didelį vairą? 

Kertis palingavo galva. 

- Jokios radijo antenos, - pratęsė Enis, - ir jokio purvo ant sparnų. 
Argi įmanoma važiuoti 32-uoju keliu ir neišteplioti mašinos? Mes pa- 
tys taškėmės per balas. Priekinį stiklą net dengia pluta. 

- Neįsivaizduoju. Ar pastebėjai vėdinimo angas? 

- Ką? Aišku. Visi seni “Biuikai" jas turi. 

- Taip, bet šitos keistai išdėliotos. Keturios žioji iš keleivio pusės, 
ir tik trys - iš vairuotojo. Nejau manai, kad “Biuiko" kompanija būtų 
sukūrusi modelį su nelyginiu vėdinimo angų skaičiumi? Labai tuo abe- 
joju. 

Sumišęs Enis dirstelėjo į partnerį, prispaudė prie akių žiūronus ir 
nukreipė žvilgsnį pasroviui. Netrukus aptiko juodą vandenyje plūdu- 
riuojantį objektą, kurį išvydęs Bredas puolė prie telefono. Paryškino 
vaizdą. 

- Kas ten? Apsiaustas? - Kertis delnu pridengė gerokai skvar- 
besnes nei Bredlio Roučo akis. - Nepanašu. 

- Nepanašu, - sutiko Enis, nenuleisdamas žiūronų. - Berods, ten... 
šiukšlių maišas. Vienas iš juodų plastikinių šiukšlių maišų, kurie par- 

davinėjami “Tikroje kainoje". Nebent mane mausto akys. Pats žvilg- 
telėk. 

Kertis paėmė žiūronus ir suprato, jog Enis neklydo. Tarp beržo 
šakų išties įstrigo juodas plastikinis šiukšlių maišas, po vakarykštės 
liūties tikriausiai nuplautas nuo vagonėlių parko, įrengto ant Skardžių. 
Tikrai ne juodas apsiaustas, ne plačiakraštė skrybėlė ir ne vyriškis su 
išblyškusiu veidu bei glotnia plaukų sruoga, susiraičiusia virš dirbtinės 
ausies. Patruliai būtų galėję suabejoti, ar toks žmogus išvis egzistavo 
- Eniui Raferčiui, nusivedusiam poną Roučą į degalinės kontorą, 
idant būtų galimą jį ramiai apklausti, nepraslydo pro akis ant stalo gu- 
lintis “Inside View“ laikraštis, - tačiau jie asmeniškai regėjo “Biui- 
ką“. Tas automobilis - nepaneigiamas faktas. Prakeikto kraštovaiz- 
džio dalis, riogsanti prie kolonėlės. Tiesą sakant, kai degalinėje pasi- 
rodė apygardos vilkikas, privalėjęs nutempti paliktą mašiną, nei Enis 
Rafertis, nei Kertis Vilkoksas jau netikėjo, jog tai paprasčiausias 
“Biuikas". 

Tuo metu jie net nebežinojo, ką prieš save mato. 


Vyresni, patyrę, farai linkę pasikliauti nuojauta. Šioji aplankė ir 
Enį, kai jis drauge su jaunuoju partneriu sugrįžo pas Bredą Roučą. 
Pastarasis mindžikavo šalia “Rodmasterio", turinčio tris vėdinimo 
angas iš vieno šono, ir keturias - iš kito. Enio intuicija pakuždėjo, jog 
iki šiol regėtos keistenybės tėra ledkalnio viršūnė. Jei tai tiesa, kuo 
mažiau ponas Roučas pamatys dabar, tuo rečiau galės maskatuoti 
liežuviu vėliau. Štai kodėl Enis paprašė Kerčio likti prie automobilio 
ir nusivedė Bredlį į kontorą, nors pats netvėrė kailyje iš smalsumo. Iš 
degalinės iškvietė vilkiką, kad šis nuvežtų “Biuiką" į D patrulinį dalinį 
ir kuriam laikui pastatytų jį mašinų aikštelės kampe. Be to, reikėjo 
apklausti Bredlį, kol tas neužmiršo kokių nors svarbių smulkmenų. 
Enis vylėsi patyrinėti radinį automobilių aikštelėje laisvu nuo darbo 
metu. 

- Matyt, mašiną kažkas truputį modifikavo, - tarstelėjo jis prieš 
palydėdamas Bredlį į kontorą. Tai neišsklaidė Kerčio abejonių. Mo- 
difikacijas galimas suprasti, bet šitai... Pašalinti vieną vėdinimo angą 
ir taip išlyginti sparną, kad nesimatytų nė įbrėžimo? Pakeisti įprastą 
“Biuiko" vairą į jachtos šturvalą? Kam reikalingos tokios modifikaci- 
jos? - Apžiūrėk ją, kol sutvarkysiu visus reikalus, - paprašė Enis. 

- Ar galiu patikrinti skaitiklį? 

- Prašom. Tik neliesk vairo. Mums tikriausiai teks patikrinti pirštų 

atspaudus. Ir vadovaukis sveiku protu. Nekišk nosies, kur nereikia. 

Jiedu pagaliau nusigavo iki kolonėlių. Bredas Roučas guviai žvilg- 
telėjo į abu policininkus, pradžioje į vieną, kurį užmuš dvidešimt pir- 
majame amžiuje, tada į kitą, kuris pranyks be pėdsakų tą patį vakarą. 

- Ką pasakysite? - paklausė Bredas. - Lavoną upėje radote? Jis 
paskendęs, ar ne? 

- Nebent būtų įlindęs į šiukšlių maišą, įsipainiojusį tarp beržo šakų, 
- atsiliepė Enis. 

Bredo veidas apniuko. 

- Velnias. Vadinasi, ten šiukšlių maišas? 

- Deja, taip. Manau, suaugusiam žmogui jis per ankštas. Patruli 
Vilkoksai? Šiam jaunuoliui klausimų turėsite? 

Kadangi pačiam vis dar teko mokytis, o Eniui - atlikti mokytojo 
vaidmenį, Kertis pateikė kelis klausimus, idant įsitikintų, jog Bredlis 
nebuvo girtas arba išprotėjęs. Paskui linktelėjo Eniui, šis savo ruožtu 
patapšnojo Bredui per pečius, tarytum jiedu būtų seni bičiuliai. 

- Eime į garažą, gerai? - pasiūlė. - Pripilsi man puodelį jūsų šlykš- 
čios kavos, ir mes viską aptarsime. - Jis nusivedė Bredą link durų. 
Draugiškai užmesta ranka pasirodė besanti tokia stipri, kad vyrukas 
neįstengė atsisukti. Tuo tarpu patrulis Rafertis neužsikimšo nė sekun- 
dei. 


Taigi patrulis Vilkoksas praleido tris ketvirčius valandos apžiūri- 
nėdamas “Biuiką", kol atvažiavo vilkikas, spiginantis akis savo oran- 
žiniu švyturėliu. Keturiasdešimt penkios minutės nėra itin daug laiko, 
bet jų pakako, kad Kertis visam gyvenimui taptų užkietėjusiu “Rod- 
masterio" tyrinėtoju. Ne veltui sakoma, jog tikroji meilė persmelkia it 
žaibo tvyksnis. 

Eniui sėdus už vairo, patrulių visureigis nuriedėjo pavymui vilkiko 
ir “Biuiko", kurio priekiniai ratai dunksojo ant pirmosios mašinos kė- 
bulo, o užpakalinis buferis kone lietė asfaltą. Kertis, įsitaisęs keleivio 
sėdynėje, iš susijaudinimo taip muistėsi, kad priminė nusišlapinti 
trokštantį berniuką. Tarp jųdviejų traškėjo “Motorolos" gamybos po- 
licijos racija, galybę kartų nukentėjusi nuo kavos tirščių bei kolos 
purslų, tačiau veikianti lyg laikrodis. Dvidešimt trečiuoju kanalu bur- 
buliavo Metas Babickis, besimainantis informacija su budinčiais pat- 
ruliais, ir šis nesibaigiantis garso takelis buvo tapusi neatsiejama jų 
gyvenimų dalimi. Enis ir Kertis suklustų tik tuo atveju, jei dispečeris 
paminėtų kodinį jų numerį. 

- Visų pirma variklis, - energingai malė liežuviu Kertis. - Ne, pir- 
miausia kapoto dangtis. Jo velkė įmontuota iš vairuotojo pusės ir nu- 
spaudžiama, o ne pakeliama... 

- Nieko panašaus nesu girdėjęs, - suniurnėjo Enis. 

- Palauk, palauk, - nestygo vietoje jaunasis partneris. - Galiausiai 
radęs velkę, pakėliau kapotą... Variklis... o, žmogau, tas variklis... 

Enis apdovanojo vyruką veido išraiška, bylojančia, kad jos savinin- 
kui šovė į galvą kraupi mintis, kuri atrodė velniškai tikėtina. Oranžinis 
švyturėlis, pulsuojantis ant vilkiko kabinos, užliejo jo veidą geltoniu. 

- Tik nesakyk, kad variklio nėra. Tik nedrįsk tvirtinti, jog po kapo- 
tu pamatei radioaktyvų kristalą ar kokį kitą sumautą agregatą, kuris 
tiekia energiją prakeiktoms skraidančioms lėkštėms. 

Kertis nusijuokė. Linksmai ir šiek tiek nervingai. 

- Ne, ne, variklis yra, tačiau ne toks, koks turėtų būti. Iš abiejų ci- 
lindrų bloko šonų švyti didžiulės chrominės raidės - BIUIKAS 8, ta- 
rytum gamintojai būtų nuogąstavę, kad gali užmiršti pavadinimą. 
Žvakės - aštuonios, po keturias iš abiejų pusių, kaip ir pridera. Aštuo- 
ni cilindrai ir aštuonios žvakės, bet aš nepastebėjau nei paskirstytu- 
vo, nei paskirstytuvo dangtelio. Generatoriaus ir alternatoriaus taip 
pat neradau. 

- Baik juokauti! 

- Eni, tegul mane žaibas nutrenkia, jei meluoju. 

- Kur driekiasi žvakių laidai? 

- Jie susiveja į kilpas ir vėl pranyksta cilindrų bloke. 

- Nesąmonės. 

- Kurgi ne! Bet tu paklausyk, Eni, paklausyk! - kitaip tariant, ne- 
pertraukinėk manęs ir leisk kalbėti. Kertis Vilkoksas spurdėjo kelei- 
vio sėdynėje, tačiau nė akimirkai neatitraukė akių nuo tempiamo “Biu- 
iko". 

- Gerai, Kerti, aš klausau. 

- Mašina turi radiatorių, bet jame, regis, tuščia. Jokio vandens, jo- 
kio tirpalo. Ventiliatoriaus diržo - taip pat nė ženklo. Ir tai supranta- 
ma, nes paties ventiliatoriaus irgi nėra. 

- O kaipgi alyva? 

- Karterį aptikau, kaip ir matuoklį, bet pastarasis visiškai sausas. 
Alyva nė nekvepia. “Delko" akumuliatorius prie nieko neprijungtas. 
Kabeliai kažkur išgaravę. 

- Sprendžiant iš tavo pasakojimo, tas automobilis negali važiuoti, 
- pakomentavo Enis. 

- Pats žinau. Iš spynelės ištraukiau raktą. Prie jo prikabinta įpras- 
ta grandinėlė. Medaliono su inicialais neradau. 

- Kiti raktai? 

- Jų nėra. O užvedimo raktas tėra paprasčiausia metalo plokštelė. 
Maždaug tokio ilgio. - Kertis praskėtė nykštį ir smilių per kelis colius. 

- Tu šneki apie šabloną, kuriuo naudojasi raktų meistrai? 

- Ne. Tai tik metalo juostelė. 

- Užvesti variklį bandei? 

Iki tol be paliovos tratėjęs Kertis sudvejojo. 

- Nagi, - paragino Enis. - Aš tavo partneris, dėl Dievo meilės. 
Nesijaudink, neįkąsiu. 

- Na, taip, bandžiau. Norėjau patikrinti, ar tas idiotiškas variklis 
veikia. 

- Aišku, veikia. Kažkas juk atvairavo “Biuiką" į degalinę, tiesa? 

- Taip teigia Roučas. Bet pamatęs, kas slypi po kapotu, pradėjau 
spėlioti, ar vaikino niekas neužhipnotizavo. Šiaip ar taip, raktas nesi- 
suko. Tarsi degimo sistema būtų užblokuota. 

- Kur padėjai raktą? 

- Įkišau atgal į spynelę. 

Enis linktelėjo. 

- Gerai. Ar kabinos lemputė užsižiebė, kai atidarei dureles? 

Kertis susimąstė. 

- Taip, užsižiebė. Ir kodėl anksčiau apie tai nepagalvojau? Kaip ji 
gali šviesti, jei neveikia akumuliatorius? 

- Galbūt ji prijungta prie atskirų baterijos elementų. - Enio balsas 
liudijo, kad jis pats netiki savo žodžiais. - Ką dar įdomaus aptikai? 

- Geriausią dalį palikau desertui, - atsakė Kertis. - Viduje man rei- 
kėjo šį tą paliesti, bet aš naudojausi nosinaite ir puikiai pamenu, prie 
ko kišau pirštus, todėl nerauk man kiaušų. 

Enis nudelbė partnerį nedviprasmišku žvilgsniu tarsi sakydamas: 
jei prireiks nurauti tau kiaušinius, taip ir padarysiu. 

- Skydelio prietaisai netikri. Radijo ir šildiklio rankenėlės nesisu- 
ka. Svirtis, kurią nuleidus atšyla galinis langas, nejuda, lyg būtų įmū- 
ryta į betoną. 

Enis nuvairavo visureigį įkandin vilkiko, pasukusio į keliuką, kuris 
vedė link D patrulinio dalinio mašinų aikštelės. 

- Dar kas nors? 

- Naujienų sušiktai daug. - Enis nustebo, nes Kertis nepriklausė 

keikūnų gretoms. - Matei tą masyvų vairą? Man rodos, tai irgi klas- 
totė. Aš jį pakrutinau - tik delnais, nesikarščiuok, - ir vairas mažu- 
mėlę pajudėjo į dešinę ir į kairę. Galbūt jis taip pat užblokuotas kaip 
degimo sistema, bet... 

- Bet tu taip nemanai. 

- Teisingai, nemanau. 

Vilkikas sustojo priešais B angarą. Suzvimbus hidrauliniam keltu- 
vui, priekiniai “Biuiko" ratai nusileido ant žemės. Vairuotojas Džonis 
Parkeris, kaip visada įsikandęs rūkstančią “Pall Mall" cigaretę, išvir- 
to iš kabinos, kad atkabintų kablį. Tuo metu Enis ir Kertis spoksojo 
vienas į kitą D-19 visureigyje. 

- Ką, po paraliais, mes čia pristatėme? - galų gale prabilo Enis. - 
Automobilį, kuris negalėjo važiuoti ir išsukti iš 32-ojo plento į “Dže- 
nės“ degalinę. Be numerių. Be tech. apžiūros lipduko... - jam topte- 
lėjo mintis. - Ar tu ieškojai registracijos dokumentų? 

- Virš vairo jų nėra, - atsakė Kertis nekantraudamas išlįsti lau- 
kan. Jaunimui visada stinga kantrybės. - Dėklėje irgi nieko neradau, 
nes ji neegzistuoja. Rankenėlę ir dureles aptikau, bet jos dekoratyvi- 
nės kaip visas prietaisų skydelis. O pats skydelis tėra maketas, išrai- 
žytas iš medžio. Nieko panašaus šešto dešimtmečio mašinose - bent 
jau amerikietiškose - nebuvo montuojama. 

Išlipę iš patrulinio visureigio jiedu įsistebeilijo į užpakalinę “Biui- 
ko“ dalį. 

- Bagažinė? - ūmai paklausė Enis. - Ar ji atsidaro? 

- Taip. Ji neužrakinta. Spūsteli mygtuką, ir dangtis pašoka aukš- 
tyn kaip bet kurioje kitoje mašinoje. Nors iš ten sklinda bjaurus kva- 
pas. 

- Koks kvapas? 

- Lyg iš pelkės. 

- Radai lavoną? 

- Ne, ten tuščia. 

- Nėra net atsarginės padangos? Domkrato? 

Kertis papurtė galvą. Prie jų priėjęs Džonis Parkeris nusimovė 
darbines pirštines. 

- Daugiau pagalbos nereikės, vyručiai? 

Abu patruliai vieningai pakratė galvas. 

Džonis apsigręžė ketindamas traukti savo keliu ir vėl sustojo. 

- Ką, po velnių, visa tai reiškia? Kažkas užsimanė papokštauti? 

- Nežinome, - atsakė Enis. 

- Ką gi, jei sužinosite, praneškite. Smalsumas gali pražudyti, ta- 
čiau ši savybė - ne yda. Suprantate, ką turiu galvoje? 

- Be abejo, - linktelėjo Kertis. D patruliniame dalinyje smalsumas 
tapo gyvenimo principu, nes šį priežodį tekdavo taikyti kasdienėje 
darbo rutinoje. 

Abu farai palydėjo žvilgsniu senąjį vilkiko vairuotoją. 

- Gal nori iškloti dar kokias smulkmenas, kol nesikreipėme į ser- 
žantą Skūndistą? - paklausė Enis. 

- Aha, - atsiliepė Kertis. - Tai žemės drebėjimų purtomas kraštas. 

- Žemės drebėjimų purtomas kraštas? Kokia čia velniava? 

Kertis prašneko apie programą, prieš savaitę matytą per Pitsbur- 
go televizijos kanalą. Jam bekalbant, aplinkui susirinko būrelis klau- 
sytojų: Filas Kendeltonas, Arkis Arkanianas, Sendis Dibornas ir pats 
seržantas Skūndistas. 

Laidos autoriai pasakojo apie žemės drebėjimų pranašavimą. 
Mokslininkai iki šiol nepajėgė sukurti patikimo prognozių metodo, ta- 
čiau didžiuma jų dalis manė, jog, bėgant laikui, šią problemą neabejo- 
tinai pavyks išspręsti dėka egzistuojančių pranašiškų ženklų. Būsi- 
mus drebėjimus jautė gyvūnai, neretai ir žmonės. Šunys sunerimdavo 
ir imdavo skalyti prašydami, kad juos išleistų laukan. Galvijai blašky- 
davosi garduose arba versdavo ganyklų tvoras. Kartais narvuose tu- 
pinčios vištos taip plasnodavo sparnais, kad juos susilaužydavo. Kai 
kurie žmonės teigdavo, neva, likus penkiolikai ar dvidešimčiai minu- 
čių iki galingo požeminio smūgio, jie išgirsdavo šaižų gaudimą (kaip 
žinia, gyvūnų klausa netgi geresnė). Be to, atvėsdavo oras. Dauguma 
fiziškai užfiksuodavo temperatūros pokyčius, ir jų parodymus retsy- 
kiais patvirtindavo objektyvūs meteorologiniai duomenys. 

- Mėgini mums muilinti akis? - paklausė Tonis Skūndistas. 

Ne, Kertis nemėgino. Likus dviem valandoms iki didžiojo 1906- 
-ųjų drebėjimo, San Franciske temperatūra nukrito septyniais laips- 
niais* - tai užregistruotas faktas. Nors kitos klimatinės sąlygos nepa- 
kito. 

- Nuostabu, - tarė Enis. - Bet kuo čia dėtas “Biuikas"? 

Į klausytojų ratą įsiliejo dar daugiau patrulių. Kertis nužvelgė vy- 
rus žinodamas, jog artimiausius šešis mėnesius negalės atsikratyti 
seismologo pravardės, tačiau nekreipdamas į tai nė menkiausio dė- 
mesio. Kol degalinėje Enis traukė iš Bredlio Roučo atsakymus, jis 
pats sėdo už perdėm didelio vairo neužmiršdamas, kad šį galima lies- 


*Pagal Farenheitą. 


42 


ti tiktai delnais. Kabinoje išgirdo aukštą gaudimą. Tiksliau, pajuto. 

- Tas šaižus, pastovus garsas atsklido iš niekur. Jaučiau, kaip vib- 
ruoja mano dantų plombos. Jei dūzgesys būtų buvęs stipresnis, esu 
tikras, kad mano kišenėje būtų sužvangėjusi smulkmė. Per fizikos 
pamoką lyg ir teko mokytis apie tokį reiškinį, bet jo pavadinimas vi- 
siškai iškrito man iš galvos. 

- Tai rezonansas, - paaiškino Tonis. - Kai du objektai pradeda 
vibruoti vienu metu tarsi kamertonai arba vyno taurės. 

Kertis linktelėjo. 

- Aha, rezonansas. Nežinau, iš kur atsirado tas ūžesys, bet jis bu- 
vo labai stiprus. Regis, gręžė mano pakaušį. Tikriausiai esate girdėję 
kažką panašaus stovėdami ant Skardžių po aukštos įtampos laidais. 
Galbūt mano žodžiai nuskambės beprotiškai, tačiau kurį laiką atrodė, 
tarsi gaudimas bando kalbėti. 

- Sykį ant Skahrdžių, po tais laidais, pamylėjau mehrgaitę, - sva- 
jingai sumurmėjo Arkis, labiau nei bet kada primindamas Lorensą 
Velką. - Labai rhezonansiškai išėjo. Zvankt, zvankt, zvankt. 

- Galėsi aprašyti tai savo memuaruose, - nutraukė jį Tonis. - 
Tęsk, Kerti. 

- Pradžioje pamaniau, kad garsas sklinda iš radijo imtuvo. Kažkas 
panašaus pasigirsta vakuuminiame vamzdelyje, kai klausaisi muzikos 
iš tolimos radijo stoties. Paėmiau nosinę norėdamas išjungti imtuvą. 
Būtent tada supratau, jog mygtukai netikri. Tas radijas toks pat tik- 
ras, kaip... na, kaip Filas Kendeltonas - kelių patrulis. 

- Labai šmaikštu, vaiki, - urgztelėjo Filas. - Visai neblogai, kaip 
geltonsnapiui. 

- Užsičiaupkite, - liepė Tonis. - Tęsk, Kerti, ir be juokų. 

- Taip, sere. Kol spūsčiojau imtuvo mygtukus, pajutau, kad kabi- 
noje nukrito temperatūra. Automobilis stovėjo saulės atokaitoje, ta- 
čiau viduje buvo vėsu. Net šiek tiek drėgna. Štai tada prisiminiau TV 
laidą apie žemės drebėjimus. - Kertis lėtai palingavo galva. - Instink- 
tyviai pajutau, jog privalau kuo skubiau nešdintis laukan. Gaudimas 
prityko, bet viduje pasidarė šalta kaip ledainėje. 

Tonis Skūndistas, tuometinis D patrulinio dalinio seržantas, priėjo 
prie “Biuiko". Kėbulo nelietė, tiesiog pasilenkė ir žvilgtelėjo pro lan- 
gą. Bemaž visą minutę stypsojo šalia tamsiai žydros mašinos, sunė- 
ręs už nugaros rankas. Už jo stovėjo Enis. Likusieji patruliai spietėsi 
šalia Kerčio lūkuriuodami, kol Tonis baigs apžiūrą. Nuo tų laikų, kai 
vyrai pirmą kartą pasidabino pilka Pensilvanijos tvarkos sergėtojų 

uniforma, jie neturėjo geresnio vadovo - ryžtingo, drąsaus, sąžiningo 
ir gudraus, esant reikalui. Ištarnavęs iki seržanto laipsnio, patrulis su- 
sidurdavo su politika. Kiekvieną mėnesį turėdavo keliauti į štabą ir 
dalyvauti posėdžiuose. Ramybės neduodavo skambučiai iš Skrento- 
no. Žinoma, tai ne karjeros laiptų viršūnė, tačiau Tonis irgi privalėda- 
vo įsivelti į biurokratinius žaidimus. Su šia užduotimi jis susidorodavo 
taip gerai, kad pajėgdavo apsaugoti savo kėdę nuo netikėtų krestelė- 
jimų, tačiau tiek seržantas, tiek paprasti patruliai žinojo, jog aukščiau 
jis nepakils. Ir nenorės pakilti, nes Toniui labiausiai rūpėjo jo vyrai... 
vyrai ir moteris po to, kai Metą Babickį pakeitė Širlė. Kitaip tariant, 
jo dalinys. D patrulinis dalinys. Beje, savo dėmesį seržantas parody- 
davo ne žodžiais, o darbais. 

Pagaliau jis atsitraukė nuo mašinos, nusiėmęs kepurę persibraukė 
delnu trumpai kirptus plaukus, vėl ją užsidėjo, pagal vasarą galiojan- 
čias taisykles nuleisdamas dirželį už pakaušio. Žiemą dirželis pakib- 
davo po smakru. Tokia buvo tradicija. Kaip ir kiekvienoje ilgą laiką 
egzistuojančioje organizacijoje, Pensilvanijos valstijos policijoje netrū- 
ko tradicijų. Iki 1962-ųjų, pavyzdžiui, patrulis turėdavo kreiptis į ser- 
žantą, prašydamas leidimo tuoktis (tuo tarpu seržantai pasinaudodavo 
savo galia, kad išrūkytų naujokus, kurie, jų nuomone, netiko šiam dar- 
bui). 

- Jokio gaudimo negirdėjau, - pareiškė Tonis. - Viduje tvyro nor- 
mali temperatūra. Gal truputį vėsiau nei lauke, bet... - jis gūžtelėjo 
pečiais. 

Kertis skaisčiai paraudo. 

- Seržante, prisiekiu... 

- Tavo žodžiais aš neabejoju. Tu tvirtini girdėjęs gaudimą, kurį iš- 
gauna kamertonas, ir aš tavimi tikiu. Iš kur, sakei, atsklido tas ūže- 
sys? Iš variklio? 

Kertis palingavo galva. 

- Iš bagažinės? 

Dar vienas krestelėjimas. 

- Iš po dugno? 

Purtydamas galvą trečią sykį Kertis nusidažė purpuriniu raudoniu. 

- Iš kurgi? 

- Iš oro, - nenoriai atsakė Kertis. - Žinau, jog tai skamba kvailai, 
bet... iš oro. - Jis apsidairė tarytum laukdamas, kol patruliai prapliups 
kvatoti. Niekas nesijuokė. 

Tuo momentu prie kompanijos prisijungė Orvilis Garetas, ką tik 
grįžęs iš naujai tiesiamo kelio netoli apygardos ribų, kur praėjusią nak- 

tį kažkas nušvilpė keletą sunkiųjų statybinių įrengimų. Jam pavymui 
tipeno ponas Dilonas, D patrulinio dalinio talismanas. Vokiečių avi- 
ganis, turintis šiek tiek kolio veislės kraujo. Mes laikėme jį nuovadoje 
nuo tų laikų, kai Orvilis ir Hadis Rojeris rado šunytį, besikepurnėjantį 
sekliame apleistos fermos šulinyje, prie pat Lentpjūvės kelio. Šuo ga- 
lėjo įkristi į šulinį netyčia, tačiau mes labiau linkome prie minties, kad 
jį ten įmetė. 

Ponas Dilonas nebuvo tikras policijos šuo - bet tik todėl, kad nie- 
kas neužsiėmė jo apmokymu. Proto jam pakako. Dantų taip pat. Jei 
blogiukas pakeldavo balsą ir imdavo grūmoti patruliui pirštu Pono Di 
akivaizdoje, jis rizikuodavo praleisti likusias gyvenimo dienas krapš- 
tydamas nosį pieštuko galu. 

- Ką veikiate, vyručiai? - paklausė Orvilis. Niekam nespėjus atsi- 
liepti, ponas Dilonas pradėjo kaukti. Sendis Dibornas, stovėjęs prie 
šuns, niekada anksčiau nebuvo girdėjęs tokio staugimo. Ponas Di 
žengtelėjo atbulas, pakreipė galvą į “Biuiką", tada pakėlė snukį ir pri- 
tūpė tarsi ketindamas tuštintis. Šį įspūdį gadino pasišiaušęs kailis. 
Kiekvienas jo plaukelis styrojo piestu. Sendį nutvilkė šaltukas. 

- O jergutėliau, kas jam atsitiko? - nustėręs sušnibždėjo Filas 
Kendeltonas. Ponas Di vėl užkaukė, paėjo tris keturis žingsnius “Biu- 
iko" link, nekeisdamas susigūžusios povyzos, snukį įsmeigęs į dau- 
sas. Kraupus vaizdas. Šuo pakiūtino dar kelias pėdas į priekį, kol ga- 
liausiai sudribo ant asfalto sunkiai dvėsuodamas ir inkšdamas. 

- Kas, po velnių, čia vyksta? - suriko Orvis. 

- Pririšk jį prie saito, - įsakė Tonis, - ir nuvesk į nuovadą. 

Orvis pakluso ir kone tekinas leidosi į pastatą ieškoti pavadžio. 
Netrukus grįžo ir nusivedė poną Diloną. Filas Kendeltonas, dievinan- 
tis aviganį, nudrožė kartu, žingsniuodamas šalia šuns, kartkartėmis 
švelniai paglostydamas jo nugarą ir sukuždėdamas švelnų žodelį. Vė- 
liau Filas užsiminė, jog ponas Di tirtėjo visu kūnu. 

Niekas nepratarė nė žodžio. Niekam ir nereikėjo kalbėti. Patrulių 
smegeninėse sukosi ta pati mintis: ponas Di įtikinamai įrodė, jog Ker- 
tis teisus. Žemė nedrebėjo, o Tonis ničnieko nepamatė kyštelėjęs gal- 
vą pro “Biuiko" langą, ir vis dėlto mašina kažkokia keista. Ne tik dėl 
didelio vairo ar neregėto užvedimo rakto, panašaus į metalinę plokš- 
telę. Ji tarsi pranašavo nelaimę. 


Aštuntajame ir devintajame dešimtmetyje Pensilvanijos valstijos 
policijos ekspertai nuolatos blaškydavosi po įvairius dalinius, kuriems 

vadovaudavo regioninis štabas. Kalbant apie D patrulinį dalinį, jo pa- 
grindinis štabas buvo įsikūręs Batleryje. Tais laikais ekspertai netu- 
rėjo furgonų, aprūpintų techninėmis naujovėmis. Apie tokią megapo- 
lių prabangą tegalėjai pasvajoti. Kaimiškame Pensilvanijos krašte jie 
pasirodė tik šimtmečio pabaigoje. Teismo ekspertai važinėdavo nie- 
kuo neišsiskiriančiuose automobiliuose, savo įrangą sukraudavo ba- 
gažinėse arba ant užpakalinių sėdynių, į nusikaltimo vietas nešiodavo- 
si didžiulius brezentinius krepšius su PVP (Pensilvanijos valstijos po- 
licijos) logotipais. Jų grupeles dažniausiai sudarydavo trys žmonės: 
šefas ir pora technikų. Kartais tarp jų pasitaikydavo ir praktiką atlie- 
kančių mokinių. Dauguma atrodė pernelyg jauni, kad galėtų teisėtai 
nusipirkti alkoholio. 

Viena iš tokių komandų pasirodė D patruliniame dalinyje antroje 
dienos pusėje. Jie atvyko iš Šipenvilio, Toniui Skūndistui asmeniškai 
paprašius. Viešnagė buvo neoficiali, tad pildyti dokumentų nereikėjo. 
Grupelei vadovavo Baibis Rotas, senbuvis (vyrai juokaudavo, jog 
Baibis išmoko savo amato sėdėdamas Šerlokui Holmsui ir daktarui 
Vatsonui ant kelių). Puikiai sutardamas su Toniu Skūndistu, jis iš kar- 
to sutiko padaryti paslaugą. Žinoma, su sąlyga, kad dėl to nekils 
triukšmas, 


DABAR: SENDIS 


Nedas pertraukė mane paklausdamas, kodėl ekspertai nepriešta- 
ravo dėl neoficialios “Biuiko" apžiūros. 

- Todėl, - atsakiau, - kad nusikaltimo sudėtį tesudarė septynių do- 
lerių vertės “HI TEST“ benzino vagystė. Dėl tokios smulkmės ne- 
verta švaistyti ekspertų laiko. 

- Panašų kiekį degalų jie, ko gehro, išdegino, kol iš Šipenvilio nu- 
sigavo iki mūsų, - pastebėjo Arkis. 

- Jau neminint atlyginimo už darbo valandas, - pridūrė Filas. 

- Tonis nenorėjo popierizmo, - pratęsiau. - Nepamiršk, jog naujos 
bylos seržantas neužfiksavo. Savo rankose jis teturėjo automobilį. 
Tiesa, labai keistą. Be ženklų, niekur neregistruotą ir - Baibis Rotas 
tai paliudijo - be gamyklinio numerio. 

- Bet Roučas pagrįstai manė, jog mašinos savininkas galėjo nu- 
skęsti Redferno upelyje, kuris teka už degalinės! 

- Niekai, - numojo ranka Širlė. - Vairuotojo apsiaustas pasirodė 
besantis plastikinė šiukšlių dėžė. Iš Roučo prielaidų išėjo šnipštas. 

- Maža to, - įsiterpė Filas, - Enis ir tavo tėvas neaptiko ant šlaito 
jokių pėdsakų. Jei tas vyrukas išties būtų nutaręs leistis į pakrantę, jis 
būtų palikęs drėgnoje žolėje kokius nors ženklus. 

- Svarbiausia, Tonis nenorėjo, kad informacija apie “Biuiką" nu- 
tekėtų už mūsų nuovados ribų, - paaiškino Širlė. - Ar teisingai sakau, 
Sendi? 

- Taip. “Biuikas", be abejo, labai keistas, tačiau mes elgėmės ly- 
giai taip pat, kaip ir bet kuriais kitais atvejais, kai tekdavo susidurti su 
neįprastais reiškiniais: su patrulio žūtimi - pavyzdžiui, kai pernai gy- 
vybę prarado tavo tėvas, - su tais, kurie neteisėtai pasinaudoja tar- 
nybiniais ginklais, arba su nelaimingais įvykiais... pamenu, kaip 
Džordžas Morganas persekiojo tą psichą, pagrobusį savo vaikus. 

Stojo tyla. Farams neretai sapnuojasi košmarai, visos patrulių 
žmonos jums tai patvirtins, tačiau prastų sapnų departamente šlykš- 
čiausia vieta atiteko Džordžui Morganui. Nelaimė nutiko tuomet, kai 
jis įsibėgėjo iki devyniasdešimties mylių per valandą ir beveik priar- 
tėjo prie šunsnukio, mėgusio talžyti savo atžalas, kurias, anot jo, pa- 
grobė iš meilės. 

Džordžas praktiškai jį pasivijo, kai gatvę susiruošė kirsti septy- 
niasdešimtmetė senutė, lėtesnė už vėžlį ir visiškai akla. Ją būtų nu- 
trenkęs nelemtas psichas, jei senučiukė būtų nužengusi nuo šaligatvio 
trimis sekundėmis anksčiau. Ne, tas prietranka prašvilpė pro šalį, 
dešiniuoju veidrodėliu vos nenumušdamas jai nosies. Iš paskos atlėkė 
Džordžas ir... babach. Vyrukas pratarnavo valstijos policijoje dvylika 
metų, per tą laiką neužsidirbo nė vieno papeikimo, sulaukė dviejų pa- 
gyrimų už drąsą ir gavo nesuskaičiuojamą daugybę premijų. Jis buvo 
šaunus tėvas savo vaikams, geras vyras žmonai, tačiau visa tai bai- 
gėsi, kai senolė išsirinko netinkamą momentą mėgindama kirsti gatvę 
ir žuvo po policijos visureigio D-27 ratais. Išteisintas ypatingosios 
valstijos komisijos, Džordžas grįžo į D patrulinį dalinį, tačiau savo 
paties noru pasirinko darbą prie stalo, užuot rijęs dulkes keliuose. 
Komisija neprieštaravo, kad jis vykdytų ankstesnes savo pareigas, 
deja, iškilo viena problema: Džordžas Morganas nebegalėjo vairuoti. 
Netgi tada, kai žmona paprašydavo nuvežti ją į prekybos centrą. 
Kiekvieną kartą, sėdus už vairo, jį pradėdavo krėsti drebulys. Akys 
taip ašarodavo, jog žmogus mažne apakdavo. Tą vasarą jis plušėda- 
vo naktimis. Dispečerinėje. Dienomis treniruodavo D dalinio globo- 
jamą vaikų beisbolo komandą, kuriai padėjo laimėti valstijos turnyrą. 

Kai baigėsi paskutinės rungtynės, Džordžas įteikė vaikams taurę bei 
medalius, pareiškė, esą labai jais didžiuojasi, paskui grįžo namo (jį 
parvežė vieno žaidėjo motina) ir garaže paleido kulką sau į galvą, iš- 
taškydamas smegenis. Priešmirtinio laiškelio nepaliko; farai nemėgs- 
ta atsisveikinimų. Aš pats sukurpiau žinutę spaudai. Beskaitant ją, 
vargu ar būtų įmanoma atspėti, jog rašiau šniurkščiodamas. Staiga 
supratau, kaip svarbu paaiškinti Kerčio Vilkokso sūnui, kodėl tuomet 
verkiau. 

- Mes esame šeima, - tariau. - Mano žodžiai skamba banaliai, bet 
jie teisingi. Tą žinojo netgi ponas Dilonas, kaip ir tu pats, ar ne? 

Vaikis linktelėjo. Natūralu, kad jis žinojo. Po tėvo mirties mes iš- 
ties tapome jo šeima, kuri padėjo išgyventi netekties skausmą. Mo- 
tina ir seserys mylėjo Nedą, o šis puoselėjo savo artimosioms tokius 
pačius jausmus, tačiau, skirtingai nuo jų, nepajėgė susitaikyti su esa- 
ma padėtimi... bent jau kol kas. Todėl, kad moterų draugijoje jis pri- 
valėjo išlikti vyru. Todėl, kad berneliui tebuvo aštuoniolika metų. To- 
dėl, kad negalėjo rasti atsakymų į kankinančius klausimus. 

- Tai, kaip šeimos nariai elgiasi ir kalba savo namuose, labai ski- 
riasi nuo jų žodžių ir veiksmų, kai laukujės durys praviros, - pratę- 
siau. - Enis, aš, tavo tėvas, Tonis... mes visi supratome, jog “Biui- 
kas" nėra paprasta mašina. Ponas Dilonas patvirtino mūsų įtarimus. 
Jis taip kaukė... - akimirkai nutilau. Tą staugimą neretai girdėdavau 
košmaruose. - Pagal įstatymus automobilis viso labo buvo objektas - 
res*, anot teisininkų, - nesusijęs su rimtu nusikaltimu. Nejau turėjo- 
me sulaikyti “Biuiką" už degalų vagystę? Žmogus, liepęs pripildyti 
baką, pradingo be pėdsakų. Geriausiu atveju galėjome “konfiskuoti" 
mašiną. 

Nedas susiraukė lyg nesugebėdamas įsisąmoninti, ką pasakiau. 
Nieko keista, kadangi aiškinau padėtį ne taip suprantamai, kaip pa- 
čiam norėjosi. Gal tiesiog žaidžiau seną, populiarų žaidimą, tituluoja- 
mą “Tai ne mūsų kaltė". 

- Paklausyk, - įsiterpė Širlė. - Tarkim, į degalinę užsukusi moteris 
pasiprašė į tualetą ir ant kriauklės paliko sužieduotuvių žiedą su bran- 
gakmeniu, kurį aptiko Bredlis Roučas. Seki mano mintį? 

- Seku... - burbtelėjo Nedas, vis dar suraukęs kaktą. 

- Įsivaizduok, kad Roučas atnešė žiedą mums, užuot įsikišęs jį į 
kišenę, o vėliau nuvežęs į Batlerio lombardą. Mes užpildytume do- 


*Res - daiktas, objektas (Iot.). 


48 


kumentus, gal net praneštume budintiems patruliams, kokio modelio 
automobilį moteris vairuoja, jei šią informaciją pateiktų Roučas... bet 
žiedo nepaimtume. Taip, Sendi? 

- Taip, - linktelėjau. - Mes patartume Bredui išspausdinti laikraš- 
tyje skelbimą - Rastas moteriškas žiedas. Savininką prašom pa- 
skambinti šiuo numeriu ir jį apibūdinti. Žinoma, Roučas imtų 
inkšti, esą skelbimas patuštins jo kišenę trimis doleriais. 

- Bet mes primintume, jog vertingų daiktų radėjus žmonės apdo- 
vanoja piniginėmis premijomis, - pridūrė Filas, - ir jis nuspręstų, jog 
trys doleriai - ne tokia jau didelė suma. 

- Jeigu moteris nepaskambintų, - vėl perėmiau iniciatyvą į savo 
rankas, - žiedas taptų Roučo nuosavybe. Tai seniausias įstatymas 
žmonijos istorijoje: kas rado, tam ir atiteko. 

- Vadinasi, Enis ir mano tėtis pasisavino “Biuiką". 

- Ne, - paprieštaravau. - Jį priglaudė patrulinis dalinys. 

- O kaip vagystė? Ar jūs kada nors buvote pradėję oficialų bylos 
tyrimą? 

- Žinai... - aš nejaukiai šyptelėjau, - dėl septynių dolerių neverta 
gadinti popieriaus. Teisingai, Filai? 

- Neverta, - sutiko šis. - Bet su Hju Bosiu mes atsiskaitėme. 

- Jūs sumokėjote už benziną paėmę pinigus iš išlaidų fondo, - su- 
sigaudė Nedas. 

Filas teatrališkai pasibaisėjo: 

- Bijok Dievo, berneli! Niekada gyvenime! Juk tai mokesčių mo- 
kėtojų šlamantieji. 

- Mes leidome ratu kepurę, - paaiškinau. - Visi davė, kas kiek ga- 
lėjo. Surinkti septynis dolerius - nedidelė problema. 

- Jei Roučas rastų žiedą, kurio niekas neieškotų, papuošalas ati- 
tektų jam. O “Biuikas"? 

- Jis atidavė automobilį mums, ir tuo viskas pasakyta. 

Arkis pabaksnojo pirštu į smilkinį ir gudriai žvilgtelėjo į Nedą. 

- Tam vyhrukui visada thrūko smegenų vingių. 

Vieną sekundę maniau, jog Nedas pakreips kalbą apie jaunuolį, 
kuris suaugęs nužudė jo tėvą, tačiau, sprendžiant iš veido išraiškos, 
šios minties vaikinas nutarė atsisakyti. 

- Tęskite, - paprašė. - Kas nutiko vėliau? 

O varge, kas galėtų atsispirti tokiai pagundai? 

TUOMET 


Baibis Rotas su vaikučiais (taip jis vadino savo pagalbininkus) iš- 
tyrė “Biuiką" nuo vieno buferio iki kito per keturiasdešimt penkias 
vaikščiojo aplinkui, kartais brūkštelėdavo pastabą popieriaus lape ar- 
ba tylėdamas į kažką pamodavo šratinuku. 

Maždaug po dvidešimties minučių nuo apžiūros pradžios iš pastato 
išėjo Orvis Garetas kartu su ponu Dilonu. Šuo ryšėjo pavadėlį, nors 
nuovados zonoje tai pasitaikydavo ypač retai. Ponas Di nekaukė ir 
nevirpėjo - parietė uodegą po užpakalinėmis letenomis ir sustingo 
nenuleisdamas tamsiai rudų akių nuo “Biuiko". Iš jo krūtinės sklido 
vos girdimas urzgimas, primenantis parpiantį galingą variklį. 

- Dėl Dievo meilės, Orvi, tempk jį vidun, - suniurnėjo Sendis Di- 
bornas. 

- Gerai. Tik pamaniau, kad mašina jo nebegąsdins. - Garetas 
trumpam prityko. - Girdėjau, jog skalikai taip elgiasi radę lavoną. Na, 
taip, “Biuike" nėra jokio kūno, bet gal ten kas nors numirė? 

- Iš kur mums žinoti? - Sendis pamatė, kaip Tonis Skūndistas žen- 
gė pro galines nuovados duris ir nupėdino link Baibio Roto. Drauge 
su Eniu. Kertis Vilkoksas prieš savo valią grįžo patruliuoti keliuose. 
Tą dieną, Sendžio nuomone, nuo baudos nebūtų išsisukusios netgi 
pačios žaviausios mergaitės. Kertis geidė likti nuovadoje ir stebėti 
Baibio komandos darbą. Seržantas neįsiklausė į jo norus, todėl vi- 
siems pažeidėjams iš vakarų Pensilvanijos teko kentėti. 

Ponas Dilonas pražiojo nasrus ir gailiai sustūgo, tarytum jam kaž- 
ką skaudėtų. Matyt, taip ir buvo, nusprendė Sendis. Orvilis nuvedė 
aviganį į nuovadą. Po penkių minučių Sendis Dibormnas kartu su Styvu 
Devo išriedėjo į 6-tąjį plentą, kur kaktomuša susidūrė dvi mašinos. 


Kol padėjėjų trijulė ilsėjosi prie pikniko stalelio, B angaro šešėlyje, 
kramsnodami sumuštinius, gurkšnodami šaltą arbatą, kurią atnešė 
Metas Babickis, Baibis Rotas supažindino Tonį ir Enį su darbo rezul- 
tatais. 

- Aš labai dėkingas, kad sutikai gaišinti savo laiką, - tarė Tonis. 

- Gerai, jog vertini mano laiką, - atsakė Baibis. - Tikiuosi, daugiau 
nereikės jo eikvoti. Man visiškai nesinori rašyti ataskaitos, Toni. - Jis 
atsigręžė į savo padėjėjus ir suplojo delnais, panašiai kaip ponia 

Frensis iš “Ding-Dong mokyklos“. - Ar mes norime rašyti ataskaitą, 
vaikučiai? - vienas iš vaikučių, kuris tą dieną tyrinėjo automobilį, 
1993-iaisiais tapo vyriausiuoju Pensilvanijos medicinos ekspertu. 

Du jauni vyrukai ir nepaprasto grožio mergina dirstelėjo į šefą, 
pakėlę sumuštinius, suraukę antakius, nenutuokdami, ką atsakyti. 

- Ne, Baibi, - pasufleravo jis. 

- Ne, Baibi, - choru pakartojo trijulė. 

- Kam ne? - paklausė Rotas. 

- Ne - popierizmui, - atsakė pirmasis vaikinas. 

- Ne - dokumentams, - pridūrė antrasis padėjėjas. 

- Ne - kopijoms! - sušuko gražuolė. - Ne - originalui! 

- Gerai! - linktelėjo Rotas. - Su kuo jūs aptarsite šiandienos įvy- 
kius, kinder*? 

Šįsyk suflerio pagalbos neprisireikė. 

- Su niekuo, Baibi! 

- Teisingai. Aš jumis didžiuojuosi. 

- Regis, kažkas panūdo iš jūsų pasišaipyti, seržante, - pareiškė 
vienas iš Roto pagalbininkų. 

- Turėsiu tai omenyje, - atsiliepė Tonis mintyse spėliodamas, ką 
jie pagalvotų užgirdę, kaip kaukė ponas Dilonas. Akivaizdu, jog šuo 
nieko nemaustė. 

Vaikučiai vėl ėmėsi čiaumoti sumuštinius, siurbčioti arbatą bei 
plepėti tarpusavyje. Baibis kreivai šyptelėjo atsisukęs į Tonį ir Enį 
Rafertį. 

- Jie žiūri savo nuostabiomis dvidešimtmečių akelėmis, bet mažai 
ką mato. Jaunuoliai - tokie žavingi idiotai. Ką tu mums parodei, To- 
ni? Turi kokių nors minčių? Gal liudininkų parodymų? 

- Ne. 

Baibis žvilgtelėjo į Enį, kuris, akimirką pasvarstęs, ar nereikėtų iš- 
kloti “Biuiko" istorijos, nutarė patylėti. Baibis, žinoma, geras žmo- 
gus... tačiau pilkos uniformos jis nevilkėjo. 

- Tai ne automobilis, guldau galvą, - tarė Rotas. - Kažkas užsima- 
nė pajuokauti? Vargu. 

- Kraujo aptikai? - pasidomėjo Tonis pats nežinodamas, kokį at- 
sakymą norėtų išgirsti. 

- Atliksime mikroskopinę pavyzdžių analizę, bet abejoju, kad iš- 
skirsime kraujo pėdsakus. Nebent labai nežymius. 

- Ką gi jūs radote? 


*Kinder - vaikai (vok.). 

- Praktiškai nieko. Mes nepaėmėme pavyzdžių nuo padangų pro- 
tektoriaus, nes grioveliuose nebuvo jokio purvo, jokių dulkių, akmenė- 
2 stiklo šukių ar žolės stiebelių. Sakyčiau, jog tai neįmanoma. Hen- 

- jis pamojo į pirmąjį padėjėją, - ...vis bandė įkišti į protektoriaus 
rievę E akineniką: bet tas nuolat risaaio: Kaip? Kodėl? Ar šį išra- 
dimą galima užpatentuoti? Jei taip, tuomet tau, Toni, būtų suteikta 
puiki proga anksčiau išeiti į pensiją. 

Suglumęs seržantas pasitrynė skruostą pirštų galiukais. 

- Klausykite toliau. Mes apžiūrėjome kilimėlius. Paprastai ant jų 
susikaupia gausybė purvo. Tirdamas juos, parašytum ištisą traktatą 
geologine tema. Bet tik ne mūsų atveju. Aptikome kelias dėmeles, 
kiaulpienės lapelį, ir viskas. - Baibis pažvelgė į Enį. - Tikriausiai nuo 
tavo partnerio batų. Jei neklystu, minėjai, kad jis sėdosi už vairo? 

- Taip. 

- Ir paliko pėdsakus ant kilimėlio, po vairuotojo sėdyne. - Baibis 
patrynė delnus tarsi sakydamas - tą ir reikėjo įrodyti. 

- O kaip pirštų atspaudai? - pasiteiravo Tonis. 

- Trijų atskirų žmonių. Teks patikrinti abu tavo pareigūnus ir vy- 
ruką iš degalinės. Pastarajam, ko gero, priklauso atspaudai ant kuro 
bako dangtelio. 

- Greičiausiai, - sutiko seržantas. - Ar galėsi palyginti atspaudus 
laisvu nuo darbo metu? 

- Su malonumu. Audinių pavyzdžius irgi išanalizuosiu. Tik, būk ge- 
ras, neprašyk manęs parsisiųsdinti iš Pitsburgo dujų chromotografo. 
Pasinaudosiu savo laboratorijos įranga, ir to užteks su kaupu. 

- Tu puikus žmogus, Baibi. 

- Netgi puikiausi žmonės retsykiais neatsisakytų pasivaišinti va- 
kariene draugo sąskaita. 

- Sutarta. Dar ką nors įdomaus papasakosi? 

- Stiklas kaip stiklas. Medis kaip medis... nors šitas modelis ir me- 
dinis prietaisų skydelis - tai du nesuderinami dalykai. Mano brolis tu- 
rėjo “Biuiką Limited", pagamintą šešto dešimtmečio pabaigoje. Va- 
žinėjau juo, kai mokiausi vairuoti, todėl gerai atsimenu, kaip atrodė 
mašinos vidus. Atsimenu su baime ir meile. Skydelis buvo vinilinis. 
Šio “Rodmasterio" sėdynės irgi aptrauktos vinilu, kaip pridera. Pasi- 
tikslinsiu “Dženeral Motors" kompanijoje, kad būčiau tikras. Odo- 
metras*... labai juokinga. Ar jūs atkreipėte dėmesį į odometrą? 

Enis papurtė galvą lyg užhipnotizuotas. 

- Skaitliukas rodo vien tik nulius. Ir tai suprantama. Šis tariamas 


*Odometras - prietaisas nuvažiuotam keliui matuoti. 

automobilis negalėjo važiuoti. - Jis nukreipė akis į Tonį, po sekundės 
vėl žvilgtelėjo į Enį. - Pasakykite, jog patys nematėte, kaip mašina 
pajudėjo iš vietos. 

- Aš asmeniškai nemačiau, - patvirtino Enis. Ir nesumelavo. Ta- 
čiau nepridūrė, kad jis, kvotų veteranas, tikėjo Bredu Rouču, kuris 
teigė regėjęs savo akimis, kaip “Biuikas" atburzgė prie degalų kolo- 
nėlės. 

- Gerai. - Baibiui aiškiai palengvėjo. Jis suplojo delnais, vėl tapda- 
mas panašus į ponią Frensis. - Laikas keliauti, vaikučiai! Padėkokite 
už vaišes! 
graži mergina išgėrė šaltos arbatos likučius, atsirūgo ir nusekė paskui 
savo baltašvarkius kolegas iki mašinos, kuria visi trys atvažiavo. Pri- 
blokštas Tonis mintyse pastebėjo, kad nė vienas iš jų nesiteikė dar 
kartą dirstelėti į “Biuiką". Baigę vieną darbą jie nekantriai laukė nau- 
jų užduočių. Trijulei “Rodmasteris" tebuvo senas automobilis, sulig 
kiekviena minute, praleista saulės atokaitoje, vis labiau blunkantis. 
Kas čia tokio, jei iš protektoriaus griovelio išsiridena akmenėlis, net 
jei šis nukrenta nuo padangos viršaus? Kas čia baisaus, jei viename 
sparne žioji trys vėdinimo angos vietoj keturių? 

Jie žiūri savo akelėmis, bet mažai ką mato, - sakė Baibis. - 
Jaunuoliai - tokie žavingi idiotai. 

Ekspertų šefas nudrožė įkandin žaviųjų idiotų link savojo automo- 
bilio (į nusikaltimo vietas jis mėgdavo važinėti vienas), po kelių žings- 
nių sustojo. 

- Aš minėjau, jog medis kaip medis, vinilas kaip vinilas, stiklas kaip 
stiklas. Jūs tai girdėjote? 

Tonis su Eniu pritardami linktelėjo. 

- Man rodos, jog šitos tariamos mašinos išmetimo sistema taip 
pat pagaminta iš stiklo. Žinoma, po dugnu nelindau, tik pažiūrėjau iš 
šono. Tačiau rankose turėjau galingą žibintuvėlį. - Kurį laiką jis dėb- 
sojo į “Biuiką", paliktą priešais B angarą, susikišęs rankas į kišenes, 
linguodamas ant kulnų. - Gyvenime neteko girdėti, jog egzistuoja au- 
tomobiliai su stiklinėmis išmetimo sistemomis, - galiausiai pratarė 
Baibis ir vėl pajudėjo savo mašinos pusėn. Po minutės dingo iš akira- 
čio drauge su vaikučiais. 


Tonį neramino tai, kad mašina stovi lauke. Jis būgštavo net tik dėl 
lietaus, bet ir dėl atsitiktinių praeivių, kurie pamatytų “Biuiką" keliau- 

dami į nuovadą. Seržantas turėjo galvoje poną Džoną K. su pačia. 
Kitais žodžiais tariant, mokesčių mokėtojus. Valstijos policija tarnavo 
Džono K. šeimai kiek galima geriau, netgi negailėdama savo parei- 
gūnų gyvybių, tačiau ne visada ja pasitikėjo. Džonas K. nepriklausė 
D patrulinio dalinio šeimai, todėl Toniui nesinorėjo net galvoti, kas 
nutiktų, jei po apylinkes pasklistų naujienos - ar bent gandai - apie 
“Biuiką". 

Likus ketvirčiui iki trijų jis nužirgliojo į mažąjį Džonio Parkerio ka- 
binetą (tais laikais kelininkai vis dar buvo įsikūrę kaimynystėje) ir 
meiliai paprašė iškeldinti sniego valytuvą iš B angaro, idant šiame 
būtų galima pastatyti “Biuiką". Už paslaugą atsidėkojo pinta viskio. 
Štai taip žydrasis “Rodmasteris" nugrimzdo į alyva dvokiančią prie- 
blandą, kuri tapo jo namais. Garažas turėjo duris iš abiejų pusių. Par- 
keris įtempė “Biuiką" pro galines, todėl visus tuos metus jis glūdėjo 
tamsoje atkreipęs savo išsiviepusias groteles į D dalinio nuovadą. 
Patruliai niekada to neužmiršdavo. Dažniausiai nekvaršindavo galvos 
dėl B angaro, bet pasąmoningai visuomet jausdavo slegiantį chrominį 


vypsnį. 


1979-aisiais D dalinyje tarnavo aštuoniolika patrulių, kaip papras- 
tai plušėjusių trimis pamainomis: nuo septynių ryto iki trečios, nuo 
trečios iki vienuoliktos vakaro ir naktimis, kai viename visureigyje bu- 
dėdavo du pareigūnai. Penktadieniais ir šeštadieniais naktinis darbas 
vadinosi Vėmalų pamaina. 

Tą dieną, kai pasirodė “Biuikas", iki ketvirtos valandos žinia apie 
neįprastą reiškinį jau buvo pasiekusi daugumos patrulių ausis. Sendis 
Dibornas, spausdinęs ataskaitą apie autoavariją, įvykusią 6-ajame 
plente, matė, kaip jų trijulės ar ketveriukės sukinėjosi šalia automobi- 
lio tarsi turistinės grupelės. Baigęs darbą Kertis Vilkoksas kone tapo 
profesionaliu gidu - jis rodė kolegoms vėdinimo angas (keturias iš vie- 
nos pusės ir tris - iš kitos), perdėm didelį vairą, pakeldavo kapotą, 
kad kiti galėtų pasigrožėti neveikiančiu cilindrų bloku su užrašu BIU- 
IKAS 8 iš abiejų šonų. 

Kitoms ekskursijoms vadovavo Orvis Garetas, kuriam neatsibos- 
davo pasakoti apie pono Di reakciją. Seržantas Skūndistas, jau pake- 
rėtas automobilio (tie apžavai nepaleis Tonio iš savo nagų, kol Alz- 
haimerio liga ištrins atmintį), prieidavo prie jo, kai tik rasdavo laisvą 
minutėlę. Sendis prisiminė regėjęs seržantą, stovintį priešais atidary- 
tas B angaro duris, sukryžiavusį ant krūtinės rankas. Draugiją palai- 

kantis Enis rūkė savo mėgstamas cigariles ir kažką aiškino galvą kin- 
kuojančiam Toniui. Pasibaigus rytinei pamainai, Enis pakeitė pilkąją 
uniformą į džinsus ir baltus marškinėlius. Tai reiškė, kad buvo po trijų. 
Deja, vėliau Sendis negalėjo pasakyti tikslesnio laiko. 

Prie “Biuiko" slankiojantys farai apžiūrinėjo variklį (pakelto kapo- 
to niekas nebenuleido), pritūpę spoksojo į egzotišką, stiklinę, išmetimo 
sistemą. Jie žvalgėsi, bet nieko nelietė. Džono K. šeimynėlė grei- 
čiausiai nebūtų sutramdžiusi panižusių nagų, tuo tarpu farai žinojo: 
nors “Biuikas" nėra daiktinis įrodymas, padėtis gali veikiai pasikeisti. 
Ypač jei žmogų, palikusį mašiną “Dženės" degalinėje, rastų negyvą. 

- Jei nieko panašaus nenutiks, aš laikysiu automobilį čia, - tarė 
seržantas Metui Babickiui ir Filui Kendeltonui. Penktą dienos visi 
trys jau buvo baigę darbus prieš porą valandų, ir Tonis pagaliau nu- 
sprendė keliauti namo. Sendis Dibornas išvyko ketvirtą, norėdamas 
prieš pietus kieme nupjauti veją. 

- Kodėl čia? - paklausė dispečeris. - Kam to reikia? 

Tonis pasiteiravo Meto ir Filo, ar jie yra girdėję apie Kardifo gi- 
gantą. Sulaukęs neigiamo atsakymo, papasakojo jiems istoriją. Gi- 
gantą “atrado" šiaurinėje Niujorko valstijos dalyje, Onondagos slėny- 
je. Vieni teigė, neva tai suakmenėjęs milžiniško humanoido lavonas, 
galbūt iš kito pasaulio, kiti manė, kad radinys įkūnija trūkstamą gran- 
dį tarp žmonių ir beždžionių. Paaiškėjo, jog tai tebuvo apgaulė, kurią 
sumąstė Džordžas Halas, Bingemptone gaminęs cigarus. 

- Dar prieš tai, kai Halas prisipažino, - tęsė Tonis, - radinį sumanė 
apžiūrėti visi, kas gyvas, įskaitant ir P.T. Barnumą*. Žiopliai sutrypė 
aplinkinių fermų pasėlius į košę. Vietinių būstai nukentėjo nuo vagi- 
šių. Kažkoks idiotas iš Džono K. šeimynėlės padegė mišką. Netgi 
Halui prisipažinus, jog “suakmenėjusį žmogų" jis išdrožė Čikagoje ir 
atsivežė į šiaurinę Niujorko valstijos dalį traukiniu, svečių srautas be- 
maž neatslūgo. Jie atsisakė patikėti, jog tai klastotė. Gal esate girdėję 
priežodį “Kas minutę gimsta naujas mulkis"? Jis atsirado 1869-aisiais 
ir buvo susijęs su priekvaišiais, norėjusiais pamatyti Kardifo gigantą. 

- Ką nori tuo pasakyti? - paklausė Filas. 

Tonis nepatenkintas dėbtelėjo į patrulį. 

- Kur lenkiu? Viskas labai paprasta. Aš pasistengsiu, kad mano 
teritorijoje nebūtų jokio suknisto Kardifo milžino. Arba, kitaip tariant, 
prakeikto “Biuiko" iš Turino. 

Trijulei patraukus link nuovados, prie jos prisijungė Hadis Rojeris 


*P.T Barnumas (1810-1891) - garsus cirko įkūrėjas. 

(šalia jo nuolankiai turseno ponas Dilonas), kuris nugirdo paskutinę 
“Biuiko" iš Turino frazę ir prunkštelėjo. Tonis apdovanojo jį gaižiu 
žvilgsniu. 

- Vakarų Pensilvanijoje nebus jokių Kardifo gigantų, vyručiai. Įsi- 
kalkite tai į galvą ir perduokite mano žodžius kitiems, nes žinutės ant 
skelbimų lentos nesegsiu. Aišku, kuriam laikui pasklis gandai, bet jie 
veikiai atlėgs. Aš neleisiu vėploms trypti amišų fermų per patį pasėlių 
brendimo įkarštį. Supratote? 

Jie suprato. 

Iki septintos valandos vakaro viskas lyg ir grįžo į savo vėžes. Sen- 
dis Dibornas įsitikino tuo savo akimis, po pietų grįžęs į nuovadą dar 
sykį apžiūrėti mašiną. Aplink šią šlaistėsi tik trys patruliai: pora su ci- 
viliniais drabužiais, o trečias - tebedėvintis pilką uniformą. Bakas 
Flandersas, vienas iš tų, kurio pamaina jau baigėsi, spragčiojo savo 
“Kodak" fotoaparatu. Sendis mažumėlę sunerimo, bet po akimirkos 
pagalvojo: ką gi tos nuotraukos parodys? “Biuiką", ir tiek, nepakan- 
kamai seną, kad jis oficialiai būtų pripažintas antikvariniu automobi- 
liu. 

Atsiklaupęs keturpėsčias Sendis žvilgtelėjo po mašina, pasišvietė 
žibintuvėliu, turbūt specialiai paliktu prie pat “Biuiko", įsistebeilijo į iš- 
metimo sistemą ir nusprendė, kad ji pagaminta iš karščiui atsparaus 
stiklo. Paskui atsistojo, įkišo galvą pro vairuotojo langelį (nei ūžesio, 
nei šalčio), nupėdino į nuovadą paplepėti su Brajanu Koulu, tą pa- 
mainą pavaduojančiu seržantą. Jiedu pradėjo šnekėti apie “Biuiką", 
netrukus įniko aptarinėti šeimynines problemas ir jau buvo nusigavę 
iki beisbolo temos, kai į kabinetą užėjo Orvilis Garetas. 

- Ar kas nors iš jūsų matė Enį? Man paskambino Drakonė, ir ji la- 
bai nepatenkinta. 

Drakone patruliai vadino Editą Hajams, Enio seserį. Ji buvo aš- 
tuoneriais ar devyneriais metais vyresnė už brolį, seniai tapusi našle. 
Kai kas iš D dalinio nuoširdžiai tikėjo, kad toji moteriškė pati nudėjo 
savo vyrą - tiesiog mirtinai jį užpjovė savo tarškesiu. “Jos burnoje ne 
liežuvis, o aštrus peilis“, - kartą pastebėjo Dikis-Dakas Eliotas. Ker- 
tis, dažniau už kitus susitikdavęs su senąja poniute (paprastai jis bu- 
dėdavo drauge su Eniu, ir jiedu puikiai sutarė, nepaisant amžiaus 
skirtumo), padarė išvadą, jog patrulis Rafertis niekada neturėjo žmo- 
nos tik dėl Editos. “Giliai širdyje jis tikriausiai bijo, jog visos moterys 
panašios į seserį", - sykį Kertis pasidalino savo mintimis su Sendžiu. 

Po darbo pamainos iš karto keliauti namo - ne pati geriausia min- 
tis, pamanė Sendis, ilgas dešimt minučių telefonu pabendravęs su 

Drakone. Kur dingo Enis? Jis žadėjo grįžti vėliausiai pusę sep- 
tynių. Aš paruošiau kepsnį, kurio jis norėjo, mokėjau aštuo- 
niasdešimt devynis centus už svarą. Dabar mėsa perkepė ir su- 
kietėjo, tapo pilka kaip vanduo indų plovykloje (žinoma, senoji 
dama ištarė “pylka keip venduo"). Neslėpkite, jei mano brolis tūno 
“Pakelėje" arba “Volėje". Paskambinsiu jam ir viską paaiškin- 
siu. Edita Hajams pridūrė, kad jai baigėsi vandenvalos tabletės, o 
Enis turėjo nupirkti naują pakelį. Tai kur, po velnių, jis prapuolė? Aria 
viršvalandžius? Tai būtų neblogai. Dievas mato, pinigai jiems pra- 
verstų, tačiau jam derėjo iš anksto pranešti. Gal jis maukia alų užei- 
goje? Nors Drakonė nepasakė to tiesiai šviesiai, akivaizdu, kad ji būtų 
balsavusi už antrąjį variantą. 

Sendis sėdėjo dispečerinėje, viena ranka prisidengęs akis, mėgin- 
damas įsiterpti į Drakonės monologą, kai pasirodė Kertis Vilkoksas 
su civiliniais rūbais, jaunas ir patenkintas gyvenimu. Kaip ir Sendis, 
jis atlėkė iš namų, idant dar kartelį dirstelėtų į “Rodmasterį". 

- Palaukite sekundėlę, Edita. - Dibornas prispaudė ragelį prie 
krūtinės. - Padėk man, naujoke. Ar žinai, kur po darbo išvažiavo 
Enis? 

- Jis išvažiavo? 

- Taip. Ir aiškiai ne namo. - Laisva ranka Sendis pamojo į ragelį. 
- Skambina jo sesuo. 

- Jeigu Enis išvykęs, kodėl tuomet aikštelėje stovi jo mašina? 

Sendis su Kerčiu susižvalgė, ir abiejų galvose toptelėjo ta pati 
mintis. 


Skubiai atsikratęs Edita - prižadėjęs perskambinti arba liepti 
Eniui, jei tik šis tebėra nuovadoje, su ja susisiekti, - Sendis drauge su 
Kerčiu išėjo laukan. 

Enio automobilis - “American Motors“ kompanijos sukurtas 
“Gremlinas", visų patrulių pašaipų objektas - stovėjo netoli sniego 
valytuvo, kurį Džonis Parkeris išvairavo iš B angaro, atlaisvindamas 
vietą “Biuikui". Saulei krypstant vakarop, nuo abiejų mašinų driekėsi 
ilgi šešėliai tarsi žemės paviršiuje juoduojančios tatuiruotės. 

Pažiūrėję į “Gremlino" vidų, vyrai teišvydo įprastas šiukšles: po- 
pierėlius nuo mėsainių, limonado skardines, cigarilių pakelius, kelis Že- 
mėlapius. Virš užpakalinės sėdynės lango kybojo atsarginiai unifor- 
miniai marškiniai, ant dulkėto prietaisų skydelio mėtėsi baudų kvitų 

knygelė ir žvejybiniai kabliukai. Visa tai atrodė kur kas maloniau nei 
steriliai tuščia “Biuiko" kabina. Už vairo knarkiančio Enio su už- 
smaukta beisbolo kepuraite vaizdas būtų dar labiau juos pradžiuginęs, 
tačiau patrulis Rafertis “Gremline" nesėdėjo. 

Kertis apsisuko ir nužingsniavo link nuovados. Pribėgęs Sendis 
čiupo jį už rankos. 

- Kur tu susiruošei? 

- Turime susisiekti su Toniu. 

- Tik ne dabar, - paprieštaravo Sendis. - Tegul žmogus papietau- 
ja. Paskambinsime jam vėliau, jei prisireiks. Meldžiu Dievo, kad 
mums netektų kelti telefono ragelio. 


Prieš puldami tikrinti kitas vietas, pavyzdžiui, kambarį, esantį ant- 
rame nuovados aukšte, Kertis ir Sendis užsuko į B angarą. Jie apėjo 
mašiną, pažvelgė pro langelį į kabiną, dirstelėjo po dugnu. Tačiau 
Enio Raferčio pėdsakų niekur nepastebėjo. Šiaip ar taip, nieko nebū- 
tų radę - patruliai taip ištrypė žemę aplink “Biuiką", kad atrodė, tarsi 
kiaurai garažą būtų prabildėjusi kaimenė arklių. 

- Ar čia šalta, ar tik man oda pašiurpo? - paklausė Kertis, kai abu 
nutarė sugrįžti į nuovadą. Atsiklaupęs, perkreipęs galvą jis paskutinį 
kartą pažiūrėjo po dugnu. Po sekundės atsistojo, nusivalė kelius. - 
Aišku, čia ne šaldytuvas, bet man lyg ir vėsiau. Ką pasakysi? 

Tiesą sakant, Sendis jautėsi sukaitęs - jo veidu žliaugė prakaitas, 
- bet karštis veikiausiai išmušė dėl pakrikusių nervų. Patalpos tempe- 
ratūra čia niekuo dėta. Jo nuomone, tvirtindamas, jog angare atšalo, 
Kertis tiesiog prisiminė, ką jautė arba galvojo pajutęs “Dženės" de- 
galinėje. 

Kertis nesunkiai perskaitė Sendžio mintis, atsispindėjusias veido 
išraiškoje. 

- Gal ir taip. Gal tik man taip rodos. Velnias, aš nieko nebesu- 
prantu. Patikrinkime nuovadą. Enis, ko gero, snaudžia sandėlyje. Tai 
nebūtų pirmas kartas. 

Jiedu įėjo į angarą ne pro didžiuosius dvivėrius vartus, o pro pa- 
prastas duris, atidaromas dešiniojoje sienoje pasukus rankeną. Su- 
stingęs ant slenksčio, prie sienos, ant kurios kybojo plaktukai, sodi- 
ninko žirklės, grėbliai, kastuvai ir netgi vienas grąžtas (raidės “AA", 
raudonavusios ant rankenos, reiškė ne “anoniminius alkoholikus“, o 
Arkį Arkanianą), Kertis kone nuožmiai dėbtelėjo per petį į “Biuiką". 

- Man nepasivaideno, - pareiškė jis veikiau sau negu Sendžiui. - 
Aš tikrai pajutau, kaip atvėso. Ne dabar, šiek tiek anksčiau. 

Sendis neatsiliepė. 

- Žinai, jei toji prakeikta mašina čia užsibus, - pratęsė Kertis, - aš 
pakabinsiu garaže termometrą. Nieko baisaus, jei turėsiu sumokėti už 
jį iš savo kišenės. Ei! Kažkas paliko atidarytą sumautą bagažinę. 
Įdomu, kam... 

Jis prikando lūpą. Abiejų vyrų žvilgsniai susidūrė, nes galvose 
tvykstelėjo ta pati mintis: na, ir šaunūs mes farai. 

Jiedu žvalgėsi “Biuiko" viduje, po dugnu, tačiau neatkreipė dėme- 
sio į tą vietą, kuria profesionalai ir mėgėjai žudikai naudojasi - bent 
jau filmuose - kaip laikina lavonų saugykla. Abu patruliai vėl žengė 
prie mašinos ir sustojo už galinio buferio įbesdami akis į juodą pra- 
vertos bagažinės plyšį. 

- Padaryk tai, Sendi, - sušnibždėjo Kertis. 

Sendis nedegė dideliu noru įvykdyti prašymo, tačiau suprato, jog 
neturi kitos išeities - šiaip ar taip, Kertis tebuvo naujokas. Giliai įkvė- 
pęs jis pakėlė bagažinės viršų. Tam pašokus aukštyn, nuskambėjo 
dunkstelėjimas, pakankamai garsus, kad jiedu krūptelėtų. Kertis su- 
griebė kolegai už rankos lediniais pirštais, nuo kurių prisilietimo Sen- 
dis vos nepaleido gerklės. 

Sąmonė - tai galingas, bet dažnai nepatikimas mechanizmas. Ne- 
abejodamas, jog “Biuiko" bagažinėje kiūtos Enio Raferčio lavonas, 
Sendis išties vieną akimirką pamatė kūną: susirietusį embriono pavi- 
dalą su džinsais ir baltais marškinėliais, kažką tokio, ką samdomi ma- 
fijos žudikai palieka pavogtuose “Linkolnuose". 

Netrukus patruliai susigaudė regintys paprasčiausius šešėlius. 
Ant rudos bagažinės dangos nebuvo matyti nei įrankių, nei alyvos dė- 
melių. Porą sekundžių jie stypsojo tylėdami, paskui Kertis išspaudė 
garsą, primenantį nervingą prunkštelėjimą. 

- Nešdinamės laukan, - pratarė. - Ir šįsyk užtrenk tą prakeiktą 
bagažinę. Ji mane mirtinai išgąsdino. 

- Mane taip pat, - prisipažino Sendis. Griausmingai užvožęs dang- 
ti, nužingsniavo link sienoje žiojinčios durų angos. 

Kertis vėl atsigręžė. 

- Kažkokia velniava, - išsprūdo jam. 

- Aha, - sutiko Sendis. 

- Nuo suknisto “Biuiko" man stojasi piestu plaukai. 

- Taikliai pasakyta, naujoke. Bet mašinoje tavo partnerio nėra. 
Kaip ir pačiame angare. 

Žodis “naujokas" Kerčio neįžeidė. Veikiai jis taps visaverčiu pat- 
ruliu, ir abu vyrai tą žinojo. Primerkęs akis taip, kad iš jų teliko du 
mėlyni plyšeliai, Kertis spoksojo į žvilgantį, glotnių formų automobilį. 

- Man rodos, tarsi “Rodmasteris"" su manimi kalbasi. Žinoma, vis- 
kuo kalta mano vaizduotė, bet... 

- Būtent. 

- „bet protarpiais lyg ir girdžiu, kaip jis burba. 

- Prikąsk liežuvį, nes man tuojau pašiurps oda. 

- Dar nepašiurpo? 

Sendis neatsakė į klausimą. 

- Eime iš čia, gerai? 

Jie žengė per slenkstį, tačiau, prieš uždarydamas duris, Kertis 
paskutinį kartą nužvelgė “Biuiką". 


Sendis su Kerčiu apieškojo antrą pastato aukštą - svetainę ir 
nuo jos mėlyna užuolaidėle atskirtą miegamąjį su keturiomis lovomis. 
Endis Kolučis per televizorių žiūrėjo komediją, ant gultų snaudė pora 
patrulių, kuriems teks darbuotis naktinėje pamainoje. Išgirdęs švar- 
pesius Sendis atitraukė užuolaidą. Vienas iš vaikinų švelniai švilpčiojo 
pro nosį, kitas prasižiojęs kimiai knarkė. Enio - nė ženklo. Atvirai 
kalbant, Sendis nesitikėjo jo ten rasti. Užsimanęs numigti patrulis Ra- 
fertis dažniausiai keliaudavo į rūsį ir įsitaisydavo supamajame krėsle, 
kuris puikiai derėjo prie metalinio stalo, turbūt suręsto dar Antro Pa- 
saulinio karo laikais, ir seno aplūžusio radijo imtuvo, kėpsančio ant 
lentynos, tykiai grojančio senovišką šokių muziką. Tačiau rūsyje 
Enio jie neaptiko. Imtuvas tylėjo, supamajame krėsle - nė gyvos dva- 
sios. Nepavyko rasti bičiulio ir sandėliukuose, prastai apšviestuose 
gardeliuose, primenančiuose požemių kameras. 

Pastate buvo įrengti keturi tualetai, įskaitant ir plieninį unitazą be 
dangčio “blogiukų kampelyje". Enis nesislėpė nė už vienų iš trejų du- 
rų. Nei virtuvėlėje, nei dispečerinėje, nei seržanto kabinete, kuriame 
tvyrojo tamsa. 

Prie Sendžio ir Kerčio prisijungė Hadis Rojeris. Orvilis Garetas 
išvyko namo (matyt, būgštaudamas, kad Drakonė gali asmeniškai 
pasirodyti nuovadoje), palikęs poną Diloną Hadžio globai, tad paieš- 
kose dalyvavo ir šuo. Kertis paaiškino, ką jie veikia, kodėl taip elgia- 
si, ir Hadis akimoju viską suprato. Stambaus sudėjimo vyriškis su at- 


60 


vira, kaimietiška veido išraiška anaiptol nesiskundė proto stoka. Jis 
liepė ponui Di apuostyti Enio spintelę, ir šuo įvykdė reikalavimą su di- 
džiu susidomėjimu. Tuo metu prie trijulės priėjo Endis Kolučis ir pora 
civiliniais drabužiais apsirengusių patrulių, kurie atvažiavo į nuovadą, 
idant galėtų pavėpsoti į “Biuiką". Visa kompanija išvirto laukan, pa- 
siskirstė į dvi grupes ir ėmė vaikščioti aplink pastatą šaukdami Enį 
vardu. Dienos šviesos dar pakako, nors saulė jau leidosi link horizon- 
to, nudažydama padangę rausvėjančiu atspalviu. 

Vieną iš grupių sudarė Kertis, Hadis, ponas Di ir Sendis. Šuo tur- 
seno neskubėdamas, ramiai uostydamas kiekvieną pakampę. Ausis 
pastatė tik atsidūręs šalia Enio “Gremlino". Deja, automobilis pagal- 
bos nesuteikė. 

Iš pradžių klykaudami Enio vardą jie jautėsi kvailokai, tačiau, grį- 
žus į nuovadą, šitas jausmas išgaravo. Nuotaika pabjuro, kai visi su- 
vokė, jog padėtis labiau nei rimta. 

- Nusiveskime poną Di į angarą, - pasiūlė Kertis. - Pažiūrėsime, 
ką jis ten užuos. 

- Jokiu būdu, - užprotestavo Hadis. - Jam nepatinka mašina. 

- Baik juokauti, žmogau, juk Enis - mano partneris. Be to, visai 
įmanoma, jog senasis Di jau bus pripratęs prie “Rodmasterio". 

Kertis suklydo. Už garažo ribų senasis Di jautėsi neblogai. Jis net- 
gi ėmė tampyti pavadį, patruliams žengiant link šoninių durų. Nulei- 
dęs galvą šuo kone braukė nosimi asfaltą. Dar labiau pagyvėjo priar- 
tėjęs prie angaro. Vyrai neabejojo, kad aviganis užfiksavo stiprų Enio 
kvapą. 

Bet pradarius duris ponas Di akimirksniu užmiršo kvapus, kutenu- 
sius jo šnerves. Šuo iš karto pradėjo kaukti, parietė po savimi letenas, 
lyg jam būtų susukę vidurius. Kailis pasišiaušė kaip gaidžio skiaute- 
rė, ir jis nusišlapino aptaškydamas slenkstį, betonines garažo grindis. 
Po sekundės ėmė trūkčioti Hadžio gniaužiamą saitą, be paliovos 
staugdamas, mėgindamas, kad ir labai nenoriai, įsliūkinti vidun. Ne- 
apykantą angare slypinčiam objektui ir siaubą spinduliavo kiekviena 
šuns kūno ląstelė bei paklaikęs žvilgsnis, tačiau jis vis vien stengėsi 
priartėti prie mašinos. 

- Tiek to! Vesk jį šalin! - suriko Kertis. Iki tol naujokas tramdėsi 
stebėtinai šauniai, bet po ilgos, įtampos kupinos dienos netgi jis balan- 
savo ties nervinės krizės riba. 

- Tai ne jo kaltė... - pradėjo Hadis. Nespėjus pratęsti, ponas Di- 
lonas pakėlė snukį ir vėl sustūgo. Sendžiui pasidingojo, kad garsas 

panašesnis į klyksmą nei į staugimą. Šuo dar kartelį metėsi pirmyn 
vos nenutraukdamas Hadžiui rankos. Jis persirito per slenkstį ir nu- 
svyravo į priekį, inkšdamas bei kaukdamas, pakeliui iš siaubo viską 
apšlapindamas. 

- Žinau, - atsiliepė Kertis. - Tu buvai teisus. Jei norėsi, atsiųsiu tau 
raštišką atsiprašymą, tik ištempk, po velnių, jį laukan. 

Hadis bandė pasukti poną Di atgal, tačiau devyniasdešimt svarų 
sveriantis šuo neketino paklusti. Norint pakreipti aviganį dūrų kryp- 
timi, Kerčiui irgi teko griebti saitą. Vargais negalais jiems pasisekė iš- 
tįsti besipriešinantį, staugiantį, dantimis kaukšintį poną Di iš angaro 
(lengviau būtų buvę panešti maišą, pilną šeškų, vėliau pasakys Sen- 
dis). 

Kai šuo pagaliau nutolo nuo slenksčio, Kertis užtrenkė duris. Tą 
pačią sekundę ponas Dilonas atsipalaidavo ir nustojo muistytis, tary- 
tum jo galvoje būtų spragtelėjęs jungiklis. Minutę kitą pagulėjo ant šo- 
no, kol atgavo kvapą, tada pašoko ant kojų ir nudelbė patrulius suglu- 
musiu žvilgsniu lyg sakydamas: “Kas nutiko, vaikinai? Kodėl trum- 
pam aptemo mano sąmonė?" 

- Kas per... šūdas? - sušvokštė Hadis. 

- Nuvesk jį į nuovadą, - paprašė Kertis. - Aš klydau įkalbinėda- 
mas tave eiti su šunimi į garažą, bet mane labai neramina Enio liki- 
mas. 

Ponas Dilonas vėl atgavo savitvardą, tapo šaltas kaip žemuogių 
kokteilis. Tipendamas šalia Hadžio jis tik protarpiais stabtelėdavo ir 
apuostydavo Raferčio ieškančių patrulių batus. Vyrai skuodė B an- 
garo pusėn panorę sužinoti, ko siunta ponas Di. 

- Išsiskirstykite, bičiuliai, - tarė Sendis tokiu balsu, kuriuo paprastai 
kreipdavosi į žioplius, susirinkusius paspiginti akis į autoavarijas: - 
Spektaklis baigėsi. 

Patruliai pakluso. Likę stovėti prie uždarytų garažo durų, Sendis 
ir Kertis palydėjo juos žvilgsniais. Po kurio laiko grįžo Hadis. Jau be 
pono Dilono. Stebėdamas naujoką, siekiantį durų rankenos, Sendis 
pajuto, kad jį užlieja panikos banga. Tokį jausmą puoselėjo B anga- 
rui pirmą kartą, bet ne paskutinį. Per ateinančius dvidešimt su viršum 
metų teks užeiti į garažą tuzinus sykių, visuomet panyrant į tamsią 
mentalinę prarają, bebandant įžvelgti šlykščius siaubūnas, nuolat iš- 
slystančius už akiračio ribų. 

Beje, ne visi siaubūnai išnykdavo nepastebėti. Kadaise pavyko 
prisižiūrėti jų su kaupu. 

Trijulei žengiant vidun, po batų padais sučežėjo betoną apklojęs 
purvo sluoksnis. Sendis spūstelėjo jungiklį šalia durų, ir nutviskusių 
lempučių šviesoje jie pamatė “Biuiką" - vienintelę dekoraciją visiškai 
tuščioje scenoje, vienintelį meno kūrinį, eksponuojamą galerijoje, ku- 
rią dizaineriai pavertė garažu. Kaipgi mums jį pavadinti, paklausė sa- 
vęs Sendis. “Iš Biuiko 8", šovė mintis. Galbūt todėl, kad jis prisiminė 
Bobo Dilano dainą*. Galvoje nuskambėjo priedainio eilutės, regis, dar 
labiau pakursčiusios baimės jausmą: Ką gi, jei man lemta mirti, ži- 
nok, kad ji privalo užtiesti antklodę ant mano lovos. 

Automobilio pavidalo objektas riogsojo priešais, spoksodamas sa- 
vo biuikiškais žibintais, prašiepęs savo biuikiškas groteles, demonst- 
ruodamas plačias padangas su baltais pakraščiais, netikrą medinį 
prietaisų skydelį ir perdėm didelį vairą, labiau tinkantį jachtai. Kabi- 
noje slypėjo kažkas nesuvokiama, kas privertė nuovados talismaną 
vienu metu kaukti iš siaubo ir veržtis artyn, tarytum jis būtų patekęs 
į galingo magneto gniaužtus. Jeigu anksčiau angare buvo šalta, tai 
dabar vidinė ir lauko temperatūra susilygino. Sendis matė, kaip nuo 
prakaito žvilga kolegų veidai, jo paties kakta irgi sudrėko. 

Pirmasis prabilo Hadis, balsu išsakydamas bendras jų mintis, ir 
Sendžiui palengvėjo. Jam tiesiog neapsivertė liežuvis išreikšti krau- 
pios prielaidos žodžiais. 

- Sumauta krušena jį prarijo, - užtikrintai pareiškė Hadis. - Neįsi- 
vaizduoju, kaip tai nutiko, bet man rodos, kad Enis atėjo čia vienas, 
norėdamas dar kartą apžiūrėti mašiną, ir toji krušena... kažkaip... jį 
sučiaumojo. 

- “Biuikas" mus stebi, - pratarė Kertis. - Ar jūs jaučiate? 

Sendis pažvelgė į blizgančius, akis primenančius žibintus. Besivie- 
piančius nasrus, pilnus chrominių ilčių. Dekoratyvinius sparnų išlin- 
kius, panašius į sulaižytų plaukų sruogas. Jis kažką jautė, tai tiesa. 
Gal tiesiog pagarbią baimę, kurią mažiems berniukams ir mergaitėms 
sukelia nežinomybė. Siaubą, persmelkiantį vaikus tuomet, kai šie at- 
siduria priešais namą, kuriame, anot gandų, gyvena vaiduokliai. Gal- 
būt Kertis teisus, ir “Biuikas" iš tikrųjų juos stebi. Įvertina atstumą 
besiruošdamas šuoliui. 

Sulaikę kvapą jie žiūrėjo į automobilį, prastovėsiantį toje pačioje 
vietoje daugybę metų, per kuriuos pasikeis ne vienas prezidentas, 


*Bobo Dilano daina vadinosi “Iš Biuiko 6". 

vinilinių plokštelių vietą užims kompaktiniai diskai, pakils akcijų vertė, 
nugrius pora dangoraižių, gyvens ir mirs kino žvaigždės, D dalinyje 
pradės plušėti ir išeis iš darbo patruliai. Jis dunksojo priešais, toks pat 
realus kaip uolos bei rožės. Tam tikra prasme, vyrai, kaip ir ponas 
Dilonas, pajuto “Biuiko" trauką. Per ateinančius mėnesius farai 
nuolat trinsis prie B angaro, ir šis vaizdas taps įprastas. Jie stebeily- 
sis pro garažo langus, delnais prisidengę smilkinius, idant nuslopintų 
saulės atspindžius, primindami smalsuolius, pro tvoras besidairančius 
į statybvietes. Kartais užeis vidun (niekada po vieną, tik poromis ar- 
ba gausesnėje draugijoje) ir atrodys kaip berniokai, kurie tarpusavyje 
lažinasi, kam užteks drąsos naktį apsilankyti vietinėse kapinėse. 

Kertis atsikrenkštė. Tylą nutraukęs garsas privertė kitus du pa- 
šokti ir nervingai sukikenti. 

- Grįžkime į nuovadą ir paskambinkime seržantui, - tarė jis. Šį 
kartą... 


DABAR: SENDIS 


- „šį kartą aš nieko neatsakiau. Tik nusekiau įkandin jų kaip pa- 
klusnus berniukas. 

Mano gerklė perdžiūvo. Pažiūrėjau į laikrodį ir nė trupučio nenu- 
stebau pamatęs, kad jau prabėgo daugiau nei valanda. Nieko bai- 
saus. Juk šiandien man nebereikia dirbti. Apniukusiame danguje 
plaukė tamsūs debesys, tačiau tylus griaustinio dudenimas nuslinko į 
pietus. 

- Anais laikais, - už nugaros pasigirdo balsas, vienu metu liūdnas 
ir linksmas - tokią intonaciją, rodos, sugeba išgauti tik žydai arba ai- 
riai, - mes galvojome, kad gyvensime amžinai, ar ne? 

Kryptelėjęs galvą pamačiau Hadį Rojerį, jau persirengusį civili- 
niais drabužiais, įsitaisiusį Nedui iš kairės. Nė nepastebėjau, kada jis 
prie mūsų prisijungė. Nuo 79-ųjų jo doras fermerio veidas neką te- 
pakito, jei neskaitytume raukšlelių, įsirėžusių lūpų kampučiuose, žilų 
ir praretėjusių plaukų, žvilgančios, pliktelėjusios kaktos. Pagal mano 
apskaičiavimus, dabar savo amžiumi jis niekuo nesiskyrė nuo Enio 
Raferčio, kai šis išgaravo lyg dūmas. Išėjęs į pensiją Hadis planavo 
nusipirkti “Vinebago" namuką ant ratų ir lankyti savo vaikus bei anū- 
kus, išsibarsčiusius po visą Ameriką, apsigyvenusius netgi Kanadoje, 
Manitobos provincijoje. Jis net neprašomas parodytų jums JAV že- 
mėlapį, kuriame raudonai pažymėjo visus būsimus kelionės maršru- 
tus. 

- Taip, tikriausiai, - atsidusau. - Kada čia pasirodei, Hadi? 

- Ėjau pro šalį ir išgirdau tave šnekantį apie poną Diloną. Geras 
buvo šuo, tiesa? Pameni, kaip jis apsiversdavo ant nugaros, jei kas 
nors pasakydavo: “Jūs suimtas“? 

- O taip, - patvirtinau, ir mes išsišiepėme. Taip šypsosi vyrai, kal- 
bantys apie meilę arba senus laikus. 

- Kas jam atsitiko? - paklausė Nedas. 

- Ponas Di pakratė kojas, - atsakė Hadis. - Mudu su Edžiu Džei- 
kubua palaidojome šunelį ana ten. - Jis pamojo ranka į brūzgynais 
apžėlusį lauką, kuris tęsėsi iki pat šiaurinių kalvų. - Maždaug prieš 
penkiolika metų. Taip, Sendi? 

Aš linktelėjau. Beveik lygiai prieš keturiolika metų. 

- Mirė nuo senatvės? - pasitikslino Nedas. 

- Jis, žinoma, buvo nejaunas, - prabilo Filas Kendeltonas, - bet... 

- Jį nunuodijo, - gergždžiančiu, įsiūčio sklidinu balsu įsiterpė Hadis 
ir ilgam užsičiaupė. 

- Jei nori išgirsti likusią istorijos dalį... - pradėjau. 

- Noriu, - nutraukė mane Nedas. 

- „tuomet man teks suvilgyti gerklę. 

Man besirengiant pakilti, prie suolo priėjo Širlė, nešina padėklu su 
lėkšte, apkrauta storais sumuštiniais - su kumpiu, sūriu, kepta mėsa, 
vištiena, - ir dideliu ąsočiu šaltos “Red Zinger“ arbatos. 

- Sėskis, Sendi. Aš viskuo pasirūpinau. 

- Gal tu telepatė? 

Ji šyptelėjo ir nuleido padėklą ant suolelio. 

- Ne. Tiesiog žinau, jog plepėdami vyrai ištrokšta, o alkį jaučia vi- 
sada. Galite netikėti, bet moterys irgi retsykiais užsimano pavalgyti 
arba atsigerti. Čiupkite sumuštinius, vyručiai, o tu, Nedai Vilkoksai, 
suvalgyk mažiausiai porą. Pagal savo amžių esi velniškai liesas. 

Žvilgsniu varstydamas padėklą, mintyse išvydau Baibį Rotą, kal- 
bėjusį su Eniu bei Toniu, kol jo vaikučiai, neką vyresni už Nedą, mau- 
kė šaltą arbatą ir žiaumojo sumuštinius, pagamintus toje pačioje vir- 
tuvėlėje, kurioje per porą dešimtmečių tepakeitėme linoleumą ir pa- 
statėme mikrobangų krosnelę. Laiką irgi pančioja grandinės, pama- 
niau. 

- Klausau, mem. 

Vaikinas mandagiai vyptelėjo nenuleisdamas akių nuo B angaro. 
“Biuikas" jį pakerėjo, kaip ir daugumą žmonių nuo pat 79-ųjų. Jau 
neminint vieno gero šuns. Gerdamas pirmąją stiklinę šaltos, sudžiūvu- 

sią gerklę gaivinančios arbatos, pasaldintos tikru cukrumi, o ne tuo 
mėšlinu pakaitalu, turėjau laiko paspėlioti, ar aš tikrai darau Nedui 
Vilkoksui paslaugą. Vaikinas galėjo paprasčiausiai atsistoti, apsisukti 
ir nudrožti šalin įsitikinęs, jog man kilo pagunda pasišaipyti iš jo siel- 
varto. Viskas įmanoma. Aišku, Hadis, Arkis ir Filas mane parems. 
Širlė irgi patvirtins, jog sakau tiesą. Ji nematė savo akimis, kaip atsi- 
rado “Biuikas"', tačiau pradėjusi dirbti dispečerinėje devinto dešimt- 
mečio viduryje prisižiūrėjo - ir padarė - pakankamai daug. Kad ir 
kaip ten būtų, vaikis vis tiek gali tuo nepatikėti. Šioji istorija pernelyg 
fantastiška. 

Dabar per vėlu trauktis atgal. 

- Kas nutiko patruliui Raferčiui? - pasidomėjo Nedas. 

- Nieko, - atsakė Hadis. - Jo bjauri fizionomija nepasirodė net ant 
pieno pakelio*. 

Sutrikęs Nedo žvilgsnis bylojo, kad vaikinas nesuvokė, pokštas tai 
ar ne. 

- Nieko nenutiko, - tyliau pakartojo Hadis. - Bjauru, kai dingsta 
žmogus. Tai, kas įvyko su tavo tėčiu, yra siaubinga, ir aš nė neban- 
dysiu įtikinėti tavęs, jog taip nėra. Tačiau tu bent žinai. Tai jau kaž- 
kas, ar ne? Tu gali apsilankyti tam tikroje vietoje ir padėti ten gėlių. 
Arba nunešti laišką, kuriame parašyta, kad esi priimtas į universitetą. 

- Jūs kalbate apie kapą, - ištarė Nedas tokiu balsu, kad aš pasiju- 
tau nejaukiai. - Žemės sklypelį, ten pakastą medinę dėžę, kur guli la- 
vonas, aprengtas mano tėvo uniforma... bet tai ne mano tėvas. 

- Visgi tu žinai, kas jam atsitiko, - neatlyžo Hadis. - O Enis... - jis 
skėstelėjo rankomis ir atvertė aukštyn delnus tarsi iliuzionistas, atli- 
kęs eilinį fokusą. 

Šiek tiek anksčiau į nuovadą nukėblinęs Arkis - matyt, užsimanė 
nusišlapinti, - grįžo ir prisėdo ant suolo. 

- Ramu? - paklausiau. 

- Ihr taip, ihr ne, sehržante. Stefa liepė tau pehrduoti, kad hradijo 
hryšį vėl nuthraukė statiniai thrukdžiai. Tu suphranti, ką tuhriu ome- 
nyje. Ihr DSS kaput. Televizohriaus ekhranas hrodo vieną proghra- 
mą: NĖHRA SIGNALO. 

Stefa, kitaip tariant Stefanija Koluči, Endžio Kolučio dukterėčia, 
per savo pamainą dispečerinėje pakeisdavo Širlę. DSS, nedidelę pa- 
lydovinę anteną, nusipirkome už savo pinigus, kaip ir treniruoklius, pa- 
*Jungtinėse Valstijose pradingusiųjų be žinios nuotraukos neretai spausdinamos 
ant pieno pakelių. 

statytus poilsio kambario kampe (prieš kelerius metus ant sienos, ša- 
lia svorių kilnojimo agregatų, kažkas priklijavo plakatą, kuriame buvo 
pavaizduoti pečiuiti baikerių tipo vyrukai, pumpuojantys raumenis su 
panašiais treniruokliais Šeibeno kalėjimo kieme; apačioje puikavosi 
užrašas: JIE NIEKADA NESIILSI). 

Mudu su Arkiu susižvalgėme ir nukreipėme akis į B angarą. 
Mikrobangų krosnelė virtuvėje tikriausiai nebeveikė. Mes galime lik- 
ti be šviesos ir telefoninio ryšio, nors tokių atvejų jau seniai nebuvo 
pasitaikę. 

- Mes sukrapštėme padorią sumą tai žiežulai, jo pačiutei, - subur- 
bėjo Hadis. - Mano nuomone, D dalinio patruliai elgėsi kilniaširdiš- 
kai. 

- Aš maniau, kad rinkome pinigus norėdami ją užčiaupti, - tarste- 
lėjo Filas. 

- Niekas nebūtų užkimšęs Drakonės koserės, - paprieštaravo 
Hadis. - Jos žodis visada būdavo paskutinis. Tą žinojo visi, kuriems 
teko su ja pabendrauti. 

- Sumą, žinoma, surinkome, tačiau ne itin įspūdingą, - pataisiau. - 
Ir Editai Hajams nereikėjo atlikti pačios pareigų. Rodos, aiškiai sa- 
kiau, kad jiedu buvo brolis ir sesuo. 

- Veikiau vyras ir žmona, - spyrėsi Hadis. - Jie priminė seną po- 
relę; nuolatos niurnėdavo vienas ant kito ir zirzdavo. Elgėsi kaip am- 
žinybę kartu pragyvenę sutuoktiniai, tik neužsiimdavo senamadišku 
kišktraukiu, nors ką gali žinoti... 

- Ša, ša, - pridėjo pirštą prie lūpų Širlė, - verčiau patylėk. 

- Gerai jau, gerai, - atsiduso Hadis. 

- Tonis perleido per rankas kepurę, ir mes susimetėme, kiek kuris 
galėjome, - paaiškinau Nedui. - O paskui Bako Flanderso brolis - jis 
dirbo Pitsburge biržos makleriu - investavo pinigus jos vardu. Tonis 
nusprendė, jog taip bus geriau nei tiesiog įteikti čekį. 

Hadis linktelėjo. 

- Jis sukvietė visus į vieną iš uždarų “Pakelės" kambarių. Proble- 
mą dėl Drakonės aptarėme beveik pokalbio pabaigoje. - Staiga Ha- 
dis atsigręžė į Nedą. - Tuo metu mes jau žinojome, jog Enio nerasi- 
me... žinojome, kad Enis neužsuks į policijos nuovadą kur nors Bei- 
kersfilde, Kalifornijos valstijoje, arba Noume, Aliaskos valstijoje, ir 
nepasakys, esą po smūgio į galvą jis prarado atmintį. Patrulis Rafer- 
tis išgaravo. Galbūt ten, kur prasmego vyrukas juodais drabužiais ir 
skrybėle, gal į kokią kitą vietą. Žodžiu, išnyko visiems laikams. Ne- 

aptikome jokių smurto požymių, neliko nei kūno, nei rūbų. Jis tiesiog 
dingo. - Hadis gaižiai nusijuokė. - Neįsivaizduoji, kaip pasiuto ta įkyri 
kalė, su kuria jis gyveno. Tiesa, jai ir taip buvo atsisukęs ne vienas 
varžtelis. 

- Tikhrai daugiau nei vienas, - pritarė Arkis, paimdamas sumnušti- 
nį su kumpiu ir sūriu. - Enio sesuo skambindavo po thris ketuhris 
kahrtus pehr dieną. Išgihrdęs jos balsą Metas Babickis kone hrauda- 
vosi plaukus. Dėkok Dievui, kad ji seniai po velėna, Šihrle. Edita Ha- 
jams! Tai bent velnio išpehra! 

- Kas, jos manymu, įvyko? - pasiteiravo Nedas. 

- Kas žino? - aš patraukiau pečiais. - Gal nusprendė, kad nudėjo- 
me jį dėl neatiduotų pokerio skolų ir palaidojome rūsyje? 

- Jūs žaidėte nuovadoje pokerį? - su siaubu ir nuostaba paklausė 
Nedas. - Mano tėvas irgi prie jūsų prisijungdavo? 

- Ką tu, - numojau ranka. - Tonis būtų nuskalpavęs bet kurį iš 
mūsų, pagautą kortuojantį nuovadoje. Net jei žaidimas būtų tik iš deg- 
tukų. Šiuo atžvilgiu mano ir senojo seržanto požiūriai sutampa. Aš 
juokavau. 

- Mes ne gaisrininkai, vyruti, - išrėžė Hadis su tokia panieka, 
kad nesusilaikęs prajukau. Paskui jis grįžo prie ankstesnės temos. - 
Senė galvojo, jog mes susiję su Enio mirtimi, nes mūsų nekentė... ne- 
kentė visų, kurie atitraukdavo nuo jos brolio dėmesį. Gal “neapykan- 
ta" per stiprus žodis, seržante? 

- Ne.. 

Hadis vėl atsisuko į Nedą. 

- Mes eikvojome jo laiką ir energiją. Bet aš manau, kad geriausią 
savo gyvenimo dalį Enis praleido nuovadoje arba patruliniame visu- 
reigyje. Drakonė negalėjo to pakęsti. “Darbas, darbas, darbas, - sa- 
kydavo ji. - Jam terūpi prakeiktas darbas“. Jos požiūriu, būtent mes 
atėmėme Eniui gyvybę, nes prieš tai pasisavinome visa kita. 

Nedas atrodė sumišęs. Gal todėl, kad jo namuose niekas nejautė 
neapykantos tėvo darbui. Bent jis to nepastebėjo. Širlė švelniai palie- 
tė delnu vaikino kelį. 

- Toji moteris turėjo kažko nekęsti, supranti? Ji turėjo kažką ap- 
kaltinti. 

- Edita skambindavo mums, - pratęsiau, - Edita kabinėjosi prie 
mūsų, rašė laiškus savo kongreso nariui ir generaliniam valstijos pro- 
kurorui reikalaudama išsamaus tyrimo. Manau, Tonis nutuokė, kas 
laukė netolimoje ateityje, tačiau po kelių dienų, per tą susirinkimą, jis 

vis tiek pasiūlė ja pasirūpinti, nes antraip, kalbėjo seržantas, niekas to 
nepadarys. Enis nepaliko turtų, tad be mūsų pagalbos jai būtų grėsęs 
skurdas. Brolio draudimo ir pensijos - maždaug aštuoniasdešimties 
procentų atlyginimo - ji nebūtų gavusi dar ilgą laiką, kadangi... 

- ...patrulis Rafertis paprasčiausiai dingo, - užbaigė Nedas. 

- Teisingai. Taigi mes surinkome Drakonei pinigų. Keletą tūks- 
tančių dolerių. Prisidėjo ir patruliai iš Lorenso, Byverio, Merserio. 
Bako Flanderso brolis nupirko kompiuterių kompanijos akcijų, ką tik 
pasirodžiusių biržoje, ir galų gale susikaupė nebloga suma. 

Kalbant apie Enį, Pensilvanijos vakaruose tarp patrulių pasklido 
gandai, kad jis pabėgo į Meksiką, apie kurią labai mėgdavo plepėti. 
Veikiai paskalos tapo mažne nenuginčijama tiesa: Enis spruko nuo 
sesers, kad toji nepribaigtų jo savo aštriabriauniu liežuviu. Šią istoriją 
pasigavo vyručiai, žinoję ar bent turėję žinoti, kas iš tikrųjų nutiko. 
Vyručiai, sėdėję “Pakelėje" tuomet, kai Tonis tiesiai šviesiai paskel- 
bė manąs, jog su Enio dingimu susijęs “Biuikas" iš B angaro. 

- Nedaug trūko, kad pasakytų, neva mašina - tai teleportacinė ka- 
bina iš Planetos X, - įsiterpė Hadis. 

- Tą vakahrą sehržantas kalbėjo labai įtikinamai. - Kaip visada, 
Arkis puikiai sugebėjo išgauti Lorenso Velko balsą - ach, kokios 
mielos mehrgaitės, Alisa ihr Lona, - ir man teko pakelti ranką, kad 
delnu prisidengčiau šypseną. 

- Rašydama laišką kongreso nariui, Edita, aišku, neužsiminė, kad 
pas jus atsidarė “Prieblandos zonos“ filialas? - paklausė Nedas. 

- Iš kur ji būtų galėjusi žinoti? - gūžtelėjau pečiais. - Būtent dėl 
šios priežasties seržantas pakvietė visus į susirinkimą - norėjo pri- 
minti mums, kad palaidi liežuviai rys mėš... 

- Kas tai? - Nedas truputį pakilo nuo suoliuko. Man nereikėjo nė 
gręžiotis, kad suprasčiau, ką jis išvydo, bet galvą vis dėlto pasukau. 
Mano pavyzdžiu pasekė Širlė, Arkis ir Hadis. Kerintis vaizdas savai- 
me traukė žvilgsnius. “Rodmasteris" neprivertė mūsų šlapintis arba 
stūgauti kaip vargšą poną Diloną, bet turiu prisipažinti, kad aš surikau 
mažiausiai du kartus. Klykiau iš visų plaučių. Vėliau man sapnavosi 
košmarai. O varge. 

Lauke audra mus aplenkė ir nuslinko į pietus. Užtat B angare įsi- 
smarkavo kitokia perkūnvėtrė. Sėdėdami ant rūkalių suoliuko mes 
aiškiai regėjome skaisčius, nebylius šviesos sprogimus, tvokstelėju- 
sius iš garažo. Juodi langai dvivėriuose vartuose ūmai nusidažydavo 

melsvai baltu atspalviu. Sulig kiekvienu žybsniu radijo įrangą dispe- 
čerinėje, be abejo, užplūsdavo statiniai trikdžiai. Vietoj laiko - 5:78 
PM - mikrobangų krosnelės laikrodyje turėjo spindėti užrašas: 
ERROR*. 

Tiesą sakant, mums teko matyti ir smarkesnių “audrų"". Po šviesos 
blyksnių sutavaruodavo žalsvi kvadratai, bet regėjimas neapsiblaus- 
davo. Kai bežadžiai sprogimai supurtė B angarą prieš porą dešimt- 
mečių, pirmus tris ar keturis kartus į juos niekas negalėdavo žiūrėti - 
beprotiškai ryškios šviesos iškrovos būtų išdeginusios akis. 

- Viešpatie švenčiausias, - sukuždėjo Nedas. Iš nuostabos jam 
nukaro žandikaulis. 

Ne, per švelniai pasakyta. Tą popietę vaikinas tiesiog nustėro. Ir 
ne tik. Vėliau, kai Nedas mažumėlę susitvardė, išvydau jį spinduliuo- 
jantį tokią pačią susižavėjimo išraišką, kokią mačiau Kerčio Vilkokso 
veide. Ir Tonio. Ir Hadžio, Meto Babickio bei Filo Kendeltono. Aš 
taip pat jaučiausi panašiai. Turbūt mes visi atrodome priblokšti susi- 
dūrę su nežinomybe - kai pažvelgiame ten, kur mums pažįstama vi- 
sata užleidžia vietą tikrai, aklinai tamsai. 

- Dėl Dievo meilės, Sendi, kas tai? - sušuko Nedas. - Kas tai? 

- Jei tau reikalingas terminas, vadink tai šviesos drebėjimu. Ganė- 
tinai švelniu. Paskutiniu metu jie visi būna švelnūs. Nori pažiūrėti iš 
arčiau? 

Vaikino nedomino, ar dabar nebus pavojinga artintis prie angaro, 
ar į veidą nepasipils langų šukės, ar sprogimai nepačirškins jo sper- 
mos fabrikėlio. Nedas paprasčiausiai sustenėjo: 

- O ta-aip! 

Tai nė kiek manęs nenustebino. 

Mūsų grupelė patraukė garažo pusėn. Mudu su Nedu ėjome prie- 
šakyje, kiti neatsilikdami kulniavo iš paskos. Padriki blyksniai labai 
aiškiai perskrosdavo popiečio prieblandą, tačiau jie būdavo matomi ir 
vidurdienį. Pirmą sykį ganant akis į neįtikėtiną reginį (jei neklystu, 
maždaug tuo metu, kai vos neišlėkė į orą atominė jėgainė, stovinti 
Trimail-ailende), vienu iš savo sprogimų “Biuikas Rodmasteris" 
praktiškai užtemdė saulę. 

- Ar mums nereikia tamsių akinių? - paklausė Nedas žengdamas 
link angaro durų. Iš vidaus atsklido gaudimas - tas pats, kurį Kertis 
Vilkoksas išgirdo “Dženės" degalinėje, įsitaisęs už perdėm didelio 
“Biuiko" vairo. : 

*Klaida (angl.). 

- Ne, pakaks prisimerkti, - atsiliepė Hadis. - Akinių prisireikdavo 
tik 79-aisiais. 

- Ghryna teisybė, - sumurmėjo Arkis, vaikinukui priglaudus veidą 
prie lango. 

Atsistojau šalia Nedo, kaip visada pakerėtas. Prašome prieiti - 
pamatysite gyvą krokodilą. 

“Rodmasteris" pasirodė mums visu gražumu. Kažkaip nuo jo nu- 
slydęs brezentas gulėjo ant grindų iš vairuotojo pusės. Jis priminė 
man object d'art* labiau nei bet kada - tas didžiulis mechaninis, iš- 
lakių kontūrų dinozauras su masyviais ratais ir vypsančiomis grotelė- 
mis. Sveiki atvykę, ponios ir ponai. Sveiki atvykę į parodą, pavadintą 
“Iš Biuiko 8"! Tik laikykitės pagarbiu atstumu nuo eksponato, nes jis 
kandžiojasi! 

Automobilis riogsojo garažo viduryje sustingęs, negyvas... staiga 
kabiną užliejo purpurinis švytėjimas, visiškai aiškiai nutvieskęs vairą 
ir užpakalinio vaizdo veidrodėlį tarsi horizonte stūksančius objektus 
per artilerinį apšaudymą. Aiktelėjęs Nedas prisidengė veidą ranka. 

Nuo pasikartojančių žybsnių ant betoninių grindų ir sienos, kur te- 
bekybojo keli įrankiai, krito šešėliai. Mūsų ausis pasiekė dar garsesnis 
ūžesys. Mano žvilgsnis pakrypo į apvalų termometrą, kabantį po si- 
ja, virš “Biuiko" kėbulo. Kai vėl pražydo purpuriniai tvyksniai, pama- 
čiau, jog raudonoji rodyklė rodo penkiasdešimt keturis laipsnius pagal 
Farenheitą**. Nieko gero, bet ir ne tragedija. Jaudintis reikėdavo ta- 
da, kai B angare temperatūra nukrisdavo žemiau penkiasdešimties. 
Skaičius 54 dar ne pats blogiausias. Visgi atsarga gėdos nedaro. Tiek 
metų stebėję “Biuiką" mes padarėme kelias principines išvadas, ta- 
čiau aksiomomis jų nepavadinsi. 

Automobilio kabiną sudrebino dar pora šviesos sprogimų, po kurių 
beveik minutei įsitvyrojo ramybė. Nedas nė nesukrutėjo. Tikriausiai 
užmiršo ir kvėpuoti. 

- Viskas baigėsi? - galiausiai išsprūdo jam. 

- Luktelėk, - atsakiau. 

Dvi minutes nieko nesulaukėme. Kai prasižiojau ketindamas pa- 
skelbti, jog mums derėtų grįžti prie suoliuko, nes šį vakarą fejerverkų 
atsargos baigėsi, “Biuikas" išspjovė paskutinį akinantį blyksnį. Pro 
galinį langą nelyginant žiežirba iš gigantiško ciklotrono aukštyn šovė 
virpanti šviesos gija, nutįsusi iki garažo kampo, link lentynos, apkrau- 

*Meno kūrinys (pranc.). 
**12,2C. 

tos senomis dėžėmis su gelžgaliais. Šie nutvisko gelsvai, tarytum dė- 
žėse būtų sumestos žvakės, o ne veržlės, sraigtai, spyruoklės. Gau- 
dimui sustiprėjus, subarškėjo mano dantys, tarpuakį nutvilkė vibraci- 
ja. Po sekundės garsas nutyko. Šviesa taip pat išblėso. Apspangu- 
sioms mūsų akims atrodė, kad garažas skendi tamsoje. Iš “Biuiko" 
teliko miglotas pavidalas su užapvalintais kampais ir chrominiais prie- 
dais, žvilgančiais aplink priekinius žibintus. 

Širlė trūksmingai atsiduso, virpėdama visų kūnu pasitraukė nuo 
lango. Apkabinęs ją Arkis švelniai spūstelėjo pečius. 

- Kad ir kiek sykių matyčiau šį vaizdą, niekaip prie jo nepriprantu, 
- prabilo Filas, stovėjęs man iš dešinės. 

- Kas tai? - išspaudė Nedas. Susijaudinimas ištrynė iš vaikino 
veido dešimt ar dvylika metelių, ir nūnai jis atrodė jaunesnis net už 
savo seseris. - Kodėl tai vyksta? 

- Mes neturime jokio supratimo, - atsakiau. 

- Kas dar apie tai žino? 

- Visi patruliai, kuriems teko dirbti D dalinyje per praėjusius dvi- 
dešimt su viršum metų. Kai kas iš kelininkų. Vietinis kelių policijos 
komisaras... 

- Džemisonas? - pasitikslino Hadis. - Taip, jis žino. 

- „r Statlerio policijos vadas Sidas Braunelas. Be jų, daugiau be- 
veik niekas. 

Einant atgal link suolelio, dauguma iš mūsų prisidegė cigaretes. 
Berods, Nedas irgi nebūtų atsisakęs dūmo. Arba ko nors kito. Pa- 
vyzdžiui, dvigubos viskio porcijos. Stefa Koluči jau turėjo pastebėti, 
jog radijo trukdžiai silpsta, o DSS lėkštė ant stogo netrukus vėl priims 
televizijos signalus, kurie pateiks sporto varžybų rezultatus, naujienas 
iš karo zonų, leis žiūrėti šešis TV parduotuvių kanalus. Jeigu tai ne- 
iškratys jums iš galvos minčių apie skylę ozono sluoksnyje, tuomet, 
prisiekiu Dievu, nenutuokiu, kas galėtų padėti užsimiršti. 

- Kodėl aplinkiniai nieko nežino? - nesiliovė stebėjęsis Nedas. - 
Kaip jums pavyko nuslėpti tokį stulbinantį reiškinį? 

- Stulbinantį? - šyptelėjo Filas. - Neperlenk lazdos, sūneli. Juk tai 
“Biuikas "'. Jei turėtume “Kadilaką"... jo tikrai nebūtume nuslėpę. 

- Kai kurios šeimos moka saugoti paslaptis, kai kurios to nesuge- 
ba, - pratariau. - Mūsiškė sugebėjo. Praėjus dviem dienom nuo “Biu- 
iko“ atsiradimo ir Enio dingimo, Tonis Skūndistas sukvietė mus pasi- 
tarti į “Pakelę" norėdamas visiems priminti, kad laikytume liežuvius 
už dantų. Kiek pamenu, seržantas konsultavo mus įvairiais klausi- 

mais. Kalbėjo ir apie Enio seserį, žinoma - kaip pasirūpinti Edita, kaip 
elgtis su ja susitikus, - liepė palaukti, kol ji atvės... 

- Abejoju, ar Drakonė buvo kada nors aprimusi, - burbtelėjo Ha- 
dis. 

- „paaiškino, ką sakyti žurnalistams, jeigu ji nuspręstų kreiptis į 
spaudą. 

Tą vakarą susirinkime dalyvavo tuzinas patrulių. Hadis ir Filas 
padėjo man juos išvardinti. Nedui neteko susitikti su visais akis į akį, 
tačiau vaikinas, be abejo, buvo girdėjęs jų pavardes prie pietų stalo, 
jei tėvas pradėdavo pasakoti apie savo kolegas. Dauguma patrulių 
retsykiais mėgsta paplepėti apie darbą šeimos rate. Šnekos apie 
šlykščius dalykus - avarijas bei kraujais aptekusius lavonus, - nebū- 
davo skirtos žmonų ar vaikų ausims. Pasitaikydavo ir linksmesnių is- 
torijų. Tarkim, apie bernioką iš amišų padermės, kuris važinėjosi rie- 
dučiais Statlerio centre, įsikibęs į šuoliuojančio arklio uodegą, kvato- 
damas lyg beprotis. Arba apie vyruką, kuris Kalvertono kelyje iš 
sniego nulipdė skulptūrą, vaizduojančią besimylinčius nuogus vyrą ir 
moterį. “Juk tai menas!" - klykavo žmogelis. Mes bandėme paaiš- 
kinti, kad jo meno kūrinys kelia kaimynams pasipiktinimą. Jeigu ne 
ūmus atodrėkis ir šiltas lietus, mums greičiausiai būtų reikėję perduo- 
ti bylą į teismą. 

Papasakojau Nedui, kaip sustūmėme stalus į tuščią “Pakelės" 
kambarį, kaip Brajanas Koulas ir Dikis-Dakas Eliotas išlydėjo pada- 
vėjas laukan ir uždarė duris. Užkandžių radome garais apšildomoje 
spintelėje, kuri stovėjo prie vienos sienos. Vėliau budėjimą baigę pat- 
ruliai gurkšnojo alų, po lubomis veikiai pakibo melsvi cigarečių dū- 
mai. Piteris Kvinlendas, kuriam anais laikais priklausė užeiga, dievi- 
no Frenką Sinatrą, tad jo dainos liejosi iš garsiakalbių, kol mes gėrė- 
me, rūkėme ir kalbėjome: “Gera būti moterimi", “Vasaros vėjas“, 
“Niujorkas, Niujorkas“ ir, žinoma, “Savaip", turbūt pati kvailiausia 
popdaina, sukurta dvidešimtame amžiuje. Net dabar išgirdęs Sinatros 
dainas iš karto prisimenu “Pakelę" ir B angare tūnantį “Biuiką". 

Apie pranykusį mašinos vairuotoją galėjome pasakyti štai ką: var- 
das bei pavardė nežinomi, jo išvaizdos aprašymo neturėjome, kaip ir 
pagrindo įtarti, jog tas žmogus pažeidė įstatymą. Minėti nesumokėtus 
septynis dolerius už benziną nevalia. Į klausimus apie Enį reikėjo at- 
sakinėti rimtai ir sąžiningai... na, beveik sąžiningai. Taip, mes visi su- 
glumę. Taip, mes visi sunerimę. Taip, mes paskelbėme paiešką. 
Taip, negalima atmesti tikimybės, jog Enis paprasčiausiai nutarė pa- 

keisti darbo pobūdį ir gyvenamąją vietą. Mums buvo liepta sakyti, 
jog viskas įmanoma, tačiau D dalinys nieku gyvu nepaliks nelaimėje 
patrulio Raferčio sesers, mielos moteriškės, kurią taip prislėgė brolio 
dingimas, kad ji pati nesuvokia, ką kalba. 

- Jei kam nors šaus į galvą domėtis “Biuiku", paaiškinkite, jog 
mašina konfiskuota, - pareikalavo Tonis. - Ir daugiau nė žodžio. Su- 
žinojęs, kad kažkas nepajėgia sutramdyti panižusio liežuvio, išrūkysiu 
tą plepį iš dalinio visiems laikams. - Tonis apsidairė. Pavaldiniams 
užteko proto nesišypsoti. Jie darbavosi seržanto pašonėje pakanka- 
mai ilgai, todėl žinojo, kada jis nejuokauja. - Ar jums aišku? Mano 
mintį supratote? 

Visuotinis pritarimo murmesys trumpam užgožė Sinatrą, dainuo- 
jantį “Tai buvo geri metai". Taip, mes supratome seržanto mintį. 


Nedas kilstelėjo ranką, ir aš nustojau šnekėti. Mane netgi pradžiu- 
gino atokvėpis, nes prisiminimai apie susirinkimą, įvykusį prieš porą 
dešimtmečių, neteikė didelio malonumo. 

- Ką parodė Baibio Roto analizės? 

- Nieko ypatinga, - atsakiau. - Medžiaga, primenanti vinilą, tebu- 
vo į jį panaši. Dažų atplaišos neturėjo nieko bendra su dažais, naudo- 
jamais gaminant automobilius. Paaiškėjo, kad prietaisų skydelis tikrai 
išdrožtas iš medžio. “Greičiausiai iš ąžuolo", - paminėjo Baibis ir 
daugiau nieko nesakė, kad ir kaip Tonis jį spaudė. Kažkas sutrikdė 
mūsų bičiulį ekspertą, bet jis neketino mums aiškinti, kas drumstė ra- 
mybę. 

- Matyt, negalėjo, - spėjo Širlė. - Arba pats nežinojo. 

Aš linktelėjau. 

- Stiklas - įprastas tripleksas, tačiau be jokių gamintojo ženklų. 
Paprasčiau kalbant, jis nebuvo įstatytas Detroito surinkimo konveje- 
ryje. 

- Pirštų atspaudai? 

Suskaičiavau juos lenkdamas savuosius pirštus. 

- Enio. Tavo tėvo. Bredlio Roučo. Viskas. Žmogus su juodu paltu 
atspaudų nepaliko. 

- Turbūt mūvėjo pirštines, - balsu pagalvojo Nedas. 

- Taip, tokia išvada peršte peršasi. Bredas tiksliai neprisiminė, 
bet, jo manymu, vyriškio rankos buvo tokios pat baltos, kaip ir vei- 
das. 

- Kartais panašias smulkmenas žmonės prasimano, - pakomenta- 

vo Hadis. - Liudininkų parodymai ne visada tokie patikimi, kaip 
mums norėtųsi. 

- Ar jau baigei filosofuoti? - paklausiau. 

Hadis maloningai pamojo ranka. 

- Gali tęsti. 

- Mašinoje Baibis nerado jokio kraujo, tačiau pavyzdžiuose, paim- 
tuose iš bagažinės, aptiko mikroskopinius organinės medžiagos pėd- 
sakus. Baibis neįstengė jų identifikuoti, juolab kad tos “pamuilių nuo- 
viros“', anot jo, suiro. Po savaitės ant pavyzdžių plokštelių nieko ne- 
beliko, išskyrus panaudotą dažomąjį reagentą. 

Hadis pakėlė ranką lyg vaikas mokykloje. Galvos linktelėjimu lei- 
dau jam kalbėti. 

- Po savaitės neradome jokių žymių ant prietaisų skydelio ir vairo, 
nuo kurių tie vyrukai nugremžė pavyzdžius. Medinis paviršius pats iš- 
silygino. Kaip ir bagažinės danga. Jei įbrėždavome skardą su kišeni- 
niu peiliuku arba raktu, po šešių septynių valandų dryžis išnykdavo. 

- “Biuikas" savaime pasitaiso? - išpūtė akis Nedas. 

- Taip, - atsakė Širlė. Prisidegusi “Parlament"" cigaretę, nervingai 
įtraukė dūmą. - Tavo tėvas įkalbėjo mane dalyvauti viename iš savo 
eksperimentų - paprašė, kad būčiau atsakinga už filmavimą. Jis nu- 
brėžė ilgą dryksnį ant vairuotojo durelių, po chromine juosta, ir mes 
palikome veikiančią vaizdo kamerą garaže. Kas penkiolika minučių 
sugrįždavome atgal. Nieko dramatiško neįvyko kaip filmuose, bet 
procesas vis tiek padarė mums įspūdį. Įdrėskimas po truputį mažėjo, 
aplink kraštus patamsėjo, tarsi mėgindamas prisitaikyti prie dažų 
sluoksnio. Ir galiausiai dingo. Be pėdsakų. 

- O padangos... - pasakotojo vaidmenį perėmė Filas Kendeltonas. 
- Tereikėdavo pradurti vieną padangą atsuktuvu, ir iš skylės, kaip pri- 
dera, ūžtelėdavo oras. Po kurio laiko triukšmas prislopdavo iki švilpi- 
mo, kol galiausiai visiškai nutildavo. Po sekundės kitos ant žemės nu- 
krisdavo atsuktuvas. - Filas papūtė lūpas ir išspaudė: - Tsssp. Pa- 
danga išspjaudavo jį kaip arbūzo sėklą. 

- Automobilis - gyvas padaras? - vos girdimu balsu paklausė Ne- 
das. - Na, jeigu jis gali išsilaižyti žaizdas... 

- Tonis taip nemanė, - pasakiau. - Jis įnirtingai tvirtino, esą tai 
paprasčiausias mechanizmas, kurio veikimo principo mes nesuvokia- 
me. Tavo tėvas galvojo priešingai ir lygiai taip pat aršiai gynė savo 
nuomonę. Jei Kertis būtų gyvas... 

- Kas tuomet? Kas, jeigu jis būtų gyvas? 

- Nežinau, - pakračiau galvą, staiga užvaldytas liūdesio. Aš galė- 
jau daug ką jam papasakoti, bet kažkodėl nenorėjau. Jaučiausi slegia- 
mas pareigos kaip žmogus, privalantis atlikti būtiną, bet sunkų ir ne- 
įdomų darbą - išrauti kelmus iki saulėlydžio ar suversti šieną į darži- 
nę, kol neprapliupo lyti. - Nežinau, kas būtų nutikę, jeigu jis būtų gy-. 
vas. Tai gryna tiesa. 

Man į pagalbą puolė Hadis. 

- Tavo tėtis kraustėsi iš proto dėl tos mašinos, Nedai. Atrodė lyg 
pamišęs. Kiekvieną laisvą minutę vaikščiodavo aplink ją, fotografuo- 
davo... liesdavo. Dažniausiai liesdavo tarsi norėdamas įsitikinti “Biu- 
iko" realumu. 

- Sehržantas ihrgi taip elgėsi, - pridūrė Arkis. 

Ne visai taip, užklydo mintis man į galvą, bet aš nutylėjau. Kertis 
tiesiog kliedėjo automobiliu. Galų gale “Biuikas" savotiškai tapo jo 
nuosavybe, ir Tonis tai žinojo. 

- O kaipgi patrulis Rafertis, Sendi? Nejau išties manote, kad 
“Biuikas"... 

- Jį prarijo, - ryžtingai patvirtino Hadis. - Aš niekada tuo neabejo- 
jau. Beje, ir tavo tėvas taip galvojo. 

- Tikrai? - paklausė manęs Nedas. 

- Na, taip. Suvalgė arba perkėlė į kokią kitą vietą. - Ir vėl mano 
smegeninėje šmėkštelėjo su varginančia pareiga susiję vaizdai: eilės 
lovų, kurias reikia tvarkingai pakloti, kalnai neplautų indų, šieno ku- 
petos, laukiančios, kada bus suneštos į stoginę. 

- Jei teisingai supratau, nuo tada, kai mano tėvas ir patrulis Rafer- 
tis rado mašiną, jūs neleidote jokiems mokslininkams jos ištirti. Nei fi- 
zikams, nei chemikams? Niekas nebandė atlikti spektrografinės ana- 
lizės? 

- Baibis buvo dar kartelį atvažiavęs, - mažumėlę besiteisinančiu 
balsu atsiliepė Filas. - Vienas pats, be vaikučių. Drauge su Toniu ir 
tavo tėvu įstūmė į angarą kažkokį agregatą... gal ir spektrografą. 
Nežinau, man neparodė. O tau, Sendi? 

Aš papurčiau galvą. Iš tų, kurie būtų galėję atsakyti į šitą ar į ki- 
tus klausimus, nieko neliko. Baibis Rotas mirė nuo vėžio 1998-aisiais. 
Kertis Vilkoksas, dažnai slankiojęs aplink “Biuiką" su bloknotu ran- 
kose, kažką rašydavęs ir piešdavęs, žuvo, susiklosčius tragiškoms 
aplinkybėms. Tonis Skūndistas, senasis seržantas, tebegyvas, tačiau 
bebaigiąs aštuntą dešimtmetį, nugrimzdęs į miglą, kurioje pasiklysta 
žmonės, sergantys Alzhaimerio liga. Pamenu, kartą drauge su Arkiu 

Arkanianu aplankiau jį globos namuose. Prieš pat Kalėdas. Mūsų, 
veteranų, grupelė susimetė šlamančiųjų ir nupirko Toniui auksinį 
švento Kristoforo medalioną. Regis, viešnagei pasirinkome tinkamą 
dieną. Senasis seržantas be vargo atidarė dėžutę, pradžiugo išvydęs 
dovaną. Netgi pats sugebėjo atsegti sagtį. Tiesa, vėliau, pakabinus 
medalioną Toniui po kaklu, ją užšauti teko Arkiui. Galų gale seržan- 
tas suraukė antakius ir įdėmiai į mane pažiūrėjo. Padūmavusios akys 
atrodė kaip skvarbaus jo žvilgsnio parodija, bet vienai sekundei man 
pasidingojo, jog Tonis vėl tapo savimi. Staiga jam iš akių ištryško 
ašaros, ir iliuzija išblėso. “Kas jūs esate, vaikinai? - paklausė. - Ne- 
daug trūksta, kad atsiminčiau. - Po akimirkos pridūrė, dalykiškai, tar- 
si kalbėtų apie orą: - Aš esu pragare. Čia pragaras". 

- Paklausyk, Nedai, - tariau, - susirinkimas “Pakelėje" įvyko dėl 
vieno vienintelio tikslo. Kalifornijos farai rašo tuos žodžius ant savo 
patrulinių visureigių šonų. Gal todėl, kad jų atmintis nekokia. Mes ne- 
rašome. Ar supranti, apie ką kalbu? 

- Tarnauti ir saugoti, - atsiliepė vaikinas. 

- Kaip pirštu į akį. Tonio nuomone, tas daiktas pateko į mūsų ran- 
kas Dievo valia. Jis taip nesakė, bet mums nebuvo paslaptis, ką gal- 
vojo seržantas. Tavo tėvas jam pritarė. 

Pasakiau Nedui Vilkoksui tai, ką, mano manymu, jam reikėjo iš- 
girsti. Bet neužsiminiau apie žiburėlius, švytėjusius senojo seržanto ir 
vaikinuko tėvo akyse. Tonis galėjo skelti mums pamokslus apie pa- 
sižadėjimą tarnauti ir saugoti, galėjo aiškinti, jog D patrulinio dalinio 
vyrai geriausiai iš visų sugebės pasirūpinti pavojingu res, galėjo netgi 
leisti sau pasamprotauti, kaip vėliau mes atiduosime automobilį 
kruopščiai atrinktų mokslininkų komandai, kuriai turėtų vadovauti 
Baibis Rotas. Jo pasakėlėmis nė akimirkai nepatikėjau. Tonis su Ker- 
čiu norėjo “Biuiko", nes paprasčiausiai neįstengė su juo išsiskirti. Štai 
kur esmė. Visa kita tebuvo priedanga. Keistas, egzotiškas, unikalus 
“Rodmasteris" priklausė jiems, ir tuodu neketino su niekuo dalintis 
savo lobiu. 

- Nedai, gal žinai, ar tavo tėvas paliko kokių užrašų knygelių? - 
paklausiau. - Bloknotus su spiralėmis, kuriais mėgsta naudotis moks- 
leiviai? 

Vaikinas suspaudė lūpas, nukorė galvą ir įsmeigęs akis į tarpukelį 
atsakė: 

- Aha, po tėvo mirties liko visokių užrašų knygelių. Mama sakė, 

jog tai greičiausiai dienoraščiai. Pagal testamentą visus asmeninius 
dokumentus reikėjo sudeginti, tad mama įvykdė jo valią. 

- Logiškas sprendimas, - linktelėjo Hadis, - ir natūralus, bent jau 
sprendžiant iš to, ką žinojau apie Kertį ir senąjį seržantą. 

Nedas pakėlė galvą. 

Hadis patikslino: 

- Tuodu vyrukai nepasitikėjo mokslininkais. Ar žinai, kaip Tonis 
juos vadindavo? Giltinės parankiniais. Jis teigdavo, esą pagrindinis tų 
pašlemėkų tikslas - skleisti nuodus, sakyti žmonėms, kad jie nesidai- 
rytų atgal ir žengtų pirmyn, nes žinios niekam nekenkia, netgi, at- 
virkščiai, išlaisvina. - Jis patylėjo. - Buvo ir kita priežastis. 

- Kokia? - paklausė Nedas. 

- Slaptumas. Kertis su Toniu manė, jog mokslininkai, skirtingai 
nuo farų, nemoka laikyti liežuvio už dantų. “Pažiūrėkite, kaip sparčiai 
tų idiotų pastangomis po pasaulį pasklido atominės bombos, - sykį 
pareiškė Tonis. - Mes pačirškinome Rozenbergus, tačiau kiekvienas 
pusprotis supranta, kad po poros metų rusai ir be jų pagalbos būtų 
pasigaminę bombą. Kodėl? Todėl, kad mokslininkai mėgsta plepėti. 
To objekto, kurį laikome B angare, keliama grėsmė turbūt netolygi 
branduoliniam ginklui, bet kas žino, kaip gali pasikeisti padėtis. Viena 
aišku: jis netaps niekieno atomine bomba, kol tūnos čia, užklotas bre- 
zentu". 

Mintyse sau tariau, jog šiuose žodžiuose tėra dalis tiesos. Kartais 
spėliodavau, ar Toniui ir Nedo tėvui teko kada nors apie tai šnekė- 
tis... pavyzdžiui, ilgais šiokiadienių vakarais, kai nuovadoje veikla ap- 
miršta, nes keliuose daugiau ar mažiau ramu - kas nors iš patrulių 
parpia antrame aukšte, kiti mažojoje svetainėje įsijungia vaizdo gro- 
tuvą ir žiūri filmą arba kramsnoja spragėsius, pakepintus mikrobangų 
krosnelėje, tuo tarpu jiedu galbūt sėdi Tonio kabinete užsidarę duris. 
Man įdomu, ar jie bent kartą tarpusavyje pripažino akivaizdžią tiesą: 
Nieko panašaus į šį “Biuiką" nerasi visame pasaulyje, ir mes jį 
pasilaikysime. Abejoju. Jiems tereikėjo pažiūrėti vienas kitam į akis, 
kuriose atsispindėjo tas pats troškimas paliesti automobilį, žvilgčioti į 
kabiną. Tiesiog vaikščioti aplink kerintį stebuklą ratais. Nežinia, ar 
berniukas tuo patikėtų. Nedui ne šiaip trūko tėvo. Jis pyko ant Kerčio 
už tai, kad šis numirė. Apimtas tokių jausmų, dar, ko gero, imtų ly- 
ginti automobilio pasisavinimą su vagyste, o tai ne visai atitinka tiesą. 

- Tuo metu mes jau buvome susipažinę su šviesos drebėjimais, - 
pasakiau. - Tonis vadino juos “išsklaidymo reiškiniais“. Anot jo, 

“Biuikas" stengdavosi kažkuo atsikratyti. Neskaitant slaptumo ir no- 
ro patiems pasirūpinti mašina, aštuntojo dešimtmečio pabaigoje farai 
įr visi kiti Pensilvanijos gyventojai turėjo labai rimtų priežasčių nepa- 
sitikėti mokslininkais. 

- Trimail-ailendas, - susigaudė Nedas. 

- Taip. Be to, automobilis gali ne tik užsigydyti įbrėžimus ar neap- 
dulkėti. 

Užsičiaupiau. Toliau tęsti nepakako jėgų. 

- Nagi, netylėk, - piktokai nuskambėjo Arkio balsas. - Jeigu jau 
tiek išklojai, tai būk gehras ihr papasakok likusią istohrijos dalį. - Jis 
dirstelėjo į Hadį, paskui nukreipė akis į Širlę. - Neužmihršk 1988-ųjų. 
- Atsidusęs Arkis dėbtelėjo į B angarą. - Dabahr pehr vėlu sustoti. 

Aš pakilau nuo suolo, nudrožiau stovėjimo aikštele link garažo. Iš 
užnugario pasigirdo Filo kuždesys: “Ne, ne, tegul seržantas eina, vai- 
ki. Jis sugrįš". 

Štai kuo ypatingi stovintys ant aukštesnės karjeros pakopos - visi 
kalba apie juos tokius dalykus ir beveik niekada neklysta. Išskyrus 
atvejus, susijusius su apopleksija, širdies smūgiais ar girtais vairuoto- 
jais. Išskyrus atvejus, kuriuose mes, mirtingieji, įžiūrime Dievo pirštą. 
Žmonės, daug dirbę, kad prasibrautų iki viršūnės ir nenukristų že- 
myn, niekada nesiunčia visko velniop ir nusispjovę neišvažiuoja meš- 
kerioti. Ne. Mes, palypėję hierarchijos laipteliais, ir toliau stengiamės 
kiek galima geriau kloti lovas, plauti indus, krauti šieną į daržinę. Ach, 
žmogau, ką mes be tavęs darytume, neretai išgirsti. Atsakymas 
paprastas: dauguma iš mūsų nesiliautų darę to, ko, po velnių, norėtų. 
Kaip visada. Ruoštųsi kelionei į pragarą. 

Stabtelėjęs šalia B angaro vartų, pro langą pažiūrėjau į termomet- 
rą. Temperatūra nukrito iki penkiasdešimt dviejų laipsnių*. Kol kas 
nieko baisaus - ne tragiška, - bet pakankamai vėsu, kad mano gal- 
voje sukirbėtų mintis: prieš nurimdamas nakčiai “Biuikas" pade- 
monstruos mums dar vieną ar du šviesos drebėjimus. Neverta dabar 
jo dengti brezentu, antraip procedūrą teks kartoti. 

Jis dvėsta - tokią išvadą padarė Skūndistas ir Vilkoksas, daugelį 
metų tyrinėję “Rodmasterį"". Kliba kaip gendantis mechanizmas, lė- 
tina tempą lyg arklys, tempiantis į kalną vežimą, pypčioja tarsi dūmų 
detektorius, nebegalintis atskirti karščio nuo normalios temperatūros. 
Patys išsirinkite patinkančią metaforą. Galbūt tai tiesa, o gal ir ne. Iš 
tiesų mes nieko apie jį neišmanėme. Tačiau tvirtindami sau, jog tapo- 
*10*C. 

me nelemto “Biuiko" žinovais, sugebėjome šalia jo gyventi ir ne itin 
dažnai sapnuoti košmarus. 

Grįžau prie suolelio, prisidegiau eilinę cigaretę ir atsisėdęs tarp 
Širlės bei Nedo tariau: 

- Ar nori išgirsti apie pirmąjį mūsų regėtą šviesos drebėjimą? 

Vaikino veide nušvitęs entuziazmas padėjo man aprimti ir tęsti is- 
toriją. 


TUOMET 


Sendis stovėjo lauke, kai visa tai prasidėjo. Vienintelis iš visų. 
Vėliau ne kartą pusiau juokaudamas sakys, kad atradėjo šlovė pri- 
klauso jam. Kiti patruliai gan greitai susispietė aplinkui, bet pačią pra- 
džią matė tik Senderis Frimontas Dibornas, stypsojęs už degalų ko- 
lonėlės su atvipusiu žandikauliu ir stipriai užmerktomis akimis, įsitiki- 
nęs, jog po sekundės jie visi, jau neminint amišų ūkių ir kelių sektos 
nariams nepriklausančių fermų, virs radioaktyviomis dulkėmis, kurias 
išnešios vėjas. 

Tai nutiko praėjus porai savaičių nuo tada, kai Džono Parkerio 
buksyras atitempė “Biuiką" į D patrulinį dalinį, 1979-aisiais, pirmosio- 
mis rugpjūčio dienomis. Triukšmas, sukeltas žurnalistų dėl Enio Ra- 
ferčio dingimo, jau buvo prislopęs. Dauguma žinučių apie išnykusį 
valstijos patrulį pasirodė Statlerio apygardos dienraštyje “Ameriken", 
tačiau liepos pabaigoje “Pitsburg Post-Gazet" išleido sekmadieninį 
numerį su išsamiu straipsniu - pirmajame puslapyje besipuikuojanti 
antraštė skelbė: DINGUSIO PATRULIO SESERIAI KYLA 
DAUG KLAUSIMŲ. Šiek tiek žemiau: EDITA HAJAMS REL- 
KALAUJA NUODUGNAUS TYRIMO. 

Vis dėlto įvykių eiga klostėsi taip, kaip nuspėjo Tonis Skūndistas. 
Edita neabejojo, jog D dalinio vyrai numano, kur prapuolė Enis. Jos 
žodžius citavo abu laikraščiai. Tarp eilučių buvo galima įskaityti 
užuojautą kone pamišusiai (iš sielvarto ir, žinoma, pykčio) vargšelei, 
kuri ieškojo atpirkimo ožio, idant šiam galbūt suverstų savo pačios 
kaltę. Nė vienas iš patrulių neužsiminė apie aštrų Drakonės liežuvį ir 
nuolatinį kabinėjimąsi, tačiau Editos ir Enio kaimynai nepripažino to- 
kio diskretiškumo. Nepaisydami kaltinimų žurnalistai iš abiejų laikraš- 
čių paminėjo, jog Enio bendradarbiai ketino suteikti moteriškei kuklią 
finansinę paramą. 

Atgrasi nespalvota Editos nuotrauka, išspausdinta “Post-Gazet", 

nepridėjo moteriškei pliusų; ji priminė Lizę Borden*, kuri sugriebusi 
kirvuką ruošėsi užkapoti artimuosius. 

Pirmasis šviesos drebėjimas įvyko temstant. Sendis baigė budėji- 
mą šeštą vakaro, kad šnektelėtų su Maiku Sandersu, apygardos pro- 
kuroru. Artėjo ypač bjaurus teismo procesas, po kurio į kalėjimą tu- 
rėjo keliauti vyrukas, sprukęs iš avarijos vietos. Sendis buvo pagrin- 
dinis kaltinimo liudytojas. Auka tapusį vaiką suparalyžiavo visam gy- 
venimui, ir Maikas pageidavo, kad už vairo sėdėjęs ir kokainą švam- 
pęs ponas Verslininkas sėstų už grotų. Mažiausiai penkeriems me- 
tams, o dar geriau - dešimčiai. Kurį laiką Tonis Skūndistas dalyvavo 
jųdviejų pokalbyje (visi trys įsitaisė poilsio kambario kampe), paskui 
nusileido į savo kabinetą, palikdamas juos vienus. Po susitikimo Sen- 
dis nutarė pripilti degalų į savo visureigį ir išvykęs į patruliavimą ati- 
dirbti likusias tris pamainos valandas. 

Eidamas pro dispečerinę link užpakalinių nuovados durų, jis išgir- 
do tyliai besikeikiantį Metą Babickį: “Ach tu, krušena. - Nuskambėjo 
pliaukštelėjimas. - Kodėl tu streikuoji?" 

Įkišęs galvą į ryšių centrą Sendis pasiteiravo, ar Metas kartais 
neserga mėnesinėmis. 

Klausimas nepralinksmino dispečerio. 

- Verčiau paklausyk. - Jis pagarsino raciją. Trikdžių malšinimo 
jungiklis jau buvo atsuktas iki galo. 

Ryšį užmezgė Brajanas Koulas, vairavęs 7-ąją patrulinę mašiną. 
Herbas Eiveris su 5-ąja budėjo Lentpjūvės kelyje. Džorždas Stan- 
kovskis velniai žino kur bastėsi. Jo balsą visiškai užgožė statinių trik- 
džių traškesys. 

- Jei ryšys dar suprastės, aš nepajėgsiu susekti, kur vyrai važinė- 
ja. Informacijos jiems taip pat nepateiksiu, - pasiskundė Metas ir vėl 
tvojo per metalinį racijos šoną tarsi patvirtindamas savo žodžius. - O 
jei kas nors bandys pranešti mums apie įvykusią avariją? Lauke kau- 
piasi audros debesys, Sendi? 

- Kai atvykau į nuovadą, dangus buvo visiškai giedras. - Jis pa- 
žvelgė pro langą. - Ir iki šiol nepasikeitė. Pats galėtum pamatyti, jei 
kakle turėtum šarnyrus. Kaip aš. - Sendis pasukiojo galvą. 

- Labai juokinga. Ar tau nereikia nubausti kokio nekalto žmoge- 
lio? 

- Puiku, Metai. Šmaikščiai atšovei. 

*Lizė Borden (1860-1927) buvo kaltinama tėvo ir pamotės žmogžudystėmis. Pri- 
siekusieji ją išteisino, tačiau visuomenė nepritarė tokiam teismo sprendimui. 

Patraukęs savo keliu Sendis išgirdo, kaip antrame aukšte kažkas 
paklausė, ar nuo stogo nenusirito prakeikta antena, nes vaizdas ekra- 
ne pranyko velniop: per televizorių kaip tik kartojo neblogą “Žvaigž- 
džių kelio“ seriją apie triblus. 

Sendis išėjo laukan. Karštą popietę pakeitė neką vėsesnis, miglele. 
apsitraukęs vakaras, tolumoje bildėjo griaustinis, tačiau oro nedrums- 
tė nė menkiausias vėjelis, o virš galvos mėlynavo giedras dangus. Iš 
rytų pamažu slinko naktis, per penkias pėdas nuo žolės pakilo ūkana. 

Jis sėdo į visureigį (tą pamainą vairavo D-14 su lūžusiu sėdynės 
atlošu), privažiavo iki “Amoko" degalų kolonėlės, išlipo iš mašinos, at- 
suko kuro bako dangtelį, prieš tai pakėlęs užpakalinį numerio ženklą, 
ir sustingo. Staiga pajuto įsiviešpatavusią tyla - žolėje nečirpė svir- 
pliai, medžiuose nečiulbėjo paukščiai. Girdėjosi tik monotoniškas gau- 
dimas. Toks garsas sklisdavo nuo aukštos įtampos laidų arba elektros 
pastotės. 

Sendžiui pradėjus gręžtis, pasaulį užliejo akinanti rausvai balta 
šviesa. Jis iš karto pagalvojo: iš giedro dangaus man trenkė žaibas. 
Po akimirkos pamatė B angarą, užsižiebusį kaip... 

Užbaigti palyginimo nepasisekė. Nieko panašaus neteko regėti 
per visą gyvenimą. 

Akivaizdu, kad paspoksojęs į pirmuosius blyksnius, jis būtų apakęs 
- gal laikinai, gal visiškai. Laimei, nuo kolonėlės nebuvo matyti gara- 
žo vartų. Tačiau nuo švytėjimo vis vien apspango akys, nes vasarinės 
sutemos ūmai virto saulėtu vidurdieniu. O pats angaras, ganėtinai 
tvirta medinė struktūra, tapo nematerialus lyg iš voratinklio nuausta 
palapinė. Pro kiekvieną plyšį ir tuščią vinies skylę tryško šviesa. Ji 
žybčiojo iš pakraigės ertmės, kurią, matyt, pragraužė voverė. Tviskė- 
jo palei žemę, toje vietoje, kur atskilo lenta. Pro ventiliacijos angą, 
žiojinčią stoge, padrikais pliūpsniais šovė aukštyn į padanges tarsi 
kažkam signalizuodama. Šviesos iškrovos, besiveržiančios pro dvivė- 
rių vartų langus, pavertė nuo žemės kylantį rūką fantasmagoriškais 
elektriniais garais. 

Sendis nustėro, žinoma, tačiau savitvardos neprarado. Na, štai, 
pagalvojo jis, /as močkrušys sprogo, ir po sekundės mes užversi- 
me kanopas. Mintis sprukti arba šokti į savo visureigį nė nešovė į 
galvą. Kur sprukti? Kur važiuoti? Užteks juokauti. 

Negana to, jį užvaldė beprotiškas noras prieiti arčiau. “Biuikas" 
traukė žmogų prie savęs. Negąsdino kaip pono Dilono, o pakerėjo. 

Kad ir kaip keistai visa tai atrodė, jis nevalingai slinko garažo kryptimi 
tarsi girdėdamas masinantį mašinos balsą. 

Grįžęs prie D-14 vairuotojo durelių (jis beveik neabejojo, jog sap- 
nuoja), Sendis kyštelėjo galvą pro atidarytą langą ir nuo prietaisų 
skydelio paėmė akinius nuo saulės, kuriuos užsidėjęs nudrožė atgal 
link angaro. Su akiniais pasijuto šiek tiek geriau, tačiau švytėjimas vis 
vien spigino. Jis žengė pirmyn pakėlęs prieš save ranką, prisimerkęs 
taip, kad iš akių teliko siauručiai plyšeliai. Pasaulis paskendo beža- 
džių sprogimų bangoje, pulsavo purpurine ugnimi. Sendis matė, kaip 
po kojomis pranyksta ir vėl atsiranda jo šešėlis. Pro vartų langus plū- 
do šviesos srautai, panardinę savyje nuovadą. Į lauką išvirto patru- 
liai, besibraunantys pro Metą Babickį, kuris pirmas iššoko pro užpa- 
kalines duris. Dėl žybsnių visi judėjo trūkčiodami lyg aktoriai iš neby- 
laus filmo. Kišenėse turėjusieji akinius nuo saulės skubiai juos iš- 
krapštė. Kiti apsisuko ir nukumnėjo į pastatą ieškoti akinių. Vienas 
patrulis netgi išsitraukė pistoletą, dėbtelėjo į ginklą tarsi ketindamas 
paklausti: Kokį šūdą aš su tavimi veiksiu? - ir vėl įgrūdo atgal į 
dėklą. Du patruliai be akinių vis tiek ryžtingai braukė B angaro pu- 
sėn, nulenkę žemyn galvas, užsimerkę, ištiesę į priekį rankas it luna- 
tikai, kaip ir Sendis, kapotų tvyksnių bei įkyraus gaudimo traukiami 
artyn. Nelyginant naktiniai drugiai, viliojami lemputės blizgesio. 

Po akimirkos prie vyrų prišokęs Tonis Skūndistas įniko pliaukšėti 
Jiems per pečius, griausmingu riksmu liepė grįžti į nuovadą. Seržantui 
bebandant užsidėti savuosius akinius, tie kažkodėl prašaudavo pro 
veidą. Galų gale jam pavyko prilipdyti tamsintus stiklus virš tarpua- 
kio, prieš tai vieną ąselę įbedus į burną, o kitą - į kairįjį antakį. 

Sendis nieko nematė ir negirdėjo, nes ausyse spengė gaudimas, 
prieš akis tvyksčiojo šviesos sprogimai, nuo kurių palei žemę plau- 
kianti migla virto elektriniais drakonais. Jis regėjo akinančiai ryškios 
šviesos koloną, kylančią iš kūginio ventiliacijos bokštelio, perskrodu- 
sią vakaro prieblandą. 

Tonis sugriebė jį už pečių, įnirtingai papurtė. Iš garažo vėl išsi- 
veržė švytėjimo pliūpsnis, ir seržanto akiniai tapo panašūs į mėlynus 
ugnies kamuolėlius. Jis suriko, nors gerklės stygų varginti nereikėjo. 
Sendis puikiai girdėjo Tonio balsą, nes, išskyrus gausmą ir kažkieno 
murmėjimą - Visagali Dieve, - aplinkui tvyrojo tyla. 

- Sendi! Ar tu buvai čia, kai visa tai prasidėjo? 

- Taip! - didelei savo nuostabai, jis taip pat užstaugė. Kažkodėl 
atrodė, jog reikia šaukti, jei nori vienas kitą išgirsti. Šviesa užsi- 

žiebdavo ir vėl užgesdavo tarsi nebylus žaibas. Kiekvieną sykį, kai ji 
nutvieksdavo apylinkes, patrulių buveinė, regis, pašokdavo į priekį, 
lyg būtų gyva, o palei sienas buvo matyti bėgančių vyrų šešėliai. 

- Kas pakūrė šitą gaisrą? 

- Nežinau. 

- Lėk į nuovadą! Paskambink Kerčiui. Papasakok jam, kas nuti- 
ko! Tegul tučtuojau važiuoja čia! 

Sendis atsispyrė norui pareikšti seržantui, kad jis būtų linkęs pasi- 
likti ir pažiūrėti, kaip toliau klostysis įvykiai. Šiaip ar taip, mintis kvai- 
la. Švytėjimas pernelyg skaistus, kad galėtum ką nors įžvelgti. Netgi 
su akiniais nuo saulės. Be to, jis mokėjo atskirti prašymą nuo įsaky- 
mo. 

Apsisukęs Sendis patraukė link nuovados, kluptelėjo ant laiptelių 
(šie paprasčiausiai nugrimzdo į tą prakeiktą spiginančią šviesą), žen- 
gė pro duris ir mojuodamas prieš save rankomis nusvyravo ryšių cen- 
tro kryptimi. Koridoriai priminė susipynusius šešėlius. Jo ašarotos 
akys tepajėgė užfiksuoti vienintelį aiškų vaizdą - nuolat pasikartojan- 
čius žaibo blyksnius. 

Meto Babickio racija traškėjo nuo trukdžių, bet protarpiais pasi- 
girsdavo ir balsų nuotrupos tarsi palaidotų lavonų pirštai, kyšantys iš 
žemės. Sendis pakėlė ragelį nuo įprasto telefono aparato, stovinčio 
šalia to, kuris sujungdavo su pagalbos tamyba. Galvojo, jog telefonas 
neveiks, tačiau apsiriko. Jis susuko Kerčio namų numerį, šį suradęs 
sąraše, prisegtame ant skelbimų lentos. Kai purpuriniai ir balti žybs- 
niai nušviesdavo kambarį, iš baimės, rodės, stryktelėdavo net telefo- 
no aparatas. 

Atsiliepusi Mišelė pranešė, jog Kertis kieme pjauna žolę. Ruošiasi 
užbaigti darbą iki sutemų. Balso intonacija liudijo, kad ji nenori pa- 
kviesti vyro. Sendžiui dar sykį paprašius, moteris sutiko: “Gerai, luk- 
telėk minutėlę. Ar jūs, vyručiai, kada nors ilsitės?“ 

Laukimas tęsėsi amžinybę. B garaže tūnantis “Biuikas" nesiliovė 
pulsavęs lyg apokalipsę skelbianti neoninė iškaba, ir sulig kiekvienu 
šviesos pliūpsniu Sendžiui dingodavosi, jog dispečerinė siūbuoja į šo- 
nus. Tiesiog sunku patikėti, jog agregatas, spinduliuojantis tokį švytė- 
jimą, nėra visagriaunančios galios ginklas, tačiau jis tebebuvo gyvas 
ir kvėpavo. Laisva ranka palietė skruostus, bet neužčiuopė nei nude- 
gimų, nei pabrinkimų. 

Bent jau kol kas, tarė sau. Įtempęs ausis jis lūkuriavo, kol farai 
lauke ims klykti iš siaubo, nes garažas sprogs, ištirps arba išspjaus 
pro duris kažkokį neįsivaizduojamai klaikų padarą su liepsnojančio- 

mis elektrinėmis akimis. Tokie samprotavimai neturėjo nieko bendra 
su įprastomis policininko mintimis, bet šiuo metu Sendis Dibomnas 
jautėsi esąs ne faras, o mažas persigandęs berniukas. Galų gale 
Kertis pakėlė ragelį, trūksmingai alsuodamas - matyt, atlėkė iki tele- 
fono bėgte, - aiškiai netverdamas savame kailyje iš smalsumo. 

- Seržantas liepė tau nedelsiant atvažiuoti. 

Kertis akimoju susigaudė, kas galėjo pridaryti rūpesčių. 

- Kas ten vyksta, Sendi? 

- Fejerverkai. Sprogimai ir kibirkštys. Į B angarą neįmanoma žiū- 
rėti plika akimi. 

- Pastatas užsidegė? 

- Nemanau, nors visko gali būti. Juk sakau, kad plika akimi nieko 
neįžvelgsi. Pernelyg ryšku. Brauk į nuovadą. 

Kertis metė ragelį, daugiau neištaręs nė žodžio, o Sendis išėjo 
laukan. Jeigu mums lemta pavirsti radioaktyviomis dulkėmis, pagal- 
vojo jis, tą momentą verčiau pasitiksiu tarp draugų. 


Po dešimties minučių Kertis įsuko į keliuką, pažymėtą lenta su 
užrašu: TIK PATRULIAMS. Vairavo skrupulingai restauruotą “Be- 
lerą", kurį jo sūnus paveldės po dvidešimt dvejų metų. Išnirusi iš už 
kampo riaumojanti mašina bildėjo per greitai, ir vieną siaubingą se- 
kundę Sendis neabejojo, kad jos priekinis buferis išvers iš kojų ma- 
žiausiai penkis vyrukus. Tačiau Kertis, pasižymintis jaunuolio reakci- 
ja, žaibiškai nuspaudė stabdį, ir automobilis sustojo cypdamas, pasvir- 
damas pirmgaliu į priekį. 

Jis stryktelėjo iš mašinos, variklį išjungė, tačiau žibintus paliko de- 
gančius, susipainiojo tarp savo kojų ir vos neišsitiesė ant asfalto. At- 
gavęs pusiausvyrą pasileido tekinas link angaro. Sendis spėjo paste- 
bėti, kad vienoje rankoje bičiulis laiko suvirtinojo akinius su elastinių 
dirželiu. Per savo gyvenimą Sendis prisižiūrėjo įsiaudrinusių žmonių 
- emocijų nevaldydavo bemaž kiekvienas tipelis, sustabdytas už grei- 
čio viršijimą, - bet niekas iš jų neprilygo Kerčiui. Jo akys, rodės, tuo- 
jau iššoks iš akiduobių, plaukai pasistojo piestu... galbūt toks įspūdis 
susidarė, nes vyrukas skuodė kaip įkirptas. Nevalia atmesti ir tokios 
tikimybės. 

Tonis sugriebė jį, kone išversdamas iš kojų. Laisvoji Kerčio ranka 
susigniaužė į kumštį. Po sekundės atsipalaidavo. Sendis nenutuokė, 
kiek trūko, kad naujokas būtų žiebęs seržantui, ir nenorėjo žinoti. 
Svarbiausia, jis pripažino Tonio valdžią. 

Seržantas ištiesė ranką siekdamas suvirintojo akinių. 

Kertis pakratė galvą. 

Tonis kažką pasakė. 

Naujokas atsiliepė energingai purtydamas galvą. 

Besitęsiant ryškių blyksnių papliupai, Sendis matė, kaip Tonis 
Skūndistas tramdė norą paprasčiausiai liepti Kerčiui atiduoti akinius. 
Suėmęs save į nagą seržantas apsisuko ir nužvelgė susibūrusius pat- 
rulius. Paskubomis išrėkė du įsakymus - visiems pasitraukti šalin nuo 
garažo ir grįžti į nuovadą. Dauguma teikėsi paklusti pirmajam, tačiau 
į antrąjį nekreipė dėmesio. Tonis giliai įkvėpė, išpūtė orą, kažką tars- 
telėjo Dikiui-Dakui Eliotui, kuris išklausė, linktelėjo ir nukulniavo į 
nuovadą. 

Likusieji stebėjo, kaip Kertis lekia B angaro pusėn, pakeliui nu- 
šveisdamas šalin beisbolo kepuraitę, pasibalnodamas nosį suvirintojo 
akiniais. Nors Sendis mėgo bei gerbė naujausią D patrulinio dalinio 
narį, Kerčio poelgis jam nepasirodė didvyriškas. Sugebėjimas įveikti 
baimę - štai didvyrio savybė. Tą vakarą Kertis Vilkoksas visiškai 
nejautė baimės. Nė trupučio. Jis tiesiog drebėjo iš susijaudinimo ir 
pasibjaurėjimą keliančio smalsumo. Kur kas vėliau Sendis pagalvos, 
jog seržantas leido Kerčiui artintis prie garažo, nes paprasčiausiai ne- 
turėjo jokios galimybės jį sulaikyti. 

Kertis sustingo, likus dešimčiai pėdų iki angaro vartų, pakėlęs 
rankas prisidengė akis, kai iš vidaus tvokstelėjo ypač ryškus šviesos 
srautas. Sendis išvydo rausvai baltus žaibus, šovusius pro kolegos 
tarpupirščius. Tuo pačiu metu Kerčio šešėlis, užtemdęs rūką, priminė 
milžino pavidalą. Veikiai blyksnis išblėso, ir apspangusios Sendžio 
akys pastebėjo, kad vaikinas vėl pajudėjo į priekį. Nusigavo iki durų, 
pažiūrėjo vidun. Stovėjo suakmenėjęs iki naujo šviesos sprogimo. 
Trumpam atšlijo, tačiau neilgai trukus vėl pripuolė prie lango. 

Tuo tarpu sugrįžo Dikis-Dakas Eliotas, įvykdęs seržanto nurody- 
mą. Sendis išvydo, ką jis gniaužia rankoje. Seržanto reikalavimu, visi 
D dalinio visureigiai buvo aprūpinti “Polaroido" fotoaparatais, ir bū- 
tent vieną iš jų Dikis-Dakas įteikė Toniui. Prieš tai nejučia susigūžė, 
nes iš garažo vėl plykstelėjo šviesos salvės. 

Tonis stvėrė fotoaparatą ir nuliuoksėjo pas Kertį, kuris tebespok- 
sojo pro angaro langą atšokdamas atgal po eilinės blyksnių serijos. 
Nuo akinančio švytėjimo neapsaugojo net suvirintojo akiniai. 

Kažkas palietė Sendžio ranką, ir jis vos nesuriko. Palenkęs galvą 
žemyn, išvydo šunį. Ponas Dilonas, matyt, miegojo, kai prasidėjo 

spektaklis, parpdamas savo pamėgtoje vietoje, tarp kriauklės ir viryk- 
lės. Nūnai jis išturseno laukan pažiūrėti, dėl ko visi taip sujudo. 
Sprendžiant iš žaižaruojančių akių, pastatytų ausų, aukštai pakelto 
snukio, ponas Di žinojo, jog vyksta kažin kas įstabaus, bet šį kartą 
siaubo nejautė. Šviesos sprogimai nė trupučio jo nejaudino. 

Kertis pabandė sučiupti “Polaroidą", tačiau Tonis nepaleido foto- 
aparato. Jie stypsojo priešais B angaro duris, sulig kiekvienu tvyks- 
niu pavirsdami virpančiais siluetais. Ginčijosi? Sendis taip nemanė. 
Tuodu labiau priminė mokslininkus, kurie įsitraukė į karštą diskusiją 
stebėdami anksčiau neregėtą fenomeną. Gal tai ne fenomenas, pa- 
galvojo Sendis, o eksperimentas. Ir mums atiteko bandomųjų gy- 
vių vaidmuo. 

Jis pradėjo skaičiuoti tamsos periodų trukmę kartu su patruliais 
vėpsodamas į du vyrus, vieną su suvirintojo akiniais, kurie uždengė 
pusę veido, kitą, gniaužiantį kvadratinį “Polaroidą"'. Švytėjimas api- 
brėžė jų kontūrus tarsi figūras, šokančias po diskotekos stroboskopu. 
Jei anksčiau blyksniai sekė vienas po kito, tai dabar pauzės gerokai 
pailgėjo. Sendis suskaičiavo iki šešių... septynių... dešimties... ketu- 
riolikos... dvidešimties. 

Už nugaros pasigirdo Bako Flanderso balsas: 

- Rodos, artėja pabaiga. 

Ponas Di amtelėjo ir pasviro pirmyn tarsi ketindamas bėgti link 
garažo, bet Sendis spėjo sugriebti jį už apykaklės. Šuo turbūt užsima- 
nė palaikyti draugiją Kerčiui ir Toniui... arba veržėsi į priekį, nes jį 
kvietė tas daiktas, slypintis angare. Sendžiui nerūpėjo, kuris atsaky- 
mas teisingas. Jis norėjo, kad šuo liktų vietoje. 

Apėję pastatą Tonis su Kerčiu nusigavo iki šoninių durų ir vėl įni- 
ko kažką gyvai aptarinėti. Galų gale seržantas linktelėjo - Sendžiui 
pasirodė, kad nenoriai, - atidavė fotoaparatą. Kerčiui pravėrus duris, 
žybtelėjo šalta liepsna, prarijusį jaunąjį D patrulinio dalinio naujoką. 
Sendis neabejojo, kad jis išnyko amžiams: suiro į atomus, galbūt per- 
sikėlė į tolimą galaktiką, kur likusias gyvenimo dienas praleis pilda- 
mas alyvą į naikintuvus su “X" formos sparnais arba poliruodamas 
juodą, blizgantį Darto Veiderio pasturgalį. 

Jis spėjo pastebėti, jog Kertis tebestovi ant slenksčio, ranka prisi- 
dengęs akinius. Iš dešinės, už nugaros, nuo spiginančio švytėjimo su- 
kosi Tonis Skūndistas, veidu įsikniaubęs į delnus. Akiniai nuo saulės 
neką tepagelbėjo. Sendis galėjo tai patvirtinti, nes pats slėpė akis už 

tamsintų stiklų. Jam atgavus regėjimą, Kertis jau buvo dingęs garaže. 

Staiga Sendžio dėmesį prikaustė ponas Dilonas, kuris ėmė brautis 
į priekį nepaisydamas rankos, prilaikančios apykaklę. Šuns ramybė iš- 
garavo be pėdsakų. Jis urzgė ir inkštė, prispaudęs ausis prie galvos, 
pražiojo nasrus, pademonstruodamas baltus dantis. 

- Padėkite man, padėkite! - sušuko Sendis. 

Bakas Flandersas bei Filas Kendeltonas taip pat įsitvėrė į apykak- 
lę, bet iš pradžių padėtis nedaug kuo pasikeitė. Šuo tempė juos paskui 
save kriokdamas, varvindamas seiles ant asfalto, akis įsmeigęs į šo- 
nines duris. Paprastai jis būdavo mieliausiu sutvėrimu, bet dabar 
Sendžiui norėjosi turėti rankose pavadį ir apynasrį. Jei ponas Di pa- 
kreips galvą nusprendęs juos apkandžioti, kažkas iš trijulės atsisvei- 
kins su vienu ar dviem pirštais. 

- Uždarykite duris! - sustūgo Sendis seržantui. - Jei nenorite, kad 
Di prisijungtų prie Kerčio, uždarykite prakeiktas duris! 

Kurį laiką Tonis mindžikavo suglumęs. Kai suprato, kas vyksta, 
skubiai užtrenkė duris. Ponas Dilonas mažne akimoju atsipalaidavo. 
Nustojo urgzti bei inkšti, porą sykių sutrikęs amtelėjo, tarsi negalėtų 
prisiminti, kas jį apsėdo. Tikriausiai gausmas, kuris aiškiai sustiprėjo 
prasivėrus durims, pamanė Sendis, arba koks nors kvapas. Antroji 
prielaida labiau įtikinama, nors garantuoti jis nebūtų drįsęs. Visa tai, 
kas siejosi su “Biuiku", slypėjo po paslapties skraiste. 

Išvydęs, kad pora vyrukų pajudėjo į priekį, Tonis liepė jiems atsi- 
traukti. Normaliai skambantis seržanto balsas ramino, tačiau Sendis 
jautė: kažkas čia negerai. Nežinia kodėl, bet jam atrodė, jog stinga 
kino filmuose naudojamo garso takelio: šūkaliojimo, klyksmų, kurti- 
nančių sprogimų arba iš po žemės sklindančio dundėjimo. 

Tonis sugrįžo prie langų, pažvelgė vidun. 

- Ką jis ten daro, seržante? - riktelėjo Metas Babickis. - Ar Ker- 
čiui nieko nenutiko? 

- Nieko. Jis vaikšto aplink mašiną ir fotografuoja. Ką /u čia vei- 
kia, Metai? Keliauk į dispečerinę, dėl Dievo meilės. 

- Racija neveikia, šefe. Ryšį nutraukė statiniai trukdžiai. 

- Gal dabar jų sumažėjo. Nes blyksniai irgi silpsta. - Iš pažiūros jis 
kalbėjo įprastu valdingu balsu, bet Sendis neabejojo, jog seržanto vi- 
duje tebetvyro nerimas. Metui apsisukus, Tonis pridūrė: - Žiūrėk, kad 
eteryje nepasklistų nė vienas žodis apie tai, kas čia įvyko. Supratai? 

Bent jau ne akivaizdžiai. Nei dabar, nei kada nors vėliau. Jei teks pa- 
sakyti kažką apie “Biuiką"... įvardink jį kodu D. Aišku? 

- Taip, sere, - patvirtino Metas ir nuspūdino link užpakalinių nuo- 
vados durų, tarytum ką tik būtų viešai išplaktas. 

- Sendi! - sušuko Tonis. - Kaip jaučiasi šuo? 

- Gerai. Kas atsitiko mašinai? 

- Nieko ypatinga. Ji neužsidegė ir nesprogo. Termometras rodo 
penkiasdešimt keturis laipsnius*. Viduje vėsoka. 

- Jei automobilis nenukentėjo, kodėl tuomet Kertis jį fotografuoja? 
- paklausė Bakas. 

- Nes “kodėl"" baigiasi raide “I", - atšovė seržantas Skūndistas, 
tarsi tuo viską paaiškindamas. Jis nenuleido akių nuo Kerčio, kuris 
sukiojosi aplink mašiną lyg madų fotografas, nesitraukiantis nuo mo- 
delio nė per žingsnį, spragsėjo “Polaroidu" ir pro plyšį išlindusias nuo- 
traukas kišosi už senų chaki spalvos šortų diržo. Galiausiai Tonis lei- 
do patruliam prieiti prie langų. Po keturis. Kai Sendis sulaukė savo 
eilės, jis nustėro pamatęs, jog po kiekvieno “Biuiko" blyksnio žalsvai 
nušvisdavo Kerčio kulkšnys. Radiacija, šmėstelėjo galvoje mintis, 
Jėzau Kristau, jį apdegino radiacija! Ūmai prisiminęs, ką Kertis 
veikė namuose, jis nusijuokė. Mišelė nenorėjo kviesti vyro prie tele- 
fono, nes tas tvarkė veją. Vadinasi, ant kulkšnių švyti dėmės, likusios 
nuo žolės. 

- Išeik laukan, - Sendžiui iš kairės sukuždėjo Filas, tebespaudžian- 
tis šuns apykaklę, nors ponas Dilonas visiškai nurimo. - Išeik laukan. 
Nebandyk savo laimės. 

Kertis nuslinko atbulas link durų lyg išgirdęs Filo balsą arba tas 
pačias visų bendradarbių mintis. Labiau tikėtina, kad jam paprasčiau- 
stai baigėsi juostelė. 

Kai tik vyrukas žengė per slenkstį, Tonis apkabino jo pečius ir pa- 
traukė į šalį. Jiems bešnekant, užsižiebė paskutinis blausus, akimirką 
tetrukęs tvyksnis. Sendis pažiūrėjo į laikrodį. Be dešimties minučių 
devynios. Spektaklis tęsėsi trumpiau nei valandą. 

Tonis su Kerčiu taip įdėmiai stebeilijosi į nuotraukas, kad Sendžiui 
teko paklausti savęs, ar seržantas nemelavo tvirtindamas, esą B an- 
gare niekas nepasikeitė. Jis asmeniškai manė, jog “Biuikas" ir kiti 
garaže palikti daiktai išties nepatyrė jokių pokyčių. 

Pagaliau Tonis linktelėjo tarsi priėmęs kažkokį sprendimą ir nupė- 
dino link patrulių būrelio. Tuo tarpu Kertis grįžo prie vartų, idant dar 
*12,2*6: 

sykį dirstelėtų vidun. Aukštyn pakelti suvirintojo akiniai pūpsojo ant 
kaktos. Seržantas įsakė visiems drožti į nuovadą, išskyrus Džordžą 
Stankovskį ir Herbą Eiverį. Pastarasis grįžo iš budėjimo dar tebežyb- 
sint šviesoms. Matyt, užsimanė į išvietę. Prispirtas didelio reikalo, 
Herbas nedvejodamas išsukdavo iš kelio ir važiuodavo į nuovadą. Jis 
garsėjo savo įpročiu, netgi stoiškai iškęsdavo pašaipų srautą visuo- 
met atsikirsdamas, jog, prisėdus ant svetimo unitazo, galima užsikrėsti 
velniai žino kokiomis ligomis ir tuo netikintys gaus, ko nusipelnė. Gi- 
liu Sendžio įsitikinimu, Herbui tiesiog knietėdavo eilinį sykį pavartyti 
žurnalus, gulinčius antro aukšto tualete. Patrulis Eiveris, kuris po de- 
šimties metų žus autoavarijoje, mėgdavo skaityti leidinius apie tech- 
nologijas ir išradimus. 

- Jūs abu budėsite pirmieji, - tarė Tonis. - Tučtuojau praneškite, 
jei pastebėsite ką nors įdomaus. Net jeigu pamanysite, jog išvydote 
kažką keista. 

Herbas sustenėjo nepatenkintas sargybinio pareigomis ir jau ke- 
tino protestuoti. 

- Prikąsk liežuvį, - įsakė Tonis. - Kad negirdėčiau nė žodžio. 

Pamatęs rausvas dėmes, nušvitusias seržanto skruostuose, Her- 
bas iš karto užsičiaupė. Sveiko proto jam netrūksta, pagalvojo Sen- 
dis. 

Metas Babickis kalbėjo per raciją, kai likusieji patruliai kirto nuo- 
vadą sekdami įkandin seržanto Skūndisto. Metui pareikalavus, kad 
D-6 praneštų tikslias savo koordinates, Endžio Kolučio atsakymas 
nuskambėjo visiškai aiškiai. Statiniai trikdžiai išnyko. 

Vyrai užlipo į antrą aukštą ir susėdo mažajame poilsio kambarė- 
lyje. Atsilikusieji turėjo tenkintis kilimu. Pirmame aukšte buvo dau- 
giau erdvės ir kėdžių, bet, Sendžio nuomone, Tonis pasielgė teisingai, 
liepęs saviškiams rinktis viršuje. Tai ne policijos, o šeimos reikalas. 

Tiksliau, ne visai policijos. 

Kertis Vilkoksas atėjo paskutinis, laikydamas rankoje “Polaroido" 
nuotraukas, su akiniais, atsmauktais ant kaktos, guminiais sandalais, 
į kuriuos įspyrė savo pažaliavusias pėdas, vilkėdamas berankovius 
marškinėlius su užrašu: HORLIKSO UNIVERSITETAS SPORTO 
KATEDRA. 

Jis žengė prie seržanto, ir abu vyrai ėmė patylomis šnekėtis, pri- 
versdami kitus lūkuriuoti. Neilgai trukus Tonis atsisuko į patrulius. 

- Nebuvo jokio sprogimo. Mudu su Kerčiu nemanome, jog iš an- 
garo skverbėsi radiacija. 

Seržanto žodžius pasitiko triukšmingi palengvėjimo atodūsiai, ta- 
čiau paaiškinimas įtiko ne visiems patruliams. Sendis neįsivaizdavo, 
ką aplinkiniai įžiūrėjo jo fizionomijoje, tačiau žinojo, kad pats dvejonių 
neatsikratė. 

- Perleiskite jas ratu, jei norite. - Kertis išdalino “Polaroido" nuo- 
traukas, po dvi tris kiekvienam. Dėl akinančio švytėjimo kai kuriose 
tebuvo matyti miglotos “Biuiko" grotelės, stogo atkarpa. Kitose nuo- 
traukose galėjai įžvelgti daugiau detalių. Geriausios išsiskyrė puikia 
kokybe, išgaunama “Polaroido" fotoaparatų. Mes regime pasaulį, 
kuriame egzistuoja tik priežasties ir pasekmės ryšys, tarytum sa- 
kė jos. Pasaulį, kuriame kiekvienas objektas prilygsta dievybės 
įsikūnijimui, todėl už kadro ribų nepasilieka jokios aukštesnės 
jėgos. 

- Kaip ir paprastas juosteles, kaip ženklelius, kuriuos nešioja žmo- 
nės, dirbantys radiacijos zonose, - prabilo Tonis, - “polaroidus" gali 
apšviesti galingas gama spinduliavimas. Viena kita nuotrauka gal ir 
neryški, tačiau apšviestų nerasite. Kitaip tariant, karštis nesvilina 
mums padų. 

- Neįsižeisk, - įsiterpė Filas, - bet aš nesu beprotis, kad patikėčiau 
savo vidurius “Amerikos Polaroido Korporacijai". 

- Rytoj iš pat ryto nuvažiuosiu į Pitsburgą ir įsigysiu Geigerio skai- 
tiklį, - prašneko Kertis. Žodžius ištarė ramiai, bet klausytojams ne- 
prasprūdo pro ausis susijaudinimą išduodančios gaidelės. Nors Kertis 
Vilkoksas kalbėjo šaltu “Prašau išlipti iš mašinos, sere" tonu, aki- 
vaizdu, kad jis vos laikėsi nesprogęs iš vidaus. - Juos galima gauti 
“Armijos Likučių" parduotuvėje, Grando gatvėje. Kainuoja maždaug 
tris šimtus dolerių. Jei neprieštaraujate, pinigus paimsiu iš nenumaty- 
tų išlaidų fondo. 

Niekas neprieštaravo. 

- Dabar svarbiausia, kad visi tylėtumėte, - paskelbė Tonis. - Aš 
tikiu, jog, apvaizdos dėka, tas daiktas pakliuvo į rankas žmonėms, ku- 
rie moka saugoti paslaptis. Ar tiesą sakau? 

Kambaryje nuvilnijo pritarimo murmesiai. 

Dikis-Dakas, sėdintis ant grindų sukryžiavęs kojas, glostė pono 
Dilono galvą. Šuo miegojo paguldęs snukį ant letenų, pagaliau apri- 
męs. 

- Aš balsuoju “už", jei Geigerio skaitiklyje strėlytė neiššoks už ža- 
liosios zonos ribų, - tarė jis. - Jeigu ji nušliauš iki raudonos juostos, 
siūlau iškviesti federalus. 

- Nejau manai, kad jie geriau už mus pasirūpins “Biuiku"? - pasi- 
šiaušė Kertis. - Jėzau Kristau, Diki! Su federalais verčiau nesusidė- 
ti... 

- Gal nusprendei ištuštinti mūsų išlaidų fondą ir apdengti B anga- 
rą švino plokštėmis? - kažkas paklausė. 

- Kokios kvailystės.... - įsikarščiavo Kertis, tačiau Tonis spūste- 
lėjo naujokui petį nelaukdamas, kol tas prišnekės daugiau, nei reikia. 

- Jei mašina radioaktyvi, mes ja atsikratysime, - pažadėjo seržan- 
tas. - Prisiekiu. 

Kertis dėbtelėjo į jį lyg į išdaviką. Tonis nė trupučio nesumišo. 
Mes žinome, kad ji neradioaktyvi, bylojo jo žvilgsnis. Juostelė - 
pats geriausias įrodymas, tad kurių galų erzini likimą? 

- Man vis dėlto atrodo, jog derėtų perduoti “Biuiką" valstybei, - 
suniurnėjo Bakas. - Galbūt jie mums kuo nors pagelbės... na, žino- 
te... išsiaiškins, kas tai per velnias... panaudos šalies apsaugai... - jis 
kalbėjo vis tyliau ir tyliau tarsi jausdamas visuotinį nepalankumą. 
Pensilvanijos valstijos pareigūnai vienaip ar kitaip kas dieną bendra- 
darbiaudavo su federalinėmis struktūromis - FTB, mokesčių institu- 
cijomis, narkotikų skyriumi, darbo saugumo ir sveikatos administra- 
cija, bet dažniausiai su prekybos santykių tarp valstijų komisija. Iš 
savo patirties Sendis žinojo, jog dauguma federalų protu niekuo nesi- 
skiria nuo vidutinio pašlemėko, mėgstančio pagrūmoti kumščiais ir 
palaidyti gerklę. Jie sugebėdavo pajungti į darbą smegenis tik tais re- 
tais atvejais, kai turėdavo gelbėti savo kailį ar bandydavo siekti sava- 
naudiškų tikslų. Iš principo federalai tebuvo popierizmo vergai, jos di- 
denybės Rutininės Procedūros garbintojai. Prieš pradedant karjerą 
PVP, Sendžiui teko susidurti su karinėmis pajėgomis, kur žmogus pri- 
valo vykdyti instrukcijas nemąstydamas. Vos keleriais metais vyres- 
nis už Kertį, jis buvo pakankamai jaunas, kad vytų šalin mintis apie iš- 
siskyrimą su “Biuiku". Verčiau atiduoti automobilį mokslininkams, į 
privatų sektorių, jei prisireiks, pavyzdžiui, tam universitetui, kuris pa- 
minėtas ant Kerčio marškinėlių. 

Bet pati geriausia išeitis - palikti jį D patruliniame dalinyje. Pilko- 
joje šeimoje. 

Bakas pats nutraukė tylą: 

- Kvailas sumanymas. 

- Nesijaudink, - kažkas atsiliepė, - tu jau laimėjai “Groliero encik- 
lopediją“ ir mūsų fantastiškai šaunų namų žaidimą. 

Palaukęs, kol vyrai nustos kikenti, Tonis pratęsė: 

- Praneškite visiems, patruliavusiems keliuose, kas šį vakarą nu- 
tiko, kad jie žinotų, ko galima laukti. Perduokite, jog nuo šiol “Biui- 
kas“ bus įvardinamas kodu D. Tiesiog “D". Aišku? Aš informuosiu 
jus, kaip klostysis įvykiai, pradedant Geigerio skaitiklio parodymais. 
Radiacijos lygį išmatuosime rytoj prieš antrą pamainą. Garantuoju. 
Žmonos, seserys, broliai ar geriausi draugai neturi teisės to žinoti, bet 
vienas nuo kito naujienų neslėpsime. Perduosime jas senu išbandytu 
būdu - žodine ataskaita. Mes nepradėjome bylos, kurioje būtų pami- 
nėta toji mašina - jeigu tai išties transporto priemonė, - todėl ateityje 
nenoriu matyti jokių su ja susijusių dokumentų. Supratote? 

Kambaryje vėl pasigirdo pritarimo murmesys. 

- D patruliniame dalinyje pliurpalių nepakęsiu, ponai. Kad man nė 
šnipšt. Ar supratote? 

Regis, visi suprato. 

- Pažiūrėkite, - staiga sušuko Filas ištiesdamas nuotrauką. - Ba- 
gažinė pakelta. 

Kertis linktelėjo. 

- Ji atsidarė per vieną blyksnį, užsivėrė per kitą. 

Sendis pagalvojo apie Enį, ir vienai sekundei mintyse išvydo ryškų 
vaizdą: “Biuiko" bagažinė prasižioja bei užsičiaupia nelyginant ėdalo 
prašantys nasrai. Pažvelkite į gyvą krokodilą, tik, dėl Dievo meilės, 
nekiškite artyn pirštų. 

- Man pasirodė, jog kurį laiką judėjo valytuvai, - tęsė Kertis. - 
Tiesa, mano akys buvo taip apspangusios, kad nesu dėl to tikras. 
Nuotraukos irgi to neužfiksavo. 

- Kodėl? - paklausė Filas. - Kodėl taip atsitiko? 

- Viskuo kalta elektros iškrova, - spėjo Sendis, - dėl kurios dispe- 
čerinėje neveikė racija. 

- Tai galėjo įtakoti valytuvus, bet ne bagažinę. Norint ją atidaryti, 
užtenka paspausti mygtuką. 

Sendis nutylėjo. 

- Temperatūra garaže nukrito dar keliais laipsniais, - tarstelėjo 
Kertis. - Reikės atidžiai stebėti termometrą. 

Susirinkimas baigėsi, ir Sendis išvažiavo į plentą tęsti patru- 
liavimą. Kiekvieną kartą, užmezgęs ryšį su baze, jis teiraudavosi Me- 
to Babickio, ar D virš penkių, ir visuomet sulaukdavo: “tarp penkiu- 
kių". Gerokai vėliau Žemųjų kalvų, supančių Statlerį, Pogusitį ir Pa- 
činą, regione šis klausimas bei atsakymas tapo standartiniu šaukiniu, 
kuriuo pradėjo naudotis kaimyninės kelių policijos nuovados ir netgi 

pora patrulinių tarnybų iš Ohajo valstijos. Jų manymu, tai reiškė: Ar 
namuose tvarka? Nejučia sugebėję atspėti šaukinio reikšmę, jie ge- 
rokai pralinksmino D dalinio vyrus. 


Iki kito ryto jau visas nuovados personalas žinojo apie “Biuiko" 
demonstruotą šviesos spektaklį, tačiau dėl to tarnybinių reikalų nesu- 
mažėjo. Kertis su Toniu iškeliavo į Pitsburgą nupirkti Geigerio skai- 
tiklį. Prieš savo pamainą Sendis bent porą trejetą kartų ėjo prie ga- 
ražo, neatsispyręs norui pažiopsoti į “Biuiką"". B angare viešpatavo 
tyla, mašina kaip visada kėpsojo ant betoninių grindų ir panėšėjo į 
eksponuojamą meno kūrinį, bet raudonoji po sija kabančio termo- 
metro rodyklė nenumaldomai slinko žemyn. Tai kėlė visiems prieta- 
ringą baimę, nes žmonės neabejojo regintys nebylų patvirtinimą, jog 
medinėje pašiūrėje vyksta kažkas nėsuvokiama paprastam valstijos 
patruliui ir, žinoma, nesuvaldoma. 

Niekas nedrįso įslinkti į garažą, kol negrįžo Tonis ir Kertis, išlėkę 
į Pitsburgą pastarojo “Beleru" - taip įsakė seržantas. Kai jiedu pasi- 
rodė, Hadis Rojeris žvilgčiojo į “Biuiką" pro langą. Jis žengė prie 
Kerčio, kuris atplėšė kartoninę dėžę, padėtą ant kapoto, ir ištraukė 
Geigerio skaitiklį. 

- O kur apsauginiai “Andromedos štamo“ kombinezonai? - pa- 
klausė Hadis. 

Kertis nenusišypsojo. 

- Tuoj mirsiu iš juoko, - burbtelėjo ir drauge su seržantu nudrožė 
į B angarą, kur praleido valandą Geigerio skaitikliu tikrindamas “Biu- 
iko" korpusą, variklį, kabiną, sėdynes, prietaisų skydelį ir keistą, per- 
dėm didelį, vairą. Vienu momentu Kertis net palindo po dugnu. Ser- 
žantas savo ruožtu ypač atsargiai apžiūrėjo bagažinę - dangtį parėmė 
grėbliu. Skaitiklio adatėlė beveik nekrutėjo. Vienintelį kartą sutraškė- 
jo tuomet, kai Tonis kyštelėjo skaitiklį prie savo laikrodžio su švytin- 
čiu radžio ciferblatu panūdęs išsiaiškinti, ar prietaisas nesugedęs. Jis 
veikė, bet nuo “Rodmasterio" radiacija nesklido. 

Vieną sykį vyrams teko padaryti pertrauką ir nubėgti į nuovadą 
pasiimti megztinius. Lauke plieskė kaitri saulė, bet garaže termomet- 
ro rodyklė smuktelėjo žemiau keturiasdešimt aštuonių laipsnių*. Sen- 
džiui tai nepatiko, todėl jis pasiūlė sugrįžusiai porelei atidaryti B an- 
garo vartus, idant vidun plūstelėtų šiluma. Ponas Dilonas miegojo vir- 
tuvėlėje. Apsidraudžiant galima jį ten užrakinti. 

*8,9C. 


94 


- Ne, - atšovė Tonis. Kerčio veido išraiška liudijo, kad jis pritaria 
seržantui. 

- Kodėl? 

- Nežinau. Taip kužda nuojauta. 

Prieš tris, Sendžiui pareigingai pasirašant budėjimo žurnale po 
antrašte: ANTROJI PAMAINA/3.00PM - 11.00PM, besiren- 
giant patruliavimui, temperatūra garaže nukrito iki keturiasdešimt 
septynių laipsnių*, nors kitoje plonų medinių sienų pusėje tvyrojo aš- 
tuoniasdešimt septynių laipsnių** karštis. 

Maždaug šeštą valandą vakaro, kai Sendis, pastatęs mašiną už 
“Džimio" kavinės, ties senąja Statlerio užkarda, gurkšnojo kavą ir ty- 
kojo mėgėjų viršyti greitį, “Rodmasteris" pirmą kartą “pagimdė". 


Arkis Arkanianas tapo pirmuoju žmogumi, išvydusiu padarą, kuris 
išniro iš “Biuiko", tačiau jis nesuvokė, ką prieš save regi. D patrulinio 
dalinio nuovadoje tvyrojo tyla bei ramybė, nemaža dalimi įtakota 
Kerčio bei Tonio patikinimų, jog B angaras nėra radiacijos šaltinis. 
Arkis atvyko iš namų - vagonėlio, stovinčio “Svajų" parke, ant Skar- 
džio, - užsimanęs laisvu nuo darbo metu gerai apžiūrėti keistąjį auto- 
mobilį. Jis pasirinko tinkamą momentą: šalia B angaro nebuvo nė gy- 
vos dvasios. Už keturiasdešimties jardų stūksojo apmiręs nuovados 
pastatas. Baigęs savo pamainą, Metas Babickis užleido vietą dispe- 
čerinėje vienam iš jaunesnių farų. Seržantas išsidangino namo penktą 
valandą. Kertis, kuriam teko sukurpti žmonai pasakėlę apie netikėtą 
naktinį iškvietimą, dabar tikriausiai įsispyrė į guminius sandalus ir vėl 
ėmė pjauti žolę. 

Laikrodžio rodyklei priartėjus prie penkių minučių po septintos va- 
landos, D patrulinio dalinio sargas (mirtinai išblyškęs, susimąstęs ir 
labai išsigandęs) prasmuko pro vaikį, kiurksantį ryšių centre, ir įbėgo 
į virtuvėlę ieškodamas pažįstamų. Jam reikėjo ne naujoko, o šilta ir 
šalta patyrusio senbuvio. Laimei, pavyko rasti Hadį Rojerį, ką tik pa- 
siruošusį didžiulę lėkštę “Kraft"" makaronų su sūriu. 


DABAR: ARKIS 


- Na, kas toliau? - klausia Nedas, ir šią akimirką jis siaubingai pa- 

našus į tėvą - tuo, kaip sėdi ant suoliuko, kaip žiūri į akis, kaip pakelia 
*8,37C. 
**30,6*C. 

antakius, bet, svarbiausia, savo nekantrumu. Kertis Vilkoksas pasi- 
žymėjo būtent kantrumo stoka. - Na? 

- Ne man derėtų pasakoti šitą istorijos dalį, - atsiliepia Sendis. - 
Manęs ten nebuvo. Skirtingai nuo jūsų dviejų. 

Vaikis iš karto nukreipia akis nuo Sendžio į mane ir Hadį. 

- Kalbėk tu, Hadi, - siūlau. - Tu įpratęs rašyti ataskaitas. 

- Apsitriesk, - atšauna tas. - Tau pirmam visa tai teko pamatyti. 
Taigi pamankštink liežuvį. 

- Hmm... 

- Kas nors iš jūsų pradėkite šnekėti! - sušunka berniokas ir... 
pokšt! Trenkia delnu sau į tarpuakį. Tiesiog negalėjau nenusijuokti. 

- Nagi, Arki, - paragina seržantas. 

- Kas per kvailystės, - sumosikuoju rankomis. - Aš niekada to ne- 
pasakojau, na... kaip istorijos. Neįsivaizduoju, kas išeis. 

- Tu pasistenk, - sako seržantas, ir aš stengiuos. Pradžioje sekasi 
nekaip - vaikio akys gręžia mane it medvaržčiai, ir mano galvojo su- 
kasi viena įkyri mintis - Jis manimi nepatikės... o kas patikėtų? 
Netrukus šiek tiek palengvėja. Kalbėdamas apie senus įvykius pama- 
tai, jog praeitis atsiveria prie tave visu gražumu nelyginant gėlė. Iš 
vienos pusės, tai gerai, iš kitos - blogai. Tą vakarą sėdėdamas šalia 
Kerčio Vilkokso sūnaus, klodamas jam savo istoriją, nenutuokiau, ar 
teisingai elgiuosi. 

Po kurio laiko Hadis prisijungia ir retsykiais man padeda. Jis pri- 
simena įvairiausių smulkmenų, netgi tai, jog per radiją dainavo Džo- 
ana Baez. “Išsigelbėjimas - smulkmenose" - kartodavo senasis ser- 
žantas (dažniausiai tuomet, jei kažkas pateikdavo nenuoseklią ata- 
skaitą). O vaikinas trina sėdimąja suolelį, spokso į mus, jo akys apva- 
lėja, tuo tarpu vakarinį dangų apgaubia sutema, paskleisdama būdin- 
gus vasaros kvapus, virš galvų šmėkščioja šikšnosparniai, pietuose 
drioksteli griaustinis. Nežinau kodėl, bet aš susikrimtau matydamas, 
koks jis panašus į savo tėvą. 

Vaikinukas nutraukė mus tik vieną sykį. Atsigręžęs į Sendį jis pa- 
sidomėjo, ar mes tebeturime... 

- Taip, - patvirtina seržantas. - O taip. Turime. Ir toną nuotraukų. 
Daugiausia “polaroidų". Ką farai moka, sūneli, tai saugoti daiktinius 
įrodymus. Dabar patylėk. Tu norėjai išgirsti istoriją, tad netrukdyk 
žmogui pasakoti. 

Aišku, jis turi galvoje mane, todėl aš tęsiu. 

TUOMET 


Anais laikais Arkis vairavo seną “Fordą" universalą su standar- 
tine trijų pavarų dėže (Keturių, jei priskaičiuosime atbulinį, pokš- 
taudavo jis) ir cypiančia sankaba. Mašiną palikdavo ten, kur ją staty- 
davo ir po dvidešimt dvejų metų, tik iki tol senuką “Fordą" pakeis 
“Dodžas Ramas“ su automatine transmisija ir keturiomis pavaromis. 

1979-aisiais automobilių stovėjimo aikštelės gale riogsojo antikva- 
rinis Statlerio apygardos mokyklos autobusas, rūdžių nugremžtas gel- 
tonas griozdas, užsilikęs tikriausiai nuo Korėjos karo laikų, sulig 
kiekvieneriais metas vis giliau grimztantis į piktžoles bei purvo 
sluoksnį. Kodėl niekas neišgabeno jo į sąvartyną? Tai dar viena iš 
gyvenimo paslapčių. Arkis sustabdė savo automobilį šalia autobuso 
griaučių, patraukė link B angaro, pažvelgė pro langą vidun, delnus 
priglaudęs prie smilkinių, kad nuo stiklo neatsispindėtų vakarinės sau- 
lės šviesa. 

Palubėje tviskėjo lemputė, apačioje dunksojo “Biuikas", panašus 
į demonstracinį modelį, pastatytą mašinų parduotuvės vitrinoje, taip 
kerinčiai žvilgantį, kad bet kuris sveiko proto žmogus turėtų pasirašy- 
ti atitinkamus dokumentus ir parvairuoti ką tik įsigytą gražuolį namo. 
Viskas atrodė “tarp penkiukių", neskaitant bagažinės. Ji vėl žiojėjo 
atvira. 

Reikėtų pranešti budinčiam pareigūnui, toptelėjo Arkiui. Nors 
pats tebuvo sargas, o ne faras, jis vis dėlto priklausė pilkajai šeimai. 
Atsitraukęs nuo lango, netyčia pažvelgė į termometrą, Kerčio paka- 
bintą po sija. Temperatūra B angare pastebimai šoktelėjo aukštyn. 
Šešiasdešimt vienas laipsnis*. Arkiui pasidingojo, jog “Biuikas" - tai 
kažkoks keistas šaldiklis, kuris dabar laikinai išsijungė (arba perdegė 
šaudydamas fejerverkus). 

Su netikėtai pakilusia temperatūra dar niekam neteko susidurti, 
todėl Arkis, žinoma, susijaudino. Jis ėmė gręžtis nuo durų, ketinda- 
mas visu greičiu braukti į nuovadą, ir būtent tada išvydo padarą, su- 
sigūžusį garažo kampe. 

Ten paprasčiausia skarmalų krūva, pagalvojo jis, tačiau vidinis 
balsas paprieštaravo... ne, tai visai kas kita. Grįžęs prie lango vėl pri- 
sidengė delnais akis. O Viešpatie, ten tikrai ne skarmalai. 

Arkis pajuto, kaip pakirto pakinklius. Kojų raumenys suglebo. Sil- 
pnumas išsikerojo visame kūne, ir nūnai artėjo prie širdies. Vieną 
siaubingą sekundę jis neabejojo, jog sudribs ant žemės ir apalps. 


*16,1C. 

Ei tu, riebus mulki, pabandyk kvėpuoti. Gal tai padės. 

Švokšdamas Arkis du kartus giliai į plaučius įtraukė oro. Lygiai 
taip pat kriokė jo tėvas, kuris, gavęs širdies smūgį, tysojo ant sofos ir 
laukė greitosios pagalbos. 

Arkis žengė atatupstas nuo durų, bilsnodamas kumščiu sau į krū- 
tinę. 

- Nagi, šihrdele, tiksėk kaip laikhrodis. 

Akis spigino kruvinas saulėlydis. Vidurius rietė taip, kad jis pradė- 
jo žiaukčioti. Staiga pasirodė, jog nuovada stūkso už dviejų trijų my- 
lių. Arkis nulingavo pastato linkui, primindamas sau alsuoti, sutelkda- 
mas dėmesį į žingsnius. Viena jo dalis troško pasileisti tekina, kita su- 
prato, kad paraitęs kulnus jis išties gali griūti be sąmonės. 

- Pats žinai, jog vaikinai niekada tau nepapasakos, kuo viskas bai- 
gėsi. 

Visgi dabar didesnį nerimą jam kėlė ne patrulių elgesys. Arkis nė 
už ką nenorėjo įsiveržti į nuovadą, žaibuodamas paklaikusiomis aki- 
mis, spūsčiodamas panikos mygtuką it koks Džonas K., kuris atskuo- 
džia pranešti apie kelyje įvykusią siaubingą autoavariją. 

Galų gale nusigavęs iki durų Arkis pasijuto šiek tiek geriau. Baimė 
neišblėso, tačiau pykinimas atslūgo, kaip ir noras bėgti nuo B angaro 
išdegus akis. Juolab kad į galvą šovė padrąsinanti mintis. Galbūt kaž- 
kas užsimanė papokštauti. Patruliai amžinai iš jo šaipydavosi. Argi jis 
neminėjo Orviliui Garetui, jog šį vakarą sugrįš čia, kad paspoksotų į 
senąjį “Biuiką"? Na, taip, minėjo. Gal Orvis nutarė iškrėsti išdaigą? 
Toji juokdarių šutvė niekada nepasikeis. 

Ši mintis mažumėlę apramino, bet giliai širdyje Arkis tuo netikėjo. 
Orvis Garetas mėgo storžieviškas išdaigas, tačiau jis nieku gyvu ne- 
įtrauktų į savo pokštus garaže slypinčios mašinos. Kiti vaikinai irgi 
nedrįstų rizikuoti žinodami, kaip reaguotų Tonis Skūndistas. 

Tiesa, seržantas buvo išvykęs namo. Arkis pamatė, kad jo kabi- 
neto durys uždarytos, o kitoje matinio stiklo pusėje viešpatauja tam- 
sa. Lempos žvilgėjo virtuvėlėje, iš kurios sklido muzika: Džoana Ba- 
ez dainavo apie tą vakarą, kai jie važiavo į senąjį “Diksį". Arkis žen- 
gė pro duris ir išvydo Hadį Rojerį, tik ką įmetusį milžinišką margari- 
no gabalą į puodą su makaronais. Tavo širdis nepadėkos už šitą 
mėšlą, pamanė Arkis. Kišeninis radijo imtuvas, kurį Hadis visur ne- 
šiojosi, gulėjo ant staliuko šalia tosterio. 

- Ei, Arki! - riktelėjo jis. - Ką čia veiki? Gali nesakyti, ir taip ži- 
nau. 

- Kuhr Ohrvis? 

- Tas šmikis gavo tris laisvadienius, pradedant nuo rytojaus. Lai- 
mės kūdikis iškeliavo žvejoti. Palaikysi man draugiją? - Hadis pamo- 
jo į puodą, įdėmiai nužvelgė Arkį ir galiausiai suprato žiūrįs į mirtinai 
išsigandusį žmogų. - Kas, velniai rautų, atsitiko? 

Arkis susmuko ant kėdės, tarp kojų nukorė rankas. Pakėlė galvą 
ir prasižiojo, bet nepajėgė išspausti nė garso. 

- Kas yra? - Hadis nustūmė puodą su makaronais ant stalo ir vi- 
siškai užmiršo maistą. - “Biuikas"'? 

- Šį vakahrą dihrbi, Hadi? 

- Taip, iki vienuolikos. 

- Dahr kas nors čia sėdi? 

- Keli vyrukai antrame aukšte. Tikriausiai. Šefo nerasi. Šiuo metu 
aš esu viršiausias. Todėl klok nieko neslėpdamas. 

- Eime į kiemą, - tarė Arkis. - Pats viską pamatysi. Ihr pasiimk 
žiūhronus. 


Hadis suieškojo sandėlyje žiūronus, bet šie niekuo nepagelbėjo. 
Objektas B angaro kampe kiūtojo pernelyg arti, tad lęšiuose temirgė- 
jo migloti kontūrai. Porą trejetą minučių ryškinęs vaizdą, Hadis paga- 
liau pasidavė. 

- Užeisiu vidun. 

Arkis čiupo jį už riešo. 

- Jėzau, ne! Susisiek su sehržantu! Tegul jis sphrendžia, ką dah- 
ryti! 

Užsispyręs Hadis pakratė galvą. 

- Seržantas miega. Tai pranešė jo žmona. Tu žinai, ką reiškia toks 
skambutis - niekam nevalia jo žadinti, nebent prasidėtų Trečiasis Pa- 
saulinis karas. 

- Ojei tas sutvėhrimas kampe pranašauja Threčiąjį Pasaulinį? 

- Manęs tai nebaugina, - paskelbė Hadis, kuris, sprendžiant iš 
veido išraiškos, galėjo iškovoti dešimtmečio, jei ne viso amžiaus, me- 
lagio titulą. Jis vėl žvilgtelėjo į garažą prie smilkinių priglaudęs del- 
nus, beverčiai žiūronai liko gulėti ant asfalto. - Tas padaras nudvė- 
sęs. 

- Ahrba apsimeta negyvas, - paprieštaravo Arkis. 

Hadis dėbtelėjo į sargą. 

- Tu juokauji? 

- Gal taip, gal ihr ne. Iš kuhr man žinoti, pastipo ta baidyklė ar tie- 

siog ilsisi? Tu ihrgi nežinai. O jeigu ji užsimanė mus phrivilioti? Tyko 
tavęs kaip katinas pelės? Apie tai nepagalvojai? 

Pasvarstęs Hadis atsakė: 

- Tuomet ji gaus, ko nori. 

Patrulis atsitraukė per žingsnį nuo durų, nemažiau išsigandęs nei 
Arkis, kai šis išdygo virtuvėje, tačiau nusiteikęs ryžtingai. Lyg užsi- 
spyręs senas olandas. 

- Klausyk, Arki. 

- Ką? 

- Poilsio kambaryje rasi Karlą Brandidžą ir Marką Rašingą. Į La- 
vingą, kuris sėdi dispečerinėje, nesikreipk. Aš juo nepasitikiu. Ber- 
niokui dar pienas nuo lūpų nenudžiūvo. O tai porelei paaiškink, kas 
nutiko. Ir nežiūrėk taip į mane. Tikriausiai ten nėra nieko rimta, bet 
atsargumas nepakenks. 

- Tam atvejui, jei ten nėhra nieko rimta. 

- Teisingai. 

- Nes tas sutvėhrimas gali būti dahr nenusibaigęs. 

Hadis linktelėjo. 

- Tu tikhrai lįsi vidun? 

- Aha. 

- Aišku. 

Užsukęs už pastato kampo, Hadis žengė prie šoninių durų. Sulai- 
kė kvapą penkioms sekundėms, išpūtė orą. Tada atsegė pistoleto 
dėklą ir sugniaužė savo septinto kalibro “Riugerio", kuriais anuo me- 
tu buvo apginkluojami policininkai, rankeną. 

- Hadi? 

Patrulis krūptelėjo lyg nukratytas elektra. Jeigu pirštas būtų pri- 
gludęs prie gaiduko, o ne saugiklio, jis būtų persišovęs sau pėdą. Ap- 
sisukęs ant kulno Hadis išvydo ties pastato kampu stypsantį Arkį. 
Pabalusiame sargo veide juodavo didžiulės tamsios, išgąsčio kupinos 
akys. 

- Viešpatie švenčiausias! - sustūgo Hadis. - Kokio velnio paskui 
mane šliauži? 

- Aš nešliaužiu, pathruli... vaikštau nohrmaliai, kaip visada. 

- Drožk į nuovadą! Pakviesk Karlą ir Marką. 

Arkis papurtė galvą. Nepaisydamas baimės, jis troško dalyvauti. 
Hadis, regis, viską suprato. Pilkųjų šeima atpažįsta saviškius. 

- Gerai, kietakakti, eime. 

Pravėręs duris Hadis įslinko į B angarą, kuriame vis dar buvo vė- 
siau negu lauke... tiesa, vyrai beveik nejautė temperatūros pokyčių, 
nes abu žliaugė prakaitu. Patrulis kilstelėjo pistoletą iki savo dešiniojo 
skruosto. Sargas nukabino nuo sienos kablio grėblį. Šiam atsitrenkus 
į kastuvą, pasigirdo žvangesys, privertęs juodu pašokti. Arkį labiau 
baugino ne garsai, o šešėliai, strykčiojantys iš vieno kampo į kitą, pri- 
menantys vikrius goblinus. 

- Hadi... - sukuždėjo jis. 

- Šššš! 

- Ko tu mane tildai, jei padahras negyvas? 

- Užsičiaupk, gudročiau! - pašnibždomis atrėžė Hadis ir pajudėjo 
link “Biuiko". Arkis nusekė pavymui, prakaituotais delnais spausda- 
mas grėblį, jausdamas, kaip krūtinėje įnirtingai daužosi širdis. Gerklė 
taip perdžiūvo, kad ją net degino. Per savo gyvenimą jis nė sykio ne- 
buvo taip išsigandęs. Bjauriausia, jog tiksliai nežinojo, ko bijo. 

Hadis nusigavo iki “Biuiko" paskuigalio, dirstelėjo į atvirą bagaži- 
nę, užstodamas vaizdą savo plačia nugara. 

- Kas ten, Hadi? 

- Nieko. Tuščia. 

Palietęs ranka bagažinės dangtį patrulis sudvejojo, gūžtelėjo pe- 
čiais ir su trenksmu jį nuleido. Abu vyrai vėl sukrūpčiojo, akis įbedė 
į patalpos kampą. Būtybė nė nesuvirpėjo. Nenuleisdamas ginklo Ha- 
dis nuslinko padaro pusėn. Kažkodėl šiurenimas, sklindantis nuo jo 
žingsnių, skambėjo itin garsiai. 

Artėjant prie baidyklės, stiprėjo įsitikinimas, kad ji išties pastipusi, 
tačiau tai nepakėlė nuotaikos, kadangi nieko panašaus jiedu nebuvo 
regėję. Nei vakarinės Pensilvanijos miškuose, nei zoologijos sode, 
nei žurnaluose apie laukinę gamtą. Padaras atrodė kitoks nei įprasti 
gyvūnai. Velniškai kitoks. Hadis nejučia prisiminė siaubo filmus, ta- 
čiau būtybė, drybsanti kampe, neturėjo nieko bendra su monstrais, 
kuriais režisieriai gąsdina žiūrovus. 

Žodžiai “velniškai kitoks" niekaip neiškrito iš galvos. Žiūrint į gy- 
vį, piršte piršosi išvada, kad jis ne vietinis. Tai yra nepriklauso Že- 
mės planetos faunai. Gal net užgimė ne mūsų visatoje - bent jau pa- 
prastų žmonių suvokiamoje visatoje. Vyrai jautėsi taip, tarytum jų 
smegeninėse būtų užstaugusios pavojaus sirenos, glūdinčios kažkur 
sąmonės užkaboriuose. 

Arkis pagalvojo apie vorus. Ne todėl, kad padaras kampe primi- 
nė voragyvį... tiesiog... vorai, tie daugiakojai, buvo kitokie. Neima- 
noma suprasti, ką jie mąsto, kaip išvis sugeba egzistuoti. Tokios min- 
tys sukosi galvoje ir žvelgiant į nelemtą padarą. Vien pamačius jį, be- 
bandant įsisąmoninti, ką regi akys, apėmė noras išsivemti. Arkio oda 
pašiurpo ir sudrėko, širdis ėmė plakti su protrūkiais, viduriuose nusė- 
do sunkumas. Jam magėjo sprukti iš garažo. Apsigręžti ir nešti ku- 
dašių. 

- Jėzau Kristau, - tyliai sudejavo Hadis. - O Jėėėėzau. - Jis tarsi 
meldė padaro išnykti. Ginklas pamažu sviro žemyn, kol vamzdis nu- 
krypo į grindis. Pistoletas tesvėrė tris svarus, bet nūnai ranka nebūtų 
įstengusi išlaikyti net plunksnelės. Jo veido raumenys suglebo, akys 
išsprogo, žandikauliai atvipo. Arkis niekuomet neužmiršo, kaip prie- 
blandoje subolavo Hadžio dantys. Patys to nepastebėdami vyrai pra- 
dėjo nesuvaldomai drebėti. 


Kampe tysanti baidyklė savo apimtimis prilygo didžiuliam šikš- 
nosparniui, panašiam į tuos, kurie knibždėjo Stebuklų olose, Lasbur- 
ge, arba Pasakų urvuose, Pogusityje (už ekskursijas mokama po tris 
dolerius nuo žmogaus, šeimoms taikomos ypatingos nuolaidos). Spar- 
nai dengė didesnę kūno dalį. Nesuskleisti, o tarsi sulūžę. Susidarė 
įspūdis, jog padaras mėgino juos suskleisti prieš mirtį, bet papras- 
čiausiai nespėjo. Hadis ir Arkis neįžiūrėjo, kokios jie spalvos - grei- 
čiausiai juodi arba tamsiai žali. Užtat buvo aiškiai matyti, kad gyvio 
nugara žalsva. Pilvas žvilgėjo balzganu, geltonu sūrio atspalviu nely- 
ginant kerpėmis apžėlusio kelmo šaknis ar supuvusios pelkių lelijos 
žiedas. Trikampė galva gulėjo ant betoninių grindų pakrypusi. Iš be- 
akės fizionomijos kyšojo kaulinė atauga - veikiausiai nosis arba sna- 
pas. Po ja žiojėjo burna, iš kurios driekėsi gelsvos gijos, tarytum prieš 
nusibaigdama baidyklė panūdo išsivemti. Pamatęs atrytas gleives 
Hadis suprato, jog artimiausiu metu jo skrandis nė už ką nepriims ma- 
karonų su sūriu. 

Maita tysojo sukepusios juodos masės balutėje. Vien nuo minties, 
jog toji šlykštynė galėjo atstoti gyviui kraują, Hadis vos nesuklykė. To 
padaro aš neliesiu, pagalvojo. Veikiau nudobsiu savo motiną, 
negu jį paliesiu. 

Patrulis stovėjo susimąstęs, kai akies krašteliu užfiksavo ilgą pa- 
galį. Tyliai suspigęs jis atšoko į šalį. 

- Arki, nereikia! - sustūgo. 

Gerokai vėliau Arkis taip ir nesugebėjo paaiškinti, kodėl bakstelė- 
jo išperą grėblio kotu - jis tiesiog pasidavė impulsui nesuvokdamas, 
ką daro. 

Kai lazdos galiukas užkabino sparnus, jųdviejų ausis pasiekė po- 
pieriaus čežėjimą primenantis garsas, šnerves nutvilkė atgrasus su- 
plėkusių, troškintų kopūstų tvaikas. Į kvapą vyrai nesureagavo, nes 
viršutinė gyvio snukio dalis nusilupo, atidengdama negyvą, sustiklėjų- 
sią akį, neką mažesnę už rutulinį guolį. 

Arkis atšlijo, paleido iš rankų grėblį, kuris su žvangesiu nukrito ant 
grindų, abiem delnais užsispaudė burną. Virš pirštų išgąstingai su- 
spindėjo ašaromis pasruvusios akys. Hadis liko stypsoti it sauakmenė- 
Jęs. 

- Tai vokas, - sukrenkštė patrulis. - Paprasčiausias vokas. Tu jį 
atvertei su grėblio kotu, prakeiktas kvaily. Užkabinai ir atvertei. 

- Viešpatie, Hadi! 

- Jis negyvas. 

- Visagali Viešpatie, Jėzau Kristau... 

- Jis negyvas, aišku? 

- A-a-aišku, - sumikčiojo Arkis ryškesne nei paprastai šiaurietiš- 
ka tartimi. - Nešdinamės laukan. 

- Kaip kiemsargis, tu esi neįtikėtinai sumanus. 

Juodu patraukė durų kryptimi - neskubėdami, atbulomis, nenorė- 
dami pamesti iš akiračio to padaro. Be to, vyrai žinojo, jog išvydę 
duris - normalaus pasaulio saugumą žadančias duris, - iš karto pra- 
ras savitvardą. Tačiau kelionė iki jų truko visą amžinybę. 

Arkis pirmasis išvirto per slenkstį ir sušvokštė, godžiai įkvėpda- 
mas šviežio vakaro oro. Išspūdinęs įkandin, Hadis užtrenkė duris. Ku- 
rį laiką jie varstė vieną kitą žvilgsniais. Arkio veidas įveikė blyškumo 
stadiją ir pageltonavo, panėšėdamas į sumuštinį su sūriu, bet be duo- 
nos. Patrulis prunkštelėjo. 

- Ko dantis hrodai? - suirzo Arkis. - Kas tave phrajuokino? 

- Niekas. - Hadis palingavo galvą. - Aš tik stengiuos atsikratyti 
isteriškos nuotaikos. 

- Ahr dabar paskambinsi sehržantai Skūndistui? 

Hadis linktelėjo, nė akimirkai negalėdamas užmiršti, kaip, Arkiui 
bedus grėblio drūtgaliu į sutvėrimo snukį, viršutinė šio dalis papras- 
čiausiai nusinėrė. Jis buvo tikras, jog regės šlykštų vaizdą sapnuose, 
ir nesuklydo. 

- Kertį iškviesti? 

Pagalvojęs Hadis krestelėjo galvą. Kertis turėjo jauną žmoną, o 
jaunos žmonos labiau mėgsta matyti savo vyrus namuose. Porą nak- 
tų iš eilės negavusios, ko nori, jos įsižeidžia ir pradeda įkyrėti klausi- 
mais. Tai natūralu. Lygiai taip pat suprantama, kad jauni vyrai gali 
retsykiais nepaisyti draudimų ir atsakyti į tuos klausimus. 

- Vadinasi, paskambinsime tik seržantui? 

- Ne, - atsakė Hadis. - Susisiekime ir su Sendžiu Dibomu. Ant jo 
pečių - ne kopūsto galva. 


Sendis tebetūnojo visureigyje, už “Džimio" kavinės, laikydamas 
ant kelių radarą, kai atgijo racija. 

- Keturioliktasis, atsiliepk. Keturioliktasis. 

- Keturioliktasis klauso. - Kaip visada, išgirdęs savo mašinos nu- 
merį, Sendis pažvelgė į laikrodį. Dvidešimt minučių po septynių. 

- Hmm... gal sugrįžtum į bazę, keturioliktasis? Pas mus kodas D. 
Kartoju, kodas D. 

- Trejukė? - daugumoje Amerikos teisėtvarkos tarnybų skaičius 
3 reiškė kritišką padėtį. 

- Ne, bet mums praverstų pagalba. 

- Važiuoju. 

Jis grįžo dešimčia minučių anksčiau, negu nuovadoje pasirodė ser- 
žantas, kuris atbildėjo asmeniniu automobiliu, “Internešenel Harves- 
teriu" universalu, dar senesniu už Arkio “Fordą". Naujienos jau buvo 
pasklidusios, todėl prie B angaro spietėsi įprastas patrulių būrelis. Pro 
vartų langus dėbsojo Rašingas ir Brandidžas, Koulas bei Devo, Ha- 
dis Rojeris. Arkis Arkanianas suko ratus jiems už nugarų, iki dilbių 
susigrūdęs rankas į kelnių kišenes. Jo kaktoje įsirėžė gilios raukšlės, 
viena virš kitos it kopėčių skersiniai. Arkis nelaukė savo eilės prie 
lango. Šiam vakarui užtektinai prisižiūrėjo. 

Hadis išklojo Sendžiui, kas nutiko, ir parodė būtybę, išsitiesusią ga- 
ražo kampe. Pasvarstęs, ko gali prisireikti seržantui, Sendis sudėjo vi- 
sus būtinus daiktus į kartoninę dėžę ir pastatė šią prie šoninių durų. 

Tonis sustabdė savo universalą netoli geltonojo autobuso griau- 
čių, iššoko laukan ir bėgte nulėkė B angaro pusėn. Atstatęs alkūnę 
be ceremonijų nustūmė Karlą Brandidžą nuo lango, kuris buvo ar- 
čiausiai negyvo padaro, ir išklausė Hadžio ataskaitos. Kai pastarasis 
baigė kalbėti, seržantas išsikvietė Arkį, idant tas papasakotų savąją 
versiją. 

Sendžio nuomone, tą vakarą galutinai paaiškėjo, jog spręsdamas 
problemas, susijusias su “Rodmasteriu", Tonis vadovavosi teisingais 
metodais. Kol vyko Hadžio ir Arkio apklausa, į nuovadą rinkosi D 
dalinio personalas. Dauguma paaukojo laisvas nuo darbo valandas. 
Keli uniformuotieji, patruliavę netoliese, išgirdo per raciją Hadį, ta- 
riantį “Biuiko" kodą, ir sugrįžo į bazę. Tačiau niekas nešurmuliavo, 
nesibrovė prie langų, nebandė sumauti Tonio tyrimo idiotiškais klau- 
simais. Svarbiausia, visi išsaugojo savitvardą ir nepanikavo. Jei ata- 
vistinę padaro galią būtų pajutę žurnalistai - būtybės, kuri sugebėjo 
išlikti baisi ir grėsminga netgi po mirties... o varge, apie pasekmes 
verčiau negalvoti. Kai kitą dieną Sendis pasidalino savo nuogąstavi- 
mais su Skūndistu, šis tik nusijuokė ir atšovė: 

- Kardifo milžinas pragare. Štai, kokios būtų pasekmės. 

Jie abu, tuometinis seržantas ir būsimasis, žinojo, kaip spauda va- 
dina tokias manipuliacijas informacija, ypač tada, kai manipuliuotojų 
vaidmenį atlieka farai: fašizmu. Per daug griežtai pasakyta, be abejo, 
tačiau fakto nepaneigsi: policininkai irgi ne angelai. (“Jei norite susi- 
durti su pakvaišusiais farais, važiuokite į Los Andželą, - kartą pasakė 
Tonis. - Trims normaliems policininkams tenka du hitlerjungenai, raiti 
ant motociklų".). Visgi “Biuikas" - ypatingas atvejis. 

Hadis pasiteiravo, ar elgėsi teisingai, nusprendęs nekviesti Kerčio, 
kuris galėjo įsižeisti dėl tokio atsainaus požiūrio. Jei seržantas lieps, 
pareiškė Hadis, jis mielai puls prie telefono. 

- Tegul Kertis sėdi namuose, - atkirto Tonis. - Kai paaiškinsi, ko- 
dėl neskambinai, jis viską supras. Tuo tarpu jūs, vyručiai... 

Tonis atsitraukė nuo garažo vartų. Visa savo povyza demonstra- 
vo abejingumą, bet jo veidas bolavo kaip lavono. Būtybės, pamatytos 
pro lango stiklą, vaizdas gerokai jį sukrėtė. Sendis jautėsi panašiai. 
Be to, atidžiau įsižiūrėjus, galima buvo pastebėti seržanto Skūndisto 
susijaudinimą, pakurstytą smalsumo, kurį spinduliavo ir Kertis. Jo 
smegeninėje vibravo mintis, bylojanti: Nors imk ir apsitriesk! Ar jūs 
galite, velniai griebtų, tuo PATIKĖTI! Sendis tarytum girdėjo tą 
mintį, tačiau pats jai nepritarė. Kaip ir visi kiti, greičiausiai. HAadžio 
bei Arkio viduje kirbėjęs smalsumas akivaizdžiai išblėso. “Išgaravo 
lyg dūmas“, - būtų pasakęs Kertis. 

- Kreipiuosi į tuos, kuriems šiuo metu reikia atidirbti savo pamai- 
ną. - Tonio veide švytėjo būdinga kreiva šypsenėlė, tačiau Sendis 
matė, kad ji mažumėlę dirbtinė. - Statleryje siaučia gaisrai, Lasburgą 

plauna potvyniai, Pogusičio gyventojams ramybės neduoda plėšikai; 
mes įtariame amišus. 

Jo žodžius palydėjo juokas. 

- Ko gi jūs laukiate? 

Patruliai, kurių pamaina turėjo baigtis tik vienuoliktą vakaro, vie- 
ningai patraukė link savo visureigių, po sekundės kitos užgriaudėjo 
galingi aštuonių cilindrų “Ševroletų" varikliai. Laisvi nuo darbo vaiki- 
nai dar šiek tiek pasitrynė aplink B angarą, bet jie pagaliau suprato: 
viskas, spektaklis baigėsi, laikas išsiskirstyti. Sendis paklausė seržan- 
to, ar jam taip pat išvažiuoti. 

- Ne, patruli, - atsakė Tonis. - Tu liksi su manimi. - Jis guviai nu- 
pėdino link šoninių garažo durų, sustojo tik akimirkai, kad pažiūrėtų, 
ką Sendis sudėjo į kartoninę dėžę: “Polaroido" fotoaparatą, atsarginę 
juostelę, liniuotę, įrankių komplektą, skirtą surinkti įrodymus, ir kelis 
žalius plastikinius šiukšlių maišus, pasiskolintus iš virtuvės. 

- Gerai padirbėjai, Sendi. 

- Ačiū, sere. 

- Pasiruošęs eiti vidun? 

- Taip, sere. 

- Baisu? 

- Taip, sere. 

- Baisu, kaip man, ar ne taip stipriai? 

- Nežinau. 

- Aš taip pat. Bet mane krato šiurpas, tai faktas. Jei apalpsiu, pa- 
sistenk mane sugauti. 

- Tik reikėtų kristi į mano pusę, sere. 

Tonis nusijuokė. 

- Eime. Prašom į mano svetainę, pasakė voras musei. 


Išsigandę ar ne, įvykio vietą jie ištyrė itin kruopščiai. Pradžioje 
nubraižė garažo interjero schemą. Kai vėliau Kertis pagyrė Sendį, šis 
linktelėjo galvą sutikdamas, jog schema iš tikrųjų išėjo nebloga. Pa- 
kankamai gera, kad ją būtų galima parodyti per teismo procesą. Tie- 
sa, nubrėžti lygių linijų nepasisekė. Rankos pradėjo virpėti nuo tada, 
kai vyrai atsidūrė angare, ir nesiliovė drebėjusios, kol jie iš ten neiš- 
sinešdino. 

Tonis su Sendžiu atidarė bagažinę, nes, Arkio tvirtinimu, ji buvo 
atšauta. Nors nieko įdomaus viduje nepamatė (tuščia kaip visada), 
vis vien porą kartų spragtelėjo “Polaroidu". Nufotografavo termo- 


106 


metrą (temperatūra pakilo iki septyniasdešimties laipsnių*) puikiai ži- 
nodami, kad Kertis pareikalaus iš jų tokios nuotraukos. Paskui įam- 
žino kampe tysantį lavoną. Fotografavo iš kiekvieno įmanomo kam- 
po. Visuose “polaroiduose" buvo matyti toji keista akis, blizganti ne- 
lyginant šviežia derva. Regėdamas joje savo atspindį, Sendis Dibomas 
vos užgniaužė gerklėje riksmą. Kas dvi tris sekundes vienas iš jų bū- 
tinai žvilgtelėdavo per petį į “Biuiką Rodmasterį". 

Porą kartų nufotografavęs negyvą padarą šalia liniuotės, padėtos 
ant betoninių grindų, Tonis išvyniojo vieną šiukšlių maišą. 

- Paimk kastuvą, - liepė Sendžiui. 

- Gal vertėtų palaukti, kol atvyks Kertis... 

- Stažuotojas patrulis Vilkoksas galės apžiūrėti padarą sandėlyje. 
- Duslus smaugiamo žmogaus balsas bylojo, jog Tonis iš visų jėgų 
tvardosi, kad neapsivemtų. Sendžio skrandis irgi mažumėlę streikavo, 
matyt, palaikydamas draugiją. - Žiopsos į lavoną, kiek širdis geidžia. 
Bent sykį mums nereikės nerimauti, jog neteisėtai panaudojame daik- 
tinius įrodymus, nes apygardos prokurorui nelemta apie tai sužinoti. 
O dabar susemkime šitą mėšlą. - Seržantas nešaukė, bet jo balso in- 
tonacijoje skambėjo dygios gaidelės. 

Sendis nukabino nuo sienos kastuvą, pakišo jį po negyvu padaru. 
Spamai sučežėjo it suglamžyto popieriaus skiautė, nuo nemalonaus 
garso oda nuėjo pagaugais. Vienas iš sparnų nuslydo į šoną atideng- 
damas juodą beplaukį kūną, ir Sendžiui antrą kartą teko tvardytis, 
kad nepaleistų gerklės. Nežinia kodėl, bet akys pačios krypo šalin 
nuo nelemtos būtybės. 

Negana to, visą laiką šnerves kuteno gaižus kopūstų dvokas. 

Sendis pastebėjo prakaito lašus, ištryškusius ant Tonio Skūndisto 
kaktos. Keli nuvarvėjo skruostais, lyg ašaros palikdami drėgnas gi- 
jas. 

- Netempk gumos, - suurzgė seržantas, plačiai praskleidęs maišą. 
- Nagi, mesk jį vidun, kol mano skrandis neatsikratė pietumis. 

Lavonui nuslydus nuo kastuvo į maišą, Sendis pasijuto geriau. Po 
to, kai Tonis praplėšė paketą su skystį sugeriančiomis raudonomis 
pjuvenomis, kurias patruliai pildavo ant alyvos dėmių, ir apibarstė jo- 
mis tamsios masės balutę, abu pagyvėjo. Seržantas užrišo maišą 
mazgu, ir jiedu nukulniavo link durų. 

Už poros žingsnių Tonis sustojo. 

- Nufotografuok tai. - Jis pamojo į viršutinę dalį galinių vartų, pro 
*2i G 

kuriuos Džonis Parkeris įtempė “Biuiką". Toniui Skūndistui ir Sen- 
džiui Dibornui atrodė, jog visa tai įvyko tolimoje praeityje. - Ten, ten 
ir ana ten. 

Iš pradžių Sendis nesusigaudė, į ką seržantas rodo. Jis apsisuko, 
sumirksėjo ir gerai įsižiūrėjęs pamatė keturis tamsiai žalius dryžius, 
kurie panėšėjo į dulkes, nusitrynusias nuo drugelių sparnų. Vaikystė- 
je jie visiškai rimtai vieni kitus tikino, jog drugių dulkelės nuodingos - 
žmogus gali apakti, jei palies jas pirštais ir pasitrins akis. 

- Tau aišku, kas atsitiko? - paklausė Tonis, kai Sendis pakėlė 
aukštyn “Polaroidą". Fotoaparatas staiga tapo sunkus kaip švino ga- 
balas, rankos drebėjo, tačiau jam pavyko įvykdyti užduotį. 

- Ne, seržante, man... hmm... niekas neaišku. 

- Kad ir kas tai būtų - paukštis, šikšnosparnis ar koks mechaninis 
zondas, - jis išskrido iš bagažinės atsidarius dangčiui. Įsirėžė į galines 
duris, tada pradėjo daužytis į sienas. Ar kada esi matęs paukštį, ne- 
tyčia pakliuvusį į daržinę? 

Sendis linktelėjo. 

- Taigi... - Tonis nusivalė nuo kaktos prakaitą ir nudelbė Sendį 
baugščiomis akimis, kurios įstrigo jaunojo patrulio atmintyje visam 
gyvenimui. Tokį žvilgsnį gali išvysti mažų vaikų veiduose, pagalvojo 
jis, kai tave iškviečia numalšinti šeimyninio konflikto. - Šūdas, - atsi- 
duso seržantas. 

Sendis vėl sukinkavo galva. 

Tonis dėbtelėjo į maišą. 

- Manai, jis panašus į šikšnospamnį? 

- Aha, - atsakė Sendis ir tučtuojau sau paprieštaravo: - Ne. - Po 
akimirkos pridūrė: - Velniai žino. 

Seržantas nervingai prunkštelėjo. 

- Taikliai pasakyta. Jei dabar stovėtum ant liudytojo pakylos, joks 
gynybos advokatas negalėtų paneigti tavo žodžių. 

- Aš tikrai nesu tikras, Toni. - Dėl vieno dalyko Sendis neabejojo: 
jam norėjosi kuo greičiau liautis beprasmiškai pliauškus ir įkvėpti gry- 
no oro. - Ką pats galvoji? 

- Na, jei bandyčiau nupiešti tą sutvėrimą, jis būtų panašus į šikš- 
nosparnį. Nuotraukose jis taip pat atrodo kaip šikšnosparnis, bet... 
nežinau, kaip pasakyti... 

- Širdies gilumoje mes įsitikinę, jog tai ne šikšnosparnis, - pasuf- 
leravo Sendis. 

Tonis gaižiai šyptelėjo ir dūrė į patrulį pirštu lyg pistoleto vamz- 
džiu. 

- Pataikei į dešimtuką, gudruoli. Tačiau tos žymės ant sienų bylo- 
ja, kad gyvis elgėsi kaip šikšnosparnis arba daržinėje įkalintas paukš- 
tis. Blaškėsi ratais, kol nukrito kampe negyvas. Po velnių, sprendžiant 
iš įrodymų, jis pastipo iš baimės. 

Sendis prisiminė negyvą žvilgančią akį, kuri tiesiog negalėjo pri- 
klausyti šio pasaulio būtybei, ir pagalvojo, jog seržanto Skūndisto 
mintis jam visiškai suvokiama. Nudvėsė iš siaubo? Taip, visai įmano- 
ma. Pamatęs, jog Tonis laukia atsakymo, jis tarė: 

- Galbūt tas padaras atsitrenkė į sieną ir susilaužė sprandą? Ar- 
ba... klausyk, Toni, gal jį užmušė oras? 

- Kas? 

- Gal... 

Tonio akyse nušvito žiburėliai, ir jis sulinksėjo. 

- Na, žinoma. Gal kitoje “Biuiko" bagažinės pusėje oras visai ki- 
toks. Labiau panašus į nuodingas dujas, nuo kurių suirtų mūsų plau- 
čiai... 

Sendžiui to jau buvo per daug. 

- Man reikia iš čia ištrūkti, Toni, antraip aš apsivemsiu. - Tiesą 
sakant, jis labiau baiminosi uždusti, nes plati jo gerklės anga susitrau- 
kė iki adatos skylutės. 


Kai jiedu pagaliau išsinešdino iš garažo (lauke beveik sutemo, pa- 
dvelkė švelnus vasarinis vėjelis), Sendžiui lyg akmuo nuo širdies nu- 
sirito. Berods, Tonio nuotaika irgi pagerėjo - išblyškę jo skruostai 
įgavo rausvą atspalvį. Seržantui uždarant šonines B angaro duris, 
prie jų priėjo Hadis ir dar keli patruliai, tačiau visi tylėjo tarsi į burną 
prisisėmę vandens. Išvydęs jų veidus pašalietis, neturintis jokio su- 
pratimo, kas čia vyksta, būtų pamanęs, jog žuvo prezidentas ir prasi- 
dėjo karas. 

- Sendi, kaip jautiesi?- paklausė Tonis. 

- Neblogai. - Jis kryptelėjo galva į maišą, kuriame tūnojo neregėta 
būtybė. - Tu tikrai manai, kad “šikšnosparnis" užspringo mūsų oru? 

- Tokia galimybė tikėtina. Nors nenustebčiau, jei mirties priežas- 
tis būtų šokas, kurį padaras patyrė atsidūręs mūsų pasaulyje. Aš as- 
meniškai negalėčiau gyventi jo pasaulyje, net jei įstengčiau ten kvė- 
puoti... - Tonis užsičiaupė, nes Sendžio veidą perkreipė siaubas. - 
Kas atsitiko? 

Sendis neketino aiškinti seržantui, kas atsitiko, juolab kad visi rei- 
kalingi žodžiai ūmai išrūko iš galvos. Jis pagalvojo apie Enį Rafertį. 
Patrulio dingimas ir nelemto padaro atsiradimas B angare pakišo 
mintį, kurios nesinorėjo net svarstyti. Tačiau užklydusi į sąmonę ji ne- 
siruošė niekur trauktis. Jei “Biuikas" įkūnijo duris tarp dviejų pasau- 
lių ir pseudošikšnospamnis atlėkė iš svetur, vadinasi, Enis Rafertis nu- 
sigavo į kitą pusę. 

- Sendi, netylėk. 

- Viskas gerai, šefe, - atsiliepė patrulis ir susilenkęs abiejomis ran- 
komis spūstelėjo blauzdikaulius. Šitas metodas padėdavo išvengti al- 
pulio, su sąlyga, kad spėdavai juo pasinaudoti. Kiti vyrai, susibūrę ra- 
tu, stebėjo jį tylėdami, ištįsusiais veidais, kurie šaukte šaukė: karalius 
mirė, tegyvuoja karalius! 

Galų gale pasaulis nustojo suktis prieš akis, ir Sendis išsitiesė. 

- Aš jaučiuosi normaliai, - patikino seržantą. - Garbės žodis. 

Tonis pažiūrėjo jam į veidą ir linktelėjęs pakėlė žaliąjį maišą. 

- Šitą įmesime į sandėliuką rūsyje, ten, kur Endis Kolučis slepia 
smaukymui skirtas knygeles. 

Pasigirdo nervingas krizenimas. 

- Ten draudžiama eiti visiems, išskyrus mane, Kertį Vilkoksą ir 
Sendį Dibomą. Likusieji turės gauti mano leidimą. Aišku, vyrai? 

Jie sulinksėjo. 

- Sendis, Kertis ir aš - tai mūsų tyrimo grupė. - Apgaubtas tirštė- 
jančios prieblandos, seržantas stovėjo išsitiesęs kaip styga, vienoje 
rankoje laikė šiukšlių maišą, kitoje gniaužė nuotraukas. - Padaro 1a- 
vonas yra daiktinis įrodymas. Nors turiu pripažinti, jog neįsivaizduoju, 
ką jis turi įrodyti. Jei kuriam nors iš jūsų šaus geniali mintis, susisie- 
kite su manimi. Jei toji mintis jums pasirodys beprotiška, tučtuojau at- 
lėkite pas mane. Nes dabartinė padėtis labiau nei beprotiška. Šiaip ar 
taip, mes tirsime bylą, kaip ir bet kurią kitą. Klausimų bus? 

Klausimų nebuvo. Kitaip tariant, pamanė Sendis, vyrai tiesiog ži- 
no, kad atsakymų į savo klausimus nesulauks. 

- Prie garažo kažkas nuolatos turi budėti, - tęsė Tonis. 

- Sargybinis? - pasiteiravo Styvas Devo. 
kysi man draugiją, kol nešiu dvėselieną į rūsį. Kaip Dievą myliu, ne- 
noriu leistis ten vienas. 

Jiems nužingsniavus link nuovados kiemo durų, Sendis išgirdo Ar- 

kio Arkaniano balsą, tvirtinantį, jog Kertis pasius - jam niekas nepa- 
skambino, luktelėkite ihr pamatysite, tas behrniokas paphrasčiausiai 
sužvėhrės. 


Tačiau Kertis pernelyg įsiaudrino, besiverždamas pamatyti pada- 
rą, kad supyktų. Vyruko galvoje kirbėjo per daug minčių bei klausi- 
mų. Jis pateikė tik vieną, prieš puldamas į rūsį ištirti negyvėlį: kur 
praeitą vakarą buvo ponas Dilonas? Paaiškėjo, kad su Orviliu, kuris 
per laisvadienius dažnai išsiveždavo šunį. 

Įvykių eigą Kerčiui nupasakojo Sendis Dibornas (retsykiais į mo- 
nologą įsiterpdavo ir Arkis). Kertis įdėmiai klausėsi, sykį pakėlė an- 
takius išgirdęs, kaip, anot Arkio, nuo dalies padaro galvos nusilupo 
oda, atidengusi akį. Antakiai dar kartą šoktelėjo aukštyn, kai Sendis 
užsiminė apie dėmes, panašias į drugių dulkeles. Jis pasiteiravo apie 
poną Di, tada čiupo chirurgines pirštines iš įrankių, skirtų įrodymų su- 
rinkimui, komplekto ir nudundėjo laiptais į rūsį. Sendis patraukė įkan- 
din. Priklausydamas išrinktųjų grupei, jis jautė pareigą dalyvauti vi- 
suose tyrimuose. Tiesa, pats laikėsi nuošalyje, kol Kertis apžiūrinėjo 
maišą, Tonio paliktą sandėliuke. Nuo atrišamo mazgo šnaresio Sendį 
persmelkė šaltukas. 

Šiugžd, šiugžd, šiugžd. Pauzė. Vėl šiugžd. Tylus aiktelėjimas: 
“Jėčėzau Kristau". 

Po sekundės Kertis išbėgo pro duris užsispaudęs delnu burną. 
Koridoriuje, pusiaukelėje iki laiptų, buvo įrengtas tualetas. Patrulis 
Vilkoksas spėjo iki jo nusigauti pačiu laiku. 

Prisėdęs rūsyje, prie pat šiukšlėmis apversto darbastalio, Sendis 
Dibornas klausėsi žiaukčiojimo garsų ir neabejojo, jog tokia reakcija 
nieko nereiškia. Kertis niekur nesitrauks. Pseudošikšnosparnio lavo- 
nas sukėlė pasibjaurėjimą tiek jam, tiek Arkiui, Hadžiui ar bet kuriam 
kitam, tačiau vyrukas būtinai sugrįš, kad apžiūrėtų negyvėlį kruopš- 
čiau. “Biuikas" ir tai, kas buvo susiję su mašina, jį pakerėjo. Netgi 
tuomet, kai Kertis skuodė iš sandėliuko mirtinai išbalęs, delnus pri- 
spaudęs prie burnos, Sendis aiškiai matė jo akyse spindintį karštligiš- 
ką susijaudinimo žvilgsnį, šiek tiek prislopintą fizinių kančių. Tokios 
liepsnojančios aistros lengvai neužgesinsi. 

Iš koridoriaus atsklido tekančio vandens garsai, ir netrukus Kertis 
grįžo į rūsį, valydamasis lūpas popieriniu rankšluosčiu. 

- Šlykštus gyvis, ar ne? - paklausė Sendis. - Netgi pastipęs. 

- Šlykštus, - patvirtino Kertis ir žengė atgal link sandėliuko. - Ma- 

niau, jog esu matęs pakankamai daug kraupių dalykų, bet šito nesiti- 
kėjau. 

Atsistojęs Sendis priėjo prie durų. Kertis spoksojo į maišą, bet, 
laimei, jo nelietė. Bent jau kol kas. Patrulis Dibornas nė trupučio ne- 
troško matyti, kaip vaikis ims čiupinėti žaliąjį šiukšlių maišą. Nenorė- 
jo apie tai net galvoti. 

- Gal mums pasiūlė mainus? 

- Ką? 

- Mainus. Šį padarą už Enį. 

Sendis atsiliepė ne iš karto. Negalėjo atsiliepti. Ne todėl, kad 
mintis pasirodė kraupi (taip ir buvo). Jis paprasčiausiai nesitikėjo, jog 
vaikinukas pasižymi tokiu įžvalgumu. 

- Nežinau. 

Kertis lingavo ant kulnų ir raukėsi, varstydamas žvilgsniu plastikinį 
šiukšlių maišą. 

- Abejoju, - po kurto laiko tarstelėjo jis. - Mainai dažniausiai vyks- 
ta vienu metu, tiesa? 

- Aha, dažniausiai. 

Akivaizdžiai nenoriai surišęs maišo mazgą, Kertis pareiškė: 

- Aš jį išskrosiu. 

- Viešpatie, ne! 

- Taip. - Jis atsigręžė į Sendį, baltas kaip numirėlio drobulė, de- 
gančiomis akimis. - Kažkas privalo tai padaryti, nes aš negaliu nu- 
vežti mūsų grobio į Horlikso universitetą, biologijos katedrą. Seržan- 
tas liepė laikyti liežuvį už dantų, ir jis teisus. Kam tuomet teks atlikti 
šią užduotį? Tiktai man. Nebent atsirastų kitas kandidatas. 

Tu nenuvežtum šito padaro į Horliksą, net jei Tonis leistų, 
pamanė Sendis. Šiaip ne taip sugebi pakęsti mus, tikriausiai to- 
dėl, kad nė vienas iš patrulių, išskyrus seržantą, nenori turėti su 
tuo nieko bendra. Bet parodyti gyvį kažkam kitam, nevilkinčiam 
pilkos uniformos ir nežinančiam, jog vasarą skrybėlės dirželis 
mataruojasi po pakaušiu, o žiemą pakimba po smakru? Tam, 
kuris nustums tave į šoną ir atims padarą iš D patrulinio dali- 
nio? Niekada gyvenime! 

Kertis nusitraukė gumines pirštines. 

- Bėda ta, kad nuo vidurinės mukyklos laikų, kai per biologijos pa- 
moką pjausčiau Čonsę, jūrų kiaulytę, aš daugiau nieko neskrodžiau. 
Jau praėjo devyneri metai. Beje, iš biologijos teturėjau patenkinamą 
pažymį. Nenoriu sumauti šito reikalo. 

Visų pirma nereikėtų jo imtis. 

Savo minties Sendis neištarė balsu nusprendęs, jog dabar neverta 
įsivelti į ginčą. 

- Ką gi, - po nosimi sumurmėjo vaikinas. - Teks kaip reikiant pa- 
siruošti. Laiko yra su kaupu. Skubos darbą velnias renka. Smalsu- 
mas gali pražudyti, tačiau ši savybė... 

- O jeigu tai tiesa? - įsiterpė Sendis ir pats nustebo supratęs, jog 
priežodis įkyrėjo jam iki gyvo kaulo. - Kas, jei smalsumas išties gali 
pražudyti? Kas, jei tau niekada nepavyks rasti atsakymo į šią mįslę? 

Kertis apdovanojo jį priblokštu žvilgsniu. Po akimirkos šyptelėjo. 

- Ką, tavo nuomone, pasakytų Enis? Žinoma, jei galėtume jo pa- 
klausti. 

Klausimas Sendžiui pasirodė netaktiškas. Išsižiojęs ketino tai iš- 
rėžti - kažkaip sugėdinti naujoką - ir vėl susičiaupė. Kertis Vilkok- 
sas nesiekė nieko įžeisti. Jis tiesiog kunkuliavo viduje nuo adrenalino 
pertekliaus, apsvaigo it narkomanas, susileidęs eilinę dozę. Vaikinas 
dar neatsisveikino su jaunyste. Netgi Sendis tai matė, nors pats tebu- 
vo vyresnis už kolegą vos keleriais metais. 

- Enis lieptų tau pasisaugoti, - tarė Sendis. - Esu tuo tikras. 

- Aš būsiu atsargus, - prižadėjo Kertis patraukęs laiptų pusėn. - 
Patikėk manimi. 

Skirtingai nuo stažuotojo patrulio Vilkokso, Sendis žinojo, jog šitie 
žodžiai nieko nereiškė, kaip ir maldelė, kurią suburbuliuoji sekmadie- 
nio rytą skubėdamas sprukti iš bažnyčios. 


Per ateinančias savaites Toniui Skūndistui (ir, suprantama, visam 
D patrulinio dalinio personalui) paaiškėjo, kad jam neužteks žmonių, 
kurie stebėtų “Biuiką" dvidešimt keturias valandas per parą. Oro są- 
lygos irgi tam priešinosi: antrąją, nebūdingai šaltą, rugpjūčio pusę 
nuolat pliaupė lietus. 

Galvos skausmą kėlė ir lankytojai. Patruliai negyveno vakuume, 
ant kalno viršūnės. D dalinio kaimynystėje buvo įsikūrusi kelininkų 
tarnyba, netoliese darbavosi apygardos prokuroras su savo pagalbi- 
ninkais, į nuovadą užsukdavo teisininkai, blogiukų kampelyje kojas šil- 
dydavosi prasižengėliai, retsykiais pasirodydavo skautų ekskursijos, 
užeidavo žmonės, norintys ką nors apskųsti (kaimynus, sutuoktinius, 
amišų karietaites, dardančias viduryje kelio, netgi pačius valstijos ke- 
lių patrulius), žmonos, atnešančios savo vyrams priešpiečius, kartais 
saldainių dėžutes, šiaip kokie smalsūs tipeliai iš Džono K. šeimynėlės, 

užsimanę patikrinti, kaip eikvojami jų doleriai, atitenkantys valstybei 
mokesčių pavidalu. Pastaruosius stebindavo ir nuvildavo ramybė, biu- 
rokratinė rimtis, viešpataujanti bazėje. Jie gi įsivaizduodavo, kad visi 
laksto lyg pakvaišę kaip mėgstamuose televizijos serialuose. 

Vieną dieną, rugpjūčio pabaigoje, nuovadoje išdygo Statleryje iš- 
rinktas Atstovų Rūmų narys kartu su dešimčia ar dvylika pažįstamų 
iš spaudos pasaulio, idant pabendrautų su paprastais patruliais, pa- 
maltų liežuviu apie įstatymo projektą, skirtą pagerinti techninę polici- 
jos būklę bei infrastruktūrą, šiuo metu svarstomą kongrese. Projektą, 
prie kurio prisidėjo ir svečias iš Vašingtono. Kaip ir dauguma Atsto- 
vų Rūmų narių iš kaimiškų regionų, šis ponulis atrodė kaip provincinio 
miestelio kirpėjas, ką tik laimėjęs padorią sumą šunų lenktynėse, puo- 
selėjantis viltį, kad iki vakaro jam pasiseks rasti mergužėlę, kuri ne- 
atsisakytų pačiulpti jo dešrigalį. Stovėdamas šalia patrulinio visureigio 
(su lūžusiu sėdynės atlošu), jis papasakojo savo draugužiams iš laik- 
raščių, kokį svarbų darbą atlieka policija, ypač vyrai ir moterys iš 
Pensilvanijos valstijos policijos, dar tiksliau, vyrai ir moterys iš D pat- 
rulinio dalinio (kažkas pateikė žmogui neteisingą informaciją, nes tuo 
metu D dalinyje moterys nedirbo, visgi niekas iš patrulių jo nepataisė 
- tik ne prieš veikiančias kameras). Jie įkūnija, dudeno Atstovų Rū- 
mų narys, plonytę pilką liniją, skiriančią Džono K. Mokesčių Mokė- 
tojo šeimą nuo Chaoso gaujos sėjamo blogio, ir taip toliau, ir panašiai, 
Dieve palaimink Ameriką, tegul visi tavo vaikai augdami išmoksta 
čirpinti smuikeliais. Iš Batlerio atvykęs kapitonas Daimentas (kažkas, 
matyt, nusprendė, kad papildomos juostelės pridės šiam įvykiui svar- 
bos) vėliau suniurzgė Toniui Skūndistui: “Tas ožys prašė manęs, kad 
anuliuočiau baudos kvitą, išrašytą jo žmonai už greičio viršijimą". 

Kol tipas iš Vašingtono paistė nesąmones, kol jo palyda braidžiojo 
po apylinkes, o žurnalistai spaudė rankose mikrofonus priešais vei- 
kiančias kameras, “Biuikas Rodmasteris", mėlynas tarsi giedras va- 
karo dangus, tupėjo ant savo plačiųjų padangų su baltais pakraščiais 
vos už penkiasdešimties jardų. Po sija, tiesiai virš mašinos, kybojo di- 
džiulis apvalus termometras. Automobilio skaitliukas rodė nulius, prie 
kėbulo, kaip ir anksčiau, nelipo nė viena dulkelė. Galvodami apie 
“Biuiką" vietiniai patruliai jautėsi taip, tarsi jiems būtų panižęs tarpu- 
mentis - vienintelė kūno vieta, kurios pats niekaip... negali... pasika- 
syti. 


Vyrus erzino prastas oras, įvairūs Džono K. giminės nariai - dau- 

guma jų atvykdavo norėdami pagirti pilkąją šeimą, bet patys jai ne- 
priklausė, - apsilankantys policijos pareigūnai ir patruliai iš kitų nuo- 
vadų. Tam tikra prasme pastarieji kėlė didžiausią grėsmę, nes farai 
turi skvarbias akis ir žvitrų protą. Įdomu, ką jie pamanytų išvydę pat- 
rulį, apsigaubusį lietpalčiu (arba čionykštės bazės sargą su šiaurietiš- 
ka tartimi), stovintį priešais B angarą it gvardietį, kuris užsimaukšli- 
nęs aukštą kepurę sergi Bakingemo rūmų vartus? Protarpiais priei- 
nantį prie durų lango ir pažvelgiantį vidun? Ar besisvečiuojantis po- 
licininkas panūstų išsiaiškinti, kas slypi garaže? Perfrazuojant klausi- 
mą - ar lokys šika miške? 

Kertis pasistengė išspręsti šią problemą kiek galima geriau. Jis 
nusiuntė Toniui žinutę - parašė, jog meškėnai amžinai išdrabsto 
šiukšles, todėl Filas Kendeltonas ir Brajanas Koulas sutiko pastatyti 
būdelę, kurioje patruliai laikytų šiukšlių konteinerius. Kertis manė, 
kad mažąją pašiūrę geriausia būtų suręsti šalia B angaro, jei seržan- 
tas neprieštaraus. Tonis Skūndistas brūkštelėjo ant žinutės “Vykdyti" 
ir įdėjo ją į atitinkamą aplanką. Žinoma, savo raštelyje Kertis neuž- 
siminė, jog D dalinys neturėjo jokių rūpesčių dėl meškėnų nuo tada, 
kai Arkis “Sirse" nupirko porą plastikinių šiukšlių konteinerių su už- 
vožiamais dangčiais. 

Būdelę pastatė ir nudažė (pilku atspalviu, suprantama) per tris 
dienas. Standartinė stoginė buvo pakankamai erdvi, kad joje tilptų du 
šiukšlių konteineriai, trys lentynos ir ant kėdės įsitaisęs valstijos pat- 
rulis. Vienu šūviu nupilti du kiškiai: (a) budintis patrulis nemirkdavo 
po lietumi ir (b) pranykdavo iš akiračio. Kas dešimt penkiolika minu- 
pažvelgdavo pro vartų langą į garažą. Būdelėje netrūko buteliukų su 
gazuotu vandeniu, maisto, žurnalų. Dunksojo ir cinkuotas kibiras su 
užrašų ant šono: DAUGIAU NEGALĖJAU TVERTI, kurį prilipdė 
Džekis O'Hara. Bendradarbiai praminė vyruką airių vunderkindu - jis 
visada gebėdavo prajuokinti aplinkinius. Juokino bičiulius netgi po 
trejų metų, merdėdamas savo miegamajame, pakirstas stemplės vė- 
žio - nuo morfijaus jo akys net sustiklėjo. Džekis pakuždomis pasako- 
jo anekdotus savo seniems draugams, kurie pas jį užsukdavo ir palai- 
kydavo už rankos, kai skausmas tapdavo nepakenčiamas. 

Vėliau D patruliniame dalinyje - visose PVP nuovadose - atsiras 
užtektinai vaizdo kamerų, nes devinto dešimtmečio pabaigoje visu- 
reigiuose, virš prietaisų skydelio, bus sumontuoti “Panasonik aivit- 
nes" modeliai. Specialiai teisėtvarkos tarnyboms pagamintos vaizdo 

kameros, be mikrofonų. Filmuoti kelyje sustabdytą mašiną galima, ta- 
čiau garso įrašymą draudė egzistuojantys įstatymai dėl pasiklausymo. 
Visa tai įvyks gerokai vėliau. O 1979-ųjų vasaros pabaigoje patruliai 
turėjo tenkintis kamera, padovanota Hadžiui Rojeriui gimtadienio pro- 
ga. Laikė ją pašiūrėje ant lentynos, įkišę į plastikinę, drėgmės nepra- 
leidžiančią, dėžę. Kitoje dėžutėje saugojo atsarginius elementus ir tu- 
ziną tuščių kasečių su nuplėštais celofaniniais apvalkalais. Prie sie- 
nos prikalė grifelinę lentelę, kurioje kreidos gabaliuku pažymėdavo B 
angare kabančio termometro rodmenis. Pastebėjęs temperatūros po- 
kyčius budėtojas ištrindavo seną užrašą ir brūkštelėdavo naują, šalia 
pripiešdamas aukštyn arba žemyn nukreiptą strėlytę. Kitokių rašyti- 
nių ataskaitų, susijusių su “Biuiku", seržantas Skūndistas nepripaži- 
no. 

Nusistovėjusi tvarka Tonį, regis, džiugino. Kertis jam pritarė, bet 
kartais neįstengdavo sutramdyti savo nerimo ir susierzinimo. 

- Kitą kartą, kai įvyks kažkas panašaus, pašiūrėje niekas nesėdės, 
- šnekėjo jis. - Patys įsitikinsite, kad aš teisus. Abejoju, ar kas nors 
sutiks laisva valia budėti nuo vidurnakčio iki keturių ryto. Po pertrau- 
kos pasirodęs žmogus pamatys pravertą bagažinę ir dar vieną kampe 
sudribusį negyvą šikšnosparnį. 

Kertis bandė įkalbėti Tonį, kad šis bent sudarytų budėjimo grafi- 
ką. Savanorių nestinga, tvirtino jis. Tetrūksta organizuotumo. Ser- 
žantas išliko nepalaužiamas: jokių popierių. Kai Kertis pasisiūlė daž- 
niau pasėdėti sargybos poste ( “patruliuoti būdoje", pokštaudami sa- 
kydavo pilkosios šeimos nariai), Tonis liepė jam atvėsti pareikšda- 
mas: 

- Tu turi ir kitų įsipareigojimų. Pavyzdžiui, žmonai. 

Būdamas pakankamai protingu vaikinu, Kertis nepradėjo kelti 
triukšmo seržanto kabinete, bet vėliau jis išliejo savo pagiežą Sen- 
džiui, jiems bestypsant lauke, prie tolimojo nuovados kampo. 

- Jei man reikėtų vedybų konsultanto, - sugriežė dantimis, - aš, po 
velnių, atsiversčiau geltonuosius puslapius. 

Sendis niūriai šyptelėjo. 

- Tu verčiau įdėmiai klausykis, kad pro ausis neprasprūstų pokš- 
telėjimas. 

- Ką, po velniais, čia tauški? 

- Pokštelėjimas. Labai aiškus garsas. Išgirsi jį tuomet, kai tavo 
makaulė pagaliau išlįs pro subinę. 

Kertis ilgai varstė kolegą piktu žvilgsniu, jo skruostai truputį pa- 
raudo. 

- Aš kažko nepastebiu, Sendi? 

- Taip. 

- Ko? Dėl Dievo meilės, ko? 

- Savo darbo ir gyvenimo, - atsakė Sendis. - Nebūtinai tokia 
tvarka. Tavo pečius užgriuvo problemos dėl perspektyvos. Tavo aki- 
ratyje vietos liko tik “Biuikui". Jis paprasčiausiai tau per didelis. 

- Per didelis!.. - Kertis atliko būdingą sau gestą - pliaukštelėjo 
delnu per kaktą - ir apsisukęs nukreipė akis į Žemąsias kalvas. Po 
poros sekundžių vėl atsigręžė į bičiulį. - Toji mašina iš kito pasaulio, 
Sendi... iš kito pasaulio. Kaip ji gali būti per didelė? 

- Štai kur tavo bėda. Tu prarandi saiko jausmą. 

Jis matė, jog Kertis ketina įsivelti į audringą ginčą, todėl nelaukda- 
mas atsakymo žengė pro duris į nuovadą. Pokalbis, berods, išėjo į 
naudą, nes kai rugpjūtis užleido vietą rugsėjui, Kertis liovėsi reikala- 
vęs sustiprinti B angaro priežiūrą. Sendis Dibornas nemėgino savęs 
įtikinti, jog vaikis išvydo šviesą tunelio gale. Matyt, jis galiausiai su- 
prato daugiau nieko neišsikovosiąs. Bent jau artimiausiu metu. Ir tai 
gerai... visgi status guo ilgai nesitęs. Sendžio manymu, “Biuikas" vi- 
sada slopins jaunojo patrulio akiratį. Antra vertus, pasaulyje egzis- 
tuoja dviejų rūšių žmonės. Kertis priklausė tiems, kurie troško paten- 
kinti smalsumą bet kokia kaina. 


Netrukus bendradarbiai įprato vaikiną matyti su biologijos knygo- 
mis. Rankose arba ant tualeto bakelio jis dažniausiai laikydavo dak- 
taro Džono H. Maturino veikalą “Dvidešimt elementarių skrodimo 
būdų“, išleistą Harvardo universiteto leidyklos 1968-aisiais. Vieną 
vakarą, Bakui Falndersui su žmona pietaujant Kerčio namuose, Mi- 
šelė pasiskundė nauju ir šlykščių vyro pomėgiu. Parduotuvėje, aprū- 
pinančioje medicininius tyrimo centrus eksperimentiniais pavyzdžiais, 
jis įsigydavo gyvūnėlių, o kambarėlis rūsyje, po metų perdirbtas į fo- 
tolaboratoriją, prasmirdo morge naudojamais chemikalais. 

Kertis pradėjo nuo pelių ir jūros kiaulyčių, paskui įniko skrosti 
paukščius ir galiausiai prišoko prie raguotojo apuoko. Kartais savo 
darbo rezultatus pademonstruodavo patruliams. “Tu gali iš naujo pa- 
justi gyvenimo skonį, - kartą pasakė Metas Babickis Orviliui Garetui 
ir Styvui Devo, - nusileidęs į rūsį, kad paimtum dėžutę su šratinukais, 


117 


ir ant kopijavimo aparato išvydęs stiklainį su formaldehidu, kuriame 
plūduriuoja pelėdos akis. Iš karto pažvalėji". 

Susidorojęs su apuoku Kertis ėmėsi šikšnosparnių. Išskrodė aš- 
tuonis ar devynis skirtingų rūšių lavonus. Porelę pasigavo savo namo 
kieme, kitus atsisiuntė iš Pitsburgo. Sendis niekada neužmirš tos die- 
nos, kai Kertis parodė jam Pietų Amerikos vampyrą, prisegtą prie 
lentos. Plaukuotą padarą su rusvoku pilvu ir juodais aksominiais, 
permatomais sparnais. Nuožmiai prašieptoje burnoje bolavo mažu- 
čiai smailūs dantukai. Lašo formos pjūvyje buvo matyti viduriai. 
Kertis aiškiai įgudo darbuotis skalpeliu. Sendis neabejojo, kad biolo- 
gijos mokytoją - tą, kuri vidurinėje mokykloje parašė jam patenkina- 
mą pažymį - labai nustebintų buvusio jos mokinio pažanga. 

Tereikia noro, ir bet kuris nemokša gali tapti profesoriumi. 


Džimis su Rozalina įsikūrė “Biuike 87 tuo metu, kai Kertis Vil- 
koksas mokėsi skrodimo meno iš daktaro Maturino knygos. Šį eks- 
perimentą sugalvojo Tonis, vieną dieną nuvežęs savo antrąją pusę į 
“Trai-Taun" prekybos centrą. Žmonai vaikštinėjant drabužių skyriuje, 
jam prieš akis pasipainiojo skelbimas, pakabintas naminių gyvūnėlių 
parduotuvės vitrinoje: MALONIAI KVIEČIAME Į ŽIURKĖNŲ 
IŠPARDAVIMĄ. 

Užuot pasinaudojęs kvietimu - Tonis žinojo, kad pačiutė apipiltų jį 
klausimais, - rytojaus dieną seržantas įteikė Džordžui Stankovskiui 
pinigus, paimtus iš nenumatytų išlaidų fondo, ir liepė nupirkti porą žiur- 
kėnų bei plastikinį narvelį. 

- Maisto reikės? - paklausė Džorždas. 

- Ne, - papurtė galvą Tonis. - Mes leisime žiurkėnams pastipti iš 
bado. 

- Tikrai? Kurių galų taip žiauriai elgtis... 

Tonis atsiduso. 

- Nupirk jiems ėdalo, Džordžai. Aišku, nupirk. 

Kalbant apie narvelį, seržantas tenorėjo, kad jis tilptų ant prieki- 
nės “Biuiko" sėdynės. Džordžas išrinko puikų narvą, kone patį bran- 
giausią, pagamintą iš geltono perregimo plastiko, su dviem erdviais 
kambarėliais, sujungtais ilgu koridoriumi. Vienas jų žiurkėnams atsto- 
jo valgomąjį, kitas - sporto salę. Pirmajame, prie sienelės, stovėjo lo- 
velis maistui ir vandeniui, antrajame buvo sumontuotas ratas-treni- 
ruoklis. 

- Jie gyvena geriau už kai kuriuos žmones, - išsakė savo nuomo- 
nę Orvilis Garetas. 

Pamatęs, kaip Rozalina pritriedė į maisto geldelę, Filas burbtelėjo: 

- Šnekėk už save. 

Dikis-Dakas Eliotas, ne pats eikliausias žirgas, kada nors šuoliavęs 
didžiosiose gyvenimo lenktynėse, panūdo išsiaiškinti, kodėl žiurkėnai 
gyvens “Biuike". Argi tai nepavojinga? 

- Pagyvensim ir pamatysim, tiesa? - keistai švelniu balsu atsiliepė 
Tonis. 


Netrukus po Džimio ir Rozalinos įsigijimo seržantas žengė ryžtin- 
gą žingsnį ir sumelavo spaudai. 

Laimei, ketvirtosios valdžios atstovas nedarė jokio įspūdžio: liesas 
dvidešimties metų raudonplaukis berniokas, vasarą besistažuojantis 
“Ameriken" dienraštyje, maždaug po savaitės ketinantis grįžti į Ohajo 
valstiją. Jis klausydavosi pašnekovo prasižiojęs, Arkio nuomone, pri- 
mindamas tikrą debilą. Tačiau proto stoka vaikinukas nesiskundė. 
Vieną auksinę rugsėjo popietę jis praleido su ponu Bredliu Rouču, ku- 
ris nuodugniai papasakojo jaunajam žurnalistui apie vyriškį, kalbėjusį 
rusiška tartimi (kuo toliau, tuo labiau Bredas įtikėjo, kad žmogus bu- 
vo rusų kilmės), ir jo paliktą mašiną. Sulysėlis raudonplaukis, vardu 
Homeras Usleris, svajojo išgvildenti šią temą ir parašyti ilgą, nuo- 
traukomis paįvairintą straipsnį, kad galėtų grįžti į universitetą tarsi 
didvyris. Sendis spėjo, kad vaikinas jau įsivaizdavo antraštę pirmaja- 
me puslapyje: PASLAPTINGAS AUTOMOBILIS arba PA- 
SLAPTINGAS RUSŲ ŠNIPO AUTOMOBILIS. 

Tonis melavo išsijuosęs, nė akimirkai nesudvejodamas. Lygiai tą 
patį būtų šnekėjęs, jei nuovadoje būtų pasirodęs toks senas vilkas, 
kaip Trevoras Ronikas, “Ameriken" savininkas, kuris pamiršo dau- 
giau savo straipsnių nei raudonplaukis kada nors sugebės jų prirašyti. 

- Mašinos nėra, - paskelbė seržantas. Tiksliau, sumelavo. 

- Nėra? - Homeras Usleris akivaizdžiai nusivylė. Jis gniaužė ran- 
kose “Minoltos" fotoaparatą, ant kurio dėklo puikavosi lipdukas: 
“AMERIKEN" NUOSAVYBĖ. - Kur ji? 

- Valstijos Konfiskuotų Objektų Biure, - atsakė Tonis, be vargo 
sukurdamas valstybinę organizaciją su grėsmingai skambančiu pava- 
dinimu. - Filadelfijoje. 

- Kodėl? 

- Konfiskuoti automobiliai, kurių neieško savininkai, parduodami 

aukcionuose. Žinoma, visų pirma patikrinama, ar juose neįrengtos 
slėptuvės narkotikams. 

- Suprantama. Ar turite kokius dokumentus, susijusius su “Biui- 
ku"? 

- Tikriausiai, - linktelėjo galva Tonis. - Pas mus viskas fiksuojama 
popieriuje. Radęs juos paskambinsiu. 

- Ar tai ilgai užtruks, seržante Skūndistai? 

- Netrumpai, sūneli. - Tonis pamojo į stalą, apkrautą popiergaliais. 
Usleriui visai nereikėjo žinoti, jog dauguma jų tebuvo kassavaitinės 
šiukšlės, atsiunčiamos iš Skrentono - pradedant lankstinukais apie 
pokyčius pensijų sistemoje ir baigiant beisbolo rungtynių tvarkaraščiu 
rudens sezonui, - kurios atsidurs šiukšlių dėžėje, baigiantis seržanto 
darbo dienai. Pailsęs rankos mostas bylojo, kad panašios dokumentų 
krūvos riogso visur. - Popierizmo liūne galima paskęsti. Sakoma, ne- 
va padėtis keisis, kai nuovadą kompiuterizuos, tačiau tokia laimė 
mums nežada nusišypsoti šiais metais. 

- Kitą savaitę aš grįžtu į universitetą. 

Pasviręs į priekį Tonis apdovanojo Uslerį skvarbiu žvilgsniu. 

- Tikiuosi, tu mokysies negailėdamas jėgų, sūneli. Mūsų pasaulis 
žiaurus, tad, norint prasimušti, tenka įdėti daug pastangų. 


Praėjus kelioms dienoms nuo Homero Uslerio pasirodymo, “Biu- 
ikas" surengė eilinį šviesos spektaklį. Šįsyk dieną, plieskiant ryškiai 
saulei. Vaizdas vis tiek buvo nepakartojamas. Ir Kerčio tvirtinimai, 
besantys nepagrįsti. 

Temperatūra garaže, per penkias dienas nukritusi nuo septynias- 
dešimt penkių iki penkiasdešimt aštuonių laipsnių*, neabejotinai liudi- 
jo, jog “Biuikas" kažkam ruošiasi. Laisvi nuo darbo patruliai tiesiog 
varžėsi tarpusavyje, geisdami budėti pašiūrėje. Kiekvienas iš jų norė- 
jo pirmas pamatyti, ką iškrės “Biuikas". 

Laimingą bilietą ištraukė Brajanas Koulas, tačiau kiti patruliai irgi 
neliko nuošalyje. Brajanas apsilankė B angare antrą valandą dienos, 
patikrino, kaip laikosi Džimis su Rozalina. Žiurkėnai jautėsi puikiai: 
Rozalina užkandžiavo, Džimis pumpavo raumenis, sukdamas leteno- 
mis ratelį. Įkišęs galvą į automobilio kabiną, kad patikrintų, ar narve 
užtenka vandens, Koulas išgirdo gavdimą. Tykų bosinį garsą, nuo 
kurio pradeda pulsuoti akys ir ima vibruoti dantų plombos. Negana 
*Nuo 23,9*C iki 14,5*C. 

to, jo ausis pasiekė kažkoks bežodis šnabždesys. Prietaisų skydelį ir 
vairą nudažė blausus purpurinis žvilgėjimas. 

Prisimindamas Enį Rafertį, kuris daugiau nei prieš mėnesį dingo 
nežinoma kryptimi, patrulis Koulas skubiai movė iš garažo, bet nesu- 
panikavo. Iš būdelės pagriebęs vaizdo kamerą, pritvirtino ją ant tri- 
kojo, įdėjo naują kasetę, patikrino ekrano laikrodį (viskas tvarkinga) 
ir elementą (degė žalia lemputė). Tada išėjo laukan, pastatė trikojį 
priešais langą, spūstelėjo “ĮRAŠYTI" mygtuką ir dar kartą dirstelėjo 
į vaizdo ieškiklį norėdamas įsitikinti, jog kamera nukreipta tiesiai į 
“Biuiką". Atlikęs parengiamuosius darbus patraukė nuovados linkui, 
už kelių žingsnių sustingo it įbestas, spragtelėjo pirštais ir grįžo į bū- 
delę. Ant lentynos gulėjo nedidelis maišelis, pilnas kamerai skirtų 
priedų. Brajanas iškrapštė šviesos filtrą, kurį prilipdė prie objektyvo, 
nesivargindamas nuspausti PAUZĖS mygtuko (jo delno šešėlis už- 
temdė “Rodmasterį", po akimirkos mašina vėl pasirodė kadre, tarsi 
panirusi į vakaro sutemas). Jei šio darbo eigą būtų stebėjęs pašalietis 
- tarkim, koks nors Džonas K., besidomintis, kur išleidžiami mokesčių 
mokėtojų pinigai, - jis niekada nebūtų sužinojęs, kaip sparčiai plakė 
patrulio Koulo širdis. Vyrukas susijaudino ir išsigando, tačiau užduotį 
atliko be priekaištų. Kai tenka susidurti su nežinomybe, policininkų 
apmokymą galima paminėti tik geru žodžiu. Brajanas pamiršo tik 
vieną dalyką. 

Septynios minutės po dviejų jis įkišo galvą į Tonio kabinetą. 

- Seržante, aš esu tikras, kad angare kažkas vyksta. 

Tonis pakėlė galvą nuo geltono bloknoto: jis rašėsi pastabas savo 
kalbai, kurią turėjo sakyti rudenį rengiamame teisėtvarkos pajėgų 
simpoziume. 

- Ką tu laikai rankoje, Braji? 

Nudūręs akis žemyn, patrulis Koulas suprato, jog delne gniaužia 
vandens lovelį, paimtą iš žiurkėnų narvo. 

- Velniai rautų, - ištrūko jam. - Šiaip ar taip, tiems padarams, ko 
gero, nebeprireiks vandens. 


Dvidešimt minučių po dviejų patruliai, kurie sukiojosi nuovadoje, 
aiškiai išgirdo gaudimą. Po stogu mažai kas liko. Dauguma susispietė 
prie B angaro langų, petys į petį, šonas į šoną. Tai išvydęs Tonis pa- 
svarstė, ar nereikėtų jų nuvyti, galiausiai nusprendė: tegul spokso. Iš- 
skyrus vieną Žmogų. 

- Arki. 

- Taip, sehržante. 

- Nupjauk žolę priešais nuovadą. 

- Aš nupjoviau ją pihrmadienį! 

- Žinau. Stebėjau tave pro kabineto langą. Noriu, kad vėl ten pa- 
dirbėtum. Prieš tai įsidėk į kišenę šitą daikčiuką. - Jis pamėtėjo Ar- 
kiui raciją. - Jei pasirodys koks tipas, kuriam nederėtų matyti dešim- 
ties Pensilvanijos valstijos patrulių, prisišliejusių prie garažo langų, ta- 
rytum viduje vyktų gaidžių peštynės, tučtuojau man pranešk. Supra- 
tai? 

- Taip, sehre, galite manimi pasikliauti. 

- Gerai. Metai! Metai Babicki, bėgte pas mane. 

Dispečeris nedelsiant atrūko sunkiai dvėsuodamas, paraudęs iš 
susijaudinimo. Tonis paklausė, kur Kertis, ir Metas atsakė, kad jis 
patruliuoja. 

- Perduok jam, kad riedėtų atgal į bazę. Kodas D. Tik tegul va- 
žiuoja tyliai. 

- Kodas D, važiuoti tyliai. Aišku. 

“Važiuoti tyliai" reiškė nejungti švyturėlių ir sirenos. Kertis, be 
abejo, pakluso reikalavimui, tačiau į nuovadą vis tiek spėjo parlėkti iki 
ketvirčio be trijų. Niekas nedrįso spėlioti, kokį greitį išvystė jo visu- 
reigis. Svarbiausia, kad vyrukas grįžo sveikas ir gyvas, prieš praside- 
dant nebyliajam šviesų fejerverkui. Pirmiausia, ką jis padarė, tai nu- 
ėmė kamerą nuo trikojo. Iki fejerverko pabaigos operatoriaus vaid- 
menį atliko Kertis Vilkoksas. 

Kasetė (viena iš daugybės, nugrūstų į sandėliuką) išsaugojo viską, 
kas buvo matyti ir girdėti, įskaitant ir “Biuiko" gausmą, nuolat stiprė- 
jantį, skambantį it garso kolonėlė, kurios viduje nutrūko laidelis. Ker- 
tis užfiksavo didįjį termometrą - raudonoji rodyklė nusvyra per plauką 
žemiau penkiasdešimt keturių laipsnių*. Kertis prašo leidimo įeiti į B 
angarą. Sako norįs patikrinti, kaip laikosi Džimis ir Rozalina. “Drau- 
džiu", - nukerta seržantas Skūndistas prieštaravimų nepripažįstančiu 
balsu. 

Laikrodis ekrano apačioje rodo 3:08:41, kai priekinį “Biuiko" stiklą 
nudažo violetinis raudonis. Iš pradžių galima pamanyti, jog dėl to kal- 
tas techninis kameros gedimas, opt'nė iliuzija arba saulės atspindys. 

Endis Kolučis: “Kas tai?" 

Kažkieno balsas: “Elektros iškrova arba..." 

Kertis Vilkoksas: “Tie, kurie turi suvirintojo akinius, verčiau juos 
*12,2*C. 

užsidėkite. Neturintiems patarčiau atsitraukti tolyn ir nerizikuoti savo 
akimis. Mes..." 

Džekis O'Hara (veikiausiai): “Kas paėmė..." 

Filas Kendeltonas (veikiausiai): “O Dieve"* 

Hadis Rojeris: “Manau, mums nederėtų..." 

Seržantas Skūndistas, ramus tarsi gidas iš Odiubono organizaci- 
jos*, vedžiojantis turistus po rezervatą: “Visiems užsidėti akinius. Se- 
kite mano pavyzdžiu, vyručiai. Ir kuo greičiau". 

3:09:24. Violetinė pašvaistė nutvieskė visus “Biuiko" langus, pa- 
versdama juos žvilgančiais purpuriniais veidrodžiais. Žiūrint kiekvieną 
kadrą atskirai, galima pastebėti įvairius atspindžius, pasirodančius ant 
mašinos stiklų: instrumentus, pakibusius ant kabliukų, oranžinius snie- 
go valytuvo ašmenis, rymančius palei sieną, vyrus, iš lauko vėpsan- 
čius į garažą. Dauguma jų dėvi suvirintojo akinius ir atrodo kaip at- 
eiviai iš pigaus fantastinio filmo. Kertis iš visų išsiskiria, nes kairiąją 
jo veido pusę dengia vaizdo kamera. Gaudesys nenumaldomai stip- 
rėja ir, likus penkioms sekundėms iki tikro šviesos šėlsmo, išnyksta. 
Žiūrovai, vaizdo grotuve įsijungę šią kasetę, gali girdėti įsiaudrinusių 
balsų šurmulį, tik ne atskirus žodžius. Regis, visi dalijasi klausimais, 
bet ne atsakymais. 

Ūmai vaizdas pirmą kartą pradingsta. “Biuikas" ir B angaras pa- 
skęsta baltame švytėjime. 

- O jergutėliau, ar jūs, vyručiai, tai matėte? - surinka Hadis 
Rojeris. 

Nuskamba klyksmai: “Traukitės atgal, o Dieve", - ir visų mėg- 
stamas: “Ot šūdas ". Kažkas paskelbia: “Jis myža žaibais". Balsas 
ištaria žodžius keistai dalykišku tonu, kokį kartais įmanoma išgirsti šif- 
ruojant juodąsias lėktuvų dėžes - panašiai nejučia prabyla pilotai, ži- 
nantys, kad jiems liko gyventi nedaugiau kaip dešimt dvylika sekun- 
džių. 

Staiga “Biuikas" grįžta iš akinančios šviesos zonos, iš pradžių at- 
rodo kaip beformis siluetas, netrukus įgauna apibrėžtus kontūrus. Po 
trijų sekundžių apylinkes vėl perskrodžia blyksnis. Spinduliai veržiasi 
iš visų langų, tad kameros objektyve boluoja dėmė. Kertis sako: 
“Mums reikia geresnio filtro“. Tonis atsiliepia: “Gal kitą kartą". 

Reiškinys trunka keturiasdešimt šešias minutes, ir vaizdo kasetė 
užfiksuoja kiekvieną jo akimirką. Sulig pirmaisiais šviesos sprogimais 
*Odiubono organizacija, įkurta 1905-aisiais, rūpinasi laukine gyvūnija, ypač 
paukščiais (Džonas Džeimsas Odiubonas (1785-1851) - žymus JAV gamtininkas). 

“Biuikas" išnyksta ir vėl pasirodo. Tvyksniams pamažu silpnėjant, 
žiūrovas gali įžvelgti miglotą mašinos pavidalą, nugrimzdusį į beža- 
džius švytėjimo pliūpsnius, kurie veikiau purpuriniai negu balti. Ret- 
sykiais vaizdelis suvibruoja, ir ekrane šmėkšteli žmonių veidai - tai 
Kertis skuba pakeisti stebėjimo tašką, vildamasis aptikti šviesos šal- 
tinį. 
3:28:17. Iš uždarytos Biuiko bagažinės (arba pro dangtį) zigzagais 
šovusi ugnies strėlė pasiekia lubas. Tarsi fontano purslai pasipila ki- 
birkščių lietus. 

Kažkas staugia: “Šūdas, aukšta įtampa, aukšta įtampa 

Tonis: “Nė velnio. - Paskui kreipiasi į Kertį: - Filmuok toliau". 

Kertis: “Būtinai". 

Pro mašinos langus, nuo stogo ir bagažinės dar porą kartų tvoks- 
teli “žaibai". Vienas jų išnyra iš po “Biuiko" dugno ir šauna tiesiai 
link B angaro vartų. Nuaidi išgąstingi riksmai, vyrai atšlyja nuo durų 
langų, tačiau kamera nė nesuvirpa. Kertis pernelyg įsiaudrinęs, kad 
pajustų baimę. 

3:55:03. Virš užpakalinės sėdynės sumirga paskutiniai silpnučiai 
raibuliai, ir spektaklis baigiasi. 

Tonis Skūndistas prataria: “Pataupyk baterijas, Kerti. Daugiau 
nieko įdomaus nepamatysime". 

Tą pačią akimirką ekranas trumpam aptemsta. Jam vėl nušvitus, 
laikrodis rodo 4:08:16. Į kadrą įsibrauna Kertis, apsivyniojęs juosmenį 
kažkuo geltonu. Džiugiai pamojuoja ranka ir šūkteli: “Tuojau grįšiu“. 

Tonis Skūndistas, tapęs naujuoju operatoriumi, atrėžia: “Tik pa- 
bandyk negrįžti". 

Seržanto balsas anaiptol ne linksmas. 

Kertis norėjo patikrinti, kaip laikosi žiurkėnai, su sąlyga, kad jie vis 
dar mašinoje. Tonis griežtai atsisakė suteikti leidimą. Kurį laiką nie- 
kas nelandžios į B angarą, paskelbė jis. Pirmiausia reikia įsitikinti, jog 
ten saugu. Jis prikando lūpą, matyt, suvokęs, kaip absurdiškai nu- 
skambėjo ši pastaba - kol “Biuikas Rodmasteris" tūno garaže, čia 
niekada nebus saugu, - ir pasitaisė: 

- Luktelėkime, kol temperatūra pakils iki šešiasdešimt penkių 
laipsnių*. 

- Kažkas privalo ten nueiti, - prabilo Brajanas Koulas. Kalbėjo 


*18,3*C. 

kantriu balsu, tarytum aptardamas paprastutę problemą su riboto 
proto žmogumi. 

- Nesuprantu kodėl, patnuli. 

Brajanas sužvejojo savo kišenėje Džimio ir Rozalinos vandens lo- 
velį. 

- Maisto narve pakanka, tačiau be vandens žiurkėnai padvės nuo 
troškulio. 

- Nieko jiems nenutiks. Bent jau kol kas. 

- Temperatūra gali pakilti iki šešiasdešimt penkių laipsnių tik po 
kelių dienų, seržante. Ar jūs ištvertumėte keturiasdešimt aštuonias 
valandas be lašelio burnoje? 

- Aš asmeniškai neištverčiau. - Nesusitvardęs Kertis kreivai vyp- 
telėjo ir paėmė iš Brajano plastikinę geldelę. Tonis žaibiškai išplėšė 
ją iš savo pavaldinio rankos, nenuleisdamas akių nuo patrulio Koulo. 

- Vadinasi, man derėtų leisti savo žmogui rizikuoti gyvybe, kad 
būtų pagirdytos veislinės pelės? Ar tai norėjai pasakyti, patruli? Pra- 
šyčiau atsakyti į klausimą. 

Jei seržantas tikėjosi, jog Brajanas paraus ir sutriks, tai jo viltims 
nebuvo lemta išsipildyti. Koulas spigino jį kantriu žvilgsniu, bylojan- 
čiu: Taip, taip, išsiliekite, šefe. Gal tuomet sugebėsite atsipalai- 
duoti ir priimti teisingą sprendimą. 

- Negaliu tuo patikėti, - urgztelėjo Tonis. - Kažkam iš mūsų atsi- 
suko varžtelis. Tikriausiai man. 

- Jie gi tokie mažiukai ir silpnučiai. - Tiek savo veido išraiška, tiek 
balso intonacija Brajanas demonstravo neišsenkančius kantrybės 
klodus. - Juk žiurkėnus angare apgyvendinome mes, seržante. Jie ne- 
pasisiūlė savanoriais. Todėl visa atsakomybė krenta ant mūsų pečių. 
Jei įsakysite, aš eisiu vidun. Pripažįstu, kad esu kaltas, nes pamir- 
šau... 

Tonis švystelėjo rankas aukštyn lyg maldaudamas dieviškosios 
pagalbos ir bejėgiškai jas nukorė. Iš po apykaklės šliaužiantis raudo- 
nis nudažė sprandą, žandikaulius, galų gale susidūrė su rausvomis 
skruostų dėmelėmis: labutis, kaimynės. 

- Sumauta mėšlynė, - iškošė jis pro dantis. 

Ne pirmą kartą girdėdami tokius žodžius, išsprūdusius seržantui 
pro lūpas, vyrai žinojo, jog šypsotis jokiu būdu nevalia. Tokiu momen- 
tu dauguma žmonių užriaumotų: “Velniop jus visus! Elkitės kaip tin- 
kami!" - ir apsisukę nutrypčiotų šalin. Tačiau tie, kurie sėdi viršinin- 
ko krėsle ir gauna nemažą kiekį “žalių" už tai, kad stengiasi priimti 

teisingus sprendimus, neturi teisės numoti ranka. Tai žinojo ir patru- 
liai, mindžikuojantys prie B angaro, ir pats Tonis. Kurį laiką jis stovė- 
jo sustingęs ir varstė žvilgsniu savo batus. Iš už nuovados pastato 
atsklido burzgimas, priklausantis raudonajai “Brigs 6 Straton" firmos 
žoliapjovei. 

- Seržante... - pradėjo Kertis. 

- Vaiki, padaryk visiems paslaugą, ir užsikimšk koserę. 

Kertis pakluso. 

Po sekundės kitos Tonis kilstelėjo galvą. 

- Toji virvė, kurią liepiau paimti... ar ją turi? 

- Turiu, sere. Virvė tvirta, tinkama alpinizmui. Taip man sakė 
sporto reikmenų parduotuvėje. 

- Ar ji garaže? 

- Ne, mano mašinos bagažinėje. 

- Ačiū Dievui už smulkias malones. Tempk virvę čia. Tikiuosi, 
mums nereikės aiškintis, ar ji tikrai tvirta. - Seržantas dėbtelėjo į 
Brajaną. - Patruli Kolai, gal nuvažiuotum į “Egvėjų" ar “Milžiną ere- 
Iį"? Nupirktum toms žiurkėms kelis buteliukus “Eviano" arba “Len- 
kiško šaltinio vandens". Velnias, verčiau “Perjė"! Gal jų troškulį nu- 
malšintų “Perjė"? 

Brajano akyse tebespindėjo atkaklus ryžtas. Neatlaikęs jo žvilgs- 
nio Tonis nusisuko. 

- Vargšės veislinės pelytės! Sumauta mėšlynė! 


Kertis atnešė geltonąją virvę, suvytą iš trijų nailono gijų, mažiau- 
siai šimto pėdų ilgio. Užmezgęs slankiojančią kilpą sau ant liemens, 
ritinį atidavė Hadžiui Rojeriui (sverdamas du šimtus penkiasdešimt 
svarų, jis visuomet dalyvaudavo virvės traukimo varžybose, kurios 
vykdavo per liepos ketvirtosios iškylas). 

- Jei išgirsi mano įsakymą, - tarė Tonis Hadžiui, - trūktelėsi vyru- 
ką laukan iš visų jėgų, tarsi būtų užsiliepsnoję jo drabužiai. Man nu- 
sispjaut, jei tempiamas pro duris jis susilaužys raktikaulį ar prasiskels 
savo buką makaulę. Aišku? 

- Taip, seržante. 

- Pamatęs, kad vaikis krenta žemyn arba susvyruoja ant kulnų, 
lyg būtų apsvaigęs, mano įsakymo nelauk. Tiesiog trauk. Supratai? 

- Taip, seržante. 

- Gerai. Malonu, jog atsirado supratingų žmonių. Čia ne suknistos 
slėpynės vaikų vasaros stovykloje. - Jis persibraukė ranka savo 

trumpai kirptų plaukų ražienas ir vėl atsisuko į Kertį. - Manau, man 
nereikia tau aiškinti, jog spruktum iš garažo nesidairydamas, jei pajusi 
bent kažką negera? 

- Nereikia. 

- Jei atšoks bagažinės dangtis, Kerti, tu leidiesi tekinas. Čiuoži 
laukan, lyg tave persekiotų visi pragaro velniai. 

- Klausau, seržante. 

- Paduok man vaizdo kamerą. 

Kertis ją ištiesė, Tonis paėmė. Tuo metu Sendis patruliavo ke- 
liuose ir praleido visą spektaklį. Vėliau Hadis jam pasakojo, jog pirmą 
kartą regėjo seržantą išsigandusį. Sendis džiaugėsi nedalyvavęs inci- 
dente. Kai kurių dalykų verčiau nematyti. 

- Leidžiu išbūti garaže neilgiau kaip vieną minutę, patruli Vilkok- 
sai. Paskui ištempsime tave į lauką, ir man nerūpi, alpsi tu, bezdėsi 
ar giedosi “Kolumbija, vandenyno perle". 

- Devyniasdešimt sekundžių. 

- Ne. Jei dar sykį pabandysi derėtis, tavo laikas sutrumpės iki pu- 
sės minutės. 


Kertis Vilkoksas stypso saulės atokaitoje, priešais šonines B an- 
garo duris. Liemuo aprištas virve. Sulig kiekvieneriais prabėgančiais 
metais juostoje jis atrodo vis jaunesnis. Kartais Kertis pats pažiūrė- 
davo vaizdo kasetę ir veikiausiai jausdavosi panašiai, nors niekada to 
nepripažindavo. Jis nė kiek neišsigandęs. Nė trupučio. Tiktai įsiaud- 
rinęs. Mostelėjęs ranka į kameros pusę sušunka: 

- Tuojau grįšiu. 

- Tik pabandyk negrįžti, - atsiliepia Tonis. 

Apsisukęs Kertis žengia į garažą. Vieną akimirką jo kūno kontūrai 
išskysta. Seržantas pajuda į priekį, kad pasislėptų šešėlyje nuo ryš- 
kios saulės šviesos, ir filmuojamas žmogus vėl aiškiai matyti ekrane. 
Jis pėdina tiesiai link mašinos paskuigalio. 

- Ne! - užriaumoja Tonis. - Ne, kvaiša! Tu supainiosi virvę! Pa- 
tikrink, kaip laikosi žiurkėnai. Duok jiems vandens ir nešdinkis iš ten 
po velnių! 

Neatsigręždamas Kertis pakelia nykštį - tvarka. Seržantui pradė- 
jus reguliuoti ryškumą, kadras sumirga. 

Kertis pažvelgia į kabiną pro vairuotojo langą, suakmenėja ir 1š- 
stena: 

- Nors apsitriesk stačias! 

- Seržante, ar man traukti... - pradeda Hadis. Tą pačią sekundę 
patrulis Vilkoksas žvilgteli per petį. Tonis atlieka operatoriaus darbą 
ne taip gerai kaip Kertis, tačiau pastarojo veide vis tiek galima įžiūrėti 
išsprogintas akis. 

- Tik netempkite manęs atgal, - rėkia jis. - Nereikia! Man nieko 
nenutiko! - sulig tais žodžiais jis atidaro “Rodmasterio" dureles. 

- Nelįsk į kabiną! - staugia Tonis įnirtingai kratydamas kamerą. 

Kertis nekreipia nė menkiausio dėmesio į seržanto reikalavimą, 
paima plastikinę žiurkėnų buveinę, atsargiai prasprausdamas ją pro 
didžiulį mašinos vairą. Keliu užtrenkia duris ir išeina iš garažo nešinas 
rankose narvu. Tas daiktas su dviem “kambarėliais" iš kraštų prime- 
na plastmasinį svarmenį. 

- Filmuokite! - spiegia Kertis, spirgėdamas iš susijaudinimo. - Fil- 
muokite! 

Tonis įvykdo prašymą. Kai tik vyrukas persirita per slenkstį, ka- 
mera pritraukia kairįjį narvo kampą, kur laksto Rozalina, regis, visiš- 
kai patenkinta gyvenimu. Pajutusi žiūrovų žvilgsnius ji atsigręžia tie- 
siai į objektyvą, pauosto geltoną plastiką, pakrutina ūselius, mažytėse 
akutėse žvilga susidomėjimas. Mielas vaizdelis, tačiau patruliams iš 
D dalinio tai nė motais. 

Drebanti kamera nukrypsta nuo Rozalinos, parodo tuščią korido- 
rių ir tuščią žiurkėnų “sporto salę". Abi narvo durelės patikimai už- 
darytos, pro skylutę, skirtą įpilti vandeniui, prasmuktų nebent maša- 
las, tačiau žiurkėnas Džimis dingo - lygiai taip pat kaip Enis Rafertis 
arba Boriso Bodinofo tartimi kalbėjęs vyriškis, dėl kurio jų gyvenime 
pasirodė “Biuikas Rodmasteris". 


DABAR: SENDIS 


Aš nutilau ir keturiais dideliais gurkšniais ištuštinau stiklinę šaltos 
arbatos. Mano kaktą tarytum pervėrė ledinis varveklis, todėl turėjau 
luktelėti, kol jis ištirps. 

Kažkuriuo momentu prie mūsų prisijungė Edis Džeikubua; persi- 
rengęs civiliniais drabužiais jis sėdėjo ant suolo galo - aiškiai jautėsi 
nesmagiai, bet nenorėjo niekur eiti. Tokie sumišę pojūčiai manęs ne- 
graužė. Aš nudžiugau pamatęs Edį. Jis galės iškloti savąją istorijos 
dalį. Hadis neatsisakys ištiesti pagalbos rankos, jei to reikės. Širlė irgi 
padės. 1988-aisiais ji darbavosi nuovados ryšių centre jau dvejus 
metus. Iš Meto Babickio teliko prisiminimai, kuriuos protarpiais at- 

gaivindavo atvirutė su palmėmis iš saulėtos Sarasotos. Metas su 
žmona ten įkūrė vairavimo mokyklą - verslas klesti, rašydavo mūsų 
buvęs dispečeris. 

- Sendi? Kaip jaučiatės? - paklausė Nedas. 

- Gerai. Galvojau apie tai, kaip prastai Tonis valdė vaizdo kame- 
rą, - atsakiau. - Užtat tavo tėvas filmavo puikiai... būtų galėjęs dirbti 
operatoriumi pas Styveną Spilbergą... 

- Ar leisite man pažiūrėti kasetes? - nutraukė mane Nedas. 

Pažvelgiau į Hadį... Arkį... Filą... Edį. Visų akyse įskaičiau tą pa- 
tį: fu sprendi. Gryna tiesa. Sėdintys viršininko krėsle visada privalo 
priimti svarbiausius sprendimus. Neslėpsiu, dažniausiai man tai patin- 
ka. 

- Kodėl gi ne, - atsiliepiau. - Su sąlyga, kad neišneši jų už bazės 
ribų... tarkim, jog tai D patrulinio dalinio nuosavybė. Gali įsijungti 
vaizdo grotuvą poilsio kambaryje. Tik patarčiau išgerti raminančiųjų 
tabletę, prieš žiūrint Tonio nufilmuotą medžiagą. Teisingai sakau, 
Edi? 

Porą sekundžių Edis stebeilijosi į kitą mašinų stovėjimo aikštelės 
pusę, tačiau akis nukreipė ne į medinę pašiūrę, kur tūnojo “Rodmas- 
teris". Jo žvilgsnis sustingo ties ta vieta, kur maždaug iki 1982-ųjų 
stovėjo A angaras. 

- Aš daug ko nežinau ir neprisimenu, - pagaliau sumurmėjo. - Kai 
pradėjau čia dirbti, svarbiausi įvykiai jau buvo pasibaigę. 

Netgi Nedas suprato, jog žmogus pučia miglą į akis - Edis visiš- 
kai nemokėjo meluoti. 

- Atėjau pasakyti, kad atidirbau tris valandas, kurias buvau sko- 
lingas nuo gegužės mėnesio. Pameni, kaip prašiausi išleidžiamas, nes 
turėjau padėti svainiui įrengti naują studiją? 

- Aha, - linktelėjau. 

Edis sukinkavo galva. 

- Taigi parašiau ataskaitą apie marihuanos plantacijas, kurias ap- 
tikome Robio Renerto laukuose, ir padėjau ją ant tavo stalo. O dabar 
važiuosiu namo, jeigu neprieštarauji. - Jis ruošėsi pakilti nuo suolo, 
bet sustingo pajutęs mano pirštus ant savo riešo. 

- Tiesą sakant, Edi, prieštarauju. 

- Ką? 

- Pasilik čia ilgėliau. 

- Šefe, man tikrai reikia... 

- Sėskis, - įsakiau. - Ar nemanai, kad esi šį tą skolingas vaikiui? 

- Aš nesuprantu, ką... 

- Argi jo tėvas neišgelbėjo tau gyvybės? 

Edis atstatė pečius. 

- Vargu ar galima taip sakyti... 

- Dėl Dievo meilės, - pasipiktino Hadis, - aš viską mačiau savo 
akimis. 

Staiga Nedo susidomėjimas vaizdo kasetėmis išgaravo. 

- Mano tėvas išgelbėjo jums gyvybę? Kaip? 

Padvejojęs Edis nusileido. 

- Nustūmė mane už Džono Dyro traktoriaus. Broliai O'Dėjai, 
jie... 
- Kraują stingdančią sagą apie brolius O'Dėjus išklausysime kitą 
kartą, - įsiterpiau. - Supranti, Edi, mes vykdome savotišką ekshuma- 
ciją, o tu žinai, kur palaidotas vienas iš lavonų. Tiesiogine žodžio 
prasme. 

- Ten buvo Hadis su Širle, jie galėtų... 

- Aha, buvo. Kartu su Džordžu Morganu, jei neklystu... 

- Neklysti, - sukuždėjo Širlė. 

- „na, ir kas? - aš tebegniaužiau Edžio riešą tramdydamas savyje 
norą spūstelėti jį smarkiau. Man visada patiko Edis. Pakankamai 
drąsus vaikinas, tačiau jam nestigo ir bailumo. Neįsivaizduoju, kaip 
vienas žmogus gali turėti abi šias savybes, bet garantuoju, jog tai tie- 
sa. Teko ne kartą tuo įsitikinti. 96-aisiais, tą dieną, kai Trevis ir Trei- 
sis O'Dėjai pradėjo pleškinti iš kulkosvaidžių pro savo fermos namo 
langą, Edis sustingo į ledo gabalą. Kertis puolė iš priedangos ir nu- 
tempė jį už pakarpos į saugią vietą. Štai ir dabar vyrukas stengėsi iš- 
vengti susidūrimo su istorija, kurioje Nedo tėvas atliko pagrindinį 
vaidmenį. Ne todėl, kad jis elgėsi gėdingai, nieko panašaus - Edį pa- 
prasčiausiai gąsdino skausmingi atsiminimai. 

- Sendi, garbės žodis, turiu reikalų iki kaklo. Daugiau negaliu jų 
atidėlioti... 

- Mes pasakojame vaikiui apič jo tėvą, - šaltai ištariau. - Tau, 
Edi, derėtų tyliai pasėdėti, sukirsti kokį sumuštinį, išgerti stiklinę ar- 
batos ir palaukti savo eilės. 

Jis pritūpė ant suoliuko krašto, pažiūrėjo į mus. Aš žinau, ką Edis 
matė Kerčio sūnaus akyse: nuostabą ir smalsumą. Mes patys panė- 
šėjome į senolių tarybą, apsupusią jaunuolį, idant šis pasiklausytų ko- 
vinių praeities giesmių. Ką darysime, kai dainų atsargos išseks? Jei 
Nedas būtų jaunas indėnų karys, galėtume išsiųsti jį į žygdarbių kupi- 

ną kelionę, kurioje vaikinui tektų nudėti tam tikrą gyvūną, išvysti tam 
tikrą viziją, kol ant lūpų sukeps kraujas, ištryškęs iš grobio širdies, 
sugrįžti vyru. Jeigu mūsų pasakojimas galėtų užsibaigti kokiu nors iš- 
bandymu, kuris pademonstruotų Nedo brandumą ir supratimą, viskas 
būtų paprasčiau. Tačiau laikai pasikeitė. Nūdien kur kas svarbiau, ką 
jauti, nei ką darai. Ir man atrodo, jog tai neteisinga. 

Įdomu, ką Edis regėjo mūsų akyse? Apmaudą? Paniekos užuo- 
miną? Gal net troškimą, kad kelyje pritrėkštas būtų jis, o ne Kertis 
Vilkoksas... kad Bredlis Roučas būtų išdrabstęs jo vidurius. Apkū- 
niojo Edžio Džeikubua, kuris per daug gėrė ir netrukus turės keliauti 
porai savaičių į Skrentoną, kad sudalyvautų policijos pagalbos pro- 
gramoje, jei neįstengs suvaldyti pomėgio kilnoti stikliuką. Vyruko, 
kuris amžinai vėluodavo pateikti ataskaitas ir beveik niekada nesu- 
prasdavo anekdotų, nebent paaiškindavai jų esmę. Tikiuosi, kad jis 
nieko tokio nematė - mes pažinojome ir kitą, geresnę, Edžio Džeiku- 
bua pusę, - tačiau garantuoti to negalėčiau. Turbūt jis kažką įžiūrėjo 
mūsų žvilgsniuose. Gal net viską. 

- „„apibendrinti? 

Aš atsisukau į Nedą apsidžiaugęs, kad vaikis nutraukė nemalonią 
minčių eigą. 

- Neišgirdau, pakartok. 

- Klausiau, ar jūs kada svarstėte, kas iš tiesų yra “Biuikas", iš kur 
jis atsirado, ką reiškia. Ar mėginote viską apibendrinti? 

- Na... kartą buvome surengę pasitarimą “Pakelėje", - atsiliepiau 
nesuvokdamas, kur jis lenkia. - Juk sakiau... 

- Taip, tiesa, tačiau tada jūs sprendėte grynai administracines 
problemas, ir nieko daugiau. 

- Koledže tu visiems nušluostysi nosis. - Arkis patapšnojo jam 
per kelį. - Bet kuhris vaikis, galintis švaistytis tokiais žodeliais, įveiks 
mokslus koledže be didelių pastangų. 

- Administracines, organizacines, biurokratinės, korporacines... 

- Liaukis įsivaizdinęs, sūneli, - atšaldė jį Hadis. - Man jau įsiskau- 
do galva. 

- Na, aš turėjau omenyje ne susirinkimą “Pakelėje". Jūs, vyručiai, 
privalėjote... laikui bėgant, jūs privalėjote... 

Galų gale man paaiškėjo, ką jis nori pasakyti. Tuo pačiu supratau 
ir kitą dalyką: berniokui niekada nelemta suvokti, kaip iš tikrųjų 
mes jautėmės. Dažniausiai žemiškai. Tiesiog keliavome įprastu gy- 

venimo keliu lyg žmonės, pasigrožėję nuostabiu saulėlydžiu, paragavę 
puikaus skonio šampano ar sulaukę iš namų blogų naujienų. Šalia 
mūsų darbovietės stovėjo iškiliausias pasaulio stebuklas, tačiau nuo 
to popierizmo nesumažėjo. Lygiai taip pat kaip visada valydavomės 
dantis arba mylėdavomės su antrosiomis pusėmis. “Biuikas" nepaky- 
lėjo mūsų į naują egzistencijos lygmenį ar pojūčių plotmę. Kaip ir 
anksčiau, panižus pasturgaliams, mes ramiai juos pasikasydavome. 

- Spėju, jog Tonis ir tavo tėvas tarpusavyje daug apie tai kalbėda- 
vo, tačiau darbe, bent jau daugumai iš mūsų, “Biuikas" pamažu nu- 
slinko į antrą vietą, kaip ir bet kuri kita neatskleista byla... 

- Neatskleista byla! - sušuko jis, savo balso intonacija taip pri- 
mindamas Kertį, kad aš net pašiurpau. Štai dar viena grandis, pagal- 
vojau, tėvo ir sūnaus panašumas. Pati grandinė susimaigė, bet nenu- 
trūko. 

- Būtent, - patvirtinau. - Mes turėjome kuo užsiimti - tirdavome 
autoavarijas, pėsčiųjų sužalojimo atvejus, plėšikavimus, narkotikų pla- 
tinimą, netgi žmogžudystes. 

Pamatęs nusivylimo išraišką, atsispindinčią Nedo veide, pasijutau 
nekaip. Tarsi būčiau nepateisinęs jo lūkesčių. Kvaila, žinoma, bet tai 
tiesa. Staiga man dingtelėjo išganinga mintis. 

- Prisiminiau. Vieną sykį mes iš tikrųjų apie tai šnekėjome. Per... 

- „„iškylą, - užbaigė Filas Kendeltonas. - Darbo dienos iškylą.. 
Teisingai? 

Aš linktelėjau. 1979-ieji. Senasis akademijos futbolo stadionas, 
Redferno pašonėje. Mums labiau patikdavo Darbo dienos iškyla nei 
liepos ketvirtosios piknikas, iš dalies todėl, kad ji vykdavo arčiau na- 
mų ir vyrai galėdavo atsivežti šeimas. Bet svarbiausia, jog gamtoje 
susiburdavome tik mes - D patrulinis dalinys. 

Filas atrėmė galvą į pastato sieną ir nusijuokė. 

- O žmogau, visai apie tai užmiršau. Tuomet mes plepėjome tik 
apie prakeiktą “Biuiką", sūneli. Kuo daugiau kalbėjome, tuo smar- 
kiau gėrėme. Paskui man dvi dienas tvilkčiojo smegeninę. 

- Per Darbo dienos pikniką visada smagu, - įsiterpė Hadis. - Tu 
buvai su mumis praeitą vasarą, Nedai? 

- Užpraeitą, - pataisė vaikinas. - Prieš metus iki tėvo mirties. - 
Jis nusišypsojo. - Pamenu, kaip supomės padangoje virš vandens. 
Polas Lavingas iš jos iškrito ir pasitempė koją. 

Mes prajukome. Edis irgi nusikvatojo. 

- Tauškėme iki užkimimo, bet nieko neišsiaiškinome, - tariau. - 

Tiesą sakant, kokias išvadas mes galėjome padaryti? Tiktai vieną: kai 
angare nukrenta temperatūra, kažkas atsitinka. Ir ši taisyklė ne be 
išimties. Kartais, ypač po kelerių metų, termometro rodyklė pakryp- 
davo žemyn ir vėl šoktelėdavo į viršų. Retsykiais pasigirsdavo gaus- 
mas... tačiau po akimirkos jis nutildavo, tarytum kažkas būtų ištrau- 
kęs kištuką iš rozetės. Kai pranyko Enis, mes nematėme jokios švie- 
sos, žiurkėnas Džimis išgaravo fejerverkų sūkuryje, o Rozalina išvis 
niekur nedingo. 

- Ar jūs padėjote ją atgal į “Biuiką"? - paklausė Nedas. 

- Ne-e, - pakratė galvą Filas. - Čia Amerika, vaiki... antrą sykį į 
tą pačią balą niekas nepuola. 

- Likusias dienas Rozalina praleido antrame nuovados aukšte, po- 
ilsio kambaryje, - patikslinau. - Ten ir pastipo po trijų ar ketverių me- 
tų. Tonis tikino, jog tai normali žiurkėno gyvenimo trukmė. 

- Ar iš “Biuiko" buvo dar kas nors pasirodęs? 

- Taip, tačiau tų dalykų atsiradimą negalėjome susieti su... 

- Kokių dalykų? O kaip šikšnosparnis? Ar mano tėvas jį išskro- 
dė? Ar leisite man jį pamatyti? Bent vaizdo įrašus. Ar... 

- Ei, ei, padaryk minutės pertraukėlę, - nutraukiau vaikiną pakel- 
damas ranką. - Suvalgyk sumuštinį, išgerk arbatos. Žodžiu, aprimk. 

Jis pradėjo kramsnoti duonos riekę su sūriu, neatitraukdamas nuo 
manęs akių. Vieną sekundę, žvelgdamas į Nedą, prisiminiau Rozali- 
ną, kuri spigino žvilgančias akutes tiesiai į vaizdo kamerą ir krutino 
ūselius. 

- Protarpiais iš “Biuiko" šis tas pasirodydavo, - tariau. - O garaže 
kai kas išnykdavo, įskaitant ir gyvas būtybes. Varlės. Drugelis. Tulpė 
iš vazono. Tačiau temperatūros pokyčiai, gausmas, šviesos spektak- 
liai neturėjo tarpusavio ryšio su dingimais arba su tuo, ką tavo tėvas 
praminė “Biuiko" persileidimais. Visiškai jokio ryšio. Šalčio faktorius 
gana patikimas - fejerverkai imdavo šaudyti tik nukritus temperatū- 
rai, tačiau ne kiekvienas atvėsimas pranašaudavo šviesos drebėjimą. 
Ar tau aišku, ką noriu pasakyti? 

- Daugmaž, - atsakė Nedas. - Debesys ne visada žada lietų, ta- 
čiau be jų lietaus nebūna. 

- Kaip pirštu į akį, - nusišypsojau. 

Hadis plekštelėjo Nedui per kelį. 

- Žinai priežodį - nėra taisyklės be išimties? “Biuiko" atveju mes 
turėjome vieną taisyklę ir tuziną išimčių. Visų pirma pats vairuotojas, 

vyrukas juodais drabužiais ir skrybėle. Jis išgaravo, tačiau ne tuomet, 
kai stovėjo šalia “Rodmasterio". 

- Jūs tuo tikri? - pasiteiravo Nedas. 

Klausimas mane pritrenkė. Nieko keista, kad savo išvaizda ir bal- 
su berniukas primena tėvą. Bet šią akimirką panašumas buvo toks 
stulbinantis, kad man pasidingojo, tarsi prieš save regėčiau Kertį Vil- 
koksą. Ir aš ne vienintelis tai pajutau. Suglumusiais žvilgsniais apsi- 
mainė Širlė su Arkiu. 

- Apie ką tu šneki? - pasitikslinau. 

- Roučas skaitė laikraštį, tiesa? Iš to, ką pasakojote, aišku, jog jis 
nieko aplinkui nematė. Iš kur tuomet žinote, jog vyras negrįžo atgal 
prie “Biuiko"? 

Aš turėjau dvidešimt metų, kad apmąstyčiau tos dienos įvykius ir 
jų pasekmes. Ištisus porą dešimtmečių... bet man niekada nešovė į 
galvą, kad vairuotojas galėjo grįžti (arba paslapčiomis atsėlinti) prie 
savo mašinos. Kiek žinau, tokia mintis nedingtelėjo niekam. Bredas 
Roučas tvirtino, jog žmogus daugiau nepasirodė, ir mes priėmėme jo 
žodžius už gryną pinigą. Kodėl? Todėl, kad kiekvieno faro viduje sly- 
pi melo detektorius, ir tą kartą nė viena iš adatėlių nešoktelėjo į rau- 
donąją zoną. Net nesukrutėjo. Kas čia nuostabaus? Bredlis neabe- 
jojo sakąs tiesą. Nors, žinoma, tai dar nieko nereiškė. 

- Ką gi, viskas įmanoma, - sumurmėjau. 

Nedas patraukė pečiais lyg sakydamas: na, štai, patys matote. 

- D patruliniame dalinyje niekada nesidarbavo Šerlokas Holmsas 
arba leitenantas Kolumbas, - pridūriau tarsi norėdamas pasiteisinti. - 
Pažvelkime teisybei į akis - mes esame paprasčiausi teisėtvarkos sis- 
temos sraigteliai. Vaikinai, nešiojantys pilkas uniformas, turintys šiek 
tiek aukštesnį nei vidurinis išsilavinimą. Mokame naudotis telefonais 
ir racija, kaupti įrodymus, jei pasiseka šių aptikti, kartkartėmis pade- 
monstruoti išmanymą dedukcijos srityje. Jei nusišypso sėkmė, suge- 
bame parodyti stebėtiną įžvalgumą. Tačiau “Biuikas" nesuteikė 
mums jokio logiško pagrindo galimoms išvadoms. 

- Kai kas teigė, esą jis atskrido iš kosmoso, - įsiterpė Hadis. - 
Kad jis... na, nežinau, užmaskuotas žvalgybinis erdvėlaivis ar kažkas 
panašaus. Jie galvojo, jog Enį pagrobė ateivis, apsimetęs žmogumi... 
su juodu apsiaustu ir skrybėle. Apie tai šnekėjome per Darbo dienos 
pikniką. 

- Aišku, - pakinkavo galva Nedas. 

- Kalbėdami šia tema jautėmės labai keistai, vaiki, - pratęsė Ha- 

dis. - Visi apgirto daug greičiau ir smarkiau nei įprastai, bet niekas 
nešėliojo, netgi tokie mėgėjai pasiautėti, kaip Džekis O'Hara ir Kris- 
tianas Soderis. Piknikas vyko gana ramiai, ypač po to, kai baigėme 
žaisti futbolą. 

Atsimenu, sėdėjau ant suolo, po guoba, drauge su kitais padoriai 
įkaušusiais vyrais ir klausiausi, kaip Brajanas Koulas pasakoja apie 
skraidančias lėkštes, prieš porą metų pastebėtas Niu Hempšire, virš 
aukštos įtampos laidų, ir kažkokią moterėlę, tvirtinusią, neva ją pa- 
grobė ateiviai, kurie kaišiojo savo zondus į visas kūno angas. 

- Ar mano tėvas tikėjo, kad jo partnerį pagrobė ateiviai? 

- Ne, - atsiliepė Širlė. - 1988-aisiais čia įvyko kažkas fantastiš- 
ka... neįtikėtina... siaubinga... 

- Kas? - sukluso Nedas. - Dėl Dievo meilės, kas? 

Širlė nuleido jo žodžius negirdomis. 

- Praėjus porai dienų, prirėmiau tavo tėvą prie sienos paklausda- 
ma, kuo jis tiki. Kertis atsakė, jog tai nesvarbu. 

Nedas išpūtė akis lyg nusprendęs, kad sutriko jo klausa. 

- Nesvarbu? 

- Būtent taip jis kalbėjo. Kerčio manymu: kad ir kas būtų buvęs 
“Biuikas", bendrai paėmus, tai neturėjo jokios reikšmės. Aš pasido- 
mėjau, ar jis nemano, jog kažin kas naudojasi automobiliu kaip stebė- 
jimo kamera... ir tavo tėvas atsakė: “Man regis, jį tiesiog pamiršo". 
Iki šiol prisimenu, kokiu abejingu, bet užtikrintu balsu jis ištarė tuos 
žodžius, tarytum šnekėtų apie... na, nežinau... apie kažką tokio svar- 
baus, kaip karališkuosius lobius, užkastus dykumoje prieš Kristaus 
gimimą, arba apie smulkmeną, tarkim, pašto skyriuje besimėtančią 
atvirutę su neteisingai užrašytu adresu. “Puikiai leidžiu laiką, gaila, 
kad jūsų čia nėra". Paprasčiau kalbant, kam toji dulkėmis nuklota 
praeitis gali rūpėti? Aš truputį nurimau, visgi tuo pačiu mane per- 
smelkė šaltukas. Sunku įsivaizduoti, jog toks keistas, kraupus “Biu- 
kias“ tėra ne ten nugrūstas ir pamirštas daiktas. Kai prisipažinau ta- 
vo tėvui, ką galvoju, jis nusijuokė ir mostelėjęs ranka į vakarinį hori- 
zontą pasiteiravo: “Širle, kiek, tavo manymu, atominių ginklų mūsų 
didžioji tauta slepia tarp Pensilvanijos-Ohajo sienos iki Ramiojo van- 
denyno? Ir kiek iš jų bus palikti likimo valiai per kitus du tris šimtme- 
čius?" 

Susimąstę mes kurį laiką tylėjome. 

- Aš svarsčiau, ar nereikėtų atsisakyti darbo, - pagaliau prabilo 
Širlė. - Niekaip nepajėgdavau užmigti. Vis galvodavau apie vargšelį 

poną Diloną. Jau buvau pasiryžusi išsiskirti su D daliniu, bet mane 
atkalbėjo Kertis, beje, pats to nežinodamas. “Man regis, jį tiesiog pa- 
miršo", - tarė tavo tėvas. Aš likau, ir niekada dėl to nesigailėjau. Ši 
vieta nebloga, dauguma patrulių išties šaunūs. Tiek dabartiniai, tiek 
buvę. Pavyzdžiui, Tonis. 

- Aš myliu tave, Širle, tekėk už manęs, - sumurkė Hadis apkabin- 
damas jos pečius ir papūsdamas lūpas. Vaizdelis ne pats maloniau- 
sias. 

Ji stuktelėjo alkūne Rojeriui į šoną. 

- Tu jau vedęs, kvailiuk. 

- Tavo tėvas tikėjo, - prakalbo Edis Džeikubua, - jog nelemta ma- 
šina atlėkė iš kito matmens. 

- Iš kito matmens? Jūs juokaujate? - Nedas įsistebeilijo į Edį. - 
Ne. Matau, kad nejuokaujate. 

- Ir jis nemanė, jog visa tai buvo suplanuota. Nieko panašaus į lai- 
vą, kuris išsiunčiamas į kitą žemyną, arba į palydovą, paleistą į kos- 
mosą. Kažkuria prasme Kertis veikiausiai abejojo, kad “Biuikas" re- 
alus. 

- Aš galutinai susipainiojau, - prisipažino vaikinukas. 

- Aš taip pat, - sutiko Širlė. 

- Jis pasakė... - Edis pasimuistė ant suoliuko, vėl dėbtelėjo į žolė- 
tą laukymę, kur kitados stūksojo A angaras. - O'Dėjų fermoje, jei 
norite žinoti tiesą. Tą dieną. Mes praleidome septynias valandas be- 
sislėpdami už daržinės, laukdami, ko! grįš tiedu šunsnukiai. Sušalome. 
Negalėjome užvesti variklio, negalėjome įsijungti šildytuvo. Šnekėjo- 
mės apie viską - medžioklę, žvejybą, kėglius, žmonas, planus. Kertis 
minėjo, jog po penkerių metų ruošiasi išeiti iš PVP... 

- Jis tikrai taip sakė? - apstulbo Nedas. 

Edis pervėrė bernioką atlaidžiu žvilgsniu. 

- Kartkartėmis mes visi taip kalbame, vaiki. Lyg narkašai, kurie 
dievagojasi, kad daugiau nesibadys. Aš jam pasakojau, jog Pitsburge 
norėčiau įkurti apsaugos firmą ir nusipirkti visiškai naują “Vinebagą". 
Jis užsiminė, jog norėtų pasimokyti Horlikso universitete, bet tam 
prieštaravo tavo mama, kurios manymu, aukštąjį išsilavinimą reikėjo 
suteikti vaikams, o ne jam. Kerčiui smarkiai nuo jos kliūdavo, bet jis 
niekada žmonos nekaltindavo. Juk ji nežinojo, kas pažadino norą stu- 
dijuoti, o Kertis neturėjo teisės iškloti tikrųjų priežasčių. Štai taip šne- 
kos pakrypo “Biuiko" tema. Jis pasakė - įsiminiau tuos žodžius visam 

gyvenimui, - jog mes regime mašiną “Biuiko" pavidalu, nes tiesiog 
privalome ją kažkaip matyti. 

- Privalome kažkaip matyti, - suniurnėjo po nosimi Nedas. Pasvi- 
ręs į priekį, dviem pirštais įniko trinti kaktą lyg žmogus, kuriam iš 
skausmo plyšta galva. 

- Tu, žinoma, suglumęs, aš irgi panašiai jaučiausi, bet viduje, štai 
čia... - jis bakstelėjo sau į krūtinę, aukščiau širdies, - ...supratau, ką 
jis turėjo omenyje. 

Nedas atsigręžė į mane. 

- Sendi, tą dieną, kai įvyko piknikas, ar kas nors iš jūsų siūlė... - jis 
užsičiaupė neužbaigęs sakinio. 

- Ką siūlė? 

Jaunuolis papurtė galvą, žvilgtelėjo į savo sumuštinio likučius ir su- 
sikišo paskutinį kąsnelį į burną. 

- Tiek to, nesvarbu. Ar mano tėvas išskrodė jūsų rastą pseudo- 
šikšnosparnį? 

- Aha, po antrojo šviesos spektaklio, bet prieš Darbo dienos išky- 
lą. Jis... 

- Tu užmiršai papasakoti vaikiui apie lapus, - nutraukė mane Fi- 
las. 

Išties užmiršau. Po velnių, aš negalvojau apie lapus jau šešerius 
ar aštuonerius metus. 

- Pats pasakok, - tariau. - Juk tu laikei juos rankose. 

Filas linktelėjo, patylėjo minutėlę, galų gale prašneko - tarė žo- 
džius garsiai ir aiškiai lyg pateikdamas ataskaitą viršesniam pareigū- 
nui. 


DABAR: FILAS 


- Antrasis šviesos spektaklis įvyko po vidurdienio. Aišku? Jam 
pasibaigus, Kertis eina į garažą apsijuosęs virve ir išneša laukan nar- 
vą. Vienas iš žiurkėnų dingęs. Mes šurmuliuojame. Kažkas fotogra- 
fuoja. Seržantas Skūndistas sako, gerai jau, gerai, aprimkite visi. Kas 
budi stoginėje? Brajanas Koulas atsiliepia: “Aš, seržante“. 

Likusieji grįžta į nuovadą. Aišku? Girdžiu, kaip Kertis sako Toniui: 
“Aš ruošiuosi išskrosti tą padarą, kol jis nedingo, kaip ir visa kita. Ar 
man padėsite?" Seržantas sutinka, pasiūlo atlikti skrodimą vakare. 
Kertis klausia: “Kodėl ne dabar''? Seržantas atšauna: “Todėl, kad 
tau reikia atidirbti pamainą. Džonas K. tavimi pasikliauja, vaikine, 

tvarkos pažeidėjai dreba vien išgirdę tavo varyklių ūžesį". Kartais jis 
mėgdavo postringauti it pamokslininkas ir visada sakydavo ne varik- 
lis, o varyklis. 

Kertis nesiginčija. Žino, kad neverta. Pasišalina. Maždaug penktą 
valandą mane pakviečia Brajanas Koulas. Klausia, ar nepabudėčiau 
pašiūrėje, kol jis lankysis pasakų namelyje. Aš, be abejo, nepriešta- 
rauju. Užsuku į garažą. Padėtis normali, “tarp penkiukių"'. Tempera- 
tūra vienu laipsniu pakilusi. Drožiu į būdelę, o ten klaikiai karšta. Pa- 
matau ant kėdės gulintį L.L.Byno drabužių katalogą. Vos tik jį palie- 
čiu, pasigirsta girgždesys ir duslus pokštelėjimas. Tokius garsus gali 
išgauti tik atšokantis bagažinės dangtis. Išlekiu iš stoginės iš prilimpu 
prie angaro lango. Bagažinė iš tiesų pradaryta. Pradžioje man pasi- 
rodo, kad iš jos plūsta apdegusio popieriaus skiautelės. Sukasi ore 
tarsi pagautos vėjo gūsio. Tačiau dulkės ant grindų nė nekruta. Oro 
srautas veržiasi tiktai iš bagažinės. Staiga matau, jog popiergaliai la- 
bai panašūs vieni į kitus, ir nusprendžiu: tai lapai. Vėliau paaiškėjo, 
kad nesuklydau. 

Iš marškinių kišenės ištraukiau bloknotą ir šratinuku nupaišiau 
vieną lapelį: 


- Kaip šypsena, - pastebi vaikis. 

- Kaip prakeiktas piktdžiugiškas vypsnys, - pataisau. - Ir ne vie- 
nas. Aplinkui sūkuriavo šimtai juodų vypsnių. Kai kurie nusileido ant 
“Biuiko" stogo arba atgal į bagažinę. Bet dauguma nupleveno ant 
grindų. Leidausi tekinas pas Tonį. Tas čiupo vaizdo kamerą ir išrau- 
dęs ėmė burbėti: “Kas dabar, kas toliau, kas, po velnių, vyksta?" Vė- 
liau visa tai prisiminęs suprunkšdavau, bet tuo metu man nebuvo juo- 
kinga. Patikėk. 

Mes pažiūrėjome pro langą. Išvydome lapus, pabirusius ant beto- 
ninių grindų. Nemažiau negu ant vejos po didžiųjų spalio audrų. Lai- 
mei, jų kampučiai pamažu pradėjo džiūti ir riestis aukštyn. Panašu- 
mas į šypsenas išblėso. Ačiū Dievui. Tos juodos skiautelės pradėjo 
blykšti tiesiai prieš mūsų akis. Ir p/cnėti. Netrukus prie mudviejų su 

seržantu priėjo Sendis. Šviesos sprogimų jam neteko stebėti, užtat 
pavyko pamatyti lapų spektaklį. 

- Tonis paskambino man namo ir paklausė, ar galėčiau atvažiuoti 
maždaug septintą vakaro - įsiterpė Sendis. - Jis sakė, jog drauge su 
Kerčiu žada šį tą nuveikti, ir pasiūlė man prie jų prisijungti. Septintos 
valandos nelaukiau. Genamas smalsumo, tučtuojau atriedėjau į nuo- 
vadą. 

- Smalsumas gali pražudyti. - Savo balso intonacija Nedas taip 
priminė tėvą, kad mane nupurtė drebulys. Atsisukęs į mane jis pa- 
prašė: - Tęskite, tęskite. 

- Daugiau nėra ką pasakoti. Lapai pamažu nyko. Gal ir klystu, 
bet man rodos, jog mes matėme, kaip jie plonėja. 

- Tu neklysti, - užtikrino Sendis. 

- Aš labai susijaudinau. Tuo metu apie nieką negalvojau. Puoliau 
prie šoninių garažo durų. Tonis... o žmogau, Tonis šoko ant manęs 
kaip katinas ant pelės. Taip suspaudė mano sprandą, kad vos neuž- 
dusau. “Ei! - šaukiu, - paleiskite mane, paleiskite, čia ne policija, o 
banditų irštva!“ Jis liepia patausoti savo sąmojus Komedijos vakarui, 
kuris vyksta Steitsbore. “Čia ne pokštas, Filai, - urzgia seržantas. - 
Aš visiškai pagrįstai manau, jog dėl to prakeikto daikto netekau vie- 
no pareigūno. Nė kiek netrokštu prarasti antro". 

Atsakiau, kad apsijuosiu virve. Netvėriau savame kailyje. Nė ne- 
supratau kodėl. Seržantas pareiškė neisiąs ieškoti prakeiktos virvės. 
Aš atkirtau, kad pats ją surasiu. Tonis užbaubė man į ausį: “Pamiršk 
tą prakeiktą virvę, nieko tu neieškosi". “Na, gerai, - pasakiau, - tuo- 
met laikyk mane už kojų, seržante. Aš tik noriu paimti kelis lapus. 
Kai kurie iš jų guli vos už penkių pėdų nuo durų, toli nuo mašinos“. 

“Tu kuoktelėjai, - neatlyžo Tonis, - čia nėra nieko, kas būtų toli 
nuo mašinos“. Tai nenuskambėjo kaip draudimas, todėl aš atidariau 
duris. Per slenkstį iš karto tvokstelėjo dvokas. Kvepėjo mėtomis, bet 
kažkodėl ne itin maloniai. Juo labiau kad jos neužgožė kitos, gerokai 
bjauresnės kopūstų, smarvės, nuo kurios susisuka viduriai. Taip įsi- 
audrinau, kad nieko nepastebėjau. Tuo metu buvau jaunesnis, aiškų? 
Atsiguliau ant pilvo, nušliaužiau į angarą. Seržantas laikė mane už 
blauzdų. Kai tik įlindau pro duris, jis sukuždėjo: “Pakaks, Filai. Jei gali 
ką nors pasiekti, čiupk nedelsdamas. Jei ne, aš tave traukiu atgal". 

Suėmiau į saują tuziną jau pabalusių lapelių. Jie buvo švelnūs, 
minkšti ir kažkokie atgrasūs. Priminė pūvančius pomidorus. Tolėliau 

pamačiau porą juodų. Ištiesiau ranką, stvėriau lapus, bet jie tą pačią 
sekundę pabalo. Mano pirštų galus nutvilkė dilgsniai. Vėl padvelkė 
mėtomis, ir man pasirodė, jog išgirdau šnipštelėjimą, panašų į tą, kurį 
išgauna atidaroma limonado skardinė. 

Ėmiau rangytis atgal, ir iš pradžių man sekėsi gana neblogai, bet 
paskui... tie lapeliai, liečiantys mano odą... tokie glotnūs ir minkšti ta- 
rytum... 

Porai sekundžių praradau amą. Atrodė, lyg vėl būčiau užčiuopęs 
lapus. Svilinantis vaikio žvilgsnis bylojo, kad jis nieku gyvu neleis 
man tylėti, todėl pratęsiau. Tiesiog užsimaniau kuo skubiau išsikalbė- 
ū. 

- Mane apėmė panika, aišku? Pasiremdamas alkūnėmis pradėjau 
slinkti atgal ir mostaguoti kojomis. Įsivaizduok, vasara. Aš dėviu 
marškinėlius su trumpomis rankovėmis. Viena alkūnė nusileido ant 
juodo lapelio, ir tas ėmė šnypšti kaip... nė nežinau kaip. Paprasčiau- 
siai šnypštė, išpurkšdamas gūsį mėtos ir kopūstų tvaiko. Paskui tapo 
baltas. Tarsi po sąlyčio su manimi būtų išleidęs paskutinį kvapą. To- 
kios mintys aplankė mane vėliau. O tada aš apie nieką negalvojau. 
Tenorėjau išsinešdinti iš ten, kol neapsišikau iš baimės. Atleisk už 
riebų posakį, Širle. 

- Nieko baisaus, - atsiliepė ji ir patapšnojo man per ranką. Šauni 
mergaitė. Visada tokia buvo. Šimtą kartų geriau už Babickį darbuo- 
jasi dispečerinėje. Jau nešnekant apie mielesnį veidelį. Švelniai spūs- 
telėjau jos delną ir pasakojau toliau. Beje, dabar žodžiai liejosi kur 
kas lengviau. Keista, kaip aiškiai praeitis stoja tau prieš akis, kai pra- 
dedi apie ją kalbėti. 

- Pažvelgiau į senąjį “Biuiką". Nors automobilis stovėjo angaro 
viduryje, už kokių dvylikos pėdų, man staiga pasidingojo, kad jis ge- 
rokai arčiau. Didžiulis nelyginant Everesto kalnas. Blizgantis kaip 
deimantas. Susidarė įspūdis, tarsi priekiniai žibintai - tai akys, kurios 
dėbso į mane. Be to, išgirdau šnabždesį. Nesistebėk, sūneli. Mes visi 
tai girdėjome. Bežodį šnabždesį. Savo galvose. Lyg telepatijos būdu 
perduodamas mintis. Gal viskuo kalta įsiaudrinusi vaizduotė, bet aš 
taip nemanau. Staiga pasijutau, tarsi vėl būčiau šešiametis, kuris bijo 
po lova gyvenančio baubo. “Biuikas" rengėsi mane praryti ir išga- 
benti ten, kur ir Enį. Taigi mane persmelkė panika. Aš surikau: 
“Traukite mane, traukite, greičiau!“ Jie taip ir padarė, seržantas su 
kitu vyruku... 

- Tai yra manimi, - įsiterpė Sendis. - Tu velniškai mus išgąsdinai, 

Filai. Iš pradžių atrodė, kad viskas gerai, bet veikiai ėmei klykti ir 
raitytis. Praktiškai neabejojau, jog pamatysiu tave kraujuojantį arba 
pridususį. Bet paaiškėjo, jog tu telaikei... - jis ženklu paragino mane 
tęsti. 

- Aš laikiau saujoje lapus. Bent jau jų likučius. Išsigandęs su- 
spaudžiau delnus į kumščius, aišku? Lauke supratau, jog mano ran- 
kos drėgnos. Žmonės šaukė: “47 gerai jautiesi? Kas ten nutiko, 
Filai?“ - tuo tarpu aš klūpėjau su atsmauktais iki kaklo marškiniais, 
raudonu, į betonines grindis nutrintu pilvu ir mąsčiau: mano delnai 
pasruvo krauju, štai kodėl jie drėgni. Po akimirkos išvydau baltą 
masę, panašią į pastilę, kurią mokytoja duoda pirmokams. Tai viskas, 
kas buvo likę iš lapų. 

Patylėjau susimąstęs. 

- O dabar atskleisiu jums tiesą. Toji masė visai nepriminė pastilės. 
Aš tarsi gniaužiau kumščiuose šiltą buliaus spermą. Kvapas tiesiog 
rietė nosį. Galite pasakyti: “Šiek tiek mėtų ir kopūstų, būta čia ko". 
Bet patikėkite manimi - tokios smarvės jūs nesate uodę per visą savo 
gyvenimą. 

Taigi nusivaliau delnus į kelnes ir grįžau į nuovadą. Nusileidau į 
rūsį. Pamačiau iš tualeto išeinantį Brajaną Koulą. Jis išgirdo kažką 
rėkiant, užsimanė pažiūrėti, kas lauke vyksta. Nekreipiau į jį nė men- 
kiausio dėmesio. Prašokdamas pro šalį kone išverčiau jį iš kojų. Tu- 
alete pradėjau plautis rankas ir kažkurią akimirką mintyse išvydau, 
kaip baltos, šiltos gleivės teka pro mano tarpupirščius. To užteko. 
Pagalvojus apie dilgčiojančius pirštų galiukus ir nuo jų nutįsusias gli- 
tėsių gijas, mane supykino. Skrandis ne šiaip atsikratė vakariene. O 
ne, jis pakilo iki gerklės ir išvertė pro burną laukan visą savo turinį, 
iki menkiausios kruopelės. Lygiai taip pat mano motina pildavo pa- 
muiles per verandos turėklus. Nenorėčiau gilintis į smulkmenas, bet 
jūs privalote tai žinoti. Galbūt tuomet geriau mane suprasite. Aš ne 
vėmiau - veikiau merdėjau. Tik sykį buvau tai patyręs. Kai pirmą 
kartą pamačiau žmogų, žuvusį autoavarijoje. Pamenu, pirmiausia, ką 
pastebėjau nusigavęs į nelaimės vietą, tai - baltos duonos kepalą, gu- 
lintį ant skiriamosios kelio juostos, prie senosios Statlerio užkardos. 
Paskui mano akis patraukė viršutinė vaikiško kūno dalis. Geltonplau- 
kio berniuko. Ant jo liežuvio tupinti musė švarinosi kojas. Tas vaiz- 
das privertė mane sužiaukčioti. Maniau, užsivemsiu mirtinai. 

- Ir man taip buvo nutikę, - prisipažino Hadis. - Nėra čia ko gėdy- 
tis. 

- Aš nesigėdžiu, - atsakiau. - Tik stengiuos pasakoti taip, kad jis 
viską suprastų. Aišku? - giliai įkvėpiau salsvo oro, ir man staiga top- 
telėjo į galvą, kad vaikio tėvas irgi žuvo kelyje. Aš jam nusišypsojau. 
- Laimei, Dievas negaili smulkių malonių. Klozetas stovėjo šalia 
kriauklės, todėl neapdrabsčiau nei batų, nei grindų. 

- Galų gale lapai išgaravo, - įsiterpė Sendis. - Tiesiogine žodžio 
prasme. Ištirpo kaip ragana iš “Ozo šalies burtininko". Kurį laiką B 
angare dar matėme jų pėdsakus, bet po savaitės ant betoninių grindų 
teliko dėmelės. Blyškiai geltonos. 

- Aha, tuo tarpu aš porai mėnesių tapau prisiekusiu rankų plovėju, 
- pratariau. - Pasitaikydavo dienų, kai negalėdavau prisiliesti prie 
maisto. Jei žmona įdėdavo į darbą sumuštinių, paimdavau juos sų 
servetėle, kurios nepaleisdavau iš pirštų, kol susigrūsdavau į burną 
paskutinį gabalėlį. Jei visureigyje sėdėdavau vienas, valgydavau už- 
simovęs pirštines. Ir vis tiek galvojau, jog susirgsiu. Neretai įsivaiz- 
duodavau, kad man sutins dantenos ir iškris visi dantys. Bet visa tai 
jau praeityje. - Pažiūrėjau į Nedą, luktelėjau, kol jo akys susidurs su 
mano žvilgsniu. - Visa tai jau praeityje. 

Keista, tačiau vaikio akyse nieko nepamačiau. Tarytum jos būtų 
nupieštos. 

Aišku? 


DABAR: SENDIS 


Nedas spoksojo į Filą. Vaikinuko veidas buvo pakankamai ra- 
mus, tačiau jo žvilgsnyje pajutau atmetimo reakciją. Berods, Filas irgi 
ją užfiksavo, nes atsiduso, susinėrė rankas ant krūtinės, įsistebeilijo į 
žemę tarytum sakydamas, kad jis baigė savo išpažintį. 

Nedas atsigręžė į mane. 

- Kas įvyko tą vakarą? Kada jūs išskrodėte šikšnosparnį? 

Vyrukas nesiliovė vadinęs prakeikto padaro šikšnosparniu, nors 
su šikšnosparniu jis neturėjo nieko bendra. Tai tebuvo žodis - anot 
Kerčio, vinis, ant kurios kabinama kepurė. Ūmai mane apėmė pyk- 
tis. Netgi įniršis. Mintyse keikiau save už tai, kad drįsau taip jaustis. 
Atvirai kalbant, siutau dėl menkniekių. Dėl to, kaip jis pakėlė galvą 
ir dėbsojo man į akis. Dėl to, kad klausinėja. Daro kvailas prielaidas. 
Pavyzdžiui, galvoja, jog mano paminėtas padaras tėra paprasčiausias 
šikšnosparnis, o ne protu nesuvokiama baidyklė, išlindusi iš plyšio 
pro visatos grindis ir pastipusi. Visgi labiausiai mane pykdė jo pakelta 

galva ir akys. Žinoma, taip tvirtindamas parodau ne itin malonias sa- 
vo charakterio puses, tačiau meluoti aš nenoriu. 

Iki tol paprastai jo gailėdavausi. Nuo tada, kai vaikinukas pasirodė 
nuovadoje, visus mano poelgius didžiąja dalimi įtakojo užuojauta. Nes 
plaudamas langus, grėbdamas lapus arba su sniegpūte valydamas 
mašinų stovėjimo aikštelę, jis nuleisdavo akis žemyn. Nuolankiai nu- 
leisdavo. Su jo žvilgsniu susidurti netekdavo, kaip ir apipilti savęs 
klausimais. Juk užuojauta tokia patogi, ar ne? Gailestis leidžia jums 
žvelgti į kitus iš viršaus. Dabar pakėlęs galvą jis pradėjo atsišaudyti 
mano žodžiais ir akiplėšiškai spiginti į aplinkinius. Nedas manė turįs 
teisę taip elgtis - štai kas mane supykdė. Jo nuomone, aš atlieku pa- 
reigą, tai yra sumoku skolą, o ne įteikiu dovaną, ir tai mane dar labiau 
siutino. Bjauriausia, kad jis neklydo. Man beprotiškai panižo rankas 
tvoti vaikiui į pasmakrę ir numušti jį nuo suoliuko. Nedas galvojo, jog 
turi teisę visa tai girdėti, todėl man norėjosi, kad jis labai dėl to pasi- 
gailėtų. 

Matyt, laikui bėgant, mūsų požiūris į jaunimą keičiasi nedaug. Aš 
pats neturiu vaikų, niekada nebuvau susituokęs - kaip ir Širlė, savo 
šeima turbūt galėčiau vadinti D patrulinį dalinį. Bet patirties, ben- 
draujant su jaunikliais, vilkinčiais pilkas uniformas arba civilinius dra- 
bužius, nestokoju. Kai jie atmeta mūsų užuojautą (užuot pykę, tiesiog 
suirzta), man rodos, mes pradedame gailėtis savęs. Bandome suvokti, 
kur dingo mūsų žavingi mažuliai. Argi nemokėme jų groti pianinu, 
nerodėme, kaip sviesti suktą kamuolį? Argi neskaitėme jiems vaikiš- 
kų knygelių ir neaiškinome tikėjimo tiesų? Kaip jie drįsta varstyti 
mus tiesmukais žvilgsniais, pateikti mums savo neapgalvotus, kvailus 
klausimus? Kaip jie drįsta reikalauti daugiau, nei mes norime jiems 
duoti? 

- Sendi? Kas atsitiko, kai jūs išskrodėte... 

- Nieko tokio, ką /u pageidautum išgirsti. - Šaltuku padvelkęs ma- 
no balsas privertė jį išplėsti akis. Tiesą sakant, pajutau, kaip širdį 
persmelkė savotiškas pasitenkinimas. - Nieko tokio, ką tavo tėvas ar- 
ba Tonis tikėjosi pamatyti. Mes neradome atsakymo, nes jo ir nega- 
lėjo egzistuoti. Viskas, kas buvo susiję su “Biuiku", priminė miražą, 
kurį karštą giedrą dieną įmanoma išvysti 87-ajame plente. Nors ne... 
jeigu tai būtų miražas, mes paprasčiausiai būtume jį užmiršę. Kaip 
žmogžudystę, kurią po šešių mėnesių išmetame iš galvos supratę, jog 
nusikaltėlio sugauti nepavyks. Deja, mašinos atveju susiklostė kiek 
kitokia padėtis. Tai, kas iš jos išnirdavo, galėjai paliesti... išgirsti... ar- 
ba... 

TUOMET 


- Fui, - suraukė nosį Sendis. - Koks dvokas. 

Jis prisidengė delnu veidą, tačiau palietė ne odą, o plastiko kaukę, 
kuri slėpė burną ir nosį. Tokia paprastai prisidengia dantistas, prieš 
paprašydamas paciento prasižioti. Sendis nenutuokė, ar kaukė ap- 
saugos nuo bakterijų, bet iš karto suprato, kad kvapo ji nepanaikins. 
Kopūstų tvaiko, plūstelėjusio iš prapjauto pseudošikšnosparnio. 

- Mes įprasime prie kvapo, - užtikrino Kertis, irgi apsiginklavęs 
kauke. Jam bei Sendžiui atiteko mėlynos spalvos. Seržantas pasipuo- 
šė švelniai rožine. Kerčiui Vilkoksui smegenėlių netrūko, tačiau dėl 
šleikštaus aromato vyrukas suklydo. Niekas negalėjo prie jo įprasti. 

Kita vertus, Sendis turėjo pripažinti, kad stažuotojas Vilkoksas 
tiesiog tobulai pasiruošė skrodimui. Pasibaigus pamainai, Kertis grį- 
žo namo, iš kur pasiėmė instrumentus, neblogą mikroskopą (pasisko- 
lino iš draugo, dirbančio universitete), kelis paketus chirurginių pirš- 
tinių ir porą itin ryškių “Tensor" lempų. Žmonai paaiškino norįs ištirti 
lapę, kurią kažkas nušovė šalia nuovados. 

- Tik būk atsargus, - perspėjo Mišelė. - Jos dažnai serga pasiut- 
lige. 

Kertis prižadėjo užsimauti pirštines, ir savo Žodį ruošėsi ištesėti. 
Jo manymu, pirštinėmis derėjo apsišarvuoti visiems trims. Nes pseu- 
do-šikšnosparnis galėjo apkrėsti juos šiuo tuo bjauresniu nei pasiutli- 
ge, kokiu nors virusu, kuris išlieka gyvybingas netgi tuomet, kai jo 
pernešėjas jau seniai padvėsęs. Jei Toniui Skūndistui arba Sendžiui 
Dibornui reikėjo priminimo (greičiausiai nereikėjo), tai porelė jo su- 
laukė, kai tik Kertis trinktelėjo rūsio durimis ir užšovė skląstį. 

- Kol durys užrakintos, vadovo pareigos atiteks man, - paskelbė 
tvirtu balsu. Kreipėsi į Tonį, nes šis buvo dvigubai už jį vyresnis, be 
to, savo partneriu Kertis būtų galėjęs pavadinti tik seržantą. Sendis 
paprasčiausiai palaikė draugiją, ir pats tai žinojo. - Jūs sutinkate? 
Antraip mes privalėsime nutraukti... 

- Sutinkame, - atsiliepė Tonis. - Rūsyje tu esi generolas. Mudu su 
Sendžiu - eiliniai. Nematau jokių problemų. Tik, dėl Dievo meilės, už- 
baikime tą prakeiktą reikalą. 

Kertis atidarė instrumentų dėžę, savo apimtimis nenusileidžiančią 
spintelei. Viduje gulėjo suvynioti į zomšą skrodimui skirti plieniniai 
įrankiai. Pačiame viršuje riogsojo plastiko maišeliai su kaukėmis. 

- Arjos išties reikalingos? - paklausė Sendis. 

Kertis gūžtelėjo pečiais. 

- Verčiau pasisaugoti, nei vėliau gailėtis. Nors abejoju, ar jos kuo 
nors pagelbės. Mums turbūt derėjo apsirūpinti respiratoriais. 

- Man beveik gaila, jog čia nėra Baibio Roto, - atsiduso Tonis. 

Patrulis Vilkoksas nieko neatsakė, bet niauriai žybtelėjusios akys 
liudijo, kad jis mažiausiai to norėtų. “Biuikas" ir viskas, kas iš maši- 
nos išlįsdavo, priklausė D daliniui. 

Pravėręs sandėliuko duris, Kertis žengė vidun, trūktelėjo po lubo- 
mis kabančią grandinėlę ir įjungė žalią lempą. Tonis nusekė iš pas- 
kos. Mažojo kambarėlio viduryje stovėjo nedidelis stalas. Ankštoje 
erdvėje vietos pakako vos dviem žmonėms; trečias nebūtų tilpęs. 
Sendį tai tenkino; per visą vakarą jis nė sykio neperžengė slenksčio. 

Iš trijų sienų kyšojo lentynos, nukrautos senų bylų aplankais. Ker- 
tis padėjo mikroskopą ant stalelio, jo laido kištuką įgrūdo į rozetę. 
Tuo tarpu Sendis montavo vaizdo kameros trikojį. Stebėdamas šį 
keistą lavono skrodimo įrašą, žiūrovas gali neretai pamatyti ranką, 
įteikiančią Kerčiui reikalingą instrumentą. Tai Sendžio Diborno ran- 
ka. Filmavimo pabaigoje aiškiai girdėti žiaukčiojimas. Tie garsai taip 
pat sklinda iš Sendžio gerklės. 

- Pirmiausia ištirkime lapus, - pasiūlė Kertis, užsitraukdamas gu- 
mines pirštines. 

Tonis padavė maišelį, skirtą daiktinių įrodymų saugojimui. Kertis 
jį praplėšė ir su žnyplėmis iškrapštė lapus. Paimti vieno neįstengė, 
nes jie tapo permatomi, sulipo į gniužulą kaip irisinių saldainių popie- 
rėliai. Iš lapelių sunkėsi skystis, ir vyrai iš karto užuodė atgrasų ko- 
pūstų bei mėtos tvaiką. Nemalonų, bet pakenčiamą - nepakenčiama 
smarvė užgulė nosis tik po dešimties minučių. 

Sendis nukreipė objektyvą į Kerčio pirštus, su pincetu vikriai at- 
rėžusius gabalėlį masės. Per pastarąsias dvi savaites jis daug prak- 
tikavosi, ir sunkaus triūso valandos nepraėjo veltui. 

Vyrukas perkėlė tiriamąją medžiagą ant mikroskopo padėkliuko, 
nesivargindamas ieškoti stiklinės plokštelės. Filo Kendeltono lapai te- 
buvo užkandis, o Kerčiui Vilkoksui labiau magėjo paragauti pagrindi- 
nio patiekalo. 

Tiesa, vyrukas gan ilgai spoksojo pro okuliarus, prieš pasiūlyda- 
mas Toniui užimti jo vietą. 

- Kokios ten juodos gijos? - po kurio laiko pasiteiravo seržantas. 
Balsą šiek tiek prislopino rožinė kaukė. 

- Nežinau. Sendi, duok man tą prietaisą, panašų į fotoaparatą. 
Apvyniotą laidais, su lipduku: H. U. BIOLOGIJOS KATEDROS 
NUOSAVYBĖ. 

Sendžio ranka pakibo virš tarpdurį užstojusio trikojo su vaizdo ka- 
mera. Sugriebęs įrenginį, Kertis nutiesė vieną laidą iki sienos roze- 
tės, kitą prijungė prie mikroskopo. Kažką patikrino, linktelėjo, tris kar- 
tus paspaudė mygtuką prietaiso šone, matyt, fotografuodamas lapo 
fragmentą, užklojusį mikroskopo padėkliuką. 

- Tos juodos gijos nejuda, - pastebėjo Tonis neatsitraukdamas nuo 
okuliarų. 

- Ne. 

Galų gale seržantas pakėlė galvą. Jo akyse spindėjo truputį bai- 
mingas, priblokšto žmogaus žvilgsnis. 

- Ar tai... na, nežinau... ar tai DNR? 

Kerčiui nusišypsojus, jo kaukė sukrutėjo. 

- Mūsų mikroskopas geras, seržante, bet DNR pro jį neįžiūrėsi. 
Aišku, jei norite, po vidurnakčio nuvyksime į Horlikso universitetą, 
slapčia prasibrausime į Evelinos Silver fizikos katedrą. Ten rasime 
puikų elektroninį mikroskopą, kuriuo niekas nesinaudoja, išskyrus 
vieną seną poniutę, kiekvieną sekmadienį pakeliui į bažnyčią užsu- 
kančią... 

- Kas toji balta masė? - pertraukė jį Tonis. - Kurioje plūduriuoja 
juodi siūlai? 

- Tikriausiai maistingoji medžiaga. 

- Bet tu tiksliai nežinai. 

- Be abejo, nežinau. 

- Juodos gijos, balta masė, kodėl tirpsta lapai, iš kur tas dvokas. 
Mes nė velnio apie tai neišmanome. 

- Teisingai. 

Tonis įdėmiai į jį pažiūrėjo. 

- Gal mums galvose pasimaišė, jei nusprendėme imtis tokio su- 
knisto reikalo? 

- Ne, - atšovė Kertis. - Smalsumas gali pražudyti, tačiau ši savy- 
bė - ne yda. Sendi, norėtum įsiterpti tarp mūsų ir žvilgtelėti į lapus? 

- Tu juos nufotografavai? 

- Aha, jei tik šitas gelžgalys veikė, kaip pridera. 

- Tuomet aš pasuoju. 

- Ką gi, griebkimės pagrindinio darbo, - tarė Kertis. - Tikėkimės, 
kad pagaliau sugebėsime išgauti kokius nors atsakymus. 

Lapų gumulas grįžo atgal į plastiko maišiuką, pastarasis nukeliavo 
į metalinę kampą remiančią spintelę. Šita aptriušusi žalia spinta tapo 
keistų objektų, kurie bus surinkti per kitus porą dešimtmečių, saugyk- 
la. 

Priešingame sandėliuko kampe dunksojo oranžinis “Eskimo" šal- 
diklis. Viduje, po dviem melsvais ledo paketais, gulėjo žalias šiukšlių 
maišas. Jį paėmęs Tonis luktelėjo, ko! Kertis baigs paruošiamuosius 
darbus. Ilgai laukti nereikėjo. Jie užtruko šiek tiek laiko tik ieškodami 
prailgintuvo su trišakiu, prie kurio būtų galima prijungti abi “Tensor" 
lempas, nejudinant mikroskopo arba vaizdo kameros. Sendžiui teko 
pasirausti spintoje, kitame koridoriaus gale - nuovadoje nestigo įvai- 
riausių menkniekių. Tuo metu Kertis užkėlė mikroskopą ant arti- 
miausios lentynos (suprantama, tokioje ankštoje erdvėje viskas buvo 
po ranka) ir pastatė ant stalo savotišką molbertą. Prie medinio kar- 
kaso pritvirtino kvadratinę gelsvai rudą kamščiamedžio lentą. Jos 
apačioje sumontavo siaurą metalinį lovelį, kuris naudojamas lauko 
krosnelėse vietoj riebalų surinkiklio. Į šoną nustūmė ąsotėlį, iki vir- 
šaus pripildytą kanceliariniais segtukais. 

Sendis grįžo laikydamas rankoje prailgintuvą. Kertis įjungė lem- 
pas taip, kad jos apšviestų lentą iš abiejų pusių, visiškai išnaikindamos 
šešėlius. Jis aiškiai apgalvojo kiekvieną žingsnį. Sendis įniko spėlioti, 
kiek naktų vyrukas pratysojo šalia Mišelės būdraudamas. Tiesiog gu- 
lėjo ant lovos, varstydamas akimis lubas, mintyse regėdamas visą 
eksperimento eigą. Nuolat primindavo sau, kad jis teturi vieną gali- 
mybę. Sustabdęs patrulinį visureigį prie kokio nors įvažiavimo į fer- 
mą, nutaikęs radarinę šaudyklę į tuščią plento atkarpą, greičiausiai 
svarstydavo, kiek šikšnosparnių būtina išskrosti, prieš imantis keistojo 
padaro. 

- Sendi, ar lempos tavęs neakina? 

Jis patikrino vaizdo ieškiklį. 

- Ne. Baltai nutvieksta lenta turbūt akintų, bet gelsvai ruda spalva 
tinka kuo puikiausiai. 

- Gerai. 

Tonis atmazgė geltoną virvę, kuria buvo surištas šiukšlių maišo 
viršus. Pro atsivėrusią ertmę išsiveržė smarvė. 

- Fui, Jėzau, - išsiviepė seržantas pamojuodamas prieš nosį pirš- 
tinėta ranka. Po sekundės kyštelėjo pirštus į maišą ir viduje sužvejojo 
daiktinių įrodymų paketą, šįsyk gana didelį. 

Sendis pasistiebė virš vaizdo kameros. Padaras, tūnantis plastiko 

pakete, priminė baidyklę iš siaubo filmų. Vienas iš tamsiųjų sparnų 
dengė apatinę kūno dalį, kitas prisispaudė prie plastiko tarsi delnas, 
priglaustas prie lango stiklo. Kartais, suėmus kokį girtuoklėlį, pasodi- 
nus jį ant galinės visureigio sėdynės, žmogus prilipdydavo delną prie 
mašinos lango ir miglotu žvilgsniu pro tarpupirščius vėpsodavo į pa- 
saulį. Tokios asociacijos užklydo galvon, pamačius pseudo-šikšnos- 
parnio sparną. 

- Izoliacijos juostelė praplėšta per vidurį. - Kertis nepatenkintas 
mostelėjo į paketą. - Štai iš kur tas kvapas. 

Sendžio manymu, tai nepaaiškino dvoko kilmės. 

Kertis visiškai nudrėskė izoliaciją, įgrūdo ranką į maišą. Sendis 
pajuto, kaip susitraukė jo skrandis, ir paklausė savęs, ar sutiktų keis- 
tis vietomis su jaunuoju kolega. Vargu. Užtat patrulis Vilkoksas ne- 
dvejojo. Kai guma aptempti pirštai palietė lavoną, Tonis truputį atšli- 
jo. Kojos nepajudėjo, bet viršutinė kūno dalis pasviro atgal tarytum 
mėgindama išvengti smūgio. Iš po žaviosios rausvos kaukės atsklido 
duslus pasibjaurėjimo šūksnis. 

- Ar gerai jaučiatės? - paklausė Kertis. 

- Taip, - atsakė Tonis. 

- Aš jį laikysiu, jūs prisekite. 

- Gerai. 

- Jums tikrai nebloga? 

- Ne, velniai rautų! 

- Mane asmeniškai pykina. - Sendis matė, kaip Kerčio veidu srū- 
va prakaito lašai, sudrėkinę elastinį kaukės raištį. 

- Jautrumo pamokėles atidėkime vėlesniam laikui. Dabar užbaiki- 
me tai, ką pradėjome. Neprieštarauji? 

Kertis prispaudė pseudošikšnospranį prie kamščiamedžio lentos. 
Atsklidęs šleikštus garsas priminė pirštinių arba drabužių šiugždesį. 
Tačiau Sendis suprato girdįs, kaip negyva oda trinasi į negyvą odą, 
išgaudama kažką panašaus į pakuždomis tariamus svetimos kalbos 
žodžius. Jam velniškai panižo delnus užsidengti ausis. Tuo pačiu Sen- 
džiui pasirodė, kad jo regėjimas tapo gerokai skvarbesnis. Akys ga- 
lėjo užfiksuoti antgamtiškai ryškias smulkmenas. Pro plonas gumines 
pirštines jis įžiūrėjo rausvą Kerčio odą ir plaukų sruogeles, susiraiz- 
giusias ant krumplių. Palyginti su pilkšvu padaro kūnu, baltos piršti- 
nės tiesiog akino. Padaro nasrai kybojo pražioti. Vienintelė juoda su- 
stiklėjusi, kone puodelio dydžio akis dėbsojo į tuštumą. 

Smarvė sustiprėjo, tačiau Sendis nieko nesakė. Jei kvapą sugebė- 

jo ištverti seržantas su patruliu Vilkoksu, stypsantys gerokai arčiau 
baidyklės, tai jis paprasčiausiai neturėjo teisės skųstis. 

Kertis atmetė sparną, dengusį žalsvą apatinę kūno dalį su nedidu- 
ke klostėta įduba, kur veikiausiai slypėjo būtybės genitalijos, ir pri- 
glaudė jį prie lentos. 

- Sekite, - ištarė. 

Tonis prisegė. Tamsiai pilkšvoje membranoje Sendis neįžiūrėjo 
jokių kaulų ar kraujagyslių. Kertis nuleido ranką, kad suimtų kitą 
sparną, ir vėl pasigirdo pykinantis šlamesys. Rūsyje temperatūra pa- 
kilo aukštyn keliais laipsniais. Sandėliuke įsitvyrojo karštis. Prakeik- 
tos lempos. 

- Sekite, šefe. 

Seržantas dūrė smeigtuku į lentą, ir nūnai padaras niekuo nesi- 
skyrė nuo kokio nors monstro iš filmo su Bela Lugošiu*. Geriau įsi- 
žiūrėjus paaiškėjo, jog būtybė neturi nieko bendra su šikšnosparniu, 
skraidančia vovere arba paukščiu. Tokia gyvūnų rūšis išvis neegzis- 
tavo. Pavyzdžiui, geltonas smaigalys, styrantis per patį snukio vidurį 
- ar tai kaulas? Snapas? Nosis? Jeigu nosis, kurgi jos šnervės? O 
kaip viena vienintelė akis? Sendis pabandė iškapstyti iš atminties gel- 
mių informaciją apie vienaakį žemišką gyvį, bet visos pastangos nu- 
ėjo vėjais. Juk tokie padarai kažkur veisiasi, ar ne? Gal Pietų Ame- 
rikos džiunglėse? Gal vandenyno dugne? 

Negana to, sutvėrimas neturėjo kojų. Kūnas užsibaigė drūtgaliu, 
primenančiu žalsvai juodą nykštį. Kertis pats prikalė jį prie lentos, iš- 
tempęs kailiniuotą odą ir bakstelėjęs smeigtuku į klostę. Tonis baigė 
darbą suvarydamas segtukus į baidyklės pažastis. Galbūt jas derėtų 
vadinti posparniais, dingtelėjo Sendžiui. Šįsyk žiauktelėjo Kertis. 
Sutramdęs pykinimo priepuolį jis nusivalė dilbiu kaktą. 

- Gaila, kad neprigriebėme ventiliatoriaus, - burbtelėjo. 

Sendis, kuriam apsvaigo galva, su juo sutiko. Viena iš dviejų: arba 
smarvė išties sustiprėjo, arba uždaroje patalpoje jos tiesiog per daug 
susikaupė. 

- Jei įjungtume dar vieną elektrinį prietaisą, greičiausiai sprogtų 
saugikliai, - pastebėjo Tonis. - Tuomet liktume tamsoje su šia sumau- 
ta pabaisa. Ir įkalinti spąstuose, nes mūsų operatorius pastatė kamerą 
tarpduryje. Tęsk, Kerti. Jei tu gerai jautiesi, aš irgi ištversiu. 

*Bela Lugošis (1882-1956) - vengrų kilmės aktorius, kuriam šlovę pelnė grafo Dra- 
kulos vaidmuo. 

Jaunasis patrulis žengė atatupstas, įkvėpė sąlygiškai grynesnio 
Oro, pamėgino suimti save į nagą ir vėl priartėjo prie stalo. 

- Aš nieko nematuosiu, - tarė jis. - Tai padarėme garaže, tiesa? 

- Aha, - patvirtino Sendis. - Keturiolikos colių ilgio. Trisdešimt še- 
šių centimetrų, jei tau labiau patinka metrinė sistema. Kūnas delno 
pločio, gal siauresnis. Negaišk laiko, dėl Dievo meilės. Mums visiems 
knieti greičiau iš čia ištrūkti. 

- Paduok man abu skalpelius ir retraktorius. 

- Kiek retraktorių? 

Kertis nudelbė kolegą žvilgsniu, sakančiu: būk geras, nekvai- 
liok. 

- Visus. - Vėl nusivalęs kaktą atžagaria ranka palaukė, kol Sendis 
įteiks instrumentus, išdėliojo juos kiek galima patogiau ir pridūrė: - 
Žiūrėk pro vaizdo ieškiklį. Maksimaliai priartink šitos išperos vaizdą. 
Noriu, kad turėtume kuo geresnį įrašą. 

- Žmonės vis tiek tvirtins, esą tai klastotė, - pratarė Tonis. - Juk 
tu pats žinai. 

Kertis pasakė tai, ko Sendis neužmiršo visą gyvenimą. Jis neabe- 
jojo, jog kolega, patiriantis tie dvasinę, tiek fizinę įtampą, kalbėjo 
nuoširdžiai pavartodamas leksikoną, kuris daugumai nepriimtinas dėl 
savo tiesmukumo. 

- Dėjau skersą ant Džono K. šeimynos, - štai ką išdrožė Kertis. - 
Išskyrus mus, kasetės daugiau niekas nežiūrės. 

- Objektyvas sureguliuotas, - pranešė Sendis. - Kvapas pasibjau- 
rėtinas, bet apšvietimas nuostabus. - Ekrano apačioje švytėjo laikas: 
7:49:01. 

- Pjaunu, - paskelbė Kertis ir didžiuoju skalpeliu brūkštelėjo išilgai 
kūno vidurio. Rankos nė nesuvirpėjo. Jis darbavosi užtikrintai, be jo- 
kio susijaudinimo. Pasigirdo pokštelėjimas, tarytum būtų sprogęs bur- 
bulas, ir iš lavono pasruvo juodos gleivės, nutekėjusios į metalinį 10- 
velį. 

- O varge, - sudejavo Sendis. - Na, ir smarvė. 

- Verčia iš kojų, - pridūrė Tonis išgąstingu, dusliu balsu. 

Kertis nesureagavo į pastabas. Jis perpjovė pilvo sritį, pratęsė rė- 
žius iki pažastų, suteikdamas pjūviui “Y" raidės pavidalą, kokį visada 
išgauna patalogoanatomai, skrosdami žmonių lavonus. Paėmė pince- 
tus ir atitraukė odą nuo krūtinės, atidengdamas tamsiai žalią, minkštą 
masę, prigludusią po siaura kauline arka. 


150 


- O Viešpatie, ar čia plaučiai? - sušvokštė Tonis, tankiai, su pro- 
trūkiais alsuodamas. 

- Šita žalia masė gali būti plautis, - patvirtino Kertis. 

- Labiau panašu... 

- „į smegenis. Aha, sutinku. Į žalias smegenis. Tuojau pažiūrėsi- 
me. 

Kertis apvertė skalpelį ir bukuoju galu pabaksnojo baltą arką, iš- 
kilusią virš kerpėto žalio organo. 

- Jeigu čia išties smegenys, tuomet evoliucija sumąstė jas apsau- 
goti skaistybės diržu, užuot pasinaudojusi įprastu banko seifu. Pa- 
duok man žirkles, Sendi. Mažesnes. 

Įvykdęs prašymą, Sendis vėl prispaudė akį prie kameros. Patikri- 
no, ar objektyvas nukreiptas tiesiai į skrodžiamą pseudošikšnosparnį, 
ar vaizdas maksimaliai priartintas. 

- Pjaunu... dabar. 

Kertis pakišo apatinius žirklių ašmenis po kauliniu skliauteliu ir jį 
perkirpo, švelniai lyg virvę, kuria aprišama pašto siunta. Abi kaulo 
dalys atšoko į priešingas puses, ir tą pačią akimirką padaro krūtinėje 
pūpsanti žalia kempinė pabalo, ėmė švykšti kaip mašinos radiatorius. 
Orą persmelkė aitrus mėtų ir dobilų kvapas. Prie šnypštimo prisijungė 
burbuliavimas. Tokį garsą skleidžia šiaudelis, braidžiojantis stiklinės, 
iš kurios išsiurbtas beveik visas pieno kokteilis, dugnu. 

- Ar mums nereikėtų iš čia išsinešdinti? - paklausė Tonis. 

- Per vėlu. - Kertis palinko virš praskrostos krūtinės, it pakerėtas 
įsispigino į kempinę primenantį, žalsvai baltais lašais prakaituojantį 
organą. Žvelgdamas į jį Sendis galėjo suprasti mokslininką, specialiai 
užsikrėtusį geltonąja karštlige, arba moteriškę iš Kiuri šeimos*, kuri 
eksperimentuodama su radioaktyviomis medžiagomis susirgo vėžiu. 
“Aš esu pasaulių naikintojas“, - sumurmėjo po nosimi Robertas 
Openheimenis, kai Naujosios Meksikos dykumoje buvo sėkmingai su- 
sprogdinta atominė bomba, ir be jokio atokvėpio stačia galva puolė 
kurti vandenilinę bombą. Todėl, kad nežinomybė apžavi, pamanė 
Sendis. Todėl, kad smalsumas yra visagalis. 

- Kas čia vyksta? - sukuždėjo Tonis. Sprendžiant iš to, ką Sendis 
matė virš rausvosios kaukės, seržantas jau žinojo atsakymą. 

- Irimo procesas, - atsiliepė Kertis. - Vaizdelis geras, Sendi? Ma- 
no galva nemaišo? 

*Marija Kiuri (1867-1934) - žymi lenkų kilmės fizikė ir chemikė, 1898-aisiais kar- 
tu su savo vyru Pjeru Kiuri atradusi radį. 

- Geras, “tarp penkiukių", - prislopusiu balsu patikino operatorius. 
Iš pradžių mėtų ir dobilų aromatas jam pasirodė gaivinantis, bet da- 
bar gerklėje nusėdo mašinos alyvos prieskonis. Vėl padvelkė kopūs- 
tų tvaikas. Sendžio galva vis labiau svaigo, protestuodamas pradėjo 
streikuoti skrandis. - Neužtrukime čia ilgam, antraip visi uždusime. 

- Praverk koridoriaus duris, - patarė Kertis. 

- Tu sakei... 

- Dėl Dievo, daryk, kaip liepta, - įsiterpė Tonis, ir Sendis pakluso. 
Grįžęs jis išgirdo, kaip seržantas teiraujasi Kerčio, ar irimo procesą 
paspartino tai, kad buvo perkirptas kaulas. 

- Ne, - papurtė galvą jaunasis patrulis. - Man regis, akyta masė 
pradėjo skaidytis, nes paliečiau ją žirklių galiuku. Iš “Biuiko" išspjauti 
daiktai ne itin gerai prisitaiko prie mūsų pasaulio, ar ne? 

Nei Tonis, nei Sendis nesiruošė prieštarauti. Žalioji kempinė dau- 
giau nepanėšėjo į plautį, smegenis ar kokį nors pažįstamą organą. Iš 
jos teliko išpurtę atviroje lavono krūtinėje kėpsantys puvėsiai. 

Kertis dirstelėjo į Sendį. 

- Jeigu čia - padaro smegenys, ką tuomet rastume jo galvoje? 
Smalsiam protui rūpi išsiaiškinti. - Nespėjus niekam suvokti, ką jis 
ketina daryti, Kertis stvėrė mažesnįjį skalpelį ir įbedė ašmenis į su- 
stiklėjusią gyvio akį. 

Nuskambėjo pokštelėjimas, ir juodasis gumulas, išvirtęs iš akiduo- 
bės, nuslydo lavonu tarsi didžiulė ašara. Iš siaubo Tonis nevalingai 
aiktelėjo. Sendis tyliai sucypė. Akis pakibo ant plaukuoto sutvėrimo 
peties ir pliūptelėjo į metalinį lataką. Po sekundės ji sušnypštė ir pa- 
balo. 

- Liaukis, - išgirdo Sendis savo balsą. - Tai beprasmiška. Mes 
taip nieko nesužinosime. Nėra ką sužinoti. 

Žodžiai įplaukė Kerčiui pro vieną ausį ir praslydo pro kitą. 

- Kad aš apsitriesčiau, - šnibždėjo jis. - Kad mane tryda susuktų. 

Iš tuščios akiduobės išniro gyslota rožinė masė, tarsi cukraus va- 
ta arba izoliacinė medžiaga, kuria žmonės išpurškia palėpių kampus. 
Išsipūtusi ji virto beformiu burbulu, netrukus subliūško, pabalo bei su- 
skystėjo, kaip ir žaliasis organas. 

- Ar tas mėšlo gabalas gyvas? - suvebleno Tonis. - Ar tas mėšlo 
gabalas buvo gyvas, kai... 

- Ne, guldau galvą, jog dėl visko kalta dekompresija, - atsakė 

Kertis. - Jis ne gyvesnis už skutimosi putas, išspaustas iš tūbelės. Ar 
viską nufilmavai, Sendi? 

- Aha. Nors nenumanau, kam to reikia. 

- Gerai. Pažvelkime į apatinę kūno dalį, ir galėsime baigti skrodi- 
mą. 

Tai, ką jie išvydo, mažiausiai mėnesiui atėmė norą miegoti nakti- 
mis. Vos užsnūdęs Sendis prabusdavo, sunkiai dvėsuodavo, apimtas 
jausmo, tarytum kažkas šliaužia krūtine ir savo svoriu užspaudžia jo 
plaučius. 

Kertis atitraukė nuo pilvo odą, paprašė Tonio prisegti ją iš kairės 
ir iš dešinės pusės. Užduotį Tonis atliko, tiesa, ne be vargo. Kruopš- 
čiai besidarbuojant, jiems abiem teko mažne sukišti nosis į pjūvį. 
Sendis tegalėjo įsivaizduoti, kokia smarvė iš ten tvoskia. 

Nepasukdamas galvos, Kertis ištiesė ranką, užčiuopė vieną iš 
lempų, pakreipė jos laikiklį taip, kad šviesa kristų į prarėžtą vietą. 
Sendis pamatė tamsiai raudoną virvę - veikiausiai žarmas, - susiraiz- 
giusią virš melsvai pilkos pūslės. 

- Pjaunu, - sumurmėjo Kertis, skalpeliu švelniai įbrėždamas iški- 
lusios, mėsingos pūslės paviršių. Šis praplyšo, ir pro atsivėrusią ert- 
mę tiesiai Kerčiui į veidą plūstelėjo juodi ikrai. Aptiško ir Tonio pirš- 
tinės. Abu vyrai pašoko lyg nupurtyti elektros, griausmingai užstau- 
gė, Sendis sustingo už vaizdo kameros nukoręs žandikaulį. Iš spar- 
čiai bliūkštančios cistos vidaus veržėsi srautas juodų gumulėlių, įsi- 
muturiavusių į pilkas membranas. Sendžiui jie atrodė kaip musės, 
kurias tvirtai supančiojo voratinklio siūlai. Staiga jis pastebėjo, kad 
kiekvienas rutuliukas turi po vieną blizgančią, į objektyvą nukreiptą 
akį. To jau buvo per daug. Klykdamas Sendis atsitraukė nuo kame- 
ros. Riksmus pakeitė žiaukčiojimas, ir veikiai jo marškinius ištepliojo 
vėmalų dėmės. Paties atsisveikinimo su skrandžio turiniu jis neprisi- 
minė. Laimei, kitos penkios minutės po paskutinio Kerčio pjūvio visiš- 
kai išgarmėjo iš galvos. 


Pirmiausia, ką užfiksavo sąmonė, išsisklaidžius užtemimui, tai To- 
nio balsą: “Nagi, vyručiai, grįžkite į nuovadą. Viskas gerai". Į kairę 
ausį panašius žodžius murmėjo Kertis, įtikinėdamas Sendį, kad nieko 
baisaus nenutiko... esą viskas “tarp penkiukių". 

Tarp penkiukių, štai kas nutraukė trumpą Sendžio poilsį isterijos 
šalyje. Bet jei viskas “tarp penkiukių", kodėl gi Kertis taip sparčiai 

alsuoja? Kodėl jo delnas toks vėsus? Šaltukas dvelkė netgi pro gumi- 
nę pirštinę, kurią jis kol kas užmiršo nusimauti. 

- Aš apsivėmiau, - sulemeno Sendis, ir jo skruostus nudažė skais- 
tus raudonis. Niekada anksčiau gyvenime neteko pajusti tokios gė- 
dos. - Jėzau Kristau, aš murkdžiausi savo vėmaluose. 

- Aha, - patvirtino Kertis. - Pritaškei visą sandėliuką. Tavimi dė- 
tas, dėl to per daug nesijaudinčiau. 

Sendis giliai įkvėpė ir gaižiai susiraukė, nes sutrūkčiojęs skrandis 
vėl žadėjo pykinimo priepuolį. Jie stovėjo koridoriuje, bet ir čia kybo- 
jo šlykštus suplėkusių, troškintų kopūstų tvaikas. Staiga Sendis susi- 
protėjo, kur jie atsidūrė: priešais spintą, iš kurios jis iškrapštė prailgin- 
tuvą. Ant vyrių svyravo praviros durys. Jei atmintis nemeluoja, jis 
spruko iš sandėliuko, ketindamas įlįsti į spintą, užšauti duris ir kiūtoti 
ten susirietęs. Dabar tokia mintis pasirodė juokinga, todėl pro Sendžio 
lūpas išsprūdo spigus krizenimas. 

- Taip geriau. - Kertis paplekšnojo bičiuliui per petį ir nustebo, kai 
tas susigūžė. 

- Nepyk. Šitos gleivės... šita masė... - užbaigti jis nesugebėjo, nes 
perdžiūvo gerklė. Atsikrenkštęs dūrė pirštu į Kerčio ranką. Ikriukai, 
ištrūkę iš nėščio pseudošikšnosparnio įsčių, ištepliojo jaunojo ekspe- 
rimentatoriaus pirštines, jų lašai užtiško ir ant Sendžio rankos. Kerčio 
kaukė, nuleista žemyn po smakru, taip pat buvo dėmėta. Jo skruostą 
bjaurojo juoda pluta. 

Kitame koridoriaus gale, už atvirų rūsio durų, laiptų apačioje min- 
džikavo Tonis, kuris kalbėjo su keturiais ar penkiais sudirgusiais vy- 
rais. Jis mojavo rankomis vydamas patrulius šalin, tačiau įkalbinėji- 
mai nedavė jokių rezultatų. 

Sendis nusvyravo koridoriumi iki pat rūsio tarpdurio, stabtelėjo 
ten, kur kolegos galėjo jį įžiūrėti. 

- Man nieko nenutiko, vyručiai. Aš jaučiuosi gerai. Kilkite viršun 
ir atsipalaiduokite. Kai apsitvarkysime, duosime jums pažiūrėti vaizdo 
įrašą. 

- Ar mes to norėsime? - paklausė Orvilis Garetas. 

- Turbūt ne, - atsakė Sendis. 

Patruliai nupėdino laiptais aukštyn. Mirtinai išbalęs Tonis atsigrę- 
žė ir linktelėjo. 

- Ačiū. 

- Tai mažiausia, kuo galėjau jums pagelbėti, šefe. Mane apėmė 
panika. Aš velniškai gailiuosi. 

Šįsyk Kertis tvojo jam per petį, užuot švelniai paplekšnojęs. Sen- 
dis vėl būtų atšlijęs, bet laiku pastebėjo, kad vaikis nusitraukė savo 
ištepliotas pirštines, ir susitramdė. 

- Ne tau vienam plaukai piestu pasistojo. Mudu su Toniu lėkėme 
iš paskos. Tu pernelyg išsigandai, kad pastebėtum. Pakeliui nuvertė- 
me trikojį. Tikiuosi, kameros nesudaužėme. Antraip turėsime per- 
leisti kepurę ratu ir nupirkti Hadžiui naują. Eime, pažiūrėsime, ką pri- 
dirbome. 

Visi trys pakankamai ryžtingai priartėjo prie sandėliuko durų, bet 
iš pradžių niekas nedrįso kelti kojos per slenkstį. Iš dalies dėl surū- 
gusios sriubos smarvės, bet svarbiausia dėl to, kad viduje lūkuriavo 
pseudošikšnosparnio lavonas, išskrostas, prismeigtas prie kamščia- 
medžio lentos. Sandėliuke derėjo apsikuopti lygiai taip pat, kaip tek- 
davo valyti kelius po savaitgalio autoavarijų - katastrofos vietoje pa- 
kibdavo kraujo, išvirtusių žarnų, pralieto benzino, degančios gumos 
kvapas, tarsi senas atgrasus pažįstamas, niekaip nenorintis išsikelti iš 
miesto. Užuodęs dvoką suprasdavai, jog kažkas merdi arba jau pa- 
kratė kojas, žinodavai išgirsiąs riksmus bei aimanas, atrasiąs ant 
plento besimėtantį batą - širdyje prašydavai Viešpaties, kad jis nepri- 
klausytų vaikui, tačiau maldos paprastai skambėdavo it balsas tyruo- 
se. Būtent tokios mintys užklydo Sendžiui į galvą. Jis ne kartą buvo 
aptikęs kūnus, kuriuos Dievas davė žmonėms sakydamas: gyvenkite 
ir išnaudokite juos kiek įmanoma geriau. Deja, po avarijų tie kū- 
nai pastebimai pakisdavo: pro kelnes ir marškinius išsišaudavo kaulai, 
galvos persikreipdavo ant kaklo nenatūraliu kampu, tačiau pro lūpas 
vis vien sklisdavo širdį veriantys riksmai, akys beveik išvirsdavo iš 
akiduobių, kraujais pasruvusi motina tiesdavo savo kruviną vaiką ne- 
lyginant sulaužytą lėlę klausdama: ar ji gyva? Maldauju, patikrin- 
kite. Aš pati nedrįstu. Ant mašinos sėdynių visada telkšodavo krau- 
jo balos, ant sudaužytų langų stiklų raudonuodavo kruvini pirštų at- 
spaudai. Kai kraujas išsiliedavo ant asfalto, rausvų švyturėlių švieso- 
je įgaudamas purpurinį atspalvį, jį reikėdavo išvalyti, kaip ir išmatas 
bei stiklo duženas. O taip, būtinai reikėdavo, idant to nematytų Džo- 
nas K., sekmadienio rytais su savo šeima keliaujantis į bažnyčią. 
Džonas K. mokėjo mokesčius, ir tuo viskas pasakyta. 

- Mes privalome sutvarkyti sandėlį, - prašneko seržantas. 

Abu patruliai žinojo, jog Tonis teisus, bet nė vienas nepajudėjo. 

O jei kas nors iš jų tebėra gyvas, mąstė Sendis. Mintis, be 
abejo, absurdiška, kadangi pseudošikšnosparnis prakiurksojo plastiko 

maiše, uždarytame šaldiklyje, ilgiau nei šešias savaites, tačiau tai su- 
vokdamas jis neaprimo. Logika trumpam prarado savo galią. Kai 
tenka susidurti su vienaakiu sutvėrimu, kurio smegenys (žalios sme- 
genys) slypi krūtinėje, samprotavimai apie logiką kelia juoką. Sendis 
mus pilkus apvalkalus, pradeda pulsuoti ir pamažu spurdėti ant stalo, 
atgaivinti lempų šviesos bei šilumos. Aišku, tai nesunku įsivaizduoti. 
O kur dar garsai? Spigus klegesys, kurį išspaudžia paukščių ar žiur- 
kių naujagimiai? Po velnių, jis iššoko pro duris pirmas, todėl pirmas ir 
privalės grįžti atgal. 

- Eime, - paragino Sendis žengdamas per slenkstį. - Užbaikime 
darbą. Paskui likusią nakties dalį praleisiu duše. 

- Turėsi stotis į eilę, - suurzgė Tonis. 


Taigi jie valė sandėliuką, pasitelkdami į pagalbą tvarkdarių įgū- 
džius, kuriuos sukaupė keliuose, kai reikėdavo švarinti autoavarijų 
vietas. Užtruko maždaug valandą. Iš pradžių jautėsi nekaip, tačiau 
baigdami darbą bemaž atsigavo. Nuotaiką gerokai pakėlė veikiantis 
ventiliatorius. Išjungus lempas, nereikėjo baimintis dėl galimo saugik- 
lių perdegimo. Kertis daugiau nereikalavo uždaryti rūsio durų. Sen- 
džio manymu, jis padarė išvadą, jog tokie mėginimai užtikrinti patiki- 
mą karantiną pasmerkti nesėkmei. 

Ventiliatorius iki galo neišsklaidė prarūgusių kopūstų ir mėtų kva- 
po, tačiau išblaškė tiek, kad jų skrandžiai pagaliau nustojo protestuoti. 
Patikrinus vaizdo kamerą paaiškėjo, kad ji sveikut sveikutėlė. 

- Aš dar prisimenu, kaip gesdavo japoniški prietaisai, - tarė Tonis. 
- Kerti, ar norėsi ką nors apžiūrėti mikroskopu? Mes galime dar šiek 
tiek pakentėti. Ar ne, Sendi? 

Patrulis Dibornas pritardamas linktelėjo galva, tiesa, be didelio 
entuziazmo. Prisiminus, kaip jis apsivėmė ir beatodairiškai paraitė 
kulnus, širdyje vėl sudilgsėdavo gėda. 

- Ne, - pailsusiu, liūdnu balsu atsiliepė Kertis. - Prakeikti gumulai 
- tikriausiai jo kiaušinėliai. Juodoji medžiaga, ko gero, atstoja kraują. 
O visa kita... man nelemta suprasti, ką matau. 

Vyrukas ne šiaip nusiminė. Jį užvaldė depresija. Tonis su Sendžiu 
suvokė tai gerokai vėliau. Pastarajam ši mintis dingtelėjo vieną iš be- 
miegių naktų, kuriomis jis savo noru apsirūpino. Gulint lovoje mažu- 
čiame Rytų Statlerio Aukštumose stovinčiame namelyje, sunėrus 
rankas už galvos - ant naktinio staliuko švietė lempa, tyliai grojo ra- 

dijo imtuvas, - nutolus nuo miego karalystės per tūkstantį mylių, Sen- 
džiui nelauktai paaiškėjo, ką pirmą kartą po “Biuiko" pasirodymo, 
galbūt pirmą kartą gyvenime, suprato Kertis: sužinoti tai, ką jis nori - 
ko trokšta, - nelemta niekada. Jis svajojo padaryti atradimą, pakelti 
paslapties skraistę, na, ir kas? Spjauk į tai, Džekai, kaip sakydavo 
jie vaikystėje. Kiekviename Jungtinių Valstijų miestelyje pradinėse 
mokyklose galima rasti berniukų, teigiančių, esą jie būtinai žais NBA 
lygoje. Visgi daugumos laukia kur kas proziškesnė ateitis. Ateina lai- 
kas, kai jie suvokia, jog viskuo kaltos ne kvailiojančio likimo išdaigos. 
Tiesiog gyvenimas turi įprotį pamėtėti vieną kitą karčią piliulę. Argi 
ne ją nurijo Kertis Vilkoksas? O taip, pagalvojo Sendis. Užuot išblė- 
sęs, susidomėjimas “Biuiku" vis labiau sprausis į įprastus policijos 
darbo rėmus. Teks užsiimti priežiūros procedūromis, ataskaitų rašy- 
mu (dienoraščiuose, kuriuos vėliau sudegins jo žmona), retsykiais iš- 
valyti sąšlavas, kai iš “Biuiko" išvirs koks nors veikiai pastipsiantis 
siaubūnas. 

Ir, žinoma, protarpiais reikės ištverti bemieges naktis. Tačiau tai 
neišvengiama. 


Kertis su Toniu nusegė skerdeną nuo kamščiamedžio lentos ir įki- 
šo atgal į plastiko maišą. Ten pat atsidūrė visi juodieji gumulėliai, iš- 
skyrus porą. Šįsyk Kertis kruopščiai užklijavo izoliacinę juostą per vi- 
są paketo ilgį. 

- Gal kur netoliese šlaistosi Arkis? - paklausė. 

- Ne, - atsakė Tonis. - Jis norėjo likti, bet aš įsakiau važiuoti na- 
mo. 

- Tuomet kas nors iš jųdviejų kilkite į viršų ir liepkite Orviui arba 
Bakui užkurti ugnį šiukšlių krosnelėje. Ir tegul jie pastato ant viryklės 
puodą su vandeniu. Didelį puodą. 

- Aš viską sutvarkysiu, - pasisiūlė Sendis ir dingo iš rūsio, prieš 
tai išėmęs kasetę iš Hadžio vaizdo kameros. 

Kol jo nebuvo, Kertis įtrynė kelis tamponus juoda tąsia medžiaga, 
ištiškusia iš padaro vidurių bei įsčių, ir baltu skysčiu iš krūtinės orga- 
no. Visus paimtus pavyzdžius sudėjo į kitą daiktinių įrodymų maišelį. 
Į trečiąjį įmetė du vienaakius embrionus, apsigaubusius mažučiais 
sparneliais. Kertis sukosi vikriai, tačiau energija netryško, tarsi būtų 
darbavęsis nusikaltimo vietoje. 

Pavyzdžiai ir sudarkytas pseudošikšnosparnio lavonas nukeliavo 
į aptriušusią žaliąją spintą, kurią Džordžas Morganas pakrikštijo “D 

patrulinio dalinio užkulisiais". Kai puode užvirė vanduo, Tonis leido 
porai patrulių nusileisti į rūsį. Penki vyrai, apsišarvavę storomis gu- 
minėmis pirštinėmis, švariai išgremžė kiekvieną sandėliuko kampelį. 
Organines atliekas kartu su skudurais, chirurginėmis pirštinėmis, 
kaukėmis, purvinais marškiniais suvertė į maišą, pastarąjį įgrūdo į 
šiukšlių krosnį, ir dūmai pakilo iki dangaus, pas Dievą Tėvą, per am- 
žių amžius, amen. 

Sendis, Kertis ir Tonis taip ilgai mėgavosi karštu dušu, kad van- 
dens rezervuarą reikėjo pildyti du kartus. Galų gale parausvėjusiais 
skruostais, susišukavę, apsivilkę švarius drabužius jie įsitaisė ant rū- 
kalių suoliuko. 

- Aš toks išsišveitęs, kad net girgždu, - tarė Sendis. 

- Pagirgždėk, mes paklausysim, - šaipydamasis pasiūlė Kertis. 

Kurį laiką visi trys sėdėjo tylėdami, akis nukreipę į B angarą. 

- Ant mūsų užtiško daug mėšlo, - pagaliau prabilo Tonis. - Labai 
daug. - Danguje tarsi nušlifuota uolienos atskala kybojo priešpilnis 
mėnulis. Sendis fiziškai jautė, kaip virpa oras. Matyt, netrukus atvės, 
pagalvojo jis. - Jeigu mes susirgsime... 

- Jeigu būtume užsikrėtę virusais, dabar jau tai žinotume, - įsiterpė 
Kertis. - Mums pasisekė. Velniškai pasisekė. Ar jūs matėte savo 
veizolus dušinės veidrodyje? 

Aišku, matė. Jų akys buvo pasruvusios krauju, su raudonais rati- 
lais, kaip žmonių, kurie visą dieną praleido gesindami miško gaisrą. 

- Manau, raudonis atslūgs, - pratęsė jaunasis patrulis. - Be to, esu 
tikras, jog mes ne veltui buvome su kaukėmis. Nuo mikrobų jos ne- 
apsaugoja, tai tiesa. Antra vertus, į burnas nepateko nė kruopelės 
juodojo mėšlo. Spėju, kad jo skonis mums nepatiktų. 

Kertis neklydo. 


DABAR: SENDIS 


Sumuštinių lėkštė ištuštėjo drauge su ąsočiu šaltos arbatos. Pa- 
prašiau Arkio paimti dešimt dolerių iš nenumatytų išlaidų fondo (pi- 
nigus laikėme poilsio kambario spintoje) ir nulėkti į “Fino Keš ir Keri" 
parduotuvę. Pamaniau, jog tuzinas kolos skardinių ir viena pakuotė li- 
monado buteliukų neleis išdžiūti mūsų gerklėms iki istorijos pabaigos. 

- Išvažiavęs neišgihrsiu, kaip pasakosite apie žuvį. 

- Arki, tu žinai apie žuvį. Puikiai žinai visą istoriją. Todėl keliauk 
ir nupirk mums šaltų gėrimų. Prašyčiau. 

Jis pakluso, pernelyg greitai iššaudamas iš mašinų stovėjimo aikš- 
telės. Taip vairuojant galima užsidirbti baudą. 

- Tęskite, - prašneko Nedas. - Kas įvyko vėliau? 

- Tuojau prisiminsiu... Senasis seržantas tapo seneliu, greičiausiai 
anksčiau, nei pats to tikėjosi. Duktė pagimdė nesantuokinį vaiką, šei- 
ma sušurmuliavo kaip bičių avilys, bet neilgai trukus aprimo. Toji 
mergina įstojo į Smito koledžą, ne pačią prasčiausią diplomus dali- 
jančią įstaigą. Džordžo Morgano berniukas, žaidęs vaikų beisbolo 
čempionate, per vienas rungtynes sugebėjo apibėgti visas bazes. Jo 
tėvas taip didžiavosi, kad išsipūtė lyg balionas. Jei gerai pamenu, li- 
kus dvejiems metams iki tų dienų, kai Džordžas suvažinėjo moterį ir 
pats nusižudė. Orvio Gareto žmona persidūrė koją, pasigavo kraujo 
užkrėtimą, ir jai nupjovė kelis pirštus. Širlė Pasternak pradėjo pas 
mus dirbti 1984-aisiais. 

- 86-aisiais, - pataisė ji. 

- Teisingai, aštuoniasdešimt šeštaisiais. - Aš patapšnojau jai per 
kelį. - Daugmaž tuo metu Lasburge kilo baisus gaisras. Daugiabučio 
rūsyje su degtukais žaidė be priežiūros palikti vaikai. Kai girdžiu ką 
nors sakant, jog amišų gyvenimo būdas idiotiškas, visada prisimenu 
Lasburgo gaisrą. Žuvo devyni žmonės - visi vaikai rūsyje, išskyrus 
vieną. Ir tas turbūt pasigailėjo, kad išgyveno. Dabar jam šešiolika, to- 
kio amžiaus berniokams užverda kraujas, pamačius simpatiškas mer- 
ginas, o tas vaikis galėtų filmuotis be grimo “Gražuolėje ir pabaiso- 
je“, kur atliktų pagrindinį vaidmenį. Naujienos neišplito šalies mastu 
- pagal mano teoriją informacija apie daugiabučiuose sudegusius 
žmones pateikiama žinių programose tik per Kalėdas, - tačiau mūsų 
kraštuose tokios katastrofos įvyksta pakankamai retai, ir ačiū Die- 
vui. Padėdamas gesinti ugnį, Džekis O'Hara kaip reikiant nusisvilino 
rankas. O, beje, vienas iš mūsų patrulių, regis, Džeimsas Dokeris... 

- Doker-tis, - patikslino Filas Kendeltonas. - Praleidai “t"? raidę, 
seržante, bet tai atleistina. Jis prabuvo pas mus neilgiau kaip porą 
mėnesių, paskui persikraustė į Laikomingą. 

Aš linktelėjau. 

- Taigi Dokertis laimėjo trečią vietą Betės Kroker kulinarų kon- 
kurse už “Auksinius pyragėlius su dešrelėmis". Neiškovojęs pagrin- 
dinės premijos jis pasiuto kaip velnias, tačiau garbingai susitaikė su 
pralaimėjimu. 


159 


- Labai garbingai, - pridūrė Edis Džeikubua. - Jam derėjo čia pa- 
silikti. Būtų puikus bendradarbis. 

- Tais metais per liepos ketvirtosios pikniką mes laimėjome virvės 
traukimo varžybas... 

Pamatęs vaikinuko veido išraišką nusišypsojau. 

- Tikriausiai manai, jog tave erzinu, Nedai, bet tai netiesa. Garbės 
žodis. Aš tik noriu, kad tu suprastum. Mūsų gyvenimus įtakojo ne 
vien “Biuikas". Anaiptol. Tiesą sakant, kartkartėmis jį visiškai už- 
miršdavome. Bent dauguma iš mūsų. Mintys apie automobilį išdulkė- 
davo iš galvos, nes ilgas laiko atkarpas jis tyliai tūnodavo garaže. 
Nauji farai ateidavo ir išeidavo. Dokertis su mumis atsisveikino spė- 
jęs gauti “virėjo" pravardę. Jaunasis Polas Lavingas, išsinarinęs kelį 
per Darbo dieną, buvo perkeltas kitur ir vėl sugrįžo po trejų metų. 
Mūsų gretos ne taip sparčiai keičiasi kaip kitose srityse, bet nuo 79- 
-ųjų D dalinio nuovados duris varstė nemažiau kaip septyniasdešimt 
patrulių... 

- Kur kas daugiau, - paprieštaravo Hadis. - Kokia šimtinė, įskai- 
tant perkeltuosius ir tuos, kurie tarnauja dabar. Ir, žinoma, kelis su- 
puvusius kiaušinius. 

- Taip, kelis supuvusius kiaušinius... visgi didžiuma mūsų sąžinin- 
gai vykdydavo savo pareigas. Nedai, paklausyk, tą naktį, kai išskro- 
dėme pseudošikšnosparnį, tavo tėvas ir Tonis Skūndistas gerai pasi- 
mokė. Aš, beje, taip pat. Kartais nėra ko tyrinėti, nėra kaip atskleisti 
paslapties arba išvis neverta to daryti. Viename filme mačiau, kaip 
vyrukas aiškina, kodėl uždegęs bažnyčioje žvakę, nors savęs negalė- 
tų vadinti tikru kataliku. “Su amžinybe nejuokaujama“', - pasakė jis. 
Štai ko mes pasimokėme. 

B angarą vis supurtydavo šviesos drebėjimai. Kartais menkučiai 
virptelėjimai, kartais galingi fejerverkai. Bet žmonės turi neįtikėtiną 
gebėjimą prie visko įprasti, netgi prie to, ko jie nesupranta. Kometa 
šmėkšteli danguje, ir pusė pasaulio ima bliauti apie Paskutiniojo teis- 
mo dieną bei keturis Apokalipsės raitelius. Praeina šeši mėnesiai, ir 
niekas jos nebepastebi. Gyvenimas grįžta į senas vėžes. Ar prisimeni, 
kas atsitiko dvidešimtojo amžiaus pabaigoje? Visi lakstė kaip pamišę 
klykaudami, neva tuojau nukris dangus, nes po Naujų Metų pradės 
maištauti kompiuteriai. Šurmulys atslūgo jau po pirmos sausio savai- 
tės. Visa tai aiškinu dėl vienintelės priežasties: noriu, jog tu teisingai 
įvertintum padėtį... 

- Papasakokite apie žuvį, - nutraukė jis mano monologą, ir aš vėl 

įniršau. Vaikinas nesiruošė klausytis, ką ketinau iškloti. Kad ir kaip 
stengiaus supažindinti jį su visomis aplinkybėmis, Nedas girdėjo tik 
tai, ką norėjo išgirsti. Tarkim, jog ši jaunimo savybė yra “paauglių li- 
ga“. Jo akyse švytėjo tokie patys žiburėliai, kaip ir tėvo, kai tas palin- 
ko virš pseudošikšnosparnio su skalpeliu rankoje. (Pjaunu... dabar, 
neretai nuskambėdavo sapnuose Kerčio Vilkokso balsas). Ne, me- 
luoju, ne visai tokie patys. Nes vaikinukas ne šiaip smalsavo. Jis dar 
širdo. Tiesiog degė iš įsiūčio. 

Mano pyktį sukėlė jo nenoras priimti viską, ką geidžiau duoti, pri- 
mygtinis siekis išsaugoti teisę rinktis. Bet kodėl niršo Nedas? Dėl 
nuolatinio melo motinai ir jam pačiam? Dėl to, kad tėvas nepasidalino 
paslaptimi su sūnumi? Gal jis siuto ant mūsų? Mūsų? Vargu ar vai- 
kis galėjo tikėti, kad jo gimdytoją užmušė “Biuikas". Tai Bredlio 
Roučo kaltė. Būtent prakeiktas girtuoklis ištrėškė Kertį į šešiolikara- 
čio vilkiko šoną, ant kurio liko dešimties pėdų ilgio kruvinas pėdsa- 
kas, atitolęs nuo asfalto per šešias pėdas ir du colius (toks buvo pat- 
rulio Vilkokso ūgis); aukos darbužiai ne tik nudrisko nuo kūno, bet ir 
išsivertė į kitą pusę, kol žviegė stabdžiai, o radijo imtuvas grojo “kan- 
tri" stoties muziką (kokios gi kitos stoties galėjo klausytis toks pus- 
girtis vairuotojas, kaip Bredlis Roučas?).Tuo metu, kai tėtis traukė 
bosu, o mamulė giedojo tenoru, iš Kerčio Vilkokso kišenių išbyrėjo 
visos monetos, smūgis į paslėpsnius nutraukė penį kaip piktžolę, sėk- 
lides sutrynė į želatiną, šukas ir piniginę nušveitė ant skiriamosios 
juostos. Atsakomybės našta guli ant Bredlio Roučo pečių, nebent no- 
rėtumėte iš dalies apkaltinti Statlerio “Dikio" parduotuvę, kurioje jis 
nusipirko alaus, galbūt pačią alaus kompaniją, savo reklamose rodan- 
čią žavias varlytes bei juokingus žmogeliukus vietoj lavonų, tysančių 
plentuose su išvirtusiais viduriais, arba Bredlio DNR, spiralines mo- 
lekulines grandines, šnabždančias gerk daugiau, gerk daugiau nuo 
tada, kai Bredlis paragavo savo pirmąjį alkoholio gurkšnelį (kai kurie 
žmonės - tarsi bombos lagaminuose, pasiruošusios susprogti, tačiau 
žuvusiems ir sužeistiesiems tai menka paguoda). Galbūt viskuo kal- 
tas Dievas? Aukščiausiasis - visų pamėgtas atpirkimo ožys, nes jis 
nekalba ir negali pasiteisinti. Šiaip ar taip, “Biuikas" čia niekuo dė- 
tas. Jis neturėjo nieko bendra su Kerčio mirtimi, kad ir kaip magėtų 
surasti kokių nors sąsajų. Mašina dunksojo B angare, už daugelio 
mylių nuo nelaimės vietos, ant storų ir prabangių baltašonių padangų, 
kurių protektoriuose neišsilaikydavo nė menkiausias purvo šlakelis, 
akmenukas ar smėlio kruopelytė. “Rodmasteris" tiesiog stovėjo ga- 

raže, kol patrulis Vilkoksas sruvo krauju 32-ojo plento šalikelėje. Kas 
iš to, jog tuo metu nuo automobilio padvelkė surūgusiais kopūstais? 
Nejau berniokas manė... 

- Nedai, “Biuikas" nieko panašaus nedarė, jei apie tai pagalvojai, 
- pratariau. - Jis niekaip nesusijęs su tavo tėvo mirtimi. - Mintyse nu- 
sijuokiau iš savo perdėm užtikrinto balso. Atrodė, lyg būčiau dėstęs 
faktus, o ne hipotezes. “Rodmasteris" ir faktai - tai du nesuderinami 
dalykai. - Jis, žinoma, traukia mus prie savęs, netgi kažką kužda, kai 
būna... nežinau, kaip pavadinti... 

- Aktyviojoje fazėje, - pasufleravo Širlė. 

- Taip. Vienoje iš savo aktyvių fazių. Kartais pasigirsta gaudimas, 
kartais savo galvoje išgirsti... na, savotišką viliojantį balsą... bet jis 
niekaip negalėjo pasiekti 32-ojo plento ir “Dženės" degalinės. 

Širlė pažiūrėjo į mane taip, tarsi būčiau kuoktelėjęs. Gal man iš- 
ties pasimaišė protas? Ką gi aš darau? Bandau įkalbėti save nepykti 
ant vargšo tėvą praradusio berniuko? 

- Sendi? Man tik norisi, kad jūs papasakotumėte apie žuvį. 

Pažvelgiau į Hadį, Filą ir Edį. Trijulė niūriai patraukė pečiais. Vai- 
kai! Visi jie vienodi. 

Ką gi, nutariau užbaigti savo istoriją. Apmalšinsiu siutą ir užbaig- 
siu. Išpyliau iš pintinės pupas (garbės žodis, nė nenutuokiau, kad jų 
tiek daug), ir dabar rengiausi jas surinkti, visas iki paskutinės. 

- Gerai, Nedai, papasakosiu, ką nori išgirsti. Bet turėk omenyje, 
jog čia visų pirma buvo ir yra kelių policijos nuovada. Nežinau, ar tai 
suprasi... ar tuo patikėsi, tačiau “Biuikas" galiausiai tapo įprasta mū- 
sų gyvenimų dalimi, kaip ataskaitų rašymas, liudijimai teismuose, vi- 
sureigių kilimėlių, kuriuos apvemdavo girtuokliai, valymas, lenkiški 
Styvo Devo juokeliai. Prašyčiau to neužmiršti. 

- Jokių problemų. Dabar pakalbėkite apie žuvį. 

Atsirėmiau į sieną ir pakėliau akis į mėnulį. Aš troškau sugrąžinti 
Nedui normalų gyvenimą, kad vaikis vėl galėtų grožėtis žvaigždėmis 
ir vertinti poeziją. O jam terūpėjo prakeikta žuvis. 

Eina jis šikt. Išklojau vyrukui viską, nieko neslėpdamas. 


TUOMET 


Jokio popierizmo: Tonio Skūndisto įsakymas buvo vykdomas ne- 
atsikalbinėjant. Žmonės žinojo, kaip tvarkyti reikalus, susijusius su 
“Biuiku", ir į ką būtina kreiptis. Nieko sudėtinga. Jei kildavo proble- 

mų, žodines ataskaitas reikėdavo pateikti Kerčiui, seržantui arba 
Sendžiui Dibornui. Pastarasis įsiliejo į triumviratą sudalyvavęs žymia- 
jame skrodimo eksperimente. Visai ne todėl, kad jį labai domintų 
“Biuikas". 

Nepaisant Tonio draudimo, Sendis beveik neabejojo, jog Kertis 
brūkštelėdavo pastabas ar mintis į savo dienoraštį. Net jei ir taip, jis 
niekam nerodė savo užrašų. Laikui bėgant, temperatūros pokyčiai ir 
energijos iškrovos - šviesos drebėjimai - susilpnėjo. Berods, pamažu 
seko “Rodmasterio" gyvybės syvai. 

Bent taip jie vylėsi. 

Sendis niekada nieko nesirašė ir nebūtų pajėgęs iškloti įvykių ei- 
gos su visomis smulkmenomis. Sukauptos vaizdo kasetės galėtų daug 
ką papasakoti, tačiau vis vien liktų nemažai spragų bei neatsakytų 
klausimų. Ne kiekvieną šviesos drebėjimą pasisekdavo nufilmuoti. 
Net jei vaizdo kamera užfiksuodavo reiškinį juostoje, kas iš to? Nuo 
1979-ųjų iki 1983-ųjų nebylūs fejerverkai švitino B angarą tuziną kar- 
tų. Dauguma buvo neįspūdingi, keletas - tokie pat stiprūs, kaip ir pir- 
masis, o vienas, dar galingesnis, sudrebino garažą 1983-aisiais. Tie, 
kurie stebėjo reginį savo akimis, praminė 83-iuosius Žuvų metais, ta- 
rytum jie būtų kinai. 

Tarp 79-ųjų ir 83-iųjų Kertis atliko gausybę eksperimentų. Kai 
temperatūra nukrisdavo, jis palikdavo prie “Biuiko" ir mašinos kabi- 
noje įvairius augalus arba gyvūnus, bet visuomet sulaukdavo tų pačių 
rezultatų, kaip ir Džimio bei Rozalinos atveju. Kitaip tariant, retsy- 
kiais daiktai pradingdavo, kartais - ne. Ką nors prognozuoti iš anksto 
buvo neįmanoma. Viską, regis, nulemdavo atsitiktinumas kaip svai- 
dant monetą ir spėliojant, kas iškris - herbas ar skaičius. 

Vieną sykį, temperatūrai pradėjus smukti žemyn, Kertis pastatė 
plastiko kibirėlį su jūros kiaulyte šalia priekinio kairiojo “Rodmaste- 
rio“ rato. Kai po šviesos sprogimų praėjo dvidešimt keturios valan- 
dos ir termometro rodyklė vėl pakilo į viršų, jis rado kiaulytę toje pa- 
čioje vietoje, visiškai patenkintą gyvenimu. Prieš kitą fejerverkų 
spektaklį Kertis pakišo po “Biuiku" narvą su dviem varlėm. Švytėji- 
mas išblėso, bet jos niekur nedingo. Rytojaus dieną narve tebuvo li- 
kusi viena varlė. 

Dar po dienos pranyko ir toji. 

1982-aisiais jie atliko Garsųjį Bagažinės Eksperimentą. Idėja pri- 
klausė Toniui. Kartu su Kerčiu jis įkišo šešis tarakonus į permatomą 
plastiko maišelį, o šį įmetė į “Biuiko" bagažinę. Iš karto po eilinio 

šviesos drebėjimo, kol garaže tebetvyrojo šaltis, o iš burnos virto ga- 
rų kamuolėliai. Praėjo trys paros. Kiekvieną dieną kažkuris iš jų pa- 
tikrindavo bagažinę (niekada neužmiršdavo apsirišti juosmens virve 
ir suteikti galimybės aplinkiniams žiūrovams spėlioti, kokia nauda iš 
prakeiktos virvės, jei kažkas, neatšaudamas skląsčių, sugebėjo pa- 
grobti Džimį iš žiurkėnų buveinės ir varles iš narvo). Tiek pirmąją 
dieną, tiek antrąją bei trečiąją tarakonams nieko nenutiko. Ketvirtąją 
Kertis su Toniu apsisprendė nutraukti nevykusį eksperimentą, tačiau 
tarakonai išgaravo, bent taip pasirodė, atidarius bagažinę. 

- Ne, palaukite! - sušuko Kertis. - Aš juos matau! Laksto kaip iš- 
protėję! 

- Kiek jų yra? - paklausė Tonis. Jis stovėjo lauke, gniauždamas 
virvės galą. - Ar jie visi? Kaip tie padarai paspruko iš prakeiktos 
dėžės? 

Kertis suskaičiavo keturis vietoj šešių, bet tai nieko nereiškė. Ta- 
rakonai moka pranykti ir be stebuklingo automobilio pagalbos. Šitai 
žino visi, kurie bent sykį juos vaikėsi su šlepete rankoje. Veikiai pa- 
aiškėjo, kaip jie išsigavo iš plastiko dėžės. Nors skląstis buvo uždary- 
tas, viename šone žiojėjo apvali trijų ketvirčių colio skersmens sky- 
lutė. Kerčiui ir seržantui ji panėšėjo į kiaurymę, kurią pragręžė di- 
džiulio kalibro kulka. Visgi aplink angą nesimatė nė menkiausio įtrū- 
kimo, liudijančio, jog dėžę perskrodė - arba pradegino - milžinišku 
greičiu lėkęs objektas. Jokių atsakymų. Tik miražai. Kaip visada. 
Vėliau, 1983-iųjų birželį, pasirodė žuvis. 


D patrulinio dalinio vyrai stebėjo “Biuiką" jau dvejus su puse me- 
tų: 79-ųjų pabaigoje ir 80-ųjų pradžioje jie nutarė, jog, pasirūpinus ati- 
tinkamomis apsaugos priemonėmis, mašina neturėtų kelti rimtos 
grėsmės. Užtaisytas pistoletas neabejotinai pavojingas, bet jums ne- 
būtina kiaurą parą spoksoti į ginklą baiminantis, kad jis gali pats iš- 
šauti. Užtenka padėti jį ant aukštos lentynos, toliau nuo vaikučių akių. 

Tonis nupirko brezento atraižą, kuria užklojo mašiną, idant jos ne- 
pamatytų pašalinis žmogus (81-aisiais kelininkų tarnyboje pradėjęs 
dirbti naujokas, didelis “Biuikų" gerbėjas, pasisiūlė jį nupirkti). Ant tri- 
kojo pritvirtinta vaizdo kamera su celofaniniu, nuo drėgmės saugan- 
čiu, apvalkalu liko būdelėje kartu su kėde bei šūsnimi žurnalų, tačiau 
Arkis vis dažniau išnaudodavo medinę pašiūrę savo reikmėms, vers- 

damas ten durpių ir trąšų maišus, dėžes su velėna, sodinukus. Savo 
tiesioginę paskirtį stoginė atlikdavo tik prieš, per ir po šviesos drebė- 
Jimų. 

Žuvies metų birželis įsiminė Sendžiui, kaip vienas iš gražiausių pir- 
mųjų vasaros mėnesių - vešanti tanki žolė, paukščių giesmės, lyg pa- 
auglių porelės bučinys maloniai šiltas oras. Tonis Skūndistas atosto- 
gavo - išvyko pasisvečiuoti pas dukrą, įsikūrusią vakarų pakrantėje 
(pas tą pačią, kuri sukėlė šeimoje skandalą pagimdydama nesantuo- 
kinį vaiką). Seržantas su žmona siekė užglaistyti nesutarimus būgš- 
taudami, jog santykiai su dukterimi atšals visiems laikams. Ko gero, 
jie pasielgė išmintingai. Nuovadoje Skūndistą pavadavo Sendis Di- 
bornas ir Hadis Rojeris, o Kertis Vilkoksas - jau nebe naujokas - tapo 
kreipėsi Bakas Flandersas. 

- B angare krenta temperatūra. 

Kerčio antakiai šoktelėjo aukštyn. 

- Ne pirmą kartą, tiesa? 

- Tiesa, - sutiko Bakas. - Bet aš dar nesu matęs, kad ji kristų taip 
greitai. Dešimt laipsnių nuo ryto. 

Po šių žodžių Kertis nuskubėjo link garažo, jo akyse vėl nušvito 
žiburėliai. Prisiplojęs veidu prie vartų lango, visų pirma atkreipė dė- 
mesį į Tonio nupirktą brezentą. Šis gulėjo ant betoninių grindų iš vai- 
ruotojo pusės lyg suglamžytas skuduras. Irgi nieko nauja. “Biuikas" 
protarpiais sudrebėdavo (arba pasipurtydavo) ir nusimesdavo apdan- 
galą visai kaip moteriškė, kuriai užtenka vieno judesio, kad nuo jos 
pečių nuslystų vakarinė suknelė. Apvaliojo termometro rodyklė buvo 
sustingusi ties skaičiumi 61*. 

- Lauke septyniasdešimt keturi laipsniai šilumos**, - pranešė Ba- 
kas, žengęs arčiau Kerčio. - Patikrinau termometrą, kabantį šalia 
paukščių lesyklos. 

- Vadinasi, temperatūra nukrito ne dešimčia, o trylika laipsnių. 

- Kai patraukiau tavęs ieškoti, termometras rodė šešiasdešimt ke- 
turis***, Štai kaip sparčiai atvėso. Tarytum į garažą būtų užplaukusi 
šalto oro banga ar kažkas panašaus. Ar pakviesti Hadį? 

- Neverta jo trukdyti. Organizuok budėjimą. Tau padės Metas 
Babickis. Kodas... hmm... “Mašinų plovykla". Tegul du žmonės ste- 

*16,1*C. 

**23,3*C, 
***17.8C. 

bi “Biuiką" likusią dienos dalį ir visą vakarą. Nebent tam prieštaraus 
Hadis arba temperatūra pasieks normalų lygį. 

- Gerai, - linktelėjo Bakas. - Norėsi pirmasis pradėti budėjimą? 

Kertis labai norėjo - širdyje jautė, jog turėtų įvykti kažkas įsta- 
baus, - tačiau pakratė galvą. 

- Negaliu. Man reikia keliauti į teismą. Paskui važiuosiu į Kamb- 
riją, kur paspęsti spąstai sunkvežimiams. - Išgirdęs, jog Kertis prami- 
nė vilkikų patikrinimą 9-ajame plente spąstais, Tonis netvertų sava- 
me kailyje iš pykčio, tačiau fakto nepaneigsi: detektyvai išties pa- 
spendė pinkles 9-ajame plente įsitikinę, kad iš Niu Džersio valstijos 
nepriklausomi vilkikų vairuotojai gabena heroino ir kokaino siuntas. - 
Deja, aš labiau užsiėmęs nei vienakojis, dalyvaujantis pasturgalių 
spardymo varžybose. Velnias! 

Jis tvojo kumščiu sau per šlaunį, delnus priglaudė prie smilkinių ir 
vėl įsistebeilijo pro langą. Nieko doro nepamatė, išskyrus “Rodmas- 
terį", nutviekstą dviejų saulės šviesos juostų, kurios susikryžiavo ant 
tamsiai mėlyno kapoto nelyginant prožektorių spinduliai. 

- Paieškok Rendžio Santero. Jei neklystu, kažkur slankioja ir Kri- 
sas Soderis. 

- Aha. Krisas dabar nedirba, bet jo namuose vieši porelė žmonos 
seserų iš Ohajo, todėl vyrukas atlėkė čia pažiūrėti televizoriaus. - 
Bakas tyliau pridūrė: - Gal kišu nosį ne į savo reikalus, Kerti, bet, 
mano nuomone, tuodu - tikri veltėdžiai. 

- Savo užduotį jie atliks. Privalės. Perduok, kad man reikės ata- 
skaitų. Standartinis kodas D. Po teismo iš karto jums skambtelėsiu. 

Kertis paskutinį sykį nudelbė “Biuiką" bemaž gailiu žvilgsniu ir 
nudrožė atgal į nuovadą, kur ketino apsiskusti bei pasiruošti liudyti 
teismo salėje. Antroje dienos pusėje jam teks naršyti vilkikų krovi- 
nius drauge su vaikinais iš G patrulinio dalinio, ieškant kokaino ir vi- 
liantis, kad niekam nešaus į galvą paleisti į farus seriją iš automatinio 
ginklo. Turėdamas daugiau laiko, jis būtų nesunkiai susiradęs žmogų, 
kuris sutiktų pasikeisti vietomis. 

Taigi pirmieji “Biuiką" stebėjo Soderis ir Santeras. Jie labai ir ne- 
prieštaravo. Toks darbas veltėdžiams - grynas malonumas. Juodu 
stypsojo šalia būdelės, traukė dūmą, paistė niekus, kartkartėmis dirs- 
telėdavo pro langą (dėl savo jauno amžiaus Santeras nežinojo, kokių 
netikėtumų galima sulaukti iš “Biuiko"; beje, PVP jis ilgai neužsilai- 
kė), pokštavo, žodžiu, mėgavosi žavinga birželio diena. Kažkuriuo 
momentu Rendį Santerą pakeitė Bakas Flandersas, šiek tiek vėliau 

Kriso Soderio vietą užėmė Orvilis Garetas. Retsykiais prie angaro 
pasirodydavo ir Hadis. Trečią valandą, kai Sendžio Dibomo sėdimoji 
prilipo prie seržanto krėslo, į bazę pagaliau grįžo Kertis Vilkoksas, 
kuris leido atsipūsti Bakui. Temperatūra ne tik nepakilo, bet ir nukrito 
dar dešimčia laipsnių. Mašinų stovėjimo aikštelėje pradėjo rikiuotis 
laisvų nuo darbo patrulių automobiliai. Kodas D pritraukė juos kaip 
magnetas. 


Maždaug ketvirtą valandą į seržanto kabinetą galvą įkišęs Metas 
Babickis pranešė, kad neveikia racija. 

- Trukdžiai, šefe. Kur kas stipresni nei paprastai. 

- Šūdas. - Sendis užsimerkė, krumpliais pasitrynė akių vokus, su 
ilgesiu prisimindamas Tonį. Savarankiškai vadovauti daliniui jam te- 
ko pirmą kartą, bet, skirtingai nuo laikinai padidėjusio atlyginimo, ku- 
ris pamalonins širdį mėnesio pabaigoje, dabartinė padėtis anaiptol ne- 
džiugino. 

- Prakeikta mašina. Tik to man betrūko. 

- Nesijaudink, - paguodė Metas. - Ji pykštelės kelias žiežirbas, ir 
viskas vėl stos į savas vėžes. Trikdžiai netrukus išnyks. Argi ne taip 
dažniausiai vyksta? 

Babickis sakė tiesą, bet Sendžiui nerimą kėlė ne “Biuikas". Kas 
bus, jei patrulis paklius į bėdą ir negalės užmegzti ryšio su baze? Jei 
kažkas pasiųs kodą 33 (reikalingas pastiprinimas) arba 47 (atsiųs- 
kite greitąją pagalbą), arba patį bjauriausią, 10-99 (pašautas pa- 
reigūnas)? Aplinkiniuose keliuose patruliavo daugiau nei tuzinas vy- 
rų, ir jei kas nors iš jų nukentės dėl neveikiančios racijos, atsakyti rei- 
kės Sendžiui. 

- Klausyk, Metai. Sėsk į mano visureigį, septynioliktąjį, nusileisk 
į kalvos papėdę. Ten statinių trikdžių nebus. Perduok visiems mūsiš- 
kiams, jog ryšių centras trumpam persikelia į septynioliktąjį. Kodas 


- Vaje, Sendi, ar tu ne per daug užsimojai? 

- Man visiškai neįdomu klausytis tavo inkštimo. - Dar niekada 
anksčiau Sendžio taip neerzino policijos ryšių operatoriaus Babickio 
lėtapėdiškumas. - Vykdyk nurodymą. 

- Bet aš nieko nepamatysiu... 

- Greičiausiai. - Sendis šiek tiek pakėlė balsą. - Tik neužmiršk ap- 
skųsti manęs kapelionui. 

Metas prasižiojo, bet išvydęs rūstų laikinojo seržanto žvilgsnį, nu- 

sprendė prikąsti liežuvį. Po dviejų minučių Sendis pamatė, kaip visu- 
reigis D-17 rieda nuo kalvos. 

- Gerai, - sumurmėjo jis. - Ir pasilik ten ilgiau, tu, sumautas pliur- 
pale. 

Sendis nupėdino link B angaro, kur jau spietėsi nemažas būrys 
žmonių. Daugiausia patruliai. Į jų gretas įsimaišė ir pora kelininkų, vil- 
kinčių tepaluotus žalius kombinezonus, savo neoficialias uniformas. 
Ketverius metus pragyvenę “Biuiko" kaimynystėje, niekas iš jų ne- 
bijojo mašinos, tačiau grupelė vyrų vis vien atrodė sudirgusi. Kai 
matai, jog saulėtą šiltą dieną patalpoje, kurios vėdinimo sistemą teat- 
stoja kartais praveriamos durys, temperatūra nukrenta dvidešimčia 
laipsnių, sunku nepatikėti, jog veikiai įvyks kažkas įspūdinga. 

Kerčiui užteko laiko, kad paruoštų kelis eksperimentus. Ant prie- 
kinės “Biuiko" sėdynės jis padėjo dėžę su svirpliais. Ant galinės - 
narvą, kuriame tūnojo viena didžiulė varlė su išsipūtusiomis gelsvai 
juodomis akimis. Į bagažinę įkišo gėlių vazoną, stovėjusį ant palan- 
gės, priešais Meto Babickio dispečerinės langą. Galų gale stvėrė po- 
no Dilono saitą ir apvedė šunį aplink mašiną. Orviui Garetui tai ne- 
patiko, bet Kertis jį įkalbėjo. Stokodamas patirties, patrulis Vilkoksas 
negalėjo lygintis su senais policijos vilkais, bet jei kalba pakrypdavo 
apie “Biuiką", jis sugebėdavo įtikinėti su tokia pataikūniška intonacija, 
lyg būtų užkietėjęs pinigų meldžiantis lošėjas. 

Per pasivaikščiojimą nieko baisaus neįvyko, nors D dalinio talis- 
manas visa savo išore demonstravo, kad jis mieliau slampinėtų kur 
nors kitur. Šuo taip tampė pavadį, jog vos nepasismaugė, jis svyravo 
nukoręs galvą, pabrukęs uodegą, retsykiais kostelėdamas. Žvalgėsi 
ir į “Biuiką"", ir į angaro sienas, lyg atgrasioji mašina būtų išspjovusi 
iš savęs kažką tokio, kas apkrėtė visą garažą. 

Su šunimi išėjęs laukan, Kertis įteikė pavadį Orviliui. 

- Kažkas čia bus, mes abu tai pajutome. Bet ne taip kaip anks- 
čiau. - Išvydęs Sendį jis pakartojo: ne taip kaip anksčiau. 

- Galbūt. - Sendis kinktelėjo galva į poną Di. - Keista vien tai, kad 
šuo nepradėjo kaukti. 

- Kol kas, - įsiterpė Orvilis. - Eikš, Di, grįžkime į nuovadą. Tu 
šauniai pasirodei. Duosiu tau kauliuką. - Prieš pasišalindamas jis ne- 
pagailėjo Kerčiui priekaištingo žvilgsnio. Ponas Dilonas ramiai nutur- 
seno įkandin dešinės patrulio Gareto kojos. Daugiau saito neprisirei- 
kė. 

Be dešimties minučių pusę penkių poilsio kambaryje aptemo te- 

levizoriaus ekranas. Be dvidešimties penkios B angare temperatūra 
nukrito iki keturiasdešimt devynių laipsnių*. Be dešimties penkios 
Kertis suriko: 

- Girdite? Jau prasideda! 

Tuo metu dispečerinėje Sendis tikrino raciją (iš eterio tebepliaupė 
statinių trikdžių srautas). Po Kerčio šūksnio jis leidosi tekinas per 
mašinų stovėjimo aikštelę link garažo, kur susirinko gan didelė minia 
žmonių - galima pagalvoti, jog bazėje vyko policijos reikmenų išpar- 
davimas arba raumenų distrofija sergančių vaikų karnavalas. Bėgte 
įveikęs aikštelę, Sendis ėmė spraustis pro spūstį žioplių, besidairančių 
pro atviras (neįtikėtina!) šonines duris. Ten pat stovėjo ir Kertis. Iš 
vidaus dvelkė šaltis, bet jis, regis, nieko nejautė. Išplėtęs akis patrulis 
Vilkoksas priminė užhipnotizuotą žmogų. 

- Ar tu matai? Sendi, ar tu matai? 

Aišku, jis matė: pro mašinos langus ir iš po bagažinės dangčio 
veržėsi violetinė šviesa, užliejusi “Biuiko" šonus tarsi radioaktyvus 
skystis. Automobilio kabinoje Sendis įžiūrėjo sėdynių ir pernelyg di- 
delio vairo siluetus. Visa kita prarijo šaltas purpurinis švytėjimas, ryš- 
kesnis nei židinio liepsnos. Gausmas nepaliaujamai garsėjo, skausmin- 
gai perskrosdamas Sendžio galvą, užguldamas ausis. Deja, palaimin- 
gas kurtumas nebūtų niekuo pagelbėjęs. Garsas smelkėsi ne tik pro 
ausis, bet ir pro kiekvieną kūno porą. 

Sendis trūktelėjo Kertį į šoną, stvėrė rankeną ketindamas už- 
trenkti duris ir pajuto kolegos pirštus ant savo riešo. 

- Ne! Aš noriu tai pamatyti! Aš noriu... 

Sendis grubiai nusikratė Vikokso ranka. 

- Ar tu išprotėjai? Tokiais atvejais mes privalome vykdyti atitin- 
kamas instrukcijas, velniai rautų. Kas geriau už tave galėtų jas žinoti? 
Juk pats padėjai jas sukurti, dėl Dievo meilės. 

Kai Sendis užšovė duris, nutraukdamas tiesioginį vizualų ryšį su 
“Biuiku", Kerčio akių vokai virptelėjo ir jis sudrebėjo lyg busdamas iš 
gilaus miego. 

- Gerai, šefe. Atsiprašau. 

- Tvarka. - Kažkodėl Sendis tuo netikėjo. Prakeiktas kvailys būtų 
likęs stypsoti tarpduryje, dėl to nekyla jokių abejonių. Jeigu “Biuikas" 
užsimanytų pačirškinti Kertį, tas nuolankiai pasitiktų savo lemtį. 

- Man reikia suvirintojo akinių, - tarė vyrukas. - Jie mano mašinos 
*2.4C. 

bagažinėje. Turiu visą jų dėžę su dar labiau tamsintais stiklais. Tau 
atnešti? 

Sendžiui susidarė įspūdis, jog Kertis ne visiškai atsigaivelėjo. Jis 
tik apsimetė blaiviai mąstąs kaip žmonės, kuriuos vidurnaktį pažadina 
telefono skambutis. 

- Žinoma, kodėl gi ne? Bet mes privalome būti atsargūs, aišku? 
Nes šįsyk “Biuikas" žada iškrėsti šį tą bjauraus. 

- Aha, surengs mums nepakartojamą spektaklį. - Patrulio balso 
intonacijoje pasigirdus išgąstingo susijaudinimo gaidelėms, Sendžio 
nuotaika mažumėlę pasitaisė. Bent tiek gerai, kad Kertis daugiau ne- 
panašus į lunatiką. - O taip, mamule, mes vykdysime instrukcijas ir 
būsime velniškai atsargūs. 

Jis nuskuodė prie savo asmeninės mašinos - restauruoto “Bele- 
ro“, - atidaręs bagažinę įniko naršyti ten sudėtas dėžes, kai “Biui- 
kas“ sprogo. 


Žinoma, iš tikrųjų jis nesprogo. Tiesiog niekas negalėjo apibūdinti 
reginio kitais žodžiais. Žmonės, mindžikavę prie B angaro, niekada 
neužmirš tos dienos, nors retai kada apie ją kalbėsis netgi tarpusavy- 
je nežinodami, kaip išreikšti šiurpą keliančią didybę. Nebent pasaky- 
tų, kad aptemo birželio saulė, o garažas tapo permatomas nelyginant 
vaiduoklis. Visiškai nesuvokiama, kaip nesutrupėjo stiklas, skyręs 
švytėjimą nuo išorinio pasaulio. Pulsuojanti šviesa plūdo pro sienas it 
vanduo pro marlę. Vinys atrodė kaip taškeliai, nusėję laikraščių nuo- 
traukas, arba kraujo lašai, ištryškę iš naujos tatuiruotės. Sendis išgir- 
do Karlo Brandidžo klyksmą: šį kartą jis išlėks į orą, garantuotai 
išlėks į orą! Iš nuovados atsklido siaubo kupinas pono Dilono kauks- 
mas. 

- Bet jis vis tiek norėjo ištrūkti laukan ir bėgti prie “Biuiko", - vė- 
liau pasakojo Orvilis Sendžiui. Aš nuvedžiau šunį į antrą aukštą, į po- 
ilsio kambarį, kuo toliau nuo prakeikto angaro, tačiau tai neką tepa- 
dėjo. Ponas Di žinojo, kad mašina ten stovi, tikriausiai išgirdo, kaip ji 
gaudžia. Staiga pamatė langą. Jėzau Kristau! Laimei, laiku spėjau 
sugriebti pavadėlį, antraip jis būtų iššokęs iš antro aukšto. Apčiurškė 
mano batus, bet aš pastebėjau, kad esu šlapias, tik po pusvalandžio, 
nes pačiam iš baimės nutirpo kojos. 

Orvilis palingavo galvą, susimąstęs ir paniuręs. 

- Dar nebuvau matęs tokio pakraupusio šuns. Niekada. Jo kailis 

pasišiaušė piestu, iš nasrų virto putos, o akys, rodės, tuoj išskris iš 
akiduobių. Viešpatie! 


Kertis grįžo nešinas tuzinu apsauginių akinių. Patruliai juos užsi- 
dėjo, bet vis tiek negalėjo žiūrėti tiesiai į “Biuiką". Prie langų taip pat 
nesiryžo prieiti. Ir vėl aplinkui pakibo neįtikėtina tyla, nors visi jautėsi 
taip, tarytum stovėtų kakofoniško triukšmo epicentre ir klausytųsi, 
kaip dunda griaustinis, šniokščia nuošliaužos, riaumoja besiveržiantys 
ugnikalniai. Užsidarius angaro durims, jie negirdėjo (skirtingai nuo 
pono Di) net gausmo. Tik nervingą kojų šiurenimą, krenkštelėjimus, 
šuns staugimą ir Orvio Gareto balsą, prašantį pono Di aprimti, stati- 
nius racijos trikdžius, sklindančius iš Meto Babickio dispečerinės pro 
atvirą langą, nuo kurio palangės Kertis nušvilpė gėlių vazoną. Dau- 
giau nieko. 

Kertis žengė prie garažo vartų nuleidęs galvą, pakėlęs rankas. 
Porą sykių bandė pažvelgti į angaro vidų, tačiau tai padaryti sutrukdė 
pernelyg ryški šviesa. Sendis čiupo jį už peties. 

- Liaukis. Nieko tu nepeši. Tik ne dabar. Dar apaksi. 

- Kas čia, Sendi? - sukuždėjo jis. - Vardan visų šventųjų, kas čia 
yra? 

Atsakydamas Sendis pakinkavo galvą. 


“Biuikas" surengė pusvalandžio trukmės fejerverkų spektaklį, ku- 
riam negalėjo prilygti jokie ankstesni šviesos drebėjimai. B angaras 
virto ugnies kamuoliu, pro langus tvyksčiojo akinantys spinduliai, ku- 
riuos šaudė nebylus, šaltas neoninis židinys. Jei tuo metu į nuovadą 
būtų užklydę Džono K. šeimos nariai, vienas Dievas žino, ką jie būtų 
pagalvoję, kam visa tai būtų papasakoję ir kokia jų istorijos dalimi 
klausytojai būtų patikėję. Tačiau niekas iš pašalinių nepasirodė. 
Maždaug pusę šešių patruliai vėl įžiūrėjo atskirus žybsnius, o tai reiš- 
kė, kad šaltinis, aprūpinantis energija šį fenomeną, pamažu išseko. 
Sendžiui pasidingojo, tarytum jis girdi, kaip purkštauja motociklas, iš 
kurio degalų bako teka paskutiniai benzino lašeliai. 

Kertis vėl prilipo prie lango. Nors akis tekdavo nudurti žemyn 
kiekvieną kartą, kai “Biuikas" išspjaudavo švytėjimo pliūpsnį, jis su- 
gebėdavo pasinaudoti pertraukomis, kad žvilgtelėtų į garažą. Prie 
draugo prisijungęs Sendis taip pat pakreipdavo galvą sulig ryškesniu 
blykstelėjimu (Iš šono žiūrint tikriausiai atrodo, jog mes daly- 
vaujame kažkokiame paslaptingame rituale, pamanė jis), prisi- 

merkdavo, nes nuo akinančio spiginimo negelbėjo net trijų sluoksnių 
poliarizuoti akinių stiklai. 

“Biuikas" stovėjo savo vietoje nė trupučio nepasikeitęs. Suglam- 
žytas brezentas gulėjo ant grindų nė kiek neapdegęs. Arkio įrankiai 
kabėjo ant sienų; tolimajame kampe, kaip visada, pūpsojo virve apriš- 
tos šūsnys senų “Ameriken" laikraščių. Pakaktų vieno degtuko, kad 
tos sausų popiergalių krūvos užsiliepsnotų it fakelai, tačiau purpurinė 
šviesa neapsvilino net laikraščių kampelių. 

- Sendi, ar matai ką nors iš mūsų pavyzdžių? 

Pakratęs galvą Sendis atšlijo nuo lango, nusiėmė Kerčio paskolin- 
tus akinius. Perdavė juos Endžiui Kolučiui, kuris nekantravo dirstelėti 
į “Rodmasterį"", ir patraukė atgal į nuovadą. Akivaizdu, kad B anga- 
ras nesprogs, tuo tarpu jam, kaip laikinajam seržantui, darbo nestigo. 

Sustojęs prie pastato durų jis apsisuko. Nors Endis Kolučis ir kiti 
žiūrovai užsidėjo suvirintojo akinius, prie garažo niekas nesiveržė. 
Neskaitant vienos išimties, Kerčio Vilkokso, suprantama. Šis glau- 
dėsi prie lango - narsus kvailiukas, būtų pasakiusi Sendžio motina, - 
kone prisispaudęs prie stiklo. Galvą pakreipdavo tik tada, kai “Biui- 
kas“ iššaudavo šviesos tvyksnį, daugmaž kas dvidešimt sekundžių. 

Jis užsidirbs laikiną aklumą, pagalvojo Sendis, bet nieko pana- 
šaus neįvyko. Vyrukas laiku sugebėdavo nusigręžti, lyg tiksliai žino- 
damas, kada laukti eilinės energijos iškrovos. Sendis matė, kad Kertis 
pakreipia veidą į šoną sekunde anksčiau, nei langą užliedavo švytė- 
jimas. Tokiais momentais jis tapdavo šešėliu, sustingusiu, į ugnies jū- 
rą nugrimzdusiu siluetu. Vaizdas išties kraupus, vienu metu tikroviš- 
kas ir nerealus, apčiuopiamas ir tuo pačiu miglotas kaip miražas. Vė- 
liau Sendis nuspręs, kad Kertis ir ponas Dilonas reagavo į “Biuiką" 
stebėtinai panašiai. Patrulis Vilkoksas nekaukė sekdamas poilsio 
kambaryje uždaryto šuns pavyzdžiu, tačiau sugebėjo užmegzti su ma- 
šina kažkokį vidinį ryšį, kuris sinchronizavo jųdviejų veiksmus. Kaip 
šokant, toks palyginimas toptelėjo Sendžiui. 

Kaip šokant. 


Be dešimties minučių šeštą laikinasis seržantas susisiekė su Me- 
tu 1r pasiteiravo, kas naujesnio. Ryšių operatorius Babickis atsakė, 
kad nieko (nieko, močiut, bylojo apmaudus jo tonas), todėl Sendis 
liepė jam važiuoti atgal į bazę. Parlėkęs jis gavo leidimą pasigrožėti 
“Biuiku" ir movė link B angaro it kulka. Grįžo po kelių minučių ne- 
slėpdamas nusivylimo. 

- Man jau teko tai matyti, - paskelbė jis, dar sykį patvirtindamas 
Sendžio nuomonę, jog žmonės paprastai nepasižymi dėkingumu ir 
pojūčių jautrumu - jiems greit atsibosta net patys įstabiausi stebuklai. 
- Vaikinai pasakoja, kad prieš valandą garažas vos nesprogo, bet nie- 
kas nesugeba paaiškinti, kaip visa tai įvyko. - Paniekos sklidinas bal- 
sas nenustebino Sendžio. Pasaulyje, kuriame gyveno policijos ryšių 
operatorius, viską įmanoma konkrečiai paaiškinti, įsispraudžiant į ko- 
dų bei instrukcijų rėmus. 

- Nereikia į mane taip žiūrėti, - urgztelėjo Sendis. - Aš galiu pa- 
sakyti tik vieną dalyką: reginys buvo ryškus. 

- Aha. Ryškus. - Metas pervėrė jį niūriu žvilgsniu (burkuok to- 
liau, nukvėšusi močiut) ir žengė pro duris į nuovadą. 


Prieš septynias palydovinė antena vėl pradėjo fiksuoti televizijos 
signalus (kiaurą dieną praleidus už vairo, visada malonu mestelėti akį 
į televizoriaus ekraną). Dispečerinėje nuslopo statiniai trukdžiai. Po- 
nas Dilonas ištuštino dubenį, pilną “Greivi trein" ėdalo, ir ėmė mak- 
linėti po virtuvę ieškodamas maisto atliekų, tai yra elgėsi kaip įpras- 
tai. Be penkiolikos aštuonios, kai Kertis kyštelėjo nosį į seržanto ka- 
binetą ir pranešė ketinąs užsukti į angarą, apžiūrėti ten paliktus pa- 
vyzdžius, Sendis nesumąstė kontrargumentų, galinčių atšaldyti eks- 
perimentatoriaus įkarštį. Tą vakarą jis vadovavo D daliniui, gryna 
tiesa, tačiau, kalbant apie “Biuiką"", paskutinį žodį dažniausiai tarda- 
vo Kertis. Juolab kad pastarasis jau buvo apsijuosęs liemenį pra- 
keikta geltona virve, kurios ritinį laikė rankoje. 

- Ne pati geriausia mintis, - tepajėgė švelniai paprieštarauti Sen- 
dis. 

- Niekalūzė. - 1983-iaisiais tai buvo mėgstamiausias Kerčio žo- 
delis, bet, Sendžio manymu, jis skambėjo idiotiškai. 

- Kerti, - pratarė pažvelgęs draugui per petį ir pamatęs, kad jiedu 
vieni, - namuose tavęs laukia žmona. Regis, minėjai, kad ji gali būti 
nėščia. Ar šiuo atžvilgiu kas nors pasikeitė? 

- Ne, bet ji dar nesilankė... 

- Taigi tu turi žmoną, kuri greičiausiai pastojo. Jei ne, pastos kitą 
kartą. Puiku, taip ir turėtų klostytis gyvenimas. Tik aš nesuprantu, ko- 
kio velnio statai viską ant kortos dėl to sumauto “Biuiko"? 

- Sendi, aš rizikuoju kiekvieną sykį, kai sėdu į visureigį ir išvažiuo- 
ju patruliuoti. Kiekvieną sykį, kai išlipu iš savo mašinos ir einu link 

taisyklių pažeidėjo. Tą patį galima pasakyti apie visus, kurie dirba ke- 
lių policijoje. 

- Mudu abu žinome, jog tai neturi tarpusavyje nieko bendra, todėl 
apsieikime be demagogijos. Nejau nepameni, kad nutiko Eniui? 

- Pamenu, - atsiliepė jis, ir Sendis pagalvojo, jog Kertis sako tiesą. 
Visgi nuo patrulio Raferčio dingimo praėjo beveik ketveri metai. 
Tam tikra prasme šis įvykis paseno kaip “Ameriken" laikraščiai, ku- 
rių šūsnys riogsojo B angare. Į vėliau išnykusius gyvūnus tiesiog ne- 
verta kreipti dėmesio. Varlės tėra paprasčiausios varlės. Džimis, 
nors ir pavadintas prezidento vardu, tėra žiurkėnas. O Kertis apsi- 
juosė virve. Viskas bus gerai. Na, žinoma, pagalvojo Sendis, tary- 
tum nė vienas vaikiščias su pripučiamais sparneliais nebūtų nu- 
skendęs baseine. Jei jis ištartų tai balsu, ar Kertis nusijuoktų? Ne. 
Todėl, kad šį vakarą Sendis sėdėjo seržanto krėsle, trumpam tapo 
PVP valdžios simboliu. Kita vertus, galima garantuoti, kad Kerčio 
akyse užsižiebtų pašaipios liepsnelės. Jis visai užmiršo, kad virvė nė 
karto nebuvo išbandyta... jeigu paslaptingoji “Biuike"' slypinti jėga pa- 
norės naujos aukos, garažą paskutinį sykį nušvies purpurinis blyksnis 
ir ant betoninių grindų teliks gulėti tuščia kilpa: sudie, partneri, laimin- 
gos tau kelionės, štai dar vienas tyrinėtojas, iškeliavęs į nežinomybę, 
idant patenkintų savo smalsumą. Vis dėlto Sendis negalėjo liepti jam 
laikytis atokiau nuo B angaro, kaip įsakė Metui Babickiui važiuoti į 
papėdę. Veltis į ginčą neapsimoka: kas sugebėtų perkalbėti žmogų, 
kurio akyse blizga kibirkščiuojantys “sužaiskime Bingo“ žiburėliai? 
Susibarti labai lengva, tačiau įtikinti užsispyrėlį, jog esi teisus - ne- 
įmanoma. 

- Prašysi, kad palaikyčiau virvės galą? - paklausė Sendis. - Tu at- 
ėjai čia kažko norėdamas. Spėju, jog ne mano nuomonės. 

Sendis nudrožė kartu su juo, sustingo prie šoninių durų, apsivynio- 
jęs virve ranką. Dikis-Dakas Eliotas stovėjo už nugaros, pasiruošęs 
bet kurią akimirką griebti kolegą už diržo, jeigu jis pradės slysti garažo 
pusėn. Laikinasis seržantas kandžiojo apatinę lūpą, šiek tiek per 
greitai alsavo, pulsas paspartėjo iki šimto dvidešimties dūžių per mi- 
nutę. Pro duris veržėsi vėsuma, nors termometro rodyklė jau pamažu 
kilo aukštyn. B angare ankstyva vasara užleido vietą drėgnam lapkri- 
čiui, o krosnis viduryje kambario buvo negyva kaip nuo bažnyčios at- 
skirtas Dievas. Laiko tėkmė sulėtėjo. Sendis prasižiojo ketindamas 
paklausti Kerčio, ar jis ruošiasi likti ten visiems laikams, paskui žvilg- 

telėjo į savo laikrodį ir pamatė, jog tepraėjo keturiasdešimt sekundžių. 
Visgi liepė Kerčiui nelįsti prie mašinos galo, kad nesusimazgytų vir- 
vė. 

- Kerti, kai pradarysi bagažinę, atšok į šoną! 

- Supratau, - atsakė šis pralinksmėjusiu, maloningu balsu tarsi pa- 
auglys, žadantis mamai ir tėčiui neišdykausiąs kelyje, neviršysiąs 
greičio, negersiąs per vakarėlį, nesivelsiąs į peštynes, o taip, garbės 
žodis, nejau jūs manimi netikite? Pasakysiu, ką tik užsigeisite, kad tik 
kuo greičiau ištrūkčiau iš namų, o jau vėliau... pašėlkime, chebra! 

Pravėręs vairuotojo dureles, Kertis pasviro virš vairo. Sendis įsi- 
tempė, pasirengęs ištraukti jį laukan, jei tik prisireiks. Apimtas nege- 
ros nuojautos, Dikis-Dakas Eliotas įsikibo į laikinojo seržanto diržą. 
Tuo tarpu Kertis išlindo iš automobilio laikydamas rankose batų dėžę 
su svirpliais. Pažvelgė pro skylutes. 

- Berods, jie sveiki gyvi, - paskelbė mažumėlę nusivylęs. 

- Manei, kad vabzdžiai bus pakepinti? - paklausė Dikis-Dakas. - 
Nieko keista, juk aplinkui siautė tokia ugnis. 

Ne ugnis, o tik švytėjimas. Garažo sienos nesuanglėjo, juolab kad 
dabar termometro rodyklė svyravo ties penkiasdešimties laipsnių* 
atžyma, tą patvirtino ir per slenkstį plūstantis drėgnas vėsus oras. 
Sendis žinojo, kaip jaučiasi Dikis-Dakas Eliotas. Kai tavo galvoje te- 
bešėlsta prisiminimai apie akinančius fejerverkus, sunku patikėti, jog 
svirpliai, kiurksoję šviesos uragano epicentre, nė trupučio nenukentė- 
jo. 

Vėliau paaiškėjo, jog sveiki liko visi iki vieno. Varlė taip pat, ne- 
skaitant apsiblaususių gelsvai juodų jos akių. Liuoktelėjęs gyvis atsi- 
trenkė į narvo sieną ir vyrai suprato, kad varlė apako. 

Kertis atidarė bagažinę, grakščiai lyg baleto šokėjas atšoko atgal. 
Sendis vėl įsispyrė kojomis į slenkstį, gniauždamas delnais virvę, Di- 
kis-Dakas savo ruožtu griebė už diržo, tačiau pavojaus signalas pa- 
sirodė besąs netikras. 

- Čia šalta, - pranešė Kertis nuleidęs galvą į bagažinę. Jo balsas 
skambėjo dusliai, tarsi būtų atsklidęs iš tolumos. - Užuodžiu kopūstų 
smarvę... mėtas... ir... palaukite. 

Sendis luktelėjo. Kai tyla užsitęsė, jis pakvietė Kertį vardu. 

- Man regis, čia druska, - atsiliepė tas. - Kaip vandenyno pakran- 
tėje. Kvapas tvoskia iš bagažinės. Garantuoju. 


*12,8*C. 

- Kad ir iš pražuvėlio olando aukso kasyklų, man jokio skirtumo, - 
atšovė Sendis. - Nešdinkis iš ten. Tučtuojau. 

- Dar sekundėlę. - Vilkoksas beveik sulindo į bagažinę. Sendis 
neabejojo pasvirsiąs į priekį, nes kažkas nelauktai trūktelės virvę. 
Galbūt pats Kertis, nusprendęs papokštauti. Be ne, jis ištraukė laukan 
vazoną, paimtą nuo dispečerinės palangės, ir atsisuko į Sendį bei Di- 
kį. Gėlės atrodė puikiai. Po poros dienų jos nuvyto, bet nieko ant- 
gamtiško čia nebuvo: trapūs žiedeliai tiesiog sušalo “Biuiko" bagaži- 
nėje. Tokio paties rezultato Kertis sulauktų įkišęs gėles į šaldytuvą. 

- Dar neprisižaidei? - Sendis pajuto pradedąs bambėti kaip senas 
niurzglys, tačiau neįstengė susitvardyti. 

- Tuojau baigsiu, - nusivylęs atsiliepė Kertis ir užtrenkė “Biuiko" 
bagažinės dangtį. Garsas privertė Sendį krūptelėti, Elioto pirštai dar 
tvirčiau suspaudė diržą. Matyt, senasis Dikis-Dakas tik paskutinę se- 
kundę susitramdė neištempęs jo pasturgalio į mašinų stovėjimo aikš- 
telę. Kertis savo ruožtu lėtai artėjo prie tarpdurio nešinas varlės 
narvu, batų dėže ir vazonu. Sendis vyniojo virvę ant rankos, idant bi- 
čiulis už jos neužkliūtų. 

Kai patrulis išniro pro duris, Dikis pagriebė narvą ir priblokštas 
nužvelgė apakusią varlę. 

- Dar nesu nieko panašaus regėjęs, - burbtelėjo. 

Kertis išsirangė iš kilpos, priklupo ant asfalto ir atidarė batų dėžę. 
Aplinkui susispietė keturi ar penki patruliai. Vos tik dangtis nukrito 
ant žemės, svirpliai stryktelėjo laukan. Tiesa, Kertis su Sendžiu spėjo 
juos suskaičiuoti. Aštuoni, kiek ir cilindrų neveikiančiame “Biuiko" 
variklyje. Aštuoni, lygiai tiek pat svirplių tupėjo dėžėje, šiai prieš nu- 
keliaujant ant priekinės automobilio sėdynės. 

Jaunojo eksperimentatoriaus veidą perkreipė nusivylimo išraiška. 

- Nieko, kaip visada. Jei ta prakeikta mašina veikia pagal formulę 

- Gal numok į viską ranka? - pasiūlė Sendis. 

Nuleidęs galvą Kertis stebėjo, kaip svirpliai šokčioja per aikštelę, 
tolsta nuo žmonių ir vienas nuo kito. Kiekvienas pasirinko savo kelią, 
ir jokia matematinė lygtis arba teorema nebūtų nustačiusi, kur jis už- 
sibaigs. Vabzdžiai šuoliavo paklusdami Chaoso teorijos postulatams. 
Akiniai su elastine guma tebekabėjo Kerčiui po kaklu. Pabarbenęs 
pirštais per stiklus jis dirstelėjo į Sendį. Tvirtai sukando dantis. Ap- 
maudžią veido išraišką pakeitė ryžtingas, mažumėlę pamišėliškas 
“žaiskime bingo, kol nebeliks pinigų" žvilgsnis. 


176 


- Nemanau, kad esu tam pasiruošęs, - pagaliau pratarė. - Turėtų 
būti... 

Nesulaukęs pratęsimo Sendis paklausė: 

- Kas turėtų būti? 

Kertis palingavo galva tarytum nežinodamas, ką atsakyti. Arba 
nenorėdamas. 


Prabėgo trys dienos. Jie manė, kad “Biuikas" išspjaus dar vieną 
pseudošikšnosparnį arba lapų sūkurį, tačiau po šviesos spektaklio iš 
bagažinės nieko neišlindo. Automobilis stovėjo garažo viduryje nekel- 
damas jokių problemų. D dalinio vyrai patruliavo gan ramioje Pensil- 
vanijos srityje. Žinoma, pasitaikydavo visko, bet rečiausiai - antrą pa- 
mainą, o tai itin džiugino Sendį Diborną. Dar viena dienelė, ir jis ga- 
lės poilsiauti dvi paras. Tuo metu seržantą pavaduos Hadis. Grįžus į 
darbą, savo krėsle, kur jam ir vieta, vėl sėdės Tonis Skūndistas. B 
angaro vidaus ir lauko temperatūra dar nesuvienodėjo, tačiau termo- 
metro rodyklė jau buvo peršokusi šešiasdešimties laipsnių* ribą, o 
daugiametė patirtis bylojo, kad septintąją dešimtį galima pavadinti 
saugia teritorija. 

Pirmąsias keturiasdešimt aštuonias valandas po pragariško švie- 
sos drebėjimo jie organizavo nuolatinį budėjimą. Praėjus parai, per 
kurią nieko įdomaus neįvyko, kai kurie vyrai pradėjo zirzėti dėl tuš- 
čiai švaistomo laiko, ir Sendis negalėjo jų kaltinti. Atlygio už viršva- 
landžius niekas negaus. Viršininkai iš Skrentono nesuprastų, kodėl 
patruliai pageidauja priedų už B angaro sergėjimą. Ką gi reikėtų pa- 
rašyti į skiltį: PAPILDOMOS VEIKLOS PRIEŽASTYS (PATEIK- 
TI KONKREČIĄ INFORMACIJĄ)? 

Kertis Vilkoksas nenorėjo atsisakyti naktinės sargybos, tačiau jis 
susitaikė su realybe. Trumpai pasitarę Sendis su Kerčiu nusprendė, 
jog dar savaitę jie paeiliui lankysis garaže. Jei Toniui, grįžus iš saulė- 
tosios Kalifornijos, tai nepatiks, jis galės savo nuožiūra pakeisti nusi- 
stovėjusią tvarką. 

Vasaros diena artėjo į pabaigą. Laikrodis rodė aštuonias vakaro, 
virš Žemųjų kalvų kybojo raudona saulė, apdovanojusi visus ilgais 
nutįsusiais šešėliais. Sendis sėdėjo kabinete, kurpdamas savaitgalio 
budėjimo grafiką, patogiai įsitaisęs didžiajame krėsle. Kartais jis įsi- 
vaizduodavo, jog seržanto kabinetas tapo nuolatine darbo vieta. To- 
kios mintys aplankė ir šią vasaros pavakarę. Aš susidoročiau su 
*15,6*C. 

vadovo pareigomis, galvojo jis, kai į mašinų stovėjimo aikštelę įrie- 
dėjo visureigis D-11, kurį vairavo patrulis Morganas. Sendis pakėlė 
ranką ir nusišypsojo pamatęs, kaip Džordžas atiduoda pagarbą, pirštų 
galiukais palytėdamas savo didžiulės skrybėlės atvartus: tvarka, šefe. 

Džordžas trumpam nutraukė patruliavimą, kad prisipiltų benzino. 
Devintojo dešimtmečio pabaigoje kelių policijos nuovados prarado 
nuosavas degalines, tačiau 1983-iaisiais kiekvienas pareigūnas galė- 
davo.pumpuotis kurą savo bazėje ir taip sutaupyti valstijai kelis cen- 
tus. [jungęs automatinį siurblio režimą, Džordžas patraukė B angaro 
linkme. 

Garaže degė šviesa (lempos niekas neišjungdavo), o pačiame vi- 
duryje stovėjo D dalinio lobis, prašmatnus 1954-ųjų laidos “Biuikas 
Rodmasteris" su žvilgančiomis chrominėmis grotelėmis, ramus ir ne- 
kaltas, tarytum jis niekada nebūtų prarijęs patrulio, apakinęs varlės 
ar išriaugėjęs šikšnosparnio pavidalo padaro. Džordžas, kuriam iki 
asmeninės finišo linijos buvo likę keleri metai (dvi skardinės alaus ir 
pistoletas, taip sugrūstas į burną, kad vamzdis liestų gomurį - nutaręs 
atsisveikinti su gyvybe, faras atlieka užduotį be priekaištų), sustingo 
priešais vartų langus tam tikra poza, būdinga mėgėjams pavėpsoti į 
“Biuiką": išsiskėtęs lyg lauko renginių prižiūrėtojas, rankas įrėmęs į 
šonus (A variantas), sunėręs jas ant krūtinės (B variantas) arba pri- 
glaudęs prie smilkinių, jei šviesdavo ypač ryški saulė (C variantas). 
Tokia povyza liudijo, kad jos savininkas žino atsakymus į daug klau- 
simų, tapo ekspertu, galinčiu švaistyti laiką pokalbiams apie mokes- 
čius, politiką ar jaunimo šukuosenas. 

Iki valios prisižiūrėjęs pro langą, Džordžas rengėsi traukti savo 
keliu, kai angare dunkstelėjo kažkas sunkaus. Po tylos pauzės (pa- 
kankamai ilgos, vėliau pasakojo patrulis Morganas Sendžiui, kad dėl 
garso jis apkaltintų savo vaizduotę) smūgis pasikartojo. Džordžas 
spėjo išvysti, kaip “Biuiko" bagažinės dangtis per vidurį suvibravo. Jis 
žengė link šoninių durų, bet prisiminęs, jog nelemtas automobilis turi 
įprotį ėsti žmones, sustojo. Apsidairė vildamasis, kad aplinkui slankios 
kas nors iš patrulių, kuris galėtų jį pridengti, bet nieko nepamatė. Kai 
reikia faro, jo nė su žiburiu nerasi. Pasvarstęs, ar nevertėtų vienam 
apsižvalgyti angare, pagalvojo apie Enį, išnykusį prieš ketverius me- 
tus, ir nubėgo į nuovadą. 


- Sendi, palaikyk man draugiją. - Džordžas stypsojo tarpduryje iš- 
sigandęs, vos atgaudamas kvapą. - Regis, kažkuris iš mūsų idiotų už- 

trenkė sumauto “Biuiko" bagažinėje kitą prietranką. Turbūt sumanė 
papokštauti. 

Sendis išsprogino akis netikėdamas (veikiau nenorėdamas patikė- 
ti), jog kas nors, netgi toks mulkis kaip Santeras, galėtų taip kvailai 
elgtis. Deja, tenka pripažinti, kad žmonės dažnai krečia kvailystes, 
nors dauguma atvejų jie nelinki kitiems blogo. 

Laikinojo seržanto nuostabą Džordžas sumaišė su nepatiklumu. 

- Gal aš klystu, bet, prisiekiu Dievu, tikrai tavęs nemaustau. Kaž- 
kas tvatino bagažinės dangtį. Iš vidaus. Lyg ir sa kumščiu. Norėjau 
patikrinti, kas ten slepiasi, bet supratau, kad vienam landžioti į garažą 
pavojinga. 

- Teisingai, - linktelėjo Sendis. - Eime. 

Prieš išlėkdamas pro laukujes duris, Sendis užsuko į virtuvėlę, ap- 
sidairė poilsio kambaryje, tačiau nieko ten neaptiko. Paprastai bazėje 
netrūkdavo žmonių, kodėl gi dabar ji ištuštėjusi? Todėl, kad, prisirei- 
kus faro, jo nerasi nė su žiburiu. Tą vakarą dispečerinėje dirbo Her- 
bas Eiveris, kuris galėjo prie jų prisijungti. 

- Nori, kad iškviesčiau ką nors, kas patruliuoja keliuose? - paklau- 
sė jis. - Man nesunku tai padaryti, jei tik liepsi. 

- Neverta. - Sendis apsižvalgė mėgindamas prisiminti, kur pasku- 
tinį kartą jis matė virvės ritinį. Greičiausiai būdelėje. Nebent kažkas 
išsivežė ją namo, kad užtrauktų į antrą aukštą kokį sunkų daiktą. Ne- 
būtų nieko keista, jei ši prielaida pasitvirtintų. - Keliaujame, Džor- 
džai. 

Juodu nudrožė per mašinų stovėjimo aikštelę, nutvieksti raudonos 
saulėlydžio šviesos - nuo abiejų vyrų krito tįstantys šešėliai, - visų pir- 
ma žengė prie B angaro vartų pasižvalgyti pro langus. “Biuikas" 
kiurksojo toje pačioje vietoje, kur jį paliko Džonis Parkeris, su buksy- 
ru atitempęs automobilį į garažą (seniai įsiliejęs į pensininkų gretas 
Džonis miegodavo šalia deguonies baliono, tačiau nesiruošė atsisaky- 
ti cigaretės). Ant betoninių grindų irgi buvo matyti pailgas šešėlis. 

Sendis apsisuko ketindamas užsukti į stoginę ir paieškoti ten vir- 
vės, tačiau netikėtai išgirdo dūžį, duslų bei stiprų. Per vidurį bagaži- 
nės dangčio nuvilnijo bangelės. Sendžiui pasidingojo, tarytum “Rod- 
masteris“ būtų sulingavęs ant savo amortizatorių. 

- Štai! Matai? - sušuko Džordžas. Jau buvo kažką bepriduriąs, 
kai bagažinės skląstis spragtelėjo, dangtis atšoko aukštyn ir ant grindų 
išvirto Žuvis. 

Aišku, gyvis priminė žuvį nelabiau, nei išskrostas padaras - šikš- 

nosparnį, tačiau jie akimoju suvokė, kad šis padaras neprisitaikęs gy- 
venimui sausumoje. Apie tai liudijo keturios viename šone įsirėžusios 
žiaunos, lygiagretūs pjūviai apsiblaususio sidabro spalvos odoje, ir 
stambi plėvėta uodega. Iš bagažinės iškritusią žuvį persmelkė prieš- 
mirtinės konvulsijos. Apatinė jos dalis išsirietė, ir Sendis suprato, kas 
bilsnojo į dangtį, tačiau nors užmušk negalėjo logiškai paaiškinti, kaip 
tokios apimties būtybė tilpo į “Biuiko" bagažinę. Tai, kas šleptelėjo 
ant betoninių B angaro grindų, savo dydžiu nenusileido sofai. 

Džordžas ir Sendis puolė vienas kitam į glėbį nelyginant siaubo 
apimti maži berniukai ir suriko. Vieną akimirką jie tikrai sugrįžo į vai- 
kystę, iš galvos išgaravo visos suaugusių žmonių mintys. Kažkur nuo- 
vadoje prapliupo loti ponas Dilonas. 

Baidyklė dunksojo ant grindų, tokia pat žuvis, kaip vilkas - naminis 
gyvūnas, tiesa, ji truputį priminė šunį. Į žuvį atrodė panaši tik nuo uo- 
degos iki žiaunų. Ten, kur turėjo būti galva su bent kiek įprastomis 
akimis ir burna, kyšojo gausybė susiraizgiusių rausvų ataugų, perne- 
lyg plonų bei standžių, kad galėtų vadintis čiuptuvais, ir pernelyg sto- 
rų, kad jas būtų įmanoma sutapatinti su plaukais. Kiekviena iš jų už- 
sibaigė juodu bumbulu, ir Sendis, atgavęs gebėjimą blaiviai mąstyti, 
pagalvojo: tai krevetė. Viršutinė kūno dalis priklauso krevetei, 0 
tie gumbai - jos akys. 

- Kas atsitiko? - tolumoje nuaidėjo riaumojimas. - Kas yra? 

Kryptelėjęs galvą Sendis pamatė ant laiptelių išlėkusį Herbą Ei- 
verį. Jo akys beprotiškai žvilgėjo, ranka gniaužė “Riugerį". Sendis 
praplėšė lūpas, bet pradžioje tepajėgė išpurkšti seiles. Džordžas nė 
neatsigręžė. Jis vėpsojo pro langą atkraginęs žandikaulius, nutaisęs 
idiotišką veido išraišką. 

Giliai įkvėpęs į plaučius oro laikinasis seržantas pabandė sušukti, 
tačiau balso stygoms atsisakius paklusti, įstengė tik cyptelėti. Kad ir 
kaip ten būtų, iš gerklės pagaliau ištrūko suprantami žodžiai. 

- Viskas gerai, Herbai, “tarp penkiukių". Grįžk į dispečerinę. 

- Kodėl gi jūs... 

- Drožk atgal į nuovadą! - taip kur kas geriau, pagalvojo Sen- 
dis. - Vykdyk įsakymą, Herbai. Ir kišk savo pliauškynę į dėklą. 

Herbas pažiūrėjo į pistoletą lyg negalėdamas prisiminti, kada jį iš- 
sitraukė. Įgrūdo ginklą atgal į dėklą, nukreipė akis į Sendį tarsi klaus- 
damas, ar tas nepakeis savo nuomonės. Sumostagavęs rankomis lai- 
kinasis seržantas pagalvojo: močiutė Diborn liepia tau grįžti namo 
nedelsiant! 

Herbas pakluso ir pranyko tarpduryje, tuo pačiu staugdamas po- 
nui Di, kad šis liautųsi vambrijęs. 

Sendis atsisuko į išbalusį Džordžą. 

- Tas padaras kvėpavo, Sendi, ar bent mėgino kvėpuoti. Žiaunos 
judėjo, vienas šonas kilnojosi. Dabar jis nurimo. - Morganas išspro- 
gino akis kaip vaikas, ką tik išvydęs autoavariją. - Man rodos, jis pa- 
dvėsė. - Žmogaus lūpos suvirpėjo. - Tikiuosi, kad padvėsė. 

Dirstelėjęs pro langą Sendis nusprendė, jog Džordžas apsiriko: 
padaras tebebuvo gyvas ir vis dar bandė alsuoti. Po akimirkos suvo- 
kė, ką prieš save mato, ir liepė Džordžui atnešti iš pašiūrės vaizdo 
kamerą. 

- O kaipgi vir... 

- Virvės neprireiks, nes vidun mes neisime, tik ne dabar, bet ka- 
merą atnešk. Ir paskubėk. 

Džordžas dingo už garažo kampo. Šokas pakirto kojas, todėl jis 
ėjo svirduliuodamas. Sendis vėl atsigręžė į langą, prispaudė delnus 
prie smilkinių, kad užtemdytų ryškų saulės atspindį. Angare kažkas 
sukrutėjo, tačiau ne gyvis - nuo sidabrinio šono bei purpurinių žiaunų 
aukštyn kilo migla. Žemės oras nesupūdė pseudošikšnosparnio, skir- 
tingai nuo lapų. Berods, “žuvis" sekė pastarųjų pavyzdžiu, ir Sendį 
apėmė nuojauta, kad prasidėjęs irimo procesas greitai užsibaigs. 

Netgi stovėdamas lauke, už uždarytų durų, jis negalėjo nepajusti 
kvapo. Aitraus, akis griaužiančio kopūstų, agurkų, druskos tvaiko. 
Toks “aromatas" turėtų sklisti nuo sriubos, kurią srėbdamas žmogus 
ne pasisotintų, 0 apsivemtų. 

Garų padaugėjo. Nūnai jie pasruvo ir iš rausvų ataugų raizginio, 
atstojančio galvą. Sendis neabejojo girdįs šnypštimą, antra vertus, gal 
jam paprasčiausiai vaidenosi. Staiga pilkšvai sidabrinius žvynus per- 
drėskė plyšys, tįstantis nuo plėvėtos uodegos iki apatinės žiaunos. Iš 
jo ėmė sunktis juodas skystis, tikriausiai tas pats, kurio baloje Hadis 
ir Arkis rado pseudošikšnosparnio lavoną. Atskiri lašeliai veikiai su- 
siliejo į vientisą srautą. Sendis matė, kaip pučiasi būtybės šonai. 
Vaizdas, kaip ir šnypštimo garsas, neturėjo nieko bendra su haliuci- 
nacijomis. “Žuvis? ne šiaip puvo - ji byrėjo į dalis neištvėrusi slėgio, 
tiksliau sakant, visos aplinkos pokyčių. Kitados teko skaityti (o gal 
pamatyti per “National Geographic“ kanalą), kad jūros gelmėse gy- 
venančios būtybės, iškeltos į paviršių, susprogsta. 

- Džordžai! - užriaumojo Sendis iš visų plaučių. - Kur tave vel- 
nias nešioja? 

Patrulis Morganas išniro iš už kampo rankose spausdamas trikojį. 
Vaizdo kameros objektyvas žvilgėjo blėstančioje raudonoje saulėly- 
džio šviesoje kaip girtuoklio akies obuolys. 

- Neįstengiau nukelti kameros nuo trikojo, - sušvokštė jis. - Man 
nepavyko atšauti skląsčio... jei būčiau turėjęs laiko... gal reikėjo pa- 
sukti prakeiktą velkę į kitą pusę... 

- Tiek to. - Sendis stvėrė kamerą. Trikojis nė kiek nekliudė, nes jo 
kojelės buvo ištemptos iki langų aukščio. Problema slypėjo kitur: 
spūstelėjus mygtuką ON* ir pažiūrėjus į vaizdo ieškiklį, šiame buvo 
matyti tik raudonos raidės: LO BAT**... 

- Jude-sukruštas-Iskariote! Grįžk atgal, Džordžai. Paieškok naujų 
baterijų ant lentynos, kur sudėtos tuščios kasetės. 

- Bet aš noriu pažiūrėti... 

- Man nusispjaut, ko tu nori! Daryk, kas liepta. 

Morganas leidosi tekinas. Kepurė ant galvos pakrypo į šoną, su- 
teikdama jam žaismingą išvaizdą. Sendis paspaudė įrašymo mygtuką 
visiškai nenutuokdamas, kas iš to išeis. Vėl žvilgtelėjęs į vaizdo ieš- 
kiklį pamatė, jog blunka netgi raidės LO BAT. 

Kertis mane nudobs, sušmėžavo galvoje mintis. 

Jis vėl įsmeigė akis į langą. Pačiu laiku, kad spėtų išvysti tikrą 
košmarą. Baidyklės šonas suskilo perpus, iš jos vidaus pliūptelėjo 
juodos pūlingos išskyros, užklojusios grindis tarsi srutos iš užsikimšu- 
sio kanalizacijos vamzdžio. Įkandin sekė dvokiantys viduriai: išpurtę 
gelsvai raudonų drebučių maišeliai. Po sąlyčio su oru dauguma jų 
sprogo ir pradėjo garuoti. 

Apsisukęs Sendis kelias ilgas sekundes spaudė delną prie burnos. 
Įsitikinęs, jog pykinimas atslūgo, riktelėjo: 

- Herbai, jei tau dar maga pažiūrėti, atlėk čia! Tik nedelsk! 

Kurių velnių jis pirmiausia pašaukė Herbą Eiverį, Sendis vėliau 
negalėjo paaiškinti. Visgi tuo momentu šis sprendimas atrodė logiš- 
kas. Jis nebūtų labai nustebęs net ir tada, jei būtų pakvietęs vardu 
savo velionę motiną. Kartais sąmonė užsigeidžia funkcionuoti sava- 
rankiškai, atsikračiusi racionalių minčių. Dabar jam mirtinai reikėjo 
Herbo. Ryšių centro nevalia palikti tuščio - šią taisyklę įsikalę į gal- 
vas visi policininkai, dirbantys kaimo vietovėse. Tačiau taisyklės ku- 
riamos tam, kad būtų laužomos. Nei Herbui, nei kam nors kitam 
daugiau nebus lemta gyvenime išvysti tokio vaizdo. Kadangi kamera 
*Ijungti (angl.). 

**Išsikrauna baterijos (angl.). 

neveikia, būtina pasirūpinti liudininkais. Dviem, jei Džordžas spės lai- 
ku sugrįžti. 

Herbas akimoju išbėgo iš namo, tarytum būtų parimęs už durų ir 
laukęs įsakymo. Sprinterio greičiu nuskuodė per mašinų stovėjimo 
aikštelę, užlietą kruvinos saulėlydžio šviesos. Veide atsispindėjo iš- 
gąstis ir smalsumas. Vos tik jis pribėgo, iš už angaro kampo iššoko 
Džordžas, mojuodamas nauja baterija lyg televiktorinos dalyvis, kuris 
laimėjo didįjį prizą. 

- O motin, kas čia smirda? - Herbas užsispaudė delnu nosį ir bur- 
ną, prislopindamas žodžius, ištartus po “motin". 

- Kvapas - tai niekis, - atsiliepė Sendis. - Verčiau pažvelk į gara- 
žą, kol dar liko į ką žiūrėti. 

Jiedu įsispigino į langą ir vienu metu išspaudė pasibjaurėjimo ku- 
pinus šūksnius. “Žuvies" lavonas, išsprogęs palei visą kūno ilgį, ėmė 
bliūkšti ir grimzti į juodo skysčio, savo keisto kraujo, balą. Virš dvė- 
selienos bei išvirtusių vidurių sūkuriavo garai, tiršti tarsi dūmai, kylan- 
tys nuo drėgnų lapų krūvos. “Biuikas" su praverta bagažine skendo 
migloje, vis labiau primindamas mašiną-vaiduoklį. 

Regėdamas prieš save ryškesnį vaizdą, Sendis, ko gero, ilgiau bū- 
tų krapštęsis prie kameros, galbūt ne iš tos pusės įdėjęs bateriją arba 
apvertęs trikojį. Deja, jis žinojo nespėsiąs įrašyti į kasetę nieko įdo- 
maus, kad ir kaip skubėtų. Šis faktas paveikė it gaivinantis dušas, ir 
Sendis įkišo bateriją į kamerą iš pirmo karto. Įbedęs akį į vaizdo ieš- 
kiklį, teišvydo pranykstančią amfibiją, kuri galėjo būti, kuo tik nori: 
nuo jūros pabaisos, išmestos į krantą, iki žuviškos ledo luite įkalinto 
Kardifo milžino versijos. Vaizdajuostėje dešimt sekundžių buvo ma- 
tyti rausvos susiraizgiusios gijos, atstojusios amfibijai galvą, skystė- 
jantys lavoną aplipę raudoni maišeliai, pilkšvi purslai, ištryškę iš pa- 
daro uodegos, nutekėję ant betoninių grindų nelyginant dumblino upe- 
lio srovė. Iš “Rodmasterio" bagažinės iškritęs padaras pamažu tirpo 
blausiose ūkanose. Iš mašinos liko tik siluetas. Tačiau migloje galima 
įžvelgti atidarytą bagažinę, panašią į pražiotus nasrus. Ateikite arčiau, 
mieli vaikučiai, ateikite arčiau ir apžiūrėkite gyvą krokodilą. 

Žiaukčiodamas, purtydamas galvą Džordžas pasitraukė nuo lan- 
go. 

Sendis vėl pagalvojo apie Kertį, kuris dėl įvairumo išvažiavo na- 
mo iš karto po pamainos. Šiam vakarui jiedu su Mišele parengė pui- 
kią programą - ketino papietauti Harisono restorane, “Įskilusioje 
lėkštėje", ir pažiūrėti mieste filmą. Porelė tikriausiai jau pavalgė ir 

dabar sėdi kino teatre. Įdomu kokiame? Netoliese stovėjo bent trys. 
Jeigu jie turėtų vaiką, Sendis galėtų susisiekti su aukle. Tik nežinia, ar 
jis skambintų. Turbūt ne. Po pastarųjų pusantrų metų Kertis šiek tiek 
susitaikė su mintimi, jog “Biuiko" paslapties atskleisti nepavyks, ir 
Sendis vylėsi, kad, laikui bėgant, patrulis galutinai aprims. Ne vieną 
kartą teko girdėti, kaip Tonis tvirtina, esą žmogaus tinkamumą PVP 
(arba kitoms teisėtvarkos struktūroms) nustato atviras atsakymas į 
vieną vienintelį klausimą: kaip klostosi reikalai namuose? Policininko 
darbas ne šiaip pavojingas. Tai beprotiškas darbas, kurį atlikdamas 
gali pažinti tamsiausias žmonių sielų kerteles. Norint tarnauti ilgai ir 
sąžiningai, farui reikėjo patikimo inkaro. Kertis turėjo Mišelę, ne- 
trukus, ko gero, atsiras ir kūdikis, todėl į bazę jį vertėtų šaukti tik 
kraštutiniu atveju, nes aiškindamas žmonai iškvietimo priežastis vy- 
rukas privalės meluoti. Pernelyg dažnos pasakėlės apie pasiutusias 
lapes arba netikėtai pasikeitusį budėjimo grafiką gali sukelti įtarimų. 
Sužinojęs, kad jam niekas nepaskambino, Kertis supyks. Dar labiau 
įnirš pamatęs apgailėtiną vaizdo įrašą, tačiau Sendis tikėjosi kaip 
nors išsisuksiąs iš nemalonios padėties. Juolab kad jam į pagalbą at- 
skubės sugrįžęs Tonis. 


Kita diena išaušo vėsi ir vėjuota. Vyrai atstūmė B angaro vartus 
ir kokias šešias valandas vėdino patalpą. Tada keturi patruliai, ku- 
riems vadovavo Sendis bei Vilkoksas šaltu it marmuras veidu, nupė- 
dino į garažą su vandens žarnomis. Jie išvalė betonines grindis, nu- 
plovė paskutinius pūvančius žuvies likučius į aukštą žolę. Tiesą sa- 
kant, pasikartojo pseudošikšnosparnio istorija, tik šį kartą vakare liko 
daugiau sąšlavų - nieko tokio, kas prikaustytų žvilgsnį. Saulei slen- 
kant link horizonto, daugiausia rūpesčių galėjo pridaryti ne žuvies lie- 
kanos, o Kerčio Vilkokso ir Sendžio Diborno santykių aiškinimasis. 

Kertis ne juokais įširdo dėl to, kad niekas nesiteikė jo iškviesti, to- 
dėl abu teisėsaugos pareigūnai audringai aptarė šią temą - ir kitas, be 
abejo, - atsidūrę tokioje vietoje, kur niekas negalėjo jų nugirsti. Tam 
geriausiai tiko mašinų stovėjimo aikštelė už “Volės" - pasibaigus 
švarinimosi operacijai, jiedu nusprendė išlenkti po bokalą alaus. Sė- 
dėdami bare tiesiog šnekėjosi, tačiau, išėjus laukan, balsai pagarsėjo. 
Veikiai jie nebegirdėjo vienas kito, dudendami vienu metu, kol pradė- 
jo šaukti. Taip paprastai ir atsitinka. 

Negaliu patikėti, jog tu man nepaskambinai. 

Tu baigei pamainą, su žmona nuėjai į restoraną ir į kino te- 
atrą. Be to, nebuvo į ką žiūrėti. 

Leisk spręsti man... 

Aš neturėjau... 

„pačiam, į ką žiūrėti, Sendi... 

„laiko! Viskas įvyko... 

Bent jau galėjai pasirūpinti, kad į archyvą patektų normalus 
vaizdo įrašas... 

Apie kokį archyvą tu kalbi, Kerti? Ką? Kieno prakeiktą ar- 
chyvą? 

Jie beveik įsirėmė nosimis, sugniaužė kumščius, pasirengę paleisti 
juos į darbą. Taip, nedaug trūko, kad imtų jais mostaguoti. Gyvenime 
pasitaiko įvairiausių momentų. Atsirastų ir tuzinas tokių, kai viskas 
pakimba ant plauko. Stypsodamas mašinų stovėjimo aikštelėje, geis- 
damas žiebti vaikiui, kuris jau išaugo iš vaikystės amžiaus, naujokui, 
kurio naujoko dienos jau baigėsi, Sendis suvokė, jog tai vienas iš ne- 
lemtų momentų. Jis mėgo Kertį, ir pats šiam patiko. Ne vienerius me- 
tus jie dirbo išvien, petys į petį. Tačiau prasiveržus fiziniam smurtui, 
padėtis pasikeis. Tolimesni jų santykiai priklausys nuo to, ką Sendis 
pasakys. 

- Tas padaras smirdėjo kaip krepšys su audinėmis, - sumurmėjo 
jis. Pats nesuprato, kodėl į galvą dingtelėjo šis palyginimas. - Užuo- 
dėme kvapą netgi lauke. 

- Iš kur žinai, kaip smirda audinės? - Kertis mažumėlę šyptelėjo. 

- Tarkim, jog tai poetinė metafora. - Sendžio veidas irgi šiek tiek 
pragiedrėjo. Jie pasuko teisinga kryptimi, bet dar neišsibrovė iš pa- 
vojingos zonos. 

- Ar dvokė stipriau nei kekšės batai? - paklausė Kertis. - Tos, iš 
Roksburgo? - Sendis nusijuokė, Kertis taip pat suprunkštė, ir įtampa 
akimoju atslūgo. - Eime atgal, nupirksiu tau alaus. 

Sendis nenorėjo gerti, tačiau sutiko. Juk dabar svarbiausia ne 
alus, o galimybė nutraukti kivirčą. 

Kai jie įsitaisė prie kampinio stalo, pokalbis vėl pakrypo “Biuiko" 
tema. 

- Sendi, aš apčiupinėjau visą bagažinę. 

- Aš taip pat. 

- Žiūrėjau net iš apačios, bet neradau jokio dvigubo dugno. Tai ne 
fokusininko triukas. 

- Jei ir būtų, vakar iš mašinos iššoko ne baltas triušis. 

- Augalai ir gyvūnai pranyksta, padėti netoli “Biuiko", - pastebėjo 
Kertis. - Tačiau nežemiški padarai ir daiktai pasirodo tik iš bagaži- 
nės. Tiesa? 

Sendis susimąstė. Niekas iš jų nematė, kaip pseudošikšnosparnis 
išvirto iš “Biuiko", bet tuo metu bagažinė tikrai buvo pradaryta. O 
lapai... taip, Filas Kendeltonas savo akimis regėjo juos, verpetu iš- 
rūkstančius iš mašinos. 

- Tu sutinki? - nekantrios gaidelės, pasigirdusios Kerčio balse, 
reikalavo pritarti. Juk tai, po velnių, akivaizdu. 

- Labai tikėtina, bet šimtu procentų garantuoti neįmanoma, - galų 
gale atsiliepė Sendis. Jis žinojo atrodysiąs Kerčio akyse kaip nuobo- 
dus apkiautėlis, tačiau nenorėjo meluoti ir sakė, ką galvojo. - “Viena 
šilta diena - dar ne vasara“. Ar esi girdėjęs tokį priežodį? 

Išviepęs apatinę lūpą Kertis paniekinančiai purkštelėjo. 

- “Aišku kaip dieną". Ar kada teko tai girdėti? 

- Kerti... 

Šis iškėlė į viršų rankas tarsi gindamasis: ne, ne, jiems nebūtina 
grįžti į mašinų stovėjimo aikštelę ir vėl grūmotis kumščiais. 

- Gerai jau, gerai. Aš suprantu tavo mintį. Nepritariu, bet supran- 
tu. 

- Malonu. 

- Tik pasakyk man vieną dalyką: kada mes sukaupsime pakanka- 
mai informacijos, kad galėtume padaryti kokias nors išvadas? Pavyz- 
džiui, iš kur atsirado tas šikšnosparnis arba žuvis? Aš aprimčiau ga- 
vęs atsakymą bent į šitą klausimą. 

- Tikriausiai niekada. 

Kerčio rankos pakilo aukštyn link apmusijusių lubų ir su trenksmu 
nusileido ant stalo. 

- Viešpatie! Nujaučiau, jog taip atsakysi! Galėčiau tave pa- 
smaugti, Sendi! 

Jiedu susišaudė žvilgsniais virš alaus bokalų, prie kurių nė vienas 
neprisilietė, ir Kertis sukrizeno. Sendis nusišypsojo. Po sekundės irgi 
prajuko. 


DABAR: SENDIS 


Nedas mane nutraukė taręs, jog nori paskambinti savo motinai. 
Perduoti, kad viskas gerai... kad jis užkandžiauja nuovadoje drauge 
su Sendžiu, Širle ir dar keliais patruliais. Kitaip tariant, pameluoti. 
Kaip melavo jo tėvas. 

- Tik jūs niekur nejudėkite, - atsisukęs tarpduryje pareikalavo vai- 
kinukas. - Nė per colį. 

Kai jis dingo, Hadis pažiūrėjo į mane. Plačiame patrulio veide at- 
sispindėjo susirūpinimas. 

- Manai, jog pasakoti jam visa tai - gera mintis, seržante? 

- Jis užsimanys pamatyti senas vaizdajuostes, - melancholiškai 
pridūrė Arkis, gurkšnojantis limonadą. - Filmus iš phragahro. 

- Nežinau, gera tai mintis ar bloga, - gana irzliai atšoviau. - Bet 
dėl vieno esu tikras: dabar per vėlu trauktis. - Atsistojau ir pats nu- 
drožiau į nuovadą. 

Nedas kaip tik kabino telefono ragelį. 

- Kur jūs einate? - paklausė jis. Žvelgdamas į susiraukusį vaikį, 
prisiminiau, kaip mudu su jo tėvu stovėjome mažne įsirėmę kaktomis 
prie “Volės", nedidukės apšnerkštos užeigos, Edžiui Džeikubua tapu- 
sios antraisiais namais. Tą vakarą Kertis lygiai taip pat raukė savo 
antakius. 

- Į tualetą, - pareiškiau. - Aprimk, Nedai. Tu išgirsi, ką norėsi. 
Bent jau tai, ką mes žinome. Visgi stebuklingos pabaigos patarčiau 
nelaukti. 

Moviau į išvietę ir užtrenkiau duris, jam nespėjus nieko atsakyti. 
Artimiausios penkiolika sekundžių suteikė man dangišką palaimą. 
Kaip ir alaus, šaltos arbatos neįmanoma nusipirkti - tik pasiskolinti. 
Išėjęs laukan pamačiau, jog ant rūkalių suoliuko nėra nė gyvos dva- 
sios. Visi susibūrė prie B angaro, žiūrėjo pro vartų langus. Kiekvie- 
nūnai šie palyginimai mano galvoje susikeitė vietomis, nes kai paste- 
biu žmones, rymančius prie medinių tvorų arba užkardų, visada pa- 
galvoju apie B angarą ir “Biuiką 8". 

- Ar pastebėjote ten ką nors, kas būtų įdomiau už jus pačius? - 
šūktelėjau jiems. 

Regis, nepastebėjo. Arkis patraukė atgal pirmasis, nuo jo neatsi- 
liko Hadis ir Širlė. Filas su Edžiu šiek tiek užtruko, bet paskutinis grį- 
žo Kerčio vaikis. Ką gi, obuolys nuo obels netoli krenta. Kertis irgi 
ilgiausiai stypsodavo prie garažo langų, jei, žinoma, turėdavo laiko. 
Nuo jo norų nedaug kas priklausė, nes “Biuikas" nedemonstravo 
pranašiškų ženklų. O jei būtų juos rodęs, tą vakarą prie “Volės" jis 
būtų neabejotinai paleidęs į darbą kumščius, užuot sutikęs atvėsti. 
Mudu susitaikėme, nes abipusė mūsų neapykanta nebuvo naudinga 
daliniui, kuris reiškė jam daugiau nei “Biuikas", žmona ir šeima, Kar- 

tą paklausiau Kerčio, kuo jis labiausiai didžiuojasi. Tai įvyko 1986-ai- 
siais, ir aš maniau, jog bičiulis paminės sūnų. Bet jis paskelbė: “Uni- 
forma". Aš supratau, ką Kertis turi omenyje, tačiau jo prioritetai ne 
tik mane sujaudino, bet ir pašiurpino. Antra vertus, jį išgelbėjo ne kas 
kita, kaip atsakingas požiūris į tarnybą. Pasididžiavimas darbu bei 
uniforma padėjo išsaugoti patruliui Vilkoksui savitvardą ir blaivų pro- 
tą, todėl susidomėjimas “Biuiku" nevirto manija. Ar galima tvirtinti, 
jog būtent darbas jį pražudė? Veikiausiai. Tačiau nuo tarnybos pra- 
džios iki mirties Kertis praleido daug šaunių metų. Dabar žvelgiau į 
vaikį, atsidūrusį nepalyginti prastesnėje padėtyje, neturintį mylimo 
darbo, kuris slopintų “Biuiko" trauką, naiviai tikintį, jog sulauks visų 
atsakymų į savo klausimus. Niekalūzė, būtų pasakęs jo tėvas. 

- Temperatūra garaže nukrito vienu laipsniu, - pranešė Hadis. - 
Vargu ar tai ką nors reiškia, tačiau mašina dar gali iškrėsti kokią šu- 
nybę. Reikėtų nenuleisti nuo jos akių. 

- Kas įvyko vėliau, kai jūs ir mano tėvas vos nesusimušėte? - pa- 
klausė Nedas. - Tik nepasakokite man apie šaukinius ir kodus. Aš 
pakankamai apie juos prisiklausęs. Juk mokausi dispečerio amato. 

Ką išties berniokas žinojo? Vos prieš mėnesį gavęs oficialų leidi- 
mą plušėti ryšių centre prie racijos, kompiuterių ir modemų, ką gi jis 
išmoko? Šaukinius ir kodus, gryna teisybė, Nedas sparčiai juos įsisa- 
vino, o atsiliepiant raudonuoju telefonu - Statlerio policija, D dali- 
nys, kalba stažuotojas patrulis Vilkoksas, kuo galėčiau jums 
padėti, - jo balsas skambėjo kaip profesionalo. Tik įdomu, ar vyru- 
kas numanė, jog kiekvienas šaukinys ir kodas - tai grandis, besijun- 
gianti į vieną grandinę. Iš kur jaunuolis, net ir toks sumanus, galėtų 
tai žinoti? Šias grandines mes patys nukalame, nešiojame jas, retsy- 
kiais dalinamės su kitais. Džordžas Morganas nenusišovė garaže; jis 
tiesiog susipainiojo savo grandinėje ir užduso. Bet prieš mirtį, vieną 
siaubingai karštą dieną, netrukus po to, kai Potinvilyje sprogo vilkikas 
su cisterna, padėjo iškasti duobę ponui Dilonui. 

Jokių šaukinių arba kodų neįmanoma pritaikyti Edžiui Džeikubua, 
vis daugiau laiko pratūnančiam “Volėje", Endžiui Kolučiui, kurio žmo- 
na sužinojo, kad vyras ją apgaudinėja, ir nepaisydama visų maldų at- 
sisakė suteikti jam progą pasitaisyti, Metui Babickiui, nusprendusiam 
mesti darbą, arba Širlei Pasternak, panorėjusiai užimti senojo dispe- 
čerio vietą. Tai nepaaiškinami dalykai, nebent pripažintume meilės 
arba gryno atsitiktinumo sujungtų grandinių egzistavimą. Pamenu, 
kaip Orvilis Garetas priklupo ant vieno kelio prie pono Dilono kapo 

verkdamas, numesdamas ant žemės apykaklę, šnibždėdamas: “At- 
leisk, partneri, atleisk". 

Ar šios smulkmenos buvo svarbios mano istorijai? Aš galvojau, 
jog taip. Bet vaikis aiškiai linko prie kitokios nuomonės. Nesilioviau 
bandęs supažindinti Nedą su kontekstu, o jis stūmė visa tai nuo savęs 
tarsi “Biuikas", kurio padangų protektoriuose neišsilaikydavo nė 
menkiausias akmenėlis. Kad ir kiek sykių mėgindavome kišti nuos- 
kalas į padangų prorėžas, po penkių, dešimties ar penkiolikos sekun- 
džių jos visada iškrisdavo. Eksperimentą kartojo tiek Tonis, tiek aš 
pats su Kerčiu Vilkoksu, netgi užfiksuodavome jį vaizdajuostėje. Da- 
bar šalia manęs sėdėjo berniokas, apsirengęs civiliniais drabužiais, o 
ne pilkąja uniforma, galinčia šiek tiek apmalšinti susidomėjimą “Biu- 
iku“, ir jis atmetė mano žodžius, nors suprato, kokią grėsmę kelia ste- 
buklas su aštuoniais cilindrais. Vaikinas nekreipė dėmesio į istorijos 
kontekstą ir grandines. Tetroško išgirsti tai, kas jam rūpėjo, ir spirgė- 
damas iš pykčio manė, jog turi tokią teisę. Aš galvojau kitaip ir pats 
niršau ant Nedo, bet, nuoširdžiai prisipažįstu, tuo pačiu jį mylėjau. 
Tiesiog vaikis pernelyg priminė savo tėvą, net iš akių, kuriose spindė- 
jo tas pats prisiekusio bingo lošėjo žvilgsnis. 

- Kitos istorijos dalies tau papasakoti negaliu, - ištariau. - Manęs 
ten nebuvo. 

Atsigręžiau į Hadį, Širlę, Edį - visi, regis, jautėsi nesmagiai, - pas- 
tarasis nudūrė akis žemyn. 

- Ką pasakysite? - paklausiau jų. - Stažuotojo patrulio Vilkokso 
nedomina šaukiniai ir kodai, jam tereikia chronologiškai išdėstytų įvy- 
kių. - Apdovanojau Nedą ironišku žvilgsniu, kurio jis nesuprato arba 
apsimetė nesupratęs. 

- Sendi, kas... - prasižiojo vaikinukas. Teko jį nutraukti rankos 
mostu. Kilstelėjau delną lyg eismo reguliuotojas. Aš pradėjau proce- 
są. Tikriausiai tuomet, kai pirmą kartą pamačiau jį pjaunantį žolę ir 
neišsiunčiau namo. Nedas nori istorijos? Gerai. Tegul jos išklauso, ir 
mes galėsime padėti tašką. 

- Berniukas laukia. Kuris iš jūsų jam pagelbės? Turėsite pasakoti 
viską iki menkiausių smulkmenų. Edi? 

Šis pašoko it nupurtytas elektra, nervingai į mane dėbtelėjo. 

- Kuo vardu buvo tas vyrukas su kaubojiškais auliniais ir svastika 
po kaklu? 

Edis sumirksėjo nustėręs. Žvilgsniu paklausė, ar jam tikrai būtina 
pasakoti. Iki šiol niekas iš mūsų neužsimindavo apie nelemtą neonacį. 

Kartais pakalbėdavome apie sprogusią vilkiko cisterną, juokėmės iš 
to, kaip Herbas su savo bendru stengėsi susitaikyti su Širle, įteikda- 
mas jai puokštę lauko gėlių (prieš ventiliatoriaus mentėms ištaškant 
mėšlą), bet kaubojiškų aulinių savininko į savo pašnekesius neįterp- 
davome. Niekada. Ką gi, dabar privalėsime apie jį pašnekėti. Prisie- 
kiu Dievu, taip ir padarysime. 

- Lepleris? Lipmanas? Lipieris? Kokia jo pavardė? 

- Brajanas Lipis, - pagaliau atsakė Edis. - Kadaise mes gerai pa- 
žinojome vienas kitą. 

- Išties? Pirmą kartą tai girdžiu. 

Aš paklojau pamatus kitam istorijos skyriui, Širlė Pasternak pra- 
tęsė (kai atėjo eilė supažindinti su įvykiais, kuriuose ji pati dalyvavo), 
švelniai tardama žodžius, įsmeigusi akis į Nedą, suspaudusi jo delną. 
Nė kiek nenustebau, jog būtent Širlė perėmė pasakotojo gairelę, ne- 
nustebau ir tuomet, kai įsijungė Hadis. Tačiau mane pribloškė Edis, 
kurį laiką tik protarpiais teįkišdavęs savo trigrašį, vėliau perėmęs is- 
torijos vadžias į savo rankas. Liepiau jam likti ir prisidėti prie mūsų 
pokalbio, bet vis vien apstulbau, Edžiui išties prašnekus. Iš pradžių 
patrulio Džeikubua balsas skambėjo tyliai ir neryžtingai, bet, nusiga- 
vęs iki to momento, kai šunsnukis Lipis išspyrė langą, jis ėmė kalbėti 
tvirtai kaip žmogus, puikiai viską prisimenantis, apsisprendęs nieko 
neslėpti. Tardamas žodžius jie nežiūrėjo nei į Nedą, nei į mane ar ki- 
tus savo bendradarbius. Edžio akys varstė B angarą, kuriame retsy- 
kiais užgimdavo monstrai. 


TUOMET: SENDIS 


Iki 1988-ųjų vasaros “Biuikas 8“ tapo įprasta D dalinio gyvenimo 
dalimi, niekuo nesiskiriančia nuo kitų. Kas čia keista? Išsigimėliai gali 
rasti savo vietą bet kurioje šeimoje, viską nulemia laikas ir gera valia. 
Juk nuo vyriškio su juodu apsiaustu (“Alyvos lygis normalus!"*) ir 
Enio Raferčio dingimo prabėgo devyneri metai. 

Mašina kartais teberengdavo šviesos spektaklius, o Kertis su To- 
niu neužmiršdavo paeksperimentuoti. 1984-aisiais Kertis įkišo į “Rod- 
masterio“ kabiną vaizdo kamerą, kontroliuojamą nuotolinio valdymo 
pultu, bet nieko įdomaus nenufilmavo. 85-aisiais Tonis sumąstė pa- 
našų bandymą - automobilio viduje paliko “Volensak" magnetofoną 
(pasisekė įrašyti trūkinėjantį gausmą ir kažką panašaus į varnų kran- 

kimą, nieko daugiau). Atliko eksperimentus ir su gyvūnais. Pora pa- 
dvėsė, bet nė vienas neišnyko. 

Po teisybei, nieko naujo neįvyko. Jei mašina ir iššaudavo fejer- 
verkus, savo galingumu jie anaiptol neprilygdavo pirmiesiems (ir, ži- 
noma, akinančiam 83-iųjų sprogimui). Tomis dienomis didžiausią gal- 
vos skausmą kėlė asmuo, visiškai nieko nežinantis apie “Biuiką". 
Edita Hajams (D dalinyje praminta Drakone) nuolat kreipdavosi į 
spaudą (jei žurnalistai sutikdavo išklausyti) dėl pražuvusio brolio ir 
tvirtindavo, neva tai nėra įprastas dingimas (sykį net paskatino Sendį 
ir Kertį susimąstyti, koks galėtų būti “įprastas dingimas“). Ji vis aiš- 
kino, esą Enio bendradarbiai “žino daugiau, nei sako“ ir šiuo atžvilgiu 
nė trupučio neklydo. Kertis Vilkoksas ne kartą minėjo būgštaująs, 
kad pasigailėti dėl “Biuiko" atsiradimo D dalinį gali priversti tik toji 
moteris. Tuo tarpu Enio kolegos, kaip ir anksčiau, teikė jai finansinę 
pagalbą puikiai suvokdami, jog tai geriausiai apsaugo nuo puldinėji- 
mo. Po eilinio laikraštyje pasirodžiusio kaltinančio straipsnio Tonis 
pasakė: “Neimkite į galvas, vyručiai. Prisiminkite, kad laikas mūsų 
pusėje, ir šypsokitės". Jis buvo teisus. Devinto dešimtmečio viduryje 
dauguma spaudos atstovų jau neatsakydavo į Drakonės skambučius. 
Ja nustojo domėtis netgi WKML, trijose apygardose girdima radijo 
stotis, kurios “Penktos valandos žiniose" dažnokai šmėžuodavo pra- 
nešimai apie sniego žmogų, pastebėtą Lasburgo miške, arba peno 
apmąstymams duodančios trumpos naujienos: 

VĖŽIO UŽKRATAS GERIAMAJAME VANDENYJE! 
NEJAU ATEIS EILĖ IR JŪSŲ MIESTUI? 

Neregėti padarai išniro iš “Biuiko 8" dar tris kartus. Pirmąjį sykį 
pasirodė pustuzinis didžiulių žalių vabalų, kokių nė vienam patruliui 
neteko regėti. Vieną popietę Kertis su Toniu praleido Horlikso uni- 
versitete vartydami storas entomologijos knygas, tačiau nerado jo- 
kios informacijos, susijusios su žaliaisiais vabalais. Tiesą sakant, pats 
žalsvumo atspalvis atrodė nematytas, nors niekas negalėjo paaiškinti 
kodėl. Karlas Brandidžas pakrikštijo jį “žaliu galvos skausmu" teig- 
damas, jog tokios spalvos ratilai sukasi prieš akis per migrenos prie- 
puolius. Visi vabalai riogsojo bagažinėje negyvi. Atsuktuvu baksno- 
jant į kiautus, pasigirsdavo taukštelėjimas, kurį galėdavo išgauti me- 
talo gabalėlis, trankomas į medinę kaladę. 

- Norėtum juos išskrosti? - paklausė Tonis Kerčio. 

- O tu norėtum? 

- Nelabai. 

Kertis nužvelgė vabalus, tysančius ant nugaros aukštyn kojomis, 
ir atsiduso: 

- Aš taip pat. Nėra prasmės. 

Taigi užuot prisegti prie lentos ir išskrosti veikiančios vaizdo ka- 
meros akivaizdoje, vabalai nukeliavo į plastiko maišelius, ant kurių 
seržantas užrašė datą (aišku, DAIKTINIO ĮRODYMO PAVADI- 
NIMO skiltį paliko tuščią), o patys maišeliai atsidūrė aptriušusioje ža- 
lioje sandėliuko spintoje. Neištyręs “Biuiko" dovanėlių Kertis pade- 
monstravo galįs susitaikyti su lemtimi. Bet susižavėjimo kupinas 
žvilgsnis - beprotiškas, Sendžio nuomone - iš jo akių neišblėso. Tonis 
su Sendžiu matydavo, kaip jis stovi priešais B angaro vartus ir lyg 
pakerėtas spokso pro langą. Skirtingai nuo kitų, patrulis Vilkoksas 
neprarado susidomėjimo negyvais “Biuiko" vaisiais. 

Kertis nepriklausė tipui žmonių, kuriems pažinimo stebuklas grei- 
tai nublankdavo. 


Šaltą 1984-ųjų vasario dieną, praėjus penkiems mėnesiams nuo 
vabalų atsiradimo, į seržanto kabinetą užsuko Brajanas Koulas. Tonis 
Skūndistas buvo išvykęs į Skrentoną, kur turėjo paaiškinti, kodėl jis 
neišeikvojo visų biudžetinių asignacijų, skirtų 1983-iesiems (pakakda- 
vo vieno ar dviejų ekonomiškai pinigus leidžiančių seržantų, kad įsta- 
tymų leidėjų akyse visi kiti pasirodytų švaistūnais), tad viršininko 
krėsle sėdėjo Sendis Dibornas. 

- Šefe, tau vertėtų pramankštinti kojas ir pasivaikščioti iki angaro, 
- tarė Brajanas. - Kodas D. 

- Kokios rūšies? 

- Pakeltas bagažinės dangtis. 

- Gal jis šiaip atšoko aukštyn? Juk fejerverkų nematėme nuo Ka- 
lėdų. Dažniausiai... 

- Dažniausiai prieš krėsdamas pokštus “Biuikas" apspigina mus 
šviesos efektais. Žinau. Tačiau pastarąją savaitę garaže tvyrojo per- 
nelyg žema temperatūra. Be to, aš kažką pastebėjau. 

Sendis pakilo jausdamas, kaip širdį sugniaužia šalti baimės pirštai. 
Vėl teks valyti šlamštą? Aha, greičiausiai. Maldauju, Viešpatie, te- 
gul tai būna ne žuvis, pagalvojo jis. Nieko tokio, ką reikėtų iš- 
plauti laukan su vandens žarna, paslėpus savo fizionomijas po 
kaukėmis. 

- Manai, jog tas objektas gyvas? - paklausė Sendis su viltimi, kad 

ištarė žodžius ganėtinai ramiu balsu. - Daiktas, kurį matei... ar jis pa- 
našus į... 

- Panašus į augalą, iškėlusį šaknis į viršų, - užbaigė Brajanas. - 
Dalis jo kybo virš galinio buferio. Šiek tiek primena baltą leliją. 

- Tegul Metas iškviečia Kertį. Jo pamaina vis vien greitai baigsis. 

Kertis patvirtino išgirdęs kodą D, pranešė dispečeriui, jog važiuo- 
ja Lentpjūvės keliu, todėl grįš į nuovadą po penkiolikos minučių. Lai- 
ko užteko, kad Sendis suieškotų būdelėje geltonos virvės ritinį ir pro 
žiūronus pasižvalgytų į B angarą. Jis pritarė Brajanui. Iš bagažinės 
pusiau išvirtęs objektas su baltomis nukarusiomis plėvėmis, kurių pa- 
kraščiai buvo nusidažę tamsiai žaliu atspalviu, iš tiesų panėšėjo į le- 
liją, prieš penkias dienas išrautą iš žemės su šaknimis, kaip reikiant 
apvytusią. 

Atvykęs Kertis sustabdė visureigį priešais degalų kolonėlę, bėgte 
nulėkė pas Sendį, Brajaną, Hadį, Arkį Arkanianą ir dar kelis patru- 
lius, įsikniaubusius į angaro langus, sustingusius gerai pažįstamomis 
Kertis visą minutę reguliavo ryškumą. Pagaliau įsistebeilijo į “Biui- 
ką". 

- Na? - burbtelėjo laikinasis seržantas, patruliui Vilkoksui nuleidus 
rankas. 

- Aš einu vidun. - Atsakymas nepritrenkė Sendžio, antraip kurių 
galų jis būtų ėmęs virvę? - Jei tos šaknys nemėgins stotis piestu ir 
man įkąsti, aš jas nufotografuosiu, nufilmuosiu ir sugrūsiu į maišą. 
Pasiruošiu per penkias minutes. 

Jis neužtruko nė tiek. Iš nuovados išniro užsimovęs chirurgines 
pirštines - PVP struktūrose jas praminė “AIDS kumštinėmis“, - su 
kirpėjo palaidine, guminiais kaliošais ir maudymosi kepuraite. Po kak- 
lu kadaravo “Paf-pek", nedidukė plastiko kaukė su oro atsargomis, 
kurių turėjo užtekti daugmaž penkioms minutėms. Vienoje rankoje 
laikė “Polaroido" fotoaparatą. Už diržo pasikišo žalią šiukšlių maišą. 

Hadis įjungė vaizdo kamerą ir nukreipė objektyvą į Kertį, kuris at- 
rodė trės fantastigue* ryžtingai kulniuodamas per mašinų stovėjimo 
aikštelę, užsimaukšlinęs mėlyną maudymosi kepuraitę, įsispyręs į 
raudonus kaliošus, liemenį apsijuosęs geltonos virvės kilpa. 

- Gražuoli! - sušuko Hadis neatitraukdamas akies nuo vaizdo ieš- 
kiklio. - Pamojuok savo gerbėjams! 

Kertis Vilkoksas paklusniai mostelėjo ranka. Praėjus septynioli- 
kai metų, po netikėtos patrulio mirties, kai kurie iš jo gerbėjų žiūrės 
*Fantastiškai (pranc.). 

vaizdajuostę ir juoksis iš idiotiškos išvaizdos paslapčia braukdami 
ašaras. 

Pro atvirą dispečerinės langą stebėtinai galingu tenoru užgiedojo 
Metas: 

- Apkabink mane... pupyt! Pabučiuok mane... pupyt! 

Kertis ir anksčiau nekreipdavo dėmesio į pašaipas, o dabar kan- 
džios kolegų replikos jam turbūt skambėjo kaip juokas, atsklidęs iš 
kito kambario. Vyruko akyse vėl nušvito azartiški žiburėliai. 

- Mano nuomone, mes pernelyg skubame, - pratarė Sendis, su- 
verždamas kilpą ant bičiulio juosmens, labai abejodamas, kad Kertis 
persigalvotų. - Mums derėtų luktelėti ir pažiūrėti, kaip toliau klostysis 
įvykiai. Įsitikinti, jog iš bagažinės daugiau niekas neišvirs. 

- Viskas bus gerai, - nerūpestingai atsiliepė Kertis bemaž negir- 
dėdamas, kas jam sakoma, mintyse, ko gero, jau matydamas save 
įžengusį į garažą. 

- Galbūt mes praradome budrumą, - mygo Sendis nenutuokda- 
mas, ar tai tiesa, bet norėdamas išsakyti savo būgštavimus balsu. - 
Pradėjome tikėti, kad mums nieko nenutiks, nes jau tiek metų ramiai 
sugyvename su “Biuiku". Juk žinai, kad farus ir liūtų dresiruotojus 
pražudo perdėtas pasitikėjimas savo jėgomis. 

- Mes pakankamai atsargūs, - atsakė Kertis ir pats sau priešta- 
raudamas liepė žiūrovams pasitraukti į šalį. Kai vyrai įvykdė reikala- 
vimą, jis iškrapštė iš Hadžio glėbio vaizdo kamerą, sumontavo šią ant 
trikojo ir paprašė Arkio atidaryti vartus. Nuovados sargui paspaudus 
nuotolinio valdymo pultelį, pritvirtintą prie jo diržo, dvivėrės garažo 
durys barškėdamos prasiskyrė. 

Kertis leido “Polaroido" dirželiui nuslysti iki alkūnės, pakėlė trikojį 
su vaizdo kamera ir įžengė į B angarą. Minutėlę pastovėjo pusiauke- 
lėje iki “Biuiko", viena ranka lietė “Paf-pek" kaukę, pasiruošęs už- 
traukti ją ant burnos ir nosies, jei oras padvis kaip Žuvies dieną. 

- Nieko baisaus, - pasidalino jis savo įspūdžiais su kolegomis. - 
Kvepia kažkuo salsvu. Gal čia tikrai lelijos. 

Jis, žinoma, juokavo. Trys išblyškusios it lavonai, perregimos gė- 
lės savo forma atrodė kaip trimitai. Kiekvienos iš jų žiede mėlynavo 
į drebučius panašūs gumulėliai, iš kurių kyšojo mažutės sėklelės. 
Stiebai labiau priminė medžių kamienus nei gėlių kotus, žalius jų pa- 
viršius vagojo pjūvių bei rumbų raizginys, po žiedlapiais plėtėsi rudos 
dėmės, lyg iš akies traukti pelėsiai. Stiebai styrojo juodame žemės 
grumste. Palinkęs artyn augalo (niekam iš žiūrovų tai nepatiko, jie 
tarsi stebėjo žmogų, kišantį galvą lokiui į nasrus) Kertis paskelbė vėl 


194 


galįs užuosti kopūstų aromatą. Silpną, bet su niekuo nesumaišomą. 

- Beje, Sendi, užuodžiu ir druską. Aš gerai pažįstu šitą kvapą. 
Daug vasarų praleidau Menkės iškyšulyje. 

- Man nusispjaut, net jei augalas kvepėtų triufeliais ar ikrais, - at- 
šovė Sendis. - Nešdinkis iš ten po velnių. 

Kertis nusijuokė - suvaikėjusi močiutė Diborn! - tačiau nuo ma- 
šinos atsitraukė. Pastatė trikojį, nukreipė vaizdo kameros objektyvą 
į bagažinę, kelis kartus spragtelėjo “Polaroidu". 

- Užeik, Sendi. Pažiūrėk. 

Apsvarstęs pasiūlymą laikinasis seržantas Dibornas nusprendė, 
jog tai labai bloga mintis. Idiotiška mintis. Be jokių abejonių. Taip 
pagalvojęs jis atidavė Hadžiui virvės ritinį ir įėjo į garažą. Iš arčiau 
pažvelgė į nuvytusias bagažinėje gulinčias gėles (viena, kurią matė 
Brajanas Koulas, buvo išvirtusi laukan) ir nepajėgė užgniaužti virpu- 
lio. 

- Žinau, - tarstelėjo Kertis, tyliai, kad negirdėtų kiti patruliai. - 
Vien pažiūrėjus į jas skauda akis. Šis vaizdas tolygus garsui, kurį gali 
išgauti brūžindamas nagais grifelinę lentą. 

Sendis linktelėjo. Pataikyta į dešimtuką. 

- Niekaip nesuvokiu, kas sukelia tokią reakciją, - patraukė pečiais 
Kertis. - O tu? 

- Nežinau. - Sendis apsilaižė staiga sudžiūvusias lūpas. - Spėju, 
kad visa bjaurastis bendrai paėmus. Pavyzdžiui, šita balta spalva ma- 
ne pykina. 

- Balta spalva? 

- Taip. Ji šlykšti. Kaip rūpužės papilvė. 

- Kaip voratinkliai, apraizgę gėles. 

Jiedu susižvalgė, išspaudė šykščias, nelinksmas šypsenėles. 
Valstijos policijos poetai. Patrulis Frostas ir patrulis Sendbergas*. 
Nedaug trūksta, kad pradėtų lyginti prakeiktą augalą su nuostabia 
vasaros diena. Tačiau pasitelkti poetines metaforas reikėjo, nes be 
jų vyrai paprasčiausiai nebūtų įstengę apibūdinti, ką prieš save mato. 

Sendžio galvoje sukosi ir kiti palyginimai. Balta kaip šventos ko- 
munijos ostija negyvos moters burnoje. Balta kaip pienligė, suvešėju- 
si po liežuviu. Balta kaip egzistencijos purslai, ištiškę už visatos pa- 
kraščio. 

- Šis augalas atkeliavo iš tokių vietų, kurių mes nepajėgiame įsi- 
*Robertas Li Frostas (1874-1963) ir Karlas Ogastas Sendbergas (1878-1967) - 
garsūs amerikiečių poetai. 

vaizduoti, - tarė Kertis. - Mūsų sąmonės nesugeba to įsisavinti. Ly- 
giai taip pat sėkmingai galima mėginti apibūdinti keturšonį trikampį. 
Žvilgtelk čia, Sendi. Ar matai? - jis dūrė pirštu į sausą lopinį, ruduo- 
jantį po viena mirtinai blyškia lelija. 

- Aha, matau. Panašu į nudegimą. 

- Ir jis didėja. Visos dėmės plečiasi. Pažiūrėk į žiedą. - Kertis 
mostelėjo į dar vieną šlaką, griaužiantį trapius baltus gėlės žiedlapius. 
- Prasidėjo irimo procesas, gal šiek tiek kitoks nei šikšnosparnio ir 
žuvies atveju, bet gėlė vis vien pūva. Ar ne? 

Pritardamas Sendis linktelėjo. 

- Nutrauk nuo mano diržo šiukšlių maišą ir jį praskleisk. 

Sendis pakluso. Pasviręs virš bagažinės Kertis stvėrė gumbuotą 
augalo šaknį, ir tą pačią akimirką jųdviejų pusėn tvokstelėjo prarūgu- 
sių kopūstų/suplėkusių agurkų dvokas. Laikinasis seržantas Dibornas 
atšlijo, užsispaudė delnu burną, idant pro lūpas neišsprūstų žiaukčio- 
jimo garsai. 

- Laikyk prakeiktą maišą! - suriko Kertis dusliu balsu tarytum 
pypkorius, ką tik įtraukęs į plaučius aukščiausios rūšies dūmo, nė už 
ką nenorintis šio išpūsti. - Jėzau, kokia šlykštynė! Nemalonu ją laiky- 
ti netgi su pirštinėmis! 

Sendis papurtė praskleistą maišą. 

- Paskubėk! 

Kertis įkišo pūvančią leliją vidun, ir jų ausis pasiekė atgrasus plas- 
tiko šiugždėjimas - atrodė, tarsi kažkas tyliai dustų, suspaustas tarp 
dviejų lentų. Nė vienas iš palyginimų čia netiko, tačiau jie vis tiek iš- 
nirdavo į sąmonės paviršių. Sendis Dibornas negalėjo net parinkti 
žodžių, kuriais nupasakotų savo pasibjaurėjimą gėle. Ja ir visais ne- 
išnešiotais “Biuiko" kūdikiais. Pernelyg ilgai apie juos mintijant, pa- 
didėja tikimybė kvaištelėti. 

Atsikratęs augalu, Kertis norėjo nusivalyti rankas į marškinius, 
bet paskutinę sekundę persigalvojo. Vėl pasviro virš bagažinės ir pa- 
trynė delnus į rudą kilimėlį. Tada nusimovė pirštines, mostu paprašė 
Sendžio praskleisti maišą ir užmetė jas ant pūvančios lelijos. Vyrų 
šnerves nutvilkė tvaikas, ir Sendis prisiminė, kaip, likus savaitei iki 
mirties, vėžiu sirgusi motina atsirūgo jam į veidą. Instinktyvios, tačiau 
silpnos pastangos užgniaužti atsiminimus, kol tie nespėjo išsikeroti 
sąmonėje, nuėjo perniek. 

Kad tik manęs nesupykintų, Viešpatie, įniko mintyse melstis 
Sendis. Prašau, tik ne tai. 

Patikrinęs, ar “Polaroido" nuotraukos užkištos už diržo, Kertis už- 
trenkė “Biuiko" bagažinės dangtį. 

- Keliaujame iš čia, Sendi. Ką pasakysi? 

- Pasakysiu, jog tai geriausia tavo mintis, kokią esu girdėjęs per 
visus metus. 

Kertis mirktelėjo, tačiau baltas kaip lavono veidas ir prakaito la- 
šai, srūvantys kakta bei skruostais, liudijo, kad jam anaiptol ne links- 
ma. 

- Dabar vasaris, iki metų pabaigos dar ką nors sumąstysiu. Eime. 


Po keturiolikos mėnesių, 1985-ųjų balandį, “Biuikas" surengė 
trumpą, bet neįtikėtinai galingą šviesos spektaklį - stipriausią ir ryš- 
kiausią nuo Žuvies metų. Nebylūs audringi sprogimai prieštaravo 
Kerčio bei Tonio teiginiams, esą “Rodmasterio" energijos šaltinis pa- 
mažu seko. Kita vertus, reiškinio trukmė patvirtino jų versiją. Kad 
ir kaip ten būtų, visos prognozės, susijusios su “Biuiku", rėmėsi ne Ži- 
niomis, 0 nuojauta. 

Praėjus porai dienų nuo šviesos drebėjimo, kai B angare tempe- 
ratūra pakilo iki šešiasdešimties laipsnių*, bagažinės dangtis atšoko 
aukštyn ir ant betoninių grindų nusirideno raudona lazda, kurią iš vi- 
daus tarsi iššovė suslėgto oro pliūpsnis. Tuo momentu ant kablio ka- 
binęs kastuvą Arkis Arkanianas velniškai persigando. Prieš nukris- 
dama ant grindų raudonoji lazda pokštelėjo į lubų sijas ir griausmingai 
atsitrenkė į “Biuiko" stogą. Labas, nepažįstamasis. 

Naujasis atvykėlis buvo devynių colių ilgio, žmogaus riešo storio, 
su gruoblėtu paviršiumi ir dviem skylėtais gumbais, pūpsančiais iš 
vieno galo. Maždaug po penkių ar dešimties minučių pro žiūronus 
žvelgdamas į lazdą, Endis Kolučis pareiškė, esą skylės - tai akys, o 
pjūviai, įsirėžę į šoną, priklauso letenai, matyt, prieš mirtį užverstai 
aukštyn. Čia kažkoks raudonas driežas, nusprendė Endis. Kaip ir žu- 
vis, šikšnosparnis arba lelija, jis nusibaigė, kai tik atsidūrė kitoje ba- 
gažinės pusėje. 

Šįsyk lavoną įgrūdo į maišą Tonis Skūndistas, ir tą vakarą “Volė- 
je“ jis prisipažino keliems patruliams, kad padarą vos išdrįso paliesti. 

- Prakeiktas padaras į mane spoksojo. Bent taip aš jaučiausi. Ir 
*15,6*C. 

nesvarbu, pastipęs jis ar ne. - Seržantas vienu mauku ištuštino alaus 
bokalą. - Tikiuosi, daugiau baidyklių nepasirodys. 
Žinoma, jo viltims nebuvo lemta išsipildyti. 


ŠIRLĖ 


Keista, kaip dėl smulkmenų viena ar kita diena įstringa į atmintį. 
Tas penktadienis 1988-aisiais - turbūt pati kraupiausia diena mano 
gyvenime. Paskui dar pusę metų naktimis prastai miegodavau, sulie- 
sėjau dvidešimt penkiais svarais, nes kurį laiką nieko negalėjau val- 
gyti. Visgi tą dieną neretai prisimenu dėl malonių menkniekių. Būtent 
tada, prieš pasauliui išsikraustant iš proto, Herbas Eiveris ir Džasti- 
nas Islingtonas padovanojo man lauko gėlių puokštelę. 

Tuodu įtraukiau į blogiečių sąrašą. Kvailiodami virtuvėje jie su- 
gadino visiškai naują lininį mano sijoną. Aš niekam nekliudžiau, tie- 
siog užsimaniau išgerti kavos. Mąsčiau apie savo reikalus... argi ne 
tokiais momentais jie mus užklumpa? Kalbu apie vyrus. Kurį laiką jie 
elgiasi normaliai, jūs atsipalaiduojate, netgi pradedate galvoti, kad vy- 
rų smegenėlėse vis dėlto pasitaiko vingių, bet tada jie pratrūksta. Ei- 
veris su Islingtonu įsiveržė į virtuvę kaip porelė eržilų, klykaudami 
apie kažkokias lažybas. Džastinas kumščiavo Herbui į pečius ir žvy- 
gavo: susimokėk, šykštuoli, susimokėk! Tuo tarpu Herbas atsikir- 
tinėjo: mes tik pokštavome, juk žinai, kad aš nesilažinu žaisda- 
mas kortomis, atstok nuo manęs! Abu kvatojo kaip bepročiai. 
Džastinas kone užšoko Herbui ant nugaros apsimesdamas, kad ruo- 
šiasi jį pasmaugti, o tas stengėsi išsivaduoti iš gniaužtų. Nė vienas į 
mane nežiūrėjo, turbūt nė nepastebėjo, jog aš stoviu šalia pono Ka- 
vos Aparato demonstruodama naują sijoną. Juk tai tik ryšių operato- 
rė Pasternak, niekuo nesiskirianti nuo baldų. 

- Atsargiau, kvaišos! - surikau. Deja, per vėlai. Jie įsirėžė į mane, 
nespėjus padėti puodelio ant stalo, ir aš apsipyliau kava. Dėl palaidi- 
nės nesijaudinau, ji panešiota, užtat sijonas - visiškai naujas. Ir gra- 
žus. Vakar beveik pusvalandį lyginau jo pakraščius. 

Suspiegiau lyg skerdžiama, ir jie galų gale liovėsi strikinėję. Džas- 
tinas tebekybojo Herbui ant nugaros, viena koja apsivijęs “aukos" 
liemenį, pirštais įsikibęs į kaklą. Patrulis Eiveris vėpsojo į mane pla- 
čiai prasižiojęs. Gana mielas vyrukas (apie Islingtoną negalėčiau nie- 
ko pasakyti - netrukus jį perkėlė į K dalinį, kuris bazavosi Medijoje, 

todėl mudu nespėjome gerai pažinti vienas kito), tačiau nukoręs že- 
myn žandikaulį jis atrodė bukas it bato aulas. 

- Vaje, Širle, - išspaudė Herbas tardamas žodžius panašiai kaip 
Arkis. - Aš tavęs nepastebėjau. 

- Nė kiek nesistebiu, - purkštelėjau. - Abu sutelkėte visą dėmesį 
į jodinėjimą. Gal rengiatės Kentukio derbiui? 

- Ar tu apsideginai? - paklausė Džastinas. 

- O ką pats manai? - atšoviau. - Šitą sijoną pirkau “J. C. Peni" 
parduotuvėje už trisdešimt penkis dolerius. Pasipuošiau juo pirmą ir 
paskutinį kartą. Aišku, apsideginau. 

- Jėčėzau, nepyk, mes atsiprašome, - išdrįso įsižeisti Džastinas. 
Tokie jau tie vyrai. Nesupykite, bet šiek tiek pafilosofuosiu. Jeigu jie 
sako apgailestaują, mums, moterims, privalu sutirpti, tarytum žodis 
"atsiprašau" būtų stebuklingas. Nesvarbu, ką jie padarė - sudaužė 
langą, vandenyje apvertė katerį ar lošdami “akį kazino iššvaistė pi- 
nigus, skirtus vaikų mokslams. Ei, burba jie, juk aš paprašiau at- 
leidimo. Ar tau būtina kurpti federalinę bylą? 

- Širle... - pradėjo Herbas. 

- Tik ne dabar, branguti, - nutraukiau jį. - Verčiau nešdinkitės. 
Dinkite iš mano akių. 

Patrulis Islingtonas griebė nuo stalo saują servetėlių ir puolė valyti 
mano sijoną. 

- Liaukis! - stvėriau jo riešą. - Iš kur ištraukei, kad penktadieniais 
mane galima grabinėti? 

- Aš tik galvojau... jei kava nesudžiūvo... 

Paklausiau, ar jo motina dar turi gyvų vaikų, ir Džastinas pradėjo 
įsižeidęs veblenti: Jėzau, ko tu dabar pyksti... 

- Padaryk sau paslaugą. Išgaruok, - pasiūliau. - Antraip užvošiu 
kavinuką ant tavo makaulės. 

Jiedu iškiūtino pro duris lyg primušti šunyčiai. Paskui dar ilgą laiką 
aplenkdavo mane ratu. Herbo fizionomijoje atsispindėjo gėda, o 
Džastino Islingtono - suglumęs, įžeidus žvilgsnis, sakantis: juk aš pa- 
prašiau atleidimo, ko tau dar reikia? Gal nori, kad į alaus bo- 
kalą įmuščiau kiaušinį? 

Po savaitės - tą dieną, kai ventiliatoriaus mentės aplinkui išdrabs- 
tė mėšlą, - porelė išdygo mano dispečerinėje. Jei gerai pamenu, laik- 
rodis rodė antrą valandą. Džastinas ėjo pirmas, Herbas slinko iš pas- 
kos. Slėpėsi savo bendrui už nugaros tarsi manydamas, jog imsiu 
svaidyti į juos prespapjė. 

Esmė ta, jog aš nelaikau akmens užantyje. Bet kuris mane pažįs- 
tantis žmogus gali patvirtinti, kad sakau tiesą. Kelias dienas panirštu, 
bet vėliau piktumas išblėsta. Tiedu priminė mažus berniukus, kurie 
norėjo atsiprašyti mokytojos už tai, jog per pamoką sudraskė knygą. 
Štai dar vienas būdingas vyrų bruožas. Baruose šėliojantys rėksniai, 
kurie paleidžia į darbą kumščius dėl tokių smulkmenų, kaip beisbolo 
rungtynių rezultatai, gali akimirksniu virsti romiais avinėliais, tarytum 
ką tik būtų nužengę iš Normano Rokvelo paveikslų. Nespėji apsi- 
žvalgyti, o tie meilučiai jau bando įlįsti į tavo kelnaites. 

Džastinas ištiesė puokštę. Jie surinko gėles lauke, už mūsų nuo- 
vados. Ramunėles, pakalnutes, netgi kelias kiaulpienes. Tai mane ir 
nuginklavo. Gavusi purpurines, šilinamyje nuskintas rožes vietoj vai- 
kiškos puokštelės, būčiau ilgiau ant jų siutusi. Man pavyko nusipirkti 
tokį gražų sijoną, aš tiek laiko praleidau lygindama jo pakraščius... 
ech, neverta minėti. 

Džastinas žengė į priekį. Gal todėl, kad iš išorės jis priminė futbo- 
lininką - aukštas plačiapetis su žydromis akimis ir banguotais tam- 
siais plaukais. Matyt, tikėjosi, jog aš sutirpsiu. Tenka pripažinti, pla- 
nas iš dalies pasiteisino. Jis ištiesė gėles. Ojojoj, atleiskite, brangi mo- 
kytoja. Iš puokštės net kyšojo mažas vokelis. 

- Širle, mes norime su tavimi susitaikyti. - Džastino balsas skam- 
bėjo iškilmingai, tačiau jo akyse žvilgėjo kipšiukai. 

- Aha, - sulinksėjo Herbas. - Man labai nemalonu dėl to, ką iškrė- 
čiau. 

- Man taip pat, - pritarė Džastinas. Abejojau, ar jis išties gailisi, 
tačiau Herbas kalbėjo nuoširdžiai, ir mane tai tenkino. 

- Tiek jau to. - Aš paėmiau gėles. - Bet jei dar kartelį... 

- Ne! - sušuko Herbas. - Niekada gyvenime. - Visi jie taip sako. 
Tik negalvokite, jog susidariau apie vyrus išankstinę nuomonę. Aš 
esu realistė. 

- Jei dar kada nors sumąstysite taip kvailioti, užsidirbsite mėlynes 
paakiuose. - Kilstelėjau antakį, pažiūrėjusi į Islingtoną. - Štai ką tau 
pasakysiu, branguti, jeigu jau negirdėjai to iš mamos: kava sutepęs li- 
ninę medžiagą, gali ją mesti į šiukšliadėžę, nes dėmė neišsiplaus. 

- Tu verčiau žvilgtelėk į vokelį. - Džastinas nesiliovė varstęs ma- 
nęs savo žavingomis mėlynomis akelėmis. 

Padėjau vazą su gėlėmis ant stalo, ištraukiau iš puokštės voką. 

- Tikiuosi, nesupylėte ten miltelių, nuo kurių pradėsiu čiaudėti? - 
pajuokavau. Herbas energingai krestelėjo galvą. Žvelgdama į vyruką 

nejučia paklausiau savęs, kaip jis sugeba neatgailaudamas bausti 
greičio viršytojus. Antra vertus, keliuose patruliai tampa kitokiais 
žmonėmis. Jie tiesiog privalo elgtis ryžtingai. 

Praplėšiau voką tikėdamasi viduje rasti atviruką su eiliuotu atsi- 
prašymu, bet aptikau keturgubai sulenktą popieriaus skiautelę. Paė- 
miau ją, išlanksčiau ir supratau, jog tai mano vardu išrašytas penkias- 
dešimties dolerių vertės “J. C. Peni" dovanų kuponas. 

- One, - ištrūko man. Pajutau, jog tuojau apsiašarosiu. Pratęsiant 
temą apie vyrus: kai iš visos širdies įniršti ant priešingos lyties, šios 
atstovai parodo tokį dosnumą, jog iš karto atslūgsta visas piktumas. 
Pradedi kaltinti save už tai, kad blogai ir ciniškai apie juos galvojai. - 
Vaikinai, jums nereikėjo... 

- Reikėjo, - paprieštaravo Džastinas. - Mes elgėmės labai kvailai 
šokinėdami virtuvėje kaip arkliai. 

- Idiotiškai, - pataisė Herbas kinkuodamas galva, nenuleisdamas 
nuo manęs akių. 

- Čia per daug pinigų! 

- Tik ne pagal mūsų paskaičiavimus, - pareiškė Islingtonas. - Mes 
įvertinome sukelto apmaudo faktorių, moralines kančias ir fizinį 
skausmą... 

- Bet aš nenusideginau. Kava buvo vos šilta... 

- Nesiginčyk, Širle, - tvirtai ištarė Herbas. Kol kas nepriminė rūs- 
taus kelių policininko arba kaubojaus iš “Marlboro" reklamos, tačiau 
prakalbo griežčiau. - Imk pinigus. 

Jie mane labai pamalonino, ir aš niekada to nepamiršiu. Nes vei- 
kiai įvyko šis tas kraupaus. Džiugu, kai siaubą šiek tiek prislopina 
jaudinantis poelgis. Tiedu padūkėliai sumokėjo ne tik už sijoną, bet ir 
už moralinę žalą. Negana to, padovanojo puokštę. Prisiminusi tą die- 
ną, visada pagalvoju apie porelę ir kieme surinktas jų gėles. 

Padėkojau Herbui bei Džastinui, ir jie patraukė į poilsio kambarį, 
tikriausiai ruošėsi pažaisti šachmatais. Paprastai vasaros pabaigoje 
mes rengdavome turnyrą, kurio nugalėtojas laimėdavo bronzinę tua- 
leto sėdynę, pramintą Skrentono taure. Seržantui Skūndistui atsista- 
tydinus, tradicija nugrimzdo užmarštin. Abu vaikinai pasišalino įsitiki- 
nę, jog atliko pareigą. Ką gi, jie neklydo. Bent man taip atrodė, todėl 
nusprendžiau, jog už dovanų kupono likučius nupirksiu jiems didelę 
dėžę šokoladinių saldainių arba šiltas žiemines pirštines. Pastaroji do- 
vana, žinoma, būtų praktiškesnė, bet turbūt pernelyg šeimyniška. Ga- 

lų gale aš buvau jų dispečerė, o ne motina. Pirštines vyrams turėtų 
pirkti žmonos. 

Komponuodami savo mažąją taikos puokštę, jie pridėjo žalumos 
tarsi tikri floristai, tačiau užmiršo pamerkti gėles į vandenį. Tai labai 
būdinga vyrams: jie įteikia gražią puokštelę, bet apie vandenį nepa- 
galvoja. Man pakėlus vazą ir žengus virtuvės kryptimi, ryšį užmezgė 
Džordžas Stankovskis, kosčiojantis, dudenantis mirtinai persigandusio 
žmogaus balsu. Paklausyk manęs, Nedai, jei nori, užsirašyk tai šalia 
kitų didžiųjų gyvenimo tiesų. Policijos ryšių operatorių rimtai gali įbau- 
ginti tik vienas dalykas: 29-99. Kodas 99 reiškia “visuotinį pavojų". 
Kodas 29... pažiūrėk į instrukcijų knygelę ir šalia skaičiaus “29" pa- 
matysi vienintelį žodį. Katastrofą. | 


- Baze, čia keturioliktasis. Kodas 29-99. Ar mane girdite? Du-de- 
vyni-devyni-devyni. 

Atsargiai padėjau vazą su lauko gėlėmis atgal ant staliuko ir tuo 
pačiu aiškiai išvydau mintyse momentą, kai per radiją išgirdau žinią 
apie Džono Lenono mirtį. Tuo metu gaminau tėvui pusryčius. Ruo- 
šiausi juos paduoti ir nedelsdama lėkti iš namų - vėlavau į mokyklą. 
Į pilvą spaudžiau dubenį, kuriame plakiau kiaušinius. Pranešėjui pa- 
skelbus, jog Niujorke nušautas Lenonas, pastačiau stiklinį dubenį ant 
stalo, taip pat atsargiai, kaip dabar - vazą. 

- Toni! - surikau iš visų jėgų, ir mano balsas (arba tai, kas jam 
buvo girdėti) privertė visus sustingti. - Toni, Džordžas Stankovskis 
perdavė kodą 29-99! - nelaukdama atsakymo stvėriau mikrofoną, 
pasakiau Džordžui, kad jį girdžiu, paprašiau luktelėti. 

- Aš 46-ajame apygardos kelyje, Potinvilyje, - atsiliepė jis. Fone 
kažkas čirškėjo, lyg ir ugnies liepsnos. Tarpduryje pasirodė Tonis 
Skūndistas bei Sendis Dibornas civiliniais drabužiais, rankoje laikan- 
tis tarnybinius batus. - Vilkikas su cisterna atsitrenkė į mokyklos au- 
tobusą ir užsiliepsnojo. Dega ne tik cisterna, bet ir priekinė autobuso 
dalis. Ar supratai? 

- Supratau, - atsakiau. Mano balsas nuskambėjo normaliai, tačiau 
apmirusios lūpos vos krutėjo. 

- Cisterna su chemikalais. Priklauso “Norko-vest"" kompanijai. 
Supratai? 

- Supratau. “Norko-vest", keturioliktasis. - Pavadinimą užrašiau 
ant lapelio, gulinčio šalia raudonojo telefono. Didžiosiomis raidėmis. 
- Kas nupiešta rombe? - aš turėjau omenyje ženklus, kuriuose pa- 

vaizduoti ugnies, dujų, radiacijos ar kitokių smagių dalykėlių simbo- 
liai. 

kia balta masė. Ji užsiplieskia ir teka per asfaltą į šalikelę. Ar supra- 
tai? - Džordžas vėl pradėjo krenkšti į mikrofoną. 

- Supratau. Kvėpuoji garais, keturioliktasis? Jie kelia kosulį? 

- Taip, garais, bet man nieko nenutiko. Bėda ta... - neužbaigęs 
sakinio jis vėl užsikosėjo. 

Tonis atėmė iš manęs mikrofoną. Patapšnojo per petį tarsi saky- 
damas, jog aš gerai darbuojuosi. Jis tiesiog negalėjo stovėti ir nieko 
neveikti. Sendis apsiavė batus. Dispečerinę apspito patruliai. Bai- 
giantis pamainai, nuovadoje visada slankioja daug žmonių. Iš virtu- 
vės atspūdino netgi ponas Dilonas, užsimanęs išsiaiškinti, dėl ko kilo 
šurmulys. 

- Bėda ta, - tęsė Džordžas, - kad už dviejų šimtų jardų stovi Po- 
tinvilio pradinė. 

- Mokykloje pamokos prasidės tik po mėnesio, keturioliktasis. 
Tau... 

- Gal ir taip, bet aš matau vaikus. 

Už mano nugaros kažkas sumurmėjo: 

- Rugpjūtis - amatų mėnuo. Mano sesuo moko devynmečius, de- 
šimtmečius keramikos. 

Pamenu, tai išgirdus, mano krūtinę nutvilkė ledinis šaltis. 

- Vėjas neša dūmus link manęs, ne mokyklos pusėn, - nuramino 
Džordžas. - Kartoju, ne mokyklos pusėn. 

- Supratau, keturioliktasis, - patvirtino Tonis. - Gaisrininkai jau at- 
lėkė? 

- Ne, bet mane pasiekia sirenų staugimas. - Kurį laiką Džordžas 
vėl kriokė. - Važiavau visai netoli, kai įvyko avarija, pakankamai arti, 
kad išgirsčiau susidūrimo smūgį. Todėl pirmas atsidūriau nelaimės 
vietoje. Žolė užsidegė, ir liepsnos slenka mokyklos pusėn. Matau vai- 
kus žaidimo aikštelėje, jie žvalgosi sustingę. Mokykloje aidi priešgais- 
rinė signalizacija, vadinasi, visi turėtų būti evakuoti iš pastato. Nega- 
liu pasakyti, ar garai jau atslinko iki vaikų. Jei ne, po minutės kitos 
būtinai atslinks. Atsiųskite mašinas, šefe. Iškvieskite greitąją pagal- 
bą. Čia tikrai kodas 29. 

- Autobuse yra sužeistųjų? - paklausė Tonis. - Matai sužeistuo- 
sius arba žuvusius? 

Dirstelėjau į laikrodį. Be penkiolikos dvi. Jeigu sėkmė nuo mūsų 

nenusigręžė, autobusas tik riedėjo paimti vaikučius ir išvežioti juos į 
namus. 

- Autobusas tuščias, neskaitant vairuotojo. Jis - arba ji - sukniu- 
bęs ant vairo. Priešakinė mašinos dalis skendi liepsnoje, todėl saky- 
čiau, kad vairuotojas negyvas. 

- Supratau, keturioliktasis, - atsiliepė Tonis. - Ar galėsi nusigauti 
iki vaikų? 

Kche-kche-kche. Bjaurus garselis. 

- Galėsiu, baze. Palei futbolo stadioną iki pat pastato driekiasi ap- 
linkinis kelias. 

- Judinkis. - Šiuo momentu Tonis priminė generolą, ryžtingai da- 
lijantį įsakymus mūšio įkarštyje. Vėliau paaiškėjo, kad garai nenuo- 
dingi, o žolė degė dėl išsiliejusio benzino, tačiau tuomet, be abejo, nie- 
kas iš mūsų to nežinojo. Kitaip tariant, Tonis pasirašė Džordžo Stan- 
kovskio mirties nuosprendį. Ką gi, kartais mūsų darbas reikalaudavo 
aukų. 

- Supratau, baze, jau pajudėjau. 

- Jei vaikai apkvaiš nuo garų, sukišk juos į visureigį, sodink ant 
kapoto, bagažinės, stogo - tegul kabinasi į švyturėlius - ir išvežk. 
Kiek įmanoma daugiau. Aišku? 

- Aišku, baze. Keturioliktasis atsijungia. 

Spragtelėjimas. Keistai griausmingas. Gal todėl, kad paskutinis. 

Tonis apsidairė. 

- Kodas 29-99, jūs girdėjote. Visoms patrulinėms mašinoms - į 
Potinvilį. Laukiantys savo pamainos susiraskite sandėliuke “Kodžak" 
švyturėlius ir prilipdykite juos prie nuosavų automobilių. Širle, siųsk į 
nelaimės vietą visus, su kuriais užmegsi ryšį. 

- Klausau, sere. Paskambinti ir likusiems namuose? 

- Kol kas nereikia. Hadi Rojeri, kur tu? 

- Čia, seržante. 

- Lieki nuovadoje. 

Hadis nepradėjo teatrališkai protestuoti lyg kino filmo herojus, 
tvirtinti, esą jam irgi norisi grumtis su ugnimi bei nuodingomis dujomis, 
gelbėti vaikus. Patrulis Rojeris teatsakė: “Taip, sere". 

- Susisiek su Poguso apygardos gaisrine. Išsiaiškink, ar jų maši- 
nos jau išvažiavo. Paskambink į Lasburgą bei Statlerį. Jei reikia, ir į 
Pitsburgo ugniagesių tarnybą. 

- O kaipgi “Norko-vest"*? 

Tonis vos nepliaukštelėjo delnu sau per kaktą. 

- Būtinai. - Seržantui žengus link durų, įkandin jo patraukė Kertis 
su kitais patruliais. Ponas Dilonas nuturseno pavymui. 

Hadis čiupo šuns antkaklį. 

- Tik ne šiandien, bičiuli. Palaikysi draugiją man ir Širlei. - Ponas 
Di iš karto pritūpė, tačiau išeinančius patrulius palydėjo ilgesingu 
žvilgsniu. 

Nuovada ūmai ištuštėjo. Likome tik mudu su Hadžiu, neskaitant, 
žinoma, šuns. Tiesą sakant, ne tai mums rūpėjo. Darbų turėjome su 
kaupu, antraip aš, ko gero, būčiau pastebėjusi, kaip ponas Dilonas at- 
sistojo ir kimiai urgzdamas apuostė tinklines į kiemą vedančias duris. 
Užfiksavau šį vaizdą akies krašteliu, bet nekreipiau į jį nė menkiau- 
sio dėmesio. Matyt, nusprendžiau, jog tokiu būdu šuo išreiškia nusi- 
vylimą. Dabar galvoju kitaip: jis greičiausiai pajuto, kad B angare 
kažkas vyksta, gal net bandė mus perspėti. 

Neturėjau laiko aiškintis, kodėl šuo suirzo, neturėjau laiko net pa- 
kilti nuo krėslo ir uždaryti poną Di virtuvėje, kad jis palaktų vandens 
iš savo dubenėlio ir aprimtų. Kaip aš gailiuosi, jog nepaaukojau tam 
kelių minučių: vargšas būtų pragyvenęs dar porą metelių. Iš kur ga- 
lėjau žinoti, kas atsitiks? Man terūpėjo susisiekti su keliuose budin- 
čiais patruliais. Kol darbavausi dispečerinėje, Hadis sėdėjo seržanto 
kabinete, susikūprinęs virš rašomojo stalo, tratėdamas į telefono ra- 
gelį Lyg žmogus, kuriam magėjo sudaryti svarbiausią gyvenime san- 
dėrį. 

Į katastrofos vietą liepiau važiuoti visiems budintiems pareigū- 
nams, išskyrus šeštąjį (Būsime bazėje po minutės“, - išgirdau prane- 
šimą). Prieš keliaudami į Potinvilį, Džordžas Morganas ir Edis Džei- 
kubua rengėsi atgabenti į nuovadą suimtąjį. Žinoma, tą dieną šeštasis 
nenusigavo į Potinvilį. Ne, tą dieną Edžiui ir Džordžui teko likti D 
patrulinio dalinio bazėje. 


EDIS 


Žmogaus atmintis funkcionuoja labai keistai. Pradžioje nepažinau 
vyruko, išlindusio iš “Fordo" sunkvežimio. Prieš save mačiau eilinį 
pašlemėką paraudusiomis akis, į ausį įsisegusį apverstą kryželį, po 
kaklu pasikabinusį grandinę su svastika. Gerai prisimenu lipdukus. 
Šie gali daug ką papasakoti apie mašinos savininką. Mano žodžius 
patvirtintų bet kuris kelių policininkas. AŠ DARAU TAI, KĄ MAN 
LIEPIA TYLŪS BALSELIAI, skelbė kairysis lipdukas. Dešinysis 

bylojo: AŠ VALGAU AMIŠUS. Žmogus mažumėlę svyravo, bet 
veikiausiai ne todėl, kad mūvėjo prašmatnius, aukštakulnius kaubojiš- 
kus aulinius. Raudonos akys, varstančios mane iš po susivėlusių juodų 
plaukų, pakuždėjo, jog vaikinas gerokai apkvaitęs. Kraujas, aptaškęs 
dešinę ranką ir marškinėlių rankovę, liudijo, kad jis nusiteikęs agresy- 
viai. Matyt, prisišniauškė angelo dulkių*, tuometinio mados klyksmo. 
Vėliau išpopuliarėjo krenkas*. Nūdien narkomanai svaiginasi amfe- 
taminais. Būtų mano valia, pats dalinčiau jiems tą silpną mėšlą. Gal- 
būt vyriokas buvo prisiuostęs ir klijų. Šiaip ar taip, atpažinau jį tik ta- 
da, kai išgirdau balsą: “Kad mane kur skradžiai, juk čia storulis Edis“. 

Man akimoju prašviesėjo akys. Brajanas Lipis. Mudu mokėmės 
Statlerio vidurinėje, tik jis buvo metais vyresnis. Jau tuomet neatsisa- 
kydavo parūkyti žolės. Ir štai Lipis vėl išdygo priešais, siūbavo ant 
aukštų kaubojiškų aulinių kulnų, po ausimi žemyn galva kybojo Kris- 
tus, ant krūtinės kadaravo nacių kryžius, ant mašinos buferio puika- 
vosi idiotiški lipdukai. 

- Labas, Brajanai, gal žengtum į šalį nuo sunkvežimio. 

Didžiaratis griozdas stovėjo Hambolto plento šalikelėje netoliau 
kaip už pusantros mylios nuo sankryžos, kurioje veikė “Dženės" de- 
galinė... tiesa, “Dženė" jau buvo uždaryta dvejus ar trejus metus. 
Priekiniai sunkvežimio ratai beveik įvažiavo į griovį. Kai Džordžas 
įjungė švyturėlius, mano senasis bičiulis Brajanas pernelyg stipriai 
pasuko vairą - tai dar vienas požymis, kad jam neseniai teko drau- 
gauti su kvaišalais. 

Džiaugiausi, jog draugiją man palaikė Džordžas Morganas. Pa- 
prastai aš mėgstu važinėtis vienas, tačiau susidūrus su žmogeliu, ku- 
ris talžo keleivį vairuodamas sunkvežimį, maloniau būti su partneriu. 
Mes aiškiai matėme, kaip Brajanas mostaguoja kumščiais. Ir tada, 
kai jis pralėkė pro patrulinį visureigį, ir tada, kai mes nurūkome pavy- 
mui. Dešinioji vairuotojo ranka be atvangos vainojo keleivio siluetą. 
Lipis taip įsismagino, jog nepastebėjo uodegos, kol Džordžas neįjun- 
gė raudonųjų švyturėlių. Kad aš užsikruščiau, jei susitikimas manęs 
nepribloškė. Mažiausiai, ką tikėjausi išvysti, tai prie sunkvežimio, vos 
nenudardėjusio į griovį, stypsantį Brajaną Lipį, kuris viepėsi, tarsi se- 
niai būtų svajojęs su manimi pasilabinti. Velniai žino, gal ir išties sva- 
jojo. 

Dėl marihuanos ir trankvilizatorių per daug nesijaudinu, nes tokie 


*Angelo dulkės - fenciklidinas (FCD), narkotikas. 
**Krenkas - propilheksedrinas, narkotikas. 

kvaišalai tik pakelia nuotaiką. “Ei žmogau, kas geresnio? - žvygauja 
apsirūkėliai ir tablečių gerbėjai. - Ar pažeidžiau taisykles? Aš jus 
myliu". Tačiau pavartojęs angelo dulkių (sutrumpintai FCD), žmonės 
dažniausiai kvaišteli. Sužvėrėja net klijų uostytojai. Be to, derėjo ne- 
pamiršti keleivio. Tiksliau, keleivės. Lipis galėjo primušti savo paly- 
dovę iki kraujo, tačiau tai nereiškė, kad moteris nepuls draskyti 
mums akių pamačiusi, jog surakinome antrankiais jos mylimą marsie- 
tį. 

Tuo tarpu mano senasis bičiulis Brajanas, regis, nesirengė paklusti 
įsakymui ir atsitraukti nuo sunkvežimio. Vyrukas tiesiog šiepėsi ne- 
judėdamas. Ir kodėl aš jo neatpažinau iš pirmo žvilgsnio? Pats nesu- 
prantu. Statlerio vidurinėje mokykloje Lipis priklausė tam tipui vaikų, 
kurie paversdavo tavo gyvenimą pragaru, jei pasitaikydavai jiems po 
ranka. Ypač jei buvai apkūnus ir spuoguotas kaip jūsų nuolankus tar- 
nas. Papildomu svoriu atsikračiau armijoje - nežinau kitos tokios liek- 
nėjimo programos, kurioje dalyvaudamas dar užsidirbi šlamančiųjų, - 
0 spuogai bėgant laikui išnyko savaime, kaip ir pridera, tačiau vaikys- 
tėje šitas vyriokas dievino iš manęs tyčiotis. Mintyse dėkojau Dievui, 
jog esu su partneriu. Jei būčiau buvęs vienas, Brajus, ko gero, būtų 
nusprendęs pagąsdinti mane savo rūsčiuoju žvilgsniu. Apspangęs 
nuo miltelių užsimanytų prisiminti senus gerus laikus. 

- Pasitraukite nuo sunkvežimio, - šaltu kelių policininko balsu išta- 
rė patrulis Morganas. Girdėdamas, kaip plento pakraštyje Džordžas 
kalba su kokiu nors Džonu K., niekada nepatikėtum, kad per mažo- 
sios beisbolo lygos rungtynes jis galėtų rėkti iki užkimimo liepdamas 
vaikams atmušti prakeiktą kamuolį arba žiūrėti po kojomis, bėgant iš 
vienos bazės į kitą. Arba laidyti sąmojus prieš žaidimą, idant apmal- 
šintų įtampą. 

Mokykloje Lipiui niekada neteko plėšyti kišenių nuo Džordžo 
marškinių, gal todėl jis ir atšlijo nuo sunkvežimio. Akys įsmigo į kau- 
bojiškų batų galus, iš fizionomijos išgaravo vypsnys. Nustoję šypsotis 
tokie apduję vyrukai, kaip Brajanas Lipis, paprastai įniršta. 

- Ar jūs ketinate kelti problemų, sere? - paklausė Džordžas. Jis 
nelaikė rankoje revolverio, tačiau delnu lietė ginklo rankeną. - Jei 
taip, pasakykite dabar. Sutaupysite mums laiko. 

Nieko neatsakęs Lipis tebevėpsojo į savo aulinius. 

- Jo vardas Brajanas? - pasiteiravo manęs Džordžas. 

- Brajanas Lipis. - Pažvelgiau į sunkvežimį. Pro galinį langą įžiū- 
rėjau keleivę, sėdinčią kabinos viduryje, nukorusią galvą. Pamaniau, 

jog po smūgių ji neteko sąmonės, bet staiga išvydau, kaip viena mo- 
ters ranka pakilo iki burnos, iš kurios parūko cigaretės dūmai. 

- Brajanai, aš noriu žinoti, ar tu ruošiesi prikrėsti kvailysčių. Atsa- 
kyk garsiai, kaip dera geram berniukui. 

- Laikas parodys. - Brajanas pašaipiai kilstelėjo viršutinę lūpą. Aš 
patraukiau link sunkvežimio, kad atlikčiau savąją darbo dalį. Kai ma- 
no šešėlis nuslydo jo batų galais, vyrukas susigūžė ir žengė atatups- 
tas, tarsi būtų pamatęs gyvatę. Jis išties padoriai apsvaigo. Greičiau- 
siai vartojo FCD. 

- Parodyk man vairuotojo pažymėjimą ir mašinos registracijos ta- 
loną, - pareikalavo Džorždas. 

Brajanas gręžė mane žvilgsniu į nieką nereaguodamas. 

- Edis DŽEI-KU-PIMPIS. - Taip jis kartu su savo bendrais pra- 
vardžiuodavo mane mokykloje. Statlerio vidurinėje vyrukas nesegėjo 
apversto kryžiaus ir po kaklu nenešiojo svastikų; už tokius papuoša- 
lus mokytojai būtų išsiuntę jį namo. Brajano žodžiai nutvilkė mane ly- 
giai taip pat skaudžiai, kaip ir anksčiau. Atrodė, tarsi tas niekšelis bū- 
tų radęs dulkėtą, paslėptą už durų, tačiau tebeveikiantį elektros jun- 
giklį. Spragtelėjo jį, ir mane nukratė aukštos įtampos laidai. 

Lipis pastebėjo, kaip krūptelėjau, vėl nusišypsojo. 

- Storulis Edis DŽEI-KU-PIMPIS. Kiek pimpalų nusmaukei du- 
šinėje, Edi? Gal iš karto atsiklaupdavai ir juos nučiulpdavai? Leisda- 
vai bernams suleisti savo syvus tau į burną, kad nebūtų suteptos grin- 
dys? 

- Gal užsičiauptum, Brajanai? - pasiūlė Džordžas. - Dar prarysi 
musę. - Jis atsegė nuo diržo antrankius. 

Tai pamatęs Lipis apniuko. 

- Ko tu iš manęs nori? 

- Galiojančių dokumentų. Jeigu jų negausiu, uždėsiu antrankius. Jei 
mėginsi purkštauti, pažadu tau du dalykus: sulaužytą nosį ir aštuonio- 
lika mėnesių Kastelmoro kalėjime už pasipriešinimą policijai. Gal ir il- 
giau. Priklausys nuo to, kokiam teisėjui į nagus pakliūsi. Na, ką pasa- 
kysi? 

Užpakalinėje kelnių kišenėje Brajanas sužvejojo piniginę, seną, 
taukuotą, su negrabiai išdegintu kažkokios roko grupės - rodos, “Ju- 
das Priest" - pavadinimu, pradėjo raustis jos skyreliuose. 

- Brajanai, - tariau. 

Jis pakėlė galvą. 

- Mano pavardė Džeikubua, Brajanai. Graži prancūziška pavardė. 
Antsvorio jau seniai nebeturiu. 

- Tu vėl sustorėsi, - atsiliepė jis. - Išpurtę berniūkščiai nesugeba 
atsikratyti riebalų visam gyvenimui. 

Prapliupau kvatoti. Nepajėgiau susivaldyti. Lipis burbuliavo tary- 
tum sumautas pokalbių laidos svečias. Nuožmiame jo žvilgsnyje pa- 
stebėjau sąmyšį. Nelemtas neonacis žinojo netekęs pranašumo. 

- Atskleisiu tau nedidelę paslaptį. Vidurinės mokyklos laikai jau 
praeityje. Čia tikras gyvenimas. Aišku, tau sunku patikėti. Visgi pa- 
tarčiau susitaikyti su šia mintimi. Daugiau neliksi po pamokų už savo 
išdaigas. Keliausi tiesiu taikymu į šaltąją. 

Jis nutaisė debilišką veido išraišką. Akivaizdu, jog nieko nesupra- 
to. Tokie tipeliai protu nepasižymi. 

- Brajanai, tučtuojau parodyk dokumentus, - įsakė Džordžas. - 
Duokš teises. - Jis ištiesė ranką. Ne itin išmintingas sprendimas, pa- 
sakysite jūs, tačiau Džordžas Morganas ganėtinai ilgai dirbo patruliu, 
kad padarytų išvadą: įvykiai krypo reikiama linkme, tad kol kas ne- 
vertėjo kaustyti mano senojo bičiulio Brajano antrankiais, idant tam 
paaiškėtų, kas čia viršininkas. 

Priėjau prie sunkvežimio, akies krašteliu dirstelėjau į laikrodį. Pu- 
sė dviejų. Karšta. Pakelės žolėje čirškėjo svirpliai. Pro šalį kartkar- 
tėmis pralėkdavo automobiliai, vairuotojai sumažindavo greitį norėda- 
mi pažiūrėti, kas atsitiko. Juk kiekvienam malonu, kai farai sustabdo 
kažką kitą. Tiesiog atgaiva sielai. 

Moteris sėdėjo kabinoje, kairįjį kelį įrėmusi į chromuotą pavarų 
dėžės rankeną. Maždaug dvidešimties metų, ilgais, nelabai švariais 
rusvokais plaukais. Vilkėjo džinsus ir aptemptus berankovius. Jokios 
liemenėlės. Pečius buvo nusėję rausvi spuogai. Ant vienos rankos iš- 
tatuiruota AC/DC, ant kitos - BRAJANAS MANO MELLĖ. Nagai 
nudažyti ryškiai raudonai ir apkramtyti. Kraujo taip pat netrūko. 
Kraujo bei snarglių, kabančių po nosimi. Kruvini lašeliai raudonavo 
ant skruostų ir smakro tarsi apgamai, sruvo iš praskeltos lūpos. Ji tū- 
nojo kabinoje nuleidusi galvą, todėl veidą slėpė užkritę plaukai. Ciga- 
retė kilo aukštyn ir leidosi žemyn ritmiškai kaip laikrodžio rodyklė. 
Tikriausiai “Marlboro" arba “Vinston". Tais laikais, prieš pakylant 
kainoms, vargšams dar nereikėjo ieškoti pigesnių rūkalų. Jei traukda- 
vo “Marlboro", tai būtinai pirkdavo kietus pakelius. Užtektinai prisi- 
žiūrėjau tokių moterėlių. Kartais pastojusios jos nustodavo rūkyti, bet 
dažniausiai kūdikiams irgi tekdavo nuodytis nikotinu. 

- Štai. - Ji kilstelėjo dešiniąją šlaunį, po kuria pamačiau ryškiai 
geltoną popieriaus skiautę. - Registracijos talonas. Vis aiškinu Bra- 
jui, kad reikėtų laikyti dokumentus piniginėje arba dėklėje, bet jie daž- 
niausiai mėtosi tarp saldainių popierėlių ir kitokių šiukšlių. 

Sprendžiant iš balso, ji neapdujusi, kabinoje nepastebėjau nei alaus 
skardinių, nei viskio butelių. Aišku, tai nereiškia, jog moteris sveiko 
proto, bet, kaip sakoma, viltis miršta paskutinė. Nusprendžiau, kad ji 
neagresyvi, nors iš patirties žinojau - padėtis gali pasikeisti bet kurią 
akimirką. 

- Kuo jūs vardu, mem? 

- Sandra. 

- O pavardė? 

- Makraken. 

- Jūs turite kokį asmens pažymėjimą, panele Makraken? 

- Taip. 

- Parodykite. 

Ant sėdynės, šalia Sandros Makraken, gulėjo nedidukė netikros 
odos rankinė. Moteris atidarė ją, panaršė viduje. Ieškojo neskubėda- 
ma, palenkusi galvą taip, kad plaukai visiškai uždengė veidą. Mačiau 
tik kraują, sukepusį ant berankovių marškinėlių. Iš akiračio pradingo 
tiek sutinusios, išpurtusios lūpos, tiek gelsvėjanti mėlynė paakyje. 

Už nugaros pasigirdo: 

- Eik šikt, niekur aš nelįsiu. Kokią teisę turi mane ten grūsti? 

Atsisukau. Džordžas pravėrė galines visureigio duris ir laikė jas it 
prabangaus limuzino vairuotojas. Tokio limuzino, iš kurio vidaus ne- 
įmanoma atidaryti keleivių durų arba nuleisti langų. Be to, užpakali- 
nę sėdynę nuo priekinių skyrė metalinis tinklas. Reikėtų, žinoma, pa- 
minėti ir šleikštoką vėmalų smarvę. Dar nesu vairavęs visureigio - 
neskaitant naujų, D daliniui nupirktų “Ševroletų Kaprisų", - nepritvin- 
kusio tokiais kvapais. 

- Argi nesugavau tavęs nusikaltimo vietoje, Brajanai? Agi neper- 
skaičiau tavo teisių? 

- Už ką? Aš neviršijau greičio! 

- Teisybė. Tu nespaudei pedalo iki dugno, nes tuo metu tvatinai 
savo draugužę. Sudarei avarinę situaciją, panaudojai fizinį smurtą. 
Taip, taip, nepamiršk kūno sužalojimo. Taigi lįsk vidun. 

- Žmogau, tu negali... 

- Sėskis, Brajanai, antraip priremsiu tave prie mašinos ir surakin- 
siu antrankiais. Pažadu, kad skaudės. 

- Pažiūrėsim, ar sugebėsi. 

- Tikrai nori pažiūrėti? - tyliu, vos girdimu, balsu pasiteiravo Džor- 
džas. 

Brajanui Lipiui šis tas paaiškėjo. Visų pirma patrulis Morganas 
be vargo galėjo ištesėti savo žodį. Antra - jis norėjo tai padaryti. 
Prieš Sandros Makraken akis. Būtų negerai, jei ta kalė matytų savo 
vyrą, kaustomą antrankiais. Užtenka, kad stebėjo, kaip farai jį suima. 

- Jus abu prigriebs mano advokatas, - paskelbė Brajanas Lipis ir 
dingo visureigyje. 

Užtrenkęs duris Džordžas pažvelgė į mane. 

- Mus prigriebs jo advokatas. 

Patraukiau pečiais. 

- Vajė, kaip baisu. 

Moteris kažkuo bakstelėjo man į ranką. Atsigręžęs pamačiau, jog 
tai laminuotų vairuotojo teisių kamputis. 

- Štai, - pratarė ji ir pažiūrėjo tiesiai į mane. Po akimirkos vėl ėmė 
naršyti rankinę, kol iškrapštė kelias servetėles. Mūsų žvilgsniai susi- 
dūrė tik sekundei, tačiau tiek laiko pakako, kad nuspręsčiau: ji visiškai 
blaiva. Negyva viduje, bet blaiva. 

- Patruli Džeikubua, autotransporto priemonės savininkas teigia, 
esą jo registracijos talonas sunkvežimyje, - oficialiu tonu prabilo 
Džordžas. 

- Taip, dokumentus aš turiu. 

Mudu su Džordžu susitikome už mašinos buferio, apklijuoto ab- 
surdiškais lipdukais - AŠ DARAU TAI, KĄ LIEPIA TYLŪS 
BALSELIAI, AŠ VALGAU AMIŠUS. Įteikiau partneriui registra- 
cijos taloną. 

- Ji pateiks kaltinimus? - tyliai paklausė jis. 

- Ne, - atsakiau. 

- Įsitikinęs? 

- Šimtu procentų. 

- Vis tiek pabandyk įkalbėti. - Džordžas grįžo prie visureigio. Mo- 
kyklos laikų bičiulis ėmė koneveikti mano partnerį, vos tik šis kyšte- 
lėjo ranką pro langą ir stvėrė mikrofoną. Nepaisydamas riksmų 
Džordžas ištempė laidą, kad galėtų pasišildyti priešais saulę. 

- Baze, čia šeštasis, atsiliepkite. 

Patraukiau link atvirų sunkvežimio durų. Moteris užgesino nuorū- 
ką perpildytoje peleninėje ir prisidegė naują cigaretę. Ranka vėl ėmė 
slankioti aukštyn žemyn. Pro užkritusių plaukų sruogas padvelkė dū- 
mų kamuoliai. 

- Panele Makraken, mes nugabensime poną Lipį į D patrulinio da- 
linio nuovadą. Žinote tą pastatą, kuris stovi ant kalvos? Norėtume, 
kad jūs važiuotumėte iš paskos. 

Ji papurtė galvą ir pasilenkė virš servetėlės, užuot pakėlusi šią 
prie veido. Plaukų skraistė tapo tankesnė. Ranka su cigarete priglu- 
do prie kojos, todėl dabar dūmų sruogelė vingiavo vertikaliai į viršų. 

- Mes norėtume, kad jūs važiuotumėte iš paskos, panele Makra- 
ken, - kuo švelniau pakartojau. Stengiausi, kad ji įsisąmonintų: mud- 
viejų pokalbio niekas neišgirs. Vykdžiau psichiatrų ir šeimos terapeu- 
tų rekomendacijas, bet ką jie žino? Atvirai kalbant, nekenčiu pra- 
keiktų šunsnukių. Tie vidurinės klasės atstovai, atsiduodantys plaukų 
laku ir dezodorantu, aiškina apie smurtą šeimoje ir slopinamą savigar- 
bą, tačiau jie nieko neišmano apie tokias vietas, kaip Lasburgo apy- 
garda, išsikvėpusią, kai pasibaigė anglis, ir toliau merdinčią, Japonijai 
bei Kinijai pradėjus pirkti plieną. Ar Sandrai Makraken kada nors te- 
ko pajusti švelnumą ir užuojautą, išgirsti prašymą, nepalydėtą grasi- 
nančiais keiksmais? Gal kažkada praeityje, tolimoje vaikystėje, tik ne 
dabar. Antra vertus, jeigu griebčiau moterį už plaukų, atsukčiau į sa- 
ve, kad ji matytų mano akis, ir užstaugčiau: “TU VAŽIUOSI! TU 
VAŽIUOSI Į NUOVADĄ IR PATEIKSI JAM KALTINIMUS! 
TU VAŽIUOSI, SUMUŠTA KVĖŠA! APSISNARGLIAVUSI 
KEKŠE! TU VAŽIUOSI, NIEKUR NEDINGSI!“* - tokie žodžiai 
gal ir turėtų kokį poveikį. Reikia šnekėti jų kalba. Psichiatrai ir tera- 
peutai nenori to girdėti. Negali patikėti, jog egzistuoja kalba, nė kiek 
nepanaši į tą, kuria jie patys šneka. 

Moteris vėl pakratė galvą nežiūrėdama į mane. Rūkė ir nepakėlė 
akių. 

- Mes norėtume, kad važiuotumėte į nuovadą ir pasirašytumėte 
skundą dėl pono Lipio smurtavimo. Jūs privalote. Mudu su partneriu 
riedėjome sunkvežimiui įkandin ir kuo puikiausiai viską matėme. 

- Aš neprivalau, - suniurnėjo ji, - ir jūs manęs nepriversite. - Pa- 
nelė Makraken tebeslėpė veidą už riebaluotų, sušiauštų rusvų plaukų, 
tačiau žodžius ištarė tvirčiau žinodama, jog mes išties negalime pri- 
versti jos pasirašyti kaltinimo protokolą - matyt, į panašią padėtį buvo 
pakliuvusi ne kartą. 

- Ar ilgai ruošiatės kentėti? - paklausiau. 

Nieko. Galva nuleista. Veidas paslėptas. Nenustebčiau sužinojęs, 
kad lygiai taip pat ji gūždavosi būdama dvylikos metų, kai mokytoja 
pateikdavo sunkius klausimus prieš visą klasę, o kitos mergaitės šai- 

pydavosi iš Sandros, nes šiai anksčiau už kitas išdygo krūtys. Štai 
kodėl merginoms reikalingi ilgi plaukai - jie garantuoja laikiną užuo- 
vėją nuo išorinio pasaulio. Tai žinodamas, netapau kantresnis. Netgi 
atvirkščiai, dar labiau suirzau. Savimi būtina pasirūpinti pačiam, ypač 
jei neturi nieko, kas galėtų apsaugoti tave nuo negandų. 

- Sandra. 

Man ištarus vardą, vos pastebimai suvirpėjo pečiai, ir moteris vėl 
sustingo. O varge, kaip tos bobšės mane siutina. Jos pernelyg lengvai 
pasiduoda. Tarsi paukšteliai, negalintys atsiplėšti nuo žemės. 

- Sandra, pažvelk į mane. 

Moteris nenorėjo, bet aš žinojau, kad ji pažvelgs. Juk vyrams pa- 
klusdavo visada. Per savo gyvenimą daugiau nieko nedarė, tik vyk- 
dydavo vyrų įsakymus. 

- Pakelk galvą ir pažiūrėk į mane. 

Ji atsigręžė vis dar nudūrusi akis žemyn. Skruostai apkepę krauju, 
bet veidelis gan simpatiškas, ir neatrodė, kad jis būtų priklausęs kvai- 
šai. 

- Aš norėčiau važiuoti namo, - sulemeno moteriškė tyliu vaikišku 
balseliu. - Man iš nosies teka kraujas. 

- Aha, žinau. Kodėl? Atsitrenkei į duris? 

- Taip. Į duris. - Ji netgi nedėbsojo į mane įžūliu “AŠ VALGAU 
AMIŠUS" žvilgsniu. Tiesiog lūkuriavo, kol visa tai baigsis. Pašneke- 
sys šalikelėje neturėjo nieko bendra su realiu gyvenimu. Galimybė 
gauti kumščiu į marmūzę, ryti snarglius, kraują ir ašaras lyg sirupą 
nuo kosulio - štai tikrovė. - Ėjau į tualetą... nežinojau, jog ten sėdi 
Brajus... jis staiga atidarė duris... 

- Ar ilgai tai tęsis, Sandra? 

- Kas tęsis? 

- Ar ilgai ruošiesi murkdytis mėšle? 

Ji šiek tiek išplėtė akis. 

- Kol jis išbarškins visus tavo dantis? 

- Aš norėčiau važiuoti namo. 

- Gal man susisiekti su Statlerio ligonine? Spėju, jog tu dažnai ten 
užsuki. Aplinkui tiek daug durų, ar ne? 

- Kodėl jūs nepaliekate manęs ramybėje? Aš nieko blogo nepa- 
dariau. 

- Kentėsi, kol jis suskaldys tavo makaulę? Kol mirtinai užspardys? 

- Aš noriu važiuoti namo, pareigūne. 

Man knieti pasakyti: “Būtent tą akimirką supratau pralošęs“, - bet 

verčiau nemeluosiu. Mes nežaidėme, todėl nė vienas iš mudviejų ne- 
galėjo nei laimėti, nei pralošti. Ji būtų kiurksojusi sunkvežimio kabino- 
je iki gyvenimo pabaigos. Iš pykčio būčiau padaręs kažką tokio, dėl 
ko vėliau tektų gailėtis. Pavyzdžiui, smogęs Sandrai į veidą. Man iš- 
ties niežtėjo kumščiai jai trinktelėti. Gal bent tada būtų suvokusi, jog 
šneka su gyvu žmogumi. 

Iš užpakalinės kelnių kišenės išsitraukiau dėžutę su vizitinėmis 
kortelėmis. Panaršęs jas radau tą, kurios reikėjo. 

- Šita moteris gyvena Statler-Vilidže. Ji kalbėjo su šimtais jaunų 
merginų, papuolusių į bėdą, ir daugumai padėjo. Kreipkis į ją, jei tau 
prisireiks nemokamos psichologinės pagalbos. Gerai? 

Ištiesiau vizitinę kortelę, suspaudęs ją dviem rankos pirštais. Kor- 
telė nesudomino Sandros, todėl numečiau ją ant sėdynės. Grįžau prie 
patrulinio visureigio, kad paimčiau registracijos taloną. Brajanas Li- 
pis sėdėjo per vidurį galinės sėdynės, nukoręs smakrą iki krūtinės, 
dirsčiodamas į mane iš padilbų, įsiutęs kaip baudą sumokėjęs greičio 
viršytojas. 

- Kaip sekėsi? - pasiteiravo Džordžas. 

- Niekaip, - atsakiau. - Ji dar nepakankamai prisismagino. 

Sugniaužęs delne registracijos taloną nudrožiau link sunkvežimio. 
Sandra jau spėjo įsitaisyti prie vairo. Suurzgė galingas aštuonių cilin- 
drų variklis. Ji nuspaudė sankabos pedalą, dešiniąją ranką uždėjo ant 
pavarų dėžės rankenos. Prie chromo prigludo apgriaužti rožiniai na- 
gai. Jeigu kaimietiški Pensilvanijos regionai turėtų vėliavas, šiose de- 
rėtų nupiešti būtent tokį vaizdelį. Arba “Airon-sičio" alaus skardinę 
ir “Vinstono" cigarečių pakelį. 

- Vairuokite atsargiai, panele Makraken, - tariau atiduodamas 
gelsvąjį popiergalį. 

- Gerai, - linktelėjo ji, ir “Fordas" pajudėjo iš vietos. Prieš pasiša- 
linant moteriškei turbūt magėjo mane iškeikti, tačiau būdama gerai 
išdresuota ji susitvardė. Iš pradžių sunkvežimis sutrūkčiojo - akivaiz- 
du, jog Sandra nemokėjo itin gerai valdyti rankinės pavarų dėžės, - 
tad moterį kaip reikiant pakratė. Pirmyn ir atgal. Plaukų sruogos 
plaikstėsi į visas puses. Staiga mintyse išvydau netolimą praeitį: ma- 
čiau, kaip jis viena ranka vairuoja savo mašiną, kita talžo savo mote- 
rį, ir man sutraukė skrandį. Prieš įjungdama antrąją pavarą, Sandra 
išmetė kažką pro langą. Vizitinę kortelę, kurią jai daviau. 

Nupėdinau atgal link visureigio. Brajanas tebetupėjo prispaudęs 

smakrą prie krūtinės, iš padilbų varstydamas mane nuožmiu žvilgsniu 
it koks sumautas Napoleonas. Arba Rasputinas. Aš drėbiausi ant ke- 
leivio sėdynės, sukaitęs ir pailsęs. Tarsi to būtų maža, Brajanas su- 
kranksėjo iš užnugario: 

- Storas EDIS DŽEI-KU-PIMPIS. Kiek pimpalų tu... 

- Užčiaupk savo srėbtuvę, - urgztelėjau. 

- Gal pats pabandytum mane nutildyti? Ateik pas mane ir paban- 
dyk. 

Kitaip tariant, dar viena šauni dienelė PVP struktūrose. Iki sep- 
tynių vakaro šitas pašlemėkas jau bus parsigavęs į šiknaskylę, kurią 
vadina savo namais, gers alų ir žiūrės, kaip Vana suka “Laimės ra- 
tą". Pažvelgiau į laikrodį - be šešiolikos minučių dvi - ir čiupau mik- 
rofoną: 

- Baze, čia šeštasis. 

- Klausau, šeštasis, - atsiliepė Širlė, rami lyg vasaros vėjelis. Ne- 
trukus Islingtonas ir Eiveris padovanos jai gėlių puokštę. Potinvilyje, 
40-ajame kelyje, maždaug už dvidešimties mylių nuo 20-ojo, vilkikas 
su “Norko-vest" kompanijos cisterna ką tik susidūrė su mokyklos 
autobusu, žuvo pastarojo vairuotoja ponia Estera Meihju. Džordžas 
Stankovskis patruliavo pakankamai arti, kad išgirstų sprogimą. Kodėl 
gi sakoma, esą, prisireikus faro, jo nė su žiburiu nerasi? 

- Kodai 15 ir 17. - Paprasčiau kalbant, suėmėme avigalvį ir ke- 
liaujame namolio. 

- Supratau, šeštasis. Suimtas vienas asmuo ar daugiau? 

- Vienas, - atsakiau. 

- Vienas didelis storas pimpalas, ryšio pabaiga, - paskelbė Braja- 
nas ir prapliupo kvaksėti žvygaujančiu, sniaukrojančiu balsu, kuriuo 
paprastai juokiasi užkietėję narkašai. Į nuovadą grįšime tik po pusva- 
landžio. Neabejojau, jog kratysimės kelyje ilgai ir nuobodžiai. 


HADIS 


Numečiau telefono ragelį ir bėgte nulėkiau į dispečerinę, kur plu- 
šėjo Širlė, dalinusi nurodymus patruliams keliauti vakarų kryptimi. 

- “Norko-vest" tvirtina, jog vilkikas gabeno skystą chloriną, - pra- 
nešiau. - Jei tai tiesa, mums pasisekė. Uostyti chloriną nelabai malo- 
nu, bet jo garai nemirtini. 

- Ar jie tuo tikri? - paklausė Širlė. 

- Devyniasdešimčia procentų. Tuo keliu į vandenvalos stotį nuolat 

vyksta vilkikai su chlorinu. Perduok žinią visiems, pradedant Džordžu 
Stankovskiu. Ei, kas, dėl Dievo meilės, atsitiko šuniui? 

Ponas Dilonas muistėsi šalia tinklinių durų, baksnojo jas nosimi. 
Tiksliau, daužė snukiu kimiai inkšdamas. Ausis priglaudė prie galvos. 
Man bežiūrint, jis taip stipriai tvojosi į tinklą, jog net viauktelėjo. At- 
rodė, lyg būtų suaimanavęs: “Vaje, kaip skauda". 

- Neįsivaizduoju, - atsakė Širlė šaltu balsu, bylojančiu, kad ji netu- 
ri laiko žvalgytis į šunį. Tiesą sakant, man irgi užteko savų darbų. 
Dar kurį laiką stebėjau poną Diloną. Esu matęs panašiai besielgian- 
čius skalikus, kurie miške užuosdavo stambaus žvėries - lokio arba 
vilko - kvapą. Tačiau Žemosiose kalvose vilkai išnyko dar prieš Viet- 
namo karą, apylinkėse gyvenančius lokius galima suskaičiuoti ant 
vienos rankos pirštų. O kitoje tinklinių durų pusėje driekėsi mašinų 
stovėjimo aikštelė, kurios gale dunksojo B angaras. Pažvelgiau į sie- 
ninį laikrodį. Dvi valandos dvylika minučių. Negalėjau prisiminti, ka- 
da nuovada buvo tokia ištuštėjusi. 

- Keturioliktasis, čia bazė. 

- Čia keturioliktasis, - kosčiodamas atsiliepė Džordžas. 

- “Norko-vest" teigia, jog tai skystas chlorinas. - Ji dirstelėjo į 
mane, ir aš pakėliau aukštyn nykštį. - Dirgina odą, bet... 

- Minutėlę, minutėlę. - Vėl pasigirdo krenkštimas. 

- Klausau, keturioliktasis. 

- Kad ir kas tai būtų, tie chemikalai dega. Balti debesys plaukia 
mano pusėn. Važiuoju aplinkiniu keliu, šalia stadiono. Vaikai kosėja 
smarkiau už mane, matau kelis nukritusius ant žemės, įskaitant ir 
vieną moterį. Netoli pastato stovi du mokykliniai autobusai. Pabandy- 
siu vieną jų užvesti ir visus iš čia išgabenti. 

Ištraukiau mikrofoną iš Širlės rankų. 

- Džordžai, kalba Hadis. Pasak “Norko-vest", gaisrą veikiausiai 
sukėlė išsilieję degalai. Tu gali paprasčiausiai išvesti vaikus pėsčio- 
mis, 

Išgirdau klasikinį Džordžo Stankovskio atsakymą, ištartą tvirtai, be 
jokių emocijų. Už savo žygdarbį jis, be abejo, sulaukė padėkos laiško 
iš gubernatoriaus. Didvyrio nuotrauką išspausdino laikraščiai. Jo 
žmona pakabino įrėmintą padėką svetainėje ant sienos. Nesu tikras, 
ar Džordžas kada nors suprato, dėl ko kilo toks šurmulys. Jis tik ma- 
nė atliekąs savo pareigą. Tinkamas žmogus atsidūrė tinkamoje vie- 
toje. 

- Autobusu bus greičiau, - pratarė Džordžas. - Čia keturioliktasis. 
Kodas 7. 

Neilgai trukus Potinvilis visiškai išdulkėjo mudviem su Širle iš gal- 
vų. Mus užgriuvo kitokios problemos. Jei tau, Nedai, įdomu, patrulis 
Stankovskis įsibrovė į autobusą akmeniu nudaužęs duris. Užvedė ke- 
turiasdešimties vietų “Bliuberdą" atsarginiu rakteliu, kurį rado prilip- 
dytą prie skydelio nuo saulės, virš vairuotojo sėdynės, įstūmė į auto- 
busą dvidešimt keturis kosėjančius, verkiančius vaikus paraudusio- 
mis akimis ir dvi mokytojas. Dauguma berniukų ir mergaičių tebes- 
paudė delnuose nebaigtus lipdyti puodus, lėkšteles, keramines pele- 
nines. Trys neteko sąmonės. Vienas iš jų - dėl alerginės reakcijos į 
chlorino garus. Kiti du paprasčiausiai apalpo po patirto siaubo ir su- 
sijaudinimo. Mokytoja Rozelena Nevers nukentėjo rimčiau - Džor- 
džas pastebėjo ją ant šaligatvio dūstančią, pirštais bejėgiškai įsikibu- 
sią sau į gerklę. Akys išsprogo iš akiduobių lyg tryniai iš virtų kiauši- 
nių. 

- Čia mano mamytė, - pasakė viena maža mergaičiukė. Skruos- 
tais kapsėjo didžiulės ašaros, tačiau ji stipriai laikė rankose molinę 
vazą, kurioje stirksojo gėlė. - Jai azma. 

Džordžas priklupo prie moters, pakišo dilbį po kaklu, kad ji at- 
verstų galvą ir galėtų lengviau kvėpuoti. 

- Brangute, ar tavo mama turi kokių nors vaistų nuo astmos? 

- Kišenėje, - atsakė mergaitė su vaza. - Ar mano mamytė mirs? 

- Ne-e, - pakratė galvą Džordžas. Radęs ponios Nevers kišenėje 
“Flovent" inhaliatorių, purkštelėjo dozę jai į gerklę. Moteris sušvokš- 
tė, visu kūnu sudrebėjo ir atsisėdo. 

Patrulis Stankovskis nunešė ją ant rankų į autobusą, sekdamas 
įkandin springstančių, žliumbiančių vaikų. Nuleido Rozeleną ant sė- 
dynės, šalia dukters, pats įsitaisė už vairo. Įjungė pavarą, ir autobu- 
sas nudardėjo per stadioną, pro policijos visureigį, aplinkinio kelio pu- 
sėn. Kai “Bliuberdas" išriedėjo į plentą, vaikai jau šypsojosi ir daina- 
vo: “Irkimės, irkimės, irkimės valtimi". Štai taip patrulis Džordžas 
Stankovskis tapo didvyriu. Tuo tarpu mes, likusieji bazėje, stengėmės 
neprarasti sveiko proto likučių. 

Ir gyvybių. 


SIRLE 
Paskutiniai Džordžo žodžiai, kuriuos išgirdome, buvo: “Čia ketu- 
rioliktasis. Kodas 7". Tai reiškė: patrulinė D-14 mašina už ryšio zo- 


nos ribų. Užrašiau duomenis į budėjimo žurnalą, pažvelgiau į sieninį 

laikrodį. Dvidešimt trys minutės po dviejų. Laiką prisimenu puikiai, 
kaip ir tai, jog Hadis, stovintis už nugaros, švelniai spūstelėjo mano 
petį. Tikriausiai mėgino pasakyti, kad Džordžas ir vaikai išsikapstys 
sveiki gyvi. 2:23, būtent tada atsivėrė pragaro vartai. Tiesiogine 
prasme. 

Ponas Dilonas pradėjo loti. Ne bosiniu amsėjimu, kuriuo paprastai 
vydavo elnius, atsitiktinai užklydusius į kaimyninį lauką, arba meškė- 
nus, išdrįsusius apšniukštinėti prieangį. Jis viauksėjo spigiai, pratisai, 
kaip niekad anksčiau, tarytum letena būtų užmynęs vinies smaigalį. 

- Kas per velniava? - apstulbo Hadis. 

Šuo žengė penkis šešis žingsnius atatupstas ant sumedėjusių kojų 
nelyginant šuoliui pasiruošęs rodeo žirgas. Manau, mes su Hadžiu iš 
karto supratome, ką jis rezga, tačiau negalėjome tuo patikėti. Šiaip ar 
taip, pono Di sustabdyti nebūtų pavykę, nes mūsų meilutis ūmai virto 
pasiutusiu, spigiai skalijančiu, baltomis putomis besidrabstančiu žvė- 
rimi. 

Pamenu, tuo momentu mane apspangino prožektorių šviesa. Su- 
mirksėjau, ir jos ruožas nuslydo siena. Į bazę grįžo D-6 visureigis, 
kuriuo Edis su Džordžu Morganu gabeno įtariamąjį. Man tai nerūpė- 
jo, nes visą dėmesį buvau sutelkusi į poną Diloną. 

Šis movė tiesiai į tinklines duris. Nė nemanė sustoti. Tiesiog nu- 
korė galvą ir nėrė laukan, nuplėšdamas duris nuo vyrių, termpdamas 
tinklą iš paskos, šaižiai kiauksėdamas - man kažkodėl susidarė įspū- 
dis, kad jis klykė. Tuo pačiu šnerves nutvilkė jūros vandens ir pūvan- 
čių daržovių tvaikas. Kieme sucypė stabdžiai bei padangos, orą per- 
skrodė automobilio sirena, kažkas užstaugė: “Atsargiai! Atsargiai!" 
Hadis šoko per slenkstį, aš nulėkiau pavymui. 


EDIS 


Mes sumovėme Brajano dieną, išveždami jį į nuovadą. Bent jau 
laikinai neleidome tvatyti savo merginos. Jam teko tupėti ant užpaka- 
linės sėdynės, kurios spyruoklės rėžėsi į pasturgalį, žaviuosius kaubo- 
jiškus aulinius nuleisti ant vėmalams atsparių plastiko kilimėlių. Bra- 
janas ruošėsi atsimokėti mums su kaupu. Ypač man, tačiau Džor- 
džas irgi turėjo klausytis. 

Jis skandavo iškraipytą mano pavardę ir iš visų jėgų ritmiškai 
stukseno į grindis savo didžiaisiais mėšlabraidžių kulnais. Taip stadio- 
ne elgiasi vienos ar kitos futbolo komandos gerbėjai - jie klykauja ir 
trypia kojomis. Visą kelionę mokyklos laikų bičiulis spoksojo į mane 

pro tinklą apspangusiomis, žvilgančiomis akimis. Mačiau jas galinio 
vaizdo veidrodėlyje. 

- DŽEI-KU-PIMPIS! - bum-bum-bum! - DŽEI-KU-PIMPIS! - 
bum-bum-bum! 

- Gal užsikimštum kakarynę, Brajanai? - paragino Džordžas. Iki 
nuovados teliko pora minučių kelio. Iki tuščios nuovados; mes jau ži- 
nojome, kad visi išvyko į Potinvilį. Šį tą pranešė Širlė, likusias naujie- 
nas išgirdome per raciją, iš patrulių pokalbių. - Man įskaudo ausis. 

Brajanui tik to tereikėjo. 

- DŽEI-KU-PIMPIS! - BUM-BUM-BUM! 

Tvojęs kulnu į grindis truputį stipriau, jis greičiausiai būtų išspyręs 
dugną, tačiau Džordžas daugiau neaušino burnos prašydamas aprim- 
ti. Visureigio gale įkalintiems tipams visada knieti jus išvesti iš kan- 
trybės. Esu patyręs tai anksčiau, bet klausytis šito ožio, kuris mokyk- 
loje neretai išmušdavo man iš rankų knygas arba nuplėšydavo marš- 
kinių kišenes... kuris dabar skandavo nekenčiamą mano pavardės 
versiją... o varge, kaip šlykštu. Tarytum keliaučiau į praeitį profeso- 
riaus Pybodžio laiko mašina. 

Nieko nesakiau, bet neabejojau, jog Džordžas nutuokė, kaip aš 
jaučiuosi. Kai jis paėmė mikrofoną ir tarė: “Būsime bazėje po minu- 
tės", - supratau, kad šie žodžiai labiau skirti man nei Širlei. Mes pri- 
rakinsime Brajaną prie kėdės, blogiukų kampelyje, įjungsime televi- 
zorių, jeigu jis norės, brūkštelėsime kelis žodžius apie suimtąjį į budė- 
jimo žurnalą ir iškeliausime į Potinvilį, nebent tenykštė padėtis būtų 
nelauktai pagerėjusi. Širlė perduos Statlerio apygardos kalėjimui ži- 
nutę, jog netrukus ten atvyks jų mėgstamas ramybės drumstėjas. 
Tačiau kol kas... 

- DŽEI-KU-PIMPIS! - bum-bum-bum! - DŽEI-KU-PIMPIS! 

Vyrukas taip staugė, kad jo skruostai paraudonavo, kaklo gyslos 
išsipūtė. Laikas žaidimams baigėsi. Dabar Brajus paprasčiausiai 
kraustėsi iš proto. Koks akmuo nukris nuo širdies, kai juo atsikraty- 
sime. 

Mes riedėjome į Bukino kalną, Džordžas spaudė akseleratoriaus 
pedalą šiek tiek stipriau, nei derėtų. Po sekundės kitos pasignalizavo 
ir nemažindamas greičio įsuko į bazės teritoriją. Suprasdamas, kad jo 
koncertas veikiai baigsis, Lipis įniko purtyti metalinį tinklą ir dar 
smarkiau daužyti į automobilio dugną Džono Veino auliniais. 

- DŽEI-KU-PIMPIS! - bum-bum-bum! Brakšt-brakšt-brakšt! 

Užburzgęs keliuku į kalną, patrulinis visureigis įvažiavo į mašinų 

stovėjimo aikštelę. Džordžas pasuko vairą į kairę ir aplenkė pastato 
kampą, ketindamas sustabdyti D-6 prie pat kiemo durų, idant galėtu- 
me greitai ir be didelio triukšmo nutempti šaunuolį Brajų į kamerą. 

Už posūkio tiesiai prieš mus išdygo ponas Dilonas. 

- Atsargiai! Atsargiai! - sustūgo Džordžas, tik nežinau kam - šu- 
niui, man ar sau. Prisimindamas šiuos įvykius dažnai pagalvoju, jog 
mano partneris pakliuvo į beveik tokią pačią padėtį tą dieną, kai Las- 
burge suvažinėjo moterį. Galima sakyti, jog pirmasis atvejis tebuvo 
generalinė repeticija, žinoma, jei nepaisytume vieno didžiulio skirtu- 
mo. Vis spėlioju, ar paskutinėmis gyvenimo savaitėmis, prieš įsiki- 
šant į burną pistoleto vamzdį, jo galvoje nesisuko mintis: sugebėjau 
išvengti susidūrimo su šunimi, bet partrenkiau moterį. Gal ir ne, 
tačiau juo dėtas aš garantuotai kankinčiaus mąstydamas: sugebėjau 
išvengti susidūrimo su šunimi, bet partrenkiau moterį. Kaip po 
to galima tikėti Dievu? 

Džordžas užmynė stabdžio pedalą abiejomis kojomis, delną įmygo 
į signalą. Iš inercijos pasvirau į priekį ir įsirėžiau į saugos diržus. Šie 
buvo sumontuoti ir galinėje mašinos dalyje, tačiau kalinys nesiteikė 
jais pasinaudoti, visa siela atsidavęs DŽEI-KU-PIMPIO skanduotei, 
todėl tvojosi veidu į metalinį tinklą. Pasigirdo brakštelėjimas - tokį 
garsą išgauna traškomi krumpliai - ir glitus girgži. Nereikėjo net 
žvalgytis, kad suprasčiau, kodėl iš užnugario sklinda laužomų vištos 
kaulų garsai. Akivaizdu, jog vyrukui suskilo pirštas bei nosies pertva- 
ra. Nustėręs jis dusliai sušvokštė, ir mano uniformą aptaškė kraujo 
čiurkšlė, karšta it virintas vanduo. 

Ponui Dilonui iki mirties pritrūko nedaugiau kaip pusės pėdos, gal 
net poros colių, tačiau jis skuodė B angaro linkui nė nedirstelėdamas 
į mus, priglaudęs ausis prie pakaušio, skalydamas ir inkšdamas. Juo- 
das, ryškus jo šešėlis bėgo šalia. 

- O Deve, kaip škauda! - ėmė žviegti Brajanas pro užsikimšu- 
sią nosį. - Aš apšikraujavęš! - pridūrė jis ir prapliupo kaltinti policiją 
žiauriu elgesiu. 

Džordžas atidarė dureles. Kurį laiką sėdėjau savo vietoje stebė- 
damas poną Di, įsitikinęs, kad priešais garažą jis sustos. Apsirikau. 
Šuo stačia galva pokštelėjo į dvivėrius angaro vartus. Nusirideno ant 
šono ir suriko. Iki tos dienos nemaniau, jog šunys moka rėkti. Pasiro- 
do, moka. Man susidarė įspūdis, kad jis nejautė skausmo, tik susier- 
zinimą. Per nugarą nubėgo skruzdėlės. Ponas Di pakilo ant kojų, ap- 
sisuko ratu lyg vaikydamasis savo uodegą ir vėl įsimūrijo į vartus. 


220 


- Di, ne! - išdygęs prieangyje sušuko Hadis. Jo pašonėje stovinti 
Širlė delnu prisidengė akis. - Liaukis, Di, ar girdi? Tučtuojau 
liaukis! 

Ponas Dilonas nekreipė į jį jokio dėmesio. Nemanau, kad būtų su- 
reagavęs ir į Orvilį Garetą, kuris atstojo šuniui šeimininką. Jis daužėsi 
į duris lodamas kaip pakvaišęs, suklykdamas kiekvieną sykį, kai atsi- 
trenkdavo į kietą paviršių. Po trečio karto ant baltai nudažyto medžio 
liko kruvinas nosies atspaudas. 

Tuo metu mano senasis bičiulis Brajanas kaukė iš visų plaučių: 

- Padėk man, Žeikubua! Aš kraujuoju lyg škeržiama kiaulė! 
Kur tavo šikniuš partneriš mokėši vairoti? "Sirse" ar šukrušta- 
me “"Robake"? Išleiškite mane! O, mano nošiš! 

Nepaisydamas jo išlipau iš visureigio. Jau rengiausi paklausti 
Džordžio, ar ponas Di nepasiuto, kai mano šnerves užplūdo jūros 
vandens, suplėkusių kopūstų ir dar kažkokios šlykštynės tvaikas. 

Ponas Di staiga apsigręžė ir sprinterio tempu nuliuoksėjo link ga- 
ražo kampo. 

- Ne, Di, ne! - persigando Širlė, ir po sekundės aš susigaudžiau, 
kas ją pašiurpino. Šoninės durys - tos, kurias galima atidaryti palen- 
kus rankeną, užuot spūsčiojus nuotolinio valdymo pultelį, kad pradėtų 
veikti elektrinis vartus praskiriantis varikliukas - buvo pravertos per 
kelis colius. Neįsivaizduoju, kas paliko jas neuždarytas, galbūt Ar- 
kis... 


ARKIS 


Tai ne mano kaltė, aš visada jas uždarau. Jei bent sykį būčiau pa- 
miršęs, senasis seržantas būtų išdūręs man naują šiknaskylę. Ahrba 
Kertis. Jie reikalavo, kad garažo durys būtų užšautos. 

Griežtai reikalavo. 


EDIS 


...gal kažkas iš vidaus. Kokia nors jėga, užgimusi “Biuike". Neži- 
nau, ar aš teisus, tačiau faktas lieka faktu: durys buvo pravertos. 
Pro plyšį tvoskė kvaitinanti smarvė, ir būtent link jos šaltinio rūko po- 
nas Dilonas. 

Širlė nušoko nuo prieangio laiptelių, Hadis pasekė jos pavyzdžiu, 
abu šūksniais kvietė poną Diloną sugrįžti. Jie prašvilpė pro mus. 

Džordžas leidosi tekinas porelei įkandin. Aš neatsilikau nuo Džordžo. 

Prieš dvi ar tris dienas “Biuikas" šaudė fejerverkus. Pats šviesos 
spektaklio nemačiau, bet girdėjau apie jį pasakojant. Prieš savaitę B 
angare nukrito temperatūra. Nedaug, tik keturiais ar penkiais laips- 
niais. Mes negalvojome, jog nusimato kažkas įspūdinga. Bent jau nie- 
ko tokio, apie ką, pabudęs vidurnaktį, norėtum parašyti laiške moti- 
nai. Todėl vaizdas, kuris atsivėrė prieš mus angare, pakirto pakin- 
klius. Nieko panašaus mes nesitikėjome. 

Širlė įbėgo į garažą šaukdama poną Di vardu... po akimirkos ji 
tiesiog klykė. Netrukus ėmė rėkti ir Hadis. Ponas Dilonas vienu me- 
tu lojo ir urzgė tarsi užklupęs ilgai persekiotą auką. Džordžas Mor- 
ganas sustūgo: 

- Viešpatie! Jėzau Kristau! Kas gi čia? 

Įlėkęs į angarą, už poros žingsnių sustingau lyg įbestas. Širlė su 
Hadžiu rėmėsi vienas į kitą pečiais. Už jų nugaros aikčiojo Džor- 
džas. Visi trys užstojo man vaizdą. Nuo gaižios smarvės ašarojo 
akys ir perdžiūvo gerklė, tačiau aš beveik nepastebėjau kvapo. Te- 
mačiau atlapotą “Biuiko" bagažinę. Už mašinos, tolimajame angaro 
kampe, siūbavo liesa gelsva baidyklė, vietoj galvos turinti rausvų be- 
sirangančių gijų raizginį. Po šiuo geltonavo raukšlėta oda. Savo ūgiu 
ji siekė mažiausiai septynias pėdas. Kelios rožinės ataugos čaižė lubų 
sijas. Garsas priminė naktinius drugelius, kurie iš lauko pusės tvatija 
sparnais lango stiklą, privilioti kambaryje švytinčios lempos. Sapnuo- 
se vis dar girdžiu tą šiurenimą. 

Konvulsiškai virpančių rausvų gijų tankmėje kažkas prasiverdavo 
ir užsidarydavo. Kažkas juoda ir apvalu. Tikriausiai burna, prasižio- 
jusi rėkti. Apatinės kūno dalies negalėčiau gerai apibūdinti, nes mano 
smegenys nepajėgė įsisąmoninti to, ką regėjo akys. Padaras stovėjo 
ne ant kojų, dėl to esu tikras. Apatinės galūnės panėšėjo į tris čiup- 
tuvus, kurie užsibaigė juodais kablio formos nagais, apžėlusiais stan- 
džių plaukelių kuokštais. Man pasirodė, kad juose knibžda mažučiai 
kaip blusos gyviai. Iš sutvėrimo krūtinės kyšojo pilka krūpčiojanti 
žarna, nusėta blizgančiais juodais odos lopiniais. Gal tai buvo pūslės. 
O gal, padėk man, Dieve - akys. 

Priešais baidyklę iš kito pasaulio vambrijo ir baltomis putomis 
spjaudėsi mūsų šuo. Visa savo išore jis spinduliavo troškimą užpulti 
padarą, iš kurio juodųjų nasrų atsklido veriantis kvyksmas. Pilkoji 
žarna suvibravo it bekaulė ranka arba elektra nutvilkyta varlės lete- 
na. Nuo jos galiuko nuvarvėjo skysčio lašai, kaptelėję ant grindų. To- 

se vietose, kur jie palietė betoninį pagrindą, ėmė rūkti dūmai. 

Kai baidyklė sužviegė, ponas Di mažumėlę atšlijo, tačiau nenusto- 
jo skalyti prispaudęs ausis prie pakaušio, išsproginęs akis. Padaras 
vėl “sustūgo". Rėkdama Širlė užsidengė ausis. Kuo puikiausiai ją su- 
pratau, bet nemaniau, jog tai kuo nors pagelbės. Staugimas varstė 
smegenis ne todėl, kad prasiveržė iki jų pro ausų angas. Veikiau at- 
virkščiai. Garsas užgimdavo galvoje ir tik paskui išsprūsdavo pro 
ausis. Norėjau perspėti Širlę, kad, neišleidusi laukan padaro spiegi- 
mo, užsidirbs emboliją ar kažką panašaus, bet ji pati nuleido rankas. 

Hadis apkabino Širlę, ir ji... 


ŠIRLĖ 


Pajutau, kaip Hadis mane apkabino, ir čiupau jo delną. Tiesiog 
privalėjau įsitverti į žmogų. Kai pasakoja Edis, pirmasis gyvas “Biu- 
iko" kūdikis atrodo perdėm sužmogintas: rausvų besiraitančių ataugų 
viduje žioji burna, jis turi krūtinę ir akis atstojančias pūsles. Aš netvir- 
tinu, esą jis klysta, bet ir nemanau, jog tai tiesa. Abejoju, ar mes visa 
tai matėme, bent jau ne taip, kaip mokomi matyti policijos pareigūnai. 
Padaras buvo per daug keistas, pernelyg nutolęs ne tik nuo mūsų gy- 
venimiškos patirties, bet ir suvokimo ribų. Ar prieš save regėjome 
humanoidą? Iš dalies, bent mums taip dingojosi. Žmogų? Anaiptol. 
Protingą būtybę? Taip, greičiausiai, nors šimtu procentų garantuoti 
neįmanoma. Svetima jos prigimtis mus ne šiaip pašiurpino. Po siaubo 
apvalkalu (tarsi riešuto kevale) slypėjo neapykanta. Giliai viduje man 
magėjo skalyti ir šiepti dantis kaip ponui Dilonui. Jis pažadino manyje 
pyktį, priešiškumą, ne tik baimę ir pasišlykštėjimą. Kiti padarai išnir- 
davo iš “Biuiko"' pastipę. Šitas pasirodė gyvas, tačiau mes geidėme 
jo mirties. Visa širdimi. 

Antrą kartą sužvigusi baidyklė, regis, žvelgė į mus. Žarna pakilo 
aukštyn lyg ištiesta, pagalbos maldaujanti ranka: padėkite man, nu- 
vykite šalin tą kriokiantį siaubūną. 

Ponas Dilonas vėl šoktelėjo į priekį. Kampe svyruojantis padaras 
suspigo trečią sykį ir atšlijo. Iš žarnos - straublio, rankos, penio, kaip 
pavadinsi, taip nesugandinsi - čiurkštelėjo skystis. Pora lašų užtiško 
ant pono Di, ir jo kailis akimoju pradėjo rūkti. Iš skausmo šuo suinkš- 
tė. Užuot atsitraukęs, šoko ant atvykėlio. Pastarasis išvengė susidū- 
rimo grakščiai šastelėjęs į šoną, tačiau ponas Dilonas spėjo pakreipti 
snukį ir įsikibti dantimis į raukšlėtos odos klostę. Padaras dingo iš 

kampo, nuslydęs palei sieną iš kitos “Biuiko" pusės, kvykdamas pro 
skylę, kuri prasiplėsdavo rausvų gijų knibždėlyne, mataruodamas sa- 
vo žarna. Įkandimų vietose ištryško juodos gleivės, panašios į tas, 
kurios sruvo iš šikšnosparnio ir žuvies. 

Atsitrenkusi į dvivėres duris pabaisa suriko iš skausmo ir nusivy- 
limo. Iš užnugario stryktelėjęs ponas Dilonas įsitvėrė iltimis į atvipu- 
sią baidyklės klostę ir stebėtinai lengvai ją nuplėšė. Šuo nusirideno 
ant betoninių grindų sukandęs žandikaulius. Ant jo snukio šliūkštelėjo 
juodos gleivės... kraujas... velniai žino koks skystis. Ponas Di staugė, 
tačiau neketino paleisti iš nasrų odos lopinio - bandė dar labiau jį nu- 
drėksti purtydamas galvą nelyginant žiurkę sučiupęs terjeras. 

Žviegdamas padaras suburbuliavo kažką panašaus į žodžius. 
Kaip ir klyksmai, jie nuskambėjo sąmonėje, tarytum būtų užgimę 
šios gelmėje. Sutvėrimas pradėjo talžyti vartus savo žarna - tiesa, 
gana vangiai - lyg reikalaudamas, kad mes jį išleistume. 

Hiadis išsitraukė ginklą. Nusitaikė į rausvųjų ataugų gniužulą ir 
šiame styrantį geltoną gumbą, bet nespėjo iššauti, nes padaras žai- 
biškai apsisuko, tebekaukdamas pro savo juodą skylę, ir užgriuvo ant 
šuns. Pilkoji žarna apsivijo aplink aukos gerklę, ir ponas Di sugarga- 
liavo. Iš jo sprando parūkus dūmams, užuodžiau svylančio kailio kva- 
pą, sumišusį su pūvančių daržovių bei jūros vandens tvaiku. Išsikėto- 
jusi ant mūsų šuns, nežemiška baidyklė raitėsi ir daužė kojomis (kitaip 
tariant, savo čiuptuvais) vartus, ant kurių liko gelsvos dėmės. Ponas 
Dilonas agoniškai užkaukė. 

Pastebėjusi, jog Hadis vėl kilstelėjo revolverį, griebiau jį už riešo 
ir priverčiau nuleisti ranką. 

- Ne! Tu pataikysi į Di! 

Staiga pro mus prasispraudė Edis, vos neišversdamas manęs iš 
kojų. Jis stvėrė gumines pirštines, numestas ant maišų, prie pat šoni- 
nių garažo durų, ir jas užsimovė. 


EDIS 


Nedai, privalai suprasti, jog visa tai prisimenu kitaip nei daugumą 
įprastų dalykų. Tie įvykiai išnyra į sąmonės paviršių lyg paskutinės 
daugiadienio girtuokliavimo stadijos. Nuo trąšų maišų pirštines stvė- 
rė ne Edis Džeikubua, o kažkas kitas, įsivaizduojantis, kad jis - Edis 
Džeikubua. Taip man atrodo dabar. Taip atrodė ir tuomet. 

Ar aš mąsčiau apie poną Diloną? Vaiki, labai norėčiau tuo tikėti, 

bet garantuoti nedrįsčiau. Tiesiog nepamenu. Labiausiai panašu į tie- 
są būtų tai, kad man knietėjo užčiaupti spiegiančią geltoną baidyklę. 
Ištrinti iš galvos pasibjaurėtinus, vimdančius riksmus. Jiems aidint 
mano smegeninėje, jaučiausi kaip išprievartautas. 

Visgi blaivaus proto aš nepraradau. Akivaizdu, jog man nebuvo 
galutinai atsisukę varžteliai, nes iš pradžių užsimoviau gumines pirš- 
tines ir tik paskui čiupau kirtiklį nuo sienos kablio. Atsimenu, jog pirš- 
tinės buvo mėlynos. Ant maišų mėtėsi mažiausiai tuzinas įvairiaspal- 
vių porų, bet aš pasirinkau mėlynas. Skubiai įkišau į jas rankas kaip 
gydytojai iš “Ligoninės priimamojo" serialo, nuroviau nuo kablio kir- 
tiklį ir nėriau pro Širlę, vos nepartrenkdamas jos ant grindų. Laimei, 
Širlės delną laiku spėjo sugriebti Hadis. 

Džordžas kažką sušuko, berods: “Saugokis rūgšties". Neprisime- 
nu, kad būčiau drebėjęs iš baimės, tačiau didvyriu irgi nesijaučiau. 
Manyje kunkuliavo tik įniršis ir pasišlykštėjimas. Įsivaizduok, vyruti, 
kad pakirdęs ryte jauti, kaip iš tavo liežuvio kraują siurbia dėlė. Kar- 
tą papasakojau apie tai Kerčiui, ir jis ištarė frazę, kurios niekada ne- 
užmiršiu: nuodėmės siaubas. Būtent. Tuo momentu mane užvaldė 
nuodėmės siaubas. 

Ponas Di kaukė, inkštė, muistėsi, bandė išsivaduoti iš padaro 
gniaužtų. Raudonosios gijos plaikstėsi kaip jūržolės vandenyje. Dvo- 
kė degančiu kailiu, druska ir kopūstais. Juodos srutos, plūstančios iš 
žaizdų, varvėjo geltonos odos raukšlėmis lyg dumblas ir tiško ant 
grindų. Mane užvaldė troškimas nudėti baidyklę, sumaišyti ją su že- 
mėmis, priversti išnykti iš mūsų pasaulio. Galvoje viskas sumišo, 
mintys sūkuriavo viesulu, tarytum patirtas šokas būtų suplakęs sme- 
genis į verpetą, neturintį nieko bendra su sveiku protu arba pamiši- 
mu, su policijos arba jūsų nuolankaus tarno Edžio Džeikubua darbu. 
Jau minėjau, jog visa tai prisimenu kitaip nei daugumą įprastų daly- 
kų. Veikiau kaip sapną. Ir aš dėl to džiaugiuosi. Atmintyje liko per 
daug šlykštynių, kuriomis neįstengiu atsikratyti. Nepadeda net alko- 
holis. Išgėrus prisiminimai nugrimzta į sąmonės gelmę, tačiau išsi- 
blaivius jie vėl sugrįžta. Aš tarsi pabundu ir jaučiu burnoje kraujo prie- 
skonį. 

Taigi prišokau prie sumauto monstro ir trenkiau jam smailiuojų 
kirtiklio galu. Užstaugusi baidyklė atšoko nuo šuns, prisiplojo prie 
vartų. Ponas Dilonas ėmė šliaužti atbulas, braukdamas pilvu grindis. 
Jis piktai lojo ir tuo pačiu kaukė iš skausmo. Prie antkaklio svilo 

apanglėjęs kailio rėžis. Pusė snukio pajuodavo, tarytum jis būtų rau- 
sęs pelenus. Nuo šnervių kilo dūmų sruogelės. 

Įsirėmęs į vartus padaras kilstelėjo pilkąją iš krūtinės kyšančią 
žarną, ir aš supratau, kad juodieji lopiniai, apkloję jos paviršių, išties 
atstojo akis. Padaras žiūrėjo į mane. Neištvėręs žvilgsnio, apverčiau 
kirtiklį rankoje ir užsimojau ašmenimis. Pasigirdo glitus ž/egt, ir dalis 
žarnos nukrito ant betoninių grindų. Negaišdamas laiko smogiau kir- 
tikliu į krūtinę. Iš plėštinės žaizdos išsiliejo rausva masė, primenanti 
skutimosi putas. Ant nukirsto pilkojo straublio konvulsiškai dreban- 
čios akys, regis, vienu metu dairėsi į visas puses. Betoninį pagrindą 
čirškino skaidraus ir greičiausiai nuodingo skysčio lašai. 

Staiga mano pašonėje išdygo Džordžas su kastuvu rankose. Jis 
suvarė ašmenis į rausvų ataugų raizginį iki pat koto. Padaras suspie- 
gė. Galvoje nuaidėjo toks griausmingas riksmas, kad man išsprogo 
akys. Taip savo veizolus išpučia varlė, kai suspaudi pirštais glebų jos 
kūną. 


HADIS 


Užsimoviau pirštines, griebiau kažkokį įrankį - rodos, grėblį, nors 
nesu tuo tikras. Kad ir kaip ten būtų, stvėręs jį šokau prie Edžio ir 
Džordžo. Po kelių sekundžių (o gal minučių, nežinau, nes laikas pra- 
rado savo reikšmę) akies krašteliu pamačiau, jog prie mūsų prisijungė 
Širlė, irgi apsišarvavusi pirštinėmis, gniaužianti Arkio grąžtą. Aplink 
veidą draikėsi išsipynę plaukai, todėl ji priminė Šyną, džiunglių kara- 
lienę. 

Mes neužmiršome užsimauti guminių pirštinių, tačiau, iš šono Žiū- 
rint, neabejotinai atrodėme kaip pakvaišę. Baidyklės vaizdas, sme- 
genis varstantis jos spiegimas, netgi pono Dilono kauksmas privertė 
mus atsisveikinti su paskutiniais sveiko proto likučiais. Iš mano gal- 
vos iškrito apvirtęs vilkikas su chemikalų cisterna, Džordžas Stan- 
kovskis, mėginantis autobusu išvežti vaikus į saugią vietą, jaunasis 
pikčiurna, kurį suėmė Edis su Džordžu Morganu. Tuo momentu man 
egzistavo tik smirdanti pašiūrė. Išorinis pasaulis pranyko kaip dūmas. 
Staugdamas nesavu balsu mojavau grėbliu, šio dantimis čaižydamas 
padaro kūną. Kiti taip pat klykė. Sustoję ratu kapojome sutvėrimą į 
gabalus, riksmais reikalavome, kad jis nusibaigtų. Tačiau baidyklė 
niekaip nenorėjo pakratyti savo čiuptuvų. 

Jei man būtų leista užmiršti kažkurią skerdynių dalį, pasirinkčiau 

pačią pabaigą, kai prieš nudvėsdama būtybė kilstelėjo žarnos stramp- 
galį, virpantį nelyginant senio ranka. Strampo paviršiuje žvilgėjo juo- 
dos akys, kai kurios kybojo ant blizgančių gijų. Veikiausiai optinių 
nervų, nors iš kur man žinoti. Taigi padaras pakilo, ir sąmonės akimi 
vienai sekundei išvydau save. Pamačiau mus visus, sustojusius ratu 
- į savo auką spoksančius žudikus. Supratau, kokie mes keisti ir sve- 
timi. Kokie kraupūs. Tą akimirką pajutau merdinčios baidyklės są- 
myšį. Ne siaubą, nes ji nebijojo. Nebūčiau galėjęs jos pavadinti nei 
gėrio įsikūnijimu, nei blogio išpera. Padaras tiesiog jautėsi sutrikęs. 
Ar jis suvokė, kur atsidūręs? Abejoju. Ar žinojo, kodėl ponas Dilo- 
nas ir mūsų ketveriukė jį užpuolė? Taip, bent kažkiek nutuokė. Mes 
puoselėjome jam neapykantą todėl, kad patys buvome visiškai kito- 
kie. Šiurpios, padaro akimis žiūrint, į nieką nepanašios būtybės, ku- 
rios rėkdamos jį daužė, pjaustė ir kapojo. Galų gale siaubūnas nusto- 
jo judėti. Žamos strampas suglebo ant krūtinės. Akys liovėsi krutė- 
jusios ir sustiklėjo. 

Edis ir Džordžas, surėmę pečius, sunkiai šnopavo. Mudu su Širle 
stovėjome iš kitos lavono pusės. Ponas Di dvėsuodamas inkštė. Širlė 
paleido iš rankų grąžtą, ir, šiam atsitrenkus į betoną, pastebėjau prie 
įrankio smaigalio prilipusį geltonos odos lopinį. Jos veidas mirtinai iš- 
balo, jei, žinoma, nekreiptume dėmesio į ryškiai raudonas dėmes ant 
skruostų ir kruvino atspalvio taškelį, žvilgantį ant gerklės tarsi apga- 
mas. 

- Hadi? - sušnibždėjo Širlė. 

- Ką? - vargais negalais sukrenkščiau. 

- Hadi? 

- Ką, velniai rautų? 

- Tas padaras galėjo mąstyti, - pakuždomis atsiliepė Širlė. Suap- 
valėjusiose, ašarotose jos akyse atsispindėjo siaubas. - Mes nužudė- 
me mąstančią būtybę. 

- Nesąmonės, - atrėžė Džorždas. - Net jeigu tu teisi, kam, po vel- 
nių, tai rūpi? 

Kiauksėdamas, tik gerokai tyliau, ponas Dilonas prasispraudė į 
priekį pro mane ir Širlę. Šuns sprandas, nugara ir krūtinė vietomis 
nupliko, tarytum jis būtų apsikrėtęs niežais. Vienos ausies galiukas 
nudegė. Ištiesęs kaklą ponas Di apuostė lavoną, drybsantį šalia dvi- 
vėrių B angaro vartų. 

- Reikėtų išvesti jį laukan, - pasiūlė Džordžas. 

- Nieko baisaus neatsitiks, jei šuo liks čia, - atsakiau. 

Įbedęs šnerves į suglebusių ir sustingusių rausvųjų gijų gniužulą, 
ponas Di vėl suinkštė. Nenutildamas pakėlė koją, apšlapino nukirstą 
žarnos (straublio arba rago) gabalą ir žengė atatupstas. 

Išgirdau tylų šnypštimą. Kopūstų kvapas sustiprėjo. Geltona pa- 
daro oda išbluko ir pabalo. Nuo lavono aukštyn kilo siaurutės, beveik 
nepastebimos, garų gijos. Štai kas skleidė bjauriausią smarvę, tie ga- 
rai. Baidyklė pradėjo pūti, kaip ir kiti negyvėliai, pasirodę iš “Biuiko 
8. 

- Širle, grįžk į nuovadą, - tariau. - Jei pameni, tau perdavė kodą 
99, 

Ji sumirksėjo lyg pamažu įsisąmonindama mano žodžius. 

- Cisterna, - sumurmėjo. - Džordžas Stankovskis. O Dieve, visai 
pamiršau. 

- Išsivesk ir šunį. 

- Taip, gerai. - Ji prikando lūpą. - O kaip... - Širlė pamojo į įran- 
kius, išmėtytus ant betoninių grindų, tuos, kuriais nudėjome prie dūrų 
tysojusią ir žviegusią būtybę. Kodėl ji rėkė? Maldavo pasigailėti? Ar 
ji su savo gentainėmis būtų parodžiusios gailestį vienam iš mūsų, jei 
atsidurtume jų pasaulyje? Nemanau... atvirai kalbant, manyti kitaip 
aš negalėjau, ar ne? Todėl, kad su prisiminimais reikės išgyventi nak- 
tį, paskui kitą, metus, dešimt metų. Teks mokytis, kaip išjungti šviesą 
ir gulėti tamsoje. Tvirtinti sau, jog tie padarai irgi būtų tave sumaitoję. 
Tuo tikėti būtina, antraip nepavyks normaliai gyventi. 

- Nežinau, Širle, - atsakiau. Jaučiausi labai pavargęs, nuo pūvan- 
čių kopūstų tvaiko man sutraukė skrandį. - Koks, po velnių, skirtu- 
mas? Vis tiek nebus nei teismo, nei oficialaus tyrimo. Keliauk į nuo- 
vadą. Tu esi policijos ryšių operatorė. Todėl eik ir užmegzk ryšį. 

Ji sulinksėjo. 

- Eime, pone Dilonai. 

Nebuvau tikras, jog Di paklus, tačiau jis nukėblino paskui rudus 
Širlės žemakulnius batelius. Šuo be paliovos inkštė, prie šoninių durų 
sudrebėjo, tarytum būtų persmelktas šalčio. 

- Mums irgi reikėtų drožti laukan, - kreipėsi Džordžas į Edį. Jis 
pasitrynė delnais akis; suvokęs, kad tebemūvi pirštines, skubiai jas 
nusitraukė nuo rankų. 

Edis atrodė nemažiau nustebęs negu Širlė, kai priminiau jai apie 
nelaimę Potinvilyje. 

- Tas rėksnys kalės vaikas visiškai išrūko iš galvos, - prisipažino 
jis. - Džordžai, aš girdėjau, kaip Lipis susilaužė nosį. 

- Tikrai? Vaje, kaip apmaudu. 

Edis vyptelėjo. Mačiau, kad jam maga užgniaužti šypseną, bet ši 
dar labiau praplatėjo. Taip dažniausiai nutinka, jei pakliūni į pačią 
šlykščiausią padėtį. Ypač jei įkrenti į mėšlo krūvą. 

- Pasirūpinkite tuo tipu, - tarstelėjau. 

- Eikš su mumis, - pasakė Edis. - Tau nederėtų likti čia vienam. 

- Kodėl? Juk padaras negyvas. 

- Bet ne “Biuikas". Prakeikta mašina kaip reikiant įsiaudrinusi. 
Negi nejauti? 

- Aš kažką jaučiu, - prisipažino Džordžas. - Tikriausiai pavėluotą 
reakciją į susidūrimą su šituo... - jis dūrė pirštu į lavoną, - ...šita bū- 
tybe. 

- Ne, - paprieštaravo Edis, - tai, ką jauti, sklinda nuo sumauto 
“Biuiko". Man regis, jis kvėpuoja. Kad ir kas būtų tas automobilis, 
jis kvėpuoja. Mums čia nesaugu, Hadi. Nė vienam iš mūsų. 

- Tu perdedi. 

- Nė velnio. Jis alsuoja. Išpūtė šį rausvagalvį padarą iš savo ba- 
gažinės, kaip mes - snarglį iš nosies. Dabar ruošiasi įkvėpti. Patikėk 
manimi. 

- Klausyk, - suirzau, - aš tenoriu apsižvalgyti. Paimti brezentą ir 
uždengti juo... tą lavoną. - Bakstelėjau nykščiu nužudytojo pusėn. - 
Sudėtingesnius darbus galės atlikti Tonis su Kerčiu. Jie - ekspertai. 

Tačiau nuraminti Edžio nepasisekė. 

- Negalima jų prileisti prie mašinos, kol toji neįkvėps. - Edis nuož- 
miai dėbtelėjo į “Biuiką". - Verčiau pasiruošk ilgam ginčui. Tiek ser- 
žantas, tiek Kertis norės apžiūrėti padaro liekanas iš arčiau, bet tu 
privalai jų neleisti, kadangi... 

- Taip, žinau, - įsiterpiau. - Tu jauti, jog mašina pasirengusi įkvėp- 
ti. Laikas tau apsirūpinti mokamų numeriu, Edi. Galėtum užsidirbti 
krūvą šlamančiųjų, per telefoną burdamas iš delno. 

- Juokis, juokis. Gal manai, kad Enis Rafertis taip pat prunkščia, 
kad ir kur jis būtų? Aš tik sakau, ką žinau. “Biuikas" alsuoja. Šįsyk 
jis įkvėps labai giliai. Paklausyk manęs. Mudu su Džordžu padėsime 
tau apkloti brezentu lavoną, ir mes dingsime iš garažo visi trys. 

Pasiūlymas manęs nesužavėjo, pats nesupratau kodėl. 

- Edi, prisiekiu Dievu, aš susitvarkysiu vienas. Be to, norėčiau nu- 
fotografuoti ponulį ateivį, kol jis galutinai supus. 

- Keiskime temą, - urgztelėjo pažaliavęs Džordžas. 

- Atleisk. Pažadu ilgai čia neužtrukti. Nespėsite nė akimi mirkte- 
lėti. Eikite, vyručiai, ir pasirūpinkite suimtu tipeliu. 

Edis gręžė žvilgsniu “Biuiką", riogsantį ant savo didžiųjų baltak- 
raščių padangų. Atidaryta bagažinė priminė pražiotus krokodilo nas- 
rus. 

- Kaip aš jo nekenčiu. Už du centus... 

Džordžas žengė link durų, Edis nusekė įkandin taip ir nepaaiški- 
nęs, ką jis padarytų už du centus. Nereikėjo nė sakyti, pats susigau- 
džiau. 

Pūvančio padaro smarvė stiprėjo sulig kiekviena minute, ir aš pri- 
siminiau “Paf-pek" kaukę, kurią Kertis dėvėjo tyrinėdamas augalą, 
panašų į leliją. Nusprendžiau, jog kaukė tebeguli būdelėje. “Polaroi- 
dą'' irgi turėjau ten rasti - savo akimis mačiau fotoaparatą ant lenty- 
nos. 

Tolumoje, mašinų stovėjimo aikštelėje, pasigirdo tylus Džordžo 
balsas, klausiantis Širlės, ar ji gerai jaučiasi. Puikiai, patvirtino toji. Po 
kelių sekundžių Edis sustūgo iš visų plaučių: “EIK TU ŠIKT!* Jį vei- 
kiausiai išgirdo kaimyninė apygarda. Sprendžiant iš riksmo, vyrukas 
velniškai įsiuto. Matyt, nuo narkotikų apkvaišęs kalinys, kuris susilau- 
žė nosį, apvėmė galinę D-6 visureigio sėdynę. Na, ir kas? Išplauti 
vėmalus - ne pats šlykščiausias darbas. Kartą Pačine, kur susidūrė 
trys automobiliai, įgrūdau girtą vairuotoją, avarijos kaltininką, į savo 
patrulinę mašiną, kad jis nepaspruktų, man statant perspėjamuosius 
kelio ženklus. Grįžęs pamačiau, jog suimtas tipas išsirengė ir pritriedė 
į savo marškinius. Vieną iš rankovių panaudojo vietoj tūbelės - įsi- 
vaizduokite konditerį, paišantį ornamentus ant torto - ir užrašė savo 
vardą ant abiejų šoninių langų. Bandė tokiu pačiu būdu apdoroti ir 
galinį langą, tačiau pristigo ypatingojo rudojo glajaus. Kai paklausiau, 
kodėl jis iškrėtė tokią bjaurią, sukruštą kiaulystę, vyriokas išdidžiai 
prisimerkė, apdovanodamas mane patyrusio girtuoklio žvilgsniu, ir at- 
sakė: “Mes gyvename bjauriame, sukruštame pasaulyje, patruli". 

Taigi nutariau nekreipti dėmesio į Edžio šūksnį ir patraukiau į bū- 
delę nė nepatikrinęs, ko jis ten klykavo. Beveik neabejojau, kad 
“Paf-pek" kaukės nerasiu, tačiau aptikau ją ant lentynos, įspraustą 
tarp dėžės su tuščiomis vaizdajuostėmis ir šūsnies “Fild £ Strym" 
žurnalų. Kažkas iš tvarkos mėgėjų netgi įkišo ją į plastiko maišelį, kad 
neapdulkėtų. Imdamas kaukę prisiminiau, kaip beprotiškai Kertis at- 
rodė paslėpęs po ja savo veidą, su barzdaskučio palaidine, mėlyna 

maudymosi kepuraite ir raudonais kaliošais. Gražuoli, pamojuok 
savo gerbėjams, tuomet paprašiau. 

Užsidengiau kauke savo burną ir nosį bemaž įsitikinęs, kad netu- 
rėsiu kuo kvėpuoti, tačiau deguonies atsargos nebuvo išsekusios. 
Oras man pasirodė suplėkęs lyg pasenusi duona, bet ne supelijęs, jei 
suprantate, ką turiu omenyje. Vis geriau nei garaže tvyranti smarvė. 
Nukabinau nuo vinies aptriušusį seną “Polaroidą". Išėjau laukan ir 
pastebėjau kažkokį judesį - visai įmanoma, jog man tik pasivaideno, 
- tiksliau, judesio užuominą. Ne prie angaro, nes aš žiūrėjau tiesiai į 
medines jo sienas. Akies kampeliu lyg ir užfiksavau kažką lauke, ties 
kuriuo ribojosi bazės teritorija. Aukštoje žolėje. Pamaniau, jog ten 
vartosi ponas Dilonas, mėginantis nusikratyti to padaro dvoku. Vė- 
liau sužinojau apsirikęs. Tuo metu šuo niekur nesivartė. Tuo metu 
vargšas ponas Di stovėjo ant mirties slenksčio. 

Sugrįžau į B angarą, alsuodamas pro kaukę. Nors anksčiau neju- 
tau nieko, apie ką pasakojo Edis, šį kartą teko pripažinti, kad jis buvo 
teisus. Gal kelios minutės, praleistos lauke, atgaivino mano pojūčius, 
o gal “Biuikas" paprasčiausiai prie manęs prisiderino. Sunku pasaky- 
ti. Mašina neblykčiojo purpuriniais žaibais, nešvytėjo ir negaudė, tie- 
siog stovėjo sustingusi, tačiau aš galėjau garantuoti, kad ji gyva. Jau- 
čiau tai savo oda tarsi vėjelį, šiurenantį rankų gyvaplaukius. Ir pagal- 
vojau... mintis, žinoma, beprotiška, bet ji vis vien man dingtelėjo: 0 jei 
“Biuikas"" tėra kitokia mano “Paf-pek" kaukės versija? Kas, 
jeigu ją dėvinti būtybė išpūtė orą ir po vienos kitos sekundės... 

Nepaisant kaukės, nuo dvėselienos tvaiko man ašarojo akys. 
Brajanas Koulas ir Džekis O'Hara, porelė mūsų auksarankių, prieš 
metus palubėje sumontavo ventiliatorių, todėl eidamas pro šalį aš 
spragtelėjau jungiklį. 

Tris kartus paspaudžiau fotoaparato mygtuką, ir popieriaus kasetė 
ištuštėjo - stoginėje nepatikrinau kadrų skaitiklio. Kvailys. Nuotrau- 
kas įsikišau į užpakalinę kelnių kišenę, padėjau “Polaroidą"" ant grin- 
dų, žengęs prie brezento pasilenkiau ir čiupau jo kraštelį. Tą pačią 
akimirką suvokiau, jog užmiršau prigriebti geltonosios virvės ritinį. 
Man derėjo jį paimti, apsijuosti kilpa liemenį, kitą galą pririšti prie 
kablio, kurį Kertis įkalė kairėje šoninių B angaro durų pusėje. Tačiau 
to nepadariau. Ryškiaspalvė virvė privalėjo pakliūti į akiratį, bet aš 
sugebėjau jos nepastebėti. Keista, ar ne? Stovėjau garaže, kur netu- 
rėjau teisės likti vienas. Be apsauginio lyno. Pražygiavau pro ritinį, į 
jį nė nepažvelgęs. Gal kažkas norėjo, kad jo nepamatyčiau? Ant 

grindų tysojo nežemiško padaro lavonas, o manyje kirbėjo šiurpą ke- 
lianti nuojauta, jog stypsau netoli gyvos būtybės. Galvoje šmėkštelėjo 
mintis: jeigu pradingsiu, mano žmona ir Enio Raferčio sesuo galės su- 
vienyti pajėgas. Regis, garsiai nusijuokiau. Tiksliai neprisimenu, ar iš- 
ties suprunkščiau. Užtat gerai prisimenu, jog mane kažkas pralinks- 
mino. Tikriausiai absurdiška padėtis, kurioje atsidūriau. 

Mūsų nužudytas monstras tapo baltas kaip sniegas. Ir garavo ne- 
lyginant sausas ledas. Nuo nukirstos žarnos į mane žvelgė tirpstan- 
čios akys. Niekada gyvenime nebuvau taip išsigandęs, nes jaučiau, 
kaip giltinė tiesia į mane savo pirštus. “Biuikas" tikrai rengėsi įkvėp- 
ti... įsiurbti... vien apie tai pagalvojus, oda nuėjo pagaugais. Tuo pat 
metu aš šypsojausi. Viepiausi it klounas. Vos tramdžiau juoką. Už- 
metęs brezentą ant ponulio ateivio, pradėjau trauktis atbulas link du- 
rų. Visiškai pamiršau “Polaroidą". Palikau jį ant betoninių grindų. 

Prie pat durų vėl atsigręžiau į “Biuiką", ir kažkokia jėga patraukė 
mane mašinos pusėn. Ar aš tikras, jog tai jėga? Tiesą sakant, ne. 
Mane turbūt paprasčiausiai užvaldė susižavėjimas mirtį sėjančiu ob- 
jektu: žmogų lengvai gali pakerėti skardžio pakraštys arba revolverio 
vamzdis, žvelgiantis į jį tarsi juoda akis. Vėlyvą naktį, sumigus na- 
miškiams, kitaip atrodo netgi peilio ašmenys. 

Tokie palyginimai sušmėžavo pasąmonėje. Tuo tarpu sąmonės 
lygmenyje suvokiau, jog neįstengsiu išeiti pro duris, palikęs pravertą 
“Biuiko" bagažinę, kuri atrodė tarytum... na, nežinau, tarytum pasi- 
rengusi įkvėpti. Geriau nemoku paaiškinti. Aš vis dar šiepiausi. Jei 
neklystu, kažkuriuo momentu sukrizenau. 

Žengiau aštuonis žingsnius. Gal net tuziną, taip, greičiausiai tuzi- 
ną. Teigiau sau, jog elgiuosi teisingai. Mintyse kartojau, esą Edis tėra 
baugšti bobulė, painiojanti nuojautą su faktais. Ištiesiau ranką link 
dangčio, ketindamas jį užvožti ir nešdintis (bent jau taip sau tvirtinau), 
bet pažvelgiau į bagažinę, ir pro mano lūpas išsprūdo žodeliai, kuriuos 
tariame labai nustebę. Kažkas panašaus į kad tave kur ar kad ma- 
ne skradžiai. Ant rudos kiliminės dangos gulėjo daiktas, primenantis 
tranzistorinį radijo imtuvą, pagamintą šeštojo dešimtmečio pabaigoje 
arba septintojo pradžioje. Iš objekto netgi kyšojo bukas kotelis, nie- 
kuo nesiskiriantis nuo antenos. 

Kyštelėjau ranką į bagažinę, paėmiau “imtuvą". Apžiūrėjęs jį nu- 
sijuokiau. Jaučiausi lyg sapne ar prisišniaukštęs miltelių. Kuo puikiau- 
siai suvokiau, jog “Biuikas" ruošiasi mane praryti. Matyt, Enį irgi bu- 
vo užvaldę tokie pojūčiai. Aš stovėjau priešais atidarytą bagažinę, 

neapsijuosęs virve - pavojaus atveju niekas iš kolegų nebūtų ištempęs 
manęs iš garažo - ir žinojau, jog kažkas rengiasi mane įtraukti... 
įkvėpti kaip cigaretės dūmą. Nė trupučio dėl to nesijaudinau, nes vi- 
są savo dėmesį buvau sutelkęs į radinį. 

Iš išorės daikčiukas priminė ryšio priemonę, nors negalėjau at- 
mesti tikimybės, kad jo paskirtis kitokia: gal tai dėžutė, kurioje monst- 
ras laikė savo vaistus, gal muzikos instrumentas, gal net ginklas. Ne- 
didesnis už cigarečių pakelį, jis svėrė daugiau nei įprastas radijo im- 
tuvas arba racija. Paviršius - lygus, be jokių mygtukų, jungiklių, svir- 
čių. Pagamintas ne iš metalo ir plastiko, veikiau organinės kilmės, 
kaip apdorota oda. Bakstelėjau pirštu styrantį kotelį, ir jis sulindo į at- 
sivėrusią skylutę. Palietus šią, strypas grįžo į pradinę padėtį. Vėl jį 
patapšnojau, bet nieko neįvyko. Nei tuomet, nei kada nors vėliau. 
Tiesa, “radijo imtuvas" išsilaikė pas mus ne itin ilgai; maždaug po sa- 
vaitės jo apvalkalas įdubo ir papilkėjo, nepaisant to, kad radinį įdėjo- 
me į sandarų plastiko maišelį. Po mėnesio “imtuvas" atrodė taip, tar- 
si aštuoniasdešimt metų būtų gairintas vėjo bei lietaus. Iki kito pava- 
sario iš jo teliko krūvelė pilkšvos suskeldėjusios masės. Tariama an- 
tena daugiau nė sykio nepajudėjo. Nė per milimetrą. 

Prisiminiau Širlės žodžius - mes nužudėme mąstančią būtybę - ir 
Džordžo atsakymą - nesąmonės. Mano ir Širlės nuomonės sutapo. 
Šikšnosparnis ir žuvis pasirodė be papildomų daiktų, panašių į tran- 
zistorinius radijo imtuvus, nes jie buvo gyvūnai. Šiandienos svečias, 
kurį mes sutaršėme įrankiais, kabėjusiais ant garažo sienų, gerokai 
skyrėsi nuo kitų “Biuiko" dovanėlių. Kad ir kaip mes juo bjaurėjo- 
mės, kad ir kokią neapykantą mumyse jis pažadino, Širlė sakė tiesą: 
tai mąstanti būtybė. Tačiau mes ją nudėjome, kapojome į gabalus 
netgi tada, kai ant grindų pargriauta baidyklė iškėlė žarnos strampą 
tarsi pasiduodama, melsdama malonės ir žinodama, jog mes nė už ką 
jos nepasigailėsime. Negalėjome pasigailėti. Tai manęs nepašiurpi- 
no. Siaubą kėlė visai kas kita. Mintyse išvydau Enį Rafertį, atsidūrusį 
tarp padarų, kurie vietoj galvų turėjo geltonus gumbus, apaugusius 
rausvų gijų raizginiu. Mačiau, kaip jis dūsta, alsuodamas svetimo pa- 
saulio oru, klykia, melsdamas malonės, miršta čaižomas rūgštimi be- 
sispjaudančiomis žarnomis, draskomas aštriais, kablio formos nagais. 
Kai sustingęs lavonas pradėjo pūti, ar kas nors ištraukė iš dėklo jo 
pistoletą? Ar tie padarai apžiūrinėjo savo auką, sustoję ratu po sve- 
timu, neįsivaizduojamo atspalvio dangumi? Ar nustebino juos revol- 
veris, kaip mane - “radijo imtuvas"? Ar kažkas sumurmėjo: “Mes 

nužudėme mąstančią būtybę“, - ir išgirdo atsakymą: “Nesąmonės"? 
Kankindamas save tokiais klausimais pagalvojau, jog man derėtų 
kuo greičiau sprukti iš angaro, nebent pageidaučiau sulaukti tokio pa- 
ties likimo kaip Enis Rafertis. Kas įvyko paskui? Iki šiol niekam to 
nepasakojau. Ką gi, viskam ateina savas metas. Tiek daug išklojus, 
būtų kvaila ką nors nuslėpti. 

Aš nusprendžiau įlįsti į bagažinę. 

Galėjau be vargo ten įsirangyti. Vietos pakako su kaupu. Patys 
žinote, kokios erdvios senų automobilių bagažinės. Vaikystėje su 
draugais juokaudavome, kad gangsteriai teikia pirmenybę “Biui- 
kams“, “Kadilakams" ir “Kraisleriams", nes jų bagažinėse lengvai 
tilptų pora ką tik nupiltų lenkų ir trys italiūkščiai. Vietos apstu. Sena- 
sis Hadis Rojeris įlips vidun, atsiguls ant šono ir nuleis dangtį. Taip 
švelniai, kad beveik nesigirdės skląsčio spragtelėjimo. Tysos tamsoje, 
kvėpuodamas suplėkusiu oru, kurį tieks “Paf-pek" kaukė, prie krūti- 
nės spausdamas “radijo imtuvą". Mažajame balionėlyje deguonies 
liks nedaug, tačiau kuriam laikui jo užteks. Senasis Hadis Rojeris su- 
siries išsišiepęs, ir neilgai trukus... 

Neilgai trukus nutiks kažkas įdomaus. 

Jau daug metų negalvojau apie tuos įvykius, nebent regėdavau 
juos sapnuose, kuriuos pakirdęs užmiršdavau. Ir tik pašėlusiai pla- 
kanti širdis, išdžiūvusi gerklė bei apsvilusios dagties prieskonis bumo- 
je bylodavo, jog man prisisapnavo košmaras. Paskutinį kartą sąmo- 
ningai prisiminiau, kaip stovėjau priešais atvirą “Biuiko Rodmasterio" 
bagažinę, sužinojęs apie Džordžo Morgano savižudybę. Įsivaizdavau 
jį sėdintį ant grindų garaže, galbūt girdintį, kaip kitame kvartale, Mak- 
lergo stadione, klega beisbolą žaidžiantys vaikai. Ištuštinęs paskutinę 
alaus skardinę, jis pakėlė prieš akis pistoletą. Tais laikais savo dėk- 
luose mes jau nešiojome “Beretas", tuo tarpu Džorždas nė už ką ne- 
ketino atsisakyti “Riugerio". Sakė, jog tas maloniai limpa prie delno. 
Mintyse mačiau, kaip jis varto pistoletą rankose, pažvelgia į šio akį - 
kiekvienas ginklas turi akį, tą žino visi, kam teko į ją žiūrėti, - sukanda 
dantimis vamzdį, kurio taikiklis įsirėžia į gomurį, pajunta alyvos skonį, 
gal net kyšteli liežuvio galiuką į vamzdžio žiotis, tarytum trimitininkas, 
prieš koncertą lyžtelintis instrumento kandiklį. Sėdi garažo kampe te- 
bejausdamas alaus putų skonį, susimaišiusį su plieno ir alyvos prie- 
skoniu, laižydamas vamzdžio ertmę, juodą akį, iš kurios įkaitusios du- 
jos išspjauna kulką, lekiančią dvigubai greičiau už garsą. Sėdi ir užuo- 

džia žolės, prilipusios prie žoliapjovės dugno, bei pralieto benzino kva- 
pą. Girdi, kaip kitame kvartale krykštauja vaikai. Prisimena, ką jautė, 
kai dvi tonas sveriantis patrulinis visureigis sutraiškė moterį į kruviną 
košę... kai priekinį mašinos stiklą tarsi pašventindami bibliniu pra- 
keiksmu aptaškė kraujo lašai, o radiatoriaus grotelėse kažkas įstrigo 
- vėliau paaiškėjo, jog tai aukos batelis. Esu tikras, jog viskas vyko 
būtent taip, nes man asmeniškai teko patirti šį tą panašaus. Aš su- 
pratau netrukus išgyvensiąs kažką siaubinga, bet nė kiek nesijaudi- 
nau. Netgi pralinksmėjau ir nusišypsojau. Tuo metu nenorėjau niekur 
trauktis, turbūt kaip Džorždas, sugniaužęs pistoleto buožę. Lemtin- 
gas žingsnis prilygsta įsimylėjimui - arba pirmajai vestuvių nakčiai, - 
ir aš nusprendžiau jį žengti. 

Sakoma, skęstančiųjų gelbėjimas - pačių skęstančiųjų reikalas, 
tačiau mane už ausų ištraukė Širlės riksmas. Iš pradžių ji suspigo ve- 
riančiu balsu, po akimirkos nuaidėjo žodžiai: 

- Padėkite! Prašau! Padėkite! Maldauju, padėkite man! 

Aš tarsi atsibudau iš transo. Atsitraukiau per du žingsnius nuo 
“Biuiko" svyruodamas lyg girtas, negalėdamas patikėti, jog stovėjau 
ant prarajos krašto. Širlė vėl ėmė klykti. Ją perrėkė Edis: 

- Kas jam yra, Džordžai? Kas jam atsitiko? 

Apsisukau ir išbėgau pro garažo duris. 

Mane išgelbėjo riksmas, ir tai gryna tiesa. 


EDIS 


Lauke pasijutau daug geriau. Bėgant paskui Džorždą, man netgi 
pasirodė, kad skerdynės B angare tebuvo košmariškas sapnas. Juk 
monstrai su rausvomis gijomis, styrančiomis iš galvos, akimis nusėto- 
mis žarnomis ir plaukuotais nagais neegzistuoja. Tikrovė - tai mūsų 
sulaikytas triukšmadarys, moterų talžytojas, ponai ir ponios, pasvei- 
kinkime Brajaną Lipį. Aš vis dar bijojau “Biuiko" - kaip nieko kito 
gyvenime - ir, žinoma, ne be priežasties, kurios, laimei, niekaip nega- 
lėjau prisiminti. 

Pasivijau Džordžą. 

- Ei, žmogau, aš tikriausiai nesuvokiau, ką dariau. Jei man... 

- Šūdas, - iškošė partneris pasibjaurėjimo kupinu balsu ir taip stai- 
giai sustojo, kad vos neįsirėžiau jam į nugarą. Sugniaužęs delnus į 
kumščius mašinų aikštelės pakraštyje, įsirėmė rankas į šonus. - Pa- 
žiūrėk, - tarė man ir šūktelėjo: - Širle, ar gerai jautiesi? 

- Puikiai, - patvirtino ji. - Bet ponas Di... oi, branguti, atleisk, ra- 
cija zvimbia. Privalau atsiliepti. 

- Tik to mums betrūko, - suurzgė Džordžas. 

Priartėjęs supratau, kodėl jis taip surūgo. Galinis dešinysis D-6 vi- 
sureigio langas išlėkęs laukan su visais rėmais. Čia neabejotinai pa- 
sidarbavo pora aukštakulnių kaubojiškų aulinių. Stiklo nebūtų sudau- 
žę du, trys ar net tuzinas spyrių, tačiau mes suteikėme senajam bičiu- 
liui Brajanui ganėtinai daug laiko. Nesidairyk, žygiuok pirmyn, kaip 
sakydavo mano motina. Nuo tūkstančių ant asfalto išsibarsčiusių šu- 
kių atsispindėjo akinantys saulės spinduliai. Mesjė Brajanas Lipis din- 
go kaip į vandenį. 

- EIK TU ŠIKT! - surikau ir pagrūmojau kumščiais aplamdytai 
patrulinei mašinai. 

Poguso apygardoje liepsnojo vilkikas su chemikalų cisterna, B 
angare puvo sukapotas monstras, iš mūsų nagų paspruko vienas su- 
mautas neonacis. Plius sudaužytas visureigis. Manai, jog tai men- 
kniekis, vaiki? Aiškiai matyti, kad niekada nesi pildęs atitinkamų do- 
kumentų, pradedant 24-A-24, PVP sugadintos nuosavybės blanku, ir 
baigiant “Smulkia incidento ataskaita" (užpildykite visas reikalingas 
skiltis). Štai kas man įdomu: kodėl niekada nepasitaiko keletas gerų 
dienų, per kurias įvyktų tik po vieną nelaimę? Iš patirties žinau, kad 
mėšlas kaupiasi, kaupiasi, kaupiasi... kol vienu momentu išsilieja tau 
ant galvos. Kaip tą kartą. 

Džordžas pajudėjo D-6-ojo linkui. Neatsilikau nuo partnerio nė 
per žingsnį. Jis pasilenkė, išsitraukė iš kišenės raciją, gumine antena 
pasklaidė stiklo duženas, kažką pakėlė nuo žemės - kryžiaus pavidalo 
auskarą. Matyt, Brajanas pametė jį, kai ropštėsi pro išbarbentą lan- 
£4. 

- Eik tu šikt, - tyliau pakartojau. - Kur, tavo manymu, jis galėtų 
slėptis? 

- Bent tiek gerai, kad jis ne nuovadoje, nes Širlė nieko nepastebė- 
jo. Kur kitur Lipis spruko? Į dešinę, į kairę, į laukus, į mišką. Pats pa- 
sirink. - Išsitiesęs jis nužvelgė tuščią sėdynę. - Blogai, Edi, labai blo- 
gai. Pats žinai, ar ne? 

Kas apsidžiaugtų praradęs kalinį? Bet Brajanas Lipis neprilygo 
Džonui Dilindžeriui*, taip jam ir pasakiau. 

Džordžas papurtė galvą, tarytum aš būčiau nieko nesupratęs. 


*Džonas Dilindžeris (1902-1934) - garsus Amerikos nusikaltėlis, bankų plėšikas. 

- Mes nenutuokiame, ką jis matė. Aišku? 

- Ką? 

- Gal ir nieko, - atsakė jis, žarstydamas šukes bato kulnu. Stiklas 
sutraškėjo. Ant kai kurių duženų raudonavo kraujo lašeliai. - Gal jis 
pasileido tekinas nuo angaro. Tačiau tas kelias veda į plentą. Netgi 
toks narkašas, kaip Lipis, susigaudytų, jog pakliuvęs į akiratį bet ku- 
riam į nuovadą grįžtančiam farui - aptekęs krauju, su stiklo šukėmis 
plaukuose - vėl būtų suimtas. 

Tą dieną, prisipažįstu, mano smegeninė veikė nekaip. Turbūt vis- 
kuo kaltas patirtas šokas. 

- Ką turi galvoje... 

Džordžas tebestypsojo nudūręs akis žemyn, ant krūtinės sunėręs 
rankas. Bato galu maišė duženas. 

- Aš asmeniškai nešdinčiaus į lauką. Pro mišką nusigaučiau iki 
automagistralės, gal nusiprausčiau kokiame nors upelyje, vėliau susi- 
stabdyčiau pakeleivingą mašiną. O jei, bebandant pabėgti, mano dė- 
mesį būtų patraukę riksmai ir smūgiai, sklindantys iš angaro? 

- O... - nutęsiau, - o Dieve. Nejau tikrai galvoji, kad jis sustojo, 
užsimanęs pažiūrėti, ką mes veikėme? 

- Greičiausiai ne. Ar tai įmanoma? Taip, po velnių. Smalsumas 
lengvai galėjo nugalėti baimę. 

Prisiminiau, kaip Kertis visada sakydavo, jog smalsumas gali pra- 
žudyti, tačiau ši savybė - ne yda. 

- Bet kas, dėl Dievo meilės, juo patikėtų? 

- Enio sesuo... žinoma, jei Lipis parašytų laišką į “Ameriken"'. Ir 
tai būtų pradžia, ar ne? 

- Šūdas, - suburbėjau paskendęs mintyse. - Širlei derėtų paskelbti 
Brajano Lipio paiešką. 

- Mūsų vyrams pirmiausia reikia sutvarkyti tą reikalą Potinvilyje. 
Kai seržantas sugrįš į bazę, viską jam papasakosime - įskaitant ir tai, 
ką Lipis galėjo pamatyti, - nuvesime į B angarą ir parodysime lavono 
liekanas. Jei Hadžiui pavyko nufotografuoti... - jis dirstelėjo per petį. 
- Ei, kurgi Hadis? Jis seniai turėjo būti čia. Jėzau Kristau, tikiuosi... 

Džordžą nutraukė Širlės riksmas: 

- Padėkite! Prašau! Padėkite! Maldauju, padėkite man! 

Mums atsigręžus į nuovadą, pro tinklinių durų skylę, kurią pats ir 
praplėšė, išniro ponas Dilonas, svyruodamas į šonus nelyginant gir- 
tuoklis, nukabinęs galvą. Iš kailio rūko dūmai. Iš galvos - taip pat, 
nors aš iš pradžių nesupratau, iš kur būtent. Susidarė įspūdis, kad iš 

visur. Šuo nuleido priekines letenas ant pirmojo iš trijų laiptelių, nuo 
prieangio vedančių į mašinų stovėjimo aikštelę, neteko pusiausvyros 
ir sudribo, porą sykių krestelėdamas snukį. Tuo metu jis priminė se- 
nų, nebylių filmų veikėjus. Pamatęs, kaip iš šnervių veržiasi dvi tapa- 
čios dūmų sruogos, mintyse išvydau moterį, kiurksojusią Lipio sunk- 
vežimyje, rūkiusią cigaretę, kurios dūmai spėdavo išsisklaidyti nepa- 
siekę automobilio stogo. Garai plūdo ir iš keistai pabalusių akių. Po- 
nas Di išvėmė padūmavusį kraują, pusiau suvirškintą mėsos gumulą 
ir baltus trikampius akmenėlius. Tik po akimirkos suvokiau, jog tai jo 
dantys. 


ŠIRLĖ 


Radijo eteris aidėjo nuo balsų klegesio, bet niekas nesikreipė tie- 
siogiai į bazę. Ir kam to reikėjo, jei tuo metu visi patruliai keliavo į 
Potinvilio pradinę mokyklą arba jau buvo nelaimės vietoje. Kiek su- 
pratau, Džordžui Stankovskiui pasisekė išvežti vaikus iš pavojingos 
zonos. Aplink mokyklą degančią žolę gesino Potinvilio gaisrininkai, 
pasitelkę į pagalbą papildomas, Statlerio apygardai priklausančias, 
gaisrines mašinas. Kaip teigė “Norko-vest" kompanija, užsiliepsnojo 
tik dyzelinis kuras, išsiliejęs ant nedegių chemikalų. Vilkikas išties ga- 
beno cisterną, pilną skysto chlorino. Nieko gero, be abejo, tačiau ga- 
lėjo būti ir blogiau. 

Iš lauko atsklido Džordžo balsas, klausiantis, ar aš gerai jaučiuosi. 
Sujaudinta jo dėmesio atsakiau, jog puikiai. Po vienos kitos sekundės 
Edis pratrūko piktai keiktis. Aš asmeniškai jaučiausi labai keistai, tar- 
si iš šalies būčiau stebėjusi žmogų, kuris vietoj manęs ryšių centre 
atlieka rutininius darbus. 

Dispečerinės tarpduryje pasirodė inkščiantis, galvą nuleidęs po- 
nas Dilonas. Pagalvojau, jog jam skauda apsvilusią odą. Nudegimų 
pastebėjau ir ant snukio. Kai viskas aprims, priminiau sau, kažkam - 
ko gero, Orviliui Garetui - teks nuvesti šunį pas veterinarą. Prieš tai, 
žinoma, reikės sumąstyti legendą, kad paaiškintume, kur jis galėjo 
apsideginti. 

- Nori vandens, dički? - paklausiau. - Aišku, nori. 

Jis vėl sucypė lyg pritardamas pasiūlymui dėl vandens. Nuėjau į 
virtuvę, kriauklėje pripildžiau pono Di dubenėlį. Aš girdėjau, kaip už 
nugaros jo nagai gremžia linoleumą, tačiau atsigręžiau tik užsukusi 
kraną. Ė 

- Na, štai... 

Sakinio neužbaigiau. Pamačiusi šunį, išmečiau ant grindų dubenį 
ir apsitaškiau kulkšnis. Ponas Dilonas drebėjo visu kūnu it kratomas 
elektra. Nuo snukio dribo putos. 

Jis pasiuto, šovė į galvą mintis. Toji baidyklė apkrėtė Di pa- 
siutlige. 

Tiesą pasakius, šuo neatrodė pasiutęs. Veikiau suglumęs ir nusi- 
minęs. Žvilgsniu tarytum maldavo, kad jį pagydyčiau. Juk aš esu 
žmogus. Šeimininkas. Kieno prašyti pagalbos, jei ne žmogaus? 

- Di? - priklaupusi ant vieno kelio ištiesiau ranką. Žinau, jog el- 
giausi kvailai - rizikingai, tačiau tada tenorėjau jam padėti. - Di, kas 
yra? Kas atsitiko? Vargšeli, kas atsitiko? 

Šuo prisliūkino inkšdamas, virptelėdamas sulig kiekvienu žingsnių. 
Ūmai išvydau siaubingą dalyką: iš nosies šnervių kilo dūmų gijos. Ga- 
ravo apdegę kailio lopiniai ir akių kampučiai. Man pasirodė, kad pono 
Dilono akys pradėjo balti, tarsi jas iš vidaus būtų aptraukęs rūkas. 

Pirštų galais paliečiau šuns viršugalvį. Pajutusi, koks jis karštas, 
aiktelėjau ir patraukiau ranką - žmonės taip reaguoja netyčia prisig- 
laudę prie įkaitusios elektrinės viryklės. Ponas Di pakreipė galvą lyg 
mėgindamas man įkąsti, nors abejoju, ar šuo iš tikrųjų bandė suleisti 
dantis į mano pirštus. Jis tiesiog nežinojo, ką daryti. Galų gale Di ap- 
sisuko ir išspūdino iš virtuvės. 

Pašokau ant kojų, ir vieną sekundę pasaulis prieš akis suraibulia- 
vo. Būčiau nukritusi, bet po ranka pasitaikė staliukas. Žengiau paskui 
šunį (pati irgi mažumėlę svirduliavau) kartodama: 

- Di? Sugrįžk, branguti. Sugrįžk, uogele. 

Ponas Dilonas įveikė pusę tarnybinio skyriaus, išgirdęs mano bal- 
są atsigręžė, ir aš pamačiau... o Jėzau, pamačiau, kaip iš jo šnervių, 
nasrų, ausų plūsta dūmai. Burnos kampučiai atvipo, lyg jam būtų ma- 
gėję nusišiepti. Šuo pasvyravo akimirką vienoje vietoje ir apsivėmė... 
atrijo ne maistą, o rūkstančius savo vidurius. 

Būtent tuomet surikau: 

- Padėkite! Prašau! Padėkite! Maldauju, padėkite man! 

Ponas Di apsisuko - matyt, mano balsas skausmingai raižė svy- 
lančias jo ausis - ir šlitiniuodamas nubidzeno link durų. Regėjimo dar 
nebuvo praradęs, nes kėblino skylės, kurią praplėšė tinkle, link. Pra- 
lindęs pro ją atsidūrė lauke. 

Klykdama nulėkiau pavymui. 

EDIS 


- Kas jam yra, Džordžai? - užriaumojau. Ponas Dilonas šiaip ne 
taip sugebėjo atsistoti. Jis lėtai sukosi aplinkui, virš nudegimų sūkuna- 
vo dūmai, pilki jų ratilai sruvo iš burnos. - Kas jam atsitiko? 

Pro tarpdurį išniro apsiašarojusi Širlė. 

- Padėkite Di! Jis dega! 

Prie mūsų prisijungė Hadis, kuris švokštė, lyg būtų dalyvavęs bė- 
gimo varžybose. 

- Kas, po velnių, čia vyksta? 

Nespėjus niekam atsakyti, jis pats viską pamatė. Ponas Dilonas 
vėl susmuko. Mes atsargiai prie jo priėjome. Širlė nusileido laipteliais 
ir pripuolė prie šuns pirma. 

- Neliesk kailio, - perspėjo Džordžas. 

Nepaisydama jo žodžių, Širlė palytėjo delnu pono Di sprandą ir 
tučtuojau atitraukė ranką. 

- Šuo liepsnoja iš vidaus, - sukuždėjo ji. 

Viaukčiodamas ponas Di pamėgino atsistoti. Įrėmęs į asfaltą 
priekines letenas, lėtai nušliaužė į tolimąjį mašinų aikštelės galą, kur 
stovėjo Kerčio “Beleras" ir Dikio-Dako “Tojota". Šuo aiškiai apako, 
nes jo akys virto garuojančiais baltais drebučiais. Kad ir kaip ten bū- 
tų, ponas Di kepurnėjosi, priekinėmis letenomis vilkdamas pirmyn li- 
kusią kūno dalį. 

- Jėzau... - sulemeno Hadis. 

Širlės skruostai pažliugo ašaromis. Dūstančiu balsu ji išspaudė: 

- Prašau, dėl Dievo meilės, negi niekas negali jam padėti? 

Mintyse išvydau ryškų vaizdą. Pamačiau, kaip griebiu žarną, ku- 
rios ritinį Arkis laikė po kranu, styrančiu pastato šone, atsuku čiaupą, 
pribėgu prie pono Di ir įkišu šaltą varinę tūtą jam į nasrus, kad ger- 
klėn besiliejantis vanduo užgesintų gaisrą. 

Iš dėklo išsitraukęs pistoletą Džordžas nudrožė link merdinčios 
būtybės, kitados besivadinusios nuovados talismanu. Tuo tarpu apa- 
kęs, tirštėjančių dūmų debesyje nugrimzdęs Di tęsė kelionę Kerčio 
“Belero" ir Dikio-Dako “Tojotos" pusėn. Įdomu, pagalvojau, kiek lai- 
ko praeis, kol liepsnos ištrūks laukan ir šuo paskęs ugnies kamuolyje 
kaip savižudžiai budistų vienuoliai, kurie susidegindavo per Vietnamo 
karą? 

Džordžas sustojo ir pakėlęs aukštyn ginklą kreipėsi į Širlę: 

- Tai vienintelė išeitis, brangioji. Tiesa? 
- Taip, tik paskubėk, - greitakalbe atsiliepė ji. 


DABAR: ŠIRLĖ 


Pažvelgiau į Nedą. Šis sėdėjo nuleidęs žemyn galvą, plaukai už- 
krito jam ant kaktos. Ranka kilstelėjau vaikino smakrą, kad jis maty- 
tų mano akis. 

- Mes neturėjome kitos išeities, - tariau. - Juk supranti, ar ne? 

Akimirką jis tylėjo, ir mane persmelkė baimė. Galiausiai sukinkavo 
galva. 

Pažiūrėjau į Sendį Diborną, spoksantį į Kerčio sūnų. Niekada 
anksčiau neteko regėti taip sunerimusio seržanto. 

Edžiui pradėjus kalbėti, aš atsisėdau ir įsiklausiau. Keista, kokia 
artima kartais atrodo praeitis. Regis, galėtum paliesti ją ranka. Tik... 

Tik nežinia, kas iš tiesų to norėtų. 


TUOMET: EDIS 


Tuo melodrama ir baigėsi. Pilkašvarkis patrulis su plačiakrašte 
skrybėle, kurios šešėlis aptemdė akis, tiesiog pasilenkė ir ištiesė ran- 
ką lyg norėdamas paguosti verkiantį vaiką. “Riugerio" vamzdį įrė- 
męs į rūkstančią šuns ausį, paspaudė gaiduką. Nuaidėjo griausmin- 
gas šūvis, ir ponas Di išsikėtojo ant asfalto. Nuo kailio tebesmilko dū- 
mų gijos. 

Džorždas įkišo ginklą į dėklą, atšlijęs užsidengė veidą delnais ir 
kažką suriko. Nežinau ką, nes rankos prislopino žodžius. Drauge su 
Hadžiu bei Širle priėjome prie Džordžo. Visi trys jį apkabinome. Taip 
ir stovėjome sustingę mašinų aikštelės viduryje, D-6 visureigis liko už 
nugaros, B angaras - iš dešinės, priešais negyvas tysojo mūsų nuova- 
dos šuo, kuris nekeldavo jokių rūpesčių ir niekam neįkyrėdavo. Mes 
užuodėme svilėsių kvapą, nebyliai pajudėjome į dešinę, prieš vėją, 
vilkdami kojas per asfaltą, kol kas negalėdami atsiplėšti vieni nuo ki- 
tų. Nepratarėme nė žodžio. Lūkuriavome mintyse spėliodami, ar šuo 
iš tikrųjų užsidegs. Tačiau ugnis neįsiplieskė. Matyt, lavonas netiko 
pakuroms. Šuo mažumėlę išsipūtė, ir jo viduje pasigirdo šleikštus 
pūkštelėjimas, tarsi kažkas būtų susprogdinęs popierinį maišelį. Spė- 
ju, kad dujų slėgio neatlaikė pono Di plaučiai. Garsui nutykus, dūmai 
praretėjo. 

- Padaras iš “Biuiko" jį nunuodijo, tiesa? - paklausė Hadis. - 
Įkandęs suleido nuodų. 

- Per švelniai pasakyta, - paprieštaravau. - Tas rausvaplaukis 
močkrušys pripurškė į poną Di napalmo. - Prisiminęs, jog šalia stovi 
Širlė, kuri nepakentė keiksmų, sumurmėjau: - Atsiprašau. 

Įsmeigusi akis į poną Diloną ji, regis, manęs neišgirdo. 

- Ką dabar darysime? - pagaliau prabilo. - Turite kokių nors įdo- 
mių minčių? 

- Ne-e, - papurčiau galvą. - Padėtis visiškai nevaldoma. 

- Tikėkimės, jog tu klysti, - atsiliepė Džordžas. - Hadi, ar priden- 
gei baidyklę brezentu? 

- Aha. 

- Ką gi, pirmas žingsnis žengtas. Kaip klostosi reikalai Potinvilyje, 
Širle? 

- Vaikams pavojus negresia. Žuvo autobuso vairuotoja, bet, turint 
omenyje, kaip iš pradžių siaubingai viskas atrodė, sakyčiau... - ji taip 
sukando lūpas, kad šios beveik išnyko, gerklėje kažkas sugurgėjo. - 
Atleiskite, bičiuliai... 

Žingsniuodama ant sumedėjusių kojų, prispaudusi ranką prie bur- 
nos, Širlė užsuko už nuovados kampo. Kai ji dingo iš akiračio, virtusi 
miglotu šešėliu, pasigirdo galingas žiaugčiojimas. Mes trise tylėdami 
stovėjome prie rūkstančio šuns lavono, kol po kelių minučių ji grįžo 
mirtinai išbalusi, valydamasi burną “Klineks" servetėle. Pratęsė kal- 
bą nuo tos vietos, kur ją nutraukė. Tarytum būtų paprasčiausiai 
krenkštelėjusi arba nuvaikiusi nuo veido musę: - ...sakyčiau, jog re- 
zultatas gan menkas. Įdomu, kokius rezultatus mes galėsime parody- 
ti? 

- Susisiek su Kerčiu ir seržantu, - liepė Džordžas. - Geriau būtų, 
jei pirmiausia užmegztum ryšį su Toniu, nes, šnekoms pakrypus apie 
“Biuiką", jis išsaugoja daugiau sveiko proto. Jūs su manimi sutinkate? 

Mudu su Hadžiu linktelėjome. Širlė pasekė mūsų pavyzdžiu. 

- Perduok jam, kad pas mus kodas D. Tegul seržantas kuo sku- 
biau parlekia į nuovadą. Jis turėtų suprasti, jog padėtis nekritiška, bet 
velniškai artima krizei. Be to, pasakyk, jog čia Kubrikas. - Tai dar 
vienas žargoniškas žodelis, naudojamas (kiek žinau) vien tik mūsų 
dalinyje. Kubrikas pastatė “2001-ųjų metų odisėją“, o skaičius 2001 
reiškia PVP kodą - “pabėgusį kalinį". Man teko girdėti jį iš kitų lūpų, 
bet ne iš savo. 

- Kubrikas, aiškų. - Išklausiusi įsakymų, Širlė truputį aprimo. - Ar 


Nuaidėjo griausmingas pokštelėjimas. Širlė tyliai suspigo, mes tri- 
se atsigręžėme į angarą vieningai nusitverdami už savo ginklų. Staiga 
Hadis nusijuokė. Paaiškėjo, kad vėjas užtrenkė šonines garažo duris. 

- Eik, Širle, - paragino Džordžas. - Iškviesk seržantą. 

- O kaip Brajanas Lipis? - paklausiau. - Paieškos neskelbsime? 

Hadis atsiduso. Nusitraukė nuo galvos skrybėlę. Pasitrynė spran- 
dą. Pažiūrėjo į dangų. Vėl užsimaukšlino kepurę. 

- Nežinau, - pagaliau atsakė. - Jei kas ir skelbs jo paiešką, tai ne 
mes. Tegul sprendimą priima seržantas. Už tai ir gauna savo šla- 
mančiųjų krūvas. 

- Logiška, - pripažino Džordžas. Nusimetęs atsakomybės naštą 
nuo savo pečių jis atsipalaidavo. 

Širlė apsisuko ketindama grįžti į nuovadą, žvilgtelėjo per petį. 

- Apdenkite jį kuo nors, - paprašė. - Vargšelis ponas Di. Nuo šito 
vaizdo man plyšta širdis. 

- Gerai, - tariau ir žengiau B angaro pusėn. 

- Edi? - šūktelėjo Hadis. 

- Ką? 

- Būdelėje rasi pakankamai didelę brezento skiautę. Neik į gara- 
žą. 

- Kodėl? 
- Todėl, kad “Biuikas" niekaip nenurimsta. Man baugu, jog iš an- 
garo tu gali negrįžti. 

- Supratau. Tau nereikės manęs įkalbinėti. 

Stoginėje išties aptikau melsvą brezento atraižą. Patraukęs atgal, 
kad apdengčiau ja pono Di lavoną, trumpam sustojau prie vartų. 
Delnus priglaudžiau prie smilkinių, nuslopindamas atspindį. Norėjau 
pažiūrėti į termometrą ir įsitikinti, jog viduje neslankioja mano senas 
mokyklos laikų draugužis Brajanas. Niekur jo nepastebėjau, tempe- 
ratūra pakilo aukštyn vienu ar dviem laipsniais. Peizažas pasikeitė tik 
vienu aspektu. Bagažinės dangtis - nuleistas. 

Krokodilas užčiaupė savo nasrus. 


DABAR: SENDIS 


Širlė, Hadis, Edis... susipynę balsai man skambėjo kaip nuostabi 
melodija, jie kalbėjo tarsi kažkokios keistos pjesės veikėjai. Edis pa- 
reiškė, esą krokodilas užčiaupė savo nasrus, ir pats prikando liežuvį. 
Laukiau, kol jis arba kuris nors kitas pratęs pasakojimą, tačiau visi 

tylėjo. Supratau, jog pjesė baigėsi. Užtat Nedas Vilkoksas nesupra- 
to. Gal ir susigaudė, tik nenorėjo to pripažinti. 

- Na? - nekantraudamas paragino jis. 

Kas atsitiko, kai išskrodėte pseudošikšnosparnį? Papasako- 
kite apie žuvį. Išklokite man viską. Svarbiausia, man reikia isto- 
rijos su pradžia, viduriu, pabaiga ir normaliais paaiškinimais. 
Nes aš to nusipelniau. Dviprasmybėms čia ne vieta. Aš jas atme- 
tu. Man būtina istorija. 

Tokį požiūrį iš dalies galėjo paaiškinti jaunas jo amžius. Juk vaiki- 
nas susidūrė su kažkuo nežemišku. Iš dalies, bet ne visiškai. Mano 
nuomone, smalsumą papildė elementarus, nė kiek nežavintis egoiz- 
mas. Jis manė turįs tam teisę. Ar jūs nepastebėjote, jog mes patys iš- 
paikiname sielvarto prislėgtus žmones? Jie įpranta prie lepinimo. 

- Kas “na"? - paklausiau lediniu balsu, tačiau vaikinuko neatšal- 
džiau. 

- Kas įvyko, kai grįžo seržantas Skūndistas su mano tėvu? Ar jūs 
sugavote Brajaną Lipį? Ar jis ką nors matė? Kam nors papasakojo? 
Viešpatie, jūs negalite dabar sustoti! 

Nedas klydo, mes galėjome sustoti, kada tik panorėję. Nutylėjęs 
šį faktą (bent jau kuriam laikui) atsakiau: ne, Brajano Lipio mes ne- 
sugavome. Prakeiktam neonaciui Kubriko kodas galioja iki šių dienų. 

- Kas rašė ataskaitą? - paklausė Nedas. - Jūs, Edi? Ar patrulis 
Morganas? 

- Džordžas, - atsakė šis su vypsniu lūpose. - Jam visada geriau 
sekėsi kurpti protokolus. Koledže mokėsi kūrybinio rašymo. Nuolat 
kartodavo, jog geras patrulis privalo būti susipažinęs su kūrybinio 
rašymo pagrindais. Kai tą dieną visi išskydome, būtent Džordžas ne- 
leido mums panikuoti, ar ne, Hadi? 

Patrulis Rojeris pritardamas linktelėjo. 

Edis pakilo nuo suolelio, susinėrė rankas už sprando ir taip pasirą- 
žė, kad išgirdome trakštelint jo kaulus. 

- Trauksiu namo, bičiuliai. Pakeliui užsuksiu į “Volę". Išgersiu 
ir limonado jai neužtenka. 

Nedas pervėrė jį nuostabos, pykčio ir paniekos sklidinu žvilgsniu. 

- Nevažiuokite! Aš noriu išgirsti viską! 

Edis, kuriam paskutiniu metu vis labiau nesisekė kovoti su virš- 
svoriu, pasakė tai, kas sukosi mano ir mūsų visų galvose. Jis atsiliepė 
niūriai dėbtelėjęs į Nedą: 

- Ką tik išgirdai, vaiki. Tik pats to nežinai. 

Palydėjęs jį akimis, vaikinas atsigręžė į mus. Vienintelė Širlė žvel- 
gė į Nedą su užuojauta ir, jei neapsirinku, liūdesiu. 

- Kodėl Edis tvirtina, kad aš viską išgirdau? 

- Todėl, kad daugiau nėra ką pasakoti, išskyrus kelis anekdotus, - 
suniurzgiau, - bet ir tie neką įdomesni už grūdus, likusius spragėsių 
dubenyje, ant dugno. Kalbant apie Brajaną Lipį, savo ataskaitoje 
Džordžas parašė: “Patruliai Morganas ir Džeikubua šnekėjo su pilie- 
čiu ir įsitikino, kad jis blaivus. Pilietis neigė panaudojęs fizinį smurtą 
prieš savo merginą, ir patrulis Džeikubua patvirtino, jog mergina nie- 
kuo nesiskundė. Pilietis buvo paleistas". 

- Bet Lipis išspyrė visureigio langą! 

- Teisingai. Taip susiklosčius aplinkybėms, Džordžas su Edžiu 
negalėjo prašyti kompensuoti nuostolių. 

- Ką gi jūs darėte? 

- Nupirkome naują langą sukrapštę pinigų iš nenumatytų išlaidų 
fondo. “Biuiko 8* fondo, jei nori, kad sudėčiau taškus ant “i. Šla- 
mančius laikome virtuvėje, toje pačioje vietoje kaip visada, tuščioje 
kavos skardinėje. 

- Aha, iš ten ihr paėmėme pinigus, - patvirtino Arkis. - Pehr tiek 
metų vahrgšei kavos skahrdinei ne sykį teko sumokėti už “Biuiko" iš- 
daigas. - Jis atsistojo, irgi pasirąžė. - Laikas atsisveikinti, behrniukai 
ihr mehrgaitės. Skihrtingai nuo kai kuhrių iš jūsų, aš tuhriu dhraugų - 
pehr dienines pokalbių laidas taip vadina asmeninį gyvenimą. Nohrė- 
tum dahr kai ką sužinoti apie tą dieną, Nedai? 

- Be abejo. 

- Jie palaidojo poną Di. - Jis ištarė žodį “palaidojo" nukirsdamas 
galūnę. - Kahrtu su įhrankiais, kuhriais sukapojo baidyklę. Mano 
ghrąžtą taip pat užkasė, bet niekas neišskyhrė man pinigėlių, kad nu- 
sipihrkčiau naują! 

- Tu neužpildei MNS, - paaiškino Širlė. - Žinoma, popierizmas - 
lyg rakštis pasturgalyje, bet... - ji gūžtelėjo pečiais tarsi sakydama: 
taip sukasi pasaulis. 

Arkis įtariai susiraukė. 

- MNS? Kas tai pehr velnias? 

- Mėšlinų nesėkmių sąrašas, - rimtai atsiliepė Širlė. - Kartą per 
mėnesį siunčiame jį kapelionui. Dieve, dar nesu regėjusi tokio kieta- 
kakčio. Ko tave mokė armijoje? 

Arkis numojo ranka, tačiau jo lūpų kampučiai pakilo aukštyn. Per 
tiek metų jis spėjo priprasti prie pašaipų. 

- Užsičiaupk, hragana! 

- Įgėlė tau kaip reikiant, Arki, - nusišypsojau. Nedas nė nevypte- 
lėjo, tarytum visi tie pokštai ir kandžios replikos - raminantys vaistai 
- būtų prasprūdę jam pro ausis. 

- Ką tuomet veikėte jūs, Arki? - pasiteiravo vaikinas. 

Mašinų stovėjimo aikštelėje Edis Džeikubua užvedė savo auto- 
mobilio variklį ir įjungė žibintus. 

- Atostogavau. Savo bhrolio fehrmoje, Viskonsine. Taigi gahražą 
teko išvalyti kitiems. - Arkis nepajėgė nuslėpti pasitenkinimo. 

Pravažiuodamas pro šalį Edis pamojo. Mes atsakėme tuo pačiu. 
Nedas kilstelėjo ranką, tačiau iš jo veido neišnyko nerimo išraiška. 

- Man irgi metas namolio, - pratarė Filas. Nuspriegęs cigaretės 
nuorūką, pašoko ant kojų, pasitaisė diržą. - Vaiki, užbaikime tuo, jog 
tavo tėvas buvo puikus policininkas, D patrulinio dalinio pasididžiavi- 
mas. 

- Bet aš noriu žinoti... 

- Visiškai nesvarbu, ką tu nori žinoti, - švelniai nutraukė jį Filas. 
- Kertis miręs, tu - gyvas. Ir tai faktas, kaip sakydavo Džo Fraidis. 
Labos nakties, seržante. 

- Labos nakties, - atsakiau lydėdamas žvilgsniu nueinančius Arkį 
ir Filą. Automobilių aikštelę užliejo mėnulio šviesa, ir aš pastebėjau, 
jog vyrai nė karto nepakreipė galvos į B angarą. 

Ant suoliuko likome sėdėti keturiese - aš, Hadis, Širlė ir, žinoma, 
Nedas. Kerčio Vilkokso sūnus, kuris ateidavo pas mus nupjauti veją, 
sugrėbti lapus, valyti sniego pusnis, kai šaltis pradėdavo laužyti Arkio 
kaulus. Kerčio sūnus, nusispjovęs į futbolo komandą ir prisijungęs 
prie mūsų, idant kuo ilgiau išsaugotų tėvo atminimą. Su kokiu pasidi- 
džiavimu vaikinas demonstravo laišką iš Pitsburgo universiteto... tai 
prisiminęs susigėdau dėl to, kad jaučiau jam pyktį. Juk žinojau, ką jis 
išgyveno ir ko neteko. Kad ir kaip ten būtų, Nedas - ne vienintelis 
berniukas, praradęs gimdytoją. Jis bent galėjo dalyvauti laidotuvėse 
ir matyti savo tėvo pavardę, iškaltą memorialinėje lentoje priešais 
nuovadą, šalia kapralo Breidžio Polo, patrulių Alberto Rico bei Se- 
miuelio Stamsono, žuvusio aštuntame dešimtmetyje, praminto patru- 
liu Medžiokliu. Iki jo mirties medžioklinius šautuvus laikėme specia- 
liuose dėkluose, kurie būdavo tvirtinami iš vidinės visureigių stogo 
pusės: jei prisireikdavo ginklo, tiesiog pakeldavai ranką ir jį paimda- 
vai. Į eismą kontroliavusio Stamsono mašiną, kuri stovėjo ant skiria- 
mosios juostos, įsirėžė kitas automobilis. Už vairo sėdėjo girtut girtu- 

tėlis vyrukas, lėkęs maždaug šimto penkių mylių per valandą greičiu. 
Patrulinis visureigis susitraukė kaip akordeonas. Degalų bakas ne- 
sprogo, tačiau dėklas su šautuvu nukirto Stamsonui galvą. Nuo 
1974-ųjų tvirtiname savo šaudykles po prietaisų skydu. Nuo 1973-ių- 
jų Semo Stamsono pavardė puikuojasi ant paminklinės lentos. Mes 
sakome, “ant akmens". Enis Rafertis įtrauktas į dingusiųjų be žinios 
sąrašą, todėl jo pavardė neiškalta granito luite. Anot oficialios versi- 
jos, patrulis Džordžas Morganas žuvo valydamas savo ginklą (tą patį 
“Riugerį", nutraukusį pono Dilono kančias). Kadangi atsisveikino su 
gyvybe ne tuomet, kai vykdė tarnybines pareigas, vietos memoriali- 
nėje lentoje jam neatsirado. “Ant akmens nepakliūsi dė! darbo, - kar- 
tą pasakė Tonis Skūndistas išvydęs, jog žvalgausi į iškaltas pavar- 
des. - Gal ir gerai, antraip tektų pastatyti tuziną paminklų". 

Paskutinis užrašas skelbė: Kertis K. Vilkoksas, 2001 liepa. Žuvo 
atlikdamas tarnybinę pareigą. Nelabai malonu regėti savo tėvo pa- 
vardę, išraižytą granite, kai tu nori... kai tau reikia gyvo tėvo. Bet tai 
geriau negu nieko. Eniui irgi derėtų būti “ant akmens“, kad jo šlykš- 
čioji sesuo, atėjusi prie memorialinės lentos, galėtų pamatyti savo 
brolio pavardę. Deja, eilutės, užsimenančios apie patrulį Rafertį, nė- 
ra. Ką gi ji turi? Reputaciją senos atgrasios ponios, kuri pamačiusi, 
jog esi apimtas liepsnų, netgi nesiteiktų tavęs apčiurkšti. Per tuos 
metus Drakonė nuolat mėgindavo mums įkąsti, todėl nieko keista, 
kad nepuoselėjome jai nė menkiausio prielankumo. Tegalėjome už- 
jausti. Visgi likimas atseikėjo Editai Hajams daugiau nemalonių negu 
berniukui, kuris bent žinojo, jog tėvas tikrai negrįš namo ir kaltai išsi- 
šiepęs nepradės aiškinti, kodėl jo kišenėje švilpauja vėjai, iš kur toks 
įdegis ir kodėl jį suriečia nežmoniškas skausmas, kai tenka nusišla- 
pinti. 

Šis vakaras niekuo manęs nepradžiugino. Tikėjausi, kad, išklau- 
sius istoriją, vaikinukui palengvės (posakis “tiesa išvaduoja" tikriau- 
siai priklauso kvailio lūpoms), tačiau jo veido išraiška bylojo ką kita. 
Taip, smalsumą reikėtų patenkinti - kodėl tuomet Nedas Vilkoksas 
neatrodė patenkintas? Jo akyse vis dar spindėjo godus pažinimo troš- 
kimas. Retsykiais panašų žvilgsnį regėdavau Kerčio fizionomijoje. 
Dažniausiai tada, kai priešais B angaro langus jis sustingdavo lauko 
stiklo, akys primerktos, lūpų krašteliai mąsliai nusvirę žemyn. Obuo- 
lys nuo obels netoli krenta, tiesa? Viena karta perduoda kitai šį tą ge- 
ra arba bloga... arba kažką siaubinga. 

- Mūsų visų giliu įsitikinimu, Brajanas Lipis nušuoliavo į žaliuosius 
laukus, - pratariau. - Nenustebčiau, jei tai būtų tiesa. Niekas negalė- 
tų tam paprieštarauti. Jis tarytum spuogas, bjaurojęs žemės paviršių. 
Lipiui išnykus, jo mergina greičiausiai išsaugojo savo gyvybę. 

- Vargu, - suburbėjo Hadis. - Kertu lažybų, kad ji susirado Braja- 
no Lipio antrininką, tik su kitokios spalvos plaukais. Tokios moterys 
paprastai renkasi vyrus, kurie talžo jas negailėdami jėgų, kol galų ga- 
le kuris nors smogia per stiprų smūgį. Jos nepajėgia įsivaizduoti gy- 
venimo be mėlynių ant rankų ir veido. 

- Ji nesikreipė į policiją dėl Lipio dingimo, - įsiterpė Širlė. - Tos 
moters prašymo aš nemačiau, nors į mano akiratį papuola tiek mies- 
to, tiek apygardos dokumentai. Giminės irgi nerašė pareiškimo. Ne- 
žinau, kaip susiklostė jos gyvenimas, bet spėju, jog, Lipiui prapuolus, 
visi lengviau atsiduso. 

- Negi jūs tikite, kad jis išsmuko pro sudaužytą langą ir tiesiog pa- 
bėgo? - paklausė Nedas Hadžio. - Juk pats ten buvote. 

- Ne, tiesą sakant, netikiu. Bet mano nuomonė neturi jokios 
reikšmės. Svarbiausia tai, ką seržantas kiaurą vakarą bandė įkalti į 
tavo kietą galvelę: mes nežinome. 

Lyg nieko neišgirdęs vaikis atsisuko į mane. 

- Kaipgi mano tėvas, Sendi? Kur, jo manymu, išgaravo Brajanas 
Lipis? 

- Juodu su Toniu neabejojo, kad Brajanas nukeliavo ten pat, kur ir 
Enis Rafertis bei žiurkėnas Džimis. Kalbant apie nužudyto padaro la- 
voną... 

- Tas kalės vaikas netrukus supuvo. - Širlei akivaizdžiai knietėjo 
pakeisti temą. - Jei norėsi, galėsi pažiūrėti nuotraukas, nors nieko 
ypatingo neišvysi. Jos neparodys, kaip ateivis atrodė mėgindamas nu- 
simesti poną Di, kaip žaibiškai jis judėjo ir kaip garsiai žviegė. Visiš- 
kai nieko neparodys. Papasakoti taip, kad suprastum, irgi neįmano- 
ma. Iš tavo veido matau, jog nesuvoksi. Ar žinai, kodėl praeitis - tai 
praeitis, branguti? 

Nedas papurtė galvą. 

- Todėl, kad jos negalima sugrąžinti. - Širlė pažvelgė į savo ciga- 
rečių pakelį, linktelėjo galva, turbūt pasitenkinusi tuo, ką išvydo, įmetė 
ji į rankinę ir atsistojo. - Važiuoju namo. Manęs laukia dvi katės, ku- 
rias reikėjo pašerti prieš tris valandas. 

Štai tikroji Širlė - Amerikos numylėtinė, kaip sakydavo Kertis, no- 
rėdamas iš jos pasišaipyti. Nei vyro (kažkada, vos baigusi vidurinę, 
antrąją pusę turėjo), nei vaikų. Tik pora kačių ir padorus atlygini- 
mas. Kaip ir aš, ji susiejo savo gyvenimą su D patruliniu daliniu. Žo- 
džiu, gyva klišė, ir jeigu jums nepatinka šis posakis, sugalvokite ką 
nors patys. 

- Širle? 

Graudus Nedo balsas privertė ją atsigręžti. 

- Ką, branguti? 

- Ar jums patiko mano tėvas? 

Ji apglėbė vaikino pečius, pasilenkė ir pakštelėjo tiesiai į kaktą. 

- Aš jį mylėjau, vaikeli. Ir tave myliu. Mes papasakojome, ką ga- 
lėjome. Patikėk, lengva nebuvo. Viliuosi, mūsų istorija tau padės. - 
Patylėjusi pridūrė: - Viliuosi, to užteks. 

- Man taip pat norėtųsi tuo tikėti, - atsakė jis. 

Širlė stipriau spūstelėjo Nedo pečius. Paleidusi juos išsitiesė. 

- Hadsonai Rojeri, gal palydėtum panelę iki mašinos? 

- Su malonumu, - tarė Hadis įsikibdamas jai į parankę. - Susitik- 
sime rytoj, Sendi? Tebedirbi dieninėje pamainoje? 

- Kol šviečia ryški saulė, - sulinksėjau. - Pasimatysime. 

- Verčiau važiuok namo ir išsimiegok. 

- Būtinai. 

Jiedu su Širle pasišalino. Mes su Nedu stebėjome, kaip porelė nu- 
tolsta. Pamojavome rankomis, kai jie praburzgė pro rūkalių suoliuką 
- Hadis vairavo seną didžiulį “Niujorkerį", Širlė riedėjo miniatiūrinia- 
me “Subaru", ant kurio buferio švytėjo lipdukas su užrašu: MANO 
KARMA SUVAŽINĖJO MANO DOGMĄ. Kai galiniai jų žibintai 
pranyko už nuovados kampo, išsitraukiau iš kišenės savąjį pakelį ci- 
garečių, dirstelėjau vidun. Teliko viena. Sutrauksių ją ir mesiu rūkyti. 
Kartojau sau šią žavingą pasakaitę mažiausiai dešimt metų. 

- Jūs tikrai daugiau neturite ką man papasakoti? - nusivylęs pasi- 
teiravo Nedas. 

- Tikrai. Nepanašu į pjesę, ar ne? Trečiojo veiksmo nėra. Tonis 
su tavo tėvu dar penkerius metelius eksperimentavo, kol pagaliau 
nutarė išsikviesti Baibį Rotą. Paprastai Kertis bandydavo kuo nors 
įtikinti Tonį, ir man dažniausiai tekdavo atsidurti tarp dviejų ugnių. Pa- 
sakysiu tau tiesą: po Brajano Lipio dingimo ir pono Dilono mirties 
pradėjau griežtai reikalauti, kad paliktume “Biuiką" ramybėje. Mums 
tereikia stebėti mašiną, tvirtinau, galbūt kartais pasimelsti, kad ji su- 

byrėtų į šipulius arba išgaruotų ten, iš kur atvyko. O taip, ir nudėti 
bet kokius padarus, kurie išlįstų iš bagažinės pakankamai gyvi, kad 
atsistotų ir ieškodami išėjimo imtų blaškytis po garažą. 

- Tokie įvykiai kada nors pasikartojo? 

- Tave domina, ar mes susidūrėme su kitu rausvagalviu ateivių? 
Ne. 

- Ką sakė Baibis? 

- Jis išklausė Tonio ir tavo tėvo, dar sykį žvilgtelėjo į “Biuiką", ta- 
da išvažiavo. Pareiškė, esą jis per senas, kad pradėtų tyrinėti kažką 
tokio, ko neįmanoma paaiškinti įprasto pasaulio dėsniais. Sakė, jog 
ruošiasi ištrinti “Biuiką" iš savo atminties ir pasiūlė Toniui bei Ker- 
čiui padaryti tą patį. 

- Viešpatie! Nejau taip kalbėti galėjo mokslininkas? Jėzau, jis tu- 
rėjo būti pakerėtas! 

- Tavo tėvas buvo mokslininkas, - tariau. - Mėgėjas, bet gan ne- 
blogas. Iš mašinos išnirę padarai ir susidomėjimas pačiu “Biuiku" - 
štai kas pavertė jį mokslininku. Pavyzdžiui, pseudošikšnosparnio 
skrodimas. Beprotybė, žinoma, bet kaip kruopščiai jis tam rengėsi... 
tai man priminė brolius Raitus prieš pirmąjį jų skrydį savo trapiuoju 
lėktuvėliu. Kita vertus, Baibis Rotas... kartais Baibis su pasididžiavi- 
mu vadindavo save mikroskopo mechaniku. Jis sąmoningai susiauri- 
no savo veiklos sritį. Mechanikai nekenčia paslapčių. Mokslininkai - 
ypač mėgėjai - jas dievina. Tavo tėvas buvo savotiškai skilęs į dvi 
asmenybes. Kaip policininkas, jis negalėjo pakęsti paslapčių. Kaip 
“Rodmasterio" tyrinėtojas... na, tarkim, tuomet jis tapdavo visiškai 
kitoks. 

- Kuris iš tųdviejų tipų jums patiko labiau? 

Trumpam susimąsčiau. 

- Žinai, taip berniukas klausia tėvų, ką tie myli labiau - jį ar seserį. 
Į tokį klausimą sąžiningo atsakymo nesulauksi. Nors, atvirai kalbant, 
mėgėjas moksliukas mane baugino. Šiek tiek gąsdino ir Tonį. 

Vaikinukas nugrimzdo į savo mintis. 

- Būtybės išlindo iš “Biuiko" dar kelis sykius, - pratęsiau. - 1991- 
-aisiais pasirodė paukštis su keturiais sparnais. 

- Keturiais!.. 

- Teisingai. Jis mažumėlę paskraidė, atsitrenkė į sieną ir krito ne- 
gyvas. 1993-iųjų rudenį, po vieno iš šviesos drebėjimų, atsivėrė baga- 
žinė, ir paaiškėjo, kad ji iki pusės pilna žemių. Kertis norėjo palikti jas 
ten pat ir pažiūrėti, kas iš to išeis. Iš pradžių Tonis pritarė tokiam su- 

manymui, bet vėliau jos pradėjo dvokti. Niekada nemaniau, jog že- 
mės pūva. Matyt, viskas priklausė nuo to, iš kur jos atsirado. Žvel- 
giant iš šalies, turbūt atrodėm kaip pamišėliai, bet mes... mes užka- 
sėme tą dirvožemį. Ar gali tuo patikėti? 

Nedas linktelėjo. 

- Mano tėvas stebėjo tą vietą, kur pakasėte žemes? Aišku, stebė- 
jo. Laukė, kol ten kas nors išaugs. 

- Jis tikriausiai tikėjosi tų keistųjų lelijų. 

- Ar pasisekė? 

- Žiūrint, ką tu vadini sėkme. Niekas ten neišdygo. Žemes iš ba- 
gažinės suvertėme į duobę netoli tos vietos, kur palaidojome poną Di 
ir įrankius. Monstro liekanas, neištirpusias į gleives, sumetėme į 
šiukšlių krosnelę. Dirvos plotelis, kur užkasėme žemes, iki šiol plikas. 
Kiekvieną pavasarį ten pasirodo daigai, bet jie visada nunyksta. Gal- 
būt laikui bėgant padėtis pasikeis. 

Lūpomis suspaudžiau paskutinę cigaretę ir ją prisidegiau. 

- Po pusantrų metų “Biuikas" išspjovė dar vieną raudoną lazdos 
pavidalo driežą. Negyvą. Daugiau jokių padarų nematėme. Tai že- 
mės drebėjimų purtomas kraštas, gali neabejoti, tik tiek, kad pasta- 
ruoju metu drebėjimai nebūna labai stiprūs. Tačiau, slankiojant aplink 
“Biuiką", vis vien patartina neprarasti budrumo. Mašina panaši į seną 
surūdijusį šautuvą, kurio vamzdis užkimštas purvu. Toks ginklas ne- 
pavojingas, jei neužmiršti atsargumo priemonių. Vieną dieną - tuo ti- 
kėjo tiek Tonis, tiek tavo tėvas, ir, suprantama, aš pats - senoji gelda 
pati subyrės. Akimirksniu, kaip vienakinkis fajetonas iš eilėraščio. 

Miglotas vaikino žvilgsnis liudijo, kad jis nenutuokia, kokį eilėraštį 
turiu omenyje. Siaubas, koks šiais laikais regresavęs jaunimas. 

- Aš jaučiu “Biuiko" trauką, - staiga tarė Nedas. 

Balso intonacija mane sukrėtė, ir aš įdėmiai jį nužvelgiau. Kaip ir 
anksčiau, vaikinas atrodė jaunesnis nei aštuoniolikos metų. Papras- 
čiausias berniukas, sukryžiavęs sportbačiais apautas kojas, žvaigž- 
džių šviesoje boluojančiu veidu. 

- Tikrai? - paklausiau. 

- Tikrai. O jūs? 

Spėju, jog automobilio trauką jautė visi patruliai, per porą dešimt- 
mečių varstę nuovados duris. Lygiai taip pat, kaip žmonės, gyvenan- 
tys jūros pakrantėje ir jaučiantys būsimus potvynius bei atoslūgius. 
Dažniausiai mes jos tiesiog nepastebėdavome, kaip nepastebime sa- 


251 


vo nosies, nuolat šmėžuojančios akiratyje. Bet kartais trauka skaus- 
mingai sustiprėdavo. 

- Aš irgi, - atsakiau. - Bent jau Hadis garantuotai jautė. Kaip ma- 
nai, kas būtų įvykę tą dieną, jeigu jis būtų įlindęs į “Biuiko" bagažinę? 

- Jums išties neteko girdėti tos istorijos iki šiandienos vakaro, 
Sendi? 

Papurčiau galvą. 

- Kažkodėl jūs nė kiek nenustebote. 

- Kai šnekame apie “Biuiką", aš daugiau niekuo nesistebiu. 

- Nejau galvojate, kad jis tikrai būtų įsirangęs į bagažinę ir užtren- 
kęs dangtį? 

- Taip. Tik abejoju, ar Hadis turi su tuo ką nors bendra. Viskuo 
kalta trauka. Ji iki šiol nedingo, nors seniau buvo stipresnė. 

Vaikinas nutylėjo įsmeigęs akis į B angarą. 

- Tu neatsakei į mano kausimą, Nedai. Kaip manai, kad būtų nu- 
tikę, jam įlindus į “Biuiko" bagažinę? 

- Nežinau. 

Pakankamai logiškas atsakymas, galbūt vaikiškas - tokį gali iš- 
girsti tuziną kartų per dieną, - tačiau mane vis tiek užvaldė susierzi- 
nimas. Vyrukas atsisveikino su futbolo komanda, bet, regis, neužmir- 
šo išmoktų klaidinančių manevrų bei išsisukinėjimų. Įtraukiau dūmą, 
skoniu primenantį sausą šieną, išpūčiau. 

- Nežinai. 

- Ne. 

- Po to, kas nutiko Eniui, Džimiui ir galbūt Brajanui Lipiui, tu ne- 
žinai... 

- Ne visi persikėlė kitur, Sendi. Pavyzdžiui, toji žiurkėnė, Rozalija 
ar Rosalina, nepamenu jos vardo... 

Atsidusau. 

- Galvok, kaip nori. Aš važiuosiu į “Pakelę". Sukramsnosiu sūrai- 
nį. Jei nori, prisijunk prie manęs. Tik su sąlyga, kad šnekėsimės kito- 
mis temomis. 

Pasvarstęs vaikinukas krestelėjo galvą. 

- Ne, verčiau trauksiu namo. Man reikia šį tą apmąstyti. 

- Gerai, bet savo mintimis nesidalink sų motina. 

Nedo veidą perkreipė komiška siaubo grimasa. 

- O Dieve, kuo jūs mane laikote? 

Nusijuokiau ir patapšnojau jam per petį. Nuo vyruko veido nuslin- 
ko šešėliai, ir jis vėl man pasirodė simpatiškas. Kalbant apie Nedo 

klausimus ir vaikišką įsitikinimą, jog istorija privalo turėti pabaigą su 
atsakymais - ką gi, tuo pasirūpins laikas. Matyt, man pačiam magėjo 
išgirsti per daug atsakymų. Įsivaizduojamas, per televiziją ir filmuose 
rodomas gyvenimas kala mums į galvas, neva žmogaus egzistavimą 
sudaro atskleistos tiesos ir netikėti pokyčiai. Kai tampame suaugę, 
pasąmonės lygmenyje susitaikome su šia mintimi. Kad ir kaip būtų, 
vis dėlto tai melas. Gyvenimas keičiasi labai pamažu. Panašiai nu- 
grimzdęs į miegą alsuoja mano jauniausias sūnėnas; retsykiais man 
knieti priglausti delną vaikui prie krūtinės ir įsitikinti, kad jis gyvas. 
Žvelgiant iš tokios pusės, nenumaldomas noras patenkinti smalsumą 
atrodo absurdiškas. Gyvenimiškos istorijos retai kada pateikia atsa- 
kymus. To mane išmokė dvidešimt treji metai, praleisti šalia “Biuiko 
8“. Dabar Kerčio sūnaus veide pamačiau, kad jis galėtų žengti žings- 
nį teisinga kryptimi. Gal net porą. Jei tokie rezultatai šiam vakarui 
nesutramdys noro malti liežuviu, vadinasi, mano smegeninė ne visai 
tvarkinga. 

- Rytoj dirbi? - pasiteiravau. 

- Nuo pat ryto, seržante. Vėl vykdysime savo tarnybines parei- 
gas. 

- Tuomet atidėk apmąstymus kitai dienai ir keliauk miegoti. 

- Reikės pabandyti. - Jis palytėjo mano ranką. - Ačiū, Sendi. 

- Nėra už ką. 

- Jeigu aš pernelyg jums įkyrėjau... 

- Anaiptol, - paprieštaravau. Aišku, Nedas gerokai man įkyrėjo, 
bet jis tiesiog negalėjo kitaip elgtis. Būdamas jo amžiaus, aš tikriau- 
siai dar smarkiau draskyčiau akis. Žiūrėjau į vaikiną, drožiantį link 
restauruoto “Belero", tėvo palikimo, pagaminto maždaug tuo pat me- 
tu, kaip ir automobilis, tūnantis B angare, tik ne tokio gyvo. Pusiau- 
kelėje iki mašinos Nedas sustojo, atsigręžė į garažą. Aš irgi sustingau 
įsikandęs smilkstančią nuorūką, spėliodamas, ką jis darys. 

Vyrukas pajudėjo pirmyn, užuot pasukęs angaro pusėn. Gerai. 
Paskutinį sykį įtraukiau dūmą iš nuostabiojo mirties vamzdelio, jau 
ketinau sutrinti jį į asfaltą, bet persigalvojau ir įmečiau į šiukšlių dėžės 
peleninę, kur styrojo nemažiau kaip pora šimtų nuorūkų. Kiti gali jas 
mėtyti ant žemės - Arkis nesiskųsdamas viską sušluos, - tačiau man 
taip elgtis nedera. Juk aš esu seržantas, žmogus, sėdintis viršininko 
krėsle. 

Grįžau į nuovadą. Dispečerinėje budinti Stefanija Koluči gėrė 

kokakolą ir skaitė žurnalą. Išvydusi mane, padėjo kolos skardinę ant 
stalo, delnu išlygino savo sijono klostes. 

- Kas naujo, širdele? - paklausiau. 

- Nieko ypatinga. Statiniai trukdžiai blėsta kaip visada, pasibaigus 
tiems... tiems šviesos efektams. Ryšys ganėtinai stabilus. 

- Kas įdomesnio keliuose? 

- Devintasis pranešė, jog prie 87-osios magistralės 9-ojo išvažia- 
vimo užsidegė mašina. Pasak Mako, vairuotojas - komivojažierius, 
traukęs į Klivlendą - užsiplieskė kaip degtukas ir nepanoro atlikti 
blaivumo testo. Šešioliktasis nuvažiavo į Statlerį, į “Fordo" remonto 
dirbtuves. Pradėjo streikuoti mašinos variklis. Džefas Katleris užsu- 
ko į Statlerio vidurinę mokyklą, kur suveikė signalizacija. Jis tik pa- 
deda vietiniams farams. 

- Kas dar? 

- Polas Lavingas perdavė kodą 10-98. Jis lekia namo patrulinių 
visureigiu, nes sūnų pakirto astmos priepuolis. 

- Savo ataskaitoje gali neminėti šios smulkmenos. 

Stefa priekaištingai į mane dėbtelėjo tarsi sakydama: pati žinau. 

- Kas vyksta angare? 

- Nieko, - atsakiau. - Tiksliau, viskas grįžta į savo vėžes. Keliau- 
siu namo. Jei kas nors nutiks... - prikandau lūpą, nes pasijutau lyg 
maišu trenktas. 

- Sendi, kažkas ne taip? 

Jei kas nors nutiks, paskambink Toniui Skūndistui, štai ką 
norėjau pasakyti, tarytum nuo tų laikų nebūtų prabėgę dvidešimt me- 
tų, o seržantas dabar nevarvintų seilės, Statlerio globos namuose bu- 
ku žvilgsniu įsistebeilijęs į televizorių. 

- Jei kas nors nutiks, paskambink Frenkui Soderbergui, - prata- 
riau. - Dabar jo eilė stotis prieš vamzdį. 

- Gerai, sere. Labos nakties. 

- Ačiū, Stefa. Susitiksime. 

Eidamas iš pastato pamačiau, kaip “Beleras" lėtai rieda link keliu- 
ko, iš garsiakalbių griaudėjo muzika - Nedas klausėsi vienos iš savo 
mėgstamų grupių, “Vilkou" arba “Džeihoks". Pamojau ranka, ir vai- 
kinas atsakė tuo pačiu. Meiliai nusišypsojo. Sunku patikėti, kad aš 
galėjau ant jo niršti. 

Nupėdinau prie garažo, atsistojau įprasta poza - kojos praskėstos, 
rankos sunertos už nugaros, - kuri leidžia kiekvienam iš mūsų pasi- 
justi respublikonu, niekinančiu savo šalies dykūnus ir Amerikos vėlia- 
vas deginančius užsieniečius. Pažiūrėjau pro langą. “Biuikas" ramiai 

tūnojo viduje, apšviestas palubės lempos (ant betoninių grindų juoda- 
vo visiškai įprastas šešėlis), riogsantis ant savo storų padangų su 
baltais kraštais. Vairas perdėm didelis. Prie skardų, kaip ir anksčiau, 
nelipo dulkės. Įbrėžimai patys užgydavo, nors dabar procesas truk- 
davo ilgiau. Alyvos lygis normalus, riktelėjo žmogus, prieš prading- 
damas už degalinės kampo, ir tai buvo paskutiniai jo žodžiai. Nuo to 
laiko “Biuikas" nė trupučio nepasikeitė, tarsi object d'art, kažkodėl 
paliktas uždarytoje meno galerijoje. Per mano odą nuropojo skruzdė- 
lės, sėklidžių kapšeliai sustandėjo. Burną nutvilkė kartėlio prieskonis, 
kurį dažniausiai jaučiu, kai suprantu įklimpęs į mėšlo krūvą. Proble- 
mas išsprendžiau, dabar trinu delnus ir laukiu aukso puodo, 
mėgdavo sakyti Enis Rafertis. “Rodmasteris" negaudė ir nesvaidė 
žaibų, temperatūra garaže vėl pakilo virš šešiasdešimties laipsnių, bet 
aš jaučiau mašinos trauką, girdėjau šnabždesius, kurie kvietė mane 
užeiti vidun ir pažiūrėti į ją iš arčiau. “Galėčiau daug ką tau parodyti, 
- regis, kuždėjo balsas mano galvoje, - ypač dabar, kai mudu likome 
vieni". Žvelgiant į ją, man atsivėrė akys: aš pykau ant Nedo, nes dėl 
jo bijojau. Na, žinoma. Suvokiau tiesą spoksodamas pro B angaro 
langus, visu kūnu jausdamas automobilio trauką. “Biuikas" gimdė 
monstrus. Teisybė. Bet kartkartėmis vis tiek magėdavo prie jo prieiti, 
lygiai taip pat, kaip norisi pasiūbuoti ant aukšto skardžio krašto arba 
dirstelėti į pistoleto vamzdį ir pamatyti, kaip jis virsta juoda, tiktai ta- 
ve stebinčia akimi. Tokiais momentais neįmanoma logiškai paaiškin- 
ti savo elgesio. Neverta nė bandyti suprasti neurotiško potraukio. 
Geriausia išeitis - atsitraukti nuo prarajos, įkišti ginklą į dėklą, išva- 
žiuoti iš D patrulinio dalinio bazės. Kuo toliau nuo B angaro. Ten, kur 
išblėsta viliojantys kuždesiai. Retsykiais noras leistis į kojas gali būti 
pačia priimtiniausia reakcija. 

Pastovėjau dar minutėlę, galvoje ir širdyje jausdamas keistą dunk- 
sėjimą, nenuleisdamas akių nuo tamsiai žydro kaip giedras vakaro 
dangus “Biuiko Rodmasterio". Pagaliau atšlijau nuo B angaro langų, 
giliai įkvėpiau naktinio oro, įbedžiau žvilgsnį į mėnulį ir netrukus su- 
tramdžiau savo emocijas. Sėdęs į mašiną, išsinešdinau iš bazės teri- 
torijos. 

“Pakelėje" nestigo laisvų staliukų. Šiais laikais čia apstu vietos, 
netgi penktadienio ar šeštadienio vakarą. Miesto centre užeigas nai- 
kina restoranai “Vol-Marte" ir naujame Statlerio prekybos centre. 
Panašiai “Džem" teatrą sužlugdė 32-ajame kelyje pastatytas kino sa- 
lių kompleksas. 

Kaip visada, man žengiant pro duris, žmonės atsisuko. Aišku, jie 
tematė uniformą. Du vyrai - šerifo pavaduotojas ir apygardos proku- 
roras - pasisveikino ir spūstelėjo mano ranką. Prokuroras pasiūlė pa- 
laikyti draugiją jam ir jo žmonai, bet aš atsakiau - ne, ačiū, gal kitą 
kartą, turiu su kai kuo susitikti. Mane pykino vien nuo minties, jog vėl 
teks šnekėtis (net jei pokalbyje vyrautų gyvenimo smulkmenos). 

Kai įsitaisiau vienoje iš mažųjų kabinų, prie manęs iš karto prisis- 
tatė padavėja Sintija Garis. Žavi blondinė su nuostabiomis didžiulėmis 
akimis. Pastebėjau, kad įteikusi klientui ledų porciją ji prasisegė vir- 
šutinę savo marškinėlių sagą, po kuria slypėjo mažytis sidabrinis, šir- 
dies formos medalionas, ir tik tada atnešė man valgiaraštį. Toks po- 
elgis mane sujaudino. Vyliausi, jog tai - dėmesio ženklas man, o ne 
mano uniformai. 

- Labas, Sendi. Kur paskutiniu metu tave velniai nešioja? Į “Aly- 
vų sodą", “Prerijas", “Spagečių grilį"? - ji paniekinančiai purkštelėjo. 

- Ne. Dažniausiai vakarieniauju namuose. Koks jūsų dienos pa- 
tiekalas? 

- Vištiena su bulvių koše, pyragėliai su mėsa - toks maistas, ma- 
no kuklia nuomone, nelabai tinka skrandžiui vėlyvą vakarą - ir kepta 
žuvis. Papildomas doleris, ir gali valgyti, kiek telpa. Tu žinai taisykles. 

- Verčiau suvalgysiu sūrainį ir nuplausiu jo skonį “Airon-sičio" 
alumi. 

Ji brūkštelėjo porą žodžių į bloknotą, įdėmiai į mane įsispigino. 

- Tu gerai jautiesi? Atrodai pavargęs. 

- Aš ir esu pavargęs. Šiaip viskas gerai. Matei ką nors iš D dali- 
nio? 

- Truputį anksčiau užkandžiavo Džordžas Stankovskis. Dabar at- 
vykai tu, branguti. Daugiau nemačiau nė vieno faro. Aišku, čia lan- 
kėsi keli su uniformomis, vienas sėdi ana ten, bet... - Sintija gūžtelėjo 
pečiais tarsi sakydama, jog tiems vyrams toli iki tikrų policininkų. 
Šiuo atžvilgiu mūsų nuomonės sutapo. 

- Ką gi, jei pasirodys plėšikai, sutvarkysiu juos vienas. 

- Jeigu jie paliks penkiolika procentų arbatpinigių, didvyri, tegu 
sau plėšia, - atkirto ji. - Tuojau atnešių tau alaus. - Sintija pasišalino, 
kraipydama baltų nailonu aptemptą užpakaliuką. 

Pitas Kvinlendas, senasis užeigos savininkas, jau buvo atsisveiki- 
nęs su gyvenimu, tačiau jo sumontuoti miniatiūriniai patefonai-auto- 
matai tebekybojo ant kabinų sienų. Norint perversti puslapius su dai- 

nomis, reikėdavo palenkti specialią chromuotą svirtį. Tie antikvariniai 
prietaisai nebeveikė, tačiau rankos pačios tiesėsi link svirčių - niekaip 
negalėjau atsispirti norui versti vieną puslapį po kito ir skaityti dainų 
pavadinimus, išspausdintus ant rožinių plokštelių. Aišku, pusę jų už- 
ėmė mylimiausias Pito giedorius su tokiais svingo šlageriais, kaip 
“Burtai" ir “Gera būti moterimi". Ant rausvos etiketės puikavosi 
FRENKAS SINATRA. Šiek tiek žemiau, mažesnėmis raidėmis - 
NELSONO RIDLIO ORKESTRAS. Antrąją pusę sudarė senos ro- 
kenrolo dainos, kurios išdulka iš galvos vos tik iškritusios iš populia- 
riausiųjų sąrašo. Tie “gabalai" nerūpėjo netgi radijo stotims, propa- 
guojančioms retro muziką, nors vietos eteryje jiems lyg ir turėjo už- 
tekti. Galų gale kas sugebėtų šimtąjį kartą klausytis “Brendi (tu nuo- 
stabi mergaitė)" ir neklykti? Taigi verčiau puslapius su melodijomis, 
kurių jau niekada neįgarsins dolerio ketvertukas. Teliko klausytis 
liūdnai šiugždančios laiko tėkmės. 

Jei kam nors šaus į galvą domėtis “Biuiku", paaiškinkite, 
jog mašina konfiskuota, paskelbė seržantas Skūndistas, kai susirin- 
kome galiniame “Pakelės" kambaryje. Padavėjų paprašėme uždaryti 
duris iš kitos pusės, gėrėme alaus, kiek norėjome, bet vėliau savo są- 
skaitas sumokėjome iki paskutinio cento. Pitas Kvinlendas pasikliovė 
mūsų sąžiningumu. Kodėl gi ne? Mes buvome ir esame garbingi 
žmonės, tinkamai atliekantys savo pareigas. Juk mes - Pensilvanijos 
valstijos policininkai. Tikrieji kelių kariai. Kaip sakydavo Edis, būda- 
mas jaunesnis ir lieknesnis: tai ne šiaip darbas, o sumautas nuotykis. 

Atverčiau kitą puslapį. BLONDI “Stiklinė širdis". 

Nė žodžio popieriuje apie “Biuiką"'. Dar vienas Tonio Skūn- 
disto išminties perlas, sužvilgęs tarp pilkšvų palubėje kybojusių ciga- 
rečių dūmų. Tuo metu visi rūkė, išskyrus galbūt Kertį, ir štai kokią 
dovanėlę likimas jam pamėtėjo. Iš garso kolonėlių sklido Sinatros bal- 
sas, dainuojantis “Skiriu savo mažutei", nuo krosnelių dvelkė keptos 
kiaulienos aromatas. Senasis seržantas nuolat kartodavo, jog “Biui- 
ko“ nevalia minėti dokumentuose, kol jo paties sąmonė nutarė paa- 
tostogauti: iš pradžių smegenų ląstelės pasišalindavo nedidelėmis 
grupėmis ir tik naktimis, vėliau būriais, pagaliau vieną dieną išžygiavo 
visa jų armija. Tai, ko nėra juodu ant balto, negali tau pakenkti, 
kartą pareiškė jis man - maždaug tuo metu, kai paaiškėjo, jog būtent 
aš užimsiu Tonio vietą (vaje, seneli, kokį didelį krėslą tu turi!). Nors 
šį vakarą nieko ant popieriaus nerašiau, bet prišnekėjau pakankamai 
daug. Tiesiog prasižiojau ir išpyliau visą istoriją. Su nedidele draugų 

pagalba, kaip sakoma dainoje. Išliejome viską berniokui, kuris tebek- 
laidžiojo sielvarto labirinte. Kuris, nepaisant širdgėlos, spirgėjo iš 
smalsumo, ir nieko čia nuostabaus. Mes veltui eikvojome laiką? Gal- 
būt. Per televiziją tokios kaip Nedo istorijos baigiasi laimingai, tačiau 
gyvenimas Statleryje, Pensilvanijos valstijoje, velnioniškai skiriasi nuo 
“Holmark"* pasakėlių. Aš sau tvirtinau, jog žinau, kuo rizikuoju, bet 
dabar pradėjau tuo abejoti. Juk mes niekada nepuolame vykdyti už- 
duoties numatydami nesėkmę, ar ne? Nieko panašaus. Mes taip el- 
giamės, nes esame įsitikinę savo pergale, bet šešis kartus iš dešim- 
ties užminame ant grėblio, pasislėpusio aukštoje žolėje, dantų, ir... ba- 
bach, kotas trinkteli tiesiai į tarpuakį. 

Kas atsitiko, kai išskrodėte pseudošikšnosparnį? Papasako- 
kite apie žuvį. 

Štai ir DŽONIO EISO “Dovanoju savo meilę". 

Nedas atmetė mūsų bandymus paaiškinti, kad jis privalo susitai- 
kyti su likimu ir gyventi toliau. Keista, jog vaikinas nepradėjo mums 
skaityti Mirandos teisių**, nes pasisėdėjimą ant rūkalių suoliuko ga- 
lima vadinti tiek kvota, tiek prisiminimais apie senus laikus, kai jo tė- 
vas dar buvo gyvas. Jaunas ir gyvas. 

Man tebetraukė skrandį. Aš galėjau išgerti Sintijos pažadėto 
alaus, ir burbuliukai greičiausiai apmalšintų pykinimą, bet valgyti sū- 
rainį? Na, jau ne. Prabėgo daug metų nuo tada, kai Kertis išskrodė 
šikšnosparnį, tačiau dabar tas vaizdas iškilo man prieš akis. Kaip jis 
pasakė - Smalsiam protui rūpi išsiaiškinti - 1 dūrė skalpeliu pada- 
rui į akį. Šioji pokštelėjo, suglebo ir išvirto iš akiduobės nelyginant 
juoda ašara. Mudu su Toniu užstaugėme. Kaip, gerasis Dieve, po 
tokių prisiminimų man valgyti sūrainį? Liaukis, tai beprasmiška, pa- 
prašiau, bet jis nesiliovė. Savo užsispyrimu tėvas nenusileido sūnui. 
Pažvelkime į apatinę kūno dalį ir galėsime baigti skrodimą. Ži- 
noma, Kertis nieko nebaigė. Vis žvalgėsi, tyrinėjo, eksperimentavo, 
ir už visas tas pastangas “Biuikas" jį nudėjo. 

Įdomu, ar berniukas tai žino? Ar supranta, kad “Biuikas Rodmas- 
teris 8" užmušė jo tėvą? Dėl to nekyla jokių abejonių, kaip ir dėl to, 
jog Hadis, Džordžas, Edis, Širlė bei ponas Dilonas nužudė spiegiantį 
siaubūną, kuris 1988-aisiais išlindo iš mašinos bagažinės. 

BO DONALDSONO IR HEIVUDS “Bili, nebūk didvyris". Din- 
go iš populiariausių dainų sąrašų i7 mūsų širdžių. 


*Filmų ir televizijos serialų kanalas. 
**Nusikaltimu įtariamo asmens teisės, kurios privalo būti išaiškintos suimtajam 
prieš sulaikymą ir kvotą. 

Papasakokite apie šikšnosparnį, apie žuvį, apie ateivį su 
raudonomis plaukus atstojančiomis gijomis, apie mąstančią bū- 
tybę, kuri iš savo pasaulio atsinešė radijo imtuvą primenantį 
daiktą. Papasakokite ir apie mano tėvą, nes aš privalau įsisąmo- 
ninti faktą, kad jo nebėra. Savo akyse matau jo vaiduoklį 
kiekvieną sykį, kai skutuosi priešais veidrodį. Papasakokite 
man viską, tik nedrįskite teigti, jog neturite atsakymo. Aš to ne- 
pakęsiu. 

- Alyvos lygis normalus, - sumurmėjau, šiek tiek sparčiau spūsčio- 
damas plienines svirtis, pritvirtintas prie miniatiūrinio patefono-auto- 
mato viršaus. Kaktą išmušė prakaitas. Skrandis ėmė dar energingiau 
streikuoti. Norėjosi tikėti, kad susirgau gripu arba apsinuodijau, ta- 
čiau fizinį negalavimą, be abejo, nulėmė ne šios priežastys. - Sumau- 
tos alyvos lygis normalus. 

Štai “Indiana manęs laukia", “Žaliaakė ledi", “Liūdnoji meilė". 
Užmarštin nugrimzdusios dainos. SEFARIS “Banglentininkas Džo“. 

Vaikis aiškiai parodė, ko jam reikia. Tardė mus demonstruoda- 
mas sielvarto prislėgto Žmogaus egoizmą. 

Tiesa, vieno klausimo vis dėlto nutarė nepateikti. 

Nedas ketino paklausti kažką apie praeitį, bet staiga persigalvojo. 
Ką gi jis minėjo? Aš stengiaus atgaminti tą pokalbio dalį, tačiau ši 
niekaip nenorėjo išnirti iš atminties gelmių. Nutariau, jog neverta sa- 
vęs prievartauti. Reikia liautis apie tai galvojus, ir prisiminimai patys 
išplauks į sąmonės paviršių. 

TONIS DŽO VAITAS “Salotinė Enė“. Papasakokite apie Žu- 
vies metus. 

KALIN TVINS “Kai". Papasakokite apie jūsų susirinkimą, 
papasakokite viską, išskyrus vieną dalyką, kuris sušmėžuotų 
įtariame faro prote kaip raudona skraistė priešais bulių... 

- Atnešiau tau alų... - pratarė Sintija Garis ir tyliai aiktelėjo. 

Patraukiau ranką nuo plieninių svirčių (už stiklo besivartantys 
puslapiai mane beveik užhipnotizavo). Padavėja dėbsojo į mane ne- 
slėpdama išgąsčio. 

- Sendi... širdele, tave purto karštinė? Tu pažliugęs prakaitu. 

Staiga aš prisiminiau. Mes šnekėjome apie Darbo dienos pikniką, 
įvykusį 1979-aisiais. Kuo daugiau kalbėjome, tuo smarkiau gėrė- 
me, pasakė Filas Kendeltonas. Paskui man dvi dienas tvilkčiojo 
smegeninę. 

- Sendi? - Sintija stypsojo laikydama rankoje “Airon-sičio" alaus 

butelį ir bokalą, atsisegusi viršutinę marškinėlių sagą, kad parodytų 
man savo širdį. Vaizdžiai kalbant. Šiuo momentu regėjau ją tarsi ne- 
materialų vaiduoklį - mintimis grįžau į praeitį, todėl dabar mudu skyrė 
pora dešimtmečių. 

Tauškėme iki užkimimo, bet nieko neišsiaiškinome, paskel- 
biau, ir mūsų pokalbis pakrypo šiek tiek kitokiomis temomis - pavyz- 
džiui, užsiminėme apie incidentą brolių O'Dėjų fermoje. Nelauktai 
vaikis paklausė... pradėjo klausti... 

Sendi, tą dieną, kai įvyko piknikas, ar kas nors iš jūsų siū- 
lė... 

Jis prikando lūpą. 

- Ar kas nors iš jūsų siūlė jį sunaikinti, - tariau balsu. - Štai klau- 
simas, kuris jam rūpėjo. - Pažvelgiau į nerimą spinduliuojančias Sin- 
tijos akis. - Pradėjo klausti, bet neužbaigė. 

Nejau išties galvojau, kad, mums baigus pasakoti, Nedas važiuos 
namo ir taip lengvai viską užmirš? Maždaug už mylios nuo D dalinio 
bazės pro mane pralėkė akinantys prožektoriai. Priešinga kryptimi. 
Automobilis burzgė ganėtinai sparčiai, tačiau greičio neviršijo. Ar 
šviesos priklausė Kerčio “Belerui"? Ar už vairo sėdėjo Kerčio sū- 
nus, užsimanęs grįžti į nuovadą, kai nusprendė, kad mes jau išsiskirs- 
tėme? 

Į visus klausimus atsakiau teigiamai. 

Nuo Sintijos padėklo čiupau “Airon-sičio" butelį tarsi iš šalies ste- 
bėdamas, kaip mano pirštai sugriebia rasotą stiklą. Tarp dantų paju- 
tau šaltą kakliuką ir pagalvojau apie Džordžą Morganą, sėdėjusį ga- 
raže ant grindų, užuodusį kvapnų žolės aromatą, kuris sklido nuo žo- 
liapjovės dugno. Išgėriau alų iki paskutinio lašelio. Atsistojau ir nu- 
mečiau dešimtinę ant Sintijos padėklo. 

- Sendi? 

- Nėra laiko valgyti, - atsakiau. - Šį tą pamiršau nuovadoje. 


Savo automobilio dėklėje laikiau atsarginį “Kodžak" švyturėlį su 
baterijomis. Prilipdžiau jį prie stogo, kai tik atsidūriau už miesto ribų. 
Spausdamas aštuoniasdešimties mylių per valandą greičiu vyliausi, 
jog raudonos mirgančios šviesos nubaidys priešais važiuojančias ma- 
šinas į pašales. Kelyje jų pasitaikė nedaug. Vakarų Pensilvanijoje 
darbo dienomis žmonės anksti grįžta namo. Mūsų bazę nuo miesto 
skyrė vos keturios mylios, tačiau kelionė, regis, truko ištisą valandą. 
Pamenu, mano širdį persmelkdavo šaltukas kiekvieną sykį, kai į nuo- 

vadą, purtydama pasibaisėtinų, chna spalva nudažytų plaukų kupetą, 
įžengdavo Enio sesuo, Drakonė. Nešdinkis, nesiartink prie manęs, 
galvodavau. Aš negalėjau jos pakęsti. Kaipgi turėsiu jaustis, jei teks 
žvelgti į akis Mišelei Vilkoks, ypač jeigu ji pasirodys nuovadoje su 
dvynukėmis? 

Į mašinų aikštelę įčiuožiau riedėdamas per dideliu greičiu, kaip ir 
Edis su Džordžu, kuriems maždaug prieš tuziną metų knietėjo atsi- 
kratyti nemaloniu (švelniai tariant) suimtuoju ir lėkti į dūmuose sken- 
dėjusį Potinvilį. Mano galvoje sukosi senų dainų pavadinimai: “Susi- 
pažinau su juo vieną sekmadienį", “Pragaras šokių aikštelėje", “Mei- 
lute, meilute". Kvaila, žinoma, bet vis geriau nei kankinti save minti- 
mis, ką darysiu, jei aptiksiu “Belerą" tuščią. Ką darysiu, jei Nedas 
Vilkoksas išgaruos nuo žemės paviršiaus. 

Kaip ir tikėjausi, radau “Belerą"" nuovados kieme, toje vietoje, kur 
anksčiau stovėjo Arkio mašina. Visiškai tuščią. Tai paaiškėjo, mano 
prožektoriams nušvietus aikštelę. Dainų pavadinimai akimoju išdulkė- 
jo iš galvos. Juos pakeitė šaltas ryžtas, užvaldantis tuo metu, kai te- 
lieka pasikliauti savo jėgomis... kai neturi surezgęs jokio plano ir esi 
pasirengęs improvizuoti. 

Kerčio sūnų užvaldė “Biuikas". Mums besėdint ant suolelio, ban- 
dant savotiškai pagerbti Kerčio atminimą ir susidraugauti su jo sūnu- 
mi, “Rodmasteris" užmetė meškerę ir pakabino Nedą ant kabliuko. 
Jei egzistuoja bent menkiausia galimybė jį išgelbėti, man nederėtų 
gaišti laiko apmąstymams. 

Pro galines duris galvą iškišo Stefa, kuriai greičiausiai sukėlė ne- 
rimą vienas mirgantis “Kodžakas" vietoj eilės įprastų švyturėlių. 

- Kas čia? 

- Aš, Stefa, - atsakiau iššokdamas iš automobilio, palikdamas 
raudoną burbulą žybčioti ant stogo. Jei kas nors įvažiuos į aikštelę 
man įkandin, įjungtos šviesos išgelbės mašinas nuo avarijos. - Grįžk 
į dispečerinę. 

- Kas atsitiko? 

- Nieko. 

- Ir jis taip sakė. - Stefa pamojo į “Belerą", pranyko nuovadoje. 

Pulsuojant švyturėliams, pribėgau prie dvivėrių B angaro durų - 
kiek daug įtemptų mano gyvenimo momentų nutvieksdavo tie blyks- 
niai. Keliuose mirganti ugnis įvaro nemažai baimės Džonui K. Tačiau 
jis neturi jokio supratimo, kaip toji ugnis paveikia mus. Ką mums 
tenka regėti jos šviesoje. 

Vakarais garaže visada palikdavome įjungtą žibintą, bet šįsyk aiš- 
kiai buvo matyti, kad viduje tviska ne vien tik lemputė. Pastebėjęs, 
jog šoninės durys atlapotos, žengiau jų pusėn ir vėl sustojau. Visų 
pirma nutariau susipažinti su kovos lauku. 

Labiausiai bijojau, jog teišvysiu “Biuiką". Bet manęs laukė dar 
kraupesnis vaizdas. Už didžiojo mašinos vairo sėdėjo Nedas. Man 
pasirodė, kad jo krūtinė įtrėkšta. Ant marškinių raudonavo kruvina 
dėmė. Mano kojos pradėjo linkti per kelius. Ūmai suvokiau, jog ma- 
tau ne kraują. Greičiausiai ne kraują. Dėmės kraštai perdėm lygūs. 
Nuo vaikino apykaklės driekėsi tiesi raudona linija... o kampai... sta- 
tūs kampai... 

Ne, tai tikrai ne kraujas. 

Skardinė su degalais, kurį Arkis pildavo į žoliapjovės baką. 

Nedas pasimuistė, ir akiratyje išniro viena jo ranka. Judėjo lėtai 
lyg sulėtintame filme. Delne gniaužė “Beretą". Negi jis saugojo tėvo 
ginklą “Belero" bagažinėje? Gal net dėklėje? 

Koks skirtumas? Dabar Nedas tupėjo mirtinuose spąstuose su 
benzino skardine ir pistoletu. Tenkindamas smalsumą, gali pražūti 
arba išsigydyti, šmėkštelėjo mintis. Niekada nemaniau, kad jis mė- 
gins tai suderinti. 

Vaikinas manęs nepastebėjo. Keista: siaubo apimtas mano vei- 
das, boluojantis tamsiame lange, turėjo būti aiškiai matomas iš tos 
vietos, kur jis sėdėjo. Ką jau šnekėti apie raudoną švyturėlį, mirgantį 
ant mano automobilio. Nedą užhipnotizavo, kaip ir Hadį Rojerį, kuris 
panūdo įsirangyti į “Rodmasterio" bagažinę ir užšauti dangtį. Netgi 
stovėdamas lauke jaučiau pulsuojančią “Biuiko" trauką, energiją, 
gyvybinę jėgą. Girdėjau tariamus žodžius. Gal šiuos susigalvojau 
pats, bet tai nesvarbu. Kiekvieną iš mūsų, kada nors iš arti žvelgusių 
į Žydrąją mašiną, viliojo būtent tas pulsavimas. Vienus silpniau, kitus 
- įskaitant ir berniuko tėvą - stipriau. 

Užeik vidun arba laikykis atokiau, su širdį stingdančiu abejin- 
gumu ištarė balsas mano galvoje. Aš paimsiu vieną arba du, pas- 
kui užmigsiu. Pridarysiu jums pakankamai bėdų prieš nurimda- 
mas amžiams. Vienas arba du, man jokio skirtumo. 

Nukreipiau akis į apvalųjį po sija kabantį termometrą. Kai ruo- 
šiausi važiuoti į “Pakelę", rodyklė styrojo ties šešiasdešimt vienu 
laipsniu*. Dabar temperatūra nukrito iki penkiasdešimt septynių**. 

*16,1*C. 
1806. 

Bežiūrint, kaip ji leidžiasi žemyn, į sąmonės paviršių iškilo gąsdinan- 
čiai ryškūs prisiminimai. 

Tai įvyko ant rūkalių suoliuko. Aš traukiau dūmą, Kertis papras- 
čiausiai sėdėjo palaikydamas man draugiją. Kai įsigaliojo draudimas 
rūkyti nuovadoje, suolelis tapo nepakeičiama vieta, kur mes aptarda- 
vome tiriamas bylas, aiškindavomės konfliktus, susijusius su budėji- 
mų grafiku, plepėdavome apie auksines pensijos dieneles ir būsimas 
draudimo išmokas. Ant rūkalių suoliuko Karlas Brandidžas man pri- 
sipažino, kad jį paliko žmona, kuri išsivežė ir vaikus. Vyruko balsas 
nedrebėjo, tačiau jo skruostais ritosi ašaros. Tonis kiurksojo ant to 
paties suolo tarp manęs ir Kerčio (Jėzus Kristus ir porelė vagišių, 
pakomentavo jis sardoniškai šyptelėjęs), kai pranešė, jog po atsista- 
tydinimo rekomenduos mano kandidatūrą į seržanto postą. Jei tik aš 
norėsiu. Sprendžiant iš pašaipiai sužvilgusių akių, jis velniškai gerai Ži- 
nojo, kad paaukštinimas mane pradžiugintų. Mudu su Kerčiu tylėda- 
mi linktelėjome. Būtent ant rūkalių suolo drauge su Kerčiu paskutinį 
sykį kalbėjomės apie “Biuiką 8". Kiekgi laiko praėjo nuo paskutinio 
pašnekesio iki jo mirties? Mano odą nutvilkė ledinis šaltis pagalvojus, 
kad Nedo tėvas, ko gero, žuvo tą pačią dieną. Štai kodėl ryškūs at- 
siminimai mane taip pašiurpino. 

Ar jis mąsto, paklausė Kertis. Puikiai prisimenu, kaip jo veidą ir 
rankoje spaudžiamą popierinį kavos puodelį nušvietė skaisti ryto sau- 
lė. Ar jis stebi ir mąsto? Lūkuriuoja tinkamo momento? 

Beveik neabejoju, kad ne, atsakiau, bet kažkodėl jaučiausi su- 
nerimęs. “Beveik" aprėpia milžinišką kalbos teritoriją ir šiuo atžvilgiu 
nusileidžia nebent žodeliui “jei". 

Tačiau jis surengė kraupiausią siaubo spektaklį tuo metu, 
kai nuovada praktiškai ištuštėjo, mąsliai tarė Nedo tėvas. Padėjo 
į šoną kavos puodelį, iš įpročio ėmė vartyti rankose “Stetsono" skry- 
bėlę. Jei nesuklydau dėl dienos, nevėliau kaip po penkių valandų toji 
skrybėlė nulėks nuo šeimininko galvos ir aptekusi krauju šlumštelės 
į piktžoles, tarp “Makdonaldo" mėsainių popierėlių ir tuščių kokako- 
los skardinių. Tarytum žinotų. Tarytum galėtų mąstyti. Stebėti ir 
laukti. 

Aš nusijuokiau. Tiksliau, niūriai prunkštelėjau. Išdrožiau, esą “Biu- 
ikas" galutinai susuko jo smegenis. Gal dar pasakysi, jog tas 
daiktas iššovė kokį nors spindulį ir taip privertė “Norko" vilki- 
ką susidurti su mokyklos autobusu, pridūriau. 

Kertis nutylėjo, bet jo akys tarsi teiravosi: iš kur žinai, kad ne- 
iššovė? 

Tuomet pateikiau jam berniuko klausimą... 

Mano galvoje nuskambėjo tolimas, miglotas pavojaus signalas. 
Atšokau nuo lango, prispaudžiau delnus prie veido geisdamas nuslo- 
pinti skausmingą trauką. Išbalusio, už perdėm didelio vairo tūnančio 
Nedo vaizdas kėlė neviltį. “Biuikas" ne tik jį užvaldė, bet ir mėgino 
išmušti mane iš vėžių, užgrūsdamas sąmonę beverčiais prisimini- 
mais. Kam rūpi, ar jis specialiai lūkuriavo progos pričiupti Nedą. 
Svarbiausia, jog B angare temperatūra žaibiškai nėrė žemyn, todėl 
ilgiau gaišti aš negalėjau. 

Iškviesk pastiprinimą, sukuždėjo balsas galvoje. Buvau tikras, 
kad jis priklauso ne man. Gal rasi ką nors nuovadoje. Tavimi dė- 
tas, patikrinčiau. Tiesą sakant, man nusispjaut, ko imsies. Aš te- 
noriu iškrėsti dar vieną šunybę prieš užmigdamas. Daugiau ma- 
nęs niekas nedomina. Kodėl? Todėl, kad aš sugebu krėsti šuny- 
bes... paprasčiausiai sugebu. 

Pastiprinimas... ne tokia jau bloga mintis. Dievas mato, mane krė- 
tė drebulys vien pagalvojus, jog reikės vienam įžengti į B angarą ir 
prieiti prie “Biuiko". Visgi stovėti vietoje neturėjau teisės. Juk būtent 
aš atidariau Pandoros skrynią. 

Apsisukęs nukurnėjau link būdelės, prie šoninių durų nė nestabte- 
lėjau, nors užuodžiau per slenkstį plūstantį benzino tvaiką. Aš supra- 
tau, ką Nedas padarė. Teliko išsiaiškinti, kiek degalų jis išpylė po ma- 
šina. 

Ant stoginės durų kybojo spyna. Mes niekada jų nerakindavome. 
Tik įkišdavome plieninį spynos lankelį į skląstį, kad durų neatidarytų 
stipriau padvelkęs vėjas. Šį vakarą irgi neužšovėme spynos. Galėčiau 
prisiekti visais šventaisiais. Lauke tvyrojo prietema, tačiau iš garažo 
sklindančios šviesos pakako, kad aiškiai įžiūrėčiau velkę. Kai ištie- 
siau link jos ranką, metalinis lankelis įstydo į spynos angą ir pasigirdo 
spragtelėjimas. Ne tik mačiau, kaip tai įvyko, bet ir pajutau. Vieną 
akimirką pulsavimas galvoje sustiprėjo, tarsi atliekant šį veiksmą 
“Biuikui" būtų reikėję pasiteikti visas jėgas. 

Laikau savo raktus suvertus ant dviejų žiedų - asmeninius atskiriu 
nuo tarnybinių. Pastarųjų turėjau nemažiau kaip porą dešimčių, tad 
man teko pasinaudoti triuku, kurio išmokau iš Tonio Skūndisto. Lei- 
dau raktams nukristi ant delno ir apčiuopomis pradėjau juos sklaidyti. 
Sėkmė šypsodavosi ne visuomet, bet šį kartą ji nuo manęs nenusig- 

ręžė. Gal todėl, kad raktas nuo pašiūrės spynos buvo mažesnis už 
kitus. Neminint to, kuriuo persirengimo kambaryje rakindavau savo 
spintelę. Tiesa, šis turėjo kvadratinę galvutę. 

Išgirdau tylų, lyg iš po žemių sklindantį gausmą. 

Įkišau raktą į spyną, pasukau - plieninis lankelis šoktelėjo aukš- 
tyn. Kone nuplėšdamas nuo staktos skląstį atlapojau duris ir įvirtau 
per slenkstį. 

Ankštas sandėliukas pasitiko mane dusinančia kaitra, kurios ne- 
trūksta uždarose, saulės kepinamose mansardose arba palėpėse. 
Paskutiniu metu retai kas čia užsukdavo, tačiau per daugelį metų su- 
sikaupę daiktai (išskyrus pašalintus degius dažus ir skiediklį) tebegu- 
jau. Šūsnys žurnalų, kuriuos paprastai skaito vyrai (moterų įsitikinimu, 
mes mėgstame spiginti akis į nuogas gražuoles, bet spėju, jog mums 
labiau prie širdies automobiliai ir įrankiai. Virtuvės kėdė su pleistru 
apvyniota atkalte. Pigus radijo imtuvas, sureguliuotas taip, kad gau- 
dytų policijos bangas. Ant lentynos, šalia senos dėžės su tuščiomis 
vaizdajuostėmis, pastebėjau vaizdo kamerą (jos baterija, suprantama, 
seniausiai nusėdusi). Sieną puošė lipni juosta, šiaip jau klijuojama ant 
mašinos buferio: PADĖKITE PSICHINIAMS LIGONIAMS, PA- 
KVIESKITE FTB AGENTĄ PIETŲ. Užuodžiau dulkes. Galvoje 
pulsuojantis “Biuiko" balsas be paliovos stiprėjo. 

Palubėje kabėjo lemputė, ant sienos mačiau jungiklį, bet prie jo 
neprisiliečiau. Lemputė turbūt perdegusi, nutariau, o spūstelėjęs jun- 
giklį veikiausiai nusikratyčiau elektra. 

Durys užsitrenkė atkirsdamos mėnulio šviesą. Žinojau, jog tai ne- 
įmanoma, nes, paliktos likimo valiai, durys atsilapodavo. Mes visi ži- 
nojome, todėl ir pakabinome spyną. Vis dėlto šį vakarą neįtikėtini da- 
lykai buvo brukami į glėbį už dyką. “Biuike" apsistojusi jėga norėjo, 
kad panirčiau į tamsą. Matyt, vylėsi mane pristabdyti. Veltui stengė- 
si. Aš spėjau pamatyti, ko man reikėjo: geltonos virvės ritinį, pakabin- 
tą ant vinies po lipduku, šalia numestų jungiamųjų laidų. Pastebėjau 
dar šį tą. Vieną daikčiuką, kurį Kertis Vilkoksas padėjo ant lentynos, 
prie kameros, netrukus po to, kai B angare pasirodė ateivis, čaižęs 
orą savo raudonomis gijomis. 

Čiupau tą daiktą, įsigrūdau į užpakalinę kelnių kišenę, paėmiau 
virvės ritinį ir tvojęs petimi į duris išsiveržiau laukan. Priešais mane 
sušmėžavo tamsus pavidalas, ir aš vos nepaleidau gerklės. Vieną 
siaubingą akimirką buvau tikras, jog susidūriau su žmogumi, vilkėju- 

siu juodą apsiaustą, akis bei deformuotą ausį pridengusį skrybėle, 
kalbėjusį Boriso Bodinofo tartimi. Tačiau vaiduokliui prabilus, išgir- 
dau gryniausią Lorenso Velko akcentą. 

- Tas phrakeiktas vaikis ghrįžo, - sukuždėjo Arkis. - Pusiaukelėje 
iki namų man kažkas tvokstelėjo į galvą, ihr aš apsisukau. Šihrdimi 
pajutau, jog taip atsitiks. Tiesiog... 

Nutraukiau tiradą liepdamas jam laikytis atokiau, pats nubėgau 
už B angaro kampo su virvės ritiniu rankose. 

- Neik ten, sehržante! - Arkis nusekė man iš paskos. Tikriausiai 
mėgino surikti, tačiau apimtas baimės tegalėjo šnabždėti. - Nedas 
apipylė mašiną benzinu. Ihr jis tuhri pistoletą. Pats mačiau. 

Stabtelėjau šalia durų. Pradėjau vieną virvės galą vynioti ant kab- 
lio, paskui persigalvojau ir atidaviau ritinį Arkiui. 

- Sendi, ahr tu jauti? - paklausė jis. - Hradijo etehryje vėl siaučia 
thrikdžiai. Gihrdėjau phro langą, kaip keikiasi Stefa. 

- Velniop visa tai. Imk virvės galą. Pririšk prie kablio. 

- Ką? 

- Tu ne kurčias, girdėjai, ką sakiau. 

Įsirangiau į kilpą. Kerčio suveržtas pakaruoklio mazgas slydo 
kaip per sviestą. 

- Sehržante, nehreikia. - Arkis lyg ir pabandė sugriebti mane už 
peties. Deja, gestas stokojo ryžto. 

- Pririšk virvę prie kablio, - pakartojau, - ir nepaleisk ritinio iš ran- 
kų. Vidun neik, kad ir kas įvyktų. Jei mes... - užsičiaupiau nenorėda- 
mas sakyti “jei mes dingsime“. - Jei kas atsitiktų, liepk Stefai per- 
duoti visoms patrulinėms mašinoms kodą D, kai išsisklaidys trukdžiai. 

- Jėzau... - Arkio lūpomis tariamas Kristaus vardas labiau panė- 
šėjo į Jėėėėzeu. - Ahr tu išphrotėjai? Nejau nieko nejauti? 

- Jaučiu, - patvirtinau ir įsliūkinau į garažą. Eidamas pirmyn pur- 
čiau virvę, kad ji nesusipainiotų. Visai kaip į jūros gelmes grimztantis 
negalvotų apie padarus, plaukiojančius tamsoje - ten, kur niekada 
neprasiskverbia saulės spinduliai. 


“Biuikas 8“ dunksojo sustingęs ant plačiųjų padangų su baltais pa- 
kraščiais, mūsų mažutė paslaptis, iš kurios gelmių sklido tykus gaus- 
mas. Savo galia garsas neprilygo pulsavimui, ir aš supratau, jog ne- 
matoma jėga atsisakė sumanymo mane sulaikyti. Kai atsidūriau ga- 
raže, užuot stūmusi, ji pradėjo mane traukti. 

Berniukas rymojo už vairo su benzino skardine glėbyje, kakta ir 
skruostai išbalę kaip lavono, įsitempusi oda blizgėjo nuo prakaito. 
Man žengiant į priekį, jis lėtai tarsi robotas pakreipė galvą. Išplėtė 
padūmavusias akis, kurios spinduliavo apdujusio nuo narkotikų arba 
mirtinai sužeisto žmogaus žvilgsnį. Nedo akyse teįstengiau įžiūrėti fa- 
natišką užsispyrimą, paauglišką įsitikinimą, kad jis privalo sužinoti at- 
sakymą, nes šis neabejotinai egzistuoja. Jis turi tokią teisę. Štai kuo 
pasinaudojo “Biuikas" viliodamas vaikiną į angarą. 

- Nedai. 

- Jumis dėtas, seržante, uždaryčiau duris iš lauko pusės. - Nedas 
kalbėjo neskubėdamas, aiškiai tardamas kiekvieną žodį. - Laiko liko 
nedaug. Jis artėja. Rodos, girdžiu žingsnius. 

Gryna teisybė. Mane apėmė siaubas. Gaudesį, be abejo, kėlė ne- 
regimas agregatas. Pulsavimą galima palyginti su savotiška telepatija. 
Tačiau, be šių dviejų faktorių, buvo ir trečias. 

Nes kažkas išties artėjo. 

- Nedai, paklausyk. Tu negali suvokti, su kuo susidūrei, ir, žinoma, 
negali jo užmušti. Tave paprasčiausiai įsiurbs kaip į dulkių siurblį. Ta- 
vo motina ir seserys liks vienos. Negi tikrai šito nori? Negi nori jas 
palikti su tūkstančiu klausimų, į kuriuos nėra atsakymų? Man sunkų 
patikėti, kad berniukas, taip troškęs daugiau sužinoti apie savo tėvą, 
galėtų būti toks savanaudis. 

Jo akyse blykstelėjo ugnelės. Taip sužiba akys žmogaus, kuris, 
sutelkęs dėmesį į kažkokią užduotį, ūmai išgirsta klegesį, sklindantį iš 
kaimyninio kvartalo. Po akimirkos vaikino žvilgsnis vėl apsiblausė. 

- Prakeiktas “Rodmasteris" nužudė mano tėvą, - šaltai, netgi kan- 
triai atsiliepė jis. 

Neketinau veltis į ginčą. 

- Ką gi, gal ir nužudė. Gal jis kaltas dėl tavo tėvo mirties nema- 
žiau negu Bredlis Roučas. Ar tai reiškia, kad jis turėtų nudėti ir tave? 
Kas čia, Nedai? Didysis išpardavimas, kur nusipirkęs vieną prekę ki- 
tą gauni nemokamai? 

- Aš jį užmušiu. - Akis aptemdžiusią abejingumo plėvelę kažkas 
pradrėskė. Ne šiaip pyktis. Veikiau beprotiškas įniršis. Berniokas 
pakėlė ranką su pistoletu. Kitoje laikė butano žiebtuvėlį. - Kai šitas 
velnio transporteris pradės mane siurbti, aš jį padegsiu. Sprogimas 
visiems laikams uždarys duris į mūsų pasaulį. Tai pirmas žingsnis. - 
Jis dudeno demonstruodamas jaunuolio įžūlumą, visiškai tikras, jog 
tokia mintis daugiau niekam nebuvo šovusi į galvą. - Jeigu man pasi- 

seks išgyventi persikėlimą, išpjausiu visus, kurie lauks manęs kitoje 
pusėje. Tai antras žingsnis. 

- Visus, kurie tavęs /auks? - mane pribloškė siaubingos jo prie- 
laidos. - O Nedai! Jėzau Kristau! 

Nenumaldomai stiprėjo tiek pulsavimas, tiek gausmas. Mano odą 
žnaibė nenatūralus šaltukas, padvelkiantis garaže kiekvieną kartą, kai 
“Biuikas" atgydavo. Pamačiau purpurinį švytėjimą, kuris nutvisko 
virš vairo ir kaskadomis užliejo jo paviršių. Kažkas artėjo. Prieš de- 
šimt metų, netgi prieš penkerius, tas “kažkas" būtų sutvarkęs savo 
reikalus greičiau. Dabar jam reikėjo daugiau laiko. 

- Gal manai, jog tave pasitiks kaip garbingą svečią, Nedai? Tikie- 
si, kad geltonodžiai, rausvaplaukiai padarai atsiųs prezidentą arba sa- 
vo alternatyvios visatos imperatorių, kuris su tavimi pasilabins ir 
įteiks raktą nuo miesto? Dėl ko jie turėtų taip stengtis? Dėl vaikiga- 
lio, negalinčio susitaikyti su tėvo mirtimi ir gyventi toliau? 

- Užsičiaupkite! 

- Žinai, ką galvoju? 

- Man nerūpi, ką jūs galvojate! 

- Prieš uždusdamas tenykščiu oru tu neišvysi nieko, išskyrus tuš- 
tunią. 

Nedo akyse vėl sušmėžavo abejonė. Viena jo dalis geidė pasekti 
Džordžo Morgano pėdomis ir viską užbaigti. Tačiau kita dalis, net jei 
ir ne itin besidžiaugianti perspektyva mokytis Pitsburgo koledže, no- 
rėjo gyventi. Iš viršaus ir apačios, iš visų pusių, jas abi gaubė pulsa- 
vimas bei tylus viliojantis balsas. Ne gundantis. Anaiptol. Papras- 
čiausiai traukiantis. 

- Sehržante, išeik laukan! - suriko Arkis. 

Praleidau jo šūksnį pro ausis, įbedęs akis į Kerčio sūnų. 

- Nedai, pajunk į darbą smegenis. Prašau. - Aš nešaukiau, bet 
prabilau garsiau, kad įveikčiau nelemtą gaudesį. Tuo pat metu paly- 
tėjau daikčiuką, įkištą į užpakalinę kelnių kišenę. - Šitas res, kuriame 
tu sėdi, gal ir gyvas, bet dėl jo vis vien neverta aukoti savo gyveni- 
mo. Tai elementari musgaudė, nejau nesupranti? Kam tuščiai eikvoti 
laiką, keršijant besmegeniui daiktui? 

Jo lūpų kampučiai sudrebėjo. Tai jau pradžia. Meldžiau Viešpa- 
ties, kad vaikis padėtų pistoletą į šalį ar bent mažumėlę jį nuleistų. 
Nereikėtų užmiršti ir butano žiebtuvėlio - ne tokio pavojingo, kaip au- 
tomatinis ginklas, bet pakankamai bjauraus, turint omenyje, kad sto- 
vėjau benzino baloje, nuo kurios kylančių garų man ašarojo akys. 

Purpurinio švytėjimo linijos tingiai nutįso per prietaisų skydelį ir susi- 
raizgė spidometre - šis tapo panašus į oro burbuliuką staliaus gulsčiu- 
ke. 

- Jis užmušė mano tėvą! - suklykė Nedas vaikišku balsu, tačiau 
rėkė ne man. Pats nežinodamas, kad tėkšti į veidą tuos žodžius jis 
netvėrė kailyje iš įsiūčio. 

- Nedai, klausykis, galėdamas juoktis, tas daiktas kvatotų susiė- 
męs už pilvo. Jis nepajėgė užvaldyti tėvo - kaip Enio arba Brajano Li- 
pio, - užtat dabar turi puikią progą pričiupti sūnų. Jei Kertis tai mato, 
jis greičiausiai rėkia savo kape. Visos jo pastangos išvengti nelaimės 
nuėjo perniek. Blogiausia, kad į bėdą pakliuvo jo sūnus. 

- Nutilkite, nutilkite! - iš po akių vokų nukapsėjo ašaros. 

Pasilenkęs kyštelėjau galvą į plintančio purpurinio švytėjimo ir 
šalčio buveinę. Vos neįsirėžiau veidu į trupančią užsispyrimo kaukę, 
po kuria slėpėsi Nedas. Dar vienas smūgis, ir ji galutinai suskils. Iš- 
traukiau iš kišenės balionėlį, rastą būdelėje, prispaudžiau jį prie kojos. 

- Jis turbūt girdi tą juoką, Nedai. Žino, kad jau per vėlu... 

- Ne! 

- „Ar jis nieko negali padaryti. Visiškai nieko. 

Nedas pakėlė rankas, norėdamas užsidengti ausis, ginklą laikė 
kairiojoje, butano žiebtuvėlį - dešiniojoje. Benzino skardinė siūbavo 
ant kelių, žemiau blauzdų tyvuliavo levandų atspalvio rūkas, kylantis 
aukštyn it vanduo šulinyje. Padėtis ne pati geriausia - nors man pa- 
vyko išmušti jį iš vėžių, - tačiau teks pasitenkinti tuo, ką turiu. Nykš- 
čiu atšoviau aerozolio gaubtelį, dar spėjau pagalvoti, ar balionėlyje, 
tiek metų pragulėjusiame pašiūrėje ant lentynos, pakaks spaudimo, ir 
paleidau čiurkšlę ašarinių dujų. 

Purslams pakliuvus į akis bei šnerves, Nedas sustūgo iš nuostabos 
ir skausmo. Pirštas nuspaudė “Beretos" gaiduką. Nugriaudėjo kurti- 
nantis šūvis. 

- PO VELNIŲ! - spengiančias mano ausis pasiekė Arkio riks- 
mas. 

Griebiau durelių rankeną, ir tą pačią sekundę užrakto spaustukas 
savaime nusileido žemyn, lygiai taip pat, kaip užsitrenkė stoginės 
spyna. Įkišau ranką pro atvirą langą, sugniaužęs kumštį smogiau į 
benzino skardinę. Ji nulėkė nuo traukulių tampomo vaikino kelių ir 
pranyko levandų migloje, kylančioje nuo mašinos dugno. Vieną aki- 
mirką man pasidingojo, jog skardinė nuskriejo kūliavirsčia lyg daik- 
tas, mestas žemyn nuo skardžio. Pistoletas vėl pokštelėjo, ir aš paju- 

tau vėjelį, sukeltą pralekiančios kulkos. Ji neprašvilpė pro pat smilkinį 
- Nedas šaudė į “Biuiko" stogą nesitaikydamas, gal net pats nesuvo- 
kė spūsčiojęs gaiduką, - bet jeigu jaučiate, kaip nuo kulkos virpa oras, 
vadinasi, ji lėkė velniškai arti. 

Apgraibomis čiupinėdamas vidinę durelių pusę pagaliau aptikau 
rankeną ir stipriai ją patraukiau. Jeigu ji nebūtų paklususi, aš tikrai 
nebūčiau žinojęs, ką daryti toliau - Nedas per stambus, kad galėčiau 
jį išvilkti pro langą. Dėkui Dievui, pasigirdo trakštelėjimas, ir durys 
prasivėrė. Staiga “Rodmasterio" grindys paskendo akinančios purpu- 
rinės šviesos blyksnyje, bagažinės dangtis su trenksmu atšoko į viršų, 
ir aš fiziškai pajutau trauką. Įsiurbs kaip į dulkių siurblį, šiek tiek 
anksčiau užsiminiau, bet atspėjau tik iš dalies. Pulsuojanti jėga įsisiau- 
tėjo mano smegeninėje tarsi uraganas. Ji tempė į save lyg cunamio 
bangų atoslūgis. Apėmė jausmas, jog manyje šėlsta viesulas, kuris 
stengiasi viską sugerti į savo piltuvėlį - iščiulpti akis iš akiduobių, nu- 
plėšti odą nuo veido. Tuo pat metu ant mano galvos nesuvirpėjo nė 
vienas plaukelis. 

Nedas sustūgo, nukorė rankas žemyn, tarytum kažkas būtų apvy- 
niojęs virvėmis riešus ir pradėjęs tempti žemyn. Jis susmego sėdynė- 
je, kuri prarado materialumą tirpdama violetinio švytėjimo audroje. 
Griebiau vaikiną už pažastų, trūktelėjau, žengiau atgal vieną... du 
žingsnius, grumdamasis su galinga jėga, mėginančia įtraukti mane į 
purpurinę “Biuiko" kabinoje atsivėrusią gerklę. Dribau ant nugaros 
spausdamas prie krūtinės Nedą. Kelnės permirko degalais. 

- Tempk virvę! - surikau Arkiui. Pabandžiau įsiremti kojomis į 
grindis ir nušliaužti kuo toliau nuo mašinos bei švytėjimo, plūstančio 
iš kabinos. Deja, mano pėdos slydinėjo benzino baloje. 

Nedas šastelėjo link automobilio durelių, neregimos jėgos vos ne- 
išplėštas iš mano glėbio. Pajutau, kaip virvė suveržė juosmenį. Vel- 
kamas atgal, tvirčiau apkabinau vaikį. Šis tebegniaužė delne “Bere- 
tą". Man bežiūrint, jo ranka šovė į priekį, pistoletas išslydo iš sugle- 
busių pirštų, ir pulsuojanti purpurinė šviesa prarijo ginklą. Jei manęs 
neapgavo ausys, prieš išnykdamas jis savaime paleido du šūvius. Jė- 
ga, tempianti mus į “Biuiką", truputį susilpnėjo, ir aš supratau, jog 
mudviem liko paskutinė galimybė išsigelbėti. 

- Trauk! - užriaumojau Arkiui. 

- Šefe, aš thraukiu iš visų jėgų... 

- Trauk stipriau! 

Po nuožmaus trūktelėjimo netekau žado, nes pakaruoklio mazgas 
įsirėžė man į pilvą lyg peilio ašmenys. Vargais negalais sugebėjau at- 

sistoti, nusvirduliavau atbulas, nepaleisdamas žiopčiojančio Nedo iš 
glėbio. Jo paakiai užtino kaip boksininko, negailestingai talžyto visus 
dvylika raundų. Manau, vaikinas nematė, kas įvyko vėliau. 

Purpurinis švytėjimas galutinai ištrynė “Biuiko" kontūrus. Prieš 
mane atsivėrė protu nesuvokiami nasrai, atstojantys langą į kitą pa- 
saulį. Matyt, aš per ilgai stypsojau suakmenėjęs, nes tų sekundžių pa- 
kako, kad mudu su Nedu atsidurtume valioje nežemiško siurblio, vėl 
pradėjusio veikti visu pajėgumu. Tolumoje nuskambėjo spigus Arkio 
balsas: 

- Padėk man, Stefa! Dėl Dievo meilės! Ghreičiau! Kuhr tu din- 
gai? 

Po akimirkos mane ir Nedą timptelėjo atgal tarsi "porelę ant kab- 
liuko pakibusių žuvų. 

Sudribęs tvojausi pakaušiu į grindis. Pajutau, job pulsavimas ir 
gausmas susiliejo - virto staugimu, gręžiančiu skylę mano smegeny- 
se. “Biuikas" sužybsėjo nelyginant neoninė iškaba, iš bagažinės išsi- 
liejo srautas tamsiai žalių vabalų, kurie nusibaigė, vos tik jų kiautai 
subarškėjo į betonines grindis. Siurblio trauka sustiprėjo, ir mes nu- 
slinkome “Biuiko" pusėn. Atrodė, tarytum į priešingas puses mus 
svaidytų povandeninės srovės ir grįžtamosios bangos. Taip ir blaškė- 
mės - į priekį, atgal, į priekį, atgal. 

- Padėk man! - užblioviau Nedui į ausį. - Privalai padėti, ant- 
raip mums galas! - tiesa, tuo momentu galvojau, kad mudviem vis 
vien lemta žūti, nepaisant to, pagelbės jis ar ne. 

Vaikinas apako, tačiau klausa nesiskundė. Akivaizdu, kad gyventi 
jam norėjosi. Įsirėmęs sportbačiais į betoną, Nedas atsispyrė, kiek 
leido jėgos. Iš po čiūžtelėjusių padų ištiško benzino purslai. Savo 
ruožtu Arkis su Stefanija Koluči stipriai patraukė virvę. Mes šovėme 
per penkias pėdas durų kryptimi, bet iš povandeninės srovės gniauž- 
tų neišsivadavome. Man pavyko virvės galu apjuosti Nedo krūtinę ir 
prisirišti jį prie savęs. Jei padėtis nepagerės, į prarają nugarmėsime 
abu. Netrukus “Biuikas" atlošė prarastas penkias pėdas. Nors labai 
pamažu, atstumas tarp mūsų ir mašinos nenumaldomai mažėjo. Ma- 
no plaučiuose praktiškai nebeliko oro. Dėl to buvo kaltas ne tik vir- 
vės, bet ir milžiniškos neregimos rankos spaudimas. Aš nė trupučio 
netroškau keliauti į tą vietą, kurią pamačiau kitoje lango pusėje, ta- 
čiau žinojau: kuo labiau priartėsime prie “Biuiko", tuo didesnė tikimy- 
bė, jog mes abu ten pakliūsime. Prie pat mašinos siurblio jėga taps 
tokia galinga, jog sudraskys virvę kaip siūlą. Mudu nersime stačia 

galva į šleikščią purpurinę ryklę ir nuskrisime į nežinomybę. 

- Paskutinė proga! - surikau. - Traukite, kai suskaičiuosiu iki 
trijų! Vienas... du... TRYS! 

Arkis ir Stefanija, surėmę pečius tarpduryje, trūktelėjo mus iš visų 
galių. Man ir Nedui iš po kojų išslydo grindys. Nulėkėme beveik iki 
pat durų, bet nematoma jėga vėl ėmė vilkti mudu link “Biuiko". Tar- 
si būtume gelžgaliai, negalintys pasprukti nuo magneto. 

Apsiverčiau ant šono. 

- Nedai, stakta! Stverkis už staktos! 

Nieko nematydamas pro sutinusius vokus jis ištiesė kairiąją ran- 
ką. Deja, pirštais teužčiuopė orą. 

- Dešinėje, vaiki! - riktelėjo Stefa. - Dešinėje! 

Pirštų galiukais palietęs durų rėmą, Nedas tvirtai į jį įsikibo. “Biu- 
ikas" išspjovė dar vieną purpurinį žybsnį, ir aš pasislinkau per colį į 
garažo gilumą, tarytum grimzdamas į naują, siaubingą gravitacijos 
šulinį. Plieniniu laidu tapusi virvė neleido nė kvėptelėti. Mano akys 
išsprogo, dantenos sutvinkčiojo. Pulsavimas išdegino iš sąmonės vi- 
sas mintis. Vėl nuslydau “Biuiko" link, batų kulnais čiuoždamas per 
betoną. Supratau, jog po akimirkos nuskrisiu kaip paukštis į reakty- 
vinio variklio turbiną. Berniukas, įsivaręs į panages rakštis, keliaus 
kartu. Jam teks palaikyti man draugiją. Metafora apie grandines 
įgaus tiesioginę prasmę. 

- Sendi, griebk mano ranką! 

Pakreipęs kaklą išvydau Hadį, už kurio nugaros stiebėsi Edis, ta- 
čiau nė kiek nenustebau. Jie grįžo. Užtruko ilgiau, kol suvokė, kas 
vyksta, bet grįžo. Ir ne todėl, kad Stefa perdavė kodą D. Tuodu trau- 
kė namo savo asmeniniais automobiliais. Negana to, radijo ryšį ku- 
riam laikui išderino statiniai trikdžiai. Jie paprasčiausiai... grįžo. 

Hadis atsiklaupė ant slenksčio, viena ranka įsikibo į staktą, kad jo 
neįtrauktų prakeiktas siurblys. Plaukai nevirpėjo, palaidinės skvernai 
nepleveno, tačiau jis siūbavo lyg vėtros užkluptas žmogus. Už nuga- 
ros susilenkęs Edis žvalgėsi per kairįjį Hadžio petį. Gal ir laikė jį už 
diržo. Kai Hadis ištiesė laisvąją ranką, čiupau ją tarsi skęstantis. At- 
virai kalbant, aš jaučiau, jog skęstu. 

- Traukite mane, velniai rautų, - sušvokštė Hadis Arkiui, Edžiui ir 
Stefai Koluči. Jo akyse atsispindėjo purpuriniai “Biuiko" blyksniai. - 
Traukite, kiek turite smarvės! 

Papildomų raginimų neprisireikė. Jie trūktelėjo taip, kad mudu su 
vaikiu iššovėme pro duris it kamštis iš butelio ir užvirtome ant Ha- 

džio. Nedas sunkiai šnopavo įsirėmęs man į kaklą įkaitusiu lyg žarija 
veidu. Pajutau, kaip jo ašaros sudrėkino mano odą. 

- Jėzau, seržante, patrauk alkūnę nuo mano nosies, - sušnypštė 
Hadis prislopintu, nuožmiu balsu. 

- Uždarykite duris! - šūktelėjo Stefa. - Paskubėkite, kol kokie 
nors monstrai neištrūko laukan. 

B angare nieko neliko, išskyrus negyvus žalius vabalus, tačiau 
Stefanija buvo teisi. Mums pakako ir to, kad siaubą kėlė švytėjimas. 
Blyksinti purpurinė šviesa. 

Visi drybsojome ant asfalto, rankos pynėsi tarp kelių, kojas pri- 
spaudė kūnai. Edis, kažkaip sugebėjęs įsipainioti į virvę, kaip ir Ne- 
das, šaukė Arkiui, kad kilpa smaugia jo kaklą. Priklupusi Stefa bandė 
atmazgyti virvę, tuo tarpu vaikis kriokė spurdėdamas man prie krū- 
tinės. Niekas iš mūsų negalėjo užšauti durų, bet jos vis vien užsitren- 
kė. Kryptelėjau galvą tokiu kampu, koks įmanomas tiktai panikos at- 
vejų, ūmai įsitikinęs, jog iš “Biuiko" nepastebimai išsmuko vienas jų, 
raudonplaukis padaras, pasiryžęs atkeršyti už savo gentainį, nudobtą 
prieš daugelį metų. Aš jį netgi pamačiau - šešėlį, juoduojantį ant bal- 
tai nudažytos garažo sienos. Staiga šešėlis pajudėjo, jo savininkui žen- 
gus pirmyn, ir mano akys prieblandoje įžiūrėjo išlakius moters krūti- 
nės bei šlaunų kontūrus. 

- Pusiaukelėje iki namų mane apniko bjauri nuojauta, - virpančiu 
balsu pratarė Širlė. - Nusprendžiau, jog katės gali palaukti. Nesi- 
muistyk, Nedai, nes dar labiau užverši mazgą. 

Vaikinas iš karto aprimo. Ji pasilenkė ir vienu mitriu judesiu išva- 
davo Edžio kaklą iš kilpos. 

- Na, štai, mažuli. - Tai ištarus, moteriai pakirto pakinklius. Širlė 
Pasternak sukniubo ant asfalto ir apsipylė ašaromis. 


Mes nuvedėme Nedą į nuovadą, virtuvėje padėjome apsiplauti 
akis. Vyruko vokai sutino ir išraudo, baltymai pasruvo krauju, bet jis 
užtikrino, jog regėjimą atgavo. Kai Hadis iškėlė du pirštus, berniokas 
patvirtino matąs porelę. Tikslų atsakymą pateikė ir išvydęs keturis 
pirštus. 

- Atleiskite, - šniurkščiodamas sulemeno jis. - Aš nežinau, kodėl 
taip padariau. Tai yra man norėjosi ištaškyti “Biuiką" į gabalus, bet 
tik ne dabar... ne šią naktį... 

- Ššššš, - prisispaudė Širlė smilių prie lūpų. Rieškučiomis pasėmė 
vandens iš kriauklės ir apiplovė vaikiui akis. - Nieko nesakyk. 

Nutildyti jo nepavyko. 

- Aš tikrai ruošiausi važiuoti namo. Viską apgalvoti. - Išpurtusios, 
krauju pasruvusios Nedo akys įsmigo į mane ir vėl pasislėpė už Šir- 
lės delno, apšlaksčiusio jas šiltu vandeniu. - Staiga pamačiau, kad grį- 
žau į nuovadą. Atmenu, galvoje sukosi viena vienintelė mintis: “Pri- 
valau padaryti tai šį vakarą. Susidoroti su “Biuiku" visiems laikams". 
Paskui... 

Vaikinas nežinojo, kas įvyko paskui. Tolimesnius prisiminimus ap- 
gaubė migla. Jam nereikėjo to nė sakyti ar pripažinti suglumusiu 
žvilgsniu. Aš mačiau jį, sėdintį už “Rodmasterio" vairo su benzino 
skardine glėbyje, išblyškusį, apdujusį, pasiklydusį iliuzijų labirinte. 

- “Biuikas" tave užvaldė, - paaiškinau. - Kažkokiu būdu jis susijęs 
su mumis visais, tik savo jėgos anksčiau nenaudojo kaip tavo atveju. 
Kai mašina tave pašaukė, mes irgi išgirdome kvietimą. Kiekvienas 
savaip. Tu niekuo nekaltas, Nedai. Jei ką ir turėtum kaltinti, tai ma- 
ne. 

Jis atšlijo nuo kriauklės, išsitiesė, suėmė mano rankas. Nuo smak- 
ro varvėjo vanduo, šlapi plaukai prilipo prie kaktos. Atrodė gan juo- 
kingai, lyg būtų ką tik pakrikštytas. 

Prie mūsų priėjo Stefa, nuo tarpdurio stebėjusi B angarą. 

- Žybsniai retėja ir silpsta. 

Aš linktelėjau. 

- Jis praleido progą. Galbūt paskutinę progą... 

- „„iškrėsti šunybę, - užbaigė Nedas. - Štai ko “Biuikas" siekė. 
Girdėjau tuos žodžius savo galvoje. Gal man tik pasivaideno, neži- 
nau... 

- Vadinasi, man taip pat vaidenosi, - įsiterpiau. - Gerai, kad šį va- 
karą nenutiko nieko baisesnio. 

Daugiau nespėjau pratarti nė žodžio, nes iš vonios kambario išniro 
Hadis, nešinas pirmosios pagalbos vaistinėle. Padėjęs ją ant stalo, at- 
segė ir ištraukė balzamo buteliuką. 

- Pasitepk paakius, Nedai. Jei kas nors paklius į akis, nesijaudink. 
Vis tiek nieko nepastebėsi. 

Sustoję ratu žiūrėjome, kaip vaikinas tepasi patinusią odą. Švie- 
čiant fluorescencinėms virtuvės lempoms, balzamas ryškiai žvilgėjo. 
Nedui užbaigus gydomąją procedūrą, Širlė pasiteiravo, ar jis jaučiausi 
geriau. Vaikis sulinksėjo galva. 

- Tuomet eime laukan, - tariau. - Privalau papasakoti dar šį tą. 
Tau derėjo išgirsti viską anksčiau, bet, tiesą sakant, tai prisiminiau, 

kai išvydau tave prakeiktoje mašinoje. Atmintį tikriausiai atgaivino šo- 
kas. 

Širlė pažiūrėjo į mane suraukusi antakius. Ji niekada neturėjo sa- 
vų vaikų, bet dabar mane varstė griežtas motiniškas žvilgsnis. 

- Tik ne šią naktį, - išdrožė. - Nejau nematai, kad berniukas pa- 
kankamai prisikentėjo? Verčiau nuvežtum Nedą namo ir sumąsty- 
tum, ką pamneluoti jo motinai - Mišelė visada tikėjo Kerčiu, patikės ir 
tavimi, jei suriesi sklandžią pasakėlę. 

- Atleisk, bet laukti negalima. 

Ji rūsčiai dėbtelėjo į mano veidą, turbūt suprato, jog aš įsitikinęs 
savo teisumu. Taigi mes patraukėme link rūkalių suoliuko. Kol kiti 
stebėjo garaže blėstančius fejerverkus - antrą šviesos spektaklį per 
vieną dieną, jau ganėtinai išsikvėpusį, - supažindinau Nedą su dar 
vienu praeities epizodu, kurį regėjau mintyse kaip sceną iš pjesės. 
Porelė veikėjų, apšviestų skaisčiais prožektoriais, du vyrai, sėdintys... 


TUOMET: KERTIS 


Du vyrai sėdi ant rūkalių suoliuko, nutvieksti vasaros saulės 
spindulių, vienas iš jų netrukus iškeliaus Anapilin - kiekviena 
žmogiškosios gyvybės grandinė užsibaigia kilpele, ir Kertis Vil- 
koksas jau buvo bemaž nusigavęs iki savosios. Jiedu paskutinį 
sykį užkandžiauja kartu, tačiau to nežino. Pasmerktasis žmo- 
gus stebi, kaip kitas vyras prisidega cigaretę, ir pats norėtų už- 
sitraukti dūmą. Tiesa, jis seniai metė rūkyti. Visų pirma cigare- 
čių kaina smarkiai šoktelėjo aukštyn, dėl ko ne vieną kartą zir- 
zė Mišelė, bet svarbiausia, kad jam maga užauginti vaikus. 
Pamatyti, kaip jie gauna brandos atestatus, paglostyti anūkų 
galveles. Kertis netgi žino, ką veiks išėjęs į pensiją. Jiedu su 
Mišele dažnai apie tai pakalba. Nusipirkę “"Vinebagą" iške- 
liaus į vakarus. Ten ir apsistos. Tačiau jis pasitrauks iš tarny- 
bos gerokai anksčiau, be jokios palydos. Kalbant apie rūkymą, 
jam nederėjo atsisakyti mėgstamo įpročio, bet iš kur žmogus 
gali numanyti, už kokio kampo tavęs tyko mirtis. Dabar malo- 
niai šildo vasaros saulė. Vėliau diena įkais - taip, su gyvybe jis 
atsisveikins karštą dienelę, - tačiau kol kas saulės spinduliai 
nedegina. B angaras stūkso tylus. Ramybės periodai tęsiasi vis 
ilgesnes laiko atkarpas. Pastaruoju metu šviesos drebėjimai ge- 
rokai švelnesni, jeigu jie išvis pasirodo. Mašina išsikvepia, mąs- 

to pasmerktasis patrulis, nors kartais vis dar galima pajusti jos 
pulsavimą ir viliojančius šnabždesius. Reikia išlikti budriam. 
Kertis neabejoja, jog tai - jo pareiga, dėl kurios tenka atsisa- 
kyti ir paaukštinimo. “Biuikas 8" prarijo ne tik jo partnerį, bet 
ir pasisavino tam tikrą paties Kerčio Vilkokso dalį. Jam nieka- 
da nekilo noras lįsti į bagažinę kaip Hadžiui Rojeriui 1988-ai- 
siais. Mašina nebandė jo sučiaumoti kaip Brajaną Lipį, tačiau 
Kertis žino, kad jam nelemta išsivaduoti iš “Biuiko" vylių. Pa- 
smerktasis patrulis girdi gundančius kuždesius, tarsi žvejys - 
jūros ošimą, neatslūgstantį net per miegus. Į ausis šnabžda bal- 
sas, kurio savininkas gali... 

Kertis atsigręžia į Sendį Diborną ir klausia: 

- Ar jis mąsto? Ar jis stebi ir mąsto? Lūkuriuoja tinkamo mo- 
mento? 

Dibornui - senbuviai už nugaros tebevadina jį naujuoju ser- 
žantu - nereikia klausti, apie ką šneka bičiulis. Jei kas nors 
prabyla apie objektą, tūnantį B angare, visi tai supranta; Ker- 
čio manymu, suprastų ir tie, kurie persikėlė į kitus dalinius arba 
atsisveikino su PVP, nutarę paieškoti saugesnio darbo. Kartais 
patruliui Vilkoksui dingojasi, jog "Biuikas" pažymėjo juos vi- 
sus... jog žmonės, besidarbuojantys D dalinyje, išsiskiria kaip 
amišai savo juodais drabužiais ir vežimėliais, kaip tikintieji, ku- 
rių kaktas kunigas ištepa per Pelenų dieną, arba kaip griovius 
kasantys viena grandine supančioti kaliniai. 

- Beveik neabejoju, kad ne, - atsiliepia naujasis seržantas. 

- Tačiau jis surengė kraupiausią siaubo spektaklį tuo metu, 
kai nuovada praktiškai ištuštėjo, - sako žmogus, metęs rūkyti, 
kad galėtų užauginti vaikus ir pamatyti anūkus. - Tarytum žino- 
tų. Tarytum galėtų mąstyti. Stebėti ir laukti. 

Naujasis seržantas juokiasi, tiksliau, prunkšteli su vos paste- 
bima paniekos užuomina. 

- Kerti, “Biuikas" tau susuko smegenis. Gal dar pasakysi, 
jog tas daiktas iššovė kokį nors spindulį ir taip privertė “Nor- 
ko“ vilkiką susidurti su mokyklos autobusu. 

Patrulis Vilkoksas padeda ant suolo kavos puodelį, nusitrau- 
kia nuo galvos savo plačiakraštę “Stetsono" skrybėlę, iš įpro- 
čio pradeda vartyti ją rankose. Prie benzino kolonėlės privažia- 
vęs Dikis-Dakas Eliotas pumpuoja degalus į D-12 visureigį 
(veikiai D dalinys nebegalės piltis kuro iš nuosavos kolonėlės). 


276 


Pastebėjęs porelę mosteli ranka. Jie atsako tuo pačiu, bet žmo- 
gus su skrybėle - pilkuoju kelių patrulio “Stetsonu"', kuris savo 
tarnybos dieną užbaigs piktžolėse, tarp tuščių limonado skardi- 
nių ir mėsainių popierėlių - nenuleidžia akių nuo naujojo ser- 
žanto tarsi klausdamas, iš kur jiems žinoti, kad neiššovė. 

Suirzęs Dibornas burba: 

- Kodėl mums paprasčiausiai jo nesunaikinus? Nutempkime 
mašiną į lauką, pripilkime benzino į kabiną, tiek, kad lietųsi 
pro langus, ir padekime. 

Kerčio veido išraiška byloja, kad pasiūlymas sukėlė jam 
siaubą. 

- Visai įmanoma, jog tai būtų pati didžiausia mūsų klaida. 
Gal kaip tik tokios baigties “Biuikas" ir tikisi. Gal jis paliktas 
čia tam, kad mus išprovokuotų. Kiek vaikų liko be pirštų, nes 
rado žolėse nematytą daiktą ir nežinodami, jog prieš save regi 
sprogmenį, pradėjo talžyti jį akmeniu? 

- Mūsų padėtis kitokia. 

- Iš kur žinai? 

Naujasis seržantas, kuris vėliau galvos: “Verčiau į šalikelę 
būtų nuriedėjusi mano skrybėlė“, - nenutuokia, ką atsakyti. 
Prieštarauti beprasmiška, juolab kad Kertis gali būti teisus. 
Vaikai išties netenka pirštų, trankydami sprogmenis akmens lui- 
tais, netyčia nušauna savo mažesniuosius broliukus, aptikę pis- 
toletus tėvų spintos stalčiuje, arba sudegina namus, čirškinda- 
mi garažuose senas bengališkas ugneles. Jie tiesiog nežino, ko- 
kie pavojingi žaisliukai pakliuvo į rankas. 

- Tarkim, - prabyla vyriškis, pirštais maigantis “Stetsono " 
skrybėlę, - jog “Biuikas 8“ - tai savotiškas ventilis, panašus į 
tą, kuris montuojamas narų deguonies balionuose. Jis gali tiekti 
ir išleisti orą, priklausomai nuo to, ko reikia vartotojui. Šiaip 
ar taip, ventilis visuomet riboja oro tėkmę. 

- Taip, bet... 

- Štai tau kitas pavyzdys. Tarkim, jis alsuoja kaip žmogus, 
paniręs į liūną, traukiantis į plaučius orą pro tuščią nendrės 
stiebelį, kad pats išliktų nematomas. 

- Viskas aišku, tačiau... 

- Siaura kanalo ertmė nulemia mažas tiekiamo oro dozes. 
Spėju, jog tas ventilis arba nendrės stiebelis padeda išgyventi 
kažkokiai būtybei letargo miego ar hipnozės metu. O dabar įsi- 

vaizduok, kas įvyktų, jei koks nors idiotas dinamitu ištaškytų 
liūną ir nendrės stiebas taptų nereikalingas. Arba, jei tau la- 
biau patinka naro pavyzdys, susprogdintų ventilį. Ar tu norė- 
tum taip rizikuoti? Nejau sutiktum dovanoti tam padarui tiek 
oro, kiek jis galėtų įkvėpti? 

- Ne, - tyliai suniurna naujasis seržantas. 

- Sykį Bakas Flandersas ir Endis Kolučis rimtai ruošėsi su- 
naikinti “Biuiką". 

- Skiedi! 

- Neskiedžiu, - ramiai atsako Kertis. - Anot Endžio, jei pora 
valstijos patrulių nepajėgtų atsikratyti automobiliu nenusvilę 
pirštų, jiems derėtų pasitraukti iš tarnybos. Tuodu ketino su- 
versti visą kaltę skiedikliui ir dažams, kuriuos laikome būdelė- 
je. Savaiminis užsidegimas... ba-bach, ir "Biuikas" supleškėtų 
kaip degtukas. Be to, kaip sakė Bakas, kas skambintų gaisri- 
nei? Juk čia paprasčiausias suklypęs garažas ir sena gelda, 
dėl Dievo meilės. 

Iš nuostabos Dibornas praranda žadą. 

- Tikriausiai jie išgirdo balsą, kuris prašė tai padaryti. 

- Išgirdo balsą? - seržantas bando suvokti žodžių prasmę. - 
Išgirdo balsą? 

- Taip. - Kertis užsimaukšlina savo didžiąją skrybėlę, palie- 
ka dirželį kyboti po pakaušiu, kaip ir pridera vasarą, čiupteli 
už krašto ir kreipiasi į savo senąjį bičiulį: - Sendi, ar gali pri- 
siekti, jog nė karto negirdėjai to balso? 

Naujasis seržantas prasižioja prieštarauti, bet išvydęs rimtas 
draugo akis užsičiaupia. 

- Negali. Todėl, kad jis kalba. Su tavimi, su manimi, su mu- 
mis visais. Garsiausiai kalbėjo su Hadžiu tą dieną, kai pasirodė 
raudonplaukis monstras. Tačiau balsas pasiekia mūsų ausis ir 
tuomet, kai šnabžda, ar ne? Mes visą laiką jį girdime. Netgi 
miegodami. Štai kodėl privalome jo neklausyti. 

Kertis atsistoja. 

- Tereikia stebėti. Toks mūsų darbas, aš tuo tikras. Jei pra- 
keiktam padarui teks alsuoti pro ventilį ar nendrės stiebelį pa- 
kankamai ilgai, anksčiau ar vėliau jis uždus. Užges. Išsikvėps. 
Nenustebčiau, jeigu jis pats sutiktų padvėsti miegodamas su są- 
lyga, kad nickas nekels triukšmo. O tai reiškia - laikykimės nuo 
“Biuiko"" atokiau ir palikime jį ramybėje. 

Patrulis Vilkoksas atsitraukia nuo suolo - paskutinės jo gy- 
venimo minutės senka ir byra kaip smėlis tarp pirštų, bet nė vie- 
nas iš jųdviejų šito nežino, - stabteli ir atsigręžia į senąjį bičiulį. 
Policijos struktūrose jie pradėjo tarnauti ne vienu metu, tačiau 
petys į petį pratriūsę porą dešimtmečių abu tapo patruliais iki 
kaulų smegenų. Sykį, kai įkaušo, senasis seržantas paskelbė, 
esą teisėtvarkos sistema priglaudžia gerus žmones, kuriems ten- 
ka atlikti bjaurius darbus. 

- Sendi. 

Dibornas klausiamai dirsteli į draugą. 

- Ar jau minėjau, jog šiais metais mano berniukas žaidžia 
"Legiono" komandoje? 

- Maždaug dvidešimt kartų. 

- Treneris turi sūnų, kokių trejų metų. Praeitą savaitę užsu- 
kau į stadioną parvežti Nedą namo ir pamačiau, kad jis, priklu- 
pęs ant vieno kelio, svaido tam berniukui kamuolį. Vėl įsimylė- 
jau savo vaikį. Kaip ir tada, kai pirmą sykį paėmiau jį suvystytą 
į rankas. Juokinga, ar ne? 

Sendis nemano, jog tai juokinga. Jis galvoja: tai svarbiau- 
sia, ko pasauliui reikia iš vyrų. 

- Treneris išdalino jiems uniformas. Nedas, apsivilkęs savą- 
ją, priklupęs ant kelio, mėtė kamuoliuką tam vaikui... Galiu pri- 
siekti, jog gyvenime nesu regėjęs nieko nuostabesnio. - Patylė- 
jęs jis priduria... 


DABAR: SENDIS 


B angaro languose nutvisko balzganas švytėjimas... išblėso... vėl 
užsižiebė... galų gale įsiviešpatavo tamsa. 

- Viskas baigėsi? - paklausė Hadis ir pats patvirtino: - Aha, ko 
gero. 

Praleidęs jo žodžius pro ausis Nedas pažvelgė į mane. 

- Ką jis pasakė? 

- Tai, ką sakytų bet kuris vyras, neturintis problemų namuose, - 
atsiliepiau. - Pridūrė, kad jis laimingas. 

Stefa nulėkė į dispečerinę patikrinti, kaip veikia mikrofonai ir 
kompiuteris, visi kiti liko ant suolo. Nedas nekreipė į juos dėmesio, 
įsmeigęs į mane savo paraudusias akis. 

- Daugiau jis nieko neminėjo? 

- Užsiminė, jog praėjusią savaitę, per rungtynes su Roksburgo 
“Geležinkelininkais", apibėgai du ratus ir prieš trečiąjį pamojavai jam 
ranka. Kertis labai nudžiugo. Juokėsi man pasakodamas. Pareiškė, 
kad per savo prasčiausią dieną tu matai kamuolį geriau, negu jis - 
per savo geriausią. Taip pat sakė, jog tau derėtų mokytis atmušti pa- 
lei žemę mestus kamuoliukus, jei ketini rimtai sportuoti. 

Vaikinas nudūrė akis žemyn, nevaldomai sudrebėjo. Mes nusigrę- 
žėme leisdami jam susitvardyti. Netrukus išgirdome Nedo balsą: 

- Tėvas kartodavo man, kad niekada nepasiduočiau, bet pats nu- 
leido rankas ir daugiau nesidomėjo tuo sukruštu “Biuiku". 

- Jis pasirinko tokią išeitį. Tai didelis skirtumas. 

Pasvarstęs Nedas linktelėjo. 

- Greičiausiai. 

- Šį kahrtą tikhrai važiuoju namo, - paskelbė Arkis, bet prieš iš- 
vykdamas padarė tai, ko niekada nepamiršiu: jis pritūpė ir pakštelėjo 
į ištinusį vaikino skruostą. Su pribloškiančiu švelnumu. - Labos nak- 
ties, vyhruti. 

- Labos nakties, Arki. 

Kai žvilgsniais palydėjome jo barškantį universalą, Hadis tarė: 

- Parvešiu Nedą namo jo “Ševiu". Kas keliaus drauge, kad par- 
gabentų mane atgal? 

- Aš, - pasisiūlė Edis. - Tik luktelėsiu tavęs mašinoje, kol vesi jį 
namo. Jei Mišelė Vilkoks sprogs kaip atominė bomba, norėčiau likti 
už pavojingos zonos ribų. 

- Viskas bus gerai, - nuramino Nedas. - Pasakysiu, jog pamačiau 
ant lentynos balionėlį, paėmiau jį, kad patikrinčiau, kas yra viduje, ir 
netyčia apsipurškiau veidą ašarinėmis dujomis. 

Nebloga istorija. Ji pasirodė man tikroviška savo paprastumu. 
Būtent taip sumeluotų berniuko tėvas. 

Nedas atsiduso. 

- Rytoj iš pat ryto sėdėsiu ne dispečerinėje, o vyksiu į Statler-Vi- 
lidžą, pas okulistą. 

- Pas gydytoją apsilankyti nepakenktų, - sutiko Širlė ir taip pat jį 
pabučiavo. Į lūpų kamputį. - Geros jums nakties, vaikinai. Šįsyk visi 
išsiskirsto ir niekas negrįžta. 

- Amen, - užbaigė Hadis stebėdamas, kaip ji drožia link savo au- 
tomobilio. Nors Širlė jau buvo įpusėjusi penktą dešimtį, ji vis dar at- 
rodė puikiai, kai krutindavo savo užpakaliuką. Netgi mėnulio šviesoje 
(ypač tuomet, kai į dangų pakildavo mėnulis). 

Ji prariedėjo pro rūkalių suoliuką, mostelėjo ranka, ir po akimirkos 
mes jau tematėme tolstančius galinius žibintus. 

B angaras skendėjo tamsoje. Ten nešvytėjo jokie žibintai. Arba 
fejerverkai. Šiai nakčiai pramogų užteks, kada nors jos baigsis vi- 
siems laikams. Sąmonės kertelėje jaučiau mieguistą pulsavimą, vilio- 
jantį kuždesį, kuriame, jei labai norėdavai, galėjai išgirsti žodžius. 

Ką gi aš regėjau? 

Ką pamačiau, ašarinėmis dujomis apakinęs berniuką ir sugriebęs 
jį už pažastų? 

- Važiuosi su mumis, Sendi? - pasiteiravo Hadis. 

- Ne. Dar šiek tiek pasėdėsiu ir vyksiu namo. Jei Mišelė pakels 
triukšmą, tegul ji paskambina man. 

- Dėl mamos nekils jokių problemų, - patikino Nedas. 

- O dėl tavęs? - paklausiau. - Ar dėl tavęs mums kils papildomų 
problemų? 

- Nežinau, - padvejojęs burbtelėjo jis. 

Tam tikra prasme tai geriausias atsakymas iš tų, kuriuos tikėjausi 
išgirsti. Bent jau sąžiningas. 

Trijulė pasišalino. Hadis su Nedu patraukė “Belero" pusėn. Edis 
trumpam stabtelėjo prie savo automobilio, kad nukrapštytų nuo stogo 
“Kodžak" švyturėlį ir įmestų jį į kabiną. 

Sustingęs prie galinio “Ševio" buferio, vaikinas atsigręžė į mane. 

- Sendi? 

- Ką? 

- Ar jūs turėjote kokių nors prielaidų, iš kur “Biuikas" galėjo atsi- 
rasti? Kas tai per velniava? Kas buvo tas vyras juodu apsiaustu? 

- Ne. Retsykiais paspėliodavome, bet genialių idėjų niekas netu- 
rėdavo. Vienintelis Džekis O'Haras turbūt pataikė į dešimtuką pasa- 
kęs, jog “Biuikas" primena dėlionės elementą, kuris niekur nepritam- 
pa. Tu vartalioji jį rankose, įsitempęs svarstai, kur padėti, ir staiga pa- 
matai, kad elemento nugarėlė raudona, tuo tarpu tavo dėlionės - ža- 
lia. Seki mano mintį? 

- Ne, - prisipažino jis. 

- Apgalvok viską, nes teks su tuo susigyventi. 

- Kaip man tai padaryti? - Nedo balsas nuskambėjo ramiai. 
Pyktis jau buvo išgaravęs. Jis tenorėjo nurodymų. Gerai. 

- Tu nežinai, iš kur pats atsiradai ir kur eini, ar ne? - paklausiau. 
- Bet kažkaip gyveni. Nekvaršink su galvos dėl tos mašinos. Grūmok 


281 


kumščiais į dangų ir koneveik Aukščiausiąjį nedaugiau kaip po vieną 
valandą per dieną. 

- Bet... 

- “Biuikų" yra visur, - paaiškinau jam. 


Kai visi išsiskirstė, laukan išėjusi Stefa pasiūlė man puodelį kavos. 
Padėkojau ir atsisakiau. Paklausiau, ar nepavaišintų manęs cigarete. 
Ji apdovanojo mane nustebusiu, netgi priblokštu žvilgsniu ir priminė, 
jog nerūko. Tarytum atsitverdama siena, ant kurios būtų parašyta: 
NUO ŠIOS VIETOS VISIEMS “BIUIKAMS RODMASTE- 
RIAMS" PRIVALOMA VAŽIUOTI APLINKINIU KELIU. Ot 
velnias, jei tik mes galėtume gyventi tokiame paprastame pasaulyje. 

- Važiuosi namo? - pasiteiravo Stefa. 

- Neilgai trukus. 

Ji pranyko nuovadoje, aš likau sėdėti ant rūkalių suoliuko. Cigare- 
tės gulėjo mano automobilio dėklėje, beveik pusė pakelio, tačiau at- 
sistoti ir jas paimti neturėjau jėgų. Vis dėlto pakilau ant kojų nutaręs 
šias tiesiog pramankštinti. Sutrauksiu dūmą pakeliui į namus, pavaka- 
rieniausiu prieš televizoriaus ekraną - “Pakelė" jau bus uždaryta, be 
to, vargu ar Sintija Garis apsidžiaugtų taip greitai vėl išvydusi mano 
fizionomiją. Šiek tiek anksčiau gerokai išgąsdinau padavėją, tiesa, 
jos nerimas anaiptol negalėjo prilygti manajam, kai pagaliau suvokiau, 
ką Nedas sumąstė. O mano baimė tebuvo šešėlis siaubo, kurį paju- 
tau žvelgdamas į besiliejantį purpurinį švytėjimą, sugriebęs apakintą 
berniuką už pažastų, jausdamas ausyse ritmišką pulsavimą, artėjan- 
čius žingsnius. Vienu metu spoksojau į šulinį ir į kylančią aukštyn ply- 
nę... tarytum mano regėjimą būtų sudvejinęs kažkoks prizminis prie- 
taisas. Manau, panašus jausmas apimtų, jei prilipčiau prie periskopo, 
žaibo perskelto pusiau. Išvydau labai ryškų ir nepaprastai keistą vaiz- 
dą, kurio niekuomet neužmiršiu. Priešais save mačiau uolėtą, geltona 
žole su parudavusiais stiebelių galiukais nuklotą šlaitą, besitęsiantį iki 
skardžio. Žolėje knibždėjo tamsiai žali vabalai. Netoliese augo blyš- 
kios, vaško atspalvio, lelijos. Prarajos dugno neįžvelgiau, užtat aiškiai 
mačiau dangų, akinančiai purpurinį, apgaubtą debesų sluoksniu, čai- 
žomą žaibų. Priešistorinį dangų, kuriame ratus suko padriki spiečiai 
skraidančių būtybių. Gal paukščių. Arba šikšnosparnių, vieną kurių 
išskrodė Kertis. Tie padarai lakiojo pernelyg toli, kad galėčiau juos 
įžiūrėti. Ir neužmirškite, kad visa tai tetruko akimirką. Man rodos, 
skardžio papėdėje tyvuliavo vandenynas, nors pats nenutuokiu, kodėl 

taip galvoju. Tikriausiai dėl žuvies, vieną sykį išvirtusios iš “Biuiko" 
bagažinės. Arba dėl druskos kvapo. Aplinkui “Rodmasterį"" visada 
tvyrojo tas miglotas, ašaras spaudžiantis druskos tvaikas. 

Geltonoje žolėje, mano lango pakraštyje (jei tai išties buvo lan- 
gas), mėtėsi grandinėlė su sidabriniu papuošalu: Brajano Lipio svas- 
tika. Po tiek metų, praleistų po svetimu dangumi, ji gerokai patamsė- 
jo. Už poros žingsnių kėpsojo kaubojiškas siuvinėtas, aukštakulnis au- 
linis. Oda apžėlė pilkšvomis, voratinklius primenančiomis samano- 
mis. Bate žiojėjo skylė, kurioje pastebėjau žvilgantį geltoną kaulą. Jo- 
kios mėsos: per dvidešimt metų ją, žinoma, supūdė nuodingas oras, 
nors aš abejoju, jog mėsos stoką nulėmė vien tik puvimo procesas. 
Spėju, kad senąjį Edžio mokyklos laikų draugužį kažkas surijo. Ko 
gero, gyvą. Ir klykiantį, jei tik jis nebuvo praradęs žado. 

Mano akys užfiksavo dar du pažįstamus objektus, gulinčius ato- 
kiau nuo svastikos. Visų pirma plačiakraštę skrybėlę, taip pat apau- 
gusią tamsiomis samanomis. Ne visai tokią, kokias nešiojame šiais 
laikais - nuo aštunto dešimtmečio uniforma truputį pasikeitė, - tačiau 
man nekilo abejonių, jog tai PVP “Stetsonas". Didžioji skrybėlė. Vė- 
jas jos nenupūtė, nes kažkas prikalė kepurę prie žemės mediniu kuo- 
lu. Tarytum Enio Raferčio žudikas, išsigandęs, kad anksčiau neregė- 
ta būtybė kels grėsmę netgi po savo mirties, “užmušė" pačią keis- 
čiausią aprangos dalį, idant jos savininkas nebraidžiotų naktimis po 
apylinkes lyg išbadėjęs vampyras. 

Šalia skrybėlės surūdijęs, beveik pasislėpęs žolėje riogsojo Enio 
pistoletas. Ne dabartinė “Bereta", o “Riugeris". Tokio paties ginklo 
vamzdį teko apžioti Džordžui Morganui. Ar Enis irgi nusižudė? Ar 
pastebėjo kažką artėjant ir mirė leisdamas vieną kulką po kitos? O 
gal išvis nešaudė? 

Šitie klausimai liko be atsakymų: nespėjus įdėmiau apsižvalgyti, 
Arkis suriko Stefai, kad ši jam padėtų, ir mane trūktelėjo atgal su 
Nedu, kurį spaudžiau glėbyje kaip didžiulę lėlę. Daugiau nieko nema- 
čiau, bet šį tą visgi sužinojau - “Biuikas" išties prarijo Enį Rafertį ir 
Brajaną Lipį. 

Išsiuntė juos į svetimą pasaulį. 

Pakilęs nuo suolo paskutinį kartą priėjau prie B angaro. Tamsiai 
žydras automobilis stovėjo savo vietoje, nuo jo krito įprastas šešėlis. 
Alyvos lygis normalus, pasakė žmogus juodu apsiaustu Bredliui 
Roučui ir išgaravo, palikęs šitą keistą vizitinę kortelę. 

Kažkuriuo momentu, baigiantis šviesos drebėjimui, bagažinė užsi- 

trenkė. Ant betoninių grindų tysojo tuzinas negyvų vabalų. Atsikra- 
tysime jais rytoj. Neverta jų nei išsaugoti, nei fotografuoti. “Biuiko" 
dovanėlės mūsų daugiau nedomino. Liepsiu keliems vyrukams sude- 
ginti vabalus šiukšlių krosnelėje. Užduotis skirsto tas, kuris sėdi vir- 
šininko krėsle. Turiu prisipažinti, jog šis darbas man patinka. Vienam 
kliūva šūdo gabalas, kitam - saldainis. Ar jie gali skųstis? Ne. Ar gali 
įtraukti tai į savo MN (mėšlinų nesėkmių) sąrašą? Taip. Jei tik labai 
nori. 

- Mes gyvensime ilgiau už tave, - tariau tam daiktui, sustingusiam 
garaže. - Pamatysi. 

Jis ramiai stovėjo ant savo plačiųjų baltakraščių padangų, tuo tar- 
pu mano sąmonės gelmėje blausus pulsavimas virto žodžiu: galbūt. 

0 gal ir ne. 


VĖLIAU 


Paprastai nekrologai būna tokie santūrūs - marškiniai tvarkingai 
sukišti į kelnes, sijonai nuleisti žemiau kelių. Nelaukta mirtis. Ši fra- 
zė gali reikšti bet ką: nuo širdies smūgio, patirto tualete, iki peilio dū- 
rio, kurio auka sulaukia iš plėšiko, įsilaužusio į jos namus. Farai be- 
veik visada žino tiesą, nors ne visada to nori, ypač kai su gyvybe at- 
sisveikina saviškis. Būtent mes paprastai pirmieji pasirodome nelai- 
mės vietoje su savo raudonaisiais švyturėliais bei racijomis, iš kurios 
sklinda garsai, Džonui K. panašūs į nesuvokiamą burbuliavimą. Tuš- 
čios nelauktai mirusių žmonių akys pirmiausia pamato mūsų vei- 
dus. 

Kai Tonis Skūndistas pranešė apie savo ketinimus išeiti į pensiją, 
pamenu, mano galvoje sukirbėjo mintis - labai gerai, nes jis mažu- 
mėlę užsisėdėjo savo vietoje. Suseno. Ir protas ne toks guvus. 
Dabar, 2006-aisiais, aš pats ruošiuosi į užtarnautą poilsį, ir kai kurie 
jaunesni vyrukai tikriausiai mąsto tą patį - šefas paseno, be to, ir pro- 
tas jo ne toks guvus. Atvirai kalbant, man netrūksta nei energijos, nei 
noro darbuotis po dvi pamainas per dieną. Pamatęs veidrodyje, jog 
turiu daugiau žilų plaukų nei juodų ir pliktelėjusią kaktą, dažniausiai 
sau tvirtinu, esą tai tėra klaida, kuri bus ištaisyta, pakliuvusi į akis ati- 
tinkamam specialistui. Negali būti, kad žmogus, besijaučiantis kaip 
dvidešimtmetis, atrodytų tarsi įpusėjęs šeštą dešimtį. Pasitaikydavo 
keletas prastų dienų, ir aš suprasdavau, kad jokios klaidos nėra. Vis- 
kuo kalta nenumaldoma laiko tėkmė. Ar man teko dar kada nors iš- 

gyventi akimirką, kuri būtų buvusi nemažiau kraupi nei už “Biuiko 
Rodmasterio 8" vairo sėdinčio Nedo vaizdas? 
Taip, teko. 


Dispečerinėje budėjo Širlė, kai mus pasiekė žinia apie avariją 32- 
-ajame plente, netoli nuo Hambolto kelio sankryžos, kur anksčiau 
stovėjo “Dženės" degalinė. Širlė įžengė į mano kabinetą papilkėjusiu 
veidu. 

- Kas yra? - paklausiau. - Kas, po velnių, tau atsitiko? 

- Sendi... mums paskambino žmogus, kuris pranešė matęs avariją. 
Sudužo senas “Ševroletas". Raudonas su baltomis juostomis. Vai- 
ruotojas negyvas. - Ji nurijo seiles. - Sukapotas į gabalus. Taip ir pa- 
sakė. 

Į pastaruosius žodžius neatkreipiau dėmesio, nors vėliau, išvažia- 
vęs į įvykio vietą, juos prisiminiau. 

- “Ševroletas"? Koks modelis? 

- Neklausiau, Sendi. Negalėjau... - jos akys pritvinko ašarų. - Ne- 
išdrįsau. Bet kiek senų raudonų “Ševroletų" su baltomis juostomis, ta- 
vo manymu, yra Statlerio apygardoje? 

Kartusu Filu Kendeltonu išrūkome į nelaimės vietą. Visą kelią 
meldžiau Dievo, kad rastume “Ševį Malibu" arba “ Ševį Biskeiną", 
tik ne “Belerą" su numeriu: MY 57. Deja, Aukščiausiasis manęs ne- 
išklausė. 

- Šūdas, - išspaudė Filas tyliu, prislėgtu balsu. 

Jis įsirėžė į betoninę virš Redferno upelio nutiesto tilto užtvarą, 
vos už penkių minučių kelio pėsčiomis nuo tos vietos, kur žuvo Ker- 
tis. “Beleras" turėjo saugos diržus, bet vairuotojas jų neužsisegė. 
Čiuožimo žymių irgi nepastebėjome. 

- Jėzau Kristau, - sumurmėjo Filas, - tai neteisinga. 

Neteisinga, sutinku, nes tai anaiptol ne atsitiktinė avarija. Nors 
nekrologe, kuriame reikalaujama, kad marškiniai būtų tvarkingai su- 
kišti į kelnes, o sijonai - nuleisti žemiau kelių, pasirodys tik žodžiai 
apie nelauktą mirtį. Ir tai bus tiesa. O taip, Viešpatie. 

Pamažu pradėjo būriuotis žiopliai. Automobiliai važiavo pro šalį 
lėčiau, nes vairuotojams magėjo pažiūrėti į auką, sukniubusią veidu į 
šaligatvį. Berods, vienas subingalvis net nufotografavo lavoną. Man 
labai norėjosi pasivyti niekšelį ir įgrūsti sušiktą fotoaparatą jam į ger- 
klę. 

- Pastatyk apvažiavimo ženklus, - liepiau Filui. - Kartu su Karlu. 

Nukreipkite eismą į Apygardos kelią. Aš jį pridengsiu. Jėzau, iš jo 
teliko košė! Jėzau! Kas praneš jo motinai? 

Filas nė nepažvelgė į mane. Abu žinojome, kas turės kalbėtis sų 
aukos motina. Vėliau, tą pačią dieną, sukandęs dantis atlikau vieną iš 
bjauriausių užduočių, įtrauktų į viršininko, sėdinčio didžiajame krėsle, 
pareigas. Paskui užsukau į “Pakelę" drauge su Širle, Hadžiu, Filu ir 
Džordžu Stankovskiu. Nežinau, ką gurkšnojo bendradarbiai, bet aš 
asmeniškai nusilakiau iki žemės graibymo. 

Iš to vakaro atmintyje teliko dvi nuotrupos. Prisimenu, kaip sten- 
giaus išaiškinti Širlei, kokie keisti vietiniai patefonai-automatai - už- 
eigos savininkas pasirinko retro stiliaus dainas, kurios seniai glūdi už- 
marštyje. Regis, ji manęs nesuprato. 

Antrasis epizodas, iškylantis į sąmonės paviršių: aš šlitiniuoju į tu- 
aletą ir išsivemiu. Šaltu vandeniu apsišlakstęs burną pažiūriu į gruob- 
lėtą veidrodį ir suvokiu, jog susenęs mano veidas - ne klaida. Aš kly- 
dau teigdamas sau, jog manyje gyvena dvidešimtmetis jaunuolis. 

Prisiminiau, kaip Hadis suriko - Sendi, griebk mano ranką! - ir 
mudu su Nedu, išvirtę pro garažo duris, užgriuvome ant savo gelbė- 
tojų. Galvodamas apie tai, apsipyliau ašaromis. 

Nelaukta mirtis - šitas mėšlas tinka apygardos dienraščiui “Ame- 
riken". Farai žino tiesą. Mes valome nuo asfalto sumaitotų lavonų lie- 
kanas ir visada žinome tiesą. 


Be abejo, laidotuvėse dalyvavo visi laisvi nuo darbo patruliai. Jis 
buvo vienas iš mūsų. Kai karstą nuleido į kapą ir užpylė žemėmis, 
Džordžas Stankovskis nuvežė jo motiną bei dvi seseris namo, aš grį- 
žau į bazę kartu su Širle. Paklausiau, ar ji užsuks į šermenis - palydė- 
tuves, anot airių, - bet Širlė papurtė galvą. 

- Nekenčiu gedulingų pietų. 

Taigi mudu sutraukėme po cigaretę ant rūkalių suoliuko, abejingai 
stebėdami jauną patrulį, neatitraukiantį akių nuo “Biuiko". Vyrukas 
stovėjo praskėtęs kojas, įprasta “tebūnie prakeikti demokratai" poza, 
kurioje mes visi sustingdavome prilipę prie B angaro langų. Vienas 
šimtmetis užleido vietą kitam, tačiau gyvenimas liko daugmaž nepa- 
kitęs. 

- Taip nesąžininga, - atsiduso Širlė. - Toks jaunas... 

- Ką tu šneki! - nustebau. - Edžiui buvo penkiasdešimt, jei ne 
daugiau. Jo seserims beveik po šešiasdešimt, o motinai kone aštuo- 
niasdešimt! 

- Tu žinai, ką turiu omenyje. Jis nusižudė per jaunas. 

- Kaip ir Džordžas Morganas, - priminiau. 

- Viskuo kaltas... - ji kryptelėjo galva į B angarą. 

- Abejoju. Taip susiklostė gyvenimas. Jis nuoširdžiai stengėsi iš- 
blaivėti, bet nepavyko. Nustojo gerti po to, kai iš Nedo nusipirko se- 
nąjį Kerčio “Belerą". Edžiui visada patiko toji mašina, o Nedas vis 
vien negalėjo važinėtis ja Pitsburge, bent jau ne pirmaisiais mokslo 
metais. “Beleras" būtų rūdijęs prie namo... 

- „be to, Nedui reikėjo pinigų. 

- Natūralu. Motina negalėjo suteikti jam finansinės pagalbos, to- 
dėl brangus buvo kiekvienas centas. Kai Edis pasisiūlė nupirkti ma- 
šiną, Nedas sutiko. Rodos, gavo už ją tris su puse tūkstančio dole- 
rių... 

- Tris tūkstančius ir du šimtus, - pataisė Širlė tiksliai žinančio 
žmogaus balsų. 

- Tris su puse, tris ir porą - koks skirtumas. Svarbiausia, jog “Be- 
leras" tapo Edžiui naujai atverstu, švariu gyvenimo puslapiu. Jis lio- 
vėsi vaikščiojęs į “Volę", pradėjo lankytis “Anoniminių alkoholikų" 
susirinkimuose. Edis žengė teisinga kryptimi. Tik gaila, kad po dvejų 
metų vėl pasuko klystkeliais. 

Patrulis, besižvalgęs į garažą priešingoje mašinų aikštelės pusėje, 
mus pastebėjo ir nužingsniavo rūkalių suoliuko kryptimi. Pajutau, kaip 
oda nuėjo pagaugais. Vilkėdamas pilką uniformą, berniukas (aišku, 
jau nebe berniukas) pritrenkiančiai panėšėjo į mirusį tėvą. Nieko 
keista. Paprasčiausiai genetiškai pavedėti bruožai. Mane labiau pa- 
šiurpino tai, kad jis vartaliojo rankose savo plačiakraštę skrybėlę. 

- Edis nuklydo nuo tiesaus kelio maždaug tuo metu, kai tas vyru- 
kas apsisprendė mesti mokslus koledže, - pastebėjau. 

Nedas Vilkoksas išvyko iš Pitsburgo ir grįžo į Statlerį. Metus dir- 
bo vietoj Arkio, kuris, išėjęs į pensiją, patraukė į Mičiganą (tenykš- 
čiai greičiausiai visi kalba klaikiu šiaurietišku akcentu - baisu net pa- 
galvoti). Kai Nedui sukako dvidešimt vieneri, jis pateikė stojimo pra- 
šymą į policijos mokyklą, išlaikė egzaminus. Dabar, sulaukęs dvide- 
šimt dvejų, prisijungė prie mūsų. Sveikas, naujoke. 

Pusiaukelėje iki mūsų Kerčio sūnus sustojo ir tebemaigydamas 
“Stetsoną"' atsigręžė į garažą. 

- Jis atrodo neblogai, ar ne? - sumurmėjo Širlė. 

Nutaisiau savo senąją seržanto veido išraišką - šiek tiek abejingą, 
truputį paniekinančią. 

- Priklauso, iš kurios pusės pažiūrėsi. Ar tu įsivaizduoji, kokį 
skandalą pakėlė Mišelė išgirdusi, ką jis sumąstė? 

Širlė nusijuokė ir užgesino cigaretę. 

- Ne didesnį nei tada, kai sužinojo apie jo ketinimus parduoti tėvo 
“Belerą" Edžiui Džeikubua - bent taip sakė Nedas. Pats supranti, 
Sendi, ji turėjo to tikėtis. Juk buvo ištekėjusi už policininko, dėl Dievo 
meilės. Ir, žinoma, suprato, kad jo vieta čia. Man tik įdomu, kur buvo 
Edžio vieta? Kodėl jis paprasčiausiai nenustojo gerti? Visiems lai- 
kams? 

- Tavo klausimas per daug sudėtingas. Sakoma, kad alkoholizmas 
yra liga kaip vėžys ar diabetas. Greičiausiai tai tiesa. 

Edis pradėjo rodytis nuovadoje su kvapeliu. Būgštaudami dėl pa- 
sekmių, mes negalėjome ilgai užstoti jo prieš valdžią. Kai Edis atsisa- 
kė nemokamos psichologo pagalbos ir keturių savaičių gydymosi 
kurso, kurį PVP siūlo palaužtiems pareigūnams, jam liepė pasirinkti: 
išeik tyliai arba būsi išspirtas triukšmingai. Pirmasis variantas Edžiui 
pasirodė priimtinesnis. Tereikėjo dar trejų metelių ir jis būtų gavęs 
dvigubai didesnę pensiją - kažkodėl malonėmis mus apipila tarnybos 
pabaigoje. Kaip ir Širlė, aš nepajėgiau jo suprasti. Kodėl jis tiesiog 
nemetė gerti? Žinodamas apie paskatinimus, kodėl jis nepasakė sau: 
dar trejus metus mane kankins troškulys, bet paskui galėsiu iš- 
simaudyti viskio vonioje? Nežinau. 

“Volė" išties tapo antraisiais Edžio namais. Kartu su senuoju “Be- 
leru“. Jis vaškuodavo mašiną iš išorės, išsiurbdavo iš kabinos men- 
kiausius trupinėlius iki pat tos dienos, kai įsimūrijo į akmeninę Red- 
ferno tilto atramą lėkdamas aštuoniasdešimties mylių per valandą 
greičiu. Priežasčių nusižudyti pakako - jis nepriklausė laimingų žmo- 
nių ratui, - bet man dažnai atrodo, jog tikroji priežastis galėjo neturėti 
nieko bendra su gyvenimu. Galbūt prieš pačią pabaigą jis išgirdo sa- 
vo galvoje pulsuojantį, gundantį kuždesį. 

Pirmyn, Edi, kodėl gi ne? Juk nieko įdomaus tau nenusima- 
to. Viskas įgriso. Tad ko laukti? Spūstelėk senąjį akseleratorių 
ir pasuk vairą dešinėn. Padaryk tai. Nedvejok. Iškrėsk nedidu- 
kę kiaulystę savo bičiuliams. Tegul jie paprakaituoja plaudami 
asfaltą nuo tavo mėsgalių. 

Pagalvojau apie vieną vakarą, kai mes sėdėjome ant to paties 
suoliuko - kai vyrukas, kurį dabar regėjau, buvo ketveriais metais jau- 
nesnis. Įsitaisęs šalia manęs vaikis įdėmiai klausėsi Edžio, pasakoju- 
sio, kaip jis sustabdė Brajano Lipio sunkvežimį ir kaip bandė įkalbėti 

prakeikto neonacio merginą, kad ši pareikštų kaltinimus dėl sumuši- 
mo, antraip vieną dieną po taiklaus smūgio ji gali atsidurti lavoninėje. 
Viskas įvyko atvirkščiai. Edį mes palaidojome, o mergina su kraujuo- 
tu veidu, kiek žinau, vienintelė liko gyva iš ketvertuko, dalyvavusio 
pakelės incidente. Kaip ir anksčiau, ji kiurkso mūsų kraštuose. Pat- 
ruliavimu keliuose daugiau neužsiimu, tačiau Sandros Makraken pa- 
vardė ir nuotrauka protarpiais pasirodo ant mano stalo. Sulig kiekvie- 
nu sykiu ji vis labiau panašėja į alumi prasmirdusią, kreivanosę kekšę, 
kuri sutiktų pasidulkinti už pakelį cigarečių. Tiesą pasakius, būtent 
toks likimas jai garantuotas, jei tik neįvyks stebuklas. Sandros Mak- 
raken fizionomija buvo gražinama ne kartą, vieną naktį jai teko pra- 
leisti ligoninėje, kadangi, nukritus nuo laiptų, lūžo ranka ir šlaunikaulis. 
Spėju, jog nudardėti laiptais padėjo Brajano Lipio antrininkas. Nes 
tokio tipo moterys iš tikrųjų renkasi vienodus kaip vandens lašai vy- 
rus. Ji turi du ar tris vaikus, įkurdintus globos namuose, ir tebesisu- 
kioja aplinkui, bet ar gyvena? Jei atsakysite “taip", tuomet, mano 
nuomone, Džordžas Morganas ir Edis Džeikubua priėmė teisingą 
sprendimą. 

- Aš gal jau eisiu, - atsistodama pratarė Širlė. - Vienai dienai man 
linksmybių pakaks. Tu neprieštarauji? 

- Ne, - atsakiau. 

- Ei, juk tą naktį jis vis dėlto sugrįžo. 

Jai nereikėjo aiškinti konkrečiau, apie ką kalba. Nusišypsojęs 
linktelėjau. 

- Edis buvo puikus žmogus, - pratęsė Širlė. - Savarankiškai ne- 
įstengė liautis gėręs, tačiau turėjo nepaprastai gerą širdį. 

Ne, pagalvojau stebėdamas, kaip ji žengia prie Nedo. Porelė ap- 
simainė keliais žodeliais. Nepaprastai gerą širdį turi tu, Širle. 

Ji pakštelėjo vaikinui į skruostą, prieš tai apkabinusi jo pečius bei 
pasistiebusi, ir nupėdino link savo automobilio. Nedas priėjo prie ma- 
nęs. 

- Kaip jaučiatės? - paklausė. 

- Neblogai. 

- O laidotuvės?.. 

- Laidotuvės kaip laidotuvės. Mačiau ir geresnių, ir blogesnių. 
Gerai, kad niekas neatidarė karsto. 

- Sendi, norėčiau jums šį tą parodyti. Ana ten. - Jis kryptelėjo gal- 
va į B angarą. 

- Rodyk. - Pakilau nuo suolo. - Termometro rodyklė nukrito že- 

myn? - tai būtų kažkas nauja. Temperatūra garaže ir lauke bemaž 
nesiskiria jau porą metų. Nuo paskutinio šviesos spektaklio prabėgo 
šešiolika mėnesių, bet ir tuomet teišvydome aštuonis ar devynis blyš- 
kius žybsnius. 

- Ne. 

- Atsidarė bagažinė? 

- Nieko panašaus. 

- Kas gi atsitiko? 

- Pats pamatysite. 

Nudelbiau Nedą veriančiu žvilgsniu, ir staiga supratau, kad jis ge- 
rokai susijaudinęs. Apimtas sumišusių jausmų, tarp kurių vyravo 
smalsumas ir nerimas, kirtau mašinų stovėjimo aikštelę kartu su se- 
nojo bičiulio sūnumi. Jis sustingo prie vieno lango, aš prisišliejau prie 
kito. 

Iš pradžių nepamačiau nieko neįprasta. “Biuikas" dunksojo ant 
betoninių grindų, kaip ir visą pastarąjį ketvirtį šimtmečio. Jokių švie- 
sos efektų, jokių egzotiškų padarų. Raudonoji termometro rodyklė 
stirksojo ties septyniasdešimt trimis laipsniais*. 

- Na? - paraginau. 

Nedas linksmai nusijuokė. 

- Jūs žiūrite tiesiai į tai, ką norėjau parodyti, bet nieko nematote! 
Nuostabu! Pats iš pradžių nepastebėjau. Jutau, jog kažkas pasikeitė, 
bet negalėjau pasakyti, kas būtent. 

- Apie ką tu šneki? 

Jis pakratė galvą tebevypsodamas. 

- Ne, sere. Ne, seržante. Jūs esate šefas. Jūs - vienas iš trijų liku- 
sių farų, kurie čia darbavosi, kai atsirado “Biuikas". Pažiūrėkite ati- 
džiau. 

Vėl nukreipiau žvilgsnį į garažą, prisimerkiau, delnais prisidengiau 
smilkinius, kad akių nespigintų saulės atspindys. Vaizdas paryškėjo, 
bet ką gi aš mačiau? Kažką, taip, tiesiai prieš nosį, tačiau ką? Kas 
pasikeitė? 

Prisiminiau vakarą “Pakelėje", kai varčiau sugedusio patefono- 
-automato puslapius su dainų pavadinimais mėgindamas iškrapštyti iš 
savo sąmonės svarbų klausimą, kurio Nedas nesiryžo man pateikti. 
Tas klausimas pamažu išnirdavo į paviršių, bet paskutinę akimirką 
nugrimzdavo į atminties bedugnę. Aš lūkuriavau suprasdamas, kad 

vaikytis jį beprasmiška. Dabar nutariau griebtis tokios pačios takti- 
kos. 

Taigi užuot gręžęs “Biuiką 8“ faro žvilgsniu, apžiūrėjau visą gara- 
žą, leidau mintims nuklysti į praeitį. Atsiminiau pavadinimus dainų, 
kurios užsimiršdavo vos tik iškritusios iš populiariausiųjų sąrašo - ku- 
rios neskambėjo netgi retro muziką propaguojančių radijo stočių ete- 
riuose. “Visuomenės vaikas“, “Vyrai kaip degtukai", “Vikrusis ma- 
žylis Džojus" ir... 

...oplia! Aš pastebėjau! Nedas nemelavo tvirtindamas, esą poky- 
čiai - prieš mano nosį. Vienai sekundei netekau amo. 

Ant priekinio stiklo, vairuotojo pusėje, vingiavo siaurutė sidabrinė 
trūkio linija. 

Nedas patapšnojo man per petį. 

- Puiku, Šerloke. Žinojau, kad jums pavyks. Juk tai visą laiką bu- 
vo priešais jūsų akis. 

Dirstelėjau į vaikiną, prasižiojau, vėl atsisukau į langą norėdamas 
įsitikinti, jog man nesivaidena. Ne, stiklas išties įskilęs. 

- Ar žinai, kada tai įvyko? - paklausiau. 

-- Fotografuoju “Biuiką" kartą per dvi paras, - atsakė Nedas. - 
Peržiūrėsiu nuotraukas, bet galėčiau duoti nukirsti galvą, jog pasku- 
tinėje priekinis stiklas atrodė sveikas. Vadinasi, jis įtrūko tarp trečia- 
dienio vakaro ir penktadienio popietės... - vyrukas pažiūrėjo į savo 
laikrodį, plačiai išsišiepė, - ...ketvirtos valandos penkiolikos minučių. 

- Gal net per Edžio laidotuves. 

- Taip, visai įmanoma. 

Kurį laiką tylėdami dėbsojome pro B angaro langus. Staiga Ne- 
das tarė: 

- Perskaičiau eilėraštį, kurį jūs minėjote. “Nuostabųjį vienakinkį 
fajetoną". 

- Tikrai? 

- Aha. Jis gan įdomus. Juokingas. 

Atsitraukiau nuo lango, pažvelgiau į Nedą. 

- Nuo šiol mašina pradės byrėti pakankamai sparčiai, kaip eilė- 
raštyje, - pratęsė jis. - Netrukus sprogs padanga... nukris duslintu- 
vas... arba chromo plokštelė. Jums teko stovėti prie užšalusio ežero 
vėlyvą kovą ar ankstyvą balandį ir klausytis, kaip traška ledas? 

Aš linktelėjau. 

- Veikiai išgirsime kažką panašaus. - Jo akys sužibo, ir man ūmai 

šovė į galvą, jog aš pirmą kartą po Kerčio Vilkokso mirties matau 
Nedą nuoširdžiai laimingą. 

- Tu įsitikinęs? 

- Taip. Tik vietoje traškančio ledo girdėsime, kaip girgžda lūžtan- 
tys varžtai ir skyla stiklas. Farai vėl prilips prie garažo langų kaip se- 
nais laikais... bet šįsyk jie stebės rūdijančias skardas ir lūžtančias de- 
tales, kol mašina galų gale virs niekam nereikalingu metalo laužu. 
Jie spėlios, ar pačioje pabaigoje “Biuikas" pradžiugins dar vienu švie- 
sos spektakliu, kokia nors “kiniška gėle“, kuri paskutinė sudrebina 
dangų per liepos ketvirtosios fejerverkus. 

- O kaip tau atrodo? 

- Manau, jog šviesos spektaklių nebeišvysime. Prieš galutinai nu- 
sibaigdamas automobilis turbūt griausmingai subarškės, ir mums te- 
liks išmesti jį į sąvartyną. 

- Tu tuo tikras? 

- Ne-e. - Vaikinas šyptelėjo. - Kai kalbame apie šitą “Biuiką", dėl 
nieko negali būti tikras. Sužinojau tai iš jūsų, Širlės, Filo, Arkio, Ha- 
džio... - patylėjęs pridūrė: - Ir Edžio. Aš nenuleisiu nuo mašinos akių, 
ir anksčiau ar vėliau... - Nedas pakėlė aukštyn ranką, pažvelgė į ją, 
sugniaužė pirštus į kumštį ir atsisuko į garažą. - Anksčiau ar vėliau. 

Aš taip pat prigludau prie lango, delnais prisidengiau smilkinius, 
kad nuslopinčiau saulės atspindį. Įsistebeilijau į daiktą, kuris iš išorės 
priminė “Biuiką Rodmasterį 8“. Vaikis buvo visiškai teisus. 

Anksčiau ar vėliau. 


Bangoras, Meinas 

Bostonas, Masačiusetsas 

Neiplas, Florida 

Lovelis, Meinas 

Ospris, Florida 

1999 balandžio 3 d. - 2002 kovo 20 d. 


AUTORIAUS PABAIGOS ŽODIS 


Retsykiais mane aplanko puikios idėjos - taip galėtų pasakyti 
kiekvienas rašytojas, - tačiau “Iš Biuiko 8" atveju viskas įvyko at- 
virkščiai: aš pats užgriuvau idėją. Manau, vertėtų papasakoti tai 
smulkiau. 

1999-ųjų žiemą mudu su žmona praleidome Lonbout-Ki, Floridos 
valstijoje, kur aš koregavau galutinį apysakos “Mergaitė, kuri mylėjo 
Tomą Gordoną" variantą ir daugiau nieko nerašiau. Tiesą sakant, ne- 
ketinau pradėti rašyti iki pavasario. 

Vėlyvą kovą Tabė išskrido iš Floridos į Meiną. Aš važiavau auto- 
mobiliu. Nekenčiu skraidyti lėktuvais, mėgstu vairuoti, be to, turėjau 
didžiausią krūvą bagažo: baldų, knygų, gitarų, kompiuterinės įrangos, 
popieriaus šūsnių. Antrąją ar trečiąją kelionės dieną atsidūriau vaka- 
rų Pensilvanijoje. Kuro bakas ištuštėjo, todėl teko išsukti iš plento į 
kažkokį kaimo keliuką. Netoli tenuriedėjęs pamačiau “Konoko" de- 
galinę ir ten besidarbuojantį vyriškį, kuris asmeniškai pripildavo klien- 
tams benzino. Jis netgi apsikeitė su manimi keliais maloniais žodeliais 
nereikalaudamas už tai papildomo užmokesčio. 

Palikau jį prie automobilio, o pats nudrožiau į tualetą. Nusilengvi- 
nęs užsukau už degalinės, kur pamačiau gana statų šlaitą, nuklotą 
mašinų dalimis, ir papėdėje šniokščiantį upelį. Žemę tebedengė pur- 
vino sniego ruožai. Paėjau porą žingsnių žemyn, kad geriau įsižiūrė- 
čiau į vandens srautą, ir man iš po kojų išslydo tvirtas pagrindas. 
Čiuožiau apačion dešimt pėdų, ko! pagaliau įsitvėriau į kažkokį surū- 
dijusį gelžgalį. Jei ne šis, būčiau pliūkštelėjęs į vandenį. Kas paskui? 
Vienas Dievas žino. 

Sumokėjęs degalinės darbuotojui (kiek žinau, jis nė nenutuokė 
apie mano nelaimę), grįžau į plentą. Kelyje mąsčiau apie savo nuo- 
tykį, spėliojau, kas galėjo nutikti, jei būčiau įkritęs į upokšnį (kuris, 
prasidėjus pavasariniam atlydžiui, tapo ganėtinai sraunus). Ar mano 
automobilis, apkrautais baldais bei ryškiais drabužiais iš Floridos, ilgai 
laiko praeitų, kol gelbėtojams pavyktų rasti nuskendusį mano kūną? 

Incidentas įvyko maždaug dešimtą ryto. Į Niujorką atvažiavau po 
vidurdienio. Iki to laiko jau buvau sumąstęs romano, kurį ką tik per- 
skaitėte, fabulą. Savo knygoje apie rašymo meną esu užsiminęs, jog 
pirmuosiuose juodraščiuose didžiausią dėmesį kreipiu į siužetą; pras- 
mė, jeigu ji yra, atsiranda vėliau, natūraliai išaugdama iš paties kūri- 

nio. Šita istorija - tai apmąstymai apie nesuvokiamus gyvenimo įvy- 
kius ir apie tai, jog tie įvykiai dažniausiai neturi jokios akivaizdžios 
prasmės. Per du mėnesius sukurpus pirmąjį variantą man paaiškėjo, 
jog apsirūpinau krūva problemų, nes rašiau apie tai, ko visiškai neiš- 
manau: apie vakarų Pensilvaniją ir Pensilvanijos valstijos policiją. De- 
ja, nespėjau su niekuo pasidalinti savo nerimu, nes pats pakliuvau į 
autoavariją ir mano gyvenimas drastiškai pakito. Baigiantis 99-ųjų 
vasarai, džiaugiausi, kad apskritai išgyvenau. Istoriją prisiminiau tik 
po metų, o rašyti pradėjau dar vėliau. 

Tas sutapimas, jog sukūriau romaną, kuriame nestinga šiurpių ne- 
laimių, susijusių su automobiliu, ir pats netrukus nukentėjau kelyje, 
neliko nepastebėtas, tačiau pasistengiau nesuteikti tam reikšmės. Vi- 
sų pirma Kerčio Vilkokso nelaimė romane “Iš Biuiko 8" ir mano pa- 
tirta avarija skiriasi tuo, kad man pasisekė išgyventi. Galiu nuošir- 
džiai paliudyti, jog didžiuma dalis aprašomos patrulio mirties tėra ma- 
no fantazijos vaisius. Tiesa, kaip ir Kerčio atveju, iš mano kišenės iš- 
byrėjo monetos, nuo rankos nuplėšė laikrodį. Beisbolo kepurėlę rado 
miške, už dvidešimties jardų nuo susidūrimo vietos. Romane nieko 
nekeičiau, kad būtų atspindėta mano nelaimė. Tiesiog to neprisireikė. 
Vaizduotė - galingas įrankis. 

Nė karto nesusimąsčiau, jog “Iš Biuiko 8“ veiksmą derėtų perkel- 
ti į Meiną, nors šita valstija man geriausiai pažįstama (ir labiausiai 
mylima). Aš sustojau Pensilvanijos degalinėje, nučiuožiau ant pastur- 
galio link upelio Pensilvanijoje, romano idėja irgi šovė galvon Pensil- 
vanijoje. Todėl daug nedvejodamas nutariau, jog įvykiai, aprašomi 
knygoje, turi klostytis būtent šioje valstijoje, nepaisant jokių sunkumų. 
Mano sprendimas turėjo ir pliusų: pavyzdžiui, išgalvotą Statlerio 
miestą įkurdinau netoli Roksburgo, kuriame gyvena ir dirba K. C. 
Konstantino serijos romanų veikėjai. Tose nuostabiose knygose pa- 
sakojama apie mažo miestelio policijos vadą Marijo Balziką. Jei nie- 
kuomet jų neskaitėte, suteikite sau tokį malonumą. Policijos vado 
Balziko ir jo šeimos istorija primena “Sopranus"', neskaitant vieno di- 
delio skirtumo: tie romanai leidžia mums pažvelgti į gyvenimą įstaty- 
mo sergėtojo akimis. Be to, vakarų Pensilvanija - amišų, apie ku- 
riuos man norėjosi daugiau sužinoti, gimtieji namai. 

Šio romano nieku gyvu nebūčiau užbaigęs be patrulio Lusieno 
Sautardo iš Pensilvanijos valstijos policijos pagalbos. Lu perskaitė 
rankraštį, pasistengė neprunkšti iš mano klaidų ir brūkštelėjo aštuo- 
nis puslapius pastabų, kurias būtų buvę galima neraustant spausdinti 
rašytojų vadovėliuose (turėčiau paminėti, jog patrulį Sautardą mokė 
rašyti didžiulėmis, aiškiai įskaitomomis raidėmis). Jis aprodė kelias 

PVP nuovadas, pristatė mane trims policijos ryšių operatoriams, mie- 
lai supažindinusiems su savo darbo pobūdžiu (pirmiausia jie patikrino 
kompiuteryje mano “Dodžą" - paaiškėjo, jog mašina nenuvaryta, 0 
jos savininkas neturi problemų dėl nesumokėtų baudų, dėl ko man 1a- 
bai palengvėjo), vėliau pademonstravusiems valstijos policijos naudo- 
jamą ryšių įrangą. Daugiausia informacijos pateikė ir kantrybės pa- 
rodė PRO Tereza M. Meiker - ačiū, Tereza, už tavo gerumą. 


T PHEN Dar svarbiau tai, jog Lu su 
uu 


j savo kolegomis pakvietė mane į 


valgėme didžiulius sumuštinius ir 
gėrėme šaltą arbatą. Ištisą va- 
landą jie džiugino mane istorijo- 
mis apie patrulių gyvenimą. Vie- 
nos pasirodė linksmos, kitos - 
kraupios, trečios šiurpino ir juo- 
kino tuo pačiu metu. Ne visos 
papuolė į knygą, tačiau dalį jų, 
pakeistų taip, kad derėtų prie siu- 
žeto, tikrai atrasite. Jie elgėsi su 
manimi draugiškai, žingsniavo 
neskubėdami, nes tuo metu aš 
vis dar krypavau pasiremdamas į 
ramentą. 

Ačiū, Lu - dėkui visiems patruliams, dirbantiems Batlerio nuova- 
doje, - už tai, kad padėjai išsaugoti knygos veiksmą tikroje Pensilva- 
nijoje. Ačiū, kad padėjai man suprasti, kuo užsiima kelių patruliai ir 
kokią kainą jiems tenka sumokėti už savo sąžiningą darbą. 

Siuzana Moldou ir Nenas Grehemas, energingoji porelė iš Skrib- 
nerio leidyklos, neleistų man užbaigti savo pastabų neužsiminus, jog 
“Biuikas" ant viršelio mažumėlę - hmm, hmm - pakoreguotas. Prisie- 
kę antikvarinių automobilių gerbėjai greičiausiai pastebės, jog šis 
“aštuntukas" keleriais metais senesnis už “Biuiką" iš mano knygos. 
Paklaustas, ar nepykstu dėl šios nedidelės apgaulės, atsakiau - nė 
trupučio. Mane labiau neramina (ypač vėlų vakarą, kai negaliu už- 
migti) prašieptos grotelės. Atrodo, kad jos ruošiasi kažką praryti, ar 
ne? Galbūt mane. Galbūt tave, mano brangus Nuolatini Skaitytojau. 

Galbūt tave. 


amišų kraštų užeigą, kur mes 


Stephen King 
2002 gegužės 29 d. 

DAUGIAMILIJONINIS 
BESTSELERIS 


Štai jau daugiau kaip dvidešimt metų 
policijos nuovados angare 
| stovi senovinis “Biuikas"'. 
Praėjus tik keletui valandų nuo “Biuiko" 
atsiradimo, nežinia kur pradingo patrulis 
Enis Rafertis. Todėl D patrulinio dalinio 
policininkai ir slepia ši automobilį 
nuo visuomenės, nes žino: 
kažkas su šiuo “Biuiku" blogai... labai blogai. 
Tačiau patrulio dingimas ir vėlesnės 
kraupios įvairių žmoniu mirtys tik patvirtina: 
susidūrus su nežinomybe, reikia 
velniškos sėkmės, kad neprarastum proto, 
sąžinės ir... galvos. 


L) 


